
H.   C.   Andersens   Barndomshjem   i  Odense 

T  Tist  hvor  Gaden  slaar  en  Bugt, 
-**•*•  ligger  Huset  indelukt, 
der  sit  Barndomshjem  han  fandt. 
Herligt  Tiden  for  ham  svandt; 
Ole  kom  med  lette  Hop 
og  slog  Paraplyen  op, 
Nissen  tripped  ind  i  Stuen, 
hilste  glad  og  dybt  med  Huen. 


Gik  han  saa  ved  Byens  Aa, 
han  den  stille  Aamand  saa, 
Sneens  Dronning,  høj  og  hvid, 
mødte  han  ved  Vintertid, 
pranged  alt  i  Sommerflor, 
snakked  han  med  Hyldemoer; 
og,  hvad  selv  saa  smukt  han  tænkte, 
siden  han  os  andre  skænkte. 


Husk  paa  hver  en  Aften  glad, 
naar  vi  rundt  om  Bordet  sad! 
Lampen  lyser,  Moder  syr, 
Faer  han  læser  Eventyr; 
Prinser  og  Prinsesser  smaa 
se  vi  om  paa  Gulvet  gaa, 
Alfer  danse,   Trolde  buldre, 
Tinsoldater  staa  og  skuldre. 

Fegalocherne  han  fik: 

op  paa  Kongens  Slot  han  gik, 

vidt  han  drog  i  fremmed  Land; 

men  til  Danmarks  »friske  Strand « 

altid  længtes  han;  thi  her 

var  den  mindste  Blomst  ham  kær, 

aldrig  kunde  han  forglemme, 

han  »/  Danmark  havde  hjemme«. 

Hundred  Aar  er  faret  frem; 
lad  de  næste  følge  dem! 
Han  vil  ikke  blive  glemt; 
der,  hvor  man  har  lige  nemt 
snart  til  Smil  og  snart  til  Suk, 
og  hvor  Verden  er  saa  smuk, 
der,  hvor  Barneøjne  skinne, 
blomstre  skal  hans  skønne  Minde. 


J.  Krohn. 


Fyrtøjet. 


Der  kom  en  Soldat  marcherende  hen  ad  Landevejen :  een, 
lo !  een,  to !  han  havde  sit  Tornister  paa  Ryggen  og  en 
Sabel  ved  Siden,  for  han  havde  været  i  Krigen,  og  nu  skulde 
han  hjem.  Saa  mødte  han  en  gammel  Heks  paa  Landevejen; 
hun  var  saa  ækel,  hendes  Underlæbe  hang  hende  lige  ned 
paa  Brystet.  Hun  sagde:  »God  Aften,  Soldat!  hvor  du  har 
en  pæn  Sabel  og  et  stort  Tornister,  du  er  en  rigtig  Soldat! 
Nu  skal  du  faa  saa  mange  Penge,  du  vil  eje!« 

»Tak  skal  du  have,  din  gamle  Heks!«  sagde  Soldaten. 

»Kan  du  se  det  store  Træ?«  sagde  Heksen  og  pegede  paa 
det  Træ,  der  stod  ved  Siden  af  dem.  »Det  er  ganske  hult 
indeni!  Der  skal  du  krybe  op  i  Toppen,  saa  ser  du  et  Hul, 
som  du  kan  lade  dig  glide  igennem  og  komme  dybt  ned  i 
Træet!  Jeg  skal  binde  dig  en  Strikke  om  Livet,  for  at  jeg 
kan  hejse  dig  op  igen,  naar  du  raaber  paa  mig}« 

»Hvad  skal  jeg  saa  nede  i  Træet?«  spurgte  Soldaten. 

»Hente  Penge!«  sagde  Heksen,  »du  skal  vide,  naar  du 
kommer  ned  paa  Bunden  af  Træet,  saa  er  du  i  en  stor  Gang; 

der  er   ganske   lyst,    for   der  brænde   over   hundrede   Lamper. 
Saa  ser  du  tre  Døre,   du  kan  lukke  dem  op,    Nøglen  sidder  i. 
Gaar  du  ind  i  det  første  Kammer,  da  ser  du  midt  paa  Gulvet 
en  stor  Kiste,  oven  paa  den  sidder  en  Hund;    han  har  et  Par 
Øjne  saa  store  som   et  Par  Tekopper,    men   det   skal   du   ikke 
bryde  dig   om !     Jeg  giver  dig  mit  blaaternede  Forklæde,    det 
kan  du  brede  ud  paa  Gulvet;  gaa  saa  rask  hen  og  tag  Hunden, 
sæt   ham   paa   mit   Forklæde,    luk   Kisten   op   og    tag  lige    saa 
mange   Skillinger,    du   vil.      De   ere   alle   sammen    af  Kobber; 
men  vil  du  heller  have  Sølv,  saa  skal  du  gaa  ind  i  det  næste 
Værelse;  men  der  sidder  en  Hund,  der  har  et  Par  Øjne  saa  store 
som   et  Møllehjul;    men   det   skal  du  ikke  bryde  dig   om,    sæt 
ham   paa   mit   Forklæde,    og   tag  du  af  Pengene!     Vil  du  der- 
imod  have   Guld,    det   kan   du   ogsaa  faa,    og   det  saa    meget, 
du   vil   bære,    naar  du   gaar  ind   i   det   tredie    Kammer.     Men 
Hunden,   som  sidder  paa  Pengekisten,   har  her  to  Øjne,  hvert 
saa  stort  som  »Rundetaarn«.     Det  er  en  rigtig  Hund,   kan  du 
tro!  men  det  skal  du  ikke  bryde  dig  noget  om!  sæt  ham  bare 
paa  mit  Forklæde,    saa  gør  han  dig  ikke  noget,    og  tag  du  af 
Kisten  saa  meget  Guld,  du  vil!« 

»Det  var  ikke  saa  galt!«  sagde  Soldaten.  »Men  hvad  skal 
jeg  give  dig,  din  gamle  Heks?  For  noget  vil  du  vel  have 
med,  kan  jeg  tænke!« 

»Nej,«  sagde  Heksen,  »ikke  en  eneste  Skilling  vil  jeg  have! 
Du  skal  bare  tage  til  mig  et  gammelt  Fyrtøj,  som  min  Bedste- 
moder glemte,  da  hun  sidst  var  dernede!« 

»Naa!   lad  mig  faa  Strikken  om  Livet!«    sagde  Soldaten. 

»Her  er  den!«  sagde  Heksen,  »og  her  er  mit  blaaternede 
Forklæde.« 

Saa  krøb  Soldaten  op  i  Træet,  lod  sig  dumpe  ned  i  Hullet 
og  stod  nu,  som  Heksen  sagde,  nede  i  den  store  Gang,  hvor 
de  mange  hundrede  Lamper  brændte. 

Nu  lukkede  han  den  første  Dør  op.  Uh!  der  sad  Hunden 
med  Øjne  saa  store  som  Tekopper  og  gloede  paa  ham. 

»Du  er  en  net  Fyr!«  sagde  Soldaten,  satte  ham  paa 
Heksens  Forklæde  og  tog  lige  saa  mange  Kobberskillinger, 
han    kunde    have    i    sin    Lomme,    lukkede    saa    Kisten,    satte 

Hunden    op  igen    og   gik   ind   i   det  andet  Værelse.      Eja!    der 
sad  Hunden  med  Øjne  saa  store  som  et  Møllehjul. 

»Du  skulde  ikke  se  saa  meget  paa  mig!«  sagde  Soldaten, 
»du  kunde  faa  ondt  i  Øjnene!«  og  saa  satte  han  Hunden  paa 
Heksens  Forklæde,  men  da  han  saa  de  mange  Sølvpenge  i 
Kisten,  smed  han  alle  de  Kobberpenge,  han  havde,  og  fyldte 
Lommen  og  sit  Tornister  med  det  bare  Sølv.  Nu  gik  han 
ind  i  del  tredie  Kammer!  —  Nej,  det  var  ækelt!  Hunden 
derinde  havde  virkelig  to  Øjne  saa  store  som  »Rundetaarn«, 
og  de  løb  rundt  i  Hovedet  ligesom  Hjul! 

»God  Aften!«  sagde  Soldaten  og  tog  til  Kasketten,  for 
saadan  en  Hund  havde  han  aldrig  set  før;  men  da  han  nu 
saa  lidt  paa  ham,  tænkte  han,  nu  kan  det  jo  være  nok, 
løftede  ham  ned  paa  Gulvet  og  lukkede  Kisten  op,  nej,  Gud 
bevares!  hvor  der  var  meget  Guld!  han  kunde  købe  for  det 
hele  Kjøbenhavn  og  Kagekonernes  Sukkergrise,  alle  Tinsoldater, 
Piske  og  Gyngeheste,  der  var  i  Verden.  Jo,  der  var  rigtignok 
Penge!  —  Nu  kastede  Soldaten  alle  de  Sølvskillinger,  han 
havde  fyldt  sine  Lommer  og  sit  Tornister  med,  og  tog  Guld  i 
Stedet,  ja  alle  Lommerne,  Tornisteret,  Kasketten  og  Støvlerne 
bleve  fyldte,  saa  han  knap  kunde  gaa.  Nu  havde  han  Penge! 
Hunden  satte  han  op  paa  Kisten,  slog  Døren  i  og  raabte  saa 
op  igennem  Træet: 

»Hejs  mig  nu  op,  du  gamle  Heks!« 
»Har  du  Fyrtøjet  med?«  spurgte  Heksen. 
»Det  er  sandt!«   sagde  Soldaten,   »det  havde  jeg  rent  glemt,« 
og   nu   gik   han  og  tog  det.     Heksen  hejsede  ham  op,    og   saa 
stod  han  igen  paa  Landevejen  med  Lommer,  Støvler,  Tornister 
og  Kasket  fulde  af  Penge. 

»Hvad  vil  du  nu  med  det  Fyrtøj?«  spurgte  Soldaten. 
»Del  kommer  ikke   dig  ved!«    sagde  Heksen,    »nu    har   du 
jo  faaet  Penge!     Giv  mig  nu  bare  Fyrtøjet!«  — 

»Sniksnak!«  sagde  Soldaten,  »vil  du  straks  sige  mig,  hvad 
du  vil  med  det,  eller  jeg  trækker  min  Sabel  ud  og  hugger 
dit  Hoved  af!« 

»Nej,«  sagde  Heksen. 

Saa  huggede  Soldaten  Hovedet  af  hende.  Der  laa  hun! 
Men  han  bandt  alle  sine  Penge  ind  i  hendes  Forklæde,  tog 
det  som  en  Bylt  paa  Ryggen,  puttede  Fyrtøjet  i  Lommen  og 
gik  lige  til  Byen. 

Det  var  en  dejlig  By,  og  i  det  dejligste  Værtshus  tog  han 
ind,  forlangte  de  allerbedste  Værelser  og  Mad,  som  han  holdt 
af,  for  nu  var  han  rig,  da  han  havde  saa  mange  Penge. 

Tjeneren,  som  skulde  pudse  hans  Støvler,  syntes  rigtignok, 
det  var  nogle  løjerlige  gamle  Støvler,  saadan  en  rig  Herre 
havde,  men  han  havde  endnu  ikke  købt  sig  ny;  næste  Dag 
fik  han  Støvler  at  gaa  med  og  Klæder,  som  vare  pæne!  Nu 
var  Soldaten  bleven  en  fornem  Herre,  og  de  fortalte  ham  om 
al  den  Stads,  som  var  i  deres  By,  og  om  deres  Konge,  og 
hvilken  nydelig  Prinsesse  hans  Datter  var. 

»Hvor  kan  man  faa  hende  at  se?«  spurgte  Soldaten. 

»Hun  er  slet  ikke  til  at  faa  at  se!«  sagde  de  alle  sammen, 
»hun  bor  i  et  stort  Kobberslot  med  saa  mange  Mure  og 
Taarne  om!  Ingen  uden  Kongen  tør  gaa  ud  og  ind  til  hende, 
fordi  der  er  spaaet,  at  hun  skal  blive  gift  med  en  ganske 
simpel  Soldat,  og  det  kan  Kongen  ikke  lide!« 

»Hende  gad  jeg  nok  se!«  tænkte  Soldaten,  men  det  kunde 
han  jo  slet  ikke  faa  Lov  til. 

Nu  levede  han  saa  lystig,  tog  paa  Komedie,  kørte  i 
Kongens  Have  og  gav  de  fattige  saa  mange  Penge,  og  det 
var  smukt  gjort!  han  vidste  nok  fra  gamle  Dage,  hvor  slemt 
det  var  ikke  at  eje  en  Skilling!  —  Han  var  nu  rig,  havde 
pæne  Klæder  og  fik  da  saa  mange  Venner,  der  alle  sagde, 
han  var  en  rar  en,  en  rigtig  Kavaler,  og  det  kunde  Soldaten 
godt  lide!  Men  da  han  hver  Dag  gav  Penge  ud  og  fik  slet 
ingen  ind  igen,  saa  havde  han  til  sidst  ikke  mer  end  to  Skil- 
linger tilbage  og  maatte  flytte  bort  fra  de  smukke  Værelser, 
hvor  han  havde  boet,  og  op  paa  et  lille  bitte  Kammer,  helt 
ind  under  Taget,  selv  børste  sine  Støvler  og  sy  paa  dem  med 
en  Stoppenaal,  og  ingen  af  hans  Venner  kom  til  ham,  for 
der  var  saa  mange  Trapper  at  gaa  op  ad. 

Det  var  ganske  mørk  Aften,  og  han  kunde  ikke  engang 
købe  sig   et   Lys,    men   saa   huskede   han  paa,    at  der  laa   en 

lille  Stump  i  det  Fyrtøj,  han  havde  taget  i  det  hule  Træ, 
hvor  Heksen  havde  hjulpet  ham  ned.  Han  fik  Fyrtøjet  og 
Lysestumpen  frem,  men  lige  idet  han  slog  Ild,  og  Gnisterne 
fløj  fra  Flintestenen,  sprang  Døren  op,  og  Hunden,  der  havde 
Øjne  saa  store  som  et  Par  Tekopper,  og  som  han  havde  set 
nede  under  Træet,  stod  foran  ham  og  sagde:  »Hvad  befaler 
min   Herre!« 

»Hvad  for  noget!«  sagde  Soldaten,  »det  var  jo  et  morsomt 
Fyrtøj,  kan  jeg  saaledes  faa,  hvad  jeg  vil  have?  Skaf  mig 
nogle  Penge,«  sagde  han  til  Hunden,  og  vips  var  den  borte! 
vips  var  den  igen  og  holdt  en  stor  Pose  fuld  af  Skillinger  i 
sin   Mund. 

Nu  vidste  Soldaten,  hvad  det  var  for  et  dejligt  Fyrtøj. 
Slog  han  een  Gang,  kom  Hunden,  der  sad  paa  Kisten  med 
Kobberpengene,  slog  han  to  Gange,  kom  den,  som  havde 
Sølvpenge,  og  slog  han  tre  Gange,  kom  den,  der  havde  Guld. 
—  Nu  flyttede  Soldaten  ned  i  de  smukke  Værelser  igen,  kom 
i  de  gode  Klæder,  og  saa  kendte  straks  alle  hans  Venner 
ham,  og  de  holdt  saa  meget  af  ham.  — 

Saa  tænkte  han  engang:  »Det  er  da  noget  løjerligt  noget, 
at  man  ikke  maa  faa  den  Prinsesse  at  se!  Hun  skal  være 
saa  dejlig,  sige  de  alle  sammen !  men  hvad  kan  det  hjælpe, 
naar  hun  skal  alletider  sidde  inde  i  det  store  Kobberslot  med 
de  mange  Taarne.  —  Kan  jeg  da  slet  ikke  faa  hende  at  se?  — 
Hvor  er  nu  mit  Fyrtøj?«  og  saa  slog  han  Ild,  og  vips  kom 
Hunden  med  Øjne  saa  store  som  Tekopper. 

»Det  er  rigtignok  midt  paa  Natten,«  sagde  Soldaten,  »men 
jeg  vilde  saa  inderlig  gerne  se  Prinsessen,  bare  et  lille 
Øjeblik!« 

Hunden  var  straks  ude  af  Døren,  og  før  Soldaten  tænkte 
paa  det,  saa  han  ham  igen  med  Prinsessen,  hun  sad  og  sov 
paa  Hundens  Ryg  og  var  saa  dejlig,  at  enhver  kunde  se,  det 
var  en  virkelig  Prinsesse;  Soldaten  kunde  slet  ikke  lade  være, 
han  maatte  kysse  hende,  for  det  var  en  rigtig  Soldat. 

Hunden  løb  saa  tilbage  igen  med  Prinsessen,  men  da  det 
blev  Morgen,  og  Kongen  og  Dronningen  skænkede  Te,  sagde 
Prinsessen,  hun  havde  drømt  saadan  en  underlig  Drøm  i  Nat 

om  en  Hund  og  en  Soldat.  Hun  havde  redet  paa  Hunden, 
og  Soldaten  havde  kysset  hende. 

»Det  var  saamænd  en  pæn  Historie!«  sagde  Dronningen. 

Nu  skulde  en  af  de  gamle  Hofdamer  vaage  ved  Prinsessens 
Seng  næste  Nat  for  at  se,  om  det  var  en  virkelig  Drøm, 
eller  hvad  det  kunde  være. 

Soldaten  længtes  saa  forskrækkelig  efter  igen  at  se  den 
dejlige  Prinsesse,  og  saa  kom  da  Hunden  om  Natten,  tog 
hende  og  løb  alt,  hvad  den  kunde,  men  den  gamle  Hofdame 
tog  Vandstøvler  paa  og  løb  lige  saa  stærkt  bag  efter;  da  hun 
nu  saa,  at  de  bleve  borte  inde  i  et  stort  Hus,  tænkte  hun: 
»Nu  ved  jeg,  hvor  det  er,«  og  skrev  med  et  Stykke  Kridt  et 
stort  Kors  paa  Porten.  Saa  gik  hun  hjem  og  lagde  sig,  og 
Hunden  kom  ogsaa  igen  med  Prinsessen;  men  da  han  saa, 
at  der  var  skrevet  et  Kors  paa  Porten,  hvor  Soldaten  boede, 
tog  han  ogsaa  et  Stykke  Kridt  og  satte  Kors  paa  alle  Portene 
i  hele  Byen.  og  det  var  klogt  gjort,  for  nu  kunde  jo  Hof- 
damen ikke  finde  den  rigtige  Port,  naar  der  var  Kors  paa 
dem  alle  sammen. 

Om  Morgenen  tidlig  kom  Kongen  og  Dronningen,  den 
gamle  Hofdame  og  alle  Officererne  for  at  se,  hvor  det  var, 
Prinsessen  havde  været. 

»Der  er  det!«  sagde  Kongen,  da  han  saa  den  første  Port 
med  et  Kors  paa. 

»Nej,  det  er  der,  min  søde  Mand!«  sagde  Dronningen,  der 
saa  den  anden  Port  med  Kors  paa. 

»Men  der  er  et,  og  der  er  et!«  sagde  de  alle  sammen; 
hvor  de  saa,  var  der  Kors  paa  Portene.  Saa  kunde  de  da 
nok  se,  det  kunde  ikke  hjælpe  noget,  at  de  søgte. 

Men  Dronningen  var  nu  en  meget  klog  Kone,  der  kunde 
mere  end  at  køre  i  Karet.  Hun  log  sin  store  Guldsaks, 
klippede  et  stort  Stykke  Silketøj  i  Stykker  og  syede  saa  en 
lille  nydelig  Pose;  den  fyldte  hun  med  smaa,  fine  Boghvede- 
gryn, bandt  den  paa  Ryggen  af  Prinsessen,  og  da  det  var 
gjort,  klippede  hun  et  lille  Hul  paa  Posen,  saa  Grynene 
kunde  drysse  hele  Vejen,  hvor  Prinsessen  kom. 

Om  Natten  kom  da  Hunden  igen,  tog  Prinsessen  paa  sin 
Ryg  og  løb  med  hende  hen  til  Soldaten,  der  holdt  saa  meget 
af  hende  og  vilde  saa  gerne  have  været  en  Prins  for  at  faa 
hende  til  Kone. 

Hunden  mærkede  slet  ikke,  hvorledes  Grynene  dryssede 
lige  henne  fra  Slottet  og  til  Soldatens  Vindue,  hvor  han  løb 
op  ad  Muren  med  Prinsessen.  Om  Morgenen  saa  da  Kongen 
og  Dronningen  nok,  hvor  deres  Datter  havde  været  henne,  og 
saa  tog  de  Soldaten  og  satte  ham  i  Kachotten. 

Der  sad  han.  Uh,  hvor  der  var  mørkt  og  kedeligt,  og 
saa  sagde  de  til  ham:  »I  Morgen  skal  du  hænges!«  Det  var 
ikke  morsomt  at  høre,  og  sit  Fyrtøj  havde  han  glemt  hjemme 
paa  Værtshuset.  Om  Morgenen  kunde  han  mellem  Jern- 
stængerne i  det  lille  Vindue  se  Folk  skynde  sig  ud  af  Byen 
for  at  se  ham  hænges.  Han  hørte  Trommerne  og  saa  Sol- 
daterne marchere.  Alle  Mennesker  løb  af  Sted;  der  var  ogsaa 
en  Skomagerdreng  med  Skødskind  og  Tøfler  paa,  han  travede 
saadan  i  Galop,  at  hans  ene  Tøffel  fløj  af  og  lige  hen  mod 
Muren,  hvor  Soldaten  sad  og  kiggede  ud  mellem  Jern- 
stængerne. 

»Ej,  du  Skomagerdreng!  du  skal  ikke  have  saadant  et 
Hastværk,«  sagde  Soldaten  til  ham,  »der  bliver  ikke  noget  af, 
før  jeg  kommer;  men  vil  du  ikke  løbe  hen,  hvor  jeg  har 
boet,  og  hente  mig  mit  Fyrtøj,  saa  skal  du  faa  fire  Skilling! 
men  du  maa  tage  Benene  med  dig!«  Skomagerdrengen  vilde 
gerne  have  de  fire  Skilling  og  pilede  af  Sted  hen  efter  Fyr- 
tøjet, gav  Soldaten  det,  og  —  ja  nu  skal  vi  faa  at  høre! 

Uden  for  Byen  var  der  muret  en  stor  Galge,  rundt  om 
stod  Soldaterne  og  mange  hundrede  tusinde  Mennesker. 
Kongen  og  Dronningen  sad  paa  en  dejlig  Trone  lige  over  for 
Dommeren  og  det  hele  Raad. 

Soldaten  stod  allerede  oppe  paa  Stigen,  men  da  de  vilde 
slaa  Strikken  om  hans  Hals,  sagde  han,  at  man  jo  altid  til- 
lod en  Synder,  før  han  udstod  sin  Straf,  at  faa  et  uskyldigt 
Ønske  opfyldt.  Han  vilde  saa  gerne  ryge  en  Pibe  Tobak,  det 
var  jo  den  sidste  Pibe,  han  fik  i  denne  Verden. 

FYRTØJET. 


Det  vilde  nu  Kongen  ikke  sige  nej  til,  og  saa  tog  Soldaten 
sit  Fyrtøj  og  slog  Ild,  een,  to,  tre !  og  der  stod  alle  Hundene, 
den  med  Øjne  saa  store  som  Tekopper,  den  med  Øjne  som  et 
Møllehjul  og  den,  der  havde  Øjne  saa  store  som  »Rundetaarn«. 

»Hjælp  mig  nu,  at  jeg  ikke  bliver  hængt!«  sagde  Soldaten, 
og  saa  foer  Hundene  ind  paa  Dommerne  og  hele  Raadet,  tog 
een  ved  Benene  og  een  ved  Næsen  og  kastede  dem  mange 
Favne  op  i  Vejret,    saa    de  faldt  ned  og  sloges  rent  i  Stykker. 

»Jeg  vil  ikke!«  sagde  Kongen,  men  den  største  Hund  tog 
baade  ham  og  Dronningen  og  kastede  dem  bag  efter  alle  de 
andre;  da  bleve  Soldaterne  forskrækkede,  og  alle  Folkene 
raabte:  »Lille  Soldat,  du  skal  være  vor  Konge  og  have  den 
dejlige  Prinsesse!« 

Saa  satte  de  Soldaten  i  Kongens  Karet,  og  alle  tre  Hunde 
dansede  foran  og  raabte  »Hurra!«  og  Drengene  peb  i  Fingrene, 
og  Soldaterne  præsenterede.  Prinsessen  kom  ud  af  Kobber- 
slottet og  blev  Dronning,  og  det  kunde  hun  godt  lide!  Bryl- 
luppet varede  i  otte  Dage,  og  Hundene  sad  med  til  Bords  og 
gjorde  store  Øjne. 


Lille  Claus  og  store  Claus. 


Der  var  i  en  By  to  Mænd,  som  begge  havde  selv  samme 
Navn,  begge  to  hed  de  Claus,  men  den  ene  ejede  fire 
Heste  og  den  anden  kun  en  eneste  Hest;  for  nu  at  kunne 
skille  dem  fra  hinanden,  kaldte  man  ham,  som  havde  fire 
Heste,  den  store  Claus,  og  ham,  som  kun  havde  den  ene 
Hest,  lille  Claus.  Nu  skulle  vi  høre,  hvorledes  de  to  havde 
det,  for  det  er  en  virkelig  Historie! 

Hele  Ugen  igennem  maatte  lille  Claus  pløje  for  store 
Claus  og  laane  ham  sin  eneste  Hest;  saa  hjalp  store  Claus 
ham  igen  med  alle  sine  fire,  men  kun  een  Gang  om  Ugen,  og 
det  var  om  Søndagen.  Hussa!  hvor  smældede  lille  Claus 
med  sin  Pisk  over  alle  fem  Heste,  de  vare  jo  nu  saa  godt 
som  hans,  den  ene  Dag.  Solen  skinnede  saa  dejligt,  og  alle 
Klokker  i  Kirketaarnet  ringede  til  Kirke,  Folk  vare  saa  pyntede 
og  gik  med  Psalmebog  under  Armen  hen  at  høre  Præsten 
prædike,  og  de  saa  paa  lille  Claus,  der  pløjede  med  fem 
Heste,  og  han  var  saa  fornøjet,  at  han  smældede  igen  med 
Pisken  og  raabte:    »Hyp,  alle  mine  Heste!« 

»Det  maa  du  ikke  sige,«  sagde  store  Claus,  »det  er  jo 
kun  den  ene  Hest,  der  er  din!« 

Men  da  der  igen  gik  nogen  forbi  til  Kirke,  glemte  lille 
Claus,  at  han  ikke  maatte  sige  det,  og  raable  da:  »Hyp, 
alle  mine  Heste!« 

Ja,  nu  vil  jeg  bede  dig  at  lade  være!«  sagde  store 
Claus,  »for  siger  du  det  endnu  een  Gang,  saa  slaar  jeg  din 
Hest  for  Panden,  saa  den  skal  ligge  død  paa  Stedet,  da  er 
det  forbi  med  den!« 

»Jeg  skal  saamænd  ikke  sige  det  mere!«  sagde  lille  Claus, 
men  da  der  kom  Folk  forbi,  og  de  nikkede  god  Dag,  blev  han 
saa  fornøjet  og  syntes,  det  saa  dog  saa  rask  ud,  at  han  havde 
fem  Heste  til  at  pløje  sin  Mark,  og  saa  smældede  han  med 
Pisken  og  raabte:    »Hyp,  alle  mine  Heste!« 

»Jeg  skal  hyppe  dine  Heste!«  sagde  store  Claus  og  tog 
Tøjrekøllen  og  slog  lille  Claus's  eneste  Hest  for  Panden,  saa 
at  den  faldt  om  og  var  ganske  død. 

»Ak,  nu  har  jeg  slet  ingen  Heste  mere!«  sagde  lille  Claus 
og  gav  sig  til  at  græde.  Siden  flaaede  han  Hesten,  tog  Huden 
og  lod  den  godt  tørre  i  Vinden,  puttede  den  saa  i  en  Pose, 
som  han  tog  paa  Nakken,  og  gik  ad  Byen  til  for  at  sælge  sin 
Hestehud. 

Han  havde  saadan  en  lang  Vej  at  gaa,  skulde  igennem 
en  stor,  mørk  Skov,  og  nu  blev  det  et  frygtelig  ondt  Vejr; 
han  gik  ganske  vild,  og  før  han  kom  paa  den  rette  Vej,  var 
det  Aften  og  alt  for  langt  til  at  komme  til  Byen  eller  hjem 
igen,  før  det  blev  Nat. 

Tæt  ved  Vejen  laa  der  en  stor  Bondegaard,  Skodderne 
udenfor  vare  skudte  for  Vinduerne,  men  Lyset  kunde  dog 
ovenfor  skinne  ud.  »Der  kan  jeg  vel  faa  Lov  at  blive  Natten 
over,«  tænkte  lille  Claus  og  gik  hen  at  banke  paa. 

Bondekonen  lukkede  op,  men  da  hun  hørte,  hvad  han 
vilde,  sagde  hun,  at  han  skulde  gaa  sin  Vej,  hendes  Mand  var 
ikke  hjemme,  og  hun  tog  ikke  imod  nogen  fremmede. 

»Naa,  saa  maa  jeg  da  ligge  udenfor,«  sagde  lille  Claus, 
og  Bondekonen  lukkede  Døren  for  ham. 

Tæt  ved  stod  en  stor  Høstak,  og  mellem  den  og  Huset 
var  bygget  et  lille  Skur  med  et  fladt  Straatag. 

»Der  kan  jeg  ligge  oppe!«  sagde  lille  Claus,  da  han  saa 
Taget,  »det  er  jo  en  dejlig  Seng,  Storken  flyver  vel  ikke  ned 
og  bider  mig  i  Benene.«  For  der  stod  en  levende  Stork  oppe 
paa  Taget,  hvor  den  havde  sin  Rede. 

Nu  krøb  lille  Claus  op  paa  Skuret,  hvor  han  laa  og 
vendte  sig  for  at  ligge  rigtig  godt.  Træskodderne  for  Vinduerne 
sluttede  ikke  oventil,  og  saa  kunde  han  se  lige  ind  i  Stuen. 

Der  var  dækket  et  stort  Bord  med  Vin  og  Steg  og  saadan 
en  dejlig  Fisk,  Bondekonen  og  Degnen  sad  til  Bords  og  ellers 
slet  ingen  andre,  og  hun  skænkede  for  ham,  og  han  stak  paa 
Fisken,  for  det  var  noget,  han  holdt  af. 

»Hvem  der  dog  kunde  faa  noget  med!«  sagde  lille  Claus 
og  rakte  Hovedet  lige  hen  mod  Vinduet.  Gud,  hvilken  dejlig 
Kage  han  kunde  se  staa  derinde!     Jo,  det  var  Gilde! 

Nu  hørte  han  en  komme  ridende  paa  Landevejen  hen 
imod  Huset,  det  var  Bondekonens  Mand,  som  kom  hjem. 

Det  var  saadan  en  god  Mand,  men  han  havde  den  for- 
underlige Sygdom,  at  han  aldrig  kunde  taale  at  se  Degne; 
kom  der  en  Degn  for  hans  Øjne,  blev  han  ganske  rasende. 
Derfor  var  det  ogsaa,  at  Degnen  var  gaaet  ind  for  at  sige  god 
Dag  til  Konen,  da  han  vidste,  Manden  ikke  var  hjemme,  og 
den  gode  Kone  satte  al  den  dejligste  Mad,  hun  havde,  for 
ham;  da  de  nu  hørte  Manden  kom,  bleve  de  saa  forskrækkede, 
og  Konen  bad  Degnen  krybe  ned  i  en  stor,  tom  Kiste,  der 
stod  henne  i  Krogen;  det  gjorde  han,  for  han  vidste  jo,  at 
den  stakkels  Mand  ikke  kunde  taale  at  se  Degne.  Konen 
gemte  hurtigt  al  den  dejlige  Mad  og  Vin  inde  i  sin  Bagerovn, 
for  havde  Manden  faaet  den  at  se,  saa  havde  han  nok  spurgt, 
hvad  det  skulde  betyde. 

»Ak  ja!«  sukkede  lille  Claus  oppe  paa  Skuret,  da  han 
saa  al  Maden  blive  borte. 

»Er  der  nogen  deroppe?«  spurgte  Bondemanden  og  kiggede 
op  paa  lille  Claus.  »Hvorfor  ligger  du  der?  kom  heller  med 
ind  i  Stuen!« 

Saa  fortalte  lille  Claus,  hvorledes  han  havde  forvildet  sig, 
og  bad  om  at  maatte  blive  Natten  over. 

»Ja  vist!«  sagde  Bondemanden,  »men  nu  skulle  vi  først 
have  lidt  at  leve  af!« 

Konen  tog  meget  venlig  imod  dem  begge  to,  dækkede  et 
langt  Bord  og  gav  dem  et  stort  Fad  Grød.  Bondemanden 
var    sulten    og    spiste    med    rigtig    Appetit,     men    lille    Claus 

kunde  ikke  lade  være  at  tænke  paa  den  dejlige  Steg,  Fisk  og 
Kage,  han  vidste  stod  inde  i  Ovnen. 

Under  Bordet  ved  sine  Fødder  havde  han  lagt  sin  Sæk 
med  Hestehuden  i,  for  vi  ved  jo,  at  det  var  den,  han  var 
gaaet  hjemme  fra  med,  for  at  faa  den  solgt  i  Byen.  Grøden 
vilde  slet  ikke  smage  ham,  og  saa  traadte  han  paa  sin  Pose, 
og  den  tørre  Hud  i  Sækken  knirkede  ganske  højt. 

»Hys!«  sagde  lille  Claus  til  sin  Sæk,  men  traadte  i  det 
samme  paa  den  igen,  og  saa  knirkede  det  meget  højere 
end  før. 

»Nej!  hvad  har  du  i  din  Pose?«  spurgte  Bonden. 

»Oh,  det  er  en  Troldmand!«  sagde  lille  Claus,  »han  siger, 
at  vi  ikke  skulle  spise  Grød,  han  har  hekset  hele  Ovnen  fuld 
af  Steg  og  Fisk  og  Kage.« 

»Hvad  for  noget!«  sagde  Bonden  og  lukkede  i  en  Fart 
Ovnen  op,  hvor  han  saa  al  den  dejlige  Mad,  Konen  havde 
gemt,  men  som  han  nu  troede,  at  Troldmanden  i  Posen  havde 
hekset  til  dem.  Konen  turde  ikke  sige  noget,  men  satte  straks 
Maden  paa  Bordet,  og  saa  spiste  de  baade  af  Fisken  og  Stegen 
og  Kagen.  Straks  traadte  lille  Claus  paa  sin  Pose  igen,  saa 
Huden  knirkede. 

»Hvad  siger  han  nu?«    spurgte  Bonden. 

»Han  siger,«  sagde  lille  Claus,  »at  han  ogsaa  har  hekset 
tre  Flasker  Vin  til  os,  de  staa  ogsaa  inde  i  Ovnen!«  Nu 
maatte  Konen  tage  Vinen  frem,  hun  havde  gemt,  og  Bonde- 
manden drak  og  blev  saa  lystig;  saadan  en  Troldmand,  som 
lille  Claus  havde   i  Posen,    vilde  han   da   grumme   gerne   eje. 

»Kan  han  ogsaa  hekse  Fanden  frem?«  spurgte  Bonden, 
»ham  gad  jeg  nok  se,  for  nu  er  jeg  lystig!« 

»Ja,«  sagde  lille  Claus,  »min  Troldmand  kan  alt,  hvad 
jeg  vil  forlange.  Ikke  sandt?  du!«  spurgte  han  og  traadte  paa 
Posen,  saa  det  knirkede.  »Kan  du  høre,  han  siger  jo?  Men 
Fanden  ser  saa  fæl  ud,  det  er  ikke  værd  at  se  ham.« 

»Oh,  jeg  er  slet  ikke  bange,  hvorledes  kan  han  vel  se  ud?« 

»Ja,  han  vil  vise  sig  ganske  livagtig  som  en  Degn!« 

»Hu!«  sagde  Bonden,  »det  var  fælt!  I  maa  vide,  at  jeg 
ikke  kan  taale  at  se  Degne!  men  det  er  nu  det  samme,  jeg  veed 

jo,  det  er  Fanden,  saa  finder  jeg  mig  vel  bedre  i  det!  Nu 
har  jeg  Courage!  men  han  maa  ikke  komme  mig  for  nær.« 

»Nu  skal  jeg  spørge  min  Troldmand,«  sagde  lille  Claus, 
traadte  paa  Posen  og  holdt  sit  Øre  til. 

»Hvad  siger  han?« 


^jf.ja 


»Han  siger,  at  I  kan  gaa  hen  og  lukke  Kisten  op,  der 
staar  i  Krogen,  saa  vil  I  se  Fanden,  hvor  han  kukkelurer, 
men  I  maa  holde  paa  Laaget,  at  han  ikke  slipper  ud.« 

»Vil  I  hjælpe  mig  med  at  holde  paa  det!«  sagde  Bonden  og 
gik  hen  til  Kisten,  hvor  Konen  havde  gemt  den  virkelige  Degn, 
der  sad  og  var  saa  bange. 

2* 

Bonden  løftede  Laaget  lidt  og  kiggede  ind  under  det:  »Hu!« 
skreg  han  og  sprang  tilbage.  »Jo,  nu  saa  jeg  ham,  han  saa 
ganske  ud  som  vores  Degn!  nej,  det  var  forskrækkeligt!« 

Det  maatte  der  drikkes  paa,  og  saa  drak  de  endnu  til 
langt  ud  paa  Natten. 

»Den  Troldmand  maa  du  sælge  mig,«  sagde  Bonden,  »for- 
lang for  den  alt,  hvad  du  vil!  ja,  jeg  giver  dig  straks  en  hel 
Skæppe  Penge!« 

»Nej,  det  kan  jeg  ikke!«  sagde  lille  Claus,  »tænk  dog, 
hvor  meget  Gavn  jeg  kan  have  af  denne  Troldmand!« 

»Ak,  jeg  vilde  saa  grumme  gerne  have  den,«  sagde  Bonden 
og  blev  ved  at  bede. 

»Ja,«  sagde  da  lille  Claus  til  sidst,  »da  du  har  været  saa 
god  at  give  mig  Husly  i  Nat,  saa  kan  det  være  det  samme. 
Du  skal  faa  Troldmanden  for  en  Skæppe  Penge,  men  jeg  vil 
have  Skæppen  topfuld.« 

»Det  skal  du  faa,«  sagde  Bonden,  »men  Kisten  derhenne 
maa  du  tage  med  dig,  jeg  vil  ikke  have  den  en  Time  i  Huset, 
man  kan  ikke  vide,  om  han  sidder  deri  endnu.« 

Lille  Claus  gav  Bonden  sin  Sæk  med  den  tørre  Hud  i 
og  fik  en  hel  Skæppe  Penge,  og  det  topmaalt,  for  den.  Bonde- 
manden forærede  ham  endogsaa  en  stor  Trillebør  til  at  køre 
Pengene  og  Kisten  paa. 

»Far  vel!«  sagde  lille  Claus,  og  saa  kørte  han  med  sine 
Penge  og  den  store  Kiste,  hvori  endnu  Degnen  sad. 

Paa  den  anden  Side  af  Skoven  var  en  stor,  dyb  Aa, 
Vandet  løb  saa  stærkt  af  Sted,  at  man  knap  kunde  svømme 
imod  Strømmen;  man  havde  gjort  en  stor,  ny  Bro  derover, 
lille  Claus  holdt  midt  paa  den  og  sagde  ganske  højt,  for  at 
Degnen  inde  i  Kisten  kunde  høre  det: 

»Nej,  hvad  skal  jeg  dog  med  den  tossede  Kiste?  Den  er 
saa  tung,  som  der  var  Stene  i !  Jeg  bliver  ganske  træt  af 
at  køre  den  længer,  jeg  vil  derfor  kaste  den  ud  i  Aaen,  sejler 
den  saa  hjem  til  mig,  er  det  godt,  og  gør  den  det  ikke,  saa 
kan  det  ogsaa  være  det  samme.« 

Nu  tog  han  i  Kisten  med  den  ene  Haand  og  løftede  lidt  paa 
den,  ligesom  om  han  vilde  styrte  den  ned  i  Vandet. 

»Nej,  lad  være!«  raabte  Degnen  inde  i  Kisten,  »lad  mig  bare 
komme  ud!« 

»Hu!«  sagde  lille  Claus  og  lod,  som  han  blev  bange.  »Han 
sidder  endnu  derinde!  saa  maa  jeg  lige  straks  have  den  ud  i 
Aaen,  at  han  kan  drukne!« 

»O  nej,  o  nej!«  raabte  Degnen,  »jeg  vil  give  dig  en  hel 
Skæppe  Penge,  vil  du  lade  være!« 

»Ja,  det  er  en  anden  Sag!«  sagde  lille  Claus  og  lukkede 
Kisten  op.  Degnen  krøb  straks  ud  og  stødte  den  tomme  Kiste 
ud  i  Vandet  og  gik  til  sit  Hjem,  hvor  lille  Claus  fik  en  hel 
Skæppe  Penge,  een  havde  han  jo  faaet  forud  af  Bondemanden, 
nu  havde  han  da  hele  sin  Trillebør  fuld  af  Penge! 

»Se,  den  Hest  fik  jeg  da  ganske  godt  betalt!«  sagde  han 
til  sig  selv,  da  han  kom  hjem  i  sin  egen  Stue  og  væltede  alle 
Pengene  af  i  en  stor  Hob  midt  paa  Gulvet.  »Det  vil  ærgre 
store  Claus,  naar  han  faar  at  vide,  hvor  rig  jeg  er  bleven 
ved  min  ene  Hest,  men  jeg  vil  dog  ikke  lige  rent  ud  sige 
ham  det!« 

Nu  sendte  han  en  Dreng  hen  til  store  Claus  for  at  laane 
et  Skæppemaal. 

»Hvad  mon  han  vil  med  det!«  tænkte  store  Claus  og 
smurte  Tjære  under  Bunden,  for  at  der  kunde  hænge  lidt  ved 
af  det,  som  maaltes,  og  det  gjorde  der  da  ogsaa,  thi  da  han 
fik  Skæppen  tilbage,   hang   der  tre  ny  Sølv  Otteskillinger  ved. 

»Hvad  for  noget?«  sagde  den  store  Claus  og  løb  straks 
hen  til  den  lille:  »Hvor  har  du  faaet  alle  de  mange  Penge 
fra?« 

»Oh,  det  er  for  min  Hestehud,  jeg  solgte  den  i  Aftes!« 

»Det  var  saamænd  godt  betalt!«  sagde  store  Claus,  løb 
hjem,  tog  en  Økse  og  slog  alle  sine  fire  Heste  for  Panden, 
trak  Huden  af  dem  og  kørte  med  disse  ind  i  Byen. 

»Huder,  Huder!  hvem  vil  købe  Huder!«  raabte  han  igen- 
nem Gaderne. 

Alle  Skomagere  og  Garvere  kom  løbende  og  spurgte,  hvad 
han  vilde  have  for  dem. 

»En  Skæppe  Penge  for  hver!«  sagde  store  Claus. 

»Er  du  gal?«  sagde  de  alle  sammen,  »tror  du,  vi  have 
Penge  i  Skæppevis?« 

»Huder,  Huder!  hvem  vil  købe  Huder!«  raabte  han  igen, 
men  alle  dem,  som  spurgte,  hvad  Huderne  kostede,  svarede 
han:   »En  Skæppe  Penge.« 

»Han  vil  gøre  Nar  ad  os,«  sagde  de  alle  sammen,  og  saa 
tog  Skomagerne  deres  Spandremme  og  Garverne  deres  Skød- 
skind og  begyndte  at  prygle  store  Claus. 

»Huder,  Huder!«  vrængede  de  ad  ham,  »ja,  vi  skal  give 
dig  en  Hud,  der  skal  spytte  røde  Grise!  ud  af  Byen  med 
ham!«  raabte  de,  og  store  Claus  maatte  skynde  sig  alt  hvad 
han  kunde,  saa  pryglet  havde  han  aldrig  været. 

»Naa!«  sagde  han,  da  han  kom  hjem,  »det  skal  lille 
Claus  faa  betalt,  jeg  vil  slaa  ham  ihjel  for  det!« 

Men  hjemme  hos  den  lille  Claus  var  den  gamle  Bedste- 
moder død;  hun  havde  rigtignok  været  saa  arrig  og  slem  imod 
ham,  men  han  var  dog  ganske  bedrøvet  og  tog  den  døde 
Kone  og  lagde  hende  i  sin  varme  Seng,  om  hun  ikke  kunde 
komme  til  Live  igen;  der  skulde  hun  ligge  hele  Natten,  selv 
vilde  han  sidde  henne  i  Krogen  og  sove  paa  en  Stol,  det 
havde  han  gjort  før. 

Som  han  nu  sad  der  om  Natten,  gik  Døren  op  og  store 
Claus  kom  ind  med  sin  Økse;  han  vidste  nok,  hvor  lille 
Claus's  Seng  var,  gik  lige  hen  til  den  og  slog  nu  den 
døde  Bedstemoder  for  Panden,  idet  han  troede,  det  var  lille 
Claus. 

»Se  saa!«  sagde  han,  »nu  skal  du  ikke  narre  mig  mere!« 
og  saa  gik  han  hjem  igen. 

»Det  er  dog  en  slem,  ond  Mand!«  sagde  lille  Claus,  »der 
vilde  han  slaa  mig  ihjel,  det  var  dog  godt  for  den  gamle 
Mutter,  hun  allerede  var  død,  ellers  havde  han  taget  Livet  af 
hende ! « 

Nu  gav  han  den  gamle  Bedstemoder  Søndagsklæderne  paa 
laante  en  Hest  af  sin  Nabo,  spændte  den  for  Vognen  og  satte 
den   gamle  Bedstemoder   op   i   det  bageste   Sæde,    saaledes    at 
hun  ikke  kunde  falde  ud,   naar  han  kørte  til,   og   saa   rullede 
de  af  Sted  igennem  Skoven ;  da  Solen  stod  op,  vare  de  uden- 

for  en  stor  Kro,  der  holdt  lille  Claus  stille  og  gik  ind  for  at 
faa  noget  at  leve  af. 

Kromanden  havde  saa  mange,  mange  Penge,  han  var 
ogsaa  en  meget  god  Mand,  men  hidsig,  som  der  var  Peber  og 
Tobak  i  ham. 

»God  Morgen!«  sagde  han  til  lille  Claus,  »du  er  tidlig 
kommen  i  Stadsklæderne  i  Dag!« 

»Ja,«  sagde  lille  Claus,  »jeg  skal  til  Byen  med  min 
gamle  Bedstemoder,  hun  sidder  derude  paa  Vognen,  jeg  kan 
ikke  faa  hende  ind  i  Stuen.  Vil  I  ikke  bringe  hende  et  Glas 
Mjød,  men  I  maa  tale  lovlig  højt,  for  hun  kan  ikke  godt  høre.« 

»Jo,  det  skal  jeg!«  sagde  Kromanden  og  skænkede  et  stort 
Glas  Mjød,  som  han  gik  ud  med  til  den  døde  Bedstemoder, 
der  var  stillet  op  i  Vognen. 

»Her  er  et  Glas  Mjød  fra  hendes  Søn!«  sagde  Kromanden, 
men  den  døde  Kone  sagde  da  ikke  et  Ord,  men  sad  ganske  stille.  — 

»Hører  I  ikke!«  raabte  Kromanden  lige  saa  højt,  han 
kunde,  »her  er  et  Glas  Mjød  fra  hendes  Søn!« 

Endnu  engang  raabte  han  det  samme,  og  saa  nok  engang, 
men  da  hun  slet  ikke  rørte  sig  ud  af  Stedet,  blev  han  vred  og 
kastede  hende  Glasset  lige  ind  i  Ansigtet,  saa  Mjøden  løb  hende 
ned  over  Næsen,  og  hun  faldt  baglængs  om  i  Vognen,  for 
hun  var  kun  stillet  op  og  ikke  bunden  fast. 

»Naa  da!«  raabte  lille  Claus,  sprang  ud  af  Døren  og  tog 
Kromanden  i  Brystet,  »der  har  du  slaaet  min  Bedstemoder 
ihjel!     Vil   du   bare   se,    der  er  et  stort  Hul  i  hendes  Pande!« 

»Oh,  det  var  en  Ulykke!«  raabte  Kromanden  og  slog 
Hænderne  sammen,  »det  kommer  alt  sammen  af  min  Hidsig- 
hed! Søde,  lille  Claus,  jeg  vil  give  dig  en  hel  Skæppe  Penge 
og  lade  din  Bedstemoder  begrave,  som  om  det  var  min  egen, 
men  ti  bare  stille,  for  ellers  hugge  de  Hovedet  af  mig,  og  det 
er  saa  ækelt!« 

Saa  fik  lille  Claus  en  hel  Skæppe  Penge,  og  Kromanden 
begravede  den  gamle  Bedstemoder,  som  det  kunde  være  hans  egen. 

Da  nu  lille  Claus  kom  hjem  igen  med  de  mange  Penge, 
sendte  han  straks  sin  Dreng  over  til  store  Claus  for  at  bede, 
om  han  ikke  maatte  laane  et  Skæppemaal. 

»Hvad  for  noget?«  sagde  store  Claus,  »har  jeg  ikke  slaaet 
ham  ihjel!  Det  maa  jeg  dog  selv  se  efter!«  og  saa  gik  han 
over  med  Skæppen  til  lille  Claus. 

»Nej,  hvor  har  du  dog  faaet  alle  de  Penge  fra?«  spurgte  han 
og  spilede  rigtigt  Øjnene  op  ved  at  se  alle  dem,  der  vare 
komne  til. 

»Det  var  min  Bedstemoder  og  ikke  mig,  du  slog  ihjel!« 
sagde  lille  Claus,  »hende  har  jeg  nu  solgt  og  faaet  en  Skæppe 
Penge  for!« 

»Det  var  saamænd  godt  betalt!«  sagde  store  Claus  og 
skyndte  sig  hjem,  tog  en  Økse  og  slog  straks  sin  gamle  Bedste- 
moder ihjel,  lagde  hende  op  i  Vognen,  kørte  ind  til  Byen, 
hvor  Apotekeren  boede,  og  spurgte,  om  han  vilde  købe  et 
dødt  Menneske. 

»Hvem  er  det,  og  hvor  har  I  faaet  det  fra?«  spurgte 
Apotekeren. 

»Det  er  min  Bedstemoder!«  sagde  store  Claus,  »jeg  har 
slaaet  hende  ihjel  for  en  Skæppe  Penge!« 

»Gud  bevare  os!«  sagde  Apotekeren.  »I  snakker  over  eder! 
sig  dog  ikke  saadan  noget,  for  saa  kan  I  miste  Hovedet!«  — 
Og  nu  sagde  han  ham  rigtigt,  hvad  det  var  for  noget  for- 
skrækkeligt ondt,  han  havde  gjort,  og  hvilket  slet  Menneske 
han  var,  og  at  han  burde  straffes;  store  Claus  blev  da  saa 
forskrækket,  at  han  sprang  lige  fra  Apoteket  ud  i  Vognen, 
piskede  paa  Hestene  og  foer  hjem,  men  Apotekeren  og  alle  Folk 
troede,  han  var  gal,  og  lod  ham  derfor  køre,  hvorhen  han  vilde. 

»Det  skal  du  faa  betalt!«  sagde  store  Claus,  da  han  var 
ude  paa  Landevejen,  »ja,  det  skal  du  faa  betalt,  lille  Claus!« 
og  nu  tog  han,  saa  snart  han  kom  hjem,  den  største  Sæk, 
han  kunde  finde,  gik  over  til  lille  Claus  og  sagde:  »Nu  har 
du  narret  mig  igen!  først  slog  jeg  mine  Heste  ihjel,  saa  min 
gamle  Bedstemoder!  Det  er  alt  sammen  din  Skyld,  men 
aldrig  skal  du  narre  mig  mer!«  og  saa  tog  han  lille  Claus 
om  Livet  og  puttede  ham  i  sin  Sæk,  tog  ham  paa  Nakken  og 
raabte  til  ham:    »Nu  gaar  jeg  ud  og  drukner  dig!« 

Det  var  et  langt  Stykke  at  gaa,  før  han  kom  til  Aaen,  og 
lille   Claus    var   ikke   saa   let    at    bære.      Vejen    gik   tæt   forbi 

Kirken,  Orgelet  spillede,  og  Folk  sang  saa  smukt  derinde;  saa 
satte  store  Claus  sin  Sæk  med  lille  Claus  i  tæt  ved  Kirke- 
døren og  tænkte,  det  kunde  være  ganske  godt  at  gaa  ind  og 
høre  en  Psalme  først,  før  han  gik  videre;  lille  Claus  kunde 
jo  ikke  slippe  ud,  og  alle  Folk  vare  i  Kirken;  saa  gik  han 
derind. 

»Ak  ja!  ak  ja!«  sukkede  lille  Claus  inde  i  Sækken;  han 
vendte  sig  og  vendte  sig,  men  det  var  ham  ikke  muligt  at  faa 
løst  Baandet  op;  i  det  samme  kom  der  en  gammel  Kvægdriver, 
med  kridhvidt  Haar  og  en  stor  Støttekæp  i  Haanden;  han 
drev  en  hel  Drift  af  Køer  og  Tyre  foran  sig,  de  løb  paa 
Sækken,  som  lille  Claus  sad  i,  saa  den  væltede. 

»Ak  ja!«  sukkede  lille  Claus,  »jeg  er  saa  ung  og  skal 
allerede  til  Himmerige!« 

»Og  jeg  Stakkel!«  sagde  Kvægdriveren,  »er  saa  gammel  og 
kan  ikke  komme  der  endnu!« 

»Luk  op  for  Sækken!«  raabte  lille  Claus,  »kryb  i  mit 
Sted  derind,  saa  kommer  du  straks  til  Himmerige!« 

»Ja,  det  vil  jeg  grumme  gerne!«  sagde  Kvægdriveren  og 
løste  op  for  lille  Claus,  der  straks  sprang  ud. 

»Vil  du  nu  passe  Kvæget?«  sagde  den  gamle  Mand  og 
krøb  ind  i  Posen,  som  lille  Claus  bandt  for  og  gik  saa  sin 
Vej  med  alle  Køerne  og  Tyrene. 

Lidt  efter  kom  store  Claus  ud  af  Kirken,  han  tog  sin 
Sæk  igen  paa  Nakken,  syntes  rigtignok,  at  den  var  bleven 
saa  let,  for  den  gamle  Kvægdriver  var  ikke  mere  end  halv 
saa  tung  som  lille  Claus.  »Hvor  han  er  bleven  let  at  bære! 
ja,  det  er  nok,  fordi  jeg  har  hørt  en  Psalme!«  saa  gik  han 
hen  til  Aaen,  der  var  dyb  og  stor,  kastede  Sækken  med  den 
gamle  Kvægdriver  ud  i  Vandet  og  raabte  efter  ham,  for  han 
troede  jo,  at  det  var  lille  Claus:  »Se  saa!  nu  skal  du  ikke 
narre  mig  mere!« 

Saa  gik  han  hjemad,  men  da  han  kom  hen,  hvor  Vejene 
krydsede,  mødte  han  lille  Claus,  som  drev  af  Sted  med  alt 
sit  Kvæg. 

»Hvad  for  noget!«  sagde  store  Claus,  »har  jeg  ikke 
druknet  dig!« 

»Jo!«  sagde  lille  Claus,  »du  kastede  mig  jo  ned  i  Aaen 
for  en  lille  halv  Time  siden!« 

»Men  hvor  har  du  faaet  alt  det  dejlige  Kvæg  fra?«  spurgte 
store  Claus. 

»Det  er  Søkvæg!«  sagde  lille  Claus,  »jeg  skal  fortælle  dig 
den  hele  Historie,  og  Tak  skal  du  ogsaa  have,  fordi  du 
druknede  mig,    nu  er  jeg  ovenpaa,    er  rigtig  rig,    kan   du  tro! 

—  Jeg  var  saa  bange,  da  jeg  laa  inde  i  Sækken,  og  Vinden 
peb  mig  om  Ørene,  da  du  kastede  mig  ned  fra  Broen  i  det 
kolde  Vand.  Jeg  sank  lige  straks  til  Bunds,  men  jeg  stødte 
mig  ikke,  for  dernede  vokser  det  fineste  bløde  Græs.  Det  faldt 
jeg  paa,  og  straks  blev  Posen  lukket  op,  og  den  dejligste 
Jomfru,  i  kridhvide  Klæder  og  med  en  grøn  Krans  om  det 
vaade  Haar,  tog  mig  i  Haanden  og  sagde:  Er  du  der?  lille 
Claus!  Der  har  du  for  det  første  noget  Kvæg!  en  Mil  oppe 
paa  Vejen  staar  endnu  en  hel   Drift,   som  jeg  vil  forære   dig! 

—  Nu  saa  jeg,  at  Aaen  var  en  stor  Landevej  for  Havfolkene. 
Nede  paa  Bunden  gik  og  kørte  de  lige  ud  fra  Søen  og  helt 
ind  i  Landet,  til  hvor  Aaen  ender.  Der  var  saa  yndigt  med 
Blomster  og  det  friskeste  Græs,  og  Fiskene,  som  svømmede  i 
Vandet,  de  smuttede  mig  om  Ørene,  ligesom  her  Fuglene  i 
Luften.  Hvor  der  var  pæne  Folk,  og  hvor  der  var  Kvæg,  det 
gik  paa  Grøfter  og  Gærder!«  — 

»Men  hvorfor  er  du  straks  gaaet  herop  til  os  igen?« 
spurgte  store  Claus.  »Det  havde  jeg  ikke  gjort,  naar  der 
var  saa  nydeligt  dernede!« 

»Jo,«  sagde  lille  Claus,  »det  er  just  polisk  gjort  af  mig! 
Du  hører  jo  nok,  at  jeg  siger  dig:  Havpigen  sagde,  at  en  Mil 
oppe  paa  Vejen,  —  og  ved  Vejen  mener  hun  jo  Aaen,  for 
andet  Sted  kan  hun  ikke  komme,  —  staar  endnu  en  hel  Drift 
Kvæg  til  mig.  Men  jeg  ved,  hvor  Aaen  gaar  i  Bugter  snart 
her,  snart  der,  det  er  jo  en  hel  Omvej,  nej,  saa  gør  man  det 
kortere  af,  naar  man  kan  det,  at  komme  herop  paa  Land  og 
drive  tværs  over  til  Aaen  igen,  derved  sparer  jeg  jo  næsten 
en  halv  Mil  og  kommer  gesvindtere  til  mit  Havkvæg!« 

»Oh,  du  er  en  lykkelig  Mand!«  sagde  store  Claus,  »tror  du,  jeg 
ogsaa  faar  Havkvæg,  naar  jeg  kommer  ned  paa  Bunden  af  Aaen?« 

»Jo,  det  skulde  jeg  tænke!«  sagde  lille  Claus,  »men  jeg 
kan  ikke  bære  dig  i  Sækken  hen  til  Aaen,  du  er  mig  for 
tung,  vil  du  selv  gaa  derhen  og  saa  krybe  i  Posen,  skal  jeg 
med  største  Fornøjelse  kaste  dig  ud.« 

»Tak  skal  du  have!«  sagde  store  Claus,  »men  faar  jeg 
ikke  Havkvæg,  naar  jeg  kommer  ned,  saa  skal  jeg  prygle  dig, 
kan  du  tro!« 

»O  nej!  vær  ikke  saa  slem!«  og  saa  gik  de  hen  til  Aaen. 
Da  Kvæget,  som  var  tørstigt,  saa  Vandet,  løb  det  alt  hvad  det 
kunde  for  at  komme  ned  at  drikke. 

»Se,  hvor  det  skynder  sig!«  sagde  lille  Claus;  »det  længes 
efter  at  komme  ned  paa  Bunden  igen!« 

»Ja,  hjælp  nu  først  mig!«  sagde  store  Claus,  »for  ellers 
faar  du  Prygl!«  og  saa  krøb  han  i  den  store  Sæk,  som  havde 
ligget  tværs  over  Ryggen  paa  en  af  Tyrene.  »Læg  en  Sten  i, 
for  ellers  er  jeg  bange,  jeg  ikke  synker!«    sagde  store  Claus. 

»Det  gaar  nok!«  sagde  lille  Claus,  men  lagde  dog  en  stor 
Sten  i  Sækken,  bandt  Baandet  fast  til  og  stødte  saa  til  den: 
Plump!  der  laa  store  Claus  ude  i  Aaen  og  sank  straks  ned 
til  Bunds. 

»Jeg  er  bange,  han  ikke  finder  Kvæget!«  sagde  lille  Claus 
og  drev  saa  hjem  med  hvad  han  havde. 


Prinsessen  paa  Ærten. 


Der  var  engang  en  Prins;  han  vilde  have  sig  en  Prinsesse, 
men  det  skulde  være  en  rigtig  Prinsesse.  Saa  rejste  han 
hele  Verden  rundt  for  at  finde  saadan  en,  men  alle  Vegne 
var  der  noget  i  Vejen,  Prinsesser  var  der  nok  af,  men  om 
det  var  rigtige  Prinsesser,  kunde  han  ikke  ganske  komme 
efter,  altid  var  der  noget,  som  ikke  var  saa  rigtigt.  Saa  kom 
han  da  hjem  igen  og  var  saa  bedrøvet,  for  han  vilde  saa 
gerne  have  en  virkelig  Prinsesse. 

En  Aften  blev  det  da  et  frygteligt  Vejr;  det  lynede  og 
tordnede,  Regnen  skyllede  ned,  det  var  ganske  forskrækkeligt! 
Saa  bankede  det  paa  Byens  Port,  og  den  gamle  Konge  gik 
hen  at  lukke  op. 

Det  var  en  Prinsesse,  som  stod  udenfor.  Men  Gud,  hvor 
hun  saa  ud  af  Regnen  og  det  onde  Vejr!  Vandet  løb  ned  ad 
hendes  Haar  og  hendes  Klæder,  og  det  løb  ind  af  Næsen  paa 
Skoen  og  ud  af  Hælen,  og  saa  sagde  hun,  at  hun  var  en 
virkelig  Prinsesse. 

»Ja,  det  skal  vi  nok  faa  at  vide!«  tænkte  den  gamle  Dron- 
ning,   men   hun   sagde   ikke  noget,    gik   ind   i  Sovekamret,  tog 

alle  Sengklæderne  af  og  lagde  en  Ært  paa  Bunden  af  Sengen, 
derpaa  tog  hun  tyve  Madrasser,  lagde  dem  oven  paa  Ærten, 
•og  saa  endnu  tyve  Ederdunsdyner  oven  paa  Madrasserne. 

Der  skulde  nu  Prinsessen  ligge  om  Natten. 

Om  Morgenen  spurgte  de  hende,  hvorledes  hun  havde  sovet. 

»Oh,  forskrækkelig  slet!«  sagde  Prinsessen,  »jeg  har  næsten 
ikke  lukket  mine  Øjne  den  hele  Nat!  Gud  ved,  hvad  der  har 
været  i  Sengen?  Jeg  har  ligget  paa  noget  haardt,  saa  jeg  er 
ganske  brun  og  blaa  over  min  hele  Krop!  Det  er  ganske  for- 
skrækkeligt!« 

Saa  kunde  de  se,  at  det  var  en  rigtig  Prinsesse,  da  hun 
gennem  de  tyve  Madrasser  og  de  tyve  Ederdunsdyner  havde 
mærket  Ærten.  Saa  ømskindet  kunde  der  ingen  være  uden 
en  virkelig  Prinsesse. 

Prinsen  tog  hende  da  til  Kone,  for  nu  vidste  han,  at  han 
havde  en  rigtig  Prinsesse,  og  Ærten  kom  paa  Kunstkammeret, 
hvor  den  endnu  er  at  se,  dersom  ingen  har  taget  den. 

Se,  det  var  en  rigtig  Historie! 


Den  lille  Idas  Blomster. 


Mine  stakkels  Blomster  ere  ganske  døde!«  sagde  den  lille 
Ida.  »De  vare  saa  smukke  i  Aftes,  og  nu  hænge  alle 
Bladene  visne!  Hvorfor  gøre  de  det?«  spurgte  hun  Studenten, 
der  sad  i  Sofaen;  for  ham  holdt  hun  saa  meget  af,  han 
kunde  de  allerdejligste  Historier  og  klippede  saadanne  mor- 
somme Billeder:  Hjerter  med  smaa  Madammer  i,  der  dansede; 
Blomster  og  store  Slotte,  hvor  Dørene  kunde  lukkes  op;  det 
var  en  lystig  Student!  »Hvorfor  se  Blomsterne  saa  daarlige 
ud  i  Dag?«  spurgte  hun  igen  og  viste  ham  en  hel  Buket,  der 
var  ganske  vissen. 

»Ja,  ved  du,  hvad  de  fejle?«  sagde  Studenten.  »Blom- 
sterne have  været  paa  Bal  i  Nat,  og  derfor  hænge  de  med 
Hovedet!« 

»Men  Blomsterne  kunne  jo  ikke  danse!«  sagde  den  lille  Ida. 

»Jo,«  sagde  Studenten,  »naar  det  bliver  mørkt,  og  vi  andre 
sove,  saa  springe  de  lystigt  omkring;  næsten  hver  evige  Nat 
har  de  Bal!« 

»Kan  der  ingen  Børn  komme  med  paa  det  Bal?« 

»Jo,«  sagde  Studenten,  »smaa  bitte  Gaaseurter  og  Lillie- 
konvaller!« 

»Hvor  danse  de  pæneste  Blomster?«  spurgte  lille  Ida. 

»Har  du  ikke  tit  været  ude  af  Porten  ved  det  store  Slot, 
hvor  Kongen  bor  om  Sommeren,  hvor  den  dejlige  Have  er 
med  de  mange  Blomster?  Du  har  jo  set  Svanerne,  der 
svømme  hen  til  dig,  naar  du  vil  give  dem  Brødkrummer. 
Derude  er  rigtignok  Bal,  kan  du  tro!« 

»Jeg  var  derude  i  Haven  i  Gaar  med  min  Moder!«  sagde 
Ida,  »men  alle  Bladene  vare  af  Træerne,  og  der  var  slet 
ingen  Blomster  mere!  hvor  ere  de?  I  Sommer  saa  jeg  saa 
mange!« 

»De  ere  inde  paa  Slottet!«  sagde  Studenten.  »Du  maa  vide, 
at  lige  saa  snart  Kongen  og  alle  Hoffolkene  flytte  herind  til 
Byen,  saa  løbe  Blomsterne  straks  fra  Haven  op  paa  Slottet  og 
ere  lystige.  Det  skulde  du  se!  De  to  allersmukkeste  Roser 
sætte  sig  paa  Tronen,  og  saa  ere  de  Konge  og  Dronning.  Alle 
de  røde  Hanekamme  stille  sig  op  ved  Siden  og  staa  og  bukke, 
de  ere  Kammerjunkere.  Saa  komme  alle  de  nydeligste  Blom- 
ster, og  da  er  der  stort  Bal;  de  blaa  Violer  forestille  smaa 
Søkadetter,  de  danse  med  Hyacinter  og  Krokus,  som  de  kalde 
Frøkener!  Tulipanerne  og  de  store  gule  Lillier,  det  er  gamle 
Fruer,  de  passe  paa,  at  der  bliver  danset  net,  og  at  det  gaar 
pænt  til!« 

»Men,«  spurgte  lille  Ida,  »er  der  ingen,  som  gør  Blom- 
sterne noget,  fordi  de  danse  paa  Kongens  Slot?« 

»Der  er  ingen,  som  rigtig  veed  af  det!«  sagde  Studenten. 
»Somme  Tider,  om  Natten,  kommer  rigtignok  den  gamle 
Slotsforvalter,  der  skal  passe  paa  derude,  han  har  et  stort 
Knippe  Nøgler  med  sig,  men  saa  snart  Blomsterne  høre  Nøg- 
lerne rasle,  saa  blive  de  ganske  stille,  skjule  sig  bag  ved  de 
lange  Gardiner  og  stikke  Hovedet  frem.  »»Jeg  kan  lugte,  her 
ere  nogle  Blomster  inde!««  siger  den  gamle  Slotsforvalter,  men 
han  kan  ikke  se  dem.« 

»Det  er  morsomt,«  sagde  den  lille  Ida  og  klappede  i  Hæn- 
derne.    »Men  kunde  jeg  heller  ikke  se  Blomsterne?« 

»Jo,«  sagde  Studenten,  »husk  bare  paa,  naar  du  kommer 
derud  igen,  at  kigge  ind  ad  Vinduet,  saa  ser  du  dem  nok. 
Det  gjorde  jeg  i  Dag,  der  laa  en  lang  gul  Paaskelillie  i  Sofaen 
og  strakte  sig,  hun  bildte  sig  ind  at  være  en  Hofdame!« 

»Kan  ogsaa  Blomsterne  i  den  botaniske  Have  komme 
derud?     Kan  de  komme  den  lange  Vej?« 

»Ja,  det  kan  du  tro!«  sagde  Studenten,  »for  naar  de  ville, 
saa  kunne  de  flyve.  Har  du  ikke  nok  set  de  smukke  Som- 
merfugle, de  røde,  gule  og  hvide,  de  se  næsten  ud  som  Blom- 
ster, det  have  de  ogsaa  været,  de  ere  sprungne  af  Stilken  højt 
op  i  Luften  og  have  da  slaaet  med  Bladene,  ligesom  de  vare 
smaa  Vinger,  og  saa  fløj  de;  og  da  de  førte  sig  godt  op,  fik 
de  Lov  at  flyve  om  ogsaa  ved  Dagen,  skulde  ikke  hjem  igen 
og  sidde  stille  paa  Stilken,  og  saa  bleve  Bladene  til  sidst  til 
virkelige  Vinger.  Det  har  du  jo  selv  set!  Det  kan  ellers 
gerne  være,  at  Blomsterne  inde  i  den  botaniske  Have  aldrig 
have  været  ude  paa  Kongens  Slot  eller  veed,  at  der  er  saa 
lystigt  der  om  Natten.  Nu  skal  jeg  derfor  sige  dig  noget,  saa 
vil  han  blive  saa  forbavset,  den  botaniske  Professor,  der  bor 
ved  Siden  af,  du  kender  ham  jo  nok?  Naar  du  kommer  ind 
i  hans  Have,  skal  du  fortælle  en  af  Blomsterne,  at  der  er  stort 
Bal  ude  paa  Slottet,  saa  siger  den  det  igen  til  alle  de  andre, 
og  da  flyve  de  af  Sted ;  kommer  da  Professoren  ud  i  Haven, 
saa  er  der  ikke  en  eneste  Blomst,  og  han  kan  slet  ikke  for- 
staa,  hvor  de  ere  henne.« 

»Men  hvor  kan  Blomsten  fortælle  det  til  de  andre?  Blom- 
sterne kunne  jo  ikke  tale!« 

»Nej,  det  kunne  de  rigtignok  ikke!«  svarede  Studenten; 
»men  saa  gøre  de  Pantomime!  Har  du  ikke  nok  set,  at  naar 
det  blæser  lidt,  saa  nikke  Blomsterne  og  bevæge  alle  de  grønne 
Blade,  det  er  lige  saa  tydeligt,  som  om  de  talte!« 

»Kan  Professoren  da  forstaa  Pantomime?«  spurgte  Ida. 

»Ja,  det  kan  du  tro!  Han  kom  en  Morgen  ned  i  sin  Have 
og  saa  en  stor  Brændenælde  staa  og  gøre  Pantomime  med 
Bladene  til  en  dejlig  rød  Nellike;  den  sagde:  Du  er  saa  nyde- 
lig, og  jeg  holder  saa  meget  af  dig!  men  saadan  noget  kan 
Professoren    nu   slet  ikke    lide    og   slog    straks    Brændenælden 

over  Bladene,  for  de  ere  dens  Fingre,  men  saa  brændte  han 
sig,  og  fra  den  Tid  tør  han  aldrig  røre  ved  en  Brændenælde!« 

»Det  var  morsomt!«  sagde  den  lille  Ida  og  lo. 

»Er  det  at  bilde  Barnet  saadant  noget  ind!«  sagde  den 
kedelige  Kancelliraad,  der  var  kommen  i  Besøg  og  sad  i  So- 
faen; han  kunde  slet  ikke  lide  Studenten  og  gnavede  alle 
Tider,  naar  han  saa  ham  klippe  de  løjerlige  morsomme  Bil- 
leder: snart  en  Mand,  der  hang  i  en  Galge  og  holdt  et  Hjerte 
i  Haanden,  for  han  var  en  Hjertetyv;  snart  en  gammel  Heks, 
der  red  paa  en  Kost  og  havde  sin  Mand  paa  Næsen;  det 
kunde  Kancelliraaden  ikke  lide,  og  saa  sagde  han  ligesom  nu, 
»er  det  noget  at  bilde  Barnet  ind!  det  er  den  dumme  Fantasi!« 

Men  den  lille  Ida  syntes  dog,  det  var  saa  morsomt,  hvad 
Studenten  fortalte  om  hendes  Blomster,  og  hun  tænkte  saa 
meget  derpaa.  Blomsterne  hang  med  Hovedet,  fordi  de  vare 
trætte  af  at  danse  hele  Natten,  de  vare  bestemt  syge.  Saa 
gik  hun  med  dem  hen  til  alt  sit  andet  Legetøj,  der  stod  paa 
«t  pænt  lille  Bord,  og  hele  Skuffen  var  fuld  af  Stads.  I 
Dukkesengen  laa  hendes  Dukke,  Sophie,  og  sov,  men  den  lille 
Ida  sagde  til  hende:  »Du  maa  virkelig  staa  op,  Sophie,  og 
tage  til  Takke  med  at  ligge  i  Skuffen  i  Nat,  de  stakkels  Blom- 
ster ere  syge,  og  saa  maa  de  ligge  i  din  Seng,  maaske  de  da 
blive  raske!«  og  saa  tog  hun  Dukken  op,  men  den  saa  saa 
tvær  ud  og  sagde  ikke  et  eneste  Ord,  for  den  var  vred,  fordi 
den  ikke  maatte  beholde  sin  Seng. 

Saa  lagde  Ida  Blomsterne  i  Dukkesengen,  trak  det  lille 
Tæppe  helt  op  om  dem  og  sagde,  nu  skulde  de  ligge  smukt 
stille,  saa  vilde  hun  koge  Tevand  til  dem,  at  de  kunde  blive 
raske  og  komme  op  i  Morgen,  og  hun  trak  Gardinerne  tæt  om 
den  lille  Seng,  for  at  Solen  ikke  skulde  skinne  dem  ind  i 
Øjnene. 

Hele  Aftenen  igennem  kunde  hun  ikke  lade  være  at  tænke 
paa,  hvad  Studenten  havde  fortalt  hende,  og  da  hun  nu  selv 
skulde  i  Seng,  maatte  hun  først  hen  bag  Gardinerne,  der  hang 
ned  for  Vinduerne,  hvor  hendes  Moders  dejlige  Blomster  stod, 
baade  Hyacinter  og  Tulipaner,  og  saa  hviskede  hun  ganske 
sagte:    »Jeg  veed  nok,  I  skal  paa  Bal  i  Nat!«  men  Blomsterne 

lod,  som  om  de  ingenting  forstod,  og  rørte  ikke  et  Blad,  men 
lille  Ida  vidste  nok,  hvad  hun  vidste. 

Da  hun  var  kommen  i  Seng,  laa  hun  længe  og  tænkte  paa, 
hvor  nydeligt  det  kunde  være  at  se  de  dejlige  Blomster  danse 
derude  paa  Kongens  Slot.  »Mon  mine  Blomster  virkelig  have 
været  med?«  Men  saa  faldt  hun  i  Søvn.  Ud  paa  Natten 
vaagnede  hun  igen,  hun  havde  drømt  om  Blomsterne  og  Stu- 
denten, som  Kancelliraaden  skændte  paa  og  sagde,  vilde  bilde 
hende  noget  ind.  Der  var  ganske  stille  i  Sovekammeret,  hvor 
Ida  laa;  Natlampen  brændte  henne  paa  Bordet,  og  hendes 
Fader  og  Moder  sov. 

»Mon  mine  Blomster  nu  ligge  i  Sophies  Seng?«  sagde  hun 
ved  sig  selv,  »hvor  jeg  dog  gerne  vilde  vide  det!«  Hun  rejste 
sig  lidt  og  saa  hen  til  Døren,  der  stod  halvt  paa  Klem,  der- 
inde laa  Blomsterne  og  alt  hendes  Legetøj.  Hun  lyttede  efter, 
og  da  var  det,  ligesom  om  hun  hørte,  at  der  blev  spillet  paa 
Klaver  inde  i  Stuen,  men  ganske  sagte  og  saa  nydeligt,  som 
hun  aldrig  før  havde  hørt  det. 

»Nu  danse  vist  alle  Blomsterne  derinde,«  sagde  hun,  »o 
Gud,  hvor  jeg  dog  gerne  vilde  se  det!«  men  hun  turde  ikke 
staa  op,  for  saa  vækkede  hun  sin  Fader  og  Moder.  »Bare 
de  dog  vilde  komme  herind,«  sagde  hun;  men  Blomsterne 
kom  ikke,  og  Musikken  vedblev  at  spille  saa  nydeligt,  da 
kunde  hun  slet  ikke  lade  være,  for  det  var  alt  for  dejligt,  hun 
krøb  ud  af  sin  lille  Seng  og  gik  ganske  sagte  hen  til  Døren  og 
kiggede  ind  i  Stuen.  Nej,  hvor  det  var  morsomt,  hvad  hun 
fik  at  se. 

Der  var  slet  ingen  Natlampe  derinde,  men  alligevel  ganske 
lyst,  Maanen  skinnede  gennem  Vinduet  midt  ind  paa  Gulvet; 
det  var  næsten,  ligesom  det  kunde  være  Dag.  Alle  Hyacin- 
terne og  Tulipanerne  stod  i  to  lange  Rækker  paa  Gulvet,  der 
var  slet  ingen  flere  i  Vinduet,  der  stod  tomme  Potler;  nede 
paa  Gulvet  dansede  alle  Blomsterne  saa  nydeligt  rundt  om 
hinanden,  gjorde  ordentlig  Kæde  og  holdt  hverandre  i  de 
lange  grønne  Blade,  naar  de  svingede  rundt.  Men  henne  ved 
Klaveret  sad  en  stor,  gul  Lillie,  som  lille  Ida  bestemt  havde 
set  i  Sommer,    for   hun   huskede   godt,   Studenten  havde  sagt: 

»Nej,  hvor  den  ligner  Frøken  Line!«  men  da  lo  de  alle  sam- 
men ad  ham;  men  nu  syntes  virkelig  Ida  ogsaa,  at  den  lange, 
gule  Blomst  lignede  Frøkenen,  og  den  bar  sig  ogsaa  lige  saa- 
dan  ad  med  at  spille,  snart  lagde  den  sit  aflange,  gule  Ansigt 
paa  den  ene  Side,  snart  paa  den  anden,  og  nikkede  Takten 
til  den  dejlige  Musik.  Slet  ingen  mærkede  den  lille  Ida.  Nu 
saa  hun  en  stor,  blaa  Krokus  hoppe  midt  op  paa  Bordet,  hvor 
Legetøjet  stod,  gaa  lige  hen  til  Dukkesengen  og  trække  Gar- 
dinerne til  Side,  der  laa  de  syge  Blomster,  men  de  rejste  sig 
straks  op  og  nikkede  ned  til  de  andre,  at  de  ogsaa  vilde  med 
at  danse.  Den  gamle  Røgmand,  som  Underlæben  var  bræk- 
ket af,  stod  op  og  bukkede  for  de  pæne  Blomster,  de  saa 
slet  ikke  syge  ud,  de  hoppede  ned  mellem  de  andre  og  vare 
saa  fornøjede. 

Det  var,  ligesom  om  noget  faldt  ned  af  Bordet,  Ida  saa 
derhen,  det  var  Fastelavnsriset,  der  sprang  ned,  det  syntes  og- 
saa, at  det  hørte  med  til  Blomsterne.  Det  var  ogsaa  meget 
nydeligt,  og  oven  i  sad  en  lille  Voksdukke,  der  havde  just 
saadan  en  bred  Hat  paa  Hovedet,  som  den  Kancelliraaden  gik 
med;  Fastelavnsriset  hoppede  paa  sine  tre  røde  Træben  midt 
ind  imellem  Blomsterne  og  trampede  ganske  stærkt,  for  det 
dansede  Mazurka,  og  den  Dans  kunde  de  andre  Blomster  ikke, 
fordi  de  vare  saa  lette  og  kunde  ikke  trampe. 


Voksdukken  paa  Fastelavnsriset  blev  lige  med  eet  stor  og 
lang,  snurrede  sig  rundt  oven  over  Papirsblomsterne  og  raabte 
ganske  højt:  »Er  det  at  bilde  Barnet  saadant  noget  ind!  det 
er  den  dumme  Fantasi!«  og  saa  lignede  Voksdukken  ganske 
akkurat  Kancelliraaden  med  den  brede  Hat,  saa  lige  saa  gul 
og  gnaven  ud;  men  Papirsblomsterne  slog  ham  om  de  tynde 
Ben,  og  saa  krøb  han  sammen  igen  og  blev  en  lille  bitte  Voks- 
dukke. Det  var  saa  morsomt  at  se!  den  lille  Ida  kunde  ikke 
lade  være  at  le.  Fastelavnsriset  blev  ved  at  danse,  og  Kan- 
celliraaden maatte  danse  med,  det  hjalp  ikke,  enten  han 
gjorde  sig  stor  og  lang  eller  blev  den  lille,  gule  Voksdukke 
med   den   store,    sorte   Hat.      Da    bad   de   andre    Blomster   for 

ham,  især  de,  der  havde  ligget  i  Dukkesengen,  og  saa  lod 
Fastelavnsriset  være.  I  det  samme  bankede  det  ganske  stærkt 
inde  i  Skuffen,  hvor  Idas  Dukke,  Sophie,  laa  ved  saa  meget 
andet  Legetøj ;  Røgmanden  løb  hen  til  Kanten  af  Bordet,  lagde 
sig  langs  ud  paa  sin  Mave  og  fik  Skuffen  en  lille  Smule 
trukket  ud.  Der  rejste  Sophie  sig  op  og  saa  ganske  forundret 
rundt  omkring.  »Her  er  nok  Bal!«  sagde  hun,  »hvorfor  er 
der  ingen,  der  har  sagt  mig  det?« 

»Vil  du  danse  med  mig?«  sagde  Røgmanden. 

»Jo,  du  er  en  pæn  en  at  danse  med!«  sagde  hun  og 
vendte  ham  Ryggen.  Saa  satte  hun  sig  paa  Skuffen  og  tænkte, 
at  nok  en  af  Blomsterne  vilde  komme  at  engagere  hende,  men 
der  kom  ingen,  saa  hostede  hun:  hm,  hm,  hm!  men  alligevel 
kom  der  ikke  een.  Røgmanden  dansede  saa  ganske  alene,  og 
det  var  ikke  saa  daarligt. 

Da  nu  ingen  af  Blomsterne  syntes  at  se  Sophie,  lod  hun 
sig  dumpe  fra  Skuffen  lige  ned  paa  Gulvet,  saa  det  gav  en 
stor  Alarm;  alle  Blomsterne  kom  ogsaa  løbende  hen  rundt 
omkring  hende  og  spurgte,  om  hun  ikke  havde  slaaet  sig,  og 
de  vare  alle  saa  nydelige  imod  hende,  især  Blomsterne,  der 
havde  ligget  i  hendes  Seng;  men  hun  havde  slet  ikke  slaaet 
sig,  og  alle  Idas  Blomster  sagde  Tak  for  den  dejlige  Seng  og 
holdt  saa  meget  af  hende,  tog  hende  midt  hen  paa  Gulvet, 
hvor  Maanen  skinnede,  dansede  med  hende,  og  alle  de  andre 
Blomster  gjorde  en  Kreds  udenom;  nu  var  Sophie  fornøjet,  og 
hun  sagde,  de  maatte  gerne  beholde  hendes  Seng,  hun  brød 
sig  slet  ikke  om  at  ligge  i  Skuffen. 

Men  Blomsterne  sagde:  »Du  skal  have  saa  mange  Tak, 
men  vi  kan  ikke  leve  saa  længe!  i  Morgen  ere  vi  ganske  døde; 
men  sig  til  den  lille  Ida,  at  hun  skal  begrave  os  ude  i  Haven, 
hvor  Kanarifuglen  ligger,  saa  vokse  vi  op  igen  til  Sommer 
og  blive  meget  smukkere.« 

»Nej,  I  maa  ikke  dø!«  sagde  Sophie,  og  saa  kyssede  hun 
Blomsterne;  i  det  samme  gik  Salsdøren  op,  og  en  hel  Mængde 
dejlige  Blomster  kom  dansende  ind,  Ida  kunde  slet  ikke  be- 
gribe,   hvor  de  vare   komne   fra,    det   var    bestemt  alle  Blom- 


DEN    LILLE    IDAS    BLOMSTER.  37 

sterne  ude  fra  Kongens  Slot.  Allerforrest  gik  to  dejlige  Roser, 
og  de  havde  smaa  Guldkroner  paa,  det  var  en  Konge  og  en 
Dronning,  saa  kom  de  nydeligste  Levkøjer  og  Nelliker,  og  de 
hilsede  til  alle  Sider.  De  havde  Musik  med,  store  Valmuer  og 
Pæoner  blæste  i  Ærtebælge,  saa  de  vare  ganske  røde  i  Hove- 
det. De  blaa  Klokker  og  de  smaa  hvide  Sommergække  klin- 
gede, ligesom  de  havde  Bjælder  paa.  Det  var  en  morsom 
Musik.  Saa  kom  der  saa  mange  andre  Blomster,  og  de  dan- 
sede alle  sammen,  de  blaa  Violer  og  de  røde  Bellis,  Gaase- 
urterne  og  Lilliekonvallerne.  Og  alle  Blomsterne  kyssede 
hverandre,  det  var  nydeligt  at  se! 

Til  sidst  sagde  Blomsterne  hverandre  god  Nat,  saa  listede 
ogsaa  den  lille  Ida  sig  hen  i  Sengen,  hvor  hun  drømte  om 
alt,  hvad  hun  havde  set. 

Da  hun  næste  Morgen  kom  op,  gik  hun  straks  hen  til  det 
lille  Bord  for  at  se,  om  Blomsterne  vare  der  endnu,  hun  trak 
Gardinet  til  Side  fra  den  lille  Seng,  ja  der  laa  de  alle  sam- 
men, men  de  vare  ganske  visne,  meget  mere  end  i  Gaar. 
Sophie  laa  i  Skuffen,  hvor  hun  havde  lagt  hende,  hun  saa 
ganske  søvnig  ud. 

»Kan  du  huske,  hvad  du  skulde  sige  mig?«  sagde  den 
lille  Ida,  men  Sophie  saa  aldeles  dum  ud  og  sagde  ikke  et 
eneste  Ord. 

»Du  er  slet  ikke  god,«  sagde  Ida,  »og  de  dansede  dog  alle 
sammen  med  dig.«  Saa  tog  hun  en  lille  Papirsæske,  der  var 
tegnet  nydelige  Fugle  paa,  den  lukkede  hun  op  og  lagde  de 
døde  Blomster  ind  i  den.  »Det  skal  være  eders  nydelige  Lig- 
kiste,« sagde  hun,  »og  naar  siden  de  norske  Fættere  komme 
herhen,  saa  skal  de  være  med  at  begrave  eder  ude  i  Haven, 
at  I  til  Sommer  kunne  vokse  op  og  blive  endnu  meget 
smukkere!« 

De  norske  Fættere  vare  to  raske  Drenge,  de  hed  Jonas  og 
Adolph;  deres  Fader  havde  foræret  dem  to  ny  Flitsbuer,  og 
disse  havde  de  med  at  vise  Ida.  Hun  fortalte  dem  om  de 
stakkels  Blomster,  der  vare  døde,  og  saa  fik  de  Lov  at  be- 
grave  dem.     Begge  Drengene   gik   foran   med  Flitsbuerne  paa 

Skulderen,  og  den  lille  Ida  bag  efter  med  de  døde  Blomster 
i  den  nj'delige  Æske;  ude  i  Haven  blev  gravet  en  lille  Grav; 
Ida  kyssede  først  Blomsterne,  satte  dem  saa  med  Æsken  ned 
i  Jorden,  og  Adolph  og  Jonas  skød  med  Flitsbuer  over 
Graven,  for  de  havde  ingen  Geværer  eller  Kanoner. 

Der  var  engang  en  Kone,  som  saa  gerne  vilde  have  sig  et 
lille  bitte  Barn,  men  hun  vidste  slet  ikke,  hvor  hun  skulde 
faa  et  fra;  saa  gik  hun  hen  til  en  gammel  Heks  og  sagde  til 
hende:  »Jeg  vilde  saa  inderlig  gerne  have  et  lille  Barn,  vil  du 
ikke  sige  mig,  hvor  jeg  dog  skal  faa  et  fra?« 

»Jo,  det  skal  vi  nok  komme  ud  af!«  sagde  Heksen.  »Der 
har  du  et  Bygkorn,  det  er  slet  ikke  af  det  Slags,  som  gror 
paa  Bondemandens  Mark,  eller  som  Hønsene  faa  at  spise, 
læg  det  i  en  Urtepotte,  saa  skal  du  faa  noget  at  se!« 

»Tak  skal  du  have!«  sagde  Konen  og  gav  Heksen  tolv 
Skilling,  gik  saa  hjem,  plantede  Bygkornet,  og  straks  vokste 
der  en  stor  dejlig  Blomst  op,  den  saa  ganske  ud  som  en 
Tulipan,  men  Bladene  lukkede  sig  tæt  sammen,  ligesom  om 
den  endnu  var  i  Knop. 

»Det  er  en  nydelig  Blomst,«  sagde  Konen  og  kyssede  den 
paa  de  smukke  røde  og  gule  Blade,  men  lige  idet  hun  kyssede, 
gav  Blomsten  et  stort  Knald  og  aabnede  sig.  Det  var  en 
virkelig  Tulipan,  kunde  man  se,  men  midt  inde  i  Blomsten, 
paa   den   grønne   Stol,    sad  der  en   lille  bitte  Pige,    saa  fin  og 

yndig,   hun  var  ikke  uden  en  Tomme  lang,    og  derfor  kaldtes 
hun  Tommelise. 

En  stadselig  lakeret  Valnødskal  fik  hun  til  Vugge,  blaa 
Violblade  vare  hendes  Madrasser  og  et  Rosenblad  hendes 
Overdyne;  der  sov  hun  om  Natten,  men  om  Dagen  legede 
hun  paa  Bordet,  hvor  Konen  havde  sat  en  Tallerken,  som  hun 
havde  lagt  en  hel  Krans  om  med  Blomster,  der  stak  deres 
Stilke  ned  i  Vandet;  her  flød  et  stort  Tulipanblad,  og  paa 
delte  maatte  Tommelise  sidde  og  sejle  fra  den  ene  Side  af 
Tallerkenen  til  den  anden;  hun  havde  to  hvide  Hestehaar  at 
ro  med.  Det  saa  just  dejligt  ud.  Hun  kunde  ogsaa  syngey 
oh,  saa  fint  og  nydeligt,  som  man  aldrig  her  havde  hørt.  — 

En  Nat,  som  hun  laa  i  sin  smukke  Seng,  kom  der  en 
hæslig  Skruptudse  hoppende  ind  ad  Vinduet;  der  var  en  Rude 
itu.  Skruptudsen  var  saa  styg,  stor  og  vaad,  den  hoppede 
lige  ned  paa  Bordet,  hvor  Tommelise  laa  og  sov  under  det 
røde  Rosenblad. 

»Det  var  en  dejlig  Kone  til  min  Søn!«  sagde  Skruptudsen, 
og  saa  tog  hun  fat  i  Valnødskallen,  hvor  Tom  melise  sov> 
og  hoppede  bort  med  hende  gennem  Ruden,  ned  i  Haven. 

Der  løb  en  stor,  bred  Aa;  men  lige  ved  Bredden  var  det 
sumpet  og  mudret;  her  boede  Skruptudsen  med  sin  Søn.  Uh! 
han  var  ogsaa  styg  og  fæl,  lignede  ganske  sin  Moder;  »koaks, 
koaks,  brekke-ke-keks!«  det  var  alt  hvad  han  kunde  sige,  da 
han  saa  den  nydelige  lille  Pige  i  Valnødskallen. 

»Snak  ikke  saa  højt,  for  ellers  vaagner  hun!«  sagde  den 
gamle  Skruptudse,  »hun  kunde  endnu  løbe  fra  os,  for  hun  er 
saa  let  som  et  Svanedun!  vi  ville  sætte  hende  ud  i  Aaen  paa 
et  af  de  brede  Aakandeblade,  det  er  for  hende,  der  er  saa  let 
og  lille,  ligesom  en  0!  der  kan  hun  ikke  løbe  bort,  mens  vi 
gøre  Stadsestuen  i  Stand  nede  under  Mudderet,  hvor  I  skulle 
bo  og  bygge!« 

Ude  i  Aaen  vokste  der  saa  mange  Aakander  med  de  brede 
grønne  Blade,  der  se  ud,  som  de  flyde  oven  paa  Vandet;  det 
Blad,  som  var  længst  ude,  var  ogsaa  det  allerstørste;  der 
svømmede  den  gamle  Skruptudse  ud  og  satte  Valnødskallen 
med  Tom  mel  i  se. 

Den  lille  bitte  Stakkel  vaagnede  ganske  tidlig  om  Morgenen, 
og  da  hun  saa,  hvor  hun  var,  begyndte  hun  saa  bitterlig  at 
græde,  for  der  var  Vand  paa  alle  Sider  af  det  store  grønne 
Blad,  hun  kunde  slet  ikke  komme  i  Land. 

Den  gamle  Skruptudse  sad  nede  i  Mudderet  og  pyntede 
sin  Stue  op  med  Siv  og  gule  Aaknappe,  der  skulde  være 
rigtig  net  for  den  ny  Svigerdatter,  svømmede  saa  med  den 
stygge  Søn  ud  til  Bladet,  hvor  Tommelise  stod;  de  vilde 
hente  hendes  pæne  Seng,  den  skulde  sættes  op  i  Brude- 
kamret, før  hun  selv  kom  der.  Den  gamle  Skruptudse  nejede 
saa  dybt  i  Vandet  for  hende  og  sagde:  »Her  skal  du  se  min 
Søn,  han  skal  være  din  Mand,  og  I  skal  bo  saa  dejligt  nede 
i  Mudderet!« 

»Koaks,  koaks!  brekke-ke-keks!«  det  var  alt,  hvad  Sønnen 
kunde  sige. 

Saa  tog  de  den  stadselige  lille  Seng  og  svømmede  bort 
med  den,  men  Tommelise  sad  ganske  alene  og  græd  paa 
det  grønne  Blad,  for  hun  vilde  ikke  bo  hos  den  fæle  Skrup- 
tudse eller  have  hendes  hæslige  Søn  til  sin  Mand.  De  smaa 
Fisk,  som  svømmede  nede  i  Vandet,  havde  nok  set  Skrup- 
tudsen  og  hørt,  hvad  hun  sagde,  derfor  stak  de  Hovederne 
op,  de  vilde  dog  se  den  lille  Pige.  Saa  snart  de  fik  hende  at 
se,  fandt  de  hende  saa  yndig,  og  det  gjorde  dem  saa  ondt, 
at  hun  skulde  ned  til  den  stygge  Skruptudse.  Nej,  det  skulde 
aldrig  ske.  De  flokkede  sig  nede  i  Vandet  rundt  om  den 
grønne  Stilk,  der  holdt  Bladet,  hun  stod  paa,  gnavede  med 
Tænderne  Stilken  over,  og  saa  flød  Bladet  ned  ad  Aaen,  bort 
med  Tommelise,  langt  bort,  hvor  Skruptudsen  ikke  kunde 
komme. 

Tom  melise  sejlede  forbi  saa  mange  Steder,  og  de  smaa 
Fugle  sad  i  Buskene,  saa  hende  og  sang:  »Hvilken  nydelig 
lille  Jomfru!«  Bladet  med  hende  svømmede  længere  og 
længere  bort;  saaledes  rejste  Tommelise  udenlands. 

En  dejlig  lille  hvid  Sommerfugl  blev  ved  at  flyve  rundt 
omkring  hende  og  satte  sig  til  sidst  ned  paa  Bladet,  for  den 
kunde  saa  godt  lide  Tommelise,  og  hun  var  saa  fornøjet, 
for  nu   kunde  Skruptudsen   ikke   naa  hende,    og   der   var  saa 

dejligt,  hvor  hun  sejlede;  Solen  skinnede  paa  Vandet,  det  var 
ligesom  det  skinnende  Guld.  Saa  tog  hun  sit  Livbaand,  bandt 
den  ene  Ende  om  Sommerfuglen,  den  anden  Ende  af  Baandet 


jfiiZs 


salte  hun  fast  i  Bladet;    det   gled   da   meget   hurtigere   af  Sted 
og  hun  med,  for  hun  stod  jo  paa  Bladet. 

I  det  samme  kom  der  en  stor  Oldenborre  flyvende,  den 
fik  hende  at  se,  og  i  Øjeblikket  slog  den  sin  Klo  om  hendes 
smækre    Liv  og   fløj    op  i  Træet  med  hende,    men  det  grønne 

Blad  svømmede  ned  ad  Aaen,  og  Sommerfuglen  fløj  med,  for 
han  var  bunden  til  Bladet  og  kunde  ikke  komme  løs. 

Gud,  hvor  den  stakkels  Tommelise  blev  forskrækket,  da 
Oldenborren  fløj  op  i  Træet  med  hende,  men  hun  var  dog 
allermest  bedrøvet  for  den  smukke,  hvide  Sommerfugl,  hun 
havde  bundet  fast  til  Bladet:  dersom  han  nu  ikke  kunde 
komme  løs,  maatte  han  jo  sulte  ihjel.  Men  det  brød  Olden- 
borren sig  ikke  noget  om.  Den  satte  sig  med  hende  paa  det 
største  grønne  Blad  i  Træet,  gav  hende  det  søde  af  Blomsterne 
at  spise  og  sagde,  at  hun  var  saa  nydelig,  skønt  hun  slet 
ikke  lignede  en  Oldenborre.  Siden  kom  alle  de  andre  Olden- 
borrer,  der  boede  i  Træet,  og  gjorde  Visit;  de  saa  paa 
Tommelise,  og  Frøken-Oldenborrerne  trak  paa  Følehornene 
og  sagde:  »Hun  har  dog  ikke  mere  end  to  Ben,  det  ser  ynke- 
ligt ud.«  »Hun  har  ingen  Følehorn!«  sagde  de.  »Hun  er  saa 
smækker  i  Livet,  fy!  hun  ser  ud  ligesom  et  Menneske!  Hvor 
hun  er  styg!«  sagde  alle  Hun-Oldenborrerne,  og  saa  var 
Tommelise  dog  saa  nydelig!  det  syntes  ogsaa  den  Olden- 
borre, som  havde  taget  hende,  men  da  alle  de  andre  sagde, 
hun  var  hæslig,  saa  troede  han  det  til  sidst  ogsaa  og  vilde 
slet  ikke  have  hende;  hun  kunde  gaa,  hvor  hun  vilde.  De 
fløj  ned  af  Træet  med  hende  og  satte  hende  paa  en  Gaaseurt; 
der  græd  hun,  fordi  hun  var  saa  styg,  at  Oldenborrerne  ikke 
vilde  have  hende,  og  saa  var  hun  dog  den  dejligste,  man 
kunde  tænke  sig,  saa  fin  og  klar  som  det  skønneste  Rosen- 
blad. 

Hele  Sommeren  igennem  levede  den  stakkels  Tommelise 
ganske  alene  i  den  store  Skov.  Hun  flettede  sig  en  Seng  af 
Græsstraa  og  hængte  den  under  et  stort  Skræppeblad,  saa 
kunde  det  ikke  regne  paa  hende;  hun  pillede  det  søde  af 
Blomsterne  og  spiste,  og  drak  af  Duggen,  der  hver  Morgen 
stod  paa  Bladene;  saaledes  gik  Sommer  og  Efteraar,  men  nu 
kom  Vinteren,  den  kolde,  lange  Vinter.  Alle  Fuglene,  der 
havde  sunget  saa  smukt  for  hende,  fløj  deres  Vej,  Træerne  og 
Blomsterne  visnede,  det  store  Skræppeblad,  hun  havde  boet 
under,  rullede  sammen  og  blev  kun  en  gul,  vissen  Stilk,  og 
hun   frøs   saa   forskrækkeligt,    for  hendes  Klæder  vare  itu,    og 

hun  var  selv  saa  fin  og  lille,  den  stakkels  Tommelise,  hun 
maatte  fryse  ihjel.  Det  begyndte  at  sne,  og  hvert  Snefnug, 
der  faldt  paa  hende,  var,  som  naar  man  kaster  en  hel  Skuffe 
fuld  paa  os,  thi  vi  ere  store,  og  hun  var  kun  en  Tomme 
lang.  Saa  svøbte  hun  sig  ind  i  et  vissent  Blad,  men  det  vilde 
ikke  varme,  hun  rystede  af  Kulde. 

Tæt  uden  for  Skoven,  hvor  hun  nu  var  kommen,  laa  en 
stor  Kornmark,  men  Kornet  var  for  længe  siden  borte,  kun 
de  nøgne,  tørre  Stubbe  stod  op  af  den  frosne  Jord.  De  vare 
ligesom  en  hel  Skov  for  hende  at  gaa  imellem,  oh,  hun  rystede 
saadan  af  Kulde.  Saa  kom  hun  til  Markmusens  Dør.  Den 
var  et  lille  Hul  inde  under  Kornstubbene.  Der  boede  Mark- 
musen lunt  og  godt,  havde  hele  Stuen  fuld  af  Korn,  et  dejligt 
Køkken  og  Spisekammer.  Den  stakkels  Tom  melise  stillede 
sig  inden  for  Døren,  ligesom  en  anden  fattig  Tiggerpige,  og 
bad  om  et  lille  Stykke  af  et  Bygkorn,  for  hun  havde  i  to 
Dage  ikke  faaet  det  mindste  at  spise. 

»Du  lille  Stakkel!«  sagde  Markmusen,  for  det  var  i  Grunden 
en  god,  gammel  Markmus,  »kom  du  ind  i  min  varme  Stue 
og  spis  med  mig!« 

Da  hun  nu  syntes  godt  om  Tommelise,  sagde  hun:  »Du 
kan  gerne  blive  hos  mig  i  Vinter,  men  du  skal  holde  min 
Stue  pæn  ren  og  fortælle  mig  Historier,  for  dem  holder  jeg 
meget  af,«  og  Tommelise  gjorde,  hvad  den  gode,  gamle 
Markmus  forlangte,  og  havde  det  da  grumme  godt. 

»Nu  faa  vi  nok  snart  Besøg!«  sagde  Markmusen,  »min 
Nabo  plejer  hver  Ugedag  at  besøge  mig.  Han  sidder  bedre 
endnu  inden  Vægge  end  jeg:  har  store  Sale  og  gaar  med 
saadan  en  dejlig  sort  Fløjls  Pels;  bare  du  kunde  faa  ham 
til  Mand,  saa  var  du  godt  forsørget;  men  han  kan  ikke  se. 
Du  maa  fortælle  ham  de  allerkønneste  Historier,  du  veed!« 

Men  det  brød  Tommelise  sig  ikke  om,  hun  vilde  slet 
ikke  have  Naboen,  for  han  var  en  Muldvarp.  Han  kom  og 
gjorde  Visit  i  sin  sorte  Fløjls  Pels,  han  var  saa  rig  og  saa 
lærd,  sagde  Markmusen,  hans  Huslejlighed  var  ogsaa ,  over 
tyve  Gange  større  end  Markmusens,  og  Lærdom  havde  lian, 
men  Solen   og   de  smukke  Blomster  kunde  han  slet  ikke  lide, 

dem  snakkede  han  ondt  om,  for  han  havde  aldrig  set  dem. 
Tomme  li  se  maatte  synge,  og  hun  sang  baade  »Oldenborre, 
flyv,  flyv!«  og  »Munken  gaar  i  Enge«,  saa  blev  Muldvarpen 
forlibt  i  hende  for  den  smukke  Stemmes  Skyld,  men  han 
sagde  ikke  noget,  han  var  saadan  en  sindig  Mand.  — 

Han  havde  nylig  gravet  sig  en  lang  Gang  gennem  Jorden 
fra  sit  til  deres  Hus,  i  den  fik  Markmusen  og  Tommelise 
Lov  til  at  spadsere,  naar  de  vilde.  Men  han  bad  dem  ikke 
blive  bange  for  den  døde  Fugl,  som  laa  i  Gangen,  det  var  en 
hel  Fugl  med  Fjer  og  Næb,  der  vist  var  død  for  ganske 
nylig,  da  Vinteren  begyndte,  og  nu  gravet  ned,  just  hvor  han 
havde  gjort  sin  Gang. 

Muldvarpen  tog  et  Stykke  Trøske  i  Munden,  for  det  skinner 
jo  ligesom  Ild  i  Mørke,  og  gik  saa  foran  og  lyste  for  dem  i 
den  lange,  mørke  Gang;  da  de  kom,  hvor  den  døde  Fugl  laa, 
satte  Muldvarpen  sin  brede  Næse  mod  Loftet  og  stødte  Jorden 
op,  saa  der  blev  et  stort  Hul,  som  Lyset  kunde  skinne  ned 
igennem.  Midt  paa  Gulvet  laa  en  død  Svale  med  de  smukke 
Vinger  trykket  fast  ned  mod  Siderne,  Benene  og  Hovedet 
trukne  ind  under  Fjerene;  den  stakkels  Fugl  var  bestemt  død 
af  Kulde.  Det  gjorde  Tommelise  saa  ondt  for  den,  hun 
holdt  saa  meget  af  alle  de  smaa  Fugle,  de  havde  jo  hele 
Sommeren  sunget  og  kvidret  saa  smukt  for  hende,  men  Muld- 
varpen stødte  til  den  med  sine  korte  Ben  og  sagde:  »Nu  piber 
den  ikke  mer!  det  maa  være  ynkeligt  at  blive  født  til  en  lille 
Fugl !  Gud  ske  Lov,  at  ingen  af  mine  Børn  bliver  det,  saadan 
en  Fugl  har  jo  ingenting  uden  sit  Kvivit  og  maa  sulte  ihjel 
til  Vinteren!« 

»Ja,  det  maa  I,  som  en  fornuftig  Mand,  nok  sige,«  sagde 
Markmusen.  »Hvad  har  Fuglen  for  alt  sit  Kvivit,  naar  Vin- 
teren kommer?  Den  maa  sulte  og  fryse;  men  det  skal  vel 
ogsaå  være  saa  stort!« 

Tommelise  sagde  ikke  noget,  men  da  de  to  andre  vendte 
Ryggen  til  Fuglen,  bøjede  hun  sig  ned,  skød  Fjerene  til  Side, 
der  laa  over  dens  Hoved,  og  kyssede  den  paa  de  lukkede 
Øjne.     »Maaske  var  det  den,    som   sang   saa   smukt   for  mig  i 

Sommer,«  tænkte  hun,  »hvor  den  skaffede  mig  megen  Glæde, 
den  kære,  smukke  Fugl!« 

Muldvarpen  stoppede  nu  Hullet  til,  som  Dagen  skinnede 
igennem,  og  fulgte  saa  Damerne  hjem.  Men  om  Natten  kunde 
Tomme  li  se  slet  ikke  sove,  saa  stod  hun  op  af  sin  Seng  og 
flettede  af  Hø  et  stort,  smukt  Tæppe,  og  det  bar  hun  ned  og 
bredte  rundt  om  den  døde  Fugl,  lagde  blød  Bomuld,  hun 
havde  fundet  i  Markmusens  Stue,  paa  Siderne  af  Fuglen,  for 
at  den  kunde  ligge  varmt  i  den  kolde  Jord. 

»Far  vel,  du  smukke  lille  Fugl!«  sagde  hun,  »far  vel  og 
Tak  for  din  dejlige  Sang  i  Sommer,  da  alle  Træerne  vare 
grønne,  og  Solen  skinnede  saa  varmt  paa  os!«  Saa  lagde 
hun  sit  Hoved  op  til  Fuglens  Bryst,  men  blev  i  det  samme 
ganske  forskrækket,  thi  det  var,  ligesom  noget  bankede  der 
indenfor.  Det  var  Fuglens  Hjerte.  Fuglen  var  ikke  død,  den 
laa  i  Dvale  og  var  nu  bleven  opvarmet  og  fik  Liv  igen. 

Om  Efteraaret  saa  flyve  alle  Svalerne  bort  til  de  varme 
Lande,  men  er  der  een,  der  forsinker  sig,  saa  fryser  den  saa- 
ledes,  at  den  falder  ganske  død  ned,  bliver  liggende,  hvor  den 
falder,  og  den  kolde  Sne  lægger  sig  ovenover. 

Tommelise  rystede  ordentlig,  saa  forskrækket  var  hun 
bleven,  for  Fuglen  var  jo  en  stor,  stor  en  imod  hende,  der 
kun  var  en  Tomme  lang,  men  hun  tog  dog  Mod  til  sig,  lagde 
Bomulden  tættere  om  den  stakkels  Svale  og  hentede  et  Kruse- 
mynteblad, hun  selv  havde  haft  til  Overdyne,  og  lagde  det 
over  Fuglens  Hoved. 

Næste  Nat  listede  hun  sig  igen  ned  til  den,  og  da  var  den 
ganske  levende,  men  saa  mat,  den  kunde  kun  et  lille  Øje- 
blik lukke  sine  Øjne  op  og  se  Tommelise,  der  stod 
med  et  Stykke  Trøske  i  Haanden,  for  anden  Lygte  havde 
hun  ikke. 

»Tak  skal  du  have,  du  nydelige  lille  Barn!«  sagde  den 
syge  Svale  til  hende,  »jeg  er  bleven  saa  dejlig  opvarmet! 
snart  faar  jeg  mine  Kræfter  og  kan  flyve  igen,  ude  i  det 
varme  Solskin!« 

»Oh!«  sagde  hun,  »det  er  saa  koldt  udenfor,  det  sner  og 
fryser!  bliv  du  i  din  varme  Seng,  jeg  skal  nok  pleje  dig!« 

Hun  bragte  da  Svalen  Vand  i  et  Blomsterblad,  og  den  drak 
og  fortalte  hende,  hvorledes  den  havde  revet  sin  ene  Vinge 
paa  en  Tornebusk  og  kunde  derfor  ikke  flyve  saa  stærkt  som 
de  andre  Svaler,  som  da  fløj  bort,  langt  bort  til  de  varme 
Lande.  Den  var  da  til  sidst  falden  ned  paa  Jorden,  men 
mere  kunde  den  ikke  huske  og  vidste  slet  ikke,  hvorledes  den 
var  kommen  her. 

Hele  Vinteren  blev  den  nu  hernede,  og  Tom  melise  var 
god  imod  den  og  holdt  saa  meget  af  den ;  hverken  Muldvarpen 
eller  Markmusen  fik  det  mindste  at  vide  derom,  for  de  kunde 
jo  ikke  lide  den  stakkels  fattige  Svale. 

Saa  snart  Foraaret  kom,  og  Solen  varmede  ind  i  Jorden, 
sagde  Svalen  Farvel  til  Tommelise,  der  aabnede  Hullet, 
som  Muldvarpen  havde  gjort  ovenover.  Solen  skinnede  saa 
dejligt  ind  til  dem,  og  Svalen  spurgte,  om  hun  ikke  vilde 
følge  med,  hun  kunde  sidde  paa  dens  Ryg,  de  vilde  flyve 
langt  ud  i  den  grønne  Skov.  Men  Tommelise  vidste,  det 
vilde  bedrøve  den  gamle  Markmus,  om  hun  saaledes  forlod 
hende. 

»Nej,  jeg  kan  ikke!«  sagde  Tommelise.  »Far  vel,  far 
vel!  du  gode,  nydelige  Pige!«  sagde  Svalen  og  fløj  ud  i  Sol- 
skinnet. Tom  melise  saa  efter  den,  og  Vandet  kom  i  hendes 
Øjne,  for  hun  holdt  saa  meget  af  den  stakkels  Svale. 

»Kvivit,  kvivit!«  sang  Fuglen  og  fløj  ind  i  den  grønne 
Skov.  — 

Tommelise  var  saa  bedrøvet.  Hun  fik  slet  ikke  Lov  at 
komme  ud  i  det  varme  Solskin;  Kornet,  der  var  saaet  paa 
Ageren,  hen  over  Markmusens  Hus,  vokste  ogsaa  højt  op  i 
Vejret,  det  var  en  hel  tyk  Skov  for  den  stakkels  lille  Pige, 
som  jo  kun  var  en  Tomme  lang. 

»Nu  skal  du  i  Sommer  sy  paa  dit  Udstyr!«  sagde  Mark- 
musen til  hende,  for  nu  havde  Naboen,  den  kedelige  Muld- 
varp i  den  sorte  Fløjls  Pels,  friet  til  hende.  »Du  skal  have 
baade  uldent  og  Linned !  Du  skal  have  at  sidde  og  ligge  paa, 
naar  du  bliver  Muldvarpens  Kone!« 

Tommelise  maatte  spinde  paa  Haandten,  og  Markmusen 
lejede  fire   Edderkopper  til   at  spinde    og  væve    Nat    og  Dag. 

Hver  Aften  gjorde  Muldvarpen  Visit  og  snakkede  da  altid  om, 
at  naar  Sommeren  fik  Ende,  saa  skinnede  Solen  ikke  nær  saa 
varmt,  den  brændte  jo  nu  Jorden  fast  som  en  Sten;  ja,  naar 
Sommeren  var  ude,  saa  skulde  Brylluppet  staa  med  Tomme- 
lise; men  hun  var  slet  ikke  fornøjet,  for  hun  holdt  ikke 
noget  af  den  kedelige  Muldvarp.  Hver  Morgen,  naar  Solen 
stod  op,  og  hver  Aften,  naar  den  gik  ned,  listede  hun  sig  ud 
i  Døren,  og  naar  saa  Vinden  skille  Toppene  af  Kornet  ad, 
saa  at  hun  kunde  se  den  blaa  Himmel,  tænkte  hun  paa, 
hvor  lyst  og  smukt  der  var  herude,  og  ønskede  saa  meget, 
at  hun  igen  maatte  faa  den  kære  Svale  at  se;  men  den  kom 
aldrig  mere,  den  fløj  vist  langt  borte  i  den  smukke  grønne 
Skov. 

Da  det  nu  blev  Efteraar,  havde  Tommelise  hele  sit  Ud- 
styr færdigt. 

»Om  fire  Uger  skal  du  have  Bryllup!«  sagde  Markmusen 
til  hende.  Men  Tom  mel  ise  græd  og  sagde,  hun  vilde  ikke 
have  den  kedelige  Muldvarp. 

»Sniksnak!«  sagde  Markmusen,  »gør  dig  ikke  obsternasig, 
for  ellers  skal  jeg  bide  dig  med  min  hvide  Tand!  Det  er  jo 
en  dejlig  Mand,  du  faar!  Hans  sorte  Fløjls  Pels  har  Dron- 
ningen selv  ikke  Mage  til!  Han  har  baade  i  Køkken  og 
Kælder.     Tak  du  Gud  for  ham!« 

Saa  skulde  de  have  Bryllup.  Muldvarpen  var  allerede 
kommen  for  at  hente  Tom  melise,  hun  skulde  bo  med  ham 
dybt  nede  under  Jorden,  aldrig  komme  ud  i  den  varme  Sol, 
for  den  kunde  han  ikke  lide.  Det  stakkels  Barn  var  saa  be- 
drøvet, hun  skulde  nu  sige  den  smukke  Sol  Farvel,  som  hun 
dog  hos  Markmusen  havde  faaet  Lov  at  se  paa  i  Døren. 

»Far  vel,  du  klare  Sol!«  sagde  hun  og  rakte  Armene  højt 
op  i  Vejret,  gik  ogsaa  en  lille  Smule  uden  for  Markmusens 
Hus;  thi  nu  var  Kornet  høstet,  og  her  stod  kun  de  tørre 
Stubbe.  »Far  vel,  far  vel!«  sagde  hun  og  slog  sine  smaa 
Arme  om  en  lille  rød  Blomst,  der  stod.  »Hils  den  kære 
Svale  fra  mig,  dersom  du  faar  ham  at  se!« 

»Kvivit,  kvivit!«  sagde  det  i  det  samme  over  hendes 
Hoved;  hun  saa  op,  det  var  Svalen,  der  just  kom  forbi.     Saa 

snart  den  saa  Tommelise,  blev  den  saa  fornøjet;  hun  for- 
talte den,  hvor  nødig  hun  vilde  have  den  stygge  Muldvarp 
til  Mand,  og  at  hun  saa  skulde  bo  dybt  under  Jorden,  hvor 
Solen  aldrig  skinnede.  Hun  kunde  ikke  lade  være  at  græde 
derved. 

»Nu  kommer  den  kolde  Vinter,«  sagde  Svalen,  »jeg  flyver 
langt  bort  til  de  varme  Lande,  vil  du  følge  med  mig?  Du 
kan  sidde  paa  min  Ryg!  Bind  dig  kun  fast  med  dit  Liv- 
baand,  saa  flyve  vi  bort  fra  den  stygge  Muldvarp  og  hans 
mørke  Stue,  langt  bort  over  Bjergene  til  de  varme  Lande, 
hvor  Solen  skinner  smukkere  end  her,  hvor  der  altid  er 
Sommer  og  dejlige  Blomster.  Flyv  kun  med  mig,  du  søde 
lille  Tommelise,  som  har  reddet  mit  Liv,  da  jeg  laa  for- 
frossen i  den  mørke  Jordkælder!« 

»Ja,  jeg  vil  følge  med  dig!«  sagde  Tommelise  og  satte 
sig  op  paa  Fuglens  Ryg,  med  Fødderne  paa  dens  udbredte 
Vinge,  bandt  sit  Bælte  fast  i  en  af  de  stærkeste  Fjer,  og  saa 
fløj  Svalen  højt  op  i  Luften,  over  Skov  og  over  Sø,  højt  op 
over  de  store  Bjerge,  hvor  der  altid  ligger  Sne,  og  Tom  me- 
lise frøs  i  den  kolde  Luft,  men  saa  krøb  hun  ind  under 
Fuglens  varme  Fjer  og  stak  kun  det  lille  Hoved  frem  for  at 
se  al  den  Dejlighed  under  sig. 

Saa  kom  de  til  de  varme  Lande.  Der  skinnede  Solen 
meget  klarere  end  her,  Himlen  var  to  Gange  saa  høj,  og  paa 
Grøfter  og  Gærder  vokste  de  dejligste  grønne  og  blaa  Vin- 
druer. I  Skovene  hang  Citroner  og  Appelsiner,  her  duftede 
af  Myrter  og  Krusemynter,  og  paa  Landevejen  løb  de  dejligste 
Børn  og  legede  med  store,  brogede  Sommerfugle.  Men  Svalen 
fløj  endnu  længer  bort,  og  det  blev  smukkere  og  smukkere. 
Under  de  pragtfulde  grønne  Træer  ved  den  blaa  Sø  stod  et 
skinnende  hvidt  Marmorslot  fra  de  gamle  Tider,  Vinrankerne 
snoede  sig  op  om  de  høje  Piller;  der  øverst  oppe  vare 
mange  Svalereder,  og  i  en  af  disse  boede  Svalen,  som  bar 
Tom  melise. 

»Her  er  mit  Hus!«  sagde  Svalen;  »men  vil  du  nu  selv 
søge  dig  een  af  de  prægtigste  Blomster  ud,  som  gro  dernede, 

saa  skal  jeg  sætte  dig  der,   og  du  skal  faa  det  saa  velsignet, 
du  vil  ønske  dig  det!« 

»Det  var  dejligt!«  sagde  hun  og  klappede  med  de  smaa 
Hænder. 

Der  laa  en  stor,  hvid  Marmorsøjle,  som  var  falden  om 
paa  Jorden  og  knækket  i  tre  Stykker,  men  mellem  disse 
vokste  de  smukkeste  store,  hvide  Blomster.  Svalen  fløj  ned 
med  Tom  mel  i  se  og  satte  hende  paa  et  af  de  brede  Blade; 
men  hvor  forundret  blev  hun  ikke!  der  sad  en  lille  Mand 
midt  i  Blomsten,  saa  hvid  og  gennemsigtig,  som  om  han  var 
af  Glas;  den  nydeligste  Guldkrone  havde  han  paa  Hovedet 
og  de  dejligste  klare  Vinger  paa  Skuldrene,  selv  var  han  ikke 
større  end  Tomme  lise.  Han  var  Blomstens  Engel.  I  hver 
Blomst  boede  der  saadan  en  lille  Mand  eller  Kone,  men 
denne  var  Konge  over  dem  alle  sammen. 

»Gud,  hvor  han  er  smuk!«  hviskede  Tommelise  til 
Svalen.  Den  lille  Prins  blev  ganske  forskrækket  for  Svalen, 
thi  den  var  jo  en  hel  Kæmpefugl  imod  ham,  der  var  saa  lille 
og  fin,  men  da  han  saa  Tom  melise,  blev  han  saa  glad, 
hun  var  den  allersmukkeste  Pige,  han  endnu  havde  set. 
Derfor  tog  han  sin  Guldkrone  af  sit  Hoved  og  satte  den  paa 
hendes,  spurgte,  hvad  hun  hed,  og  om  hun  vilde  være  hans 
Kone,  saa  skulde  hun  blive  Dronning  over  alle  Blomsterne! 
Ja,  det  var  rigtignok  en  Mand,  anderledes,  end  Skruptudsens 
Søn  og  Muldvarpen  med  den  sorte  Fløjels  Pels.  Hun  sagde 
derfor  Ja  til  den  dejlige  Prins,  og  fra  hver  Blomst  kom  en 
Dame  eller  Herre,  saa  yndige,  at  det  var  en  Lyst;  hver  bragte 
Tommelise  en  Present,  men  den  bedste  af  alle  var  et  Par 
smukke  Vinger  af  en  stor,  hvid  Flue;  de  bleve  hæftede  paa 
Tommelises  Ryg,  og  saa  kunde  hun  ogsaa  flyve  fra  Blomst 
til  Blomst;  der  var  saadan  en  Glæde,  og  Svalen  sad  oppe  i 
sin  Rede  og  sang  for  dem,  saa  godt  den  kunde,  men  i  Hjertet 
var  den  dog  bedrøvet,  for  den  holdt  saa  meget  af  Tomme- 
lise og  vilde  aldrig  have  været  skilt  fra  hende. 

»Du  skal  ikke  hedde  Tom  m  e  1  i  s  e !«  sagde  Blomstens 
Engel  til  hende,  »det  er  et  stygt  Navn,  og  du  er  saa  smuk. 
Vi   ville  kalde  dig  Maja!« 


TOMMELISE. 


51 


»Far  vel!  far  vel!«  sagde  Svalen  og  fløj  igen  bort  fra  de 
varme  Lande,  langt  bort  tilbage  til  Danmark;  der  havde  den 
en  lille  Rede  over  Vindnet,  hvor  Manden  bor,  som  kan  for- 
tælle Eventyr,  for  ham  sang  den  »kvivit,  kvivit!«  derfra  have 
vi  hele  Historien. 

Den  uartige  Dreng. 


eh  var  engang  en  gammel  Digter,  saadan  en  rigtig  god 
gammel  Digter.  En  Aften,  han  sad  hjemme,  blev  det  et 
forskrækkelig  ondt  Vejr  udenfor;  Regnen  skyllede  ned,  men 
den  gamle  Digter  sad  lunt  og  godt  ved  sin  Kakkelovn,  hvor 
Ilden  brændte,  og  Æblerne  snurrede. 

»Der  bliver  da  ikke  en  tør  Traad  paa  de  Stakler,  som 
ere  ude  i  det  Vejr!«  sagde  han,  for  han  var  saadan  en  god 
Digter. 

»Oh,  luk  mig  op!  jeg  fryser  og  er  saa  vaad!«  raabte  et 
lille  Barn  udenfor.  Det  græd  og  bankede  paa  Døren,  medens 
Regnen  skyllede  ned,  og  Blæsten  ruskede  i  alle  Vinduer. 

»Du  lille  Stakkel!«  sagde  den  gamle  Digter  og  gik  hen 
at  lukke  Døren  op.  Der  stod  en  lille  Dreng;  han  var  ganske 
nøgen,  og  Vandet  drev  af  hans  lange,  gule  Haar.  Han  rystede 
af  Kulde;  var  han  ikke  kommen  ind,  havde  han  vist  maattet 
dø  i   det  onde  Vejr. 

»Du  lille  Stakkel!«  sagde  den  gamle  Digter  og  tog  ham 
ved  Haanden.  »Kom  du  til  mig,  saa  skal  jeg  nok  faa  dig 
varmet!  Vin  og  et  Æble  skal  du  faa,  for  du  er  en  dejlig 
Dreng! 

Det  var  han  ogsaa.  Hans  Øjne  saa  ud  som  to  klare 
Stjerner,  og  skønt  Vandet  flød  ned  ad  hans  gule  Haar,  krøllede 
det  sig  dog  saa  smukt.  Han  saa  ud  som  et  lille  Englebarn, 
men  var  saa  bleg  af  Kulde  og  rystede  over  sin  hele  Krop.  I 
Haanden  havde  han  en  dejlig  Flitsbue,  men  den  var  ganske 
fordærvet  af  Regnen;  alle  Kulørerne  paa  de  smukke  Pile  løb 
ud  i  hverandre  af  det  vaade  Vejr. 

Den  gamle  Digter  satte  sig  ved  Kakkelovnen,  tog  den  lille 
Dreng  paa  sit  Skød,  vred  Vandet  af  hans  Haar,  varmede  hans 
Hænder  i  sine  og  kogte  sød  Vin  til  ham;  saa  kom  han  sig, 
fik  røde  Kinder,  sprang  ned  paa  Gulvet  og  dansede  rundt  om 
den  gamle  Digter. 

»Du  er  en  lystig  Dreng!«  sagde  den  gamle.  »Hvad 
hedder  du?« 

»Jeg  hedder  Amor!«  svarede  han,  »kender  du  mig  ikke? 
Der  ligger  min  Flitsbue!  den  skyder  jeg  med,  kan  du  tro! 
Se,  nu  bliver  Vejret  godt  udenfor;  Maanen  skinner!« 

»Men  din  Flitsbue  er  fordærvet!«   sagde  den  gamle  Digter. 

»Det  var  slemt!«  sagde  den  lille  Dreng,  tog  den  op  og  saa 
paa  den.  »Oh,  den  er  allerede  tør,  har  slet  ikke  lidt  nogen 
Skade!  Strengen  sidder  ganske  stram!  nu  skal  jeg  prøve 
den!«  Saa  spændte  han  den,  lagde  en  Pil  paa,  sigtede  og 
skød  den  gode,  gamle  Digter  lige  ind  i  Hjertet.  »Kan  du  nu 
se,  at  min  Flitsbue  ikke  var  fordærvet!«  sagde  han,  lo  ganske 
højt  og  løb  sin  Vej.  Den  uartige  Dreng!  saaledes  at  skyde 
paa  den  gamle  Digter,  der  havde  lukket  ham  ind  i  den  varme 
Stue,  været  saa  god  imod  ham  og  givet  ham  den  dejlige  Vin 
og  det  bedste  Æble. 

Den  gode  Digter  laa  paa  Gulvet  og  græd,  han  var  virkelig 
skudt  lige  ind  i  Hjertet,  og  saa  sagde  han:  »Fy!  hvor  den 
Amor  er  en  uartig  Dreng!  det  skal  jeg  fortælle  til  alle  gode 
Børn,  at  de  kunne  tage  sig  i  Agt  og  aldrig  lege  med  ham, 
for  han  gør  dem  Fortræd!« 

Alle  de  gode  Børn,  Piger  og  Drenge,  han  fortalte  det  til, 
tog  sig  saadan  i  Agt  for  den  slemme  Amor,  men  han  narrede 
dem  alligevel,  for  han  er  saa  udspekuleret!  Naar  Studenterne 
gaa  fra  Forelæsninger,  saa  løber  han  ved  Siden  af  dem,  med 

en  Bog  under  Armen  og  en  sort  Kjole  paa.  De  kunne  slet 
ikke  kende  ham,  og  saa  tage  de  ham  under  Armen  og  tro, 
det  er  ogsaa  en  Student,  men  saa  stikker  han  dem  Pilen  ind 
i  Brystet.  Naar  Pigerne  gaa  fra  Præsten,  og  naar  de  staa 
paa  Kirkegulvet,  saa  er  han  ogsaa  efter  dem.  Ja,  han  er  alle 
Tider  efter  Folk!  Han  sidder  i  den  store  Lysekrone  paa 
Teatret  og  brænder  i  lys  Lue,  saa  Folk  tro,  det  er  en  Lampe, 
men  de  mærke  siden  noget  andet.  Han  løber  i  Kongens  Have 
og  paa  Volden!  ja,  han  har  engang  skudt  din  Fader  og  Moder 
lige  ind  i  Hjertet!  Spørg  dem  kun  ad,  saa  skal  du  høre, 
hvad  de  sige.  Ja,  det  er  en  slem  Dreng,  den  Amor,  ham 
skal  du  aldrig  have  noget  med  at  gøre!  han  er  efter  alle 
Folk.  Tænk  engang,  han  skød  endogsaa  en  Pil  paa  gamle 
Bedstemoder,  men  det  er  længe  siden,  det  er  gaaet  over;  men 
saadant  noget  glemmer  hun  aldrig.  Fy,  den  slemme  Amor! 
Men  nu  kender  du  ham!  veed,  hvad  han  er  for  en  uartig 
Dreng! 


Rej  sekam  meraten . 


Den  stakkels  Johannes  var  saa  bedrøvet,  for  hans  Fader 
var  meget  syg  og  kunde  ikke  leve.  Der  var  slet  ingen 
uden  de  to  inde  i  den  lille  Stue;  Lampen  paa  Bordet  var  ved 
at  brænde  ud,  og  det  var  ganske  sildigt  paa  Aftenen.  — 

»Du  var  en  god  Søn,  Johannes!«  sagde  den  syge  Fader, 
»Vor  Herre  vil  nok  hjælpe  dig  frem  i  Verden!«  og  han  saa 
med  alvorlige,  milde  Øjne  paa  ham,  trak  Vejret  ganske  dybt 
og  døde;  det  var,  ligesom  om  han  sov.  Men  Johannes  græd, 
nu  havde  han  slet  ingen  i  hele  Verden,  hverken  Fader  eller 
Moder,  Søster  eller  Broder.  Den  stakkels  Johannes!  Han 
laa  paa  sine  Knæ  foran  Sengen  og  kyssede  den  døde  Faders 
Haand,  græd  saa  mange  salte  Taarer,  men  til  sidst  lukkede 
hans  Øjne  sig,  og  han  sov  ind  med  Hovedet  paa  den  haarde 
Sengefjæl. 

Da  drømte  han  en  underlig  Drøm;  han  saa,  hvor  Sol  og 
Maane  nejede  for  ham,  og  han  saa  sin  Fader  frisk  og  sund 
igen  og  hørte  ham  le,  som  han  altid  lo,  naar  han  var  rigtig 
fornøjet.  En  dejlig  Pige,  med  Guldkrone  paa  sit  lange,  smukke 
Haar,  rakte  Johannes  Haanden,  og  hans  Fader  sagde:  »Ser 
du,  hvilken  Brud  du  har  faaet?    Hun  er  den  dejligste  i  hele 

Verden.«  Saa  vaagnede  han,  og  alt  det  smukke  var  borte, 
hans  Fader  laa  død  og  kold  i  Sengen,  der  var  slet  ingen  hos 
dem;  den  stakkels  Johannes! 

Ugen  derefter  blev  den  døde  begravet;  Johannes  gik  tæt 
bag  Kisten,  kunde  nu  ikke  mere  faa  den  gode  Fader  at  se, 
som  havde  holdt  saa  meget  af  ham;  han  hørte,  hvor  de 
kastede  Jorden  ned  paa  Kisten,  saa  nu  det  sidste  Hjørne  af 
den,  men  ved  den  næste  Skuffe  Jord,  der  blev  kastet  ned, 
var  det  ogsaa  borte;  da  var  det,  ligesom  hans  Hjerte  vilde 
gaa  i  Stykker,  saa  bedrøvet  var  han.  Rundt  om  sang  de  en 
Psalme,  det  klang  saa  smukt,  og  Taarerne  kom  Johannes  i 
Øjnene,  han  græd,  og  det  gjorde  godt  i  hans  Sorg.  Solen 
skinnede  dejligt  paa  de  grønne  Træer,  ligesom  den  vilde  sige: 
»Du  skal  ikke  være  saa  bedrøvet,  Johannes!  kan  du  se, 
hvor  smuk  blaa  Himlen  er;  deroppe  er  nu  din  Fader  og 
beder  den  gode  Gud,  at  det  altid  maa  gaa  dig  vel!« 

»Jeg  vil  altid  være  god!«  sagde  Johannes,  »saa  kommer 
jeg  ogsaa  op  i  Himlen  til  min  Fader,  og  hvor  det  vil  blive 
en  Glæde,  naar  vi  se  hinanden  igen!  Hvor  der  vil  være 
meget,  jeg  kan  fortælle  ham,  og  han  vil  igen  vise  mig  saa 
mange  Ting,  lære  mig  saa  meget  af  alt  det  dejlige  i  Himlen, 
ligesom  han  lærte  mig  her  paa  Jorden.  Oh,  hvor  det  vil 
blive  en  Glæde!« 

Johannes  tænkte  sig  det  saa  tydeligt,  at  han  smilte 
derved,  medens  Taarerne  endnu  løb  ham  ned  over  Kinderne. 
De  smaa  Fugle  sad  oppe  i  Kastanietræerne  og  kvidrede: 
»kvivit,  kvivit!«  devare  saa  fornøjede,  skønt  de  jo  vare  med 
ved  Begravelsen,  men  de  vidste  nok,  at  den  døde  Mand  nu 
var  oppe  i  Himlen,  havde  Vinger,  langt  smukkere  og  større 
end  deres,  var  nu  lykkelig,  fordi  han  havde  været  god  her 
paa  Jorden,  og  derover  vare  de  fornøjede.  Johannes  saa, 
hvor  de  fløj  fra  de  grønne  Træer,  langt  ud  i  Verden,  og  han 
fik  da  ogsaa  saadan  Lyst  til  at  flyve  med.  Men  først  skar 
han  et  stort  Trækors  til  at  sætte  paa  sin  Faders  Grav,  og  da 
han  om  Aftenen  bragte  det  derhen,  var  Graven  pyntet  med 
Sand  og  Blomster;  det  havde  fremmede  Folk  gjort,  for  de 
holdt  saa  meget  af  den  kære  Fader,  som  nu  var  død. 

Tidlig  næste  Morgen  pakkede  Johannes  sin  lille  Bylt 
sammen,  gemte  i  sit  Bælte  hele  sin  Arvepart,  der  var  halv- 
tredsindstyve Rigsdaler  og  et  Par  Sølvskillinger,  dermed  vilde 
han  vandre  ud  i  Verden.  Men  først  gik  han  hen  paa  Kirke- 
gaarden  til  sin  Faders  Grav,  læste  sit  »Fadervor«  og  sagde: 
»Far  vel,  du  kære  Fader!  Jeg  vil  altid  være  et  godt  Menneske, 
og  saa  tør  du  nok  bede  den  gode  Gud,  at  det  maa  gaa  mig 
godt ! « 

Ude  paa  Marken,  hvor  Johannes  gik,  stod  alle  Blom- 
sterne saa  friske  og  dejlige  i  det  varme  Solskin,  og  de  nikkede 
i  Vinden,  ligesom  om  de  vilde  sige:  »Velkommen  i  det  grønne! 
Er  her  ikke  nydeligt?«  Men  Johannes  drejede  sig  endnu 
engang  om  for  at  se  den  gamle  Kirke,  hvor  han,  som  lille 
Barn,  var  døbt,  hvor  han  hver  Søndag  med  sin  gamle  Fader 
havde  været  i  Kirke  og  sunget  sin  Psalme;  da  saa  han  højt 
oppe  i  et  af  Hullerne  i  Taarnet  Kirkenissen  staa  med  sin  lille 
røde,  spidse  Hue,  han  skyggede  for  sit  Ansigt  med  den  bøjede 
Arm,  da  ellers  Solen  skar  ham  i  Øjnene.  Johannes  nikkede 
Farvel  til  ham,  og  den  lille  Nisse  svingede  sin  røde  Hue,  lagde 
Haanden  paa  Hjertet  og  kyssede  mange  Gange  paa  Fingrene 
for  at  vise,  hvor  godt  han  ønskede  ham  det,  og  at  han  ret 
maatte  gøre  en  lykkelig  Rejse. 

Johannes  tænkte  paa,  hvor  meget  smukt  han  nu  skulde 
faa  at  se  i  den  store,  prægtige  Verden,  og  gik  længer  og 
længer  bort,  saa  langt,  som  han  aldrig  før  havde  været;  han 
kendte  slet  ikke  de  Byer,  han  kom  igennem,  eller  de  Menne- 
sker, han  mødte,  nu  var  han  langt  ude  mellem  fremmede. 

Den  første  Nat  maatte  han  lægge  sig  at  sove  i  en  Høstak 
paa  Marken,  anden  Seng  havde  han  ikke.  Men  det  var  just 
nydeligt,  syntes  han,  Kongen  kunde  ikke  have  det  pænere. 
Den  hele  Mark  med  Aaen,  Høstakken  og  saa  den  blaa  Himmel 
ovenover  var  just  et  smukt  Sovekammer.  Det  grønne  Græs 
med  de  smaa  røde  og  hvide  Blomster  var  Gulvtæppe,  Hylde- 
buskene og  de  vilde  Rosenhækker  vare  Blomsterbuketter,  og 
som  Vandfad  havde  han  hele  Aaen  med  det  klare,  friske 
Vand,  hvor  Sivene  nejede  og  sagde  baade  god  Aften  og  god 
Morgen.      Maanen    var    en    rigtig    stor    Natlampe,    højt    oppe 

under  det  blaa  Loft,  og  den  stak  ikke  Ild  i  Gardinerne; 
Johannes  kunde  sove  ganske  roligt,  og  han  gjorde  det  ogsaa, 
vaagnede  først  igen,  da  Solen  stod  op,  og  alle  de  smaa  Fugle 
rundt  omkring  sang:  »God  Morgen!  god  Morgen!  Er  du 
ikke  oppe?« 

Klokkerne  ringede  til  Kirke,  det  var  Søndag;  Folk  gik  hen 
at  høre  Præsten,  og  Johannes  fulgte  med  dem,  sang  en 
Psalnie  og  hørte  Guds  Ord,  og  det  var  ham,  ligesom  han  var 
i  sin  egen  Kirke,  hvor  han  var  døbt  og  havde  sunget  Psalmer 
med  sin  Fader. 

Ude  paa  Kirkegaarden  var  der  saa  mange  Grave,  og  paa 
nogle  vokste  der  højt  Græs.  Da  tænkte  Johannes  paa  sin 
Faders  Grav,  der  ogsaa  maatte  komme  til  at  se  ud  som  disse, 
nu  han  ikke  kunde  luge  og  pynte  den.  Han  satte  sig  da  ned 
og  rykkede  Græsset  af,  rejste  Trækorsene  op,  der  vare  faldne 
om,  og  lagde  Kransene,  som  Vinden  havde  revet  bort  fra 
Gravene,  igen  paa  deres  Sted,  idet  han  tænkte,  maaske  at 
en  gør  det  samme  ved  min  Fadeis  Grav,  nu  jeg  ikke  kan 
gøre  det! 

Uden  for  Kirkegaardsporten  stod  en  gammel  Tigger  og 
støttede  sig  paa  sin  Krykke,  Johannes  gav  ham  de  Sølv- 
skillinger, han  havde,  og  gik  saa  lykkelig  og  fornøjet  længere 
frem,  ud  i  den  vide  Verden. 

Mod  Aften  blev  det  et  forskrækkelig  ondt  Vejr,  Johannes 
skyndte  sig  for  at  komme  under  Tag,  men  det  blev  snart 
mørk  Nat;  da  naaede  han  endelig  en  lille  Kirke,  der  laa 
ganske  ensomt  oppe  paa  en  Høj ;  Døren  stod  til  Lykke  paa 
Klem,  og  han  smuttede  ind;  her  vilde  han  blive,  til  det  onde 
Vejr  lagde  sig. 

»Her  vil  jeg  sætte  mig  i  en  Krog!«  sagde  han,  »jeg  er 
ganske  træt  og  kan  nok  trænge  til  at  hvile  mig  lidt!«  saa 
satte  han  sig  ned,  foldede  sine  Hænder  og  læste  sin  Aftenbøn, 
og  inden  han  vidste  af  det,  sov  og  drømte  han,  mens  det 
lynede  og  tordnede  udenfor. 

Da  han  vaagnede  igen,  var  det  midt  ud  paa  Natten,  men 
det  onde  Vejr  var  trukket  over,  og  Maanen  skinnede  ind  ad 
Vinduerne  til  ham.     Midt  paa  Kirkegulvet  stod  der  en  aaben 

Ligkiste  med  en  død  Mand  i,  for  han  var  endnu  ikke  be- 
gravet. Johannes  var  slet  ikke  bange,  for  han  havde  en 
god  Samvittighed,  og  han  vidste  nok,  at  de  døde  gør  ingen 
noget;  det  er  levende,  onde  Mennesker,  der  gør  Fortræd. 
Saadanne  to  levende,  slemme  Folk  stod  tæt  ved  den  døde 
Mand,  der  var  sat  herind  i  Kirken,  før  han  blev  lagt  ned  i 
Graven;  de  vilde  gøre  ham  Fortræd,  ikke  lade  ham  ligge  i 
sin  Ligkiste,  men  kaste  ham  uden  for  Kirkedøren,  den  stakkels 
døde  Mand. 

»Hvorfor  vil  I  gøre  det?«  spurgte  Johannes,  »det  er 
ondt  og  slemt,  lad  ham  sove  i  Jesu  Navn!« 

»O  Sniksnak!«  sagde  de  to  fæle  Mennesker,  »han  har 
narret  os!  Han  skylder  os  Penge,  dem  kunde  han  ikke  betale, 
og  nu  er  han  oven  i  Købet  død,  saa  faa  vi  ikke  en  Skilling, 
derfor  vil  vi  rigtig  hævne  os,  han  skal  ligge  som  en  Hund 
uden  for  Kirkedøren!« 

»Jeg  har  ikke  mer  end  halvtredsindstyve  Rigsdaler!«  sagde 
Johannes,  »det  er  hele  min  Arvepart,  men  den  vil  jeg  gerne 
give  eder,  naar  I  vil  ærligt  love  mig  at  lade  den  stakkels 
døde  Mand  i  Fred.  Jeg  skal  nok  komme  ud  af  det  uden  de 
Penge;  jeg  har  sunde,  stærke  Lemmer,  og  Vor  Herre  vil  altid 
hjælpe  mig.« 

»Ja,«  sagde  de  hæslige  Mennesker,  »naar  du  saaledes  vil 
betale  hans  Gæld,  skal  vi  saamænd  ikke  gøre  ham  noget, 
det  kan  du  være  vis  paa!«  og  saa  tog  de  Pengene,  Johannes 
gav  dem,  lo  ordentlig  ganske  højt  over  hans  Godhed  og  gik 
deres  Vej;  men  Johannes  lagde  Liget  til  Rette  igen  i  Kisten, 
foldede  Hænderne  paa  det,  sagde  Farvel  og  gik  nok  saa  til- 
freds gennem  den  store  Skov. 

Rundt  omkring,  hvor  Maanen  kunde  skinne  ind  imellem 
Træerne,  saa  han  de  yndigste  smaa  Alfer  lege  nok  saa  lystigt; 
de  lod  sig  ikke  forstyrre,  de  vidste  nok,  han  var  et  godt, 
uskyldigt  Menneske,  og  det  er  kun  de  onde  Folk,  der  ikke 
maa  faa  Alferne  at  se.  Nogle  af  dem  vare  ikke  større  end 
en  Finger  og  havde  deres  lange,  gule  Haar  hæftet  op  med 
Guldkamme,  to  og  to  gyngede  de  paa  de  store  Dugdraaber, 
der  laa  paa  Bladene  og  det  høje  Græs;  somme  Tider  trillede 

Draaben,  saa  faldt  de  ned  mellem  de  lange  Græsstraa,  og  der 
blev  en  Latter  og  Støj  af  de  andre  Smaapnslinger.  Det  var 
uhyre  morsomt!  De  sang,  og  Johannes  kendte  ganske 
tydeligt  alle  de  smukke  Viser,  han  havde  lært  som  lille  Dreng. 
Store,  brogede  Edderkopper,  med  Sølvkroner  paa  Hovedet, 
maatte  fra  den  ene  Hæk  til  den  anden  spinde  lange  Hænge- 
broer og  Paladser,  der,  da  den  fine  Dug  faldt  paa,  saa  ud 
som  skinnende  Glas  i  det  klare  Maaneskin.  Saaledes  varede 
det  ved,  lige  til  Solen  stod  op.  De  smaa  Alfer  krøb  da  ind  i 
Blomsterknopperne,  og  Vinden  tog  i  deres  Broer  og  Slotte, 
der  da  fløj  hen  i  Luften  som  store  Spindelvæv. 

Johannes  var  nu  kommen  ud  af  Skoven,  da  en  stærk 
Mandsstemme  raabte  bagved  ham:  »Holla,  Kammerat!  hvor- 
hen gælder  Bejsen?« 

»Ud  i  den  vide  Verden!«  sagde  Johannes.  »Jeg  har 
hverken  Fader  eller  Moder,  er  en  fattig  Knøs,  men  Vor  Herre 
hjælper  mig  nok!« 

»Jeg  vil  ogsaa  ud  i  den  vide  Verden!«  sagde  den  fremmede 
Mand.      »Skal  vi  to  gøre  Følgeskab?« 

»Ja  nok!«  sagde  Johannes,  og  saa  fulgtes  de  ad.  De 
kom  snart  til  at  holde  meget  af  hinanden,  for  de  vare  gode 
Mennesker  begge  to.  Men  Johannes  mærkede  nok,  at  den 
fremmede  var  meget  klogere  end  han,  han  havde  været  næsten 
hele  Verden  rundt  og  vidste  at  fortælle  om  alt  det  mulige, 
der  er  til. 

Solen  var  allerede  højt  oppe,  da  de  satte  sig  under  et 
stort  Træ  for  at  spise  deres  Frokost;  i  det  samme  kom  der 
en  gammel  Kone.  Oh,  hun  var  saa  gammel  og  gik  ganske 
krum,  støttede  sig  paa  en  Krykkestok  og  havde  paa  sin  Ryg 
et  Knippe  Brænde,  som  hun  havde  samlet  i  Skoven.  Hendes 
Forklæde  var  hæftet  op,  og  Johannes  saa,  at  tre  store  Ris 
af  Bregner  og  Pilekviste  stak  ud  fra  det.  Idet  hun  var 
ganske  nær  ved  dem,  gled  hendes  ene  Fod,  hun  faldt  om  og 
gav  et  højt  Skrig,  for  hun  havde  brækket  sit  Ben,  den  stakkels 
gamle  Kone. 

Johannes  vilde  straks,  at  de  skulde  bære  hende  hjem, 
hvor  hun  boede,  men  den  fremmede  lukkede  sin  Vadsæk  op, 

tog  en  Krukke  frem  og  sagde,  at  han  havde  her  en  Salve,  der 
straks  kunde  gøre  hendes  Ben  helt  og  raskt,  saa  at  hun  selv 
kunde  gaa  hjem,  og  det  som  om  hun  aldrig  havde  brækket 
Benet.  Men  derfor  vilde  han  ogsaa,  at  hun  skulde  forære 
ham  de  tre  Ris,  hun  havde  i  sit  Forklæde. 

»Det  er  godt  betalt!«  sagde  den  gamle  og  nikkede  ganske 
underligt  med  Hovedet;  hun  vilde  ikke  saa  meget  gerne  af 
med  sine  Ris,  men  det  var  heller  ikke  saa  rart  at  ligge  med 
Benet  brækket;  saa  gav  hun  ham  Risene,  og  lige  saa  snart 
han  havde  gnedet  Salven  paa  Benet,  rejste  ogsaa  den  gamle 
Mutter  sig  op  og  gik  meget  raskere  end  for.  Det  kunde  den 
Salve  gøre.    Men  den  var  heller  ikke  at  faa  paa  Apoteket. 

»Hvad  vil  du  med  de  Ris?«  spurgte  Johannes  nu  sin 
Re j  s  e  k  a  m  m  e  r  at . 

»Det  er  tre  pæne  Urtekoste!«  sagde  han,  »dem  kan  jeg 
just  lide,  for  jeg  er  en  løjerlig  Fyr!« 

Saa  gik  de  endnu  et  godt  Stykke. 

»Nej,  hvor  det  trækker  op!«  sagde  Johannes  og  pegede 
ligefrem;   »det  er  nogle  forskrækkelige  tykke  Skyer!« 

»Nej,«  sagde  Rejsekammeraten,  »det  er  ikke  Skyer,  det  er 
Bjergene,  de  dejlige  store  Bjerge,  hvor  man  kommer  helt  op 
over  Skyen  i  den  friske  Luft!  Det  er  herligt,  kan  du  tro!  I 
Morgen  ere  vi  vist  saa  langt  ude  i  Verden!« 

Det  var  ikke  saa  nær  ved,  som  det  saa  ud;  de  behøvede 
en  hel  Dag  at  gaa,  før  de  kom  til  Bjergene,  hvor  de  sorte 
Skove  vokste  lige  op  mod  Himlen,  og  hvor  der  var  Stene  lige 
saa  store  som  en  hel  By;  det  vilde  rigtignok  blive  en  svær 
Tur  at  komme  der  helt  over,  men  derfor  gik  ogsaa  Johannes 
og  Rejsekammeraten  ind  i  et  Værtshus  for  at  hvile  sig  godt 
og  samle  Kræfter  til  Marchen  i  Morgen. 

Nede  i  den  store  Skænkestue  i  Værtshuset  vare  saa  mange 
Mennesker  samlede,  for  der  var  en  Mand,  som  gjorde  Dukke- 
komedie;  han  havde  just  stillet  sit  lille  Teater  op,  og  Folk 
sad  rundt  omkring  for  at  se  den  Komedie,  men  allerforrest 
havde  en  gammel,  tyk  Slagter  taget  Plads,  og  det  den  aller- 
bedste ;  hans  store  Bulbider,  uh,  den  saa  glubsk  ud,  sad  ved 
Siden  af  ham  og  gjorde  Øjne  ligesom  alle  de  andre. 

Nu  begyndte  Komedien,  og  det  var  en  pæn  Komedie  med 
en  Konge  og  en  Dronning,  de  sad  paa  en  Fløjels  Trone,  havde 
Guldkroner  paa  Hovedet  og  lange  Slæb  paa  Kjolerne,  for  det 
havde  de  Raad  til.  De  nydeligste  Trædukker  med  Glasøjne 
og  store  Knebelsbarter  stod  ved  alle  Døre  og  lukkede  op  og 
i,  for  at  der  kunde  komme  frisk  Luft  i  Stuen.  Det  var  just 
en  dejlig  Komedie,  og  den  var  slet  ikke  sørgelig,  men  lige  idet 
Dronningen  rejste  sig  op  og  gik  hen  ad  Gulvet,  saa  —  ja  Gud 
maa  vide,  hvad  den  store  Bulbider  tænkte;  men  da  den  tykke 
Slagter  ikke  holdt  paa  ham,  gjorde  han  et  Spring  lige  ind  paa 
Teatret,  tog  Dronningen  midt  i  hendes  tynde  Liv,  saa  det 
sagde   »knik,  knak!«     Det  var  ganske  forskrækkeligt! 

Den  stakkels  Mand,  som  gjorde  den  hele  Komedie,  blev 
saa  forskrækket  og  saa  bedrøvet  for  sin  Dronning,  for  det  var 
den  allernydeligste  Dukke,  han  havde,  og  nu  havde  den  ækle 
Bulbider  bidt  Hovedet  af  hende;  men  da  Folk  siden  gik  bort, 
sagde  den  fremmede,  han,  som  var  kommen  med  Johannes, 
at  han  nok  skulde  gøre  hende  i  Stand,  og  saa  tog  han  sin 
Krukke  frem  og  smurte  Dukken  med  den  Salve,  han  hjalp  den 
stakkels  gamle  Kone  med,  da  hun  havde  brækket  sit  Ben.  Lige 
saa  snart  Dukken  var  smurt,  blev  den  straks  hel  igen,  ja,  den 
kunde  endogsaa  selv  røre  alle  sine  Lemmer,  man  behøvede 
slet  ikke  at  trække  i  Snoren;  Dukken  var  som  et  levende 
Menneske,  paa  det  nær  at  den  ikke  kunde  tale.  Manden,  som 
havde  det  lille  Dukketeater,  blev  saa  fornøjet,  nu  behøvede 
han  slet  ikke  at  holde  paa  den  Dukke,  den  kunde  jo  danse 
af  sig  selv.     Det  var  der  ingen  af  de  andre,  der  kunde. 

Da  det  siden  blev  Nat,  og  alle  Folk  i  Værtshuset  vare 
gaaede  i  Seng,  var  der  een,  der  sukkede  saa  forskrækkelig 
dybt  og  blev  saa  længe  ved,  saa  de  alle  sammen  stod  op  for 
at  se,  hvem  det  kunde  være.  Manden,  der  havde  gjort  Komedie, 
gik  hen  til  sit  lille  Teater,  for  det  var  derinde,  at  nogen 
sukkede.  Alle  Trædukkerne  laa  imellem  hverandre,  Kongen 
og  alle  Drabanterne,  og  det  var  dem,  som  sukkede  saa  ynkeligt 
og  stirrede  med  deres  store  Glasøjne,  for  de  vilde  saa  gerne 
blive  smurt  lidt  ligesom  Dronningen,  at  de  ogsaa  kunde  komme 
til  at  røre  sig  af  sig  selv.    Dronningen  lagde  sig  lige  ned  paa 

sine  Knæ  og  rakte  sin  dejlige  Guldkrone  i  Vejret,  mens  hun 
bad:  »Tag  kun  den,  men  smør  min  Gemal  og  mine  Hoffolk!  < 
da  kunde  den  stakkels  Mand,  der  ejede  Komedien  og  alle 
Dukkerne,  ikke  lade  være  at  græde,  for  det  gjorde  ham  virkelig 
saa  ondt  for  dem;  han  lovede  straks  Rejsekammeraten,  at  han 
vilde  give  ham  alle  de  Penge,  han  tik  for  sin  Komedie  næste 
Aften,  naar  han  bare  vilde  smøre  fire,  fem  af  hans  pæneste 
Dukker;  men  Rejsekammeraten  sagde,  at  han  forlangte  slet 
ikke  andet  end  den  store  Sabel,  han  havde  ved  sin  Side,  og 
da  han  fik  den,  smurte  han  seks  Dukker,  der  straks  dansede 
og  det  saa  nydeligt,  at  alle  Pigerne,  de  levende  Menneske- 
piger, som  saa  derpaa,  gav  sig  til  at  danse  med.  Kusken 
og  Kokkepigen  dansede,  Tjeneren  og  Stuepigen,  alle  de 
fremmede,  og  Ildskuffen  og  Ildklemmen;  men  de  to  faldt 
om,  lige  idet  de  gjorde  de  første  Spring,  —  jo,  det  var  en 
lystig  Nat.  — 

Næste  Morgen  gik  Johannes  med  sin  Rejsekammerat 
bort  fra  dem  alle  sammen  og  op  ad  de  høje  Bjerge  og  igennem 
de  store  Granskove.  De  kom  saa  højt  op,  at  Kirketaarnene 
dybt  under  dem  til  sidst  saa  ud  som  smaa  røde  Bær,  nede  i 
alt  det  grønne,  og  de  kunde  se  saa  langt  bort,  mange,  mange 
Mile,  hvor  de  aldrig  havde  været.  —  Saa  meget  smukt  af  den 
dejlige  Verden  havde  Johannes  aldrig  før  set  paa  een  Gang, 
og  Solen  skinnede  saa  varmt  fra  den  friske  blaa  Luft,  han  hørte 
ogsaa  Jægerne  blæse  paa  Valdhorn  inde  mellem  Bjergene,  saa 
smukt  og  velsignet,  at  han  fik  Vandet  i  Øjnene  af  Glæde  og 
kunde  ikke  lade  være  at  sige:  »Du  gode  Vor  Herre!  jeg  kunde 
kysse  dig,  fordi  du  er  saa  god  imod  os  alle  sammen  og  har 
givet  os  al  den  Dejlighed,  der  er  i  Verden!« 

Rejsekammeraten  stod  ogsaa  med  foldede  Hænder  og  saa 
ud  over  Skoven  og  Byerne,  i  det  varme  Solskin.  I  det  samme 
klang  det  forunderligt  dejligt  over  deres  Hoveder,  de  saa  op 
i  Vejret:  en  stor,  hvid  Svane  svævede  i  Luften;  den  var  saa 
smuk  og  sang,  som  de  aldrig  før  havde  hørt  nogen  Fugl 
synge;  men  det  blev  mere  og  mere  svagt,  den  bøjede  sit 
Hoved  og  sank  ganske  langsomt  ned  for  deres  Fødder,  hvor 
den  laa  død,  den  smukke  Fugl. 

»To  saa  dejlige  Vinger,«  sagde  Rejsekammeraten,  »saa 
hvide  og  store,  som  de,  Fuglen  har,  ere  Penge  værd,  dem  vil 
jeg  tage  med  mig!  kan  du  nu  se,  at  det  var  godt,  jeg  fik  en 
Sabel!«  og  saa  hug  han  med  eet  Slag  begge  Vingerne  af  den 
døde  Svane,  dem  vilde  han  beholde. 

De  rejste  nu  mange,  mange  Mile  frem  over  Bjergene,  til 
de  til  sidst  foran  sig  saa  en  stor  Stad  med  over  hundrede 
Taarne,  der  skinnede  som  Sølv  i  Solskinnet;  midt  i  Byen  var 
et  prægtigt  Marmorslot,  tækket  med  det  røde  Guld,  og  her 
boede  Kongen. 

Johannes  og  Rejsekammeraten  vilde  ikke  straks  gaa  ind 
i  Byen,  men  bleve  i  Værtshuset  udenfor,  at  de  kunde  pynte 
sig,  thi  de  vilde  se  pæne  ud,  naar  de  kom  paa  Gaden.  Værten 
fortalte  dem,  at  Kongen  var  saadan  en  god  Mand,  der  aldrig 
gjorde  noget  Menneske  noget,  hverken  det  ene  eller  det  andet, 
men  at  hans  Datter,  ja,  Gud  bevare  os!  det  var  en  slem 
Prinsesse.  Dejlighed  havde  hun  nok  af,  ingen  kunde  være 
saa  smuk  og  indtagende  som  hun,  men  hvad  hjalp  det,  hun 
var  en  slem,  ond  Heks,  der  var  Skyld  i,  at  saa  mange  dejlige 
Prinser  havde  mistet  deres  Liv.  —  Alle  Mennesker  havde  hun 
givet  Lov  at  fri  til  hende;  enhver  kunde  komme,  enten  han 
var  en  Prins  eller  en  Stodder,  det  kunde  være  lige  eet  og  det 
samme;  han  skulde  bare  gætte  tre  Ting,  hun  spurgte  ham 
om ;  kunde  han  det,  saa  vilde  hun  gifte  sig  med  ham,  og 
han  skulde  være  Konge  over  det  hele  Land,  naar  hendes 
Fader  døde;  men  kunde  han  ikke  gætte  de  tre  Ting,  saa  lod 
hun  ham  hænge  eller  halshugge,  saa  slem  og  ond  var  den 
dejlige  Prinsesse.  Hendes  Fader,  den  gamle  Konge,  var  saa 
bedrøvet  derover,  men  han  kunde  ikke  forbyde  hende  at  være 
saa  ond,  for  han  havde  een  Gang  sagt,  han  vilde  aldrig  have 
det  mindste  at  gøre  med  hendes  Kærester,  hun  kunde  selv 
gøre,  ligesom  hun  vilde.  Hver  Gang  der  kom  en  Prins  og 
skulde  gætte  for  at  faa  Prinsessen,  saa  kunde  han  ikke  komme 
ud  af  det,  og  saa  blev  han  hængt  eller  halshugget;  de  havde 
jo  varet  ham  i  Tide,  han  kunde  lade  være  at  fri.  Den  gamle 
Konge  var  saa  bedrøvet  over  al  den  Sorg  og  Elendighed,  at 
han  en  hel  Dag  om  Aaret  laa  paa  Knæ,  med  alle  sine  Soldater, 

og  bad,  at  Prinsessen  maatte  blive  god,  men  det  vilde  hun 
slet  ikke.  De  gamle  Koner,  som  drak  Brændevin,  farvede  det 
ganske  sort,  før  de  drak  det,  saaledes  sørgede  de,  og  mere 
kunde  de  ikke  gøre. 

»Den  hæslige  Prinsesse!«  sagde  Johannes,  »hun  skulde 
virkelig  have  Ris,  det  kunde  hun  have  godt  af.  Bare  jeg  var 
den  gamle  Konge,  hun  skulde  nok  komme  til  at  spytte  røde 
Grise!« 

I  det  samme  hørte  de  Folk  udenfor  raabe  Hurra.  Prin- 
sessen kom  forbi,  og  hun  var  virkelig  saa  dejlig,  at  alle  Folk 
glemte,  hvor  ond  hun  var,  derfor  raabte  de  Hurra.  Tolv 
dejlige  Jomfruer,  alle  sammen  i  hvide  Silkekjoler,  og  med  en 
Guldtulipan  i  Haanden,  red  paa  kulsorte  Heste  ved  Siden  af 
hende;  Prinsessen  selv  havde  en  kridhvid  Hest,  pyntet  med 
Diamanter  og  Rubiner,  hendes  Ridedragt  var  af  det  pure 
Guld,  og  Pisken,  hun  havde  i  Haanden,  saa  ud,  som  den  var 
en  Solstraale;  Guldkronen  paa  Hovedet  var  ligesom  smaa 
Stjerner  oppe  fra  Himlen,  og  Kaaben  var  syet  af  over  tusinde 
dejlige  Sommerfuglevinger;  alligevel  var  hun  meget  smukkere 
end  alle  hendes  Klæder. 

Da  Johannes  fik  hende  at  se,  blev  han  saa  rød  i  sit 
Ansigt  som  et  dryppende  Blod,  og  han  kunde  knap  sige  et 
eneste  Ord;  Prinsessen  saa  jo  ganske  ud  som  den  dejlige  Pige 
med  Guldkrone  paa,  han  havde  drømt  om  den  Nat,  hans 
Fader  var  død.  Han  fandt  hende  saa  smuk  og  kunde  ikke 
lade  være  at  holde  saa  meget  af  hende.  Det  var  bestemt  ikke 
sandt,  sagde  han,  at  hun  kunde  være  en  ond  Heks,  der  lod 
Folk  hænge  eller  halshugge,  naar  de  ikke  kunde  gætte,  hvad 
hun  forlangte  af  dem.  »Enhver  har  jo  Lov  at  fri  til  hende, 
endogsaa  den  fattigste  Stodder,  jeg  vil  virkelig  gaa  op  paa 
Slottet!  for  jeg  kan  ikke  lade  være!« 

De  sagde  alle  sammen,  at  det  skulde  han  ikke  gøre,  det 
vilde  bestemt  gaa  ham  ligesom  alle  de  andre.  Rejsekammeraten 
raadede  ham  ogsaa  derfra,  men  Johannes  mente,  det  gik 
nok  godt,  børstede  sine  Sko  og  sin  Kjole,  vaskede  Ansigt  og 
Hænder,  kæmmede  sit  smukke,  gule  Haar  og  gik  saa  ganske 
alene  ind  til  Byen  og  op  paa  Slottet. 

»Kom  ind!«  sagde  den  gamle  Konge,  da  Johannes 
bankede  paa  Døren.  —  Johannes  lukkede  op,  og  den  gamle 
Konge,  i  Slaabrok  og  broderede  Tøfler,  kom  ham  i  Møde, 
Guldkronen  havde  han  paa  Hovedet,  Scepteret  i  den  ene 
Haand  og  Guldæblet  i  den  anden.  »Bi  lidt!«  sagde  han  og 
fik  Æblet  op  under  Armen  for  at  kunne  række  Johannes 
Haanden.  Men  saa  snart  han  fik  at  høre,  det  var  en  Frier, 
begyndte  han  saaledes  at  græde,  at  baade  Scepter  og  Æble 
faldt  paa  Gulvet,  og  han  maatte  tørre  Øjnene  i  sin  Slaabrok. 
Den  stakkels  gamle  Konge! 

»Lad  være!«  sagde  han,  »det  gaar  dig  galt  ligesom  alle  de 
andre.  Nu  skal  du  bare  se!«  saa  førte  han  Johannes  ud  i 
Prinsessens  Lysthave;  der  saa  forskrækkeligt  ud!  Oppe  i 
hvert  Træ  hang  tre,  fire  Kongesønner,  der  havde  friet  til  Prin- 
sessen, men  ikke  kunnet  gætte  de  Ting,  hun  havde  sagt  dem. 
Hver  Gang  det  blæste,  ranglede  alle  Knoglerne,  saa  de  smaa 
Fugle  bleve  forskrækkede  og  turde  aldrig  komme  ind  i  den 
Have;  alle  Blomsterne  vare  bundne  op  med  Menneskeben,  og 
i  Urtepotterne  stod  Dødningehoveder  og  grinte.  Det  var 
rigtignok  en  Have  for  en  Prinsesse. 

»Her  kan  du  se!«  sagde  den  gamle  Konge,  »det  vil  gaa 
dig  ligesom  alle  de  andre,  du  her  ser,  lad  derfor  heller  være! 
Du  gør  mig  virkelig  ulykkelig,  for  jeg  tager  mig  det  saa  nær!« 

Johannes  kyssede  den  gode,  gamle  Konge  paa  Haanden 
og  sagde,  det  gik  nok  godt,  for  han  holdt  saa  meget  af  den 
dejlige  Prinsesse. 

I  det  samme  kom  Prinsessen  selv  med  alle  sine  Damer 
ridende  ind  i  Slotsgaarden,  de  gik  derfor  ud  til  hende  og 
sagde  god  Dag.  Hun  var  rigtignok  dejlig,  rakte  Johannes 
Haanden,  og  han  holdt  endnu  meget  mere  af  hende  end  før, 
hun  kunde  bestemt  ikke  være  en  slem,  ond  Heks,  som  alle 
Folk  sagde  om  hende.  De  gik  op  i  Salen,  og  de  smaa  Pager 
præsenterede  Syltetøj  og  Pebernødder  for  dem,  men  den  gamle 
Konge  var  saa  bedrøvet,  han  kunde  slet  ikke  spise  noget,  og 
Pebernødderne  vare  ham  ogsaa  for  haarde. 

Det  blev  nu  bestemt,  at  Johannes  skulde  komme  igen 
op    paa    Slottet    næste   Morgen,    da   vilde   Dommerne    og    hele 

Raadet  være  forsamlede  og  høre,  hvorledes  han  kom  ud  af 
det  med  at  gætte.  Kom  han  godt  ud  af  det,  saa  skulde  han 
endnu  komme  to  Gange  til,  men  der  var  endnu  aldrig  nogen, 


som   havde  gættet   den   første  Gang,    og  saa   maatte  de   miste 
Livet, 

Johannes  var  slet  ikke  bedrøvet   for,    hvorledes  det  vilde 
gaa  ham,    han  var  just  fornøjet,    tænkte   kun   paa   den  dejlige 

Prinsesse  og  troede  ganske  vist,  at  den  gode  Gud  nok  hjalp 
ham,  men  hvorledes,  det  vidste  han  slet  ikke  og  vilde  heller 
ikke  tænke  derpaa.  Han  dansede  hen  ad  Landevejen,  da 
han  gik  tilbage  til  Værtshuset,  hvor  Rejsekammeraten  ventede 
paa  ham. 

Johannes  kunde  ikke  blive  færdig  med  at  fortælle,  hvor 
nydelig  Prinsessen  havde  været  imod  ham,  og  hvor  dejlig 
hun  var;  han  længtes  allerede  saa  meget  efter  den  næste 
Dag,  han  skulde  derind  paa  Slottet  og  forsøge  sin  Lykke  med 
at  gætte. 

Men  Rejsekammeraten  rystede  med  Hovedet  og  var  ganske 
bedrøvet.  »Jeg  holder  saa  meget  af  dig!«  sagde  han,  »vi 
kunde  endnu  have  været  længe  sammen,  og  nu  skal  jeg 
allerede  miste  dig!  Du  stakkels  kære  Johannes,  jeg  kunde 
gerne  græde,  men  jeg  vil  ikke  forstyrre  din  Glæde  den  sidste 
Aften  maaske,  vi  ere  sammen.  Vi  ville  være  lystige,  rigtig 
lystige;  i  Morgen,  naar  du  er  borte,  har  jeg  Lov  til  at  græde!« 

Alle  Folk  inde  i  Byen  havde  straks  faaet  at  vide,  at  der 
var  kommet  en  ny  Frier  til  Prinsessen,  og  der  var  derfor  en 
stor  Bedrøvelse.  Komediehuset  blev  lukket,  alle  Kagekonerne 
bandt  sort  Flor  om  deres  Sukkergrise,  Kongen  og  Præsterne 
laa  paa  Knæ  i  Kirken,  der  var  saadan  en  Bedrøvelse,  for  det 
kunde  jo  ikke  gaa  Johannes  bedre,  end  det  var  gaaet  alle 
de  andre  Friere. 

Ud  paa  Aftenen  lavede  Rejsekammeraten  en  stor  Bolle 
Punch  og  sagde  til  Johannes,  at  nu  skulde  de  være  rigtig 
lystige  og  drikke  Prinsessens  Skaal.  Men  da  Johannes 
havde  drukket  to  Glas,  blev  han  saa  søvnig,  det  var  ham  ikke 
muligt  at  holde  Øjnene  oppe,  han  maatte  falde  i  Søvn.  Rejse- 
kammeraten løftede  ham  ganske  sagte  op  fra  Stolen  og  lagde 
ham  hen  i  Sengen,  og  da  det  saa  blev  mørk  Nat,  tog  han  de 
to  store  Vinger,  han  havde  hugget  af  Svanen,  bandt  dem  fast 
paa  sine  Skuldre,  det  største  Ris,  han  havde  faaet  af  den 
gamle  Kone,  der  faldt  og  brækkede  Benet,  stak  han  i  sin 
Lomme,  lukkede  Vinduet  op  og  fløj  saa  ind  over  Byen,  lige 
hen  til  Slottet,  hvor  han  satte  sig  i  en  Krog  oppe  under  det 
Vindue,  der  gik  ind  til  Prinsessens  Sovekammer. 

Det  var  ganske  stille  i  hele  Byen ;  nu  slog  Klokken  tre 
Kvarter  til  tolv,  Vinduet  gik  op,  og  Prinsessen  fløj  i  en  stor, 
hvid  Kaabe  og  med  lange,  sorte  Vinger  hen  over  Byen,  ud 
til  et  stort  Bjerg;  men  Rejsekammeraten  gjorde  sig  usynlig, 
saaledes  at  hun  slet  ikke  kunde  se  ham,  fløj  bag  efter  og 
piskede  paa  Prinsessen  med  sit  Ris,  saa  at  der  ordentlig 
kom  Blod,  hvor  han  slog.  Uh,  det  var  en  Fart  helt  igennem 
Luften,  Vinden  tog  i  hendes  Kaabe,  der  bredte  sig  ud  til 
alle  Sider  ligesom  et  stort  Skibssejl,  og  Maanen  skinnede 
igennem  den. 

»Hvor  det  hagler!  hvor  det  hagler!«  sagde  Prinsessen  ved 
hvert  Slag,  hun  fik  af  Riset,  og  det  kunde  hun  have  godt  af. 
Endelig  kom  hun  da  ud  til  Bjerget  og  bankede  paa.  Det 
rullede  ligesom  Torden,  idet  Bjerget  aabnede  sig,  og  Prinsessen 
gik  derind,  Rejsekammeraten  fulgte  med,  for  slet  ingen  kunde 
se  ham,  han  var  usynlig.  De  gik  gennem  en  stor,  lang  Gang, 
hvor  Væggene  gnistrede  ganske  forunderligt,  det  var  over 
tusinde  gloende  Edderkopper,  der  løb  op  og  ned  ad  Muren 
og  lyste  ligesom  Ild.  Nu  kom  de  i  en  stor  Sal,  bygget  af 
Sølv  og  Guld,  Blomster,  saa  store  som  Solsikker,  røde  og 
blaa,  skinnede  fra  Væggene,  men  ingen  kunde  plukke  de 
Blomster,  for  Stilkene  vare  fæle,  giftige  Slanger,  og  Blomsterne 
vare  Ild,  der  stod  dem  ud  af  Munden.  Hele  Loftet  var  besat 
med  skinnende  Sankt-Hans-Orme  og  himmelblaa  Flagermus, 
der  slog  med  de  tynde  Vinger;  det  saa  ganske  forunderligt 
ud.  Midt  paa  Gulvet  var  en  Trone,  baaren  af  fire  Heste- 
benrade, som  havde  Seletøj  af  de  røde  Ild-Edderkopper,  Tronen 
selv  var  af  mælkehvidt  Glas,  og  Puderne  til  at  sidde  paa  vare 
smaa,  sorte  Mus,  der  bed  hinanden  i  Halen.  Oven  over  den 
var  et  Tag  af  rosenrødt  Spindelvæv,  besat  med  de  nydeligste 
smaa,  grønne  Fluer,  der  skinnede  som  Ædelstene.  Midt  paa 
Tronen  sad  en  gammel  Trold,  med  Krone  paa  det  stygge 
Hoved  og  et  Scepter  i  Haanden.  Han  kyssede  Prinsessen  paa 
hendes  Pande,  lod  hende  sidde  ved  Siden  af  sig  paa  den 
kostbare  Trone,  og  nu  begyndte  Musikken.  Store,  sorte  Græs- 
hopper spillede  paa  Mundharpe,  og  Uglen  slog  sig  selv  paa 
Maven,    for   den   havde   ingen   Tromme.      Det  var    en   løjerlig 

Koncert.  Smaa  bitte  Nisser,  med  en  Lygtemand  paa  Huen, 
dansede  rundt  i  Salen.  Ingen  kunde  se  Rejsekammeraten, 
han  havde  stillet  sig  lige  bag  ved  Tronen  og  hørte  og  saa  alle 
Ting.  Hoffolkene,  som  nu  ogsaa  kom  ind,  vare  saa  pæne  og 
fornemme,  men  den,  der  rigtig  kunde  se,  mærkede  nok,  hvor- 
ledes de  havde  det.  Det  var  ikke  andet  end  Kosteskafter  med 
Kaalhoveder  paa,  som  Trolden  havde  hekset  Liv  i  og  givet 
de  broderede  Klæder.  Men  det  kunde  jo  ogsaa  være  det 
samme,  de  brugtes  kun  til  Stads. 

Da  der  nu  var  danset  noget,  fortalte  Prinsessen  til  Trolden, 
at  hun  havde  faaet  en  ny  Frier,  og  spurgte  derfor,  hvad  hun 
vel  skulde  tænke  paa  at  spørge  ham  om  næste  Morgen,  naar 
han  kom  op  paa  Slottet. 

»Hør!«  sagde  Trolden,  »nu  skal  jeg  sige  dig  noget!  Du 
skal  tage  noget  meget  let,  for  saa  falder  han  slet  ikke  paa  det. 
Tænk  du  paa  din  ene  Sko.  Det  gætter  han  ikke.  Lad  saa 
Hovedet  hugge  af  ham,  men  glem  ikke,  naar  du  i  Morgen 
Nat  kommer  herud  igen  til  mig,  at  bringe  mig  hans  Øjne,  for 
dem  vil  jeg  spise!« 

Prinsessen  nejede  ganske  dybt  og  sagde,  hun  skulde  ikke 
glemme  Øjnene.  Trolden  lukkede  nu  Bjerget  op,  og  hun  fløj 
hjem  igen,  men  Rejsekammeraten  fulgte  med  og  pryglede 
hende  saa  stærkt  med  Riset,  at  hun  sukkede  ganske  dybt 
over  det  stærke  Hagelvejr  og  skyndte  sig  alt  hvad  hun  kunde 
med  at  komme  igennem  Vinduet  ind  i  sit  Sovekammer;  men 
Rejsekammeraten  fløj  tilbage  til  Kroen,  hvor  Johannes 
endnu  sov,  løste  sine  Vinger  af  og  lagde  sig  ogsaa  paa  Sengen, 
for  han  kunde  sagtens  være  træt. 

Det  var  ganske  tidligt  paa  Morgenen,  da  Johannes 
vaagnede,  Rejsekammeraten  stod  ogsaa  op  og  fortalte,  at  han 
i  Nat  havde  drømt  en  meget  underlig  Drøm  om  Prinsessen 
og  hendes  ene  Sko,  og  bad  ham  derfor  endelig  at  spørge,  om 
Prinsessen  ikke  skulde  have  tænkt  paa  sin  ene  Sko.  For  det 
var  jo  det,  han  havde  hørt  af  Trolden  inde  i  Bjerget,  men 
han  vilde  ikke  fortælle  Johannes  noget  derom,  men  bad 
ham  bare  at  spørge,  om  hun  havde  tænkt  paa  sin  ene  Sko. 

»Jeg  kan  lige  saa  godt  spørge  om  det  ene,  som  om  det 
andet,«  sagde  Johannes,  »maaske  kan  det  være  ganske 
rigtigt  hvad  du  har  drømt,  for  jeg  tror  nu  alle  Tider,  Vor 
Herre  hjælper  mig  nok!  Men  jeg  vil  dog  sige  dig  Farvel,  for 
gætter  jeg  galt,  faar  jeg  dig  aldrig  mere  at  se!« 

Saa  kyssede  de  hinanden,  og  Johannes  gik  ind  til  Byen 
og  op  paa  Slottet.  Hele  Salen  var  ganske  fyldt  med  Menne- 
sker, Dommerne  sad  i  deres  Lænestole  og  havde  Ederduns- 
dyner  under  Hovedet,  for  de  havde  saa  meget  at  tænke  paa. 
Den  gamle  Konge  stod  op  og  tørrede  sine  Øjne  i  et  hvidt 
Lommetørklæde.  Nu  traadte  Prinsessen  ind,  hun  var  endnu 
meget  dejligere  end  i  Gaar  og  hilsede  saa  kærligt  til  dem  alle 
sammen,  men  Johannes  gav  hun  Haanden  og  sagde:  »God 
Morgen,  du!« 

Nu  skulde  Johannes  til  at  gætte,  hvad  hun  havde  tænkt 
paa.  Gud,  hvor  hun  saa  venligt  paa  ham,  men  lige  idet  hun 
hørte  ham  sige:  den  ene  Sko,  blev  hun  kridhvid  i  Ansigtet 
og  rystede  over  sin  hele  Krop,  men  det  kunde  ikke  hjælpe 
hende  noget,  for  han  havde  gættet  rigtigt. 

Hille  den!  hvor  den  gamle  Konge  blev  glad;  han  slog  en 
Kolbøtte,  saa  det  stod  efter,  og  alle  Folk  klappede  i  Hænderne 
for  ham  og  for  Johannes,  der  nu  havde  gættet  rigtigt  den 
første  Gang. 

Rejsekammeraten  straalede  af  Fornøjelse,  da  han  fik  at 
vide,  hvor  godt  det  var  gaaet  af;  men  Johannes  lukkede 
sine  Hænder  sammen  og  takkede  den  gode  Gud,  der  vist  nok 
vilde  hjælpe  ham  igen  de  to  andre  Gange.  Næste  Dag  skulde 
der  allerede  gættes  igen. 

Aftenen  gik  ligesom  den  i  Gaar.  Da  Johannes  sov,  fløj 
Rejsekammeraten  efter  Prinsessen  ud  til  Bjerget  og  pryglede 
hende  endnu  stærkere  end  forrige  Gang,  for  nu  havde  han 
taget  to  Ris;  ingen  fik  ham  at  se,  og  han  hørte  alle  Ting. 
Prinsessen  vilde  tænke  paa  sin  Handske,  og  det  fortalte  han 
til  Johannes,  ligesom  om  det  var  en  Drøm,  Johannes 
kunde  da  nok  gætte  rigtigt,  og  der  blev  saadan  en  Glæde  paa 
Slottet.  Hele  Hoffet  slog  Kolbøtter,  ligesom  de  havde  set 
Kongen  gøre  den  første  Gang;  men  Prinsessen  laa  paa  Sofaen 

og  vilde  ikke  sige  et  eneste  Ord.  Nu  kom  det  an  paa,  om 
Johannes  kunde  gætte  den  tredie  Gang.  Gik  det  godt, 
skulde  han  jo  have  den  dejlige  Prinsesse  og  arve  det  hele 
Kongerige,  naar  den  gamle  Konge  døde;  gættede  han  galt,  saa 
skulde  han  miste  sit  Liv,  og  Trolden  vilde  spise  hans  smukke 
blaa  Øjne. 

Aftenen  før  gik  Johannes  tidlig  i  sin  Seng,  læste  sin 
Aftenbøn  og  sov  saa  ganske  roligt;  men  Rejsekammeraten 
spændte  Vingerne  paa  sin  Ryg,  bandt  Sablen  ved  sin  Side  og 
tog  alle  tre  Ris  med  sig  og  fløj  saa  til  Slottet. 

Det  var  ganske  bælgmørk  Nat,  det  stormede,  saa  Tag- 
stenene fløj  af  Husene,  og  Træerne  inde  i  Haven,  hvor  Ben- 
radene hang,  svajede  ligesom  Siv,  naar  det  blæste;  det  lynede 
hvert  Øjeblik,  og  Tordenen  rullede,  ligesom  om  det  kun  var 
et  eneste  Skrald,  der  varede  hele  Natten.  Nu  slog  Vinduet 
op,  og  Prinsessen  fløj  ud ;  hun  var  saa  bleg  som  en  død, 
men  hun  lo  ad  det  onde  Vejr,  syntes,  det  var  ikke  stærkt 
nok,  hendes  hvide  Kaabe  hvirvlede  rundt  i  Luften  ligesom  et 
stort  Skibssejl,  men  Rejsekammeraten  piskede  hende  saadan 
med  sine  tre  Ris,  saa  Blodet  dryppede  ned  paa  Jorden,  og 
hun  til  sidst  næppe  kunde  flyve  længer.  Endelig  kom  hun 
da  ud  til  Bjerget. 

»Det  hagler  og  stormer,«  sagde  hun;  »aldrig  har  jeg  været 
ude  i  saadant  et  Vejr.« 

»Man  kan  ogsaa  faa  for  meget  af  det  gode,«  sagde  Trolden. 
Nu  fortalte  hun  ham,  at  Johannes  ogsaa  havde  gættet  rigtigt 
anden  Gang;  gjorde  han  nu  det  samme  i  Morgen,  da  havde 
han  vundet,  og  hun  kunde  aldrig  mere  komme  ud  til  ham  i 
Bjerget,  skulde  aldrig  kunne  gøre  saadanne  Troldkunster  som 
før;  derfor  var  hun  ganske  bedrøvet. 

»Han  skal  ikke  kunne  gætte,«  sagde  Trolden,  »jeg  skal 
nok  finde  paa  noget,  han  aldrig  har  tænkt  paa!  eller  ogsaa 
maa  han  være  en  større  Troldmand  end  jeg.  Men  nu  ville 
vi  være  lystige!«  og  saa  tog  han  Prinsessen  i  begge  Hænder, 
og  de  dansede  rundt  med  alle  de  smaa  Nisser  og  Lygtemænd, 
der  vare  i  Stuen;  de  røde  Edderkopper  sprang  lige  saa  lystigt 
op    og    ned    ad    Væggen,     det    saa    ud,     som     Ildblomsterne 

gnistrede.  Uglen  slog  paa  Tromme,  Faarekyllingerne  peb,  og 
de  sorte  Græshopper  blæste  paa  Mundharpe.  Det  var  et 
lystigt  Bal!  — 

Da  de  nu  havde  danset  længe  nok,  maatte  Prinsessen 
hjem,  for  ellers  kunde  hun  blive  savnet  paa  Slottet;  Trolden 
sagde,  han  nok  vilde  følge  hende,  saa  vare  de  dog  saa  længe 
sammen  endnu. 

De  fløj  da  af  Sted  i  det  onde  Vejr,  og  Rejsekammeraten 
sled  sine  tre  Ris  op  paa  deres  Rygstykker;  aldrig  havde 
Trolden  været  ude  i  saadant  et  Hagelvejr.  Uden  for  Slottet 
sagde  han  Farvel  til  Prinsessen  og  hviskede  i  det  samme  til 
hende:  »Tænk  paa  mit  Hoved,«  men  Rejsekammeraten  hørte 
det  nok,  og  lige  i  det  Øjeblik  Prinsessen  smuttede  igennem 
Vinduet  ind  i  sit  Sovekammer,  og  Trolden  vilde  vende  om 
igen,  greb  han  ham  i  hans  lange,  sorte  Skæg  og  hug  med 
Sablen  hans  ækle  Troldhoved  af  lige  ved  Skuldrene,  saa 
Trolden  ikke  engang  fik  det  selv  at  se;  Kroppen  kastede  han 
ud  i  Søen  til  Fiskene,  men  Hovedet  dykkede  han  kun  ned  i 
Vandet  og  bandt  det  saa  ind  i  sit  Silkelommetørklæde,  tog 
det  med  hjem  i  Værtshuset  og  lagde  sig  til  at  sove. 

Næste  Morgen  gav  han  Johannes  Lommetørklædet,  men 
sagde,  han  ikke  maatte  løse  det  op,  før  Prinsessen  spurgte, 
hvad  det  var,  hun  havde  tænkt  paa. 

Der  var  saa  mange  Mennesker  i  den  store  Sal  paa  Slottet, 
at  de  stod  op  paa  hverandre  ligesom  Radiser,  der  ere  bundne 
i  et  Knippe.  Raadet  sad  i  deres  Stole  med  de  bløde  Hoved- 
puder, og  den  gamle  Konge  havde  ny  Klæder  paa,  Guldkronen 
og  Scepteret  var  poleret,  det  saa  stadseligt  ud;  men  Prinsessen 
var  ganske  bleg  og  havde  en  kulsort  Kjole  paa,  ligesom  hun 
skulde  til  Begravelse. 

»Hvad  har  jeg  tænkt  paa?«  sagde  hun  til  Johannes,  og 
straks  løste  han  Lommetørklædet  op  og  blev  selv  ganske  for- 
skrækket, da  han  saa  det  fæle  Troldhoved.  Det  gøs  i  alle 
Mennesker,  for  det  var  forskrækkeligt  at  se,  men  Prinsessen 
sad  ligesom  et  Stenbillede  og  kunde  ikke  sige  et  eneste  Ord; 
til  sidst  rejste  hun  sig  op  og  gav  Johannes  Haanden,  for 
han   havde  jo   gættet   rigtigt;    hun   saa   hverken   paa   den   ene 


74 


REJSEKAMMERATEN. 


eller  den  anden,    men  sukkede  ganske  dybt:    »Nu   er   du  min 
Herre!     I  Aften  vil  vi  holde  Bryllup!« 


»Det  kan  jeg  lide!«  sagde  den  gamle  Konge,  »saaledes  skal 
vi  have  det!«  Alle  Folk  raabte  Hurra,  Vagtparaden  gjorde 
Musik  i  Gaderne,  Klokkerne  ringede,  og  Kagekonerne  tog  det 
sorte  Flor  af  deres  Sukkergrise,    for   nu    var   der  Glæde.     Tre 

hele  stegte  Okser,  fyldte  med  Ænder  og  Høns,  bleve  satte 
midt  paa  Torvet,  enhver  kunde  der  skære  sig  et  Stykke;  i 
Vandspringene  sprang  den  dejligste  Vin,  og  købte  man  en 
Skillings  Kringle  hos  Bageren,  fik  man  seks  store  Boller  i 
Tilgift  og  det  Boller  med  Rosiner  i. 

Om  Aftenen  var  hele  Byen  illumineret,  og  Soldaterne  skød 
med  Kanoner,  og  Drengene  med  Knaldperler,  og  der  blev 
spist  og  drukket,  klinket  og  sprunget  oppe  paa  Slottet,  alle 
de  fornemme  Herrer  og  dejlige  Frøkener  dansede  med  hver- 
andre; man  kunde  langt  borte  høre,  hvor  de  sang: 


»Her  er'  saa  mange  smukke  Piger, 
som  vil  ha'e  dem  en  Svingom, 
de  begærer  Tamburmarchen, 
smukke  Pige  vend  dig  om. 
Danser  og  tramper, 
saa  Skosaalerne  falde  a!« 


Men  Prinsessen  var  jo  en  Heks  endnu  og  holdt  slet  ikke 
noget  af  Johannes;  det  huskede  Rejsekammeraten  paa,  og 
derfor  gav  han  Johannes  tre  Fjer  af  Svanevingerne  og  en 
lille  Flaske  med  nogle  Draaber  i,  sagde  til  ham,  at  han  skulde 
lade  sætte  ved  Brudesengen  et  stort  Kar,  fyldt  med  Vand,  og 
naar  da  Prinsessen  vilde  stige  op  i  Sengen,  skulde  han  give 
hende  et  lille  Stød,  saa  hun  faldt  ned  i  Vandet,  hvor  han 
skulde  dykke  hende  tre  Gange,  efter  først  at  have  kastet 
Fjerene  og  Draaberne  deri,  saa  vilde  hun  blive  fri  for  sin 
Trolddom  og  komme  til  at  holde  saa  meget  af  ham. 

Johannes  gjorde  alt,  hvad  Rejsekammeraten  havde  raadet 
ham;  Prinsessen  skreg  ganske  højt,  idet  han  dykkede  hende 
ned  under  Vandet,  og  sprællede  ham  under  Hænderne,  som 
en  stor,  kulsort  Svane  med  gnistrende  Øjne;  da  hun  anden 
Gang  kom  op  over  Vandet  igen,  var  Svanen  hvid,  paa  en 
eneste  sort  Ring  nær,  den  havde  om  Halsen.  Johannes 
bad  fromt  til  Vor  Herre  og  lod  Vandet  tredie  Gang  spille  hen 
over  Fuglen,  og  i  samme  Øjeblik  forvandledes  den  til  den 
dejligste    Prinsesse.      Hun    var    endnu    smukkere    end    før    og 


76 


REJSEKAMMERATEN. 


takkede  ham  med  Taarer  i  sine  dejlige  Øjne,  fordi  han  havde 
hævet  hendes  Fortryllelse. 

Næste  Morgen  kom  den  gamle  Konge  med  hele  sin  Hof- 
stat, og  der  var  en  Gratuleren  til  langt  op  paa  Dagen;  til 
allersidst  kom  da  Rejsekammeraten,  han  havde  sin  Stok  i 
Haanden  og  Vadsækken  paa  Nakken.  Johannes  kyssede 
ham  saa  mange  Gange,  sagde,  han  maatte  ikke  rejse  bort,  han 
skulde  blive  hos  ham,  thi  han  var  jo  Skyld  i  hele  hans 
Lykke.  Men  Rejsekammeraten  rystede  med  Hovedet  og  sagde 
saa  mildt  og  venligt:  »Nej,  nu  er  min  Tid  omme.  Jeg  har 
kun  betalt  min  Gæld.  Kan  du  huske  den  døde  Mand,  de 
onde  Mennesker  vilde  gøre  Fortræd.  Du  gav  alt,  hvad  du 
ejede,  for  at  han  kunde  have  Ro  i  sin  Grav.    Den  døde  er  jeg!« 

I  det  samme  var  han  borte.  — 

Brylluppet  varede  nu  en  hel  Maaned,  Johannes  og  Prin- 
sessen holdt  saa  meget  af  hinanden,  og  den  gamle  Konge 
levede  mange  fornøjede  Dage  og  lod  deres  smaa  bitte  Børn 
ride  Ranke  paa  sit  Knæ  og  lege  med  sit  Scepter;  men  Jo- 
hannes var  Konge  over  hele  Riget. 


Den  lille  Havfrue. 


Langt  ude  i  Havet  er  Vandet  saa  blaat,  som  Bladene  paa  den 
-i  dejligste  Kornblomst,  og  saa  klart,  som  det  reneste  Glas, 
men  det  er  meget  dybt,  dybere  end  noget  Ankertov  naaer, 
mange  Kirketaarne  maatte  stilles  oven  paa  hverandre  for  at 
række  fra  Bunden  op  over  Vandet.  Dernede  bo  Havfolkene. 
Nu  maa  man  slet  ikke  tro,  at  der  kun  er  den  nøgne,  hvide 
Sandbund;  nej,  der  vokse  de  forunderligste  Træer  og  Planter, 
som  ere  saa  smidige  i  Stilk  og  Blade,  at  de  ved  den  mindste 
Bevægelse  af  Vandet  røre  sig,  ligesom  om  de  vare  levende. 
Alle  Fiskene,  smaa  og  store,  smutte  imellem  Grenene,  ligesom 
heroppe  Fuglene  i  Luften.  Paa  det  allerdybeste  Sted  ligger 
Havkongens  Slot,  Murene  ere  af  Koraller  og  de  lange,  spidse 
Vinduer  af  det  allerklareste  Rav,  men  Taget  er  Muslingskaller, 
der  aabne  og  lukke  sig,  eftersom  Vandet  gaar;  det  ser  dejligt 
ud;  thi  i  hver  ligge  straalende  Perler,  een  eneste  vilde  være 
stor  Stads  i  en  Dronnings  Krone. 

Havkongen  dernede  havde  i  mange  Aar  været  Enkemand, 
men  hans  gamle  Moder  holdt  Hus  for  ham;  hun  var  en  klog 
Kone,  men  stolt  af  sin  Adel,  derfor  gik  hun  med  tolv  Østers 
paa  Halen,  de  andre  fornemme  maatte  kun  bære  seks.  — 
Ellers    fortjente    hun    megen   Ros,    især    fordi    hun    holdt    saa 

meget  af  de  smaa  Havprinsesser,  hendes  Sønnedøtre.  De  vare 
seks  dejlige  Børn,  men  den  yngste  var  den  smukkeste  af  dem 
alle  sammen,  hendes  Hud  var  saa  klar  og  skær  som  et  Rosen- 
blad, hendes  Øjne  saa  blaa  som  den  dybeste  Sø,  men  ligesom 
alle  de  andre  havde  hun  ingen  Fødder,  Kroppen  endte  i  en 
Fiskehale. 

Hele  den  lange  Dag  kunde  de  lege  nede  i  Slottet,  i  de 
store  Sale,  hvor  levende  Blomster  vokste  ud  af  Væggene.  De 
store  Ravvinduer  bleve  lukkede  op,  og  saa  svømmede  Fiskene 
ind  til  dem,  ligesom  hos  os  Svalerne  flyve  ind,  naar  vi  lukke 
op,  men  Fiskene  svømmede  lige  hen  til  de  smaa  Prinsesser, 
spiste  af  deres  Haand  og  lod  sig  klappe. 

Uden  for  Slottet  var  en  stor  Have  med  ildrøde  og  mørke- 
blaa  Træer,  Frugterne  straalede  som  Guld,  og  Blomsterne 
som  en  brændende  Ild,  idet  de  altid  bevægede  Stilk  og  Blade. 
Jorden  selv  var  det  fineste  Sand,  men  blaat,  som  Svovllue. 
Over  det  hele  dernede  laa  et  forunderligt  blaat  Skær;  man 
skulde  snarere  tro,  at  man  stod  højt  oppe  i  Luften  og  kun 
saa  Himmel  over  og  under  sig,  end  at  man  var  paa  Havets 
Bund.  I  Blikstille  kunde  man  øjne  Solen,  den  syntes  en 
Purpurblomst,  fra  hvis  Bæger  det  hele  Lys  udstrømmede. 

Hver  af  de  smaa  Prinsesser  havde  sin  lille  Plet  i  Haven, 
hvor  hun  kunde  grave  og  plante,  som  hun  selv  vilde;  een  gav 
sin  Blomsterplet  Skikkelse  af  en  Hvalfisk,  en  anden  syntes 
bedre  om,  at  hendes  lignede  en  lille  Havfrue,  men  den  yngste 
gjorde  sin  ganske  rund  ligesom  Solen  og  havde  kun  Blomster, 
der  skinnede  røde  som  den.  Hun  var  et  underligt  Barn,  stille 
og  eftertænksom,  og  naar  de  andre  Søstre  pyntede  op  med  de 
forunderligste  Ting,  de  havde  faaet  fra  strandede  Skibe,  vilde 
hun  kun,  foruden  de  rosenrøde  Blomster,  som  lignede  Solen 
der  højt  oppe,  have  en  smuk  Marmorstøtte,  en  dejlig  Dreng  var 
det,  hugget  ud  af  den  hvide,  klare  Sten  og  ved  Stranding 
kommen  ned  paa  Havbunden.  Hun  plantede  ved  Støtten  en 
rosenrød  Grædepil,  den  vokste  herligt  og  hang  med  sine  friske 
Grene  ud  over  den,  ned  mod  den  blaa  Sandbund,  hvor  Skyggen 
viste  sig  violet  og  var  i  Bevægelse  ligesom  Grenene;  det  saa 
ud,  som  om  Top  og  Rødder  legede  at  kysse  hinanden. 

Ingen  Glæde  var  hende  større  end  at  høre  om  Menneske- 
verdenen  derovenfor;  den  gamle  Bedstemoder  maatte  tortælle 
alt  det,  hun  vidste  om  Skibe  og  Byer,  Mennesker  og  Dyr, 
især  syntes  det  hende  forunderligt  dejligt,  at  oppe  paa  Jorden 


duftede  Blomsterne,  det  gjorde  de  ikke  paa  Havets  Bund,  og 
at  Skovene  vare  grønne,  og  de  Fisk,  som  der  saas  mellem 
Grenene,  kunde  synge  saa  højt  og  dejligt,  saa  det  var  en  Lyst; 
det  var  de  smaa  Fugle,  som  Bedstemoderen  kaldte  Fisk,  for 
ellers  kunde  de  ikke  forstaa  hende,  da  de  ikke  havde  set  en  Fugl. 

»Naar  I  fylde  eders  femten  Aar,«  sagde  Bedstemoderen, 
»saa  skulle  I  faa  Lov  til  at  dykke  op  af  Havet,  sidde  i 
Maaneskin  paa  Klipperne  og  se  de  store  Skibe,  som  sejle 
forbi,  Skove  og  Byer  skulle  I  se!« 

I  Aaret,  som  kom,  var  den  ene  af  Søstrene  femten  Aar, 
men  de  andre,  —  ja  den  ene  var  et  Aar  yngre  end  den  anden, 
den  yngste  af  dem  havde  altsaa  endnu  hele  fem  Aar,  før  hun 
turde  komme  op  fra  Havets  Bund  og  se,  hvorledes  det  saa 
ud  hos  os.  Men  den  ene  lovede  den  anden  at  fortælle,  hvad 
hun  havde  set  og  fundet  dejligst  den  første  Dag;  thi  deres 
Bedstemoder  fortalte  dem  ikke  nok,  der  var  saa  meget,  de 
maatte  have  Besked  om. 

Ingen  var  saa  længselsfuld  som  den  yngste,  just  hun,  som 
havde  længst  Tid  at  vente,  og  som  var  saa  stille  og  tanke- 
fuld. Mangen  Nat  stod  hun  ved  det  aabne  Vindue  og  saa 
op  igennem  det  mørkeblaa  Vand,  hvor  Fiskene  slog  med 
deres  Finner  og  Hale.  Maane  og  Stjerner  kunde  hun  se, 
rigtignok  skinnede  de  ganske  blege,  men  gennem  Vandet  saa 
de  meget  større  ud  end  for  vore  Øjne;  gled  der  da  ligesom 
en  sort  Sky  hen  under  dem,  da  vidste  hun,  at  det  enten  var 
en  Hvalfisk,  som  svømmede  over  hende,  eller  ogsaa  et  Skib 
med  mange  Mennesker;  de  tænkte  vist  ikke  paa,  at  en  dejlig 
lille  Havfrue  stod  nedenfor  og  rakte  sine  hvide  Hænder  op 
imod  Kølen. 

Nu  var  da  den  ældste  Prinsesse  femten  Aar  og  turde  stige 
op  over  Havfladen. 

Da  hun  kom  tilbage,  havde  hun  hundrede  Ting  at  fortælle, 
men  det  dejligste,  sagde  hun,  var  at  ligge  i  Maaneskin  paa 
en  Sandbanke  i  den  rolige  Sø  og  se  tæt  ved  Kysten  den  store 
Stad,  hvor  Lysene  blinkede  ligesom  hundrede  Stjerner,  høre 
Musikken  og  den  Larm  og  Støj  af  Vogne  og  Mennesker,  se 
de  mange  Kirketaarne  og  Spir  og  høre,  hvor  Klokkerne 
ringede;  just  fordi  hun  ikke  kunde  komme  derop,  længtes 
hun  allermest  efter  alt  dette. 

Oh!  hvor  hørte  ikke  den  yngste  Søster  efter,  og  naar  hun 
siden  om  Aftenen  stod  ved  det  aabne  Vindue  og  saa  op 
igennem  det  mørkeblaa  Vand,  tænkte  hun  paa  den  store  Stad 

mod  al  den  Larm   og  Støj,    og   da  Syntes  hun   al  kunne  hore 
Kirkeklokkerne   ringe  ned  til   sig. 

Aaret  efter  fik  den  anden  Søster  Lov  til  at  stige  op  igen- 
nem Vandel  og  svømme,  hvorhen  hun  vilde.  Hun  dykkede 
op,  just  idet  Solen  gik  ned,  og  det  Syn  fandt  hun  var  det 
dejligste.  Hele  Himlen  havde  set  ud  som  Guld,  sagde  hun, 
og  Skyerne,  ja,  deres  Dejlighed  kunde  hun  ikke  nok  beskrive  1 
røde  og  violette  havde  de  sejlet  hen  over  hende,  men  langt 
hurtigere  end  de,  fløj,  som  et  langt,  hvidt  Slør,  en  Flok  af 
vilde  Svaner  hen  over  Vandel,  hvor  Solen  stod;  hun  svøm- 
mede hen  imod  den,  men  den  sank,  og  Rosenskæret  slukke- 
des paa  Havfladen  og  Skyerne. 

Aaret  efter  kom  den  tredie  Søster  derop,  hun  var  d^n 
dristigste  af  dem  alle,  derfor  svømmede  hun  op  ad  en  bred 
Flod,  der  løb  i  Havet.  Dejlige  grønne  Høje  med  Vinranker 
saa  hun,  Slotte  og  Gaarde  tittede  frem  mellem  prægtige 
Skove;  hun  hørte,  hvor  alle  Fuglene  sang,  og  Solen  skinnede 
saa  varmt,  at  hun  tit  maatte  dykke  under  Vandet  for  at  køle 
sit  brændende  Ansigt.  I  en  lille  Bugt  traf  hun  en  hel  Flok 
smaa  Menneskebørn;  ganske  nøgne  løb  de  og  plaskede  i 
Vandet,  hun  vilde  lege  med  dem,  men  de  løb  forskrækkede 
deres  Vej,  og  der  kom  et  lille  sort  Dyr,  det  var  en  Hund, 
men  hun  havde  aldrig  før  set  en  Hund,  den  gøede  saa  for- 
skrækkeligt ad  hende,  at  hun  blev  angest  og  søgte  ud  i  den 
aabne  Sø,  men  aldrig  kunde  hun  glemme  de  prægtige  Skove, 
de  grønne  Høje  og  de  nydelige  Børn,  som  kunde  svømme  paa 
Vandet,  skønt  de  ingen  Fiskehale  havde. 

Den  fjerde  Søster  var  ikke  saa  dristig,  hun  blev  midt 
ude  paa  det  vilde  Hav  og  fortalte,  at  der  var  just  det  dej- 
ligste; man  saa  mange  Mile  bort  rundt  omkring  sig,  og 
Himlen  ovenover  stod  ligesom  en  stor  Glasklokke.  Skibe 
havde  hun  set,  men  langt  borte,  de  saa  ud  som  Strandmaager, 
de  morsomme  Delfiner  havde  slaaet  Kolbøtter,  og  de  store 
Hvalfiske  havde  sprøjtet  Vand  op  af  deres  Næsebor,  saa  at 
det  havde  set  ud  som  hundrede  Vandspring  rundt  om. 

Nu  kom  Turen  til  den  femte  Søster;  hendes  Fødselsdag 
var   netop   om  Vinteren,    og   derfor   saa   hun,    hvad   de  andre 

ikke  havde  set  første  Gang.  Søen  tøg  sig  ganske  grøn  ud, 
og  rundt  om  svømmede  der  store  Isbjerge,  hvert  saa  ud  som 
en  Perle,  sagde  hun,  og  var  dog  langt  større  end  de  Kirke- 
taarne,  Menneskene  byggede.  I  de  forunderligste  Skikkelser 
viste  de  sig  og  glimrede  som  Diamanter.  Hun  havde  sat  sig 
paa  et  af  de  største,  og  alle  Sejlere  krydsede  forskrækkede 
uden  om,  hvor  hun  sad  og  lod  Blæsten  flyve  med  sit  lange 
Haar;  men  ud  paa  Aftenen  blev  Himlen  overtrukken  med 
Skyer,  det  lynede  og  tordnede,  medens  den  sorte  Sø  løftede 
de  store  Isblokke  højt  op  og  lod  dem  skinne  ved  de  stærke 
Lyn.  Paa  alle  Skibe  tog  man  Sejlene  ind,  der  var  en  Angest 
og  Gru,  men  hun  sad  rolig  paa  sit  svømmende  Isbjerg  og 
saa  den  blaa  Lynstraale  slaa  i  Siksak  ned  i  den  skinnende  Sø. 

Den  første  Gang  en  af  Søstrene  kom  over  Vandet,  var  en- 
hver altid  henrykt  over  det  ny  og  smukke,  hun  saa,  men  da 
de  nu,  som  voksne  Piger,  havde  Lov  at  stige  derop,  naar  de 
vilde,  blev  det  dem  ligegyldigt,  de  længtes  igen  efter  Hjem- 
met, og  efter  en  Maaneds  Forløb  sagde  de,  at  nede  hos  dem 
var  dog  allersmukkest,  og  der  var  man  saa  rart  hjemme. 

Mangen  Aftenstund  tog  de  fem  Søstre  hverandre  i  Armene 
og  steg  i  Række  op  over  Vandet;  dejlige  Stemmer  havde  de, 
smukkere  end  noget  Menneske,  og  naar  det  da  trak  op  til 
en  Storm,  saa  de  kunde  tro,  at  Skibe  maatte  forlise,  svøm- 
mede de  foran  Skibene  og  sang  saa  dejligt  om,  hvor  smukt 
der  var  paa  Havets  Bund,  og  bad  Søfolkene  ikke  være  bange 
for  at  komme  derned;  men  disse  kunde  ikke  forstaa  Ordene, 
de  troede,  at  det  var  Stormen,  og  de  fik  heller  ikke  Dejlig- 
heden dernede  at  se,  thi  naar  Skibet  sank,  druknede  Menne- 
skene og  kom  kun  som  døde  til  Havkongens  Slot. 

Naar  Søstrene  saaledes  om  Aftenen,  Arm  i  Arm,  steg  boj l 
op  igennem  Havet,  da  stod  den  lille  Søster  ganske  alene  til- 
bage og  saa  efter  dem,  og  det  var,  som  om  hun  skulde  græde, 
men  Havfruen  har  ingen  Taarer,  og  saa  lider  hun  meget 
mere. 

»Ak,  var  jeg  dog  femten  Aarl«  sagde  hun,  »jeg  veed,  at 
jeg  ret  vil  komme  til  at  holde  af  denne  Verden  derovenfor 
og  af  Menneskene,  som  bygge  og  bo  deroppe!« 

Endelig   var  hun   da  de  lem  len  Aar. 

»Se  nu  have  vi  dig  fra  Haanden,«  sagde  hendes  Bedste- 
moder, den  gamle  Enkedronning.  »Kom  nu,  lad  mig  pynte 
dig  ligesom  dine  andre  Søstre!«  og  hun  satte  hende  en  Krans 
af  hvide  Lillier  paa  Haaret,  men  hvert  Blad  i  Blomsten  var 
det  halve  af  en  Perle;  og  den  gamle  lod  otte  store  Østers 
klemme  sig  fast  ved  Prinsessens  Hale  for  at  vise  hendes  høje 
Stand. 

»Det  gør  saa  ondt!«   sagde  den  lille  Havfrue. 

»Ja,  man  maa  lide  noget  for  Stadsen!«   sagde  den  gamle. 

Oh!  hun  vilde  saa  gerne  have  rystet  hele  denne  Pragt  af 
sig  og  lagt  den  tunge  Krans;  hendes  røde  Blomster  i  Haven 
klædte  hende  meget  bedre,  men  hun  turde  nu  ikke  gøre  det 
om.  »Far  vel!«  sagde  hun  og  steg  saa  let  og  klar,  som  en 
Boble,  op  gennem   Vandet. 

Solen  var  lige  gaaet  ned,  idet  hun  løftede  sit  Hoved  op 
over  Havet,  men  alle  Skyerne  skinnede  endnu  som  Roser  og 
Guld,  og  midt  i  den  blegrøde  Luft  straalede  Aftenstjernen  saa 
klart  og  dejligt,  Luften  var  mild  og  frisk,  og  Havet  blikstille. 
Der  laa  et  stort  Skib  med  tre  Master,  et  eneste  Sejl  var  kun 
oppe,  thi  ikke  en  Vind  rørte  sig,  og  rundt  om  i  Tovværket 
og  paa  Stængerne  sad  Matroser.  Der  var  Musik  og  Sang,  og 
alt  som  Aftenen  blev  mørkere,  tændtes  hundrede  brogede 
Lygter;  de  saa  ud,  som  om  alle  Nationers  Flag  vajede  i  Luften. 
Den  lille  Havfrue  svømmede  lige  hen  til  Kahytsvinduet,  og 
hver  Gang  Vandet  løftede  hende  i  Vejret,  kunde  hun  se  ind 
ad  de  spejlklare  Ruder,  hvor  saa  mange  pyntede  Mennesker 
stod,  men  den  smukkeste  var  dog  den  unge  Prins  med  de 
store  sorte  Øjne,  han  var  vist  ikke  meget  over  seksten  Aar, 
det  var  hans  Fødselsdag,  og  derfor  skete  al  denne  Stads. 
Matroserne  dansede  paa  Dækket,  og  da  den  unge  Prins 
traadte  derud,  steg  over  hundrede  Raketter  op  i  Luften,  de 
lyste  som  den  klare  Dag,  saa  den  lille  Havfrue  blev  ganske 
forskrækket  og  dykkede  ned  under  Vandet,  men  hun  stak 
snart  Hovedet  igen  op,  og  da  var  det,  ligesom  om  alle  Him- 
lens Stjerner  faldt  ned  til  hende.  Aldrig  havde  hun  set  saa- 
danne  Ildkunster.    Store  Sole  snurrede  rundt,  prægtige  Ildfisk 

svingede  sig  i  den  blaa  Luft,  og  alting  skinnede  tilbage  fra 
den  klare,  stille  Sø.  Paa  Skibet  selv  var  saa  lyst,  at  man 
kunde  se  hvert  lille  Tov,  sagtens  Menneskene.  Oh,  hvor  dog 
den  unge  Prins  var  smuk,  og  han  trykkede  Folkene  i  Haan- 
den,  lo  og  smilte,  mens  Musikken  klang  i  den  dejlige  Nat. 

Det  blev  silde,  men  den  lille  Havfrue  kunde  ikke  vende 
sine  Øjne  bort  fra  Skibet  og  fra  den  dejlige  Prins.  De  bro- 
gede Lygter  bleve  slukkede,  Raketterne  steg  ikke  mere  i  Vej- 
ret, der  lød  heller  ingen  flere  Kanonskud,  men  dybt  nede  i 
Havet  summede  og  brummede  det;  hun  sad  imedens  paa 
Vandet  og  gyngede  op  og  ned,  saa  at  hun  kunde  se  ind  i 
Kahytten;  men  Skibet  tog  stærkere  Fart,  det  ene  Sejl  bredte 
sig  ud  efter  det  andet,  nu  gik  Bølgerne  stærkere,  store  Skyer 
trak  op,  det  lynede  langt  borte.  Oh,  det  vilde  blive  et  skræk- 
keligt Vejr!  derfor  tog  Matroserne  Sejlene  ind.  Det  store 
Skib  gyngede  i  flyvende  Fart  paa  den  vilde  Sø,  Vandet  rejste 
sig  ligesom  store  sorte  Bjerge,  der  vilde  vælte  over  Masten, 
men  Skibet  dykkede  som  en  Svane  ned  imellem  de  høje 
Bølger  og  lod  sig  igen  løfte  op  paa  de  taarnende  Vande. 
Det  syntes  den  lille  Havfrue  just  var  en  morsom  Fart,  men 
det  syntes  Søfolkene  ikke,  Skibet  knagede  og  bragede,  de 
tykke  Planker  bugnede  ved  de  stærke  Stød,  Søen  gjorde  ind 
mod  Skibet,  Masten  knak  midt  over,  ligesom  den  var  et  Rør, 
og  Skibet  slingrede  paa  Siden,  medens  Vandet  trængte  ind 
i  Rummet.  Nu  saa  den  lille  Havfrue,  at  de  vare  i  Fare, 
hun  maatte  selv  tage  sig  i  Agt  for  Bjælker  og  Stumper  af 
Skibet,  der  drev  paa  Vandet.  Eet  Øjeblik  var  det  saa  kul- 
iende mørkt,  at  hun  ikke  kunde  øjne  det  mindste,  men  naar 
det  saa  lynede,  blev  det  igen  saa  klart,  at  hun  kendte  dem 
alle  paa  Skibet;  enhver  tumlede  sig  det  bedste,  han  kunde; 
den  unge  Prins  søgte  hun  især  efter,  og  hun  saa  ham,  da 
Skibet  skiltes  ad,  synke  ned  i  den  dybe  Sø.  Lige  straks 
blev  hun  ganske  fornøjet,  for  nu  kom  han  ned  til  hende, 
men  saa  huskede  hun,  at  Menneskene  ikke  kunde  leve  i 
Vandet,  og  at  han  ikke,  uden  som  død,  kunde  komme  ned 
til  hendes  Faders  Slot.  Nej  dø,  det  maatte  han  ikke;  derfor 
svømmede    hun    hen    mellem    Bjælker   og   Planker,    der    drev 

paa  Søen,  glemte  rent,  at  de  kunde  have  knust  hende,  hun 
dykkede  dybt  under  Vandet  og  steg  igen  højt  op  imellem  Bøl- 
gerne og  kom  saa  til  sidst  hen  til  den  unge  Prins,  som  næ- 
sten ikke  kunde  svømme  længer  i  den  stormende  Sø,  hans 
Arme  og  Ben  begyndte  at  blive  matte,  de  smukke  Øjne  luk- 
kede sig,  han  havde  maattet  dø,  var  ikke  den  lille  Havfrue 
kommen  til.  Hun  holdt  hans  Hoved  op  over  Vandet  og  lod 
saa  Bølgerne  drive  hende  med  ham,  hvorhen  de  vilde. 

I  Morgenstunden  var  det  onde  Vejr  forbi;  af  Skibet  var 
ikke  en  Spaan  at  se,  Solen  steg  saa  rød  og  skinnende  op  af 
Vandet,  det  var,  ligesom  om  Prinsens  Kinder  fik  Liv  derved, 
men  Øjnene  bleve  lukkede;  Havfruen  kyssede  hans  høje, 
smukke  Pande  og  strøg  hans  vaade  Haar  tilbage;  hun  syntes, 
han  lignede  Marmorstøtten  nede  i  hendes  lille  Have,  hun 
kyssede  ham  igen  og  ønskede,  at  han  dog  maatte  leve. 

Nu  saa  hun  foran  sig  det  faste  Land,  høje,  blaa  Bjerge, 
paa  hvis  Top  den  hvide  Sne  skinnede,  som  var  det  Svaner, 
der  laa;  nede  ved  Kysten  vare  dejlige  grønne  Skove,  og  foran 
laa  en  Kirke  eller  et  Kloster,  det  vidste  hun  ikke  ret,  men 
en  Bygning  var  det.  Citron-  og  Appelsintræer  vokste  der  i 
Haven,  og  foran  Porten  stod  høje  Palmetræer.  Søen  gjorde 
her  en  lille  Bugt,  der  var  blikstille,  men  meget  dyb,  lige 
hen  til  Klippen,  hvor  det  hvide,  fine  Sand  var  skyllet  op; 
her  svømmede  hun  hen  med  den  smukke  Prins,  lagde  ham 
i  Sandet,  men  sørgede  især  for,  at  Hovedet  laa  højt  i  det 
varme  Solskin. 

Nu  ringede  Klokkerne  i  den  store,  hvide  Bygning,  og  der 
kom  mange  unge  Piger  igennem  Haven.  Da  svømmede  den 
lille  Havfrue  længer  ud  bag  nogle  høje  Stene,  som  ragede 
op  af  Vandet,  lagde  Søskum  paa  sit  Haar  og  sit  Bryst,  saa 
ingen  kunde  se  hendes  lille  Ansigt,  og  da  passede  hun  paa, 
hvem  der  kom  til  den  stakkels  Prins. 

Det  varede  ikke  længe,  før  en  ung  Pige  kom  derhen,  hun 
syntes  at  blive  ganske  forskrækket,  men  kun  et  Øjeblik,  saa 
hentede  hun  tiere  Mennesker,  og  Havfruen  saa,  at  Prinsen 
iik  Liv,  og  at  han  smilte  til  dem  alle  rundt  omkring,  men 
ud   til   hende   smilte   han  ikke,    han   vidste  jo  ikke  heller,  at 

hun  havde  reddet  ham;  hun  følte  sig  saa  bedrøvet,  og  da 
han  blev  ført  ind  i  den  store  Bygning,  dykkede  hun  sorrig- 
fuld ned  i  Vandet  og  søgte  hjem  til  sin  Faders  Slot. 

Altid  havde  hun  været  stille  og  tankefuld,  men  nu  blev 
hun  det  meget  mere.  Søstrene  spurgte  hende,  hvad  hun 
havde  set  den  første  Gang  deroppe,  men  hun  fortalte  ikke 
noget. 

Mangen  Aften  og  Morgen  steg  hun  op  der,  hvor  hun 
havde  forladt  Prinsen.  Hun  saa,  hvor  Havens  Frugter  mod- 
nedes og  bleve  afplukkede,  hun  saa,  hvor  Sneen  smeltede 
paa  de  høje  Bjerge,  men  Prinsen  saa  hun  ikke,  og  derfor 
vendte  hun  altid  endnu  mere  bedrøvet  hjem.  Der  var  det 
hendes  eneste  Trøst  at  sidde  i  den  lille  Have  og  slynge  sine 
Arme  om  den  smukke  Marmorstøtte,  som  lignede  Prinsen, 
men  sine  Blomster  passede  hun  ikke,  de  vokste,  som  i  et 
Vildnis,  ud  over  Gangene  og  tlettede  deres  lange  Stilke  og 
Blade  ind  i  Træernes  Grene,  saa  der  var  ganske  dunkelt. 

Til  sidst  kunde  hun  ikke  længer  holde  det  ud,  men  sagde 
det  til  een  af  sine  Søstre,  og  saa  fik  straks  alle  de  andre  det 
at  vide,  men  heller  ingen  flere  end  de  og  et  Par  andre  Hav- 
fruer, som  ikke  sagde  det  uden  til  deres  nærmeste  Veninder. 
Een  af  dem  vidste  Besked,  hvem  Prinsen  var,  hun  havde 
ogsaa  set  Stadsen  paa  Skibet,  vidste,  hvorfra  han  var,  og 
hvor  hans  Kongerige  laa. 

»Kom,  lille  Søster!«  sagde  de  andre  Prinsesser,  og  med 
Armene  om  hinandens  Skuldre  steg  de  i  en  lang  Række  op 
af  Havet  foran,  hvor  de  vidste,  Prinsens  Slot  laa. 

Dette  var  opført  af  en  lysegul  glinsende  Stenart,  med 
store  Marmortrapper,  een  gik  lige  ned  i  Havet.  Prægtige 
forgyldte  Kupler  hævede  sig  over  Taget,  og  mellem  Søjlerne, 
som  gik  rundt  om  hele  Bygningen,  stod  Marmorbilleder,  der 
saa  ud  som  levende.  Gennem  det  klare  Glas  i  de  høje  Vin- 
duer saa  man  ind  i  de  prægtige  Sale,  hvor  kostelige  Silke- 
gardiner og  Tæpper  vare  ophængte,  og  alle  Væggene  prydede 
med  store  Malerier,  som  det  ret  var  en  Fornøjelse  at  se  paa. 
Midt  i  den  største  Sal  plaskede  et  stort  Springvand,  Straa- 
lerne   stod   højt   op   mod   Glaskuplen    i   Loftet,   hvor  igennem 

Solen  skinnede  paa  Vandet  og  paa  de  dejlige  Planter,  der 
vokste  i  det  store  Bassin. 

Nu  vidste  hun,  hvor  han  boede,  og  der  kom  hun  man- 
gen Aften  og  Nat  paa  Vandet;  hun  svømmede  meget  nærmere 
Land,  end  nogen  af  de  andre  havde  vovet,  ja,  hun  gik  helt 
op  i  den  smalle  Kanal,  under  den  prægtige  Marmoraltan, 
der  kastede  en  lang  Skygge  hen  over  Vandet.  Her  sad  hun 
og  saa  paa  den  unge  Prins,  der  troede,  han  var  ganske  ene 
i  det  klare  Maaneskin. 

Hun  saa  ham  mangen  Aften  sejle  med  Musik  i  sin  præg- 
tige Baad,  hvor  Flagene  vajede;  hun  tittede  frem  mellem  de 
grønne  Siv,  og  tog  Vinden  i  hendes  lange,  sølvhvide  Slør, 
og  nogen  saa  det,  tænkte  de,  det  var  en  Svane,  som  løftede 
Vingerne. 

Hun  hørte  mangen  Nat,  naar  Fiskerne  laa  med  Blus  paa 
Søen,  at  de  fortalte  saa  meget  godt  om  den  unge  Prins,  og 
det  glædede  hende,  at  hun  havde  frelst  hans  Liv,  da  han 
halv  død  drev  om  paa  Bølgerne,  og  hun  tænkte  paa,  hvor 
fast  hans  Hoved  havde  hvilet  paa  hendes  Bryst,  og  hvor 
inderligt  hun  da  kyssede  ham;  han  vidste  slet  intet  derom, 
kunde  ikke  engang  drømme  om  hende. 

Mer  og  mer  kom  hun  til  at  holde  af  Menneskene,  mer 
og  mer  ønskede  hun  at  kunne  stige  op  imellem  dem;  deres 
Verden  syntes  hun  var  langt  større  end  hendes;  de  kunde 
jo  paa  Skibe  flyve  hen  over  Havet,  stige  paa  de  høje  Bjerge 
højt  over  Skyerne,  og  Landene,  cfe  ejede,  strakte  sig,  med 
Skove  og  Marker,  længer,  end  hun  kunde  øjne.  Der  var  saa 
meget,  hun  gad  vide,  men  Søstrene  vidste  ikke  at  give  Svar 
paa  alt,  derfor  spurgte  hun  den  gamle  Bedstemoder,  og  hun 
kendte  godt  til  den  højere  Verden,  som  hun  meget  rigtigt 
kaldte  Landene  oven  for  Havet. 

»Naar  Menneskene  ikke  drukne,«  spurgte  den  lille  Hav- 
frue, »kunne  de  da  altid  leve,  dø  de  ikke,  som  vi  her  nede 
paa  Havet?« 

»Jo!«  sagde  den  gamle,  »de  maa  ogsaa  dø,  og  deres 
Levetid  er  endogsaa  kortere  end  vor.  Vi  kunne  blive  tre 
Hundrede   Aar,    men    naar  vi   saa   høre  op   at  være  til  her, 

blive  vi  kun  Skum  paa  Vandet,  have  ikke  engang  en  Grav 
her  nede  mellem  vore  kære.  Vi  have  ingen  udødelig  Sjæl, 
vi  faa  aldrig  Liv  mere,  vi  ere  ligesom  det  grønne  Siv,  er 
det  een  Gang  skaaret  over,  kan  det  ikke  grønnes  igen!  Men- 
neskene derimod  have  en  Sjæl,  som  lever  altid,  lever,  efteral 
Legemet  er  blevet  Jord;  den  stiger  op  igennem  den  klare 
Luft,  op  til  alle  de  skinnende  Stjerner!  Ligesom  vi  dykke  op 
al'  Havet  og  se  Menneskenes  Lande,  saaledes  dykke  de  op  til 
ubekendte  dejlige  Steder,  dem  vi  aldrig  faa  at  se.« 

»Hvorfor  fik  vi  ingen  udødelig  Sjæl?«  sagde  den  lille 
Havfrue  bedrøvet,  »jeg  vilde  give  alle  mine  hundrede  Aar, 
jeg  har  at  leve  i,  for  blot  een  Dag  at  være  et  Menneske  og 
siden  faa  Del  i  den  himmelske  Verden!« 

»Det  maa  du  ikke  gaa  og  tænke  paa!«  sagde  den  gamle, 
»vi  have  det  meget  lykkeligere  og  bedre  end  Menneskene 
deroppe ! « 

»Jeg  skal  altsaa  dø  og  flyde  som  Skum  paa  Søen,  ikke 
hore  Bølgernes  Musik,  se  de  dejlige  Blomster  og  den  røde 
Sol!    Kan  jeg  da  slet  intet  gøre  for  at  vinde  en  evig  Sjæl?«  — 

»Nej!«  sagde  den  gamle,  »kun  naar  et  Menneske  fik  dig 
saa  kær,  at  du  var  ham  mer  end  Fader  og  Moder,  naar  han 
med  hele  sin  Tanke  og  Kærlighed  hang  ved  dig  og  lod  Præ- 
sten lægge  sin  højre  Haand  i  din  med  Løfte  om  Troskab 
her  og  i  al  Evighed,  da  flød  hans  Sjæl  over  i  dit  Legeme, 
og  du  fik  ogsaa  Del  i  Menneskenes  Lykke.  Han  gav  dig 
Sjæl  og  beholdt  dog  sin  egen.  Men  det  kan  aldrig  ske!  Hvad 
der  just  er  dejligt  her  i  Havet,  din  Fiskehale,  finde  de  hæs- 
ligt deroppe  paa  Jorden,  de  forstaa  sig  nu  ikke  bedre  paa 
det,  man  maa  der  have  to  klodsede  Støtter,  som  de  kalde 
Ben,  for  at  være  smuk!« 

13a  sukkede  den  lille  Havfrue  og  saa  bedrøvet  paa  sin 
Fiskehale. 

»Lad  os  være  fornøjede,«  sagde  den  gamle,  »hoppe  og 
springe  ville  vi  i  de  tre  Hundrede  Aar,  vi  have  at  leve  i,  det 
er  saamænd  en  god  Tid  nok,  siden  kan  man  des  fornøje- 
ligere hvile  sig  ud  i  sin  Grav.  I  Aften  skal  vi  have  Hofbal!« 

Det   var    ogsaa    en    Pragt,    som    man    aldrig   ser   den    paa 

Jorden.  Vægge  og  Loft  i  den  store  Dansesal  vare  af  tykt, 
men  klart  Glas.  Flere  Hundrede  kolossale  Muslingskaller, 
rosenrøde  og  græsgrønne,  stod  i  Rækker  paa  hver  Side  med 
en  blaa  brændende  Ild,  som  oplyste  den  hele  Sal  og  skin- 
nede ud  gennem  Væggene,  saa  at  Søen  der  udenfor  var 
ganske  oplyst;  man  kunde  se  alle  de  utallige  Fisk,  store  og 
smaa,  som  svømmede  hen  imod  Glasmuren,  paa  nogle  skin- 
nede Skællene  purpurrøde,  paa  andre  syntes  de  Sølv  og  Guld. 
—  Midt  igennem  Salen  flød  en  bred,  rindende  Strøm,  og  paa 
denne  dansede  Havmænd  og  Havfruer  til  deres  egen  dejlige 
Sang.  Saa  smukke  Stemmer  have  ikke  Menneskene  paa  Jor- 
den. Den  lille  Havfrue  sang  skønnest  af  dem  alle,  og  de 
klappede  i  Hænderne  for  hende,  og  et  Øjeblik  følte  hun 
Glæde  i  sit  Hjerte,  thi  hun  vidste,  at  hun  havde  den  skøn- 
neste Stemme  af  alle  paa  Jorden  og  i  Havet.  Men  snart 
kom  hun  dog  igen  til  at  tænke  paa  Verden  oven  over  sig; 
hun  kunde  ikke  glemme  den  smukke  Prins  og  sin  Sorg  over 
ikke  at  eje,  som  han,  en  udødelig  Sjæl.  Derfor  sneg  hun 
sig  ud  af  sin  Faders  Slot,  og  mens  alt  derinde  var  Sang  og 
Lystighed,  sad  hun  bedrøvet  i  sin  lille  Have.  Da  hørte  hun 
Valdhorn  klinge  ned  igennem  Vandet,  og  hun  tænkte:  »Nu 
sejler  han  vist  deroppe!  ham,  som  jeg  holder  mere  af  end 
Fader  og  Moder,  ham,  som  min  Tanke  hænger  ved,  og  i 
hvis  Haand  jeg  vilde  lægge  mit  Livs  Lykke.  Alt  vil  jeg 
vove  for  at  vinde  ham  og  en  udødelig  Sjæl!  Mens  mine 
Søstre  danse  derinde  i  min  Faders  Slot,  vil  jeg  gaa  til  Hav- 
heksen, hende  jeg  altid  har  været  saa  angest  for,  men  hun 
kan  maaske  raade  og  hjælpe!« 

Nu  gik  den  lille  Havfrue  ud  af  sin  Have  hen  imod  de 
brusende  Malstrømme,  bag  hvilke  Heksen  boede.  Den  Vej 
havde  hun  aldrig  før  gaaet,  her  vokste  ingen  Blomster, 
intet  Søgræs,  kun  den  nøgne,  graa  Sandbund  strakte  sig  hen 
imod  Malstrømmene,  der  som  brusende  Møllehjul  hvirv- 
lede rundt  og  rev  alt,  hvad  de  fik  fat  paa,  med  sig  ned  i 
Dybet;  midt  imellem  disse  knusende  Hvirvler  maatte  hun 
gaa  for  at  komme  ind  paa  Havheksens  Distrikt,  og  her  var 
et    langt    Stykke    ikke    anden   Vej    end    over    varmt    boblende 

Dynd,  det  kaldte  Heksen  sin  Tørvemose.  Bag  ved  laa  hen- 
des Hns  midt  inde  i  en  sælsom  Skov.  Alle  Træer  og  Buske 
vare  Polypper,  halv  Dyr  og  halv  Plante,  de  saa  ud  som 
hundredhovede  Slanger,  der  vokste  ud  af  Jorden;  alle  Grene 
vare  lange,  slimede  Arme  med  Fingre  som  smidige  Orme, 
og  Led  for  Led  bevægede  de  sig  fra  Roden  til  den  yderste 
Spidse.  Alt  hvad  de  i  Havet  kunde  gribe,  snoede  de  sig 
fast  om  og  gav  aldrig  mere  Slip  paa.  Den  lille  Havfrue  blev 
ganske  forskrækket  staaende  der  udenfor;  hendes  Hjerte  ban- 
kede af  Angest,  nær  havde  hun  vendt  om,  men  saa  tænkte 
hun  paa  Prinsen  og  paa  Menneskets  Sjæl,  og  da  fik  hun 
Mod.  Sit  lange,  flagrende  Haar  bandt  hun  fast  om  Hovedet, 
for  at  Polypperne  ikke  skulde  gribe  hende  deri,  begge  Hæn- 
derne lagde  hun  sammen  over  sit  Bryst  og  fløj  saa  af  Sted, 
som  Fisken  kan  flyve  gennem  Vandet,  ind  imellem  de  hæs- 
lige Polypper,  der  strakte  deres  smidige  Arme  og  Fingre 
efter  hende.  Hun  saa,  hvor  hver  af  dem  havde  noget,  den 
havde  grebet,  hundrede  smaa  Arme  holdt  det  som  stærke 
Jernbaand.  Mennesker,  som  vare  omkomne  paa  Søen  og 
sunkne  dybt  derned,  tittede  som  hvide  Benrade  frem  i  Po- 
lyppernes Arme.  Skibsror  og  Kister  holdt  de  fast,  Skeletter 
af  Landdyr  og  en  lille  Havfrue,  som  de  havde  fanget  og 
kvalt,  det  var  hende  næsten  det  forskrækkeligste. 

Nu  kom  hun  til  en  stor,  slimet  Plads  i  Skoven,  hvor 
store,  fede  Vandsnoge  boltrede  sig  og  viste  deres  stygge,  hvid- 
gule Bug.  Midt  paa  Pladsen  var  rejst  et  Hus  af  strandede 
Menneskers  Ben;  der  sad  Havheksen  og  lod  en  Skruptudse 
spise  af  sin  Mund,  ligesom  Menneskene  lade  en  lille  Kanari- 
fugl  spise  Sukker.  De  hæslige,  fede  Vandsnoge  kaldte  hun 
sine  smaa  Kyllinger  og  lod  dem  vælte  sig  paa  hendes  store, 
svampede  Bryst. 

»Jeg  veed  nok,  hvad  du  vil!«  sagde  Havheksen,  »det  er 
dumt  gjort  af  dig!  alligevel  skal  du  laa  din  Villie,  for  den 
vil  bringe  dig  i  Ulykke,  min  dejlige  Prinsesse.  Du  vil  gerne 
af  med  din  Fiskehale  og  i  Stedet  for  den  have  to  Stumper 
at  gaa  paa  ligesom  Menneskene,  for  at  den  unge  Prins  kan 
blive  forlibt  i  dig,  og  du  kan  faa  ham  og  en  udødelig  Sjæl!« 

I  det  samme  lo  Heksen  saa  højt  og  fælt,  at  Skruptudsen  og 
Snogene  faldt  ned  paa  Jorden  og  væltede  sig  der.  »Du  kom- 
mer netop  i  rette  Tid,«  sagde  Heksen,  »i  Morgen,  naar  Sol 
staar  op,  kunde  jeg  ikke  hjælpe  dig,  før  igen  et  Aar  var 
omme.  Jeg  skal  lave  dig  en  Drik,  med  den  skal  du,  før 
Sol  staar  op,  svømme  til  Landet,  sætte  dig  paa  Bredden  der 
og  drikke  den,  da  skilles  din  Hale  ad  og  snerper  ind  til 
hvad  Menneskene  kalde  nydelige  Ben,  men  det  gør  ondt,  det 
er,  som  det  skarpe  Sværd  gik  igennem  dig.  Alle,  som  se  dig, 
ville  sige,  du  er  det  dejligste  Menneskeharn,  de  have  set!  Du 
heholder  din  svævende  Gang,  ingen  Danserinde  kan  svæve 
som  du,  men  hvert  Skridt,  du  gør,  er,  som  om  du  traadte 
paa  en  skarp  Kniv,  saa  dit  Blod  maatte  flyde.  Vil  du  lide 
alt  dette,  saa  skal  jeg  hjælpe  dig?« 

»Ja!«  sagde  den  lille  Havfrue  med  bævende  Stemme  og 
tænkte  paa  Prinsen  og  paa  at  vinde  en  udødelig  Sjæl. 

»Men  husk  paa,«  sagde  Heksen,  »naar  du  først  har  faaet 
menneskelig  Skikkelse,  da  kan  du  aldrig  mere  blive  en  Hav- 
frue igen!  Du  kan  aldrig  stige  ned  igennem  Vandet  til  dine 
Søstre  og  til  din  Faders  Slot,  og  vinder  du  ikke  Prinsens 
Kærlighed,  saa  han  for  dig  glemmer  Fader  og  Moder,  hæn- 
ger ved  dig  med  sin  hele  Tanke  og  lader  Præsten  lægge 
eders  Hænder  i  hinanden,  saa  at  I  blive  Mand  og  Kone,  da 
faar  du  ingen  udødelig  Sjæl!  Den  første  Morgen  efter  at  han 
er  gift  med  en  anden,  da  maa  dit  Hjerte  briste,  og  du  bliver 
Skum  paa  Vandet.« 

»Jeg  vil  det!«  sagde  den  lille  Havfrue  og  var  bleg  som 
en  død. 

»Men  mig  maa  du  ogsaa  betale!«  sagde  Heksen,  »og  det 
er  ikke  lidet,  hvad  jeg  forlanger.  Du  har  den  dejligste 
Stemme  af  alle  hernede  paa  Havets  Bund,  med  den  tror  du 
nok  at  skulle  fortrylle  ham,  men  den  Stemme  skal  du  give 
mig.  Det  bedste,  du  ejer,  vil  jeg  have  for  min  kostelige 
Drik!  mit  eget  Blod  maa  jeg  jo  give  dig  deri,  at  Drikken 
kan  blive  skarp  som  et   tveægget  Sværd!« 

»Men  naar  du  tager  min  Stemme,«  sagde  den  lille  Hav- 
frue,  »hvad  beholder  jeg  da  tilbage!« 

»Din  dejlige  Skikkelse,«  sagde  Heksen,  »din  svævende 
Gang  og  dine  talende  Øjne,  med  dem  kan  du  nok  bedaare 
et  Menneskehjerte.  Naa,  har  du  tabt  Modet !  ræk  frem  din 
lille  Tunge,  saa  skærer  jeg  den  af  i  Betaling,  og  du  skal  faa 
den  kraftige  Drik!« 

»Det  ske!«  sagde  den  lille  Havfrue,  og  Heksen  satte  sin 
Kedel  paa  for  at  koge  Trolddrikken.  »Renlighed  er  en  god 
Ting!«  sagde  hun  og  skurede  Kedlen  af  med  Snogene,  som 
hun  bandt  i  Knude;  nu  ridsede  hun  sig  selv  i  Brystet  og 
lod  sit  sorte  Blod  dryppe  derned,  Dampen  gjorde  de  for- 
underligste Skikkelser,  saa  man  maatte  blive  angest  og  bange. 
Hvert  Øjeblik  kom  Heksen  ny  Ting  i  Kedelen,  og  da  det  ret 
kogte,  var  det,  som  naar  Krokodillen  græder.  Til  sidst  var 
Drikken  færdig,  den  saa  ud  som  det  klareste  Vand. 

»Der  har  du  den!«  sagde  Heksen  og  skar  Tungen  af  den 
lille  Havfrue,  som  nu  var  stum,  kunde  hverken  synge  eller 
tale. 

»Dersom  Polypperne  skulde  gribe  dig,  naar  du  gaar  til- 
bage igennem  min  Skov,«  sagde  Heksen,  »saa  kast  kun  een 
eneste  Draabe  af  denne  Drik  paa  dem,  da  springe  deres 
Arme  og  Fingre  i  tusinde  Stykker!«  men  det  behøvede  den 
lille  Havfrue  ikke,  Polypperne  trak  sig  forskrækkede  tilbage 
for  hende,  da  de  saa  den  skinnende  Drik,  der  lyste  i  hendes 
Haand,  ligesom  det  var  en  funklende  Stjerne.  Saaledes  kom 
hun  snart  igennem  Skoven,  Mosen  og  de  brusende  Mal- 
strømme. 

Hun  kunde  se  sin  Faders  Slot;  Blussene  vare  slukkede  i 
den  store  Dansesal;  de  sov  vist  alle  derinde,  men  hun  vovede 
dog  ikke  at  søge  dem,  nu  hun  var  stum  og  vilde  for  altid 
gaa  bort  fra  dem.  Del  var,  som  hendes  Hjerte  skulde  gaa 
itu  af  Sorg.  Hun  sneg  sig  ind  i  Haven,  tog  een  Blomst  af 
hver  af  sine  Søstres  Blomsterbede,  kastede  med  Fingeren 
tusinde  Kys  hen  imod  Slottet  og  steg  op  igennem  den  mørke- 
blaa  Sø. 

Solen  var  endnu  ikke  kommen  frem,  da  hun  saa  Prin- 
sens Slot  og  besteg  den  prægtige  Marmortrappe.  Maanen 
skinnede    dejligt    klart.     Den    lille    Havfrue    drak    den    bræn- 

dende   skarpe   Drik,    og   det    var,    som   gik  ét   tveægget  Sværd 
igennem    hendes    fine  Legeme,    hun    besvimede  derved  og  laa 

som  død.  Da  Solen  skinnede  hen  over  Søen,  vaagnede  hun 
op,  og  hun  følte  en  sviende  Smerte,  men  lige  for  hende  stod 
den  dejlige,  unge  Prins,  han  fæstede  sine  kidsorte  Øjne  paa 
hende,   saa   hun   slog   sine   ned   og   saa,    at    hendes   Fiskehale 

var  borte,  og  at  hun  havde  de  nydeligste  snma,  hvide  Ben, 
nogen  lille  Pige  kunde  have,  men  hun  var  ganske  nøgen, 
derfor  svøbte  hun  sig  ind  i  sit  store,  lange  Haar.  Prinsen 
spurgte,  hvem  hun  var,  og  hvorledes  hun  var  kommen  her, 
og  hun  saa  mildt  og  dog  bedrøvet  paa  ham  med  sine 
mørkeblaa  Øjne,  tale  kunde  hun  jo  ikke.  Da  tog  han  hende 
ved  Haanden  og  førte  hende  ind  i  Slottet.  Hvert  Skridt,  hun 
gjorde,  var,  som  Heksen  havde  sagt  hende  forud,  som  om 
hun  traadte  paa  spidse  Syle  og  skarpe  Knive,  men  det  taalte 
hun  gerne;  ved  Prinsens  Haand  steg  hun  saa  let  som  en 
Boble,  og  han  og  alle  undrede  sig  over  hendes  yndige,  svæ- 
vende Gang. 

Kostelige  Klæder  af  Silke  og  Musselin  fik  hun  paa,  i  Slot- 
tet var  hun  den  skønneste  af  alle,  men  hun  var  stum,  kunde 
hverken  synge  eller  tale.  Dejlige  Slavinder,  klædte  i  Silke  og 
Guld,  kom  frem  og  sang  for  Prinsen  og  hans  kongelige  For- 
ældre; een  sang  smukkere  end  alle  de  andre,  og  Prinsen 
klappede  i  Hænderne  og  smilte  til  hende,  da  blev  den  lille 
Havfrue  bedrøvet,  hun  vidste,  at  hun  selv  havde  sunget  langt 
smukkere;  hun  tænkte:  »Oh,  han  skulde  bare  vide,  at  jeg, 
for  at  være  hos  ham,  har  givet  min  Stemme  bort  i  al  Evig- 
hed !  < 

Nu  dansede  Slavinderne  i  yndige,  svævende  Danse  til  den 
herligste  Musik,  da  hævede  den  lille  Havfrue  sine  smukke 
hvide  Arme,  rejste  sig  paa  Taaspidsen  og  svævede  hen  over 
Gulvet,  dansede,  som  endnu  ingen  havde  danset;  ved  hver 
Bevægelse  blev  hendes  Dejlighed  endnu  mere  synlig,  og  hen- 
des Øjne  talte  dybere  til  Hjertet  end  Slavindernes  Sang. 

Alle  vare  henrykte  derover,  især  Prinsen,  som  kaldte 
hende  sit  lille  Hittebarn,  og  hun  dansede  mer  og  mer,  skønt 
hver  Gang  hendes  Fod  rørte  Jorden,  var  det,  som  om  hun 
traadte  paa  skarpe  Knive.  Prinsen  sagde,  at  hun  skulde  altid 
være  hos  ham,  og  hun  fik  Lov  at  sove  uden  for  hans  Dør 
paa  en  Fløjls  Pude. 

Han  lod  hende  sy  en  Mandsdragt,  for  at  hun  til  Hest 
kunde  følge  ham.  De  red  igennem  de  duftende  Skove,  hvor 
de  grønne  Grene  slog  hende  paa  Skuldrene,  og  de  smaa  Fugle 

sang  bag  de  friske  Blade.  Hun  klatrede  med  Prinsen  op  paa 
de  høje  Bjerge,  og  skønt  hendes  fine  Fødder  blødte,  saa  de 
andre  kunde  se  det,  lo  hun  dog  deraf  og  fulgte  ham,  til  de 
saa  Skyerne  sejle  nede  under  sig,  som  var  det  en  Flok  Fugle, 
der  drog  til  fremmede  Lande. 

Hjemme  paa  Prinsens  Slot,  naar  om  Natten  de  andre  sov, 
gik  hun  ud  paa  den  brede  Marmortrappe,  og  det  kølede  hen- 
des brændende  Fødder  at  staa  i  det  kolde  Søvand,  og  da 
tænkte  hun  paa  dem  dernede  i  Dybet. 

Een  Nat  kom  hendes  Søstre  Arm  i  Arm,  de  sang  saa  sor- 
rigfuldt, idet  de  svømmede  over  Vandet,  og  hun  vinkede  ad 
dem,  og  de  kendte  hende  og  fortalte,  hvor  bedrøvet  hun  havde 
gjort  dem  alle  sammen.  Hver  Nat  besøgte  de  hende  siden,  og 
een  Nat  saa  hun,  langt  ude,  den  gamle  Bedstemoder,  som  i 
mange  Aar  ikke  havde  været  over  Havet,  og  Havkongen  med 
sin  Krone  paa  Hovedet;  de  strakte  Hænderne  hen  mod  hende, 
men  vovede  sis;  ikke  saa  nær  Landet  som  Søstrene. 

Dag  for  Dag  blev  hun  Prinsen  kærere,  han  holdt  af  hende, 
som  man  kan  holde  af  et  godt,  kært  Barn,  men  at  gøre  hende 
til  sin  Dronning  faldt  ham  slet  ikke  ind,  og  hans  Kone 
maatte  hun  blive,  ellers  fik  hun  ingen  udødelig  Sjæl,  men 
vilde  paa  hans  Bryllupsmorgen  blive  Skum  paa  Søen. 

»Holder  du  ikke  mest  af  mig  blandt  dem  alle  sammen?« 
syntes  den  lille  Havfrues  Øjne  at  sige,  naar  han  tog  hende 
i  sine  Arme  og  kyssede  hendes  smukke  Pande. 

»Jo,  du  er  mig  kærest,«  sagde  Prinsen,  »thi  du  har  det 
bedste  Hjerte  af  dem  alle,  du  er  mig  mest  hengiven,  og  du 
ligner  en  ung  Pige,  jeg  engang  saa,  men  vistnok  aldrig  mere 
finder.  Jeg  var  paa  et  Skib,  som  strandede,  Bølgerne  drev 
mig  i  Land  ved  et  helligt  Tempel,  hvor  flere  unge  Piger 
gjorde  Tjeneste,  den  yngste  der  fandt  mig  ved  Strandbredden 
og  reddede  mit  Liv,  jeg  saa  hende  kun  to  Gange;  hun  var 
den  eneste,  jeg  kunde  elske  i  denne  Verden,  men  du  ligner 
hende,  du  næsten  fortrænger  hendes  Billede  i  min  Sjæl;  hun 
hører  det  hellige  Tempel  til,  og  derfor  har  den  gode  Lykke 
sendt  mig  dig,  aldrig  ville  vi  skilles!«  —  »Ak,  han  veed  ikke, 
at  jeg   har   reddet  hans  Liv!«  tænkte  den  lille  Havfrue,   »jeg 

har  ham  over  Søen  hen  til  Skoven,  hvor  Templet  slaar,  jeg 
sad  hag  Skummet  og  saa  efter,  om  ingen  Mennesker  vilde 
komme.  Jeg  saa  den  smukke  Pige,  som  han  holder  mere  af 
end  mig!«  og  Havfruen  sukkede  dybt,  græde  kunde  hun  ikke. 
Pigen  horer  det  hellige  Tempel  til,  har  han  sagt,  hun  kom- 
mer aldrig  ud  i  Verden,  de  mødes  ikke  mere,  jeg  er  hos 
ham,  ser  ham  hver  Dag,  jeg  vil  pleje  ham,  elske  ham,  ofre 
ham  mit  Liv!« 

Men  nu  skal  Prinsen  giftes  og  have  Nabokongens  dejlige 
Datter,  fortalte  man,  derfor  er  del,  at  han  udruster  saa  præg- 
tigt et  Skib.  Prinsen  rejser  for  at  se  Nabokongens  Lande, 
hedder  det  nok,  men  det  er  for  at  se  Nabokongens  Datter, 
et  stort  Følge  skal  han  have  med;  men  den  lille  Havfrue 
rystede  med  Hovedet  og  lo;  hun  kendte  Prinsens  Tanker 
meget  bedre  end  alle  de  andre.  »Jeg  maa  rejse!«  havde  han 
sagt  til  hende,  »jeg  maa  se  den  smukke  Prinsesse,  mine  For- 
ældre forlange  det,  men  tvinge  mig  til  at  føre  hende  her 
hjem  som  min  Brud,  ville  de  ikke;  jeg  kan  ikke  elske  hende! 
hun  ligner  ikke  den  smukke  Pige  i  Templet,  som  du  ligner; 
skulde  jeg  engang  vælge  en  Brud,  saa  blev  det  snarere  dig, 
mit  stumme  Hittebarn  med  de  talende  Øjne!«  og  han  kys- 
sede hendes  røde  Mund,  legede  med  hendes  lange  Haar  og 
lagde  sit  Hoved  ved  hendes  Hjerte,  saa  det  drømte  om  Men- 
neskelykke og  en  udødelig  Sjæl. 

»Du  er  dog  ikke  bange  for  Havet,  mit  stumme  Barn!« 
sagde  han,  da  de  stod  paa  det  prægtige  Skib,  som  skulde 
føre  ham  til  Nabokongens  Lande;  og  han  fortalte  hende  om 
Storm  og  Havblik,  om  sælsomme  Fisk  i  Dybet,  og  hvad 
Dykkeren  der  havde  set,  og  hun  smilte  ved  hans  Fortælling, 
hun  vidste  jo  bedre  end  nogen  anden  Besked  om  Havets 
Bund. 

I  den  maaneklare  Nat,  naar  de  alle  sov,  paa  Styrmanden 
nær,  som  stod  ved  Roret,  sad  hun  ved  Rælingen  af  Skibet 
og  stirrede  ned  igennem  det  klare  Vand,  og  hun  syntes  at 
se  sin  Faders  Slot;  øverst  deroppe  stod  den  gamle  Bedste- 
moder med  Sølvkronen  paa  Hovedet  og  stirrede  op  igennem 
de  stride   Strømme  mod  Skibets  Køl.    Da  kom   hendes  Søstre 

op  over  Vandel,  de  stirrede  sorrigfuldt  paa  hende  og  vred 
deres  hvide  Ilænder,  hun  vinkede  ad  dem,  smilte  og  vilde 
fortælle,  at  alt  gik  hende  godt  og  lykkeligt,  men  Skibsdrengen 
nærmede  sig  hende,  og  Søstrene  dykkede  ned,  saa  han  blev 
i  den  Tro,  at  det  hvide,  han  havde  set,  var  Skum  paa  Søen. 

Næste  Morgen  sejlede  Skibet  ind  i  Havnen  ved  Nabo- 
kongens prægtige  Stad.  Alle  Kirkeklokker  ringede,  og  fra  de 
høje  Taarne  blev  blæst  i  Basuner,  medens  Soldaterne  stod 
med  vajende  Faner  og  blinkende  Bajonetter.  Hver  Dag  havde 
en  Fest.  Bal  og  Selskab  fulgte  paa  hinanden,  men  Prinsessen 
var  der  endnu  ikke,  hun  opdroges  langt  derfra  i  et  helligt 
Tempel,  sagde  de,  der  lærte  hun  alle  kongelige  Dyder.  Ende- 
lig indtraf  hun. 

Den  lille  Havfrue  stod  begærlig  efter  at  se  hendes  Skøn- 
hed, og  hun  maatte  erkende  den,  en  yndigere  Skikkelse  havde 
hun  aldrig  set.  Huden  var  saa  fin  og  skær,  og  bag  de  lange, 
mørke  Øjenhaar  smilede  et  Par  sorteblaa,  trofaste  Øjne. 

»Det  er  dig!«  sagde  Prinsen,  »dig,  som  har  frelst  mig,  da 
jeg  laa  som  et  Lig  ved  Kysten!«  og  han  trykkede  sin  rød- 
mende Brud  i  sine  Arme.  »Oh,  jeg  er  alt  for  lykkelig!«  sagde 
han  til  den  lille  Havfrue.  »Det  bedste,  det,  jeg  aldrig  turde 
haabe,  er  blevet  opfyldt  for  mig.  Du  vil  glæde  dig  ved  min 
Lykke,  thi  du  holder  mest  af  mig  blandt  dem  alle!«  Og  den 
lille  Havfrue  kyssede  hans  Haand,  og  hun  syntes  alt  at  føle 
sit  Hjerte  briste.  Hans  Bryllupsmorgen  vilde  jo  give  hende 
Døden  og  forvandle  hende  til  Skum  paa  Søen. 

Alle  Kirkeklokker  ringede,  Herolderne  red  om  i  Gaderne 
og  forkyndte  Trolovelsen.  Paa  alle  Altre  brændte  duftende 
Olie  i  kostelige  Sølvlamper.  Præsterne  svingede  Røgelsekar, 
og  Brud  og  Brudgom  rakte  hinanden  Haanden  og  fik  Bi- 
skoppens Velsignelse.  Den  lille  Havfrue  stod  i  Silke  og  Guld 
og  holdt  Brudens  Slæb,  men  hendes  Øren  hørte  ikke  den 
festlige  Musik,  hendes  Øjne  saa  ikke  den  hellige  Ceremoni, 
hun  tænkte  paa  sin  Dødsnat,  paa  all  hvad  hun  havde  tabt 
i  denne  Verden. 

Endnu  samme  Aften  gik  Brud  og  Brudgom  om  Bord  paa 
Skibet,    Kanonerne    lød,    alle   Flagene    vajede,    og    midt   paa 

Skibet  var  rejst  et  kongeligt  Telt  af  Guld  og  Purpur  og  med 
de  dejligste  Hynder,  der  skulde  Brudeparret  sove  i  den  stille, 
kølige  Nat. 

Sejlene  svulmede  i  Vinden,  og  Skibet  gled  let  og  uden 
stor  Bevægelse  hen  over  den  klare  Sø. 

Da  det  mørknedes,  tændtes  brogede  Lamper,  og  Søfolkene 
dansede  lystige  Danse  paa  Dækket.  Den  lille  Havfrue  maatte 
tænke  paa  den  første  Gang,  hun  dykkede  op  af  Havet  og 
saa  den  samme  Pragt  og  Glæde,  og  hun  hvirvlede  sig  med 
i  Dansen,  svævende,  som  Svalen  svæver,  naar  den  forfølges, 
og  alle  tiljublede  hende  Beundring,  aldrig  havde  hun  danset 
saa  herligt;  det  skar  som  skarpe  Knive  i  de  fine  Fødder, 
men  hun  følte  det  ikke;  det  skar  hende  smerteligere  i  Hjer- 
tet. Hun  vidste,  det  var  den  sidste  Aften,  hun  saa  ham,  for 
hvem  hun  havde  forladt  sin  Slægt  og  sit  Hjem,  givet  sin 
dejlige  Stemme  og  daglig  lidt  uendelige  Kvaler,  uden  at  han 
havde  Tanke  derom.  Det  var  den  sidste  Nat,  hun  aandede 
den  samme  Luft  som  han,  saa  det  dybe  Hav  og  den  stjerne- 
blaa  Himmel;  en  evig  Nat  uden  Tanke  og  Drøm  ventede 
hende,  som  ej  havde  Sjæl,  ej  kunde  vinde  den.  Og  alt  var 
Glæde  og  Lystighed  paa  Skibet  til  langt  over  Midnat,  hun  lo 
og  dansede  med  Dødstanken  i  sit  Hjerte.  Prinsen  kyssede  sin 
dejlige  Brud,  og  hun  legede  med  hans  sorte  Haar,  og  Arm  i 
Arm  gik  de  til  Hvile  i  det  prægtige  Telt. 

Der  blev  tyst  og  stille  paa  Skibet,  kun  Styrmanden  stod 
ved  Boret,  den  lille  Havfrue  lagde  sine  hvide  Arme  paa  Ræ- 
lingen og  saa  mod  Østen  efter  Morgenrøden,  den  første  Sol- 
straale,  vidste  hun,  vilde  dræbe  hende.  Da  saa  hun  sine 
Søstre  stige  op  af  Havet,  de  vare  blege  som  hun;  deres  lange 
smukke  Haar  flagrede  ikke  længer  i  Blæsten,  det  var  af- 
skaaret. 

»Vi  have  givet  det  til  Heksen,  for  at  hun  skulde  bringe 
Hjælp,  at  du  ikke  i  denne  Nat  skal  dø!  Hun  har  givet  os 
en  Kniv,  her  er  den!  ser  du  hvor  skarp?  Før  Sol  staar  op, 
maa  du  stikke  den  i  Prinsens  Hjerte,  og  naar  da  hans  varme 
Blod  stænker  paa  dine  Fødder,  da  vokse  de  sammen  til  en 
Fiskehale,    og    du    bliver    en   Havfrue   igen,   kan   stige  ned  i 

Vandet  lil  os  og  leve  dine  Ire  Hundrede  Aar,  for  du  bliver 
det  dode,  salle  Søskum.  Skynd  dig,  han  eller  du  maa  do, 
før  Sol  staar  op!  vor  gamle  Bedstemoder  sørger,  saa  hendes 
hvide  Haar  er  faldet  af,  som  vort  faldt  for  Heksens  Saks. 
Dræb  Prinsen  og  kom  tilbage!  Skynd  dig,  ser  du  den  røde 
Stribe  paa  Himlen?  Om  nogle  Minutter  stiger  Solen,  og  da 
maa  du  dø!«  og  de  udstødte  et  forunderligt  dybt  Suk  og 
sank  i  Bølgerne. 

Den  lille  Havfrue  trak  Purpurtæppet  bort  fra  Teltet,  og 
hun  saa  den  dejlige  Brud  sove  med  sit  Hoved  ved  Prinsens 
Bryst,  og  hun  bøjede  sig  ned,  kyssede  ham  paa  hans  smukke 
Pande,  saa  paa  Himlen,  hvor  Morgenrøden  lyste  mer  og  mer, 
saa  paa  den  skarpe  Kniv  og  fæstede  igen  Øjnene  paa  Prin- 
sen, der  i  Drømme  nævnede  sin  Brud  ved  Navn,  hun  kun 
var  i  hans  Tanker,  og  Kniven  sitrede  i  Havfruens  Haand,  — 
men  da  kastede  hun  den  langt  ud  i  Bølgerne,  de  skinnede 
røde,  hvor  den  faldt,  det  saa  ud,  som  piblede  der  Bloddraa- 
ber  op  af  Vandet.  Endnu  engang  saa  hun  med  halvbrustne 
Blik  paa  Prinsen,  styrtede  sig  fra  Skibet  ned  i  Havet,  og 
hun  følte,  hvor  hendes  Legeme  opløste  sig  i   Skum. 

Nu  steg  Solen  frem  af  Havet,  Straalerne  faldt  saa  mildt 
og  varmt  paa  det  dødskolde  Havskum,  og  den  lille  Havfrue 
følte  ikke  til  Døden,  hun  saa  den  klare  Sol,  og  oppe  over 
hende  svævede  hundrede  gennemsigtige,  dejlige  Skabninger; 
hun  kunde  gennem  dem  se  Skibets  hvide  Sejl  og  Himlens 
røde  Skyer,  deres  Stemme  var  Melodi,  men  saa  aandig,  at 
intet  menneskeligt  Øre  kunde  høre  den,  ligesom  intet  jordisk 
Øje  kunde  se  dem;  uden  Vinger  svævede  de  ved  deres  egen 
Lethed  gennem  Luften.  Den  lille  Havfrue  saa,  at  hun  havde 
et  Legeme  som  de,  det  hævede  sig  mer  og  mer  op  af  Skummet. 

»Til  hvem  kommer  jeg?«  sagde  hun,  og  hendes  Stemme 
klang  som  de  andre  Væsners,  saa  aandigt,  at  ingen  jordisk 
Musik  kan  gengive  det. 

»Til  Luftens  Døtre!«  svarede  de  andre.  »Havfruen  har  ingen 
udødelig  Sjæl,  kan  aldrig  faa  den,  uden  hun  vinder  et  Men- 
neskes   Kærlighed!    af    en    fremmed   Magt    afhænger    hendes 

evige  Tilværelse.    Luftens  Døtre   have  heller  ingen  evig  Sjæl, 

men  de  kunne  selv  ved  gode  Handlinger  skabe  sig  en.  Vi 
flyve  til  de  varme  Lande,  hvor  den  lune  Pestluft  dræber 
Menneskene;  der  vifte  vi  Køling.  Vi  sprede  Blomsternes  Duft 
gennem  Luften  og  sende  Vederkvægelse  og  Lægedom.  Naar 
vi  i  tre  Hundrede  Aar  have  stræbt  at  gøre  det  gode,  vi 
kunne,  da  faa  vi  en  udødelig  Sjæl  og  tage  Del  i  Menneskenes 
evige  Lykke.  Du  stakkels  lille  Havfrue  har  med  dit  hele 
Hjerte  stræbt  efter  det  samme,  som  vi,  du  har  lidt  og  taalt, 
hævet  dig  til  Luftaandernes  Verden,  nu  kan  du  selv  gennem 


gode  Gerninger  skabe  dig  en  udødelig  Sjæl  om  tre  Hundrede 
Aar.« 

Og  den  lille  Havfrue  løftede  sine  klare  Arme  op  mod 
Guds  Sol,  og  for  første  Gang  følte  hun  Taarer.  —  Paa  Skibet 
var  igen  Støj  og  Liv,  hun  saa  Prinsen  med  sin  smukke  Brud 
søge  efter  hende,  vemodigt  stirrede  de  paa  det  boblende 
Skum,  som  om  de  vidste,  hun  havde  styrtet  sig  i  Bølgerne. 
Usynlig  kyssede  hun  Brudens  Pande,  smilte  til  ham  og  steg 
med  de  andre  Luftens  Børn  op  paa  den  rosenrøde  Sky,  som 
sejlede  i  Luften. 

»Om  tre  Hundrede  Aar  svæve  vi  saaledes  ind  i  Guds  Rige!« 

»Ogsaa  tidligere  kunne  vi  komme  der!«  hviskede  en. 
»Usynligt  svæve  vi  ind  i  Menneskenes  Huse,  hvor  der  er 
Børn,  og  for  hver  Dag  vi  finde  et  godt  Barn,  som  gør  sine 
Forældre  Glæde  og  fortjener  deres  Kærlighed,  forkorler  Gud 
vor  Prøvetid.  Barnet  veed  ikke,  naar  vi  flyve  gennem  Stuen, 
og  naar  vi  da  af  Glæde  smile  over  det,  da  tages  et  Aar  fra 
de  tre  Hundrede,  men  se  vi  et  uartigt  og  ondt  Barn,  da  maa 
vi  græde  Sorgens  Graad,  og  hver  Taare  lægger  en  Dag  til 
vor  Prøvetid!«   — 


Kejserens  ny  Klæder. 


For  mange  Aar  siden  levede  en  Kejser,  som  holdt  saa  uhyre 
meget  af  smukke,  ny  Klæder,  at  han  gav  alle  sine  Penge 
ud  for  ret  at  blive  pyntet.  Han  brød  sig  ikke  om  sine  Sol- 
dater, brød  sig  ej  om  Komedie  eller  om  at  køre  i  Skoven 
uden  alene  for  at  vise  sine  ny  Klæder.  Han  havde  en  Kjole 
for  hver  Time  paa  Dagen,  og  ligesom  man  siger  om  en  Konge, 
han  er  i  Raadet,  saa  sagde  man  altid  her:  »Kejseren  er  i 
Klædeskabet!«   — 

I  den  store  Stad,  hvor  han  boede,  gik  det  meget  fornøje- 
ligt til,  hver  Dag  kom  der  mange  fremmede,  en  Dag  kom 
der  to  Bedragere;  de  gav  sig  ud  for  at  være  Vævere  og  sagde, 
at  de  forstod  at  væve  det  dejligste  Tøj,  man  kunde  tænke 
sig.  Ikke  alene  Farverne  og  Mønstrene  var  noget  usædvanligt 
smukt,  men  de  Klæder,  som  bleve  syede  af  Tøjet,  havde  den 
forunderlige  Egenskab,  at  de  bleve  usynlige  for  ethvert 
Menneske,  som  ikke  duede  i  sit  Embede  eller  ogsaa  var  util- 
ladelig dum. 

»Det  var  jo  nogle  dejlige  Klæder,«  tænkte  Kejseren;  »ved 
at  have  dem  paa,  kunde  jeg  komme  efter,  hvilke  Mænd  i 
mit  Rige  der  ikke  due  til  det  Embede,  de  have;  jeg  kan 
kende  de  kloge  fra  de  dumme,  ja  det  Tøj  maa  straks  væves 
til  mig!«  og  han  gav  de  to  Bedragere  mange  Penge  paa 
Haanden,  for  at  de  skulde  begynde  paa  deres  Arbejde. 

De  satte  ogsaa  to  Væverstole  op,  lod,  som  om  de  arbej- 
dede, men  de  havde  ikke  det  mindste  paa  Væven.  Rask  væk 
forlangte  de  den  fineste  Silke  og  det  prægtigste  Guld;  det 
puttede  de  i  deres  egen  Pose  og  arbejdede  med  de  tomme 
Væve,  og  det  til  langt  ud  paa  Natten. 

»Nu  gad  jeg  dog  nok  vide,  hvor  vidt  de  ere  med  Tøjet!« 
tænkte  Kejseren,  men  han  var  ordentlig  lidt  underlig  om 
Hjertet  ved  at  tænke  paa,  at  den,  som  var  dum  eller  slet 
passede  til  sit  Embede,  ikke  kunde  se  det;  nu  troede  han 
nok,  at  han  ikke  behøvede  at  være  bange  for  sig  selv,  men 
han  vilde  dog  sende  nogen  først  for  at  se,  hvorledes  det  stod 
sig.  Alle  Mennesker  i  hele  Byen  vidste,  hvilken  forunderlig 
Kraft  Tøjet  havde,  og  alle  vare  begærlige  efter  at  se,  hvor 
daarlig  eller  dum  hans  Nabo  var. 

»Jeg  vil  sende  min  gamle,  ærlige  Minister  hen  til  Væ- 
verne!« tænkte  Kejseren,  »han  kan  bedst  se,  hvorledes  Tøjet 
tager  sig  ud,  for  han  har  Forstand,  og  ingen  passer  sit  Em- 
bede bedre  end  han!«   — 

Nu  gik  den  gamle,  skikkelige  Minister  ind  i  Salen,  hvor 
de  to  Bedragere  sad  og  arbejdede  med  de  tomme  Væve.  »Gud 
bevar'  os!«  tænkte  den  gamle  Minister  og  spilede  Øjnene  op, 
»jeg  kan  jo  ikke  se  noget!«   Men  det  sagde  han  ikke. 

Begge  Bedragerne  bad  ham  være  saa  god  at  træde  nær- 
mere og  spurgte,  om  det  ikke  var  et  smukt  Mønster  og  dej- 
lige Farver.  Saa  pegede  de  paa  den  tomme  Væv,  og  den 
stakkels  gamle  Minister  blev  ved  at  spile  Øjnene  op,  men 
han  kunde  ikke  se  noget,  for  der  var  ingenting.  »Herre  Gud!« 
tænkte  han,  »skulde  jeg  være  dum?  Det  har  jeg  aldrig  troet, 
og  det  maa  ingen  Mennesker  vide!  skulde  jeg  ikke  dne  til 
mit  Embede?  Nej,  det  gaar  ikke  an,  at  jeg  fortæller,  jeg  ikke 
kan  se  Tøjet!« 

»Naa,  De  siger  ikke  noget  om  det!«  sagde  den  ene,  som 
vævede. 

»Oh,  det  er  nydeligt!  ganske  allerkæreste!«  sagde  den 
gamle  Minister  og  saa  igennem  sine  Briller,  »dette  Mønster 
og  disse  Farver!  —  ja,  jeg  skal  sige  Kejseren,  at  det  behager 
mig  særdeles!« 

»Naa,  det  fornøjer  os!«  sagde  begge  Væverne,  og  nu  næv- 
nede de  Farverne  ved  Navn  og  det  sælsomme  Mønster.  Den 
gamle  Minister  hørte  godt  efter,  for  at  han  kunde  sige  det 
samme,  naar  han  kom  hjem  til  Kejseren,  og  det  gjorde  han. 

Nu  forlangte  Bedragerne  flere  Penge,  mere  Silke  og  Guld, 
det  skulde  de  bruge  til  Vævning.  De  stak  alt  i  deres  egne 
Lommer,  paa  Væven  kom  ikke  en  Trævl,  men  de  bleve  ved 
som  før  at  væve  paa  den  tomme  Væv. 

Kejseren  sendte  snart  igen  en  anden  skikkelig  Embeds- 
mand hen  for  at  se,  hvorledes  det  gik  med  Vævningen,  og 
om  Tøjet  snart  var  færdigt.  Det  gik  ham  ligesom  Ministeren, 
lian  saa  og  saa,  men  da  der  ikke  var  noget  uden  de  tomme 
Væve,  kunde  han  ingenting  se. 

»Ja,  er  det  ikke  et  smukt  Stykke  Tøj!«  sagde  begge  Be- 
dragerne og  viste  og  forklarede  det  dejlige  Mønster,  som  der 
slet  ikke  var. 

»Dum  er  jeg  ikke!«  tænkte  Manden,  »det  er  altsaa  mit 
gode  Embede,  jeg  ikke  duer  til?  Det  var  løjerligt  nok!  men 
det  maa  man  ikke  lade  sig  mærke  med!«  og  saa  roste  han 
Tøjet,  han  ikke  saa,  og  forsikrede  dem  sin  Glæde  over  de 
kønne  Kulører  og  det  dejlige  Mønster.  »Ja,  det  er  ganske 
allerkæreste!«   sagde  han  til  Kejseren. 

Alle  Mennesker  i  Byen  talte  om  det  prægtige  Tøj. 

Nu  vilde  da  Kejseren  selv  se  det,  medens  det  endnu  var 
paa  Væven.  Med  en  hel  Skare  af  udsøgte  Mænd,  mellem 
hvilke  de  to  gamle,  skikkelige  Embedsmænd  vare,  som  før 
havde  været  der,  gik  han  hen  til  begge  de  listige  Bedragere, 
der  nu  vævede  af  alle  Kræfter,  men  uden  Trævl  eller  Traad. 

»Ja  er  det  ikke  magnifique!«  sagde  begge  de  skikkelige 
Embedsmænd.    »Vil  Deres  Majestæt  se,  hvilket  Mønster,  hvilke 

Farver!«  og  saa  pegede  de  paa  den  tomme  Væv,  thi  de 
troede,  de  andre  vistnok  kunde  se  Tojet. 

»Hvad  for  noget!«  tænkte  Kejseren,  »jeg  ser  ingenting!  det 
er  jo  forfærdeligt!  er  jeg  dum?  Duer  jeg  ikke  til  al  være 
Kejser?  Det  var  det  skrækkeligste,  som  kunde  arrivere  mig!« 
»Oh,  det  er  meget  smukt!«  sagde  Kejseren,  »det  har  mit 
allerhøjeste  Bifald!«  og  han  nikkede  tilfreds  og  betragtede 
den  tomme  Væv;  han  vilde  ikke  sige,  al  han  ingenting 
kunde  se.  Hele  Følget,  han  havde  med  sig,  saa  og  saa,  men 
fik  ikke  mere  ud  af  det  end  alle  de  andre,  men  de  sagde 
ligesom  Kejseren:  »Oh,  det  er  meget  smukt!«  og  de  raadede 
ham  at  tage  i  Klæder  dette  ny,  prægtige  Tøj  første  Gang  ved 
den  store  Procession,  som  forestod.  »Det  er  magnifique!  nys- 
seligt, excellent!«  gik  det  fra  Mund  til  Mund,  og  de  vare  alle 
sammen  saa  inderlig  fornøjede  dermed.  Kejseren  gav  hver  af 
Bedragerne  et  Ridderkors  til  at  hænge  i  Knaphullet  og  Titel 
af  Vævejunkere. 

Hele  Natten  før  den  Formiddag  Processionen  skulde  være, 
sad  Bedragerne  oppe  og  havde  over  seksten  Lys  tændte.  Folk 
kunde  se,  de  havde  travlt  med  at  faa  Kejserens  ny  Klæder 
færdige.  De  lod,  som  de  tog  Tøjet  af  Væven,  de  klippede 
i  Luften  med  store  Sakse,  de  syede  med  Synaal  uden  Traad 
og  sagde  til  sidst:   »Se  nu  er  Klæderne  færdige!« 

Kejseren  med  sine  fornemste  Kavalerer  kom  selv  derhen, 
og  begge  Bedragerne  løftede  den  ene  Arm  i  Vejret,  ligesom 
om  de  holdt  noget,  og  sagde:  »Se,  her  er  Benklæderne!  her 
er  Kjolen!  her  er  Kappen!«  og  saaledes  videre  fort.  »Det  er 
saa  let  som  Spindelvæv!  man  skulde  tro,  man  havde  ingen- 
ting paa  Kroppen,  men  det  er  just  Dyden  ved  det!« 

»Ja!«  sagde  alle  Kavalererne,  men  de  kunde  ingenting  se, 
for  Aer  var  ikke  noget. 

»Vil  nu  Deres  kejserlige  Majestæt  allernaadigst  behage  at 
tage  Deres  Klæder  af!«  sagde  Bedragerne,  »saa  skal  vi  give 
Dem  de  ny  paa  her  henne  foran  det  store  Spejl!« 

Kejseren  lagde  alle  sine  Klæder,  og  Bedragerne  bar  sig 
ad,  ligesom  om  de  gav  ham  hvert  Stykke  af  de  ny,  der 
skulde  være  syede,  og  de  tog  ham  om  Livet,    og  de  ligesom 

bandt  nogel  fast,  del  var  Slæbet,  og  Kejseren  vendte  og 
drejede  sig  for  Spejlet. 

»Gud,  hvor  det  klæder  godt!  hvor  det  sidder  dejligt!« 
sagde  de  alle  sammen.  »Hvilket  Mønster!  hvilke  Farver!  det 
er  en  kostbar  Dragt!«   — 

»Udenfor  staa  de  med  Tronhimlen,  som  skal  bæres  over 
Deres  Majestæt  i  Processionen!«  sagde  Overceremonimesteren. 

»Ja,  jeg  er  jo  i  Stand!«   sagde  Kejseren.   »Sidder  det  ikke 


godt?«  Og  saa  vendte  han  sig  nok  engang  for  Spejlet,  for 
det  skulde  nu  lade,  ligesom  om  han  ret  betragtede  sin  Stads. 

Kammerherrerne,  som  skulde  bære  Slæbet,  famlede  med 
Hænderne  hen  ad  Gulvet,  ligesom  om  de  tog  Slæbet  op;  de 
gik  og  holdt  i  Luften,  de  turde  ikke  lade  sig  mærke  med, 
at  de  ingenting  kunde  se. 

Og  saa  gik  Kejseren  i  Processionen  under  den  dejlige 
Tronhimmel,  og  alle  Mennesker  paa  Gaden  og  i  Vinduerne 
sagde:  »Gud,  hvor  Kejserens  ny  Klæder  ere  mageløse!  hvilkel 
dejligt  Slæb  han  har  paa  Kjolen!  hvor  det  sidder  velsignet!« 
Ingen    vilde   lade   sig   mærke   med,    at  han  intet  saa,  for  saa 

havde  han  jo  ikke  duel  i  sit  Embede  eller  været  meget  dum. 
lugen  af  Kejserens  Klæder  havde  gjort  saadan  Lykke. 

»Men  han  har  jo  ikke  noget  paa!«  sagde  et  lille  Barn. 
»Herre  Gud,  hør  den  uskyldiges  Røst!«  sagde  Faderen,  og 
den  ene  hviskede  til  den  anden,  hvad  Barnet  sagde. 

»Han  har  ikke  noget  paa,  er  der  et  lille  Barn,  der  siger, 
han  har  ikke  noget  paa!« 

»Han  har  jo  ikke  noget  paa!«  raabte  til  sidst  hele  Folket. 
Og  det  krøb  i  Kejseren,  thi  han  syntes,  de  havde  Ret,  men 
han  tænkte  som  saa:  »Nu  maa  jeg  holde  Processionen  ud.« 
Og  saa  holdt  han  sig  endnu  stoltere,  og  Kammerherrerne 
gik  og  bar  paa  Slæbet,  som  der  slet  ikke  var. 


Lykkens  Galocher. 


I.     En  Begyndelse. 

Det  var  i  Kjøbenhavn,  paa  Østergade  i  et  af  Husene 
ikke  langt  fra  Kongens  Nytorv,  at  der  var  stort  Selskab, 
for  det  inaa  man  liave  imellem,  saa  er  det  gjort,  og  saa  kan 
man  blive  inviteret  igen.  Den  ene  Halvdel  af  Selskabet  sad 
allerede  ved  Spillebordene,  og  den  anden  Halvdel  ventede 
paa,  hvad  der  vilde  komme  ud  af  Fruens:  »Ja,  nu  skulde 
vi  se  til  at  finde  paa  noget!«  Saa  vidt  var  man,  og  Samtalen 
gik,  som  den  kunde.  Blandt  andet  faldt  ogsaa  Talen  paa 
Middelalderen,  enkelte  ansaa  denne  for  langt  bedre  end  vor 
Tid,  ja,  Justits raad  Knap  forsvarede  saa  ivrig  denne  Mening, 
at  Fruen  straks  holdt  med  ham,  og  begge  ivrede  da  mod 
Ørsteds  Ord  i  Almanakken  om  gamle  og  ny  Tider,  hvori 
vor  Tidsalder  i  det  væsentlige  sættes  øverst.  Jnstilsraaden 
ansaa  Kong  Hans's  Tid  for  den  dejligste  og  allerlykkeligste. 
Under  al  den  Snak  for  og  imod,  der  ikke  blev  afbrudt 
uden   et  Øjeblik   ved   Avisen,   der   kom,   men   i  den  stod  der 

ikke  noget,  der  var  værd  at  læse,  ville  vi  gaa  ud  i  det  for- 
reste Værelse,  hvor  Overtøj,  Stokke,  Paraplyer  og  Galocher 
havde  Plads.  Her  sad  to  Piger,  en  ung  og  en  gammel;  man 
skulde  tro,  at  de  vare  komne  for  at  følge  deres  Herskab,  en 
eller  anden  gammel  Frøken  eller  Enkefrue;  men  saa  man 
lidt  nøjere  paa  dem,  saa  begreb  man  snart,  at  de  ikke  vare 
almindelige  Tjenestepiger,  dertil  vare  deres  Hænder  for  fine, 
deres  Holdning  og  hele  Bevægelse  for  kongelig,  for  det  var 
den,  og  Klæderne  havde  ogsaa  et  ganske  eget  dristigt  Snit. 
Det  var  to  Feer,  den  yngste  var  vel  ikke  Lykken  selv,  men 
en  af  hendes  Kammerjomfruers  Kammerpiger,  der  bringe  de 
mindre  Lykkens  Gaver  omkring,  den  ældre  saa  saa  inderlig 
alvorlig  ud,  det  var  Sorgen,  hun  gaar  altid  selv  i  egen 
høje  Person  sine  Ærinder,  saa  veed  hun,  at  de  blive  vel  ud- 
førte. 

De  fortalte  hinanden,  hvor  de  denne  Dag  havde  været; 
hun,  som  var  Kammerjomfruens  Kammerpige  hos  Lykken, 
havde  endnu  kun  besørget  nogle  ubetydelige  Ærinder,  hun 
havde,  sagde  hun,  frelst  en  ny  Hat  fra  Regnskyl,  skaftet  en 
ærlig  Mand  en  Hilsen  af  et  fornemt  Nul  og  saadant  noget, 
men  hvad  hun  endnu  havde  tilbage  var  noget  ganske  ual- 
mindeligt. 

»Jeg  maa  da  fortælle,«  sagde  hun,  »at  det  er  min  Fød- 
selsdag i  Dag,  og  til  Ære  for  denne  er  mig  betroet  et  Par 
Galocher,  som  jeg  skal  bringe  Menneskeheden.  Disse  Galocher 
have  den  Egenskab,  at  enhver,  som  faar  dem  paa,  øjebliklig 
er  paa  det  Sted  eller  i  den  Tid,  hvor  han  helst  vil  være, 
ethvert  Ønske  med  Hensyn  til  Tid  eller  Sted  bliver  straks 
optyldt,  og  Mennesket  saaledes  endelig  engang  lykkelig  her- 
nede!« 

»Jo,  det  kan  du  tro!«  sagde  Sorgen,  »han  bliver  saare 
ulykkelig  og  velsigner  det  Øjeblik,  han  igen  er  fri  for  Ga- 
locherne!« 

»Hvor  vil  du  hen!«  sagde  den  anden,  »nu  stiller  jeg  dem 
her  ved  Døren,  en  tager  fejl  og  bliver  den  lykkelige!« 

Se,  det  var  den  Samtale. 


II.     Hvorledes  det  gik  Justitsraaden. 

Det  var  sildigt;  Justitsraad  Knap,  fordybet  i  Kong  Hans's 
Tid,  vilde  hjem,  og  nu  var  det  ham  styret  saa,  at  han,  i 
Stedet  for  sine  Galocher,  fik  Lykkens  paa  og  traadte  ud  paa 
Østergade;  men  han  var  ved  Galochernes  Tryllekraft  traadt 
tilbage  i  Kong  Hans's  Tid,  og  derfor  satte  han  Foden  lige 
ud  i  Dynd  og  Mudder  paa  Gaden,  eftersom  der  i  de  Tider 
endnu  ikke  fandtes  Brolægning. 

»Det  er  jo  forfærdeligt,  hvor  sølet  her  er!«  sagde  Justits- 
raaden.    »Hele  Fortovet  er  væk,  og  alle  Lygterne  slukkede!« 

Maanen  var  endnu  ikke  kommen  højt  nok  op,  Luften 
desuden  temmelig  tyk,  saa  alt  rundt  om  flød  hen  i  Mørke. 
Paa  det  nærmeste  Hjørne  hang  imidlertid  en  Lanterne  foran 
et  Madonnabillede,  men  den  Lysning  var  saa  godt  som  ingen, 
han  bemærkede  den  først,  idet  han  stod  lige  derunder,  og 
hans  Øjne  faldt  paa  det  malede  Billede  med  Moderen  og 
Barnet. 

»Det  er  nok,«  tænkte  han,  »et  Kunstkabinet,  hvor  de 
have  glemt  at  tage  Skiltet  ind!« 

Et  Par  Mennesker  i  Tidsalderens  Dragt  gik  ham  forbi. 

»Hvordan  var  det,  de  saa  ud!  de  kom  nok  fra  Maske- 
rade ! « 

Med  eet  lød  Trommer  og  Piber,  stærke  Blus  lyste;  Justits- 
raaden standsede  og  saa  nu  et  forunderligt  Tog  komme  forbi. 
Allerforrest  gik  en  hel  Trop  Trommeslagere,  som  ret  artigt 
behandlede  deres  Instrument,  dem  fulgte  Drabanter  med  Buer 

og  Armbosser.  Den  fornemste  i  Toget  var  en  gejstlig  Mand. 
Forbavset  spurgte  Jnstitsraaden,  hvad  dette  havde  at  betyde, 
og  hvo  denne  Mand  var. 

»Det  er  Sjællands  Biskop!«   svarede  man. 

»Herre  Gud,  hvad  gaar  der  af  Bispen?«  sukkede  Jnstits- 
raaden og  rystede  med  Hovedet,  Bispen  kunde  det  dog  umu- 
ligt være.  Grundende  herover  og  uden  at  se  til  højre  eller 
venstre  gik  Jnstitsraaden  gennem  Østergade  og  over  Højbro- 
plads.  Broen  til  Slotspladsen  var  ikke  at  finde,  han  skim- 
tede en  sid  Aabred  og  stødte  endelig  her  paa  to  Karle,  der 
laa  med  en  Baad. 

»Vil  Herren  sættes  over  paa  Holmen?«   spurgte  de. 

»Over  paa  Holmen?«  sagde  Justitsraaden,  der  jo  ikke 
vidste,  i  hvilken  Tidsalder  han  vandrede,  »jeg  vil  ud  paa 
Christianshavn  i  lille  Torvegade!« 

Karlene  saa  paa  ham. 

»Sig  mig  bare,  hvor  Broen  er!«  sagde  han.  »Det  er 
skændigt,  her  ingen  Lygter  ere  tændte,  og  saa  er  det  et  Søle, 
som  om  man  gik  i  en  Mose!« 

Jo  længer  han  talte  med  Baadsmændene,  desto  uforstaae- 
ligere  bleve  de  ham. 

»Jeg  forstaar  ikke  jeres  Bornholmsk!«  sagde  han  til  sidst 
vred  og  vendte  dem  Ryggen.  Broen  kunde  han  ikke  finde; 
Rækværk  var  der  heller  ikke.  »Det  er  en  Skandale,  som  her 
ser  ud!«  sagde  han.  Aldrig  havde  han  fundet  sin  Tids- 
alder elendigere  end  denne  Aften.  »Jeg  tror,  jeg  vil  tage  en 
Droske!«  tænkte  han,  men  hvor  vare  Droskerne?  Ingen  var 
at  se.  »Jeg  faar  gaa  tilbage  til  Kongens  Nytorv,  der  holde 
vel  Vogne,  ellers  kommer  jeg  nok  aldrig  ud  paa  Christians- 
havn ! « 

Nu  gik  han  da  til  Østergade,  og  var  næsten  igennem 
den,  idet  Maanen  kom  frem. 

»Herre  Gud,  hvad  er  det  for  et  Stillads,  de  har  stillet 
op!«  sagde  han  ved  at  se  Østerport,  som  paa  den  Tid  havde 
Plads  for  Enden  af  Østergade. 

Endelig  fandt  han  da  en  Laage,  og  gennem  denne  kom  han 
ud  paa  vort  Nytorv,  men  det  var  en  stor  Enggrund;  enkelte 

Buske  struttede  frem,  og  tværs  over  Engen  gik  en  bred  Ka- 
nal eller  Strøm.  Nogle  usle  Træboder  for  de  ballandske 
Skippere,  efter  hvilke  Stedet  havde  Navnet  Hallandsaas,  laa 
paa  den  modsatte  Bred. 

»Enten  ser  jeg  Fata  Morgana,  som  man  kalder  det,  eller 
jeg  er  fuld!«  jamrede  Justitsraaden.  »Hvad  er  dog  dette! 
hvad  er  dog  dette!« 

Han  vendte  om  igen  i  den  faste  Tro,  at  han  var  syg; 
idet  han  kom  ind  i  Gaden,  saa  han  lidt  nøjere  paa  Husene, 
de   fleste   vare  Bindingsværk,   og  mange  havde  kun  Straatag. 

»Nej,  jeg  er  slet  ikke  vel!«  sukkede  han,  »og  jeg  drak  dog 
kun  eet  Glas  Punch;  men  jeg  kan  ikke  taale  det!  og  det  var 
ogsaa  inderlig  galt  at  give  os  Punch  og  varm  Laks;  det  skal 
jeg  ogsaa  sige  Agentinden!  Skulde  jeg  gaa  tilbage  igen  og 
lade  dem  vide,  hvorledes  jeg  har  det?  men  det  er  saa  flovt! 
og  mon  de  ere  oppe  endnu!« 

Han   søgte   efter  Gaarden,   men   den  var  ikke  til  at  finde. 

»Det  er  dog  forfærdeligt!  jeg  kan  ikke  kende  Østergade 
igen!  ikke  een  Butik  er  der!  gamle,  elendige  Rønner  ser  jeg, 
som  om  jeg  var  i  Roskilde  eller  Ringsted!  Ak,  jeg  er  syg! 
det  kan  ikke  hjælpe  at  genere  sig!  Men  hvor  i  Verden  er 
dog  Agentens  Gaard?  Den  er  ikke  sig  selv  mere!  men  der- 
inde ere  dog  Folk  oppe;  ak!  jeg  er  ganske  vist  syg!« 

Nu  stødte  han  paa  en  halvaaben  Dør,  hvor  Lyset  faldt 
ud  igennem  Sprækken.  Det  var  et  af  den  Tids  Herberger- 
steder,  en  Art  Ølhus.  Stuen  havde  Udseende  af  de  holstenske 
Diler;  en  Del  Godtfolk,  bestaaende  af  Skippere,  kjøbenhavnske 
Borgere  og  et  Par  lærde  sad  her  i  dyb  Diskurs  ved  deres 
Krus  og  gav  kun  liden  Agt  paa  ham,  som  traadte  ind. 

»Om  Forladelse!«  sagde  Justitsraaden  til  Værtinden,  som 
kom  hen  imod  ham,  »jeg  har  faaet  saa  inderlig  ondt!  vil 
De  ikke  skaffe  mig  en  Droske  ud  til  Christianshavn!« 

Konen  saa  paa  ham  og  rystede  med  Hovedet;  derpaa  til- 
talte hun  ham  i  det  tyske  Sprog.  Justitsraaden  antog,  at 
hun  ikke  kunde  den  danske  Tunge,  og  fremførte  derfor  sit 
Ønske  paa  Tysk;  dette  tilligemed  hans  Dragt  bestyrkede 
Konen  i,  at  han  var  en  Udlænding;  at  han  befandt  sig  ilde, 

begreb  hun  snart  og  gav  ham  derfor  et  Krus  Vand,  rigtignok 
noget  brak,  det  var  hentet  ude  fra  Brønden. 

Justitsraaden  støttede  sit  Hoved  paa  sin  Haand,  trak  Vejret 
dybt  og  grundede  over  alt  det  sælsomme  omkring  sig. 

»Er  det  »Dagen«  for  i  Aften?«  spurgte  han  for  at  sige 
noget,  idet  han  saa  Konen  flytte  et  stort  Papir. 

Hun  forstod  ikke,  hvad  han  mente,  men  rakte  ham  Bladet, 
del  var  et  Træsnit,  der  viste  et  Luftsyn,  set  udi  den  Stad 
Cøln. 

»Det  er  meget  gammelt!«  sagde  Justitsraaden  og  blev 
ganske  oprømt  ved  at  træffe  paa  saadant  et  gammelt  Stykke. 
»Hvor  er  De  dog  kommen  over  det  sjældne  Blad?  Det  er 
meget  interessant,  skønt  det  hele  er  en  Fabel!  man  forklarer 
slige  Luftsyn  ved,  at  det  er  Nordlys,  man  har  set;  rimeligvis 
fremkomme  de  ved  Elektriciteten!« 

De,  som  sad  nærmest  og  hørte  hans  Tale,  saa  forundrede 
paa  ham,  og  en  af  dem  rejste  sig,  tog  ærbødigt  Hatten  af  og 
sagde  med  den  alvorligste  Mine:  »I  er  vist  en  meget  lærd 
Mand,  Monsieur!« 

»O  nej!«  svarede  Justitsraaden,  »jeg  kan  tale  med  om  eet 
og  andet,  som  man  jo  skal  kunne  det!« 

»Modestia  er  en  skønne  Dyd!«  sagde  Manden,  »iøvrigt  maa 
jeg  sige  til  eders  Tale,  mihi  secus  videtur,  dog  suspenderer  jeg 
gerne  her  mit  Judiciuml« 

»Tør  jeg  ikke  spørge,  hvem  jeg  har  den  Fornøjelse  at  tale 
med?«  spurgte  Justitsraaden. 

»Jeg  er  Baccalaureus  udi  den  hellige  Skrift!«  svarede 
Manden. 

Dette  Svar  var  Justitsraaden  nok,  Titlen  svarede  her  til 
Dragten;  det  er  vist,  tænkte  han,  en  gammel  Landsbyskole- 
mester, en  aparte  Fyr,  som  man  endnu  kan  træffe  dem  oppe 
i  Jylland. 

»Her  er  vel  ikke  locus  docendi,«  begyndte  Manden,  »dog 
beder  jeg,  I  vil  bemøje  eder  med  at  tale!  I  har  en  stor  Læs- 
ning vist  i  de  gamle!« 

»O  ja,  saamænd!«  svarede  Justitsraaden,  »jeg  læser  gerne 
gamle  nyttige  Skrifter,   men  jeg  kan  ogsaa  godt  lide  de  nyere, 

H.C.Andersen:   Eventyr  og  Historier.  8 

kun  ikke  »Hverdagshistorierne«,  dem  have  vi  nok  af  i  Virke- 
ligheden!« 

»Hverdagshistorier?«  spurgte  vor  Baccalaureus. 

»Ja,  jeg  mener  disse  ny  Romaner,  man  har.« 

»Oh,«  smilede  Manden,  »der  er  dog  et  stort  Snille  i  dem, 
og  de  læses  ved  Hoffet;  Kongen  ynder  særdeles  Romanen  om 
Hr.  Iffvent  og  Hr.  Gaudian,  der  handler  om  Kong  Artur 
og  hans  Kæmper  ved  det  runde  Bord,  han  har  skæmtet  der- 
over med  sine  høje  Herrer!«*) 

»Ja,  den  har  jeg  ikke  læst  endnu!«  sagde  Justitsraaden, 
»det  maa  være  en  ganske  ny  en,  Heiberg  har  ladet  ud- 
komme!« 

»Nej,«  svarede  Manden,  »den  er  ikke  udkommen  ved  Hei- 
berg, men  ved  Godfred  von  Ghemen!« 

»Saa  det  er  Forfatteren!«  sagde  Justitsraaden,  »det  er  et 
meget  gammelt  Navn!  det  er  jo  den  første  Bogtrykker,  der 
har  været  i  Danmark!« 

»Ja,  det  er  vor  første  Bogtrykker!«  sagde  Manden.  Saa- 
ledes  gik  det  ganske  godt;  nu  talte  en  af  de  gode  Borgermænd 
om  den  særdeles  Pestilentse,  der  havde  regeret  for  et  Par  Aar 
siden,  og  mente  den  i  1484;  Justitsraaden  antog,  at  det  var 
Kolera,  Talen  var  om,  og  saa  gik  Diskursen  ret  godt.  Fri- 
bytterkrigen 1490  laa  saa  nær,  at  den  maatte  berøres,  de 
engelske  Fribyttere  havde  taget  Skibene  paa  Reden,  sagde  de; 
og  Justitsraaden,  der  ret  havde  levet  sig  ind  i  Begivenheden 
1801,  stemte  fortræffeligt  i  med  mod  Engelskmanden.  Den 
øvrige  Tale  derimod  gik  ikke  saa  vel,  hvert  Øjeblik  blev  det 
gensidig  Bedemandsstil;  den  gode  Baccalaureus  var  alt  for 
uvidende,  og  Justitsraadens  simpleste  Ytringer  klang  ham  igen 
for  dristige  og  for  fantastiske.     De  saa  paa  hinanden,  og  blev 


*)  Holberg  fortæller  i  sin  Danmarks  Riges  Historie,  at  Kong  Hans  en  Dag, 
da  han  havde  læst  i  Romanen  om  Kong  Artur,  skæmtede  med  den  bekendte 
Otto  Rud,  som  han  holdt  meget  af:  »Hr.  Iffvent  og  Hr.  Gaudian,  som  jeg 
finder  udi  denne  Rog,  have  været  mærkelige  Riddere,  saadanne  Riddere  finder 
man  nu  omstunder  ikke  mere!«  hvortil  Otto  Rud  svarede:  »Hvis  der  var  mange 
saadanne  Konger,  som  Kong  Artur,  skulde  der  vel  ogsaa  findes  mange  Riddere 
som  Hr.  Iffvent  og  Hr.   Gaudian!* 

det   alt  for  galt,    saa  talte   Baccalaureus    Latin,    idet   han   saa 
troede  bedre  at  blive  forstaaet,  men  det  hjalp  dog  ikke. 

»Hvorledes  er  det  med  Dem?«  spurgte  Værtinden  og  trak 
Justitsraaden  i  Ærmet;  nu  kom  hans  Besindelse  tilbage,  for, 
imedens  han  talte,  havde  han  rent  glemt  alt,  hvad  der  var 
gaaet  forud. 

»Herre  Gud,  hvor  er  jeg!«  sagde  han  og  svimlede  ved  at 
betænke  det. 

»Claret  ville  vi  drikke!  Mjød  og  Bremer  01,«  raabte  en  af 
Gæsterne,   »og  I  skal  drikke  med!« 

To  Piger  kom  ind,  den  ene  havde  to  Kulører  i  Huen. 
De  skænkede  og  nejede;  Justitsraaden  løb  det  iskoldt  ned  ad 
Ryggen. 

»Hvad  er  dog  dette!  hvad  er  dog  dette!«  sagde  han,  men 
han  maatte  drikke  med  dem;  de  tog  ganske  artigt  fat  paa 
den  gode  Mand,  han  var  meget  fortvivlet,  og  da  en  af  dem 
sagde,  at  han  var  drukken,  tvivlede  han  aldeles  ikke  paa 
Mandens  Ord,  bad  dem  bare  om  at  skaffe  sig  en  Droske,  og 
saa  troede  de,  han  talte  moskovitisk. 

Aldrig  havde  han  været  i  saa  raat  og  simpelt  Selskab; 
man  skulde  tro,  at  Landet  var  gaaet  tilbage  i  Hedendømmet, 
mente  han,  »det  er  det  skrækkeligste  Øjeblik  i  mit  Liv!«  men 
i  det  samme  fik  han  den  Tanke,  at  han  vilde  bukke  sig  ned 
under  Bordet,  krybe  hen  til  Døren  og  saa  se  til  at  slippe  ud, 
men  idet  han  var  ved  Udgangen,  mærkede  de  andre,  hvad 
han  havde  for,  de  greb  ham  ved  Benene,  og  da,  til  hans 
gode  Lykke,  gik  Galocherne  af,  og  —  med  disse,  hele  Tryl- 
leriet. 

Justitsraaden  saa  ganske  tydelig  foran  sig  en  klar  Lygte 
brænde,  og  bag  denne  laa  en  stor  Gaard;  han  kendte  den  og 
Nabogaardene,  det  var  paa  Østergade,  saaledes  som  vi  alle 
kende  den,  han  laa  med  Benene  hen  imod  en  Port,  og  lige 
overfor  sad  Vægteren  og  sov. 

»Du  min  Skaber,  har  jeg  ligget  her  paa  Gaden  og  drømt!« 
sagde  han.  »Ja,  det  er  Østergade!  hvor  velsignet  lys  og 
broget!  Det  er  dog  skrækkeligt,  hvor  det  Glas  Punch  maa 
have  virket  paa  mig!« 

To  Minutter  efter  sad  han  i  en  Droske,  som  kørte  til 
Christianshavn  med  ham;  han  tænkte  paa  den  Angest  og  Nød, 
han  havde  overstaaet,  og  priste  af  Hjertet  den  lykkelige  Virke- 
lighed, vor  Tid,  der  med  alle  sine  Mangler  dog  var  langt 
bedre  end  den,  han  nylig  havde  været  i,  og  se,  det  var  for- 
nuftigt af  Justitsraaden. 


III.     Vægterens  Eventyr. 


Der  ligger  saamænd  et  Par  Galocher!«  sagde  Vægteren. 
»Det  er  vistnok  Løjtnantens,  som  bor  deroppe.  De  ligge 
lige  ved  Porten!« 

Gerne  havde  den  ærlige  Mand  ringet  paa  og  afleveret  dem, 
thi  der  var  Lys  endnu,  men  han  vilde  ikke  vække  de  andre 
Folk  i  Huset,  og  derfor  lod  han  være. 

»Det  maa  være  ganske  lunt  at  have  et  saadant  Par 
Tingester  paa!«  sagde  han.  »De  er  saa  linde  i  Læderet!« 
De  sluttede  om  hans  Fødder.  »Hvor  det  dog  er  løjerligt  i 
Verden!  nu  kunde  han  gaa  i  sin  gode  Seng,  men  se,  om  han 
gør  det!  op  og  ned  ad  Gulvet  trisser  han!  det  er  et  lykkeligt 
Menneske!  han  har  hverken  Mutter  eller  Rollingerne!  hver 
Aften  er  han  i  Selskab,  gid  at  jeg  var  ham,  ja,  saa  var  jeg 
en  lykkelig  Mand!« 

Idet  han  sagde  sit  Ønske,  virkede  Galocherne,  han  havde 
taget  paa,  Vægteren  gik  over  i  Løjtnantens  hele  Person  og 
Tænkning.  Der  stod  han  oppe  i  Værelset  og  holdt  imellem 
Fingrene  et  lille  rosenrødt  Papir,  hvorpaa  var  et  Digt,  et  Digt 
af  Hr.  Løjtnanten  selv;  for  hvo  har  ikke  een  Gang  i  sit  Liv 
været  stemt  til  at  digte,  og  nedskriver  man  da  Tanken,  saa 
har  man  Verset.     Her  stod  skrevet: 

»Gid  jeg   var   rig!« 

»Gid  jeg  var  rig!«   det  bad  jeg  mangen  Gang, 
da  jeg  endnu  var  knap  en  Alen  lang. 
Gid  jeg  var  rig!  saa  blev  jeg  Officer, 
fik  mig  en  Sabel,  Uniform  og  Fjer. 
Den  Tid  dog  kom,  at  jeg  blev  Officer, 
men  ingensinde  var  jeg  rig,  desværre, 
mig  hjalp  Vor  Herre! 

Livsglad  og  ung  jeg  sad  en  Aftenstund, 

en  syvaars  Pige  kyssede  min  Mund, 

thi  jeg  var  rig  paa  Sagn  og  Eventyr, 

paa  Penge  derimod  en  fattig  Fyr, 

men  Barnet  brød  sig  kun  om   Eventyr, 

da  var  jeg  rig,  men  ej  paa  Guld,  desværre, 

det  veed  Vor  Herre! 

»Gid  jeg  var  rig!«   er  end  min  Bøn  til  Gud, 
nu  er  den  syvaars  Pige  vokset  ud, 
hun  er  saa  smuk,  saa  klog,  saa  ejegod. 
Hvis  hun  mit  Hjertes  Eventyr  forstod, 
hvis  hun,  som  før  —  jeg  mener,  var  mig  god, 
dog  jeg  er  fattig,  derfor  tavs,  desværre, 
saa  vil  Vor  Herre! 

Gid  jeg  var  rig  paa  Trøst  og  Rolighed, 
da  kom  min  Sorg  ej   paa  Papiret  ned! 
Du,  som  jeg  elsker,  hvis  du  mig  forstaar, 
læs  dette,  som  et  Digt  fra  Ungdoms  Aar! 
Det  er  dog  bedst,  hvis  du  det  ej  forstaar, 
jeg  fattig  er,  min  Fremtid  mørk,  desværre, 
dig  signe  vil  Vor  Herre! 

Ja,  saadanne  Vers  skriver  man,  naar  man  er  forelsket, 
men  en  besindig  Mand  lader  dem  ikke  trykke.  Løjtnant, 
Kærlighed  og  Trang,  det  er  en  Trekant  eller  lige  saa  godt, 
det  er  Halvparten  af  Lykkens  sønderbrudte  Tærning.  Dette 
følte  Løjtnanten  ogsaa,  og  derfor  lagde  han  Hovedet  mod 
Vindueskarmen  og  sukkede  ganske  dybt: 

»Den  fattige  Vægter  ude  paa  Gaden  er  langt  lykkeligere 
end  jeg!    han  kender  ikke,   hvad  jeg  kalder  Savn!   han  har  et 

Hjem,  en  Kone  og  Børn,  der  græde  ved  hans  Sorg,  glæde 
sig  ved  hans  Glæde!  oh,  jeg  var  lykkeligere,  end  jeg  er, 
kunde  jeg  gaa  lige  lukt  over  i  ham,  for  han  er  lykkeligere 
end  jeg!« 

I  samme  Øjeblik  var  Vægteren  igen  Vægter,  thi  det  var 
ved  Lykkens  Galocher,  han  var  bleven  Løjtnanten,  men  som 
vi  saa,  følte  han  sig  da  endnu  langt  mindre  tilfreds  og  vilde 
dog  helst  være,  hvad  han  egentlig  var.  Altsaa  Vægteren  var 
igen  Vægter. 

»Det  var  en  fæl  Drøm!«  sagde  han,  »men  løjerlig  nok  var 
den.  Jeg  syntes,  at  jeg  var  Løjtnant  deroppe,  og  det  var  slet 
ingen  Fornøjelse.  Jeg  savnede  Mutter  og  Rollingerne,  som  ere 
færdige  at  kysse  mig  Øjnene  ud!« 

Han  sad  igen  og  nikkede,  Drømmen  vilde  ham  ikke  ret 
ud  af  Tankerne,  Galocherne  havde  han  endnu  paa  Fødderne. 
Et  Stjerneskud  spillede  lige  hen  ad  Himlen. 

»Der  gik  den!«  sagde  han,  »der  er  nok  alligevel!  jeg  havde 
nok  Lyst  til  at  se  de  Tingester  lidt  nærmere,  især  Maanen, 
for  den  bliver  da  ikke  borte  mellem  Hænderne.  Naar  vi  dø, 
sagde  Studenten,  som  min  Kone  vasker  groft  for,  flyve  vi  fra 
den  ene  til  den  anden.  Det  er  en  Løgn,  men  artigt  nok  kunde 
det  være.  Gid  jeg  maatte  gøre  et  lille  Hop  derop,  saa  kunde 
Kroppen  gerne  blive  her  paa  Trappen!« 

Se,  der  er  nu  visse  Ting  i  Verden,  man  maa  være  meget 
forsigtig  med  at  udtale,  men  endnu  mere  forsigtig  bør  man 
især  være,  dersom  man  har  Lykkens  Galocher  paa  Fødderne. 
Hør  bare,  hvorledes  det  gik  Vægteren! 

Hvad  os  Mennesker  angaar,  da  kende  vi  jo  næsten  alle 
Hurtigheden  ved  Damp,  vi  have  prøvet  den  enten  paa  Jern- 
baner eller  med  Skibe  hen  over  Havet;  dog  denne  Flugt  er 
ligesom  Dovendyrets  Vandring  eller  Sneglens  March  mod  den 
Hurtighed,  Lyset  tager;  det  flyver  nitten  Millioner  Gange 
hurtigere  end  den  bedste  Væddeløber,  og  dog  er  Elektriciteten 
endnu  hurtigere.  Døden  er  et  elektrisk  Stød,  vi  faa  i  Hjertet; 
paa  Elektricitetens  Vinger  flyver  den  frigjorte  Sjæl.  Otte 
Minutter  og  nogle  Sekunder  er  Sollyset  om  en  Rejse  af  over 
tyve   Millioner   Mile;    med    Elektricitetens    Hurtigpost    behøver 

Sjælen  færre  Minutter  for  at  gøre  samme  Flugt.  Rummet 
mellem  Kloderne  er  for  den  ej  større,  end  det  i  een  og  samme 
By  er  for  os  mellem  vore  Venners  Huse,  selv  om  disse  ligge 
temmelig  nær  ved  hverandre,  imidlertid  koster  dette  elektriske 
Hjertestød  os  Legemets  Brug  hernede,  dersom  vi  ikke,  ligesom 
Vægteren  her,  have  Lykkens  Galocher  paa. 

I  nogle  Sekunder  var  Vægteren  faret  de  to  og  halvtredsinds- 
tyve Tusinde  Mile  til  Maanen,  der,  som  man  veed,  er  skabt 
af  et  Stof,  langt  lettere  end  vor  Jord  og  er,  hvad  vi  ville  kalde 
blød  som  nysfalden  Sne.  Han  befandt  sig  paa  et  af  de  utallige 
mange  Ringbjerge,  som  vi  kende  af  Dr.  Mådlers  store  Kort 
over  Maanen;  for  det  kender  du  da?  Indvendig  gik  Ring- 
bjerget lige  stejlt  ned  i  en  Kedel,  en  hel  dansk  Mil;  der  nede 
laa  en  By,  der  havde  et  Udseende  som  Æggehvide  i  et  Glas 
Vand,  lige  saa  blød  og  lige  saadan  med  Taarne  og  Kupler  og 
sejlformede  Altaner,  gennemsigtige  og  svajende  i  den  tynde 
Luft;  vor  Jord  svævede  som  en  stor,  ildrød  Kugle  over  hans 
Hoved. 

Der  var  saa  mange  Skabninger,  og  alle  vistnok  hvad  vi 
vilde  kalde  Mennesker,  men  de  saa  ganske  anderledes  ud  end 
vi;  de  havde  ogsaa  et  Sprog,  men  ingen  kan  jo  forlange,  at 
Vægterens  Sjæl  skulde  forstaa  det,  alligevel  kunde  den  det. 

Vægterens  Sjæl  forstod  meget  godt  Maanebeboernes  Sprog. 
De  disputerede  om  vor  Jord  og  betvivlede,  at  den  kunde  være 
beboet,  Luften  maatte  der  være  for  tyk  til,  at  nogen  fornuftig 
Maaneskabning  kunde  leve  i  den.  De  ansaa  alene  Maanen  for 
at  have  levende  Væsener,  den  var  den  egentlige  Klode,  hvor 
de  gamle  Klodefolk  boede. 

Men  vi  søge  ned  igen  til  Østergade  og  se  der,  hvorledes 
Vægterens  Legeme  har  det. 

Livløst  sad  det  paa  Trappen,  Morgenstjernen  var  falden 
det  ud  af  Haanden,  og  Øjnene  saa  op  imod  Maanen  efter  den 
ærlige  Sjæl,  som  gik  om  deroppe. 

»Hvad  er  Klokken?  Vægter!«  spurgte  en  forbigaaende. 
Men  hvo  der  ikke  svarte,  var  Vægteren,  saa  knipsede  han 
ham  ganske  sagte  paa  Næsen,  og  der  gik  Balancen;  Kroppen 
laa,    saa  lang  den  var,    Mennesket   var  jo  dødt.     Der  kom  en 

stor  Forskrækkelse  over  ham,  der  knipsede;  Vægteren  var 
død,  og  død  blev  han;  det  blev  meldt,  og  det  blev  omtalt,  og 
i  Morgenstunden  bar  man  Kroppen  ud  paa  Hospitalet. 

Det  kunde  nu  blive  en  ganske  artig  Spas  for  Sjælen,  der- 
som den  kom  tilbage  og  efter  al  Sandsynlighed  søgte  Kroppen 
paa  Østergade,  men  ingen  fandt;  rimeligvis  vilde  den  vel  først 
løbe  op  paa  Politikamret,  senere  hen  paa  Adressekontoret,  at 
den  derfra  kunde  efterlyses  mellem  bortkomne  Sager,  og  til 
sidst  ud  paa  Hospitalet;  dog  vi  kunne  trøste  os  med,  at 
Sjælen  er  snildest,  naar  den  er  paa  sin  egen  Haand,  Legemet 
gør  den  kun  dum. 

Som  sagt,  Vægterens  Krop  kom  paa  Hospitalet,  blev  der 
bragt  ind  paa  Renselsesstuen,  og  det  første,  man  her  gjorde, 
var  naturligvis  at  tage  Galocherne  af,  og  da  maatte  Sjælen 
tilbage;  den  tog  straks  Retning  lige  efter  Legemet,  og  med  eet 
kom  der  Liv  i  Manden.  Han  forsikrede,  at  det  havde  været 
den  skrækkeligste  Nat  i  hans  Liv;  ikke  for  to  Mark  vilde 
han  have  saadanne  Fornemmelser  igen,  men  nu  var  det  jo 
overstaaet. 

Samme  Dag  blev  han  udskreven  igen,  men  Galocherne 
bleve  paa  Hospitalet. 


IV.     Et   Ho  ve  dm  o  ment.     Et   Deklamations  nummer. 
En   højst   usædvanlig  Rejse. 

Enhver  Kjøbenhavner  veed  nu,  hvorledes  Indgangen  til 
Frederiks  Hospital  i  Kjøbenhavn  ser  ud,  men  da  rimeligvis 
ogsaa  nogle  Ikke-Kjøbenhavnere  læse  denne  Historie,  maa  vi 
give  en  kort  Beskrivelse. 

Hospitalet  er  skilt  fra  Gaden  ved  et  temmelig  højt  Gitter, 
i  hvilket  de  tykke  Jernstænger  staa  saa  vidt  fra  hverandre,  at 
der  fortælles,  at  meget  tynde  Kandidater  skulle  have  klemt 
sig  igennem  og  saaledes  gjort  deres  smaa  Visitter  ude.  Den 
Del  af  Legemet,  det  faldt  vanskeligst  at  praktisere  ud,  blev 
Hovedet;  her  som  tit  i  Verden  vare  altsaa  de  smaa  Hoveder 
de  lykkeligste.     Dette  vil  være  nok  som  Indledning. 

En  af  de  unge  Volontærer,  om  hvem  kun  i  legemlig  Hen- 
seende kunde  siges,  at  han  havde  et  tykt  Hoved,  havde  just 
Vagt  denne  Aften;  det  var  en  skyllende  Regn;  dog  uagtet 
begge  disse  Hindringer  maatte  han  ud,  kun  et  Kvarter,  det 
var  ikke  noget,  syntes  han,  der  var  værd  at  betro  til  Port- 
neren, naar  man  kunde  smutte  mellem  Jernstængerne.  Der 
laa  de  Galocher,  Vægteren  havde  glemt;  mindst  tænkte  han 
paa,    at  de  vare  Lykkens,    de   kunde   være  meget  gode  i  dette 

Vejr,  han  tog  dem  paa,  nu  var  det,  om  han  kunde  klemme 
sig  igennem,  aldrig  før  havde  han  forsøgt  det.  Der  stod 
han  nu. 

»Gud  give,  jeg  havde  Hovedet  udenfor!«  sagde  han,  og 
straks,  skønt  det  var  meget  tykt  og  stort,  gled  det  let  og 
lykkeligt  igennem,  det  maatte  Galocherne  forstaa;  men  nu 
skulde  da  Kroppen  ud  med,  her  stod  han. 

»Uh,  jeg  er  for  tyk!«  sagde  han,  »Hovedet  havde  jeg 
tænkt,  var  det  værste;  jeg  kommer  ikke  igennem.« 

Nu  vilde  han  rask  tage  Hovedet  tilbag.e,  men  det  gik  ikke. 
Halsen  kunde  han  bekvemt  bevæge,  men  det  var  ogsaa  alt. 
Den  første  Følelse  var,  at  han  blev  vred,  den  anden,  at 
Humøret  sank  lige  ned  under  Nul.  Lykkens  Galocher  havde 
bragt  ham  i  den  skrækkeligste  Stilling,  og  ulykkeligvis  faldt 
det  ham  ikke  ind  at  ønske  sig  fri,  nej,  han  handlede  og  kom 
saa  ikke  af  Stedet.  Regnen  skyllede  ned,  ikke  et  Menneske 
var  at  se  paa  Gaden.  Portklokken  kunde  han  ikke  naa, 
hvorledes  skulde  han  dog  slippe  løs.  Han  forudsaa,  at  her 
kunde  han  komme  til  at  staa  til  Morgenstunden,  saa  maatte 
man  da  sende  Bud  efter  en  Smed,  for  at  Jernstængerne  kunde 
files  over,  men  det  gik  ikke  saa  gesvindt,  hele  den  blaa 
Drengeskole  lige  overfor  vilde  komme  paa  Benene,  hele  Ny- 
boder arrivere,  for  at  se  ham  staa  i  Gabestokken,  der  vilde 
blive  Tilløb,  ganske  anderledes  end  til  Kæmpeagaven  i  Fjor. 
»Hu!  Blodet  stiger  mig  til  Hovedet,  saa  jeg  maa  blive  gal!  — 
ja  jeg  bliver  gal!  oh,  gid  jeg  var  løs  igen,  saa  gik  det  vel 
over!« 

Se  det  skulde  han  have  sagt  noget  før;  øjeblikkelig,  som 
Tanken  var  udtalt,  havde  han  Hovedet  frit  og  styrtede  nu 
ind,  ganske  forstyrret  over  den  Skræk,  Lykkens  Galocher 
havde  bragt  ham  i. 

Hermed  maa  vi  slet  ikke  tro,  at  det  hele  var  forbi,  nej,  — 
det  bliver  værre  endnu. 

Natten  gik  og  den  følgende  Dag  med,  der  kom  intet  Bud 
efter  Galocherne. 

Om  Aftenen  skulde  der  gives  en  Forestilling  paa  det 
lille   Teater    i    Kannikestræde.      Huset    var    propfuldt;    mellem 


124  LYKKENS    GALOCHER. 

Deklamationsnumrene   blev   givet   et  nyt  Digt.     Vi  skulle  høre 
det.     Titlen  var: 

Mosters    Briller. 

Min  Bedstemoders  Klogskab  er  bekendt. 

Var  man  i    »gammel  Tid«,  blev  hun  vist  brændt. 

Hun  veed  alt  hvad  der  sker,  ja  meget  mer, 

hun  lige  ind  i  næste  Aargang  ser, 

ja  ind  i  »fyrretyve«,  det  er  noget, 

men  hun  vil  aldrig  rigtig  ud  med  Sproget. 

Hvad  mon  vel  i  det  næste  Aar  vil  ske? 

Hvad  mærkeligt?     Ja,  jeg  gad  gerne  se 

min  egen  Skæbne,  Kunstens,  Land  og  Riges. 

Men  Bedstemoder  vil,  sligt  skal  ej  siges. 

Jeg  piaged'  hende  da,  og  det  gik  godt, 

først  var  hun  tavs,  saa  skændte  hun  saa  smaat, 

det  var  for  mig  en  Præken  op  ad  Vægge, 

jeg  er  jo  hendes  egen  Kæledægge ! 

»For  denne  ene  Gang  din  Lyst  jeg  stiller,« 
begyndte  hun  og  gav  mig  sine  Briller. 
»Nu  gaar  du  hen  et  Sted,  hvor  selv  du  vil, 
»et  Sted,  hvor  mange  Godtfolk  strømme  til; 
»hvor  bedst  du  overser  dem,  du  dig  stiller, 
>og  ser  paa  Mængden  gennem  mine  Briller; 
»straks  vil  de  alle,  tro  du  mig  paa  Ordet, 
»se  ud  som  et  Spil  Kort  lagt  op  paa  Bordet; 
»af  disse  kan  du  spaa,  hvad  der  skal  ske!« 

Jeg  sagde  Tak  og  løb  af  Sted  og  vilde  se; 
men,  tænkte  jeg,  hvor  mon  de  fleste  komme? 
Paa  Langelinie?     Der  man  bli'er  forkølet! 
Paa  Østergade?     Bah!    der  er  saa  sølet! 
Men  i  Teatret?    det  var  ganske  dejligt! 
Den  Aftenunderholdning  falder  just  belejligt  — 

—  her  er  jeg  da,  mig  selv  jeg  forestiller; 
tillader  De,  jeg  bruger  Mosters  Briller, 
alene  for  at  se  —  gaa  dog  ej  bort! 

at  se,  om  De  se  ud  som  et  Spil  Kort, 

af  hvilket  jeg  kan  spaa,  hvad  Tiden  skænker; 

—  jeg  Deres  Tavshed  som  et  Ja  mig  tænker; 
til  Tak  skal  De  da  blive  med  indviet. 

Her  er  vi  alle  sammen  paa  Partiet. 

Jeg  spaar  for  Dem,  for  mig,  for  Land  og  Rige! 
Nu  vil  vi  se,  hvad  Kortene  kan  sige. 

(Og  saa  satte  han   Brillerne  paa.) 

Jo,  det  er  rigtigt!    nej!    nu  maa  jeg  le! 

Oh,  gid  De  kunde  komme  op  at  se! 

Hvor  her  er  grumme  mange  Herreblade, 

og  Hjerter  Damer,  her  er    hele  Rade. 

Det  sorte  der,  ja  det  er  Klø'er  og  Spaer, 

—  nu  snart  et  rigtigt  Overblik  jeg  ha'er!  — 

Spa'er  Dame  ser  jeg  der  med  megen  Vægt 

har  sine  Tanker  vendt  til  Ruder  Knægt. 

Oh,  denne  Skuen  gør  mig  halv  beruset! 

Der  ligge  mange  Penge  her  til  Huset, 

og  fremmede  fra  Verdens  anden  Side. 

Men  det  var  ikke  det,  vi  vilde  vide. 

Om  Stænderne?    Lad  se!  —  ja  hen  i  Tiden! 

Men  derom  er  det,  man  skal  læse  siden ; 

hvis  nu  jeg  sladrer,  skader  jeg  jo  Bladet, 

jeg  vil  ej   tage  bort  det  bedste  Ben  af  Fadet. 

Teatret  da?  —  Hver  Nyhed?    Smagen?    Tonen? 

Nej,  jeg  vil  staa  mig  godt  med  Direktionen. 

Min  egen  Fremtid?    Ja,  De  veed,  ens  eget, 

det  ligger  os  paa  Hjertet  grumme  meget! 

Jeg  ser!  —  Jeg  kan  ej  sige,  hvad  jeg  ser, 

men  De  vil  høre  det,  saa  snart  det  sker. 

Hvo  er  vel  lykkeligst  af  os  herinde? 

Den  lykkeligste?    Let  jeg  den  skal  finde! 

Det  er  jo,  —  nej,  det  kan  saa  let  genere,  — 

ja  muligvis  vil  det  bedrøve  flere! 

Hvo  lever  længst?    Den  Dame  der,  den   Herre? 

Nej,  sige  sligt,  er  endnu  meget  værre! 

Skal  jeg  da  spaa  om?  —  Nej!  —  Om?    Nej!  —  Om?    Nej! 

Om  —  ?    Ja  til  sidst  saa  veed  jeg  selv  det  ej! 

Jeg  er  genert,  saa  let  man  een  kan  krænke! 

Nu,  jeg  vil  se  da,  hvad  De  tro  og  tænke, 

jeg  ved  min  hele  Spaadoms  Kraft  skal  skænke. 

De  tro?    Nej,  hvad  behager?    Rundt  omkring 

De  tro,  det  ende  vil  med  ingenting, 

De  veed  for  vist,  De  faa  kun  Klang  og  Kling. 

Saa  tier  jeg,  højstærede  Forening, 

jeg  skylder  Dem  at  have  Deres  Mening! 

Digtet  blev  ypperligt  fremsagt,  og  Deklamatoren  gjorde  stor 
Lykke.    Mellem  Tilskuerne  var  Volontæren  fra  Hospitalet,  der 

syntes  at  have  forglemt  sit  Eventyr  Natten  forud,  Galocherne 
havde  han  paa,  thi  de  vare  ikke  blevne  afhentede,  og  da  der 
var  sølet  paa  Gaden,  kunde  de  jo  gøre  ham  god  Tjeneste. 

Digtet  syntes  han  godt  om. 

Ideen  beskæftigede  ham  meget,  han  gad  nok  have  saadanne 
Briller,  maaske,  naar  man  rigtig  brugte  dem,  kunde  man  se 
Folk  lige  ind  i  Hjerterne,  det  var  egentligt  interessantere, 
mente  han,  end  at  se,  hvad  der  skulde  ske  næste  Aar,  for 
det  fik  man  nok  at  vide,  men  derimod  det  andet  aldrig.  »Jeg 
kan  tænke  mig  nu  hele  den  Række  af  Herrer  og  Damer  der 
paa  første  Bænk,  —  kunde  man  se  dem  lige  ind  i  Brystet,  ja, 
der  maatte  da  være  en  Aabning,  et  Slags  Butik;  naa,  hvor 
mine  Øjne  skulde  gaa  i  Butikker!  Hos  den  Dame  der  vilde 
jeg  vist  finde  en  stor  Modehandel !  hos  hende  der  er  Butikken 
tom,  dog  kan  den  trænge  til  at  rengøres;  men  der  vilde  ogsaa 
være  solide  Butikker!  ak  ja!«  sukkede  han,  »jeg  veed  een,  i 
den  er  alting  solidt,  men  der  er  allerede  en  Bodsvend,  der  er 
det  eneste  daarlige  i  hele  Butikken!  Fra  een  og  anden  vilde 
det  raabe:  »Vær  saa  god  at  træde  indenfor!«  Ja,  gid  jeg 
kunde  træde  indenfor,  som  en  net  lille  Tanke  gaa  gennem 
Hjerterne!« 

Se,  det  var  nok  for  Galocherne,  hele  Volontæren  svandt 
sammen,  og  en  højst  usædvanlig  Rejse  begyndte  midt  igennem 
Hjerterne  paa  den  forreste  Række  Tilskuere.  Det  første  Hjerte, 
han  kom  igennem,  var  en  Dames;  men  øjeblikkelig  troede 
han  at  være  paa  det  orthopædiske  Institut,  som  man  kalder 
det  Hus,  hvor  Doktoren  tager  Menneskeknuder  bort  og  fa  ar 
Folk  til  at  blive  ranke;  der  var  han  i  det  Værelse,  hvor  Gibs- 
afstøbningerne  af  de  forvoksne  Lemmer  hænge  paa  Væggen; 
dog  her  var  Forskellen  denne,  at  ude  paa  Institutet  tages  de, 
idet  Patienten  kommer  ind,  men  her  i  Hjertet  vare  de  tagne 
og  opbevarede,  idet  de  gode  Personer  vare  gaaede  ud.  Det 
var  Afstøbninger  af  Veninder,  deres  legemlige  og  aandelige 
Fejl,  som  her  opbevaredes. 

Hurtig  var  han  i  et  andet  kvindeligt  Hjerte,  men  dette 
syntes  ham  en  stor,  hellig  Kirke;  Uskyldighedens  hvide  Due 
flagrede   over   Højalteret.      Hvor   gerne    var    han   ikke   sunken 

paa  Knæ,  men  videre  maatte  han,  ind  i  det  næste  Hjerte,  dog 
endnu  hørte  han  Orgeltonerne,  og  selv  syntes  han  at  være 
bleven  et  nyt  og  bedre  Menneske,  følte  sig  ikke  uværdig  til 
at  betræde  den  næste  Helligdom,  der  viste  et  fattigt  Tagkammer 
med  en  syg  Moder;  men  gennem  det  aabne  Vindue  straalede 
Guds  varme  Sol,  dejlige  Roser  nikkede  fra  den  lille  Trækasse 
paa  Taget,  og  to  himmelblaa  Fugle  sang  om  barnlig  Glæde, 
medens  den  syge  Moder  nedbad  Velsignelsen  over  Datteren. 

Nu  krøb  han  paa  Hænder  og  Fødder  gennem  en  overfyldt 
Slagterbod,  det  var  Kød  og  kun  Kød,  han  stødte  paa,  det  var 
Hjertet  i  en  rig,  respektabel  Mand,  hvis  Navn  vist  maa  findes 
i  Vejviseren. 

Nu  var  han  i  hans  Gemalindes  Hjerte,  det  var  et  gammelt 
forfaldent  Dueslag ;  Mandens  Portræt  blev  brugt  som  Vejrhane, 
denne  stod  i  Forbindelse  med  Dørene,  og  saaledes  gik  disse 
op  og  i,  saa  snart  Manden  drejede  sig. 

Derpaa  kom  han  i  et  Spejlkabinet,  som  det  vi  have  paa 
Slottet  Rosenborg,  men  Spejlene  forstørrede  i  en  utrolig  Grad. 
Midt  paa  Gulvet  sad,  som  en  Dalai-Lama,  Personens  ube- 
tydelige Jeg,  forbavset  ved  at  se  sin  egen  Storhed. 

Herefter  troede  han  sig  i  et  snævert  Naalehus,  fuldt  af 
spidse  Naale,  det  er  bestemt  »Hjertet  af  en  gammel  ugift  Jom- 
fru!« maatte  han  tænke,  men  det  var  ikke  Tilfældet,  det  var 
en  ganske  ung  Militær  med  flere  Ordener,  just,  som  man 
sagde  en  Mand  med  Aand  og  Hjerte. 

Ganske  fortumlet  kom  den  syndige  Volontær  ud  af  det 
sidste  Hjerte  i  Rækken,  han  formaaede  ikke  at  ordne  sine 
Tanker,  men  mente,  at  det  var  hans  alt  for  stærke  Fantasi, 
der  var  løbet  af  med  ham. 

»Herre  Gud,«  sukkede  han,  »jeg  har  bestemt  Anlæg  til  at 
blive  gal!  der  er  ogsaa  utilgiveligt  hedt  herinde!  Blodet 
stiger  mig  til  Hovedet!«  og  nu  erindrede  han  sig  den  store 
Begivenhed  Aftenen  forud,  hvorledes  hans  Hoved  havde  siddet 
fast  mellem  Jernstængerne  ved  Hospitalet.  »Der  har  jeg  be- 
stemt faaet  det!«  mente  han.  »Jeg  maa  tage  den  Ting  i  Tide. 
Et  russisk  Bad  kunde  være  godt.  Gid  jeg  allerede  laa  paa 
den  øverste  Hylde!« 

Og  saa  laa  han  paa  den  øverste  Hylde  i  Dampbadet,  men 
han  laa  med  alle  Klæderne,  med  Støvler  og  Galocher  paa; 
de  hede  Vanddraaber  fra  Loftet  dryppede  ham  i  Ansigtet. 

»Hu!«  skreg  han  og  foer  ned  for  at  faa  et  Styrtebad.  Den 
opvartende  Karl  gav  ogsaa  et  højt  Skrig  ved  at  se  det  paa- 
klædte Menneske  derinde. 

Volontæren  havde  imidlertid  saa  megen  Fatning,  at  han 
hviskede  til  ham:  »Det  er  et  Væddemaal!«  men  det  første, 
han  gjorde,  da  han  kom  paa  sit  eget  Værelse,  var  at  faa  et 
stort  spansk  Flueplaster  i  Nakken  og  et  ned  ad  Ryggen,  for 
at  Galskaben  kunde  trække  ud. 

Næste  Morgen  havde  han  da  en  blodig  Ryg,  det  var  det, 
han  vandt  ved  Lykkens  Galocher. 


V.  Kopistens  Forvandling. 

Vægteren,  som  vi  vistnok  ikke  have  glemt,  huskede  imid- 
lertid paa  Galocherne,  som  han  havde  rundet  og  bragt  med 
ud  paa  Hospitalet;  han  afhentede  dem,  men  da  hverken 
Løjtnanten  eller  nogen  anden  i  Gaden  vilde  kendes  ved  dem, 
bleve  de  afleverede  paa  Politikamret. 

»Det  ser  ud,  som  det  var  mine  egne  Galocher!«  sagde  en 
af  de  Herrer  Kopister,  idet  han  betragtede  Hittegodset  og 
stillede  dem  om  ved  Siden  af  sine.  »Der  maa  mere  end  cl 
Skomagerøje  til  at  skille  dem  fra  hinanden!« 

»Hr.  Kopist!«  sagde  en  Betjent,  som  traadte  ind  med  nogle 
Papirer. 

Kopisten  vendte  sig  om,  talte  med  Manden,  men  da  det 
var  forbi,  og  han  saa  paa  Galocherne,  var  han  i  stor  Vilde- 
rede med,  om  det  var  dem  til  venstre  eller  dem  til  højre, 
som  tilhørte  ham.  »Det  maa  være  dem,  som  erc  vaade!« 
tænkte  han,  men  det  var  urigtig  tænkt,  thi  det  var  Lyk- 
kens; men  hvorfor  skulde  ikke  ogsaa  Politiet  kunne  fejle? 
Han  tog  dem  paa,  fik  nogle  Papirer  i  Lommen,  andre  under 
Armen,  hjemme  skulde  de  gennemlæses  og  afskrives;  men 
nu  var  det  just  Søndag  Formiddag,  og  Vejret  godt,  en  Tur 
til  Frederiksberg,  tænkte  han,  kunde  jeg  have  godt  af,  og 
saa  gik  han  derud. 

Ingen  kunde  være  et  mere  stille  og  flittigt  Menneske  end 

denne  unge  Mand,  vi  unde  ham  ret  denne  lille  Spadseretur, 
den  vilde  vistnok  være  saare  velgørende  for  ham  ovenpaa 
den  megen  Sidden.  I  Begyndelsen  gik  han  kun  uden  at  tænke 
paa  nogen  Ting,  derfor  havde  Galocherne  ikke  Lejlighed  til 
at  vise  deres  Tryllekraft. 

I  Alleen  mødte  han  en  bekendt,  en  ung  Digter,  der  for- 
talte ham,  at  han  Dagen  efter  vilde  begynde  sin  Sommer- 
rejse. 

»Naa,  skal  De  nu  af  Sted  igen!«  sagde  Kopisten.  »De  er 
da  ogsaa  et  lykkeligt,  frit  Menneske.  De  kan  flyve,  hvorhen 
De  vil,  vi  andre  har  en  Lænke  om  Benet!« 

»Men  den  sidder  fast  til  Brødtræet!«  svarede  Digteren. 
»De  behøver  ikke  at  sørge  for  den  Dag  i  Morgen,  og  bliver 
De  gammel,  faar  De  Pension!« 

»De  har  det  dog  bedst!«  sagde  Kopisten;  »at  sidde  og 
digte,  det  er  jo  en  Fornøjelse;  hele  Verden  siger  Dem  Be- 
hageligheder, og  saa  er  De  Deres  egen  Herre!  jo,  De  skulde 
prøve  at  sidde  i  Retten  med  de  trivielle  Sager!« 

Digteren  rystede  med  Hovedet,  Kopisten  rystede  ogsaa 
med  Hovedet,  enhver  beholdt  sin  Mening,  og  saa  skiltes  de  ad. 

»Det  er  et  eget  Folkefærd,  de  Poeter!«  sagde  Kopisten, 
»jeg  gad  nok  prøve  paa  at  gaa  ind  i  saadan  en  Natur,  selv 
blive  en  Poet,  jeg  er  vis  paa,  at  jeg  ikke  skulde  skrive  saa- 
danne  Klynkevers,  som  de  andre!  —  —  Det  er  ret  en  For- 
aarsdag  for  en  Digter!  Luften  er  saa  usædvanlig  klar,  Skyerne 
saa  smukke,  og  der  er  en  Duft  ved  det  grønne!  ja  i  mange 
Aar  har  jeg  ikke  følt  det  som  i  dette  Øjeblik.« 

Vi  mærke  allerede,  at  han  er  bleven  Digter;  iøjnefaldende 
var  det  vel  ikke,  thi  det  er  en  taabelig  Forestilling  at  tænke 
sig  en  Digter  anderledes  end  andre  Mennesker;  der  kan  mel- 
lem disse  være  langt  mere  poetiske  Naturer,  end  mangen 
stor  erkendt  Digter  er  det;  Forskellen  bliver  kun,  at  Digteren 
har  en  bedre  aandelig  Hukommelse,  han  kan  holde  paa 
Ideen  og  Følelsen,  til  den  klart  og  tydeligt  er  traadt  frem  i 
Ordet,  det  kunne  de  andre  ikke.  Men  at  gaa  over  fra  en 
Hverdagsnatur  til  en  begavet,  er  altid  en  Overgang,  og  den 
havde  Kopisten  nu  gjort. 

»Den  dejlige  Duft!«  sagde  lian,  »hvor  minder  den  mig 
ikke  om  Violerne  hos  Tante  Lone!  Ja,  det  var,  da  jeg  var 
en  lille  Dreng!  Herre  Gud,  det  har  jeg  i  mange  Tider  ikke 
tænkt  paa!  den  gode  gamle  Pige!  hun  boede  deromme  bag 
Børsen.  Altid  havde  hun  en  Kvist  eller  et  Par  grønne  Skud 
i  Vand,  Vinteren  maatte  være  saa  streng,  den  vilde.  Violerne 
duftede,  mens  jeg  lagde  de  opvarmede  Kobberskillinger  paa 
den  frosne  Rude  og  gjorde  Kighuller.  Det  var  et  artigt  Per- 
spektiv. Udenfor  i  Kanalen  laa  Skibene  indefrosne,  forladte 
af  hele  Mandskabet,  en  skrigende  Krage  var  da  hele  Besæt- 
ningen; men  naar  saa  Foraaret  luftede,  saa  blev  der  travlt; 
under  Sang  og  Hurraraab  savede  man  Isen  itu.  Skibene 
bleve  tjærede  og  taklede,  saa  foer  de  til  fremmede  Lande;  jeg 
er  bleven  her  og  maa  altid  blive,  altid  sidde  paa  Politikam- 
ret og  se  de  andre  tage  Pas  til  at  rejse  udenlands,  det  er 
min  Lod!  O  ja!«  sukkede  han  dybt,  men  standsede  i  det 
samme  pludselig.  »Herre  Gud,  hvad  gaar  der  dog  af  mig! 
saaledes  har  jeg  aldrig  før  tænkt  eller  følt!  Det  maa  være 
Foraarsluften!  det  er  baade  ængsteligt  og  behageligt!«  Han 
greb  i  Lommen  til  sine  Papirer.  »Disse  give  mig  andet  at 
tænke  paa!«  sagde  han  og  lod  Øjnene  glide  hen  over  det 
første  Blad.  »Fru  Sigbrith,  original  Tragedie  i  fem  Akter,« 
læste  han,  »hvad  er  det!  og  det  er  jo  min  egen  Haand.  Har 
jeg  skrevet  den  Tragedie?  Intrigen  paa  Volden  eller 
store  Bededag,  Vaudeville.  —  Men  hvor  har  jeg  faaet  den? 
Man  maa  have  puttet  mig  det  i  Lommen,  her  er  et  Brev!« 
ja,  det  var  fra  Teaterdirektionen,  Stykkerne  vare  forkastede, 
og  Brevet  selv  var  slet  ikke  høfligt  stilet.  »Hm!  Hm!«  sagde 
Kopisten  og  satte  sig  ned  paa  en  Bænk;  hans  Tanke  var  saa 
levende,  hans  Hjerte  saa  blødt;  uvilkaarlig  greb  han  en  af 
de  nærmeste  Blomster,  det  var  en  simpel  lille  Gaaseurt;  hvad 
Botanikeren  først  gennem  mange  Forelæsninger  siger  os,  for- 
kyndte den  i  eet  Minut;  den  fortalte  Myten  om  sin  Fødsel, 
den  fortalte  om  Sollysets  Magt,  der  udspændte  de  fine  Blade 
og  tvang  dem  til  at  dufte ;  da  tænkte  han  paa  Livets  Kampe, 
der  ligesaa  vække  Følelserne  i  vort  Bryst.  Luft  og  Lys  var 
Blomstens    Bejlere,    men   Lyset    var    den    begunstigede,    efter 

Lysel  bojede  den  sig,  forsvandt  delle,  da  rullede  den  sine 
Blade  sammen  og  sov  ind  under  Luttens  Omarmelse.  »Det 
er  Lyset,  der  smykker  mig!«  sagde  Blomsten;  »men  Luften 
lader  dig  aande!«  hviskede  Digterstemmen. 

Tæt  ved  stod  en  Dreng  og  slog  med  sin  Stok  i  en  mud- 
ret Grøft,  Vanddraaberne  stænkede  op  imellem  de  grønne 
Grene,  og  Kopisten  tænkte  paa  de  Millioner  usynlige  Dyr, 
der  i  Draaberne  bleve  kastede  i  en  Højde,  der  efter  deres 
Størrelse  var  for  dem,  som  det  vilde  være  for  os  at  hvirvles 
højt  over  Skyerne.  Idet  Kopisten  tænkte  herpaa  og  paa  hele 
den  Forandring,  der  var  foregaaet  med  ham,  smilte  han: 
»Jeg  sover  og  drømmer;  mærkværdigt  er  det  alligevel!  hvor 
man  dog  kan  drømme  naturligt  og  selv  vide,  at  det  kun  er 
en  Drøm.  Gid  jeg  i  Morgen  kunde  huske  det,  naar  jeg  vaag- 
ner,  nu  synes  jeg  at  være  ganske  usædvanlig  oplagt!  jeg  har 
et  klart  Blik  over  alting,  føler  mig  saa  opvakt,  men  jeg  er 
vis  paa,  at  naar  jeg  i  Morgen  husker  noget  af  det,  saa  er 
det  Vrøvl,  det  har  jeg  prøvet  før!  Det  gaar  med  alt  det  kloge 
og  prægtige,  man  hører  og  siger  i  Drømme,  som  med  de 
underjordiskes  Guld:  idet  man  faar  det,  er  det  rigt  og  her- 
ligt, men  set  ved  Dagen  kun  Stene  og  visne  Blade.  Ak,« 
sukkede  han  ganske  vemodig  og  saa  paa  de  syngende  Fugle 
der  nok  saa  fornøjede  hoppede  fra  Gren  til  Gren.  »De  har 
det  meget  bedre  end  jeg!  flyve,  det  er  en  dejlig  Kunst,  lykke- 
lig den  som  er  født  med  den!  ja  skulde  jeg  gaa  over  i  no- 
get, saa  skulde  det  være  saadan  en  lille  Lærke!« 

I  det  samme  slog  Kjoleskøder  og  Ærmer  sammen  i  Vin- 
ger, Klæderne  bleve  Fjer  og  Galocherne  Kløer;  han  mærkede 
det  meget  godt  og  lo  indvortes:  »Saa,  nu  kan  jeg  da  se,  jeg 
drømmer!  men  saa  naragtigt  har  jeg  aldrig  gjort  det  før;« 
og  han  fløj  op  i  de  grønne  Grene  og  sang,  men  der  var  ikke 
Poesi  i  Sangen,  thi  Digternaturen  var  borte;  Galocherne 
kunde,  som  enhver  der  gør  noget  til  Gavns,  kun  gøre  een 
Ting  ad  Gangen,  han  vilde  være  Digter,  det  blev  han,  nu 
vilde  han  være  en  lille  Fugl,  men  ved  at  blive  denne,  op- 
hørte den  forrige  Ejendommelighed. 

»Det    er    artigt    nok,«    sagde   han,    »om  Dagen    sidder  jeg 

paa  Politikamret  mellem  de  solideste  Afhandlinger,  om  Nat- 
ten kan  jeg  drømme  at  flyve  som  Lærke  i  Frederiksberg 
Have,  der  kunde  s'gu'  skrives  en  hel  Folkekomedie  derom!« 

Nu  fløj  han  ned  i  Græsset,  drejede  Hovedet  om  til  alle 
Sider  og  slog  med  Næbbet  paa  de  smidige  Græsstraa,  der  i 
Forhold  til  hans  nærværende  Størrelse  syntes  store  som  Nord- 
afrikas Palmegrene. 

Det  var  kun  et  Øjeblik,  og  det  blev  kulsort  Nat  omkring 
ham;  en,  som  han  syntes,  uhyre  Genstand,  blev  kastet  hen 
over  ham,  det  var  en  stor  Kasket,  som  en  Dreng  fra  Nyboder 
kastede  over  Fuglen,  en  Haand  kom  ind  og  greb  Kopisten 
om  Ryg  og  Vinger,  saa  han  peb;  i  første  Forskrækkelse 
raabte  han  højt:  »Du  uforskammede  Hvalp!  Jeg  er  Kopist  i 
Politikamret!«  men  det  lød  for  Drengen  som  et  Pipipi;  han 
slog  Fuglen  paa  Næbbet  og  vandrede  af  Sted. 

I  Alleen  mødte  han  to  Skoledrenge  af  den  dannede  Klasse, 
det  vil  sige,  som  Mennesker  betragtet,  som  Aander  vare  de 
i  Skolens  nederste;  de  købte  Fuglen  for  otte  Skilling,  og  saa- 
ledes  kom  Kopisten  til  Kjøbenhavn,  hjem  til  en  Familie  i 
Gothersgaden. 

»Det  er  godt,  jeg  drømmer!«  sagde  Kopisten,  »ellers  blev 
jeg  s'gu'  vred!  først  var  jeg  Poet,  nu  en  Lærke!  ja  det  var 
da  Poetnaturen,  der  fik  mig  over  i  det  lille  Dyr!  Det  er  dog 
en  ynkelig  Ting,  især  naar  man  falder  i  Hænderne  paa  nogle 
Drenge.  Jeg  gad  nok  vide,  hvorledes  dette  løber  af!« 

Drengene  førte  ham  ind  i  en  meget  elegant  Stue;  en  tyk, 
leende  Frue  tog  imod  dem,  men  hun  var  slet  ikke  fornøjet 
med,  at  den  simple  Markfugl,  som  hun  kaldte  Lærken,  kom 
med  ind,  dog  for  i  Dag  vilde  hun  lade  det  gaa,  og  de  maatte 
sætte  den  i  det  tomme  Bur,  som  stod  ved  Vinduet;  »det  kan 
maaske  fornøje  Poppedreng!«  tilføjede  hun  og  lo  hen  til  en 
stor  grøn  Papegøje,  der  gyngede  fornemt  i  sin  Ring  i  det 
prægtige  Messingbur.  »Det  er  Poppedrengs  Geburtsdag!«  sagde 
hun  dum  naiv,   »derfor  vil  den  lille  Markfugl  gratulere!« 

Poppedreng  svarede  ikke  et  eneste  Ord,  men  gyngede  for- 
nemt frem  og  tilbage,  derimod  begyndte  en  smuk  Kanarifngl, 

der  sidste  Sommer  var  bragl  hertil  fra  sil  varme,  duftende 
Fædreland,  højt  at  synge. 

»Skraalhals!«  sagde  Fruen  og  kastede  et  hvidt  Lomme- 
tørklæde over  Buret. 

»Pipi!«  sukkede  den,  >det  var  et  skrækkeligt  Snevejr!« 
og  med  dette  Suk  tav  den. 

Kopisten,  eller,  som  Fruen  sagde,  Markfuglen,  kom  i  et 
lille  Bur  tæt  op  til  Kanarifuglen,  ikke  langt  fra  Papegøjen. 
Den  eneste  menneskelige  Tirade,  Poppedreng  kunde  frem- 
pludre,  og  som  tit  faldt  ret  komisk,  var  den:  »Nej,  lad  os 
nu  være  Mennesker!«  Alt  det  øvrige,  den  skreg,  var  lige 
saa  uforstaaeligt  som  Kanarifuglens  Kvidren,  kun  ikke  for 
Kopisten,  der  nu  selv  var  en  Fugl;  han  forstod  inderlig 
godt  Kammeraterne. 

»Jeg  fløj  under  den  grønne  Palme  og  det  blomstrende 
Mandeltræ!«  sang  Kanarifuglen,  »jeg  fløj  med  mine  Brødre 
og  Søstre  hen  over  de  prægtige  Blomster  og  over  den  glas- 
klare Sø,  hvor  Planterne  nikkede  paa  Bunden.  Jeg  saa  ogsaa 
mange  dejlige  Papegøjer,  der  fortalte  de  morsomste  Historier, 
saa  lange  og  saa  mange.« 

»Det  var  vilde  Fugle!«  svarede  Papegøjen,  »de  havde 
ingen  Dannelse.  Nej,  lad  os  nu  være  Mennesker!  —  Hvorfor 
ler  du  ikke?  Naar  Fruen  og  alle  de  fremmede  kunne  le  deraf, 
saa  kan  du  ogsaa;  det  er  en  stor  Mangel  ikke  at  kunne  gou- 
tere det  morsomme.  Nej,  lad  os  nu  være  Mennesker!« 

»Oh,  husker  du  de  smukke  Piger,  som  dansede  under  det 
udspændte  Telt  ved  de  blomstrende  Træer?  Husker  du  de 
søde  Frugter  og  den  kølende  Saft  i  de  vildtvoksende  Urter?« 

»O,  ja!«  sagde  Papegøjen,  »men  her  har  jeg  det  langt 
bedre!  jeg  har  god  Mad  og  en  intim  Behandling;  jeg  veed, 
jeg  er  et  godt  Hoved,  og  mere  forlanger  jeg  ikke.  Lad  os  nu 
være  Mennesker!  Du  er  en  Digtersjæl,  som  de  kalde  det,  jeg 
har  grundige  Kundskaber  og  Vittighed,  du  har  dette  Geni, 
men  ingen  Besindighed,  gaar  op  i  disse  høje  Naturtoner,  og 
derfor  dænge  de  dig  til.  Det  byde  de  ikke  mig,  nej,  for  jeg 
har  kostet  dem   noget   mere!  jeg  imponerer   med  Næbbet   og 

kan  slaa  en  »Witz!  Witz!  Witz!«  nej,  lad  os  nu  være  Men- 
nesker!« 

»Oh,  mit  varme,  blomstrende  Fædreland!«  sang  Kanari- 
fuglen,  »jeg  vil  synge  om  dine  mørkegrønne  Træer,  om  dine 
stille  Havbugter,  hvor  Grenene  kysse  den  klare  Vandflade, 
synge  om  alle  mine  glimrende  Brødres  og  Søstres  Jubel,  hvor 
»Ørkenens  Plantekilder«*)  gro!« 

»Lad  dog  bare  være  med  de  Klynketoner!«  sagde  Pape- 
gøjen. »Sig  noget,  man  kan  le  af!  Latter  er  Tegn  paa  det 
højeste  aandelige  Standpunkt.  Se  om  en  Hund  eller  Hest  kan 
le!  nej,  græde  kan  den,  men  le,  det  er  alene  givet  Menne- 
skene. Ho,  ho,  ho!«  lo  Poppedreng  og  tilføjede  sin  Witz: 
»Lad  os  nu  være  Mennesker!« 

»Du  lille  graa  danske  Fugl,«  sagde  Kanarifuglen,  »du  er 
ogsaa  bleven  Fange,  der  er  vist  koldt  i  dine  Skove,  men  der 
er  dog  Frihed,  flyv  ud!  —  De  har  glemt  at  lukke  for  dig; 
det  øverste  Vindue  staar  aabent.  Flyv,  flyv!« 

Og  det  gjorde  Kopisten,  vips  var  han  ude  af  Buret;  i  det 
samme  knagede  den  halvaabne  Dør  ind  til  det  næste  Væ- 
relse, og  smidig,  med  grønne,  skinnende  Øjne,  sneg  Hus- 
katten  sig  ind  og  gjorde  Jagt  paa  ham.  Kanarifuglen  flagrede 
i  Buret,  Papegøjen  slog  med  Vingerne  og  raabte:  »Lad  os 
nu  være  Mennesker!«  Kopisten  følte  den  dødeligste  Skræk  og 
fløj  af  Sted  igennem  Vinduet,  over  Huse  og  Gader;  til  sidst 
maatte  han  hvile  sig  lidt. 

Genboens  Hus  havde  noget  hjemligt;  et  Vindue  stod  aa- 
bent, han  fløj  derind,  det  var  hans  eget  Værelse;  han  satte 
sig  paa  Bordet. 

»Lad  os  nu  være  Mennesker!«  sagde  han  uden  selv  at 
tænke  paa,  hvad  han  sagde,  det  var  efter  Papegøjen,  og  i 
samme  Øjeblik  var  han  Kopist,  men  han  sad  paa  Bordet. 

»Gud  bevar'os!«  sagde  han,  »hvor  er  jeg  kommen  her  op 
og  saaledes  falden  i  Søvn!  det  var  ogsaa  en  urolig  Drøm, 
jeg  havde.  Noget  dumt  Tøj  var  den  hele  Historie!« 

*)  Cactus. 


VI.  Det  bedste,  Galocherne  bragte. 

Dagen  efter,  i  den  tidlige  Morgenstund,  da  Kopisten  endnu 
laa  i  Sengen,  bankede  det  paa  hans  Dør,  det  var  Naboen  i 
samme  Etage,  en  Student,  der  læste  til  at  blive  Præst;  han 
traadte  ind. 

»Laan  mig  dine  Galocher,«  sagde  han,  »der  er  saa  vaadt 
i  Haven,  men  Solen  skinner  dejligt,  jeg  vilde  nok  ryge  en 
Pibe  dernede.« 

Galocherne  fik  han  paa  og  var  snart  nede  i  Haven,  der 
ejede  et  Blomme-  og  et  Pæretræ.  Selv  en  saa  lille  Have,  som 
denne  var,   gælder  inde  i  Kjøbenhavn  for  en  stor  Herlighed. 

Studenten  gik  op  og  ned  i  Gangen;  Klokken  var  kun 
seks;  ude  fra  Gaden  klang  et  Posthorn. 

»Oh,  rejse!  rejse!«  udbrød  han,  »det  er  dog  det  lykkeligste 
i  Verden!  det  er  mine  Ønskers  højeste  Maal !  da  vilde  denne 
Uro,  jeg  føler,  stilles.  Men  langt  bort  skulde  det  være!  jeg 
vilde  se  det  herlige  Schweiz,  rejse  i  Italien  og  — « 

Ja,  godt  var  det,  at  Galocherne  virkede  lige  straks,  ellers 
var  han  kommen  omkring  alt  for  meget  baade  for  sig  selv 
og  os  andre.  Han  rejste.  Han  var  midt  inde  i  Schweiz,  men 
med  otte  andre  pakket  ind  i  det  inderste  af  en  Diligence; 
ondt  i  Hovedet  havde  han,  træt  i  Nakken  følte  han  sig,  og 
Blodet  var  sunket  ham  ned  i  Benene,  der  ophovnede  og  klem- 
tes  af  Støvlerne.    Han    svævede   mellem    en   blundende  og  en 


LYKKENS    GALOCHER.  137 

vaagen  Tiisland.  I  sin  Lomme  til  højre  havde  han  Kreditivet, 
i  sin  Lomme  til  venstre  Passet  og  i  en  lille  Skindpung  paa 
Brystet  nogle  fastsyede  Louisd'orer;  hver  Drøm  forkyndte,  at 
en  eller  anden  af  disse  Kostbarheder  var  tabt,  og  derfor  foer 
han  feberagtig  op,  og  den  første  Bevægelse,  Haanden  gjorde, 
var  en  Trekant  fra  højre  til  venstre  og  op  mod  Brystet  for 
at  føle,  om  han  havde  dem  eller  ej.  Paraplyer,  Stokke  og 
Hatte  gyngede  i  Nettet  ovenover  og  forhindrede  saa  temme- 
ligt Udsigten,  der  var  højst  imponerende,  han  skottede  til 
den,  medens  Hjertet  sang,  hvad  i  det  mindste  een  Digter,  vi 
kende,  har  sunget  i  Schweiz,  men  ikke  til  Dato  ladet  trykke 

Ja,  her  er  saa  smukt,  som   Hjertet  vil, 
jeg  øjner  Monlblanc,  min  kære. 
Gid  bare  Pengene  vil  slaa  til, 
ak,  saa  var  her  godt  at  være! 

Stor,  alvorlig  og  mørk  var  den  hele  Natur  rundt  om. 
Granskovene  syntes  Lyngtoppe  paa  de  høje  Klipper,  hvis  Top 
skjultes  i  Skytaagen;  nu  begyndte  det  at  sne ;  den  kolde  Vind 
blæste. 

»Uh!«  sukkede  han,  »gid  vi  vare  paa  den  anden  Side  af 
Alperne,  saa  var  det  Sommer,  og  saa  havde  jeg  hævet  Penge 
paa  mit  Kreditiv;  den  Angest,  jeg  er  i  for  disse,  gør,  at  jeg 
ikke  nyder  Schweiz,  oh,  gid  jeg  var  paa  den  anden  Side!« 

Og  saa  var  han  paa  den  anden  Side;  dybt  inde  i  Italien 
var  han,  mellem  Florents  og  Rom.  Søen  Tracy menes  laa 
i  Aftenbelysning  som  et  flammende  Guld  mellem  de  mørke- 
blaa  Bjerge;  her,  hvor  Hannibal  slog  Flaminius,  holdt 
nu  Vinrankerne  hverandre  fredelig  i  de  grønne  Fingre;  yn- 
dige, halvnøgne  Børn  vogtede  en  Flok  kulsorte  Svin  under 
en  Gruppe  duftende  Laurbærtræer  ved  Vejen.  Kunde  vi  ret 
give  dette  Maleri,  alle  vilde  juble:  Dejlige  Italien!«  men  del 
sagde  slet  ikke  Teologen  eller  en  eneste  af  hans  Rejsefæller 
inde  i  Vetturinens  Vogn. 

I  Tusindvis  fløj  giftige  Fluer  og  Myg  ind  til  dem,  for- 
gæves piskede  de  omkring  sig  med  en  Myrtegren,  Fluerne 
stak  alligevel;  ikke  eet  Menneske  var  der  i  Vognen,  uden  at 

jo  hans  Ansigt  var  opsvulmet  og  blodigt  af  Bid.  De  stakkels 
Heste  saa  ud  som  Aadsler,  Fluerne  sad  i  store  Kager  paa 
dem,  og  kun  øjebliklig  hjalp  det,  at  Kusken  steg  ned  og 
skrabede  Dyrene  af.  Nu  sank  Solen,  en  kort,  men  isnende 
Kulde  gik  gennem  hele  Naturen,  det  var  slet  ikke  behage- 
ligt; men  rundt  om  fik  Bjerge  og  Skyer  den  dejligste  grønne 
Farve,  saa  klar,  saa  skinnende  —  ja  gaa  selv  hen  at  se,  det 
er  bedre  end  at  læse  Beskrivelsen!  det  var  mageløst!  det 
fandt  de  rejsende  ogsaa,  men  —  Maven  var  tom,  Legemet 
træt,  al  Hjertets  Længsel  drejede  sig  om  et  Nattekvarter;  men 
hvorledes  vilde  dette  blive?  Man  saa  langt  inderligere  efter 
dette  end  efter  den  skønne  Natur. 

Vejen  gik  gennem  en  Olivenskov,  det  var,  som  kørte  man 
i  Hjemmet  mellem  knudrede  Pile,  her  laa  det  ensomme 
Værtshus.  En  halv  Snes  tiggende  Krøblinger  havde  lejret  sig 
udenfor,  den  raskeste  af  dem  saa  ud  som  »Hungerens  ældste 
Søn,  der  havde  naaet  sin  Myndighedsalder«*),  de  andre  vare 
enten  blinde,  havde  visne  Ben  og  krøb  paa  Hænderne,  eller 
indsvundne  Arme  med  fingerløse  Hænder.  Det  var  ret  Elen- 
digheden trukken  frem  af  Pjalterne.  »Eccellenza  miserabili!« 
sukkede  de  og  strakte  de  syge  Lemmer  frem.  Værtinden  selv 
med  bare  Fødder,  uredt  Haar  og  kun  iført  en  smudsig  Bluse, 
tog  imod  Gæsterne.  Dørene  vare  bundne  sammen  med  Sejl- 
garn; Gulvet  i  Værelserne  frembød  en  halv  oprodet  Brolæg- 
ning med  Mursten;  Flaggermus  fløj  hen  under  Loftet,  og 
Stanken  herinde  —  — 

»Ja,  vil  Hun  dække  nede  i  Stalden!«  sagde  en  af  de  rej- 
sende,  »dernede  veed  man  dog,  hvad  det  er,  man  indaander!« 

Vinduerne  bleve  aabnede,  for  at  der  kunde  komme  lidt 
frisk  Luft,  men  hurtigere  end  denne  kom  de  visne  Arme  ind 
og  den  evige  Klynken:  miserabili,  Eccellenza!  Paa  Væggene 
stod  mange  Inskriptioner,  Halvdelen  var  imod  bella  Italia. 

Maden  blev  bragt  frem;  der  var  en  Suppe  af  Vand,  kryd- 
ret med  Peber  og  harsk  Olie,  og  saa  nok  engang  det  samme 
Slags  Olie  paa  Salaten;  fordærvede  Æg  og  stegte  Hanekamme 

*)   Snarleyyow. 

vare  Pragtretterne;  selv  Vinen  havde  Afsmag,  del  var  en  sand 
Mikstur. 

Til  Natten  bleve  Kofferterne  stillede  op  for  Døren;  een  af 
de  rejsende  havde  Vagt,  medens  de  andre  sov;  Teologen  var 
den  vagthavende;  oh,  hvor  kvalmt  var  der  ikke  herinde; 
Heden  trykkede,  Myggene  surrede  og  stak,  miserabili  udenfor 
klynkede  i  Søvne. 

»Ja,  rejse  er  godt  nok!«  sukkede  Studenten,  »havde  man 
bare  intet  Legeme!  kunde  dette  hvile,  og  Aanden  derimod 
flyve.  Hvor  jeg  kommer,  er  der  et  Savn,  der  trykker  Hjertet; 
noget  bedre  end  det  øjebliklige  er  det,  jeg  vil  have;  ja, 
noget  bedre,  det  bedste,  men  hvor  og  hvad  er  det;  jeg  veed  i 
Grunden  nok,  hvad  jeg  vil,  jeg  vil  til  et  lykkeligt  Maal,  det 
lykkeligste  af  alle!« 

Og  idet  Ordet  var  udtalt,  var  han  i  Hjemmet;  de  lange 
hvide  Gardiner  hang  ned  for  Vinduet,  og  midt  paa  Gulvet 
stod  den  sorte  Ligkiste,  i  den  laa  han  i  sin  stille  Dødssøvn, 
hans  Ønske  var  opfyldt,  Legemet  hvilte,  Aanden  rejste.  Pris 
ingen  lykkelig,  før  han  er  i  sin  Grav,  var  S  o  lo  ns  Ord,  her 
fornyedes  Bekræftelsen. 

Ethvert  Lig  er  Udødelighedens  Sfinks;  heller  ikke  Sfinksen 
her  i  den  sorte  Kiste  besvarede  for  os,  hvad  den  levende  to 
Dage  forud  havde  nedskrevet: 

Du  stærke  Død,  din  Tavshed  vækker  Gru! 
Dit  Spor  er  jo  kun  Kirkegaardens  Grave. 
Skal  Tankens  Jakobsstige  gaa  itu? 
Staar  jeg  kun  op  som  Græs  i  Dødens  Have? 

Vor  største  Liden  tit  ej  Verden  ser! 
Du,  som  var  ene  lige  til  det  sidste, 
i  Verden  meget  trykker  Hjertet  mer 
end  Jorden,  som  de  kaste  paa  din   Kiste! 

To  Skikkelser  bevægede  sig  i  Værelset;  vi  kende  dem 
begge;  det  var  Sorgens  Fe  og  Lykkens  udsendte;  de  bøjede 
sig  over  den  døde. 

»Ser  du,«  sagde  Sorgen,  »hvad  Lykke  bragte  vel  dine 
Galocher  Menneskeheden  ?« 

»De  bragte  i  det  mindste  ham,  som  sover  her,  et  varigt 
Gode!«  svarede  Glæden. 

»O  nej!«  sagde  Sorgen;  »selv  gik  han  bort,  han  blev 
ikke  kaldet!  hans  aandelige  Kraft  her  blev  ikke  givet  Styrke 
nok  til  at  hæve  de  Skatte  hist,  som  han  efter  sin  Bestem- 
melse maa  hæve!  Jeg  vil  vise  ham  en  Velgerning!« 

Og  hun  tog  Galocherne  af  hans  Fødder;  da  var  Døds- 
søvnen  endt,  den  genoplevede  rejste  sig.  Sorgen  forsvandt, 
men  ogsaa  Galocherne;  hun  har  vist  betragtet  dem  som  sin 
Ejendom. 


— vy 


Gaaseurten. 


Nu  skal  du  høre!  — 
Ude  paa  Landet,  tæt  ved  Vejen,  laa  el  Lyststed;  du 
har  bestemt  selv  engang  set  det!  der  er  foran  en  lille  Have 
med  Blomster  og  et  Stakit,  som  er  malet;  tæt  herved  paa 
Grøften,  midt  i  det  dejligste  grønne  Græs,  vokste  en  lille 
Gaaseurt;  Solen  skinnede  lige  saa  varmt  og  smukt  paa  den 
som  paa  de  store  rige  Pragtblomster  inde  i  Haven,  og  derfor 
vokste  den  Time  for  Time.  En  Morgen  stod  den  ganske  ud- 
sprungen med  sine  smaa,  skinnende  hvide  Blade,  der  sidde 
som  Straaler  rundt  om  den  lille  gule  Sol  indeni.  Den  tænkte 
slet  ikke  paa,  at  intet  Menneske  saa  den  der  i  Græsset,  og 
at  den  var  en  fattig,  foragtet  Blomst;  nej,  den  var  saa  for- 
nøjet, den  vendte  sig  lige  imod  den  varme  Sol,  saa  op  i  den 
og  hørte  paa  Lærken,  som  sang  i  Luften. 

Den  lille  Gaaseurt  var  saa  lykkelig,  som  om  det  var  en 
stor  Helligdag,  og  saa  var  det  dog  en  Mandag;  alle  Børn  vare 
i  Skole;  mens  de  sad  paa  deres  Bænke  og  lærte  noget,  sad 
den  paa  sin  lille,  grønne  Stilk  og  lærte  ogsaa  af  den  varme 
Sol  og  alt  rundt  omkring,  hvor  god  Gud  er,  og  den  syntes 
ret,  at  den  lille  Lærke  sang  saa  tydeligt  og  smukt  alt,  hvad 

den  i  Stilhed  følte,  og  Gaaseurten  saa  med  et  Slags  Ærbødig- 
hed op  til  den  lykkelige  Fugl,  der  kunde  synge  og  flyve, 
men  var  slet  ikke  bedrøvet,  fordi  den  selv  ikke  kunde  det. 
»Jeg  ser  og  hører  jo!«  tænkte  den,  »Solen  skinner  paa  mig, 
og  Vinden  kysser  mig!  oh,  hvor  jeg  dog  er  bleven  begavet!« 

Inden  for  Stakittet  stod  saa  mange  stive,  fornemme  Blom- 
ster; jo  mindre  Duft  de  havde,  desto  mere  knejsede  de. 
Pæonerne  blæste  sig  op  for  at  være  større  end  en  Rose/  men 
det  er  slet  ikke  Størrelsen,  som  gør  det!  Tulipanerne  havde 
de  allersmukkeste  Kulører,  og  det  vidste  de  nok  og  holdt  sig 
saa  ranke,  for  at  man  endnu  bedre  kunde  se  dem.  De  lagde 
slet  ikke  Mærke  til  den  unge  Gaaseurt  udenfor,  men  den  saa 
desto  mere  paa  dem  og  tænkte:  »Hvor  de  ere  rige  og  dej- 
lige! ja,  dem  flyver  vist  den  prægtige  Fugl  ned  til  og  be- 
søger! Gud  ske  Lov,  at  jeg  staar  saa  nær  herved,  saa  kan 
jeg  dog  faa  den  Stads  at  se!«  og  lige  idet  den  tænkte  det, 
»kvirrevit!«  der  kom  Lærken  flyvende,  men  ikke  ned  til 
Pæoner  og  Tulipaner,  nej,  ned  i  Græsset  til  den  fattige  Gaase- 
urt, der  blev  saa  forskrækket  af  bare  Glæde,  at  den  vidste 
slet  ikke  mer,  hvad  den  skulde  tænke. 

Den  lille  Fugl  dansede  rundt  omkring  den  og  sang:  »Nej, 
hvor  dog  Græsset  er  blødt!  og  se,  hvilken  sød  lille  Blomst 
med  Guld  i  Hjertet  og  Sølv  paa  Kjolen!«  den  gule  Prik  i 
Gaaseurten  saa  jo  ogsaa  ud  som  Guld,  og  de  smaa  Blade 
rundt  om  vare  skinnende  hvide. 

Saa  lykkelig  som  den  lille  Gaaseurt  var,  nej,  det  kan 
ingen  begribe!  Fuglen  kyssede  den  med  sit  Næb,  sang  for 
den  og  fløj  saa  igen  op  i  den  blaa  Luft.  Det  varede  bestemt 
et  helt  Kvarter,  før  Blomsten  kunde  komme  sig  igen.  Halv 
undselig  og  dog  inderlig  fornøjet  saa  den  til  Blomsterne  inde 
i  Haven;  de  havde  jo  set  den  Ære  og  Lyksalighed,  der  var 
vederfaret  hende,  de  maatte  jo  begribe,  hvilken  Glæde  det 
var;  men  Tulipanerne  stod  nok  engang  saa  stive  som  før, 
og  saa  vare  de  saa  spidse  i  Ansigtet  og  saa  røde,  for  de  havde 
ærgret  sig.  Pæonerne  vare  ganske  tykhovede,  bu!  det  var 
godt,  at  de  ikke  kunde  tale,  ellers  havde  Gaaseurten  faaet 
en  ordentlig  Tiltale.  Den  stakkels  lille  Blomst  kunde  nok  se, 


GAASEUHTEN.  143 

al  de  vare  ikke  i  godt  Humør,  og  det  gjorde  den  saa  inder- 
lig ondt.  I  det  samme  kom  der  inde  i  Haven  en  Pige  med 
en  stor  Kniv,  saa  skarp  og  skinnende,  hun  gik  lige  hen  mel- 
lem Tulipanerne  og  skar  den  ene  af  efter  den  anden.  »Uh!« 
sukkede  den  lille  Gaaseurt,  »det  var  jo  forskrækkeligt,  nu  er 
det  forbi  med  dem!«  Saa  gik  Pigen  bort  med  Tulipanerne; 
Gaaseurten  var  glad  ved,  at  den  stod  ude  i  Græsset  og  var 
en  lille,  fattig  Blomst;  den  følte  sig  ret  saa  taknemmelig,  og 
da  Solen  gik  ned,  foldede  den  sine  Blade,  sov  ind  og  drømte 
hele  Natten  om  Solen  og  den  lille  Fugl. 

Næste  Morgen,  da  Blomsten  igen  lykkelig  strakte  alle  de 
hvide  Blade  ligesom  smaa  Arme  ud  mod  Luft  og  Lys,  kendte 
den  Fuglens  Stemme,  men  det  var  saa  sørgeligt,  hvad  den 
sang.  Ja,  den  stakkels  Lærke  havde  god  Grund  dertil,  den 
var  bleven  fanget  og  sad  nu  i  et  Bur  tæt  ved  det  aabne 
Vindue.  Den  sang  om  at  flyve  frit  og  lykkeligt  omkring,  sang 
om  det  unge,  grønne  Korn  paa  Marken,  og  om  den  dejlige 
Rejse,  den  kunde  gøre  paa  sine  Vinger  højt  op  i  Luften.  Den 
stakkels  Fugl  var  ikke  i  godt  Humør,  langen  sad  den  der  i 
Buret. 

Den  lille  Gaaseurt  ønskede  saa  gerne  at  hjælpe,  men  hvor- 
ledes skulde  den  bære  sig  ad  dermed;  ja  det  var  vanskeligt 
at  hitte  paa.  Den  glemte  rent,  hvor  smukt  alt  stod  rundt  om, 
hvor  varmt  Solen  skinnede,  og  hvor  dejlige  hvide  dens  Blade 
saa  ud;  ak,  den  kunde  kun  tænke  paa  den  fangne  Fugl,  som 
den  slet  ikke  var  i  Stand  til  at  gøre  noget  for. 

Da  kom  der  i  det  samme  to  smaa  Drenge  ud  fra  Haven; 
den  ene  af  dem  havde  i  Haanden  en  Kniv,  stor  og  skarp 
som  den,  Pigen  havde  til  at  skære  Tulipanerne  af  med.  De 
gik  lige  hen  imod  den  lille  Gaaseurt,  der  slet  ikke  kunde 
begribe,  hvad  de  vilde. 

»Her  kan  vi  skære  en  dejlig  Græstørv  til  Lærken!«  sagde 
den  ene  Dreng  og  begyndte  at  skære  i  en  Firkant  dybt  ned 
omkring  Gaaseurten,  saa  at  den  kom  til  at  staa  midt  i  Græs- 
tørven. 

»Riv  den  Blomst  af!«  sagde  den  anden  Dreng,  og  Gaase- 
urten rystede  ordentlig  af  Angest,  thi  at  blive  reven  af  var  jo 

at  miste  Livet,  og  nu  vilde  den  saa  gerne  leve,  da  den  skulde 
med  Græstørven  ind  i  Buret  til  den  fangne  Lærke. 

»Nej,  lad  den  sidde!«  sagde  den  anden  Dreng,  »den  pyn- 
ter saa  net!«  og  saa  blev  den  siddende  og  kom  med  ind  i 
Buret  til  Lærken. 

Men  den  stakkels  Fugl  klagede  højt  over  sin  tabte  Frihed 
og  slog  med  Vingerne  mod  Jerntraadene  i  Buret;  den  lille 
Gaaseurt  kunde  ikke  tale,  ikke  sige  et  trøstende  Ord,  ihvor 
gerne  den  vilde.  Saaledes  gik  hele  Formiddagen. 

»Her  er  intet  Vand!«  sagde  den  fangne  Lærke,  »de  erc 
alle  ude  og  have  glemt  mig  med  en  Draabe  at  drikke!  min 
Hals  er  tør  og  brændende!  der  er  Ild  og  Is  inden  i  mig,  og 
Luften  er  saa  tung!  Ak,  jeg  maa  dø  fra  det  varme  Solskin, 
fra  det  friske  grønne,  fra  al  den  Dejlighed,  Gud  har  skabt!« 
og  saa  borede  den  sit  lille  Næb  ned  i  den  kølige  Græstørv 
for  derved  at  opfriskes  lidt;  da  faldt  dens  Øjne  paa  Gaase- 
urten,  og  Fuglen  nikkede  til  den,  kyssede  den  med  Næbbet 
og  sagde:  »Du  maa  ogsaa  visne  herinde,  du  stakkels  lille 
Blomst!  Dig  og  den  lille  grønne  Plet  Græs  har  man  givet 
mig  for  den  hele  Verden,  jeg  havde  udenfor!  hvert  lille 
Græsstraa  skal  være  mig  et  grønt  Træ,  hvert  af  dine  hvide 
Blade  en  duftende  Blomst!  ak,  I  fortælle  mig  kun,  hvor 
meget  jeg  har  mistet!« 

»Hvo  der  dog  kunde  trøste  ham!«  tænkte  Gaaseurten,  men 
den  kunde  ikke  røre  et  Blad;  dog  Duften,  som  strømmede 
ud  af  de  fine  Blade,  var  langt  stærkere,  end  den  ellers  findes 
hos  denne  Blomst;  det  mærkede  ogsaa  Fuglen,  og  skønt  den 
forsmægtede  af  Tørst  og  i  sin  Pine  rev  de  grønne  Græsstraa 
af,  rørte  den  slet  ikke  Blomsten. 

Det  blev  Aften,  og  endnu  kom  ingen  og  bragte  den  stak- 
kels Fugl  en  Vanddraabc;  da  strakte  den  sine  smukke  Vin- 
ger ud,  rystede  dem  krampagtigt,  dens  Sang  var  et  vemodigt 
Pipi;  det  lille  Hoved  bøjede  sig  hen  imod  Blomsten,  og  Fug- 
lens Hjerte  brast  af  Savn  og  Længsel;  da  kunde  Blomsten 
ikke,  som  Aftenen  forud,  folde  sine  Blade  sammen  og  sove, 
den  hang  syg  og  sørgende  ned  mod  Jorden. 

Først    den    næste   Morgen    kom   Drengene,    og   da   de   saa 

Fuglen  død,  græd  de,  græd  mange  Taarer  og  gravede  den  en 
nydelig  Grav,  som  blev  pyntet  med  Blomsterblade.  Fuglens 
Lig  kom  i  en  rød,  dejlig  Æske,  kongeligt  skulde  den  be- 
graves, den  stakkels  Fugl!  da  han  levede  og  sang,  glemte  de 
ham,  lod  ham  sidde  i  Buret  og  lide  Savn,  nu  fik  han  Stads 
og  mange  Taarer. 

Men  Græstørven  med  Gaaseurten  blev  kastet  ud  i  Støvet 
paa  Landevejen,  ingen  tænkte  paa  den,  som  dog  havde  følt 
mest  for  den  lille  Fugl,  og  som  gerne  vilde  trøstet  den! 

Den  standhaftige  Tinsoldat. 


Der  var  engang  fem  og  tyve  Tinsoldater,  de  vare  alle 
Brødre,  thi  de  vare  fødte  af  en  gammel  Tinske.  Geværet 
holdt  de  i  Armen,  Ansigtet  satte  de  lige  ud;  rød  og  blaa, 
nok  saa  dejlig  var  Uniformen.  Det  allerførste,  de  hørte  i 
denne  Verden,  da  Laaget  blev  taget  af  Æsken,  hvori  de  laa, 
var  det  Ord:  »Tinsoldater!«  det  raabte  en  lille  Dreng  og 
klappede  i  Hænderne;  han  havde  faaet  dem,  fordi  det  var 
hans  Fødselsdag,  og  stillede  dem  nu  op  paa  Bordet.  Den  ene 
Soldat  lignede  livagtig  den  anden,  kun  en  eneste  var  lidt 
forskellig;  han  havde  eet  Ben,  thi  han  var  bleven  støbt  sidst, 
og  saa  var  der  ikke  Tin  nok;  dog  stod  han  lige  saa  fast  paa 
sit  ene  som  de  andre  paa  deres  to,  og  det  er  just  ham,  som 
bliver  mærkværdig. 

Paa  Bordet,  hvor  de  bleve  stillede  op,  stod  meget  andet 
Legetøj;  men  det,  som  faldt  mest  i  Øjnene,  var  et  dejligt 
Slot  af  Papir.  Gennem  de  smaa  Vinduer  kunde  man  se  lige 
ind  i  Salene.  Udenfor  stod  smaa  Tiæer  rundt  om  et  lille 
Spejl,  der  skulde  se  ud  som  en  Sø;  Svaner  af  Voks  svømmede 


DEN    STANDHAFTIGE    TINSOLDAT.  147 

derpaa  og  spejlede  sig.  Det  var  alt  sammen  nydeligt,  men 
det  nydeligste  blev  dog  en  lille  Jomfru,  som  stod  midt  i  den 
aabne  Slotsdør;  hun  var  ogsaa  klippet  ud  af  Papir;  men  hun 
havde  et  Skørt  paa  af  det  klareste  Linon  og  et  lille  smalt 
blaat  Baand  over  Skulderen  ligesom  et  Gevandt;  midt  i  det 
sad  en  skinnende  Paillet,  lige  saa  stor  som  hele  hendes  An- 
sigt. Den  lille  Jomfru  strakte  begge  sine  Arme  ud,  for  hun 
var  en  Danserinde,  og  saa  løftede  hun  sit  ene  Ben  saa  højt 
i  Vejret,  at  Tinsoldaten  slet  ikke  kunde  finde  det  og  troede, 
at  hun  kun  havde  eet  Ben  ligesom  han. 

»Det  var  en  Kone  for  mig!«  tænkte  han;  »men  hun  er 
meget  fornem,  hun  bor  i  et  Slot,  jeg  har  kun  en  Æske,  og 
den  ere  vi  fem  og  tyve  om,  det  er  ikke  et  Sted  for  hende! 
dog  jeg  maa  se  at  gøre  Bekendtskab!«  og  saa  lagde  han  sig, 
saa  lang  han  var,  bag  en  Snustobaksdaase,  der  stod  paa 
Bordet;  der  kunde  han  ret  se  paa  den  lille  fine  Dame,  som 
blev  ved  at  staa  paa  eet  Ben  uden  at  komme  ud  af  Balancen. 

Da  det  blev  ud  paa  Aftenen,  kom  alle  de  andre  Tinsol- 
dater i  deres  Æske,  og  Folkene  i  Huset  gik  til  Sengs.  Nu 
begyndte  Legetøjet  at  lege,  baade  at  komme  fremmede,  føre 
Krig  og  holde  Bal;  Tinsoldaterne  raslede  i  Æsken,  for  de 
vilde  være  med,  men  de  kunde  ikke  faa  Laaget  af.  Nødde- 
knækkeren slog  Kolbøtter,  og  Griflen  gjorde  Kommers  paa 
Tavlen;  det  var  et  Spektakel,  saa  Kanarifuglen  vaagnede  og 
begyndte  at  snakke  med  og  det  paa  Vers.  De  to  eneste,  som 
ikke  rørte  sig  af  Stedet,  var  Tinsoldaten  og  den  lille  Danser- 
inde; hun  holdt  sig  saa  rank  paa  Taaspidsen  og  med  begge 
Armene  udad;  han  var  lige  saa  standhaftig  paa  sit  ene  Ben, 
hans  Øjne  kom  ikke  et  Øjeblik  fra  hende. 

Nu  slog  Klokken  tolv,  og  klask,  der  sprang  Laaget  af 
Snustobaksdaasen,  men  der  var  ingen  Tobak  i,  nej,  men  en 
lille,  sort  Trold,  det  var  saadant  et  Kunststykke. 

»Tinsoldat!«  sagde  Trolden,  »vil  du  holde  dine  Øjne  hos 
dig  selv!« 

Men  Tinsoldaten  lod,  som  han  ikke  hørte  det. 

»Ja,  bi  til  i  Morgen!«  sagde  Trolden. 

Da    det   nu   blev  Morgen,   og  Børnene    kom  op,  blev  Tin- 

io» 

soldaten  stillet  hen  i  Vinduet,  og  enten  det  nu  var  Trolden 
eller  Trækvind,  lige  med  eet  fløj  Vinduet  op,  og  Soldaten 
gik  ud  paa  Hovedet  fra  tredie  Sal.  Det  var  en  skrækkelig 
Fart,  han  vendte  Benet  lige  i  Vejret  og  blev  staaende  paa 
Kasketten  med  Bajonetten  nede  imellem  Brostenene. 

Tjenestepigen  og  den  lille  Dreng  kom  straks  ned  for  at 
søge;  men  skønt  de  vare  nær  ved  at  træde  paa  ham,  kunde 
de  dog  ikke  se  ham.  Havde  Tinsoldaten  raabt:  her  er  jeg! 
saa  havde  de  nok  fundet  ham,  men  han  fandt  det  ikke  pas- 
sende at  skrige  højt,  da  han  var  i  Uniform. 

Nu  begyndte  det  at  regne,  den  ene  Draabe  faldt  tættere 
end  den  anden,  det  blev  en  ordentlig  Skylle;  da  den  var 
forbi,  kom  der  to  Gadedrenge. 

»Sej  du!«  sagde  den  ene,  »der  ligger  en  Tinsoldat!  han 
skal  ud  at  sejle!« 

Og  saa  gjorde  de  en  Baad  af  en  Avis,  satte  Tinsoldaten 
midt  i  den,  og  nu  sejlede  han  ned  ad  Rendestenen;  begge 
Drengene  løb  ved  Siden  og  klappede  i  Hænderne.  Bevar  os 
vel!  hvilke  Bølger  der  gik  i  den  Rendesten,  og  hvilken 
Strøm  der  var;  ja,  det  havde  da  ogsaa  skylregnet.  Papirs- 
baaden  vippede  op  og  ned,  og  imellem  saa  drejede  den  sig 
rundt,  saa  det  dirrede  i  Tinsoldaten;  men  han  blev  stand- 
haftig, forandrede  ikke  en  Mine,  saa  lige  ud  og  holdt  Ge- 
været i  Armen. 

Lige  med  eet  drev  Baaden  ind  under  et  langt  Rende- 
stensbræt;  der  blev  lige  saa  mørkt,  som  om  han  var  i  sin 
Æske. 

»Hvor  mon  jeg  nu  kommer  hen,«  tænkte  han,  »ja,  ja,  det 
er  Troldens  Skyld!  Ak,  sad  dog  den  lille  Jomfru  her  i  Baa- 
den, saa  maatte  her  gerne  være  een  Gang  saa  mørkt  endnu!« 

I  det  samme  kom  der  en  stor  Vandrotte,  som  boede  under 
Rendestensbrættet. 

»Har  du  Pas?«  spurgte  Rotten,   »hid  med  Passet!« 

Men  Tinsoldaten  tav  stille  og  holdt  endnu  fastere  paa 
Geværet.  Baaden  foer  af  Sted,  og  Rotten  bag  efter.  Hu !  hvor 
den  skar  Tænder  og  raabte  til  Pinde  og  Straa: 

»Stop  ham!  Stop  ham!  han  har  ikke  betalt  Told!  han 
har  ikke  vist  Pas!« 

Men  Strømmen  blev  stærkere  og  stærkere,  Tinsoldaten 
kunde  allerede  øjne  den  lyse  Dag  foran,  hvor  Brættet  slap, 
men  han  hørte  ogsaa  en  brusende  Lyd,  der  nok  kunde  gøre 
en  tapper  Mand  forskrækket;  tænk  dog,  Rendestenen  styr- 
tede, hvor  Brættet  endte,  lige  ud  i  en  stor  Kanal,  det  vilde 
for  ham  være  lige  saa  farligt,  som  for  os  at  sejle  ned  ad  et 
stort  Vandfald. 

Nu  var  han  allerede  saa  nær  derved,  at  han  ikke  kunde 
standse.  Baaden  foer  ud,  den  stakkels  Tinsoldat  holdt  sig  saa 
stiv,  han  kunde,  ingen  skulde  sige  ham  paa,  at  han  blinkede 
med  Øjnene.  Baaden  snurrede  tre  fire  Gange  rundt  og  var 
fyldt  med  Vand  lige  til  Randen,  den  maatte  synke;  Tinsol- 
daten stod  i  Vand  til  Halsen,  og  dybere  og  dybere  sank 
Baaden;  mere  og  mere  løste  Papiret  sig  op;  nu  gik  Vandet 
over  Soldatens  Hoved,  —  da  tænkte  han  paa  den  lille  nyde- 
lige Danserinde,  som  han  aldrig  mere  skulde  faa  at  se;  og 
det  klang  for  Tinsoldatens  Øre: 

„Fare,  fare,  Krigsmand! 
Døden  skal  du  lide!" 

Nu  gik  Papiret  itu,  og  Tinsoldaten  styrtede  igennem  — 
men  blev  i  det  samme  slugt  af  en  stor  Fisk. 

Nej,  hvor  der  var  mørkt  derinde!  der  var  endnu  værre 
end  under  Rendestensbrættet,  og  saa  var  der  saa  snævert; 
men  Tinsoldaten  var  standhaftig  og  laa,  saa  lang  han  var, 
med  Geværet  i  Armen.  — 

Fisken  foer  omkring,  den  gjorde  de  allerforfærdeligste  Be- 
vægelser; endelig  blev  den  ganske  stille,  der  foer  som  en  Lyn- 
straale  igennem  den,  Lyset  skinnede  ganske  klart,  og  en 
raabte  højt:  »Tinsoldat!«  Fisken  var  bleven  fanget,  bragt 
paa  Torvet,  solgt  og  kommen  op  i  Køkkenet,  hvor  Pigen 
skar  den  op  med  en  stor  Kniv.  Hun  tog  med  sine  to  Fingre 
Soldaten  midt  om  Livet  og  bar  ham  ind  i  Stuen,  hvor  de 
alle    sammen    vilde    se    saadan    en    mærkværdig   Mand,   der 

havde  rejst  om  i  Maven  paa  en  Fisk;  men  Tinsoldaten  var 
slet  ikke  stolt.  De  stillede  ham  op  paa  Bordet  og  der  — 
nej,  hvor  det  kan  gaa  underligt  til  i  Verden!  Tinsoldaten 
var  i  den  selvsamme  Stue,  han  havde  været  i  før,  han  saa 
de  selvsamme  Børn,  og  Legetøjet  stod  paa  Bordet;  det  dej- 
lige Slot  med  den  nydelige  lille  Danserinde;  hun  holdt 
sig  endnu  paa  det  ene  Ben  og  havde  det  andet  højt  i  Vej- 
ret, hun  var  ogsaa  standhaftig;  det  rørte  Tinsoldaten,  han 
var  færdig  ved  at  græde  Tin,  men  det  passede  sig  ikke. 
Han  saa  paa  hende,  og  hun  saa  paa  ham,  men  de  sagde 
ikke  noget. 


I  det  samme  tog  den  ene  af  Smaadrengene  og  kastede 
Soldaten  lige  ind  i  Kakkelovnen,  og  han  gav  slet  ingen 
Grund  derfor;  det  var  bestemt  Trolden  i  Daasen,  der  var 
Skyld  deri. 

Tinsoldaten  stod  ganske  belyst  og  følte  en  Hede,  der  var 
forfærdelig,  men  om  det  var  af  den  virkelige  Ild  eller  af 
Kærlighed,  det  vidste  han  ikke.  Kulørerne  vare  rent  gaaede 
af  ham,  om  det  var  sket  paa  Rejsen,  eller  det  var  af  Sorg, 
kunde  ingen  sige.  Han  saa  paa  den  lille  Jomfru,  hun  saa 
paa  ham,  og  han  følte,  han  smeltede,  men  endnu  stod  han 
standhaftig  med  Geværet  i  Armen.  Da  gik  der  en  Dør  op, 
Vinden   tog   i  Danserinden,    og  hun   fløj    som  en  Sylfide  lige 

ind  i  Kakkelovnen  til  Tinsoldaten,  blussede  op  i  Lue  og 
var  borte;  saa  smeltede  Tinsoldaten  til  en  Klat,  og  da  Pigen 
Dagen  efter  tog  Asken  ud,  fandt  hun  ham  som  et  lille  Tin- 
hjerte; af  Danserinden  derimod  var  der  kun  Pailletten,  og 
den  var  brændt  kulsort. 


De  vilde  Svaner. 


Langt  borte  herfra,  der  hvor  Svalerne  flyve  hen,  naar  vi 
have  Vinter,  boede  en  Konge,  som  havde  elleve  Sønner 
og  een  Datter,  Elisa.  De  elleve  Brødre,  Prinser  vare  de,  gik 
i  Skole  med  Stjerne  paa  Brystet  og  Sabel  ved  Siden;  de 
skrev  paa  Guldtavle  med  Diamantgriffel  og  læste  lige  saa 
godt  udenad  som  indeni,  man  kunde  straks  høre,  at  de  vare 
Prinser.  Søsteren  Elisa  sad  paa  en  lille  Skammel  af  Spejl- 
glas og  havde  en  Billedbog,  der  var  købt  for  det  halve 
Kongerige. 

Oh,  de  Børn  havde  det  saa  godt,  men  saaledes  skulde 
det  ikke  altid  blive. 

Deres  Fader,  som  var  Konge  over  hele  Landet,  giftede 
sig  med  en  ond  Dronning,  der  slet  ikke  var  de  stakkels  Børn 
god;  allerede  den  første  Dag  kunde  de  godt  mærke  det;  paa 
hele  Slottet  var  der  stor  Stads,  og  saa  legede  Børnene:  komme 
fremmede;  men  i  Stedet  for,  at  de  ellers  fik  alle  de  Kager 
og  stegte  Æbler,  der  vare  at  overkomme,  gav  hun  dem  kun 

Sand  i  en  Tekop  og  sagde,  at  de  kunde  lade,  som  om  del 
var  noget. 

Ugen  efter  satte  hun  den  lille  Søster  Elisa  ud  paa  Lan- 
det hos  nogle  Bønderfolk,  og  længe  varede  det  ikke,  før  hun 
fik  Kongen  indbildt  saa  meget  om  de  stakkels  Prinser,  at 
han  slet  ikke  brød  sig  mere  om  dem. 

»Flyv  I  ud  i  Verden  og  skøt  jer  selv!«  sagde  den  onde 
Dronning,  »flyv  som  store  Fugle  uden  Stemme!«  men  hun 
kunde  dog  ikke  gøre  det  saa  slemt,  som  hun  gerne  vilde, 
de  bleve  elleve  dejlige  vilde  Svaner.  Med  et  underligt  Skrig 
fløj  de  ud  af  Slotsvinduerne  hen  over  Parken  og  Skoven. 

Det  var  endnu  ganske  tidlig  Morgen,  da  de  kom  forbi, 
hvor  Søsteren  Elisa  laa  og  sov  i  Bondens  Stue;  her  svæ- 
vede de  over  Taget,  drejede  med  deres  lange  Halse  og  slog 
med  Vingerne,  men  ingen  hørte  eller  saa  det;  de  maatte  igen 
af  Sted,  højt  op  mod  Skyerne,  langt  ud  i  den  vide  Verden, 
der  fløj  de  ud  i  en  stor,  mørk  Skov,  der  strakte  sig  lige  ned 
til  Stranden. 

Den  stakkels  lille  Elisa  stod  i  Bondens  Stue  og  legede 
med  et  grønt  Blad,  andet  Legetøj  havde  hun  ikke;  og  hun 
stak  et  Hul  i  Bladet,  kiggede  derigennem  op  paa  Solen,  og 
da  var  det,  ligesom  om  hun  saa  sine  Brødres  klare  Øjne,  og 
hver  Gang  de  varme  Solstraaler  skinnede  paa  hendes  Kind, 
tænkte  hun  paa  alle  deres  Kys. 

Den  ene  Dag  gik  ligesom  den  anden.  Blæste  Vinden  gen- 
nem de  store  Rosenhækker  uden  for  Huset,  da  hviskede  den 
til  Roserne:  »Hvo  kan  være  smukkere  end  I?«  men  Roserne 
rystede  med  Hovedet  og  sagde:  »Det  er  Elisa!«  Og  sad  den 
gamle  Kone  om  Søndagen  i  Døren  og  læste  i  sin  Psalmebog, 
da  vendte  Vinden  Bladene  og  sagde  til  Bogen:  »Hvo  kan 
være  frommere  end  du?«  —  »Det  er  Elisa!«  sagde  Psalme- 
bogen,  og  det  var  den  rene  Sandhed,  hvad  Roserne  og  Psalme- 
bogen  sagde. 

Da  hun  var  femten  Aar,  skulde  hun  hjem;  og  da  Dron- 
ningen saa,  hvor  smuk  hun  var,  blev  hun  hende  vred  og 
hadefuld;    gerne    havde    hun    forvandlet    hende    til    en   vild 

Svane,  ligesom  Brødrene,  men  det  turde  hun  ikke  straks,  da 
jo  Kongen  vilde  se  sin  Datter. 

I  den  tidlige  Morgen  gik  Dronningen  ind  i  Badet,  det 
var  bygget  af  Marmor  og  smykket  med  bløde  Hynder  og  de 
dejligste  Tæpper,  og  hun  tog  tre  Skruptudser,  kyssede  paa 
dem  og  sagde  til  den  ene:  »Sæt  dig  paa  Elisas  Hoved,  naar 
hun  kommer  i  Badet,  at  hun  kan  blive  dorsk  som  du!  Sæt 
dig  paa  hendes  Pande,«  sagde  hun  til  den  anden,  »at  hun 
kan  blive  styg  som  du,  saa  at  hendes  Fader  ikke  kender 
hende!  Hvil  ved  hendes  Hjerte,«  hviskede  hun  til  den  tredie, 
»lad  hende  faa  et  ondt  Sind,  at  hun  kan  have  Pine  deraf!« 
Saa  satte  hun  Skruptudserne  ud  i  det  klare  Vand,  der  straks 
fik  en  grønlig  Farve,  kaldte  paa  Elisa,  klædte  hende  af  og 
lod  hende  stige  ned  i  Vandet,  og  idet  hun  dukkede,  satte 
den  ene  Skruptudse  sig  i  hendes  Haar,  den  anden  paa  hen- 
des Pande  og  den  tredie  paa  Brystet,  men  Elisa  syntes  slet 
ikke  at  mærke  det;  saa  snart  hun  rejste  sig  op,  flød  der 
tre  røde  Valmuer  paa  Vandet;  havde  Dyrene  ikke  været  gif- 
tige og  kyssede  af  Heksen,  da  vare  de  blevne  forvandlede  til 
røde  Roser,  men  Blomster  bleve  de  dog  ved  at  hvile  paa 
hendes  Hoved  og  ved  hendes  Hjerte;  hun  var  for  from 
og  uskyldig  til,  at  Trolddommen  kunde  have  Magt  over 
hende. 

Da  den  onde  Dronning  saa  det,  gned  hun  hende  ind  med 
Valnødsaft,  saa  hun  blev  ganske  sortbrun,  strøg  det  smukke 
Ansigt  over  med  en  stinkende  Salve  og  lod  det  dejlige  Haar 
filtre  sig;  det  var  umuligt  at  kende  den  smukke  Elisa  igen. 

Da  derfor  hendes  Fader  saa  hende,  blev  han  ganske  for- 
skrækket og  sagde,  at  det  var  ikke  hans  Datter;  ingen  vilde 
heller  kendes  ved  hende  uden  Lænkehunden  og  Svalerne,  men 
de  vare  fattige  Dyr  og  havde  ikke  noget  at  sige. 

Da  græd  den  stakkels  Elisa  og  tænkte  paa  sine  elleve 
Brødre,  der  alle  vare  borte.  Bedrøvet  listede  hun  sig  ud  af 
Slottet,  gik  hele  Dagen  over  Mark  og  Mose  ind  i  den  store 
Skov.  Hun  vidste  slet  ikke,  hvor  hun  vilde  hen,  men  hun 
følte  sig  saa  bedrøvet  og  længtes  efter  sine  Brødre,  de  vare 

vist  ogsaa,  ligesom  hun,  jagede  ud  i  Verden,  dem  vilde  hun 
søge  at  finde. 

Kun  kort  Tid  havde  hun  været  i  Skoven,  før  Natten  faldt 
paa;  hun  var  kommen  rent  bort  fra  Vej  og  Sti;  da  lagde 
hun  sig  ned  paa  det  bløde  Mos,  læste  sin  Aftenbøn  og  hæl- 
dede sit  Hoved  op  til  en  Stub.  Der  var  saa  stille,  Luften  var 
saa  mild,  og  rundt  omkring  i  Græsset  og  paa  Mosset  skin- 
nede, som  en  grøn  Ild,  over  hundrede  Sankt-Hans-Orme;  da 
hun  med  Haanden  sagte  rørte  ved  en  af  Grenene,  faldt  de 
lysende  Insekter  som  Stjerneskud  ned  til  hende. 

Hele  Natten  drømte  hun  om  sine  Brødre;  de  legede  igen 
som  Børn,  skrev  med  Diamantgriffel  paa  Guldtavle  og  saa  i 
den  dejlige  Billedbog,  der  havde  kostet  det  halve  Rige;  men 
paa  Tavlen  skrev  de  ikke,  som  før,  kun  Nuller  og  Streger, 
nej,  de  dristigste  Bedrifter,  de  havde  udført,  alt,  hvad  de 
havde  oplevet  og  set;  og  i  Billedbogen  var  alt  levende,  Fug- 
lene sang,  og  Menneskene  gik  ud  af  Bogen  og  talte  til  Elisa 
og  hendes  Brødre,  men  naar  hun  vendte  Bladet,  sprang  de 
straks  igen  ind,  for  at  der  ikke  skulde  komme  Vilderede  i 
Billederne. 

Da  hun  vaagnede,  var  Solen  allerede  højt  oppe;  hun 
kunde  rigtignok  ikke  se  den,  de  høje  Træer  bredte  deres 
Grene  tæt  og  fast  ud,  men  Straalerne  spillede  derude  ligesom 
et  viftende  Guldflor;  der  var  en  Duft  af  det  grønne,  og  Fug- 
lene vare  nær  ved  at  sætte  sig  paa  hendes  Skuldre.  Hun 
hørte  Vandet  plaske,  der  var  mange  store  Kildevæld,  som 
alle  faldt  ud  i  en  Dam,  hvor  der  var  den  dejligste  Sandbund; 
rigtignok  vokste  her  tætte  Buske  rundt  om,  men  paa  eet 
Sted  havde  Hjortene  gravet  en  stor  Aabning,  og  her  gik 
Elisa  hen  til  Vandet,  der  var  saa  klart,  at  havde  Vinden 
ikke  rørt  Grene  og  Buske  saaledes,  at  de  bevægede  sig,  da 
inaatte  hun  have  troet,  at  de  vare  malede  af  nede  paa  Bun- 
den, saa  tydeligt  spejlede  sig  der  hvert  Blad,  baade  del, 
Solen  skinnede  igennem,  og  det,  der  ganske  var  i  Skygge. 

Saa  snart  hun  saa  sit  eget  Ansigt,  blev  hun  ganske  for- 
skrækket, saa  brunt  og  fælt  var  det,  men  da  hun  gjorde  sin 
lille  Haand  vaad  og  gned  Øjne  og  Pande,  skinnede  den  hvide 

Hud  frem  igen;  da  lagde  hun  alle  sine  Klæder  og  gik  ud  i 
det  friske  Vand;  et  dejligere  Kongebarn,  end  hun  var,  fand- 
tes der  ikke  i  denne  Verden. 

Da  hun  igen  var  klædt  og  havde  flettet  sit  lange  Haar, 
gik  hun  til  det  sprudlende  Væld,  drak  af  sin  hule  Haand  og 
vandrede  længere  ind  i  Skoven  uden  selv  at  vide  hvorhen. 
Hun  tænkte  paa  sine  Brødre,  tænkte  paa  den  gode  Gud,  del- 
vist ikke  vilde  forlade  hende;  han  lod  de  vilde  Skovæbler 
gro  for  at  mætte  den  hungrige;  han  viste  hende  et  saadant 
Træ,  Grenene  bugnede  af  Frugt,  her  holdt  hun  sit  Middags- 
maaltid,  satte  Støtter  under  dets  Grene  og  gik  saa  ind  i  den 
mørkeste  Del  af  Skoven.  Der  var  saa  stille,  at  hun  hørte  sine 
egne  Fodtrin,  hørte  hvert  lille  vissent  Blad,  der  bøjede  sig 
under  hendes  Fod;  ikke  en  Fugl  var  der  at  se,  ikke  en  Sol- 
straale  kunde  trænge  igennem  de  store,  tætte  Trægrene;  de 
høje  Stammer  stod  saa  nær  ved  hverandre,  at  naar  hun  saa 
ligefrem,  var  det,  som  om  det  ene  Bjælkegitter,  tæt  véd  det 
andet,  omsluttede  hende;  oh,  her  var  en  Ensomhed,  hun  al- 
drig før  havde  kendt. 

Natten  blev  saa  mørk;  ikke  en  eneste  lille  Sankt-Hans- 
Orm  skinnede  fra  Mosset,  bedrøvet  lagde  hun  sig  ned  for  at 
sove;  da  syntes  hun,  at  Trægrenene  oven  over  hende  gik  til 
Side,  og  Vor  Herre  med  milde  Øjne  saa  ned  paa  hende,  og 
smaa  Engle  tittede  frem  over  hans  Hoved  og  under  hans 
Arme. 

Da  hun  vaagnede  om  Morgenen,  vidste  hun  ikke,  om  hun 
havde  drømt  det,  eller  om  det  virkelig  var  saa. 

Hun  gik  nogle  Skridt  fremad,  da  mødte  hun  en  gammel 
Kone  med  Bær  i  sin  Kurv,  den  gamle  gav  hende  nogle  af 
disse.  Elisa  spurgte,  om  hun  ikke  havde  set  elleve  Prinser 
ride  igennem  Skoven. 

»Nej,«  sagde  den  gamle,  »men  jeg  saa  i  Gaar  elleve  Sva- 
ner med  Guldkroner  paa  Hovedet  svømme  ned  ad  Aaen  her 
tæt  ved!« 

Og  hun  førte  Elisa  et  Stykke  længere  frem  til  en  Skrænt; 
neden  for  denne  bugtede  sig  en  Aa;  Træerne  paa  dens  Bred- 
der strakte  deres  lange,  bladfulde  Grene  over  imod  hverandre, 

og  hvor  de  efter  deres  naturlige  Vækst  ikke  kunde  naa  sam- 
men, der  havde  de  revet  Rødderne  løse  fra  Jorden  og  hæl- 
dede ud  over  Vandet  med  Grenene  flettede  i  hverandre. 

Elisa  sagde  Farvel  til  den  gamle  og  gik  langs  med  Aaen, 
til  hvor  denne  flød  ud  i  den  store,  aabne  Strand. 

Hele  det  dejlige  Hav  laa  for  den  unge  Pige;  men  ikke 
en  Sejler  viste  sig  derude,  ikke  en  Baad  var  der  at  se,  hvor 
skulde  hun  dog  komme  længer  bort.  Hun  betragtede  de  utal- 
lige Smaastene  paa  Bredden;  Vandet  havde  slebet  dem  alle 
runde.  Glas,  Jern,  Stene,  alt  hvad  der  laa  skyllet  op,  havde 
taget  Skikkelse  af  Vandet,  der  dog  var  langt  blødere  end 
hendes  fine  Haand.  »Det  bliver  utrætteligt  ved  at  rulle,  og 
saa  jævner  sig  det  haarde,  jeg  vil  være  lige  saa  utrættelig! 
Tak  for  eders  Lærdom,  I  klare  rullende  Bølger!  engang,  det  siger 
mit  Hjerte  mig,  ville  I  bære  mig  til  mine  kære  Brødre!« 

Paa  den  opskyllede  Tang  laa  elleve  hvide  Svanefjer;  hun 
samlede  dem  i  en  Buket,  der  laa  Vanddraaber  paa  dem,  om 
det  var  Dug  eller  Taarer,  kunde  ingen  se.  Ensomt  var  der 
ved  Stranden,  men  hun  følte  det  ikke;  thi  Havet  frembød 
en  evig  Afveksling,  ja  i  nogle  faa  Timer  flere,  end  de  ferske 
Indsøer  kunne  vise  i  et  helt  Aar.  Kom  der  en  stor,  sort  Sky, 
saa  var  det,  som  Søen  vilde  sige:  jeg  kan  ogsaa  se  mørk  ud, 
og  da  blæste  Vinden,  og  Bølgerne  vendte  det  hvide  ud;  men 
skinnede  Skyerne  røde,  og  Vinden  sov,  saa  var  Havet  som 
et  Rosenblad;  nu  blev  det  grønt,  nu  hvidt,  men  i  hvor  stille 
det  hvilede,  var  der  dog  ved  Bredden  en  sagte  Bevægelse; 
Vandet  hævede  sig  svagt,   som  Brystet  paa  et  sovende  Barn. 

Da  Solen  var  ved  at  gaa  ned,  saa  Elisa  elleve  vilde  Svaner 
med  Guldkroner  paa  Hovedet  flyve  mod  Land,  de  svævede 
den  ene  bag  den  anden;  det  saa  ud  som  et  langt,  hvidt  Baand; 
da  steg  Elisa  op  paa  Skrænten  og  skjulte  sig  bag  en  Busk;  Sva- 
nerne satte  sig  nær  ved  hende  og  slog  med  deres  store,  hvide 
Vinger. 

Idet  Solen  var  under  Vandet,  faldt  pludselig  Svane- 
hammen, og  der  stod  elleve  dejlige  Prinser,  Elisas  Brødre. 
Hun  udstødte  et  højt  Skrig;  thi  uagtet  de  havde  forandret 
sig    meget,   vidste   hun,   at  det  var  dem,  følte,  at  det  maatte 


158  DE    VILDE    SVANER. 

være  dem ;  og  hun  sprang  i  deres  Arme,  kaldte  dem  ved 
Navn,  og  de  bleve  saa  lyksalige,  da  de  saa  og  kendte  deres 
lille  Søster,  der  nu  var  saa  stor  og  dejlig.  De  lo,  og  de  græd, 
og  snart  havde  de  forstaaet  hverandre,  hvor  ond  deres  Sted- 
moder havde  været  imod  dem  alle. 

»Vi  Brødre,«  sagde  den  ældste,  »flyve  som  vilde  Svaner, 
saa  længe  Solen  staar  paa  Himlen;  naar  den  er  nede,  faa 
vi  vor  menneskelige  Skikkelse;  derfor  maa  vi  altid  ved  Sol- 
nedgang passe  paa  at  have  Hvile  for  Foden,  for  flyve  vi  da 
oppe  mod  Skyerne,  maa  vi,  som  Mennesker,  styrte  ned  i 
Dybet.  Her  bo  vi  ikke;  der  ligger  et  lige  saa  skønt  Land 
som  dette  hin  Side  Søen;  men  Vejen  derhen  er  lang,  det 
store  Hav  maa  vi  over,  og  der  findes  ingen  0  paa  vor  Vej, 
hvor  vi  kunne  overnatte,  kun  en  ensom  lille  Klippe  rager 
op  midt  der  ude;  den  er  ej  større,  end  at  vi  Side  om  Side 
kunne  hvile  paa  den;  gaar  Søen  stærkt,  saa  sprøjter  Vandet 
højt  over  os;  men  dog  takke  vi  vor  Gud  for  den.  Der  over- 
natte vi  i  vor  Skikkelse  som  Menneske,  uden  den  kunde  vi 
aldrig  gæste  vort  kære  Fædreland,  thi  to  af  Aarets  længste 
Dage  bruge  vi  til  vor  Flugt.  Kun  een  Gang  om  Aaret  er  det 
forundt  os  at  besøge  vort  Fædrenehjem,  elleve  Dage  tør  vi 
blive  her,  flyve  hen  over  denne  store  Skov,  hvorfra  vi  kunne 
øjne  Slottet,  hvor  vi  bleve  fødte,  og  hvor  vor  Fader  bor,  se 
det  høje  Taarn  af  Kirken,  hvor  Moder  er  begravet.  —  Her 
synes  vi,  Træer  og  Buske  ere  i  Slægt  med  os,  her  løbe  de 
vilde  Heste  hen  over  Sletterne,  som  vi  saa  det  i  vor  Barn- 
dom; her  synger  Kulbrænderen  de  gamle  Sange,  vi  dansede 
efter  som  Børn,  her  er  vort  Fædreland,  her  drages  vi  hen, 
og  her  have  vi  fundet  dig,  du  kære,  lille  Søster;  to  Dage 
endnu  tør  vi  blive  her,  saa  maa  vi  bort  over  Havet  til  et 
dejligt  Land,  men  som  ikke  er  vort  Fædreland;  hvorledes 
faa  vi  dig  med?  Vi  have  hverken  Skib  eller  Baad!« 

»Hvorledes  skal  jeg  kunne  frelse  eder?«  sagde  Søsteren. 

Og  de  talte  sammen  næsten  den  hele  Nat,  der  blev  kun 
blundet  nogle  Timer. 

Elisa  vaagnede  ved  Lyden  af  Svanevingerne,  der  susede 
over  hende.  Brødrene  vare  igen  forvandlede,  og  de  fløj  i  store 

Kredse  og  til  sidst  langt  bort,  men  en  af  dem,  den  yngste, 
blev  tilbage;  og  Svanen  lagde  sit  Hoved  i  hendes  Skød,  og 
hun  klappede  dens  hvide  Vinger;  hele  Dagen  vare  de  sammen. 


Mod  Aften  kom  de  andre  tilbage,  og  da  Solen  var  nede,  stod 
de  i  deres  naturlige  Skikkelse. 

»I   Morgen    flyve    vi    herfra,   tør   ikke   komme  tilbage  før 
om  et  helt  Aar,  men  dig  kunne  vi  ikke  saaledes  forlade!  har 

du  Mod  at  følge  med?  Min  Arm  er  stærk  nok  til  at  bære 
dig  gennem  Skoven,  skulde  vi  da  ikke  alle  have  stærke 
Vinger  nok  til  at  flyve  med  dig  over  Havet.« 

»Ja,  tag  mig  med!«  sagde  Elisa. 

Den  hele  Nat  tilbragte  de  med  at  flette  et  Net  af  den 
smidige  Pilebark  og  de  sejge  Siv,  og  det  blev  stort  og  stærkt; 
paa  dette  lagde  Elisa  sig,  og  da  Solen  saa  kom  frem  og 
Brødrene  forvandledes  til  vilde  Svaner,  greb  de  i  Nettet  med 
deres  Næb  og  fløj  højt  mod  Skyerne  med  den  kære  Søster, 
der  sov  endnu.  Solstraalerne  faldt  lige  paa  hendes  Ansigt, 
derfor  fløj  en  af  Svanerne  over  hendes  Hoved,  at  dens  brede 
Vinger  kunde  give  Skygge.  — 

De  vare  langt  fra  Land,  da  Elisa  vaagnede;  hun  troede 
endnu  at  drømme,  saa  underligt  forekom  det  hende  at  bæres 
over  Havet,  højt  gennem  Luften.  Ved  hendes  Side  laa  en 
Gren  med  dejlige  modne  Bær  og  et  Bundt  velsmagende  Rød- 
der; dem  havde  den  yngste  af  Brødrene  samlet  og  lagt  til 
hende,  og  hun  tilsmilede  ham  taknemmelig,  thi  hun  kendte, 
det  var  ham,  som  fløj  lige  over  hendes  Hoved  og  skyggede 
med  Vingerne. 

De  vare  saa  højt  oppe,  at  det  første  Skib,  de  saa  under 
sig,  syntes  en  hvid  Maage,  der  laa  paa  Vandet.  En  stor 
Sky  stod  bag  ved  dem,  det  var  et  helt  Bjerg,  og  paa  den 
saa  Elisa  Skyggen  af  sig  selv  og  af  de  elleve  Svaner,  saa 
kæmpestore  fløj  de  der;  det  var  et  Skilderi,  prægtigere  end 
hun  havde  set  noget  før;  men  alt  som  Solen  steg  højere,  og 
Skyen  blev  længere  bag  ved  dem,  forsvandt  det  svævende 
Skyggebillede. 

Den  hele  Dag  fløj  de  af  Sted  som  en  susende  Pil  gennem 
Luften,  men  dog  var  det  langsommere  end  ellers,  nu  havde 
de  Søsteren  at  bære.  Der  trak  et  ondt  Vejr  op,  Aftenen  nær- 
mede sig;  angest  saa  Elisa  Solen  synke,  og  endnu  var  ej  den 
ensomme  Klippe  i  Havet  at  øjne;  det  forekom  hende,  at 
Svanerne  gjorde  stærkere  Slag  med  Vingerne.  Ak!  hun  var 
Skyld  i,  at  de  ej  kom  hurtigt  nok  af  Sted;  naar  Solen  var 
nede,  vilde  de  blive  til  Mennesker,  styrte  i  Havet  og  drukne. 
Da  bad  hun  i  sit  Hjertes  Inderste  en  Bøn  til  Vor  Herre,  men 

endnu  øjnede  hun  ingen  Klippe;  den  sorte  Sky  kom  nærmere, 
de  stærke  Vindpust  forkyndte  en  Storm,  Skyerne  stod  i  en 
eneste  stor,  truende  Bølge,  der  fast  som  Bly  skød  fremad; 
Lyn  blinkede  paa  Lyn. 

Nu  var  Solen  lige  ved  Randen  af  Havet.  Elisas  Hjerte 
bævede;  da  skød  Svanerne  nedad  saa  hastigt,  at  hun  troede 
at  falde;  men  nu  svævede  de  igen.  Solen  var  halvt  nede  i 
Vandet;  da  først  øjnede  hun  den  lille  Klippe  under  sig,  den 
saa  ud  ikke  større,  end  om  det  var  en  Sælhund,  der  stak 
Hovedet  op  af  Vandet.  Solen  sank  saa  hurtigt;  nu  var  den 
kun  som  en  Stjerne;  da  rørte  hendes  Fod  ved  den  faste 
Grund,  Solen  slukkedes  lig  den  sidste  Gnist  i  det  brændende 
Papir;  Arm  i  Arm  saa  hun  Brødrene  staa  omkring  sig;  men 
mere  Plads  end  netop  til  dem  og  hende  var  der  heller  ikke. 
Søen  slog  mod  Klippen  og  gik  som  en  Skylregn  hen  over 
dem;  Himlen  skinnede  i  en  altid  flammende  Ild,  og  Slag 
paa  Slag  rullede  Tordenen;  men  Søster  og  Brødre  holdt 
hverandre  i  Hænderne  og  sang  en  Psalme,  hvoraf  de  fik  Trøst 
og  Mod. 

I  Dagningen  var  Luften  ren  og  stille;  saa  snart  Solen 
steg,  fløj  Svanerne  med  Elisa  bort  fra  Øen.  Havet  gik  endnu 
stærkt,  det  saa  ud,  da  de  vare  højt  i  Vejret,  som  om  det 
hvide  Skum  paa  den  sortgrønne  Sø  var  Millioner  Svaner,  der 
flød  paa  Vandet. 

Da  Solen  kom  højere,  saa  Elisa  foran  sig,  halvt  svøm- 
mende i  Luften,  et  Bjergland  med  skinnende  Ismasser  paa 
Fjeldene,  og  midt  derpaa  strakte  sig  et  vist  milelangt  Slot 
med  den  ene  dristige  Søjlegang  oven  paa  den  anden;  neden 
for  gyngede  Palmeskove  og  Pragtblomster,  store  som  Mølle- 
hjul. Hun  spurgte,  om  det  var  Landet,  hun  skulde  til,  men 
Svanerne  rystede  med  Hovedet,  thi  det,  hun  saa,  var  Fata 
Morgan  as  dejlige,  altid  omvekslende  Skyslot;  derind  turde 
de  intet  Menneske  bringe.  Elisa  stirrede  derpaa;  da  styrtede 
Bjerge,  Skove  og  Slot  sammen,  og  der  stod  tyve  stolte  Kirker, 
alle  hverandre  lige,  med  høje  Taarne  og  spidse  Vinduer. 
Hun  syntes  at  høre  Orgelet  klinge,  men  det  var  Havet,  hun 
hørte.    Nu  var  hun   Kirkerne  ganske  nær,   da  bleve  disse  til 

en  hel  Flaade,  der  sejlede  hen  under  hende;  hun  saa  ned, 
og  det  var  kun  Havtaage,  der  jog  hen  over  Vandet.  Ja,  en 
evig  Afveksling  havde  hun  for  Øje,  og  nu  saa  hun  det  virke- 
lige Land,  hun  skulde  til;  der  rejste  sig  de  dejlige  blaa 
Bjerge,  med  Gederskove,  Byer  og  Slotte.  Længe  før  Solen  gik 
ned,  sad  hun  paa  Fjeldet  foran  en  stor  Hule,  der  var  begroet 
med  fine,  grønne  Slyngplanter;  det  saa  ud,  som  det  var  bro- 
derede Tæpper. 

»Nu  skal  vi  se,  hvad  du  drømmer  her  i  Nat!«  sagde  den 
yngste  Broder  og  viste  hende  hendes  Sovekammer. 

»Gid  jeg  maatte  drømme,  hvorledes  jeg  skulde  frelse  eder!« 
sagde  hun;  og  denne  Tanke  beskæftigede  hende  saa  levende, 
hun  bad  saa  inderlig  til  Gud  om  hans  Hjælp,  ja  selv  i  Søvne 
vedblev  hun  sin  Bøn;  da  forekom  det  hende,  at  hun  fløj  højt 
op  i  Luften,  til  Fata  Morgan  as  Skyslot,  og  Feen  kom  hende 
i  Møde,  saa  smuk  og  glimrende,  og  dog  lignede  hun  ganske 
den  gamle  Kone,  der  gav  hende  Bær  i  Skoven  og  fortalte 
hende  om  Svanerne  med  Guldkronerne  paa. 

»Dine  Brødre  kan  frelses!«  sagde  hun,  »men  har  du 
Mod  og  Udholdenhed?  Vel  er  Havet  blødere  end  dine  fine 
Hænder  og  omformer  dog  de  haarde  Stene,  men  det  føler 
ikke  den  Smerte,  dine  Fingre  ville  føle;  det  har  intet  Hjerte, 
lider  ikke  den  Angest  og  Kval,  du  maa  udholde.  Ser  du  denne 
Brændenælde,  jeg  holder  i  min  Haand?  af  dette  Slags  vokse 
mange  rundt  om  Hulen,  hvor  du  sover;  kun  de  der,  og  de, 
som  skyde  frem  paa  Kirkegaardens  Grave,  ere  brugelige,  mærk 
dig  det;  dem  maa  du  plukke,  skønt  de  ville  brænde  din  Hud 
i  Vabler;  bryd  Nælderne  med  dine  Fødder,  da  faar  du  Hør; 
med  den  skal  du  sno  og  binde  elleve  Panserskjorter,  med 
lange  Ærmer,  kast  disse  over  de  elleve  vilde  Svaner,  saa  er 
Trolddommen  løst.  Men  husk  vel  paa,  at  fra  det  Øjeblik, 
du  begynder  dette  Arbejde,  og  lige  til  det  er  fuldendt,  om 
der  endog  gaar  Aar  imellem,  maa  du  ikke  tale;  det  første 
Ord,  du  siger,  gaar  som  en  dræbende  Dolk  i  dine  Brødres 
Hjerte;  ved  din  Tunge  hænger  deres  Liv.  Mærk  dig  alt 
dette!« 

Og  hun  rørte  i  det  samme  ved  hendes  Haand  med  Næl- 

den;  den  var  som  en  brændende  Ild,  Elisa  vaagnede  derved. 
Det  var  lys  Dag,  og  tæt  ved,  hvor  hun  havde  sovet,  laa  en 
Nælde  som  den,  hun  havde  set  i  Drømme.  Da  faldt  hun  paa 
sine  Knæ,  takkede  Vor  Herre  og  gik  ud  af  Hulen  for  at  be- 
gynde paa  sit  Arbejde. 

Med  de  fine  Hænder  greb  hun  ned  i  de  hæslige  Nælder, 
de  vare  som  Ild;  store  Vabler  brændte  de  paa  hendes  Hæn- 
der og  Arme,  men  gerne  vilde  hun  lide  det,  kunde  hun  frelse 
de  kære  Brødre.  Hun  brød  hver  Nælde  med  sine  nøgne  Fødder 
og  snoede  den  grønne  Hør. 

Da  Solen  var  nede,  kom  Brødrene,  og  de  bleve  forskræk- 
kede ved  at  finde  hende  saa  tavs;  de  troede,  at  det  var  en 
ny  Trolddom  af  den  onde  Stedmoder;  men  da  de  saa  hendes 
Hænder,  begreb  de,  hvad  hun  gjorde  for  deres  Skyld,  og 
den  yngste  Broder  græd,  og  hvor  hans  Taarer  faldt,  der  følte 
hun  ingen  Smerter,  der  forsvandt  de  brændende  Vabler. 

Natten  tilbragte  hun  med  sit  Arbejde,  thi  hun  havde  ingen 
Ro,  før  hun  havde  frelst  de  kære  Brødre;  hele  den  følgende 
Dag,  medens  Svanerne  vare  borte,  sad  hun  i  sin  Ensomhed, 
men  aldrig  var  Tiden  fløjet  saa  hurtig.  En  Panserskjorte  var 
alt  færdig,  nu  begyndte  hun  paa  den  næste. 

Da  klang  Jagthorn  mellem  Bjergene;  hun  blev  ganske 
angest;  Lyden  kom  nærmere;  hun  hørte  Hunde  gø;  forskræk- 
ket søgte  hun  ind  i  Hulen,  bandt  Nælderne,  hun  havde  samlet 
og  heglet,  i  et  Bundt  og  satte  sig  derpaa. 

I  det  samme  kom  en  stor  Hund  springende  frem  fra 
Krattet,  og  straks  efter  een,  og  endnu  een;  de  gøede  højt,  løb 
tilbage  og  kom  frem  igen.  Det  varede  ikke  mange  Minutter, 
saa  stod  alle  Jægerne  uden  for  Hulen,  og  den  smukkeste 
iblandt  dem  var  Landets  Konge,  han  traadte  hen  til  Elisa, 
aldrig  havde  han  set  en  skønnere  Pige. 

»Hvor  er  du  kommen  her,  du  dejlige  Barn!«  sagde  han, 
Elisa  rystede  med  Hovedet,  hun  turde  jo  ikke  tale,  det 
gjaldt  hendes  Brødres  Frelse  og  Liv;  og  hun  skjulte  sine 
Hænder  under  Forklædet,  at  Kongen  ikke  skulde  se,  hvad 
hun  maatte  lide. 

»Følg   med   mig!«    sagde   han,    »her   maa   du   ikke   blive! 

er  du  god,  som  du  er  smuk,  da  vil  jeg  klæde  dig  i  Silke  og 
Fløjl,  sætte  Guldkronen  paa  dit  Hoved,  og  du  skal  bo  og 
bygge  i  mit  rigeste  Slot!«  —  og  saa  løftede  han  hende  op 
paa  sin  Hest;   hun  græd  og  vred  sine  Hænder,   men  Kongen 

sagde:  »Jeg  vil  kun  din  Lykke!  een  Gang  skal  du  takke  mig 
derfor!«  og  saa  foer  han  af  Sted  mellem  Bjergene  og  holdt 
hende  foran  paa  Hesten,  og  Jægerne  jog  bag  efter. 

Da  Solen  gik  ned,  laa  den  prægtige  Kongestad  med  Kirker 
og  Kupler   foran,   og  Kongen   førte  hende  ind  i  Slottet,  hvor 

store  Vandspring  plaskede  i  de  høje  Marmorsale,  hvor  Vægge 
og  Loft  prangede  med  Malerier,  men  hun  havde  ikke  Øjne 
derfor,  hun  græd  og  sørgede;  villieløs  lod  hun  Kvinderne 
iføre  sig  kongelige  Klæder,  flette  Perler  i  sit  Haar  og  trække 
fine  Handsker  over  de  forbrændte  Fingre. 

Da  hun  stod  der  i  al  sin  Pragt,  var  hun  saa  blendende 
smuk,  at  Hoffet  bøjede  sig  endnu  dybere  for  hende,  og  Kongen 
kaarede  hende  til  sin  Brud,  skønt  Erkebiskoppen  rystede 
med  Hovedet  og  hviskede,  at  den  smukke  Skovpige  vist 
var  en  Heks,  hun  blendede  deres  Øjne  og  bedaarede  Kongens 
Hjerte. 

Men  Kongen  hørte  ikke  derpaa,  lod  Musikken  klinge,  de 
kosteligste  Retter  frembære,  de  yndigste  Piger  danse  om 
hende,  og  hun  blev  ført  gennem  duftende  Haver  ind  i  præg- 
tige Sale;  men  ikke  et  Smil  gik  over  hendes  Læber  eller 
frem  i  hendes  Øjne,  Sorgen  stod  der  som  evig  Arv  og  Eje. 
Nu  aabnede  Kongen  et  lille  Kammer  tæt  ved,  hvor  hun 
skulde  sove;  det  var  pyntet  med  kostelige  grønne  Tæpper 
og  lignede  ganske  Hulen,  hvori  hun  havde  været;  paa 
Gulvet  laa  det  Bundt  Hør,  hun  havde  spundet  af  Nælderne, 
og  under  Loftet  hang  Panserskjorten,  der  var  strikket  færdig; 
alt  dette  havde  en  af  Jægerne  taget  til  sig  som  noget 
kuriøst. 

»Her  kan  du  drømme  dig  tilbage  i  dit  fordums  Hjem!« 
sagde  Kongen.  »Her  er  det  Arbejde,  som  der  beskæftigede 
dig;  nu,  midt  i  al  din  Pragt,  vil  det  more  dig  at  tænke  til- 
bage paa  hin  Tid.« 

Da  Elisa  saa  dette,  der  laa  hendes  Hjerte  saa  nær,  spil- 
lede et  Smil  om  hendes  Mund,  og  Blodet  vendte  tilbage  i 
Kinderne;  hun  tænkte  paa  sine  Brødres  Frelse,  kyssede 
Kongens  Haand,  og  han  trykkede  hende  til  sit  Hjerte  og  lod 
alle  Kirkeklokker  forkynde  Bryllupsfest.  Den  dejlige,  stumme 
Pige  fra  Skoven  var  Landets  Dronning. 

Da  hviskede  Erkebiskoppen  onde  Ord  i  Kongens  Øre,  men 
de  trængte  ikke  ned  til  hans  Hjerte,  Brylluppet  skulde  staa, 
Erkebiskoppen  selv  maatte  sætte  hende  Kronen  paa  Hovedet, 
og   han   trykkede    med   ond  Villie  den  snævre  Ring  fast  ned 

over  Panden,  saa  det  gjorde  ondt;  dog  der  laa  en  tungere 
Ring  om  hendes  Hjerte,  Sorgen  over  hendes  Brødre;  hun 
følte  ikke  den  legemlige  Pine.  Hendes  Mund  var  stum,  et 
eneste  Ord  vilde  jo  skille  hendes  Brødre  ved  Livet,  men  i 
hendes  Øjne  laa  der  en  dyb  Kærlighed  til  den  gode,  smukke 
Konge,  der  gjorde  alt  for  at  glæde  hende.  Med  hele  sit  Hjerte 
blev  hun  ham  Dag  for  Dag  mere  god;  oh,  at  hun  turde  blot 
betro  sig  til  ham,  sige  ham  sin  Lidelse,  men  stum  maatte 
hun  være,  stum  maatte  hun  fuldføre  sit  Værk.  Derfor  listede 
hun  sig  om  Natten  fra  hans  Side,  gik  ind  i  det  lille  Løn- 
kammer, der  var  smykket  som  Hulen,  og  hun  strikkede  den 
ene  Panserskjorte  færdig  efter  den  anden;  men  da  hun  be- 
gyndte paa  den  syvende,  havde  hun  ikke  mere  Hør. 

Paa  Kirkegaarden  vidste  hun,  de  Nælder  groede,  som  hun 
skulde  bruge,  men  selv  maatte  hun  plukke  dem;  hvorledes 
skulde  hun  komme  derud. 

»Oh,  hvad  er  Smerten  i  mine  Fingre  mod  den  Kval, 
mit  Hjerte  lider!«  tænkte  hun,  »jeg  maa  vove  det!  Vor  Herre 
vil  ikke  slaa  Haanden  af  mig!«  Med  en  Hjerteangest,  som 
var  det  en  ond  Gerning,  hun  havde  for,  listede  hun  sig  i  den 
maaneklare  Nat  ned  i  Haven,  gik  gennem  de  lange  Alleer,  ud 
paa  de  ensomme  Gader  hen  til  Kirkegaarden.  Der  saa  hun, 
paa  en  af  de  bredeste  Ligstene  sad  en  Kreds  Lamier,  hæslige 
Hekse,  de  tog  deres  Pjalter  af,  som  om  de  vilde  bade  sig,  og 
saa  gravede  de  med  de  lange,  magre  Fingre  ned  i  de  friske 
Grave,  tog  Ligene  frem  og  aad  deres  Kød.  Elisa  maatte 
dem  tæt  forbi,  og  de  fæstede  deres  onde  Øjne  paa  hende, 
men  hun  læste  sin  Bøn,  samlede  de  brændende  Nælder  og 
bar  dem  hjem  til  Slottet. 

Kun  et  eneste  Menneske  havde  set  hende,  Erkebiskoppen, 
han  var  oppe,  naar  de  andre  sov;  nu  havde  han  dog  faaet 
Ret  i  hvad  han  mente:  at  det  ikke  var,  som  det  skulde  være 
med  Dronningen;  hun  var  en  Heks,  derfor  havde  hun  be- 
daaret  Kongen  og  det  hele  Folk. 

I  Skriftestolen  sagde  han  til  Kongen,  hvad  han  havde 
set,  og  hvad  han  frygtede,  og  da  de  haarde  Ord  kom  fra 
hans  Tunge,  rystede  de  udskaarne  Helgenbilleder  med  Hovedet, 

som  om  de  vilde  sige:  det  er  ikke  saa,  Elisa  er  uskyldig; 
men  Erkebiskoppen  lagde  det  anderledes  ud,  mente,  at  de 
vidnede  imod  hende,  at  de  rvstede  med  Hovedet  over  hendes 
Synd.  Da  rullede  to  tunge  Taarer  ned  over  Kongens  Kinder, 
han  gik  hjem  med  Tvivl  i  sit  Hjerte;  og  han  lod,  som  om 
han  sov  om  Natten,  men  der  kom  ingen  rolig  Søvn  i  hans  Øjne, 
han  mærkede,  hvorledes  Elisa  stod  op,  og  hver  Nat  gentog 
hun  dette,  og  hver  Gang  fulgte  han  sagte  efter  og  saa,  at 
hun  forsvandt  i  sit  Lønkammer. 

Dag  for  Dag  blev  hans  Mine  mere  mørk,  Elisa  saa  det, 
men  begreb  ikke  hvorfor,  men  det  ængstede  hende,  og  hvad 
led  hun  ikke  i  sit  Hjerte  for  Brødrene;  paa  det  kongelige 
Fløjl  og  Purpur  randt  hendes  salte  Taarer,  de  laa  der  som 
glimrende  Diamanter,  og  alle,  som  saa  den  rige  Pragt,  ønskede 
at  være  Dronning.  Snart  var  hun  imidlertid  til  Ende  med 
sit  Arbejde,  kun  een  Panserskjorte  manglede  endnu;  men  Hør 
havde  hun  heller  ikke  mer  og  ikke  en  eneste  Nælde.  Een 
Gang,  kun  denne  sidste,  maatte  hun  derfor  paa  Kirkegaarden 
og  plukke  nogle  Haandfulde.  Hun  tænkte  med  Angest  paa  den 
ensomme  Vandring  og  paa  de  skrækkelige  Lamier;  men 
hendes  Villie  var  fast  som  hendes  Tillid  til  Vor  Herre. 

Elisa  gik,  men  Kongen  og  Erkebiskoppen  fulgte  efter,  de 
saa  hende  forsvinde  ved  Gitterporten  ind  til  Kirkegaarden, 
og  da  de  nærmede  sig  den,  sad  paa  Gravstenen  Lamierne, 
som  Elisa  havde  set  dem,  og  Kongen  vendte  sig  bort;  thi 
mellem  disse  tænkte  han  sig  hende,  hvis  Hoved  endnu  i  denne 
Aften  havde  hvilet  ved  hans  Bryst. 

»Folket  maa  dømme  hende!«  sagde  han,  og  Folket  dømte: 
»Hun  skal  brændes  i  de  røde  Luer!« 

Fra  de  prægtige  Kongesale  blev  hun  ført  hen  i  et  mørkt, 
fugtigt  Hul,  hvor  Vinden  peb  ind  ad  det  gitrede  Vindue;  i 
Stedet  for  Fløjl  og  Silke  gav  de  hende  det  Bundt  Nælder, 
hun  havde  samlet,  det  kunde  hun  lægge  sit  Hoved  paa;  de 
haarde,  brændende  Panserskjorter,  hun  havde  strikket,  skulde 
være  Dyne  og  Tæppe,  men  intet  kærere  kunde  de  skænke 
hende,  hun  tog  igen  fat  paa  sit  Arbejde  og  bad  til  sin  Gud. 

Udenfor  sang  Gadedrengene  Spotteviser  om  hende;  ingen  Sjæl 
trøstede  hende  med  et  kærligt  Ord. 

Da  susede  mod  Aften,  tæt  ved  Gitteret,  en  Svanevinge, 
det  var  den  yngste  af  Brødrene,  han  havde  fundet  Søsteren; 
og  hun  hulkede  højt  af  Glæde,  skønt  hun  vidste,  at  Natten, 
som  kom,  muligt  var  den  sidste,  hun  havde  at  leve  i;  men 
nu  var  jo  Arbejdet  ogsaa  næsten  fuldført,  og  hendes  Brødre 
vare  her. 

Erkebiskoppen  kom  for  at  være  den  sidste  Time  hos  hende, 
det  havde  han  lovet  Kongen,  men  hun  rystede  paa  Hovedet, 
bad  med  Blik  og  Miner,  at  han  vilde  gaa;  i  denne  Nat  maatte 
hun  jo  ende  sit  Arbejde,  ellers  var  alt  til  Unytte,  alt  — 
Smerte,  Taarer  og  de  søvnløse  Nætter;  Erkebiskoppen  gik 
bort  med  onde  Ord  imod  hende,  men  den  stakkels  Elisa 
vidste,  hun  var  uskyldig,  og  vedblev  sit  Arbejde. 

De  smaa  Mus  løb  paa  Gulvet,  de  slæbte  Nælderne  hen 
for  hendes  Fødder  for  dog  at  hjælpe  lidt,  og  Droslen  satte 
sig  ved  Vinduets  Gitter  og  sang  den  hele  Nat,  saa  lystigt  den 
kunde,  at  hun  ikke  skulde  tabe  Modet. 

Det  var  endnu  ikke  mere  end  Dagning,  først  om  en  Time 
vilde  Solen  komme  op,  da  stod  de  elleve  Brødre  ved  Slottets 
Port,  forlangte  at  føres  for  Kongen,  men  det  kunde  ikke  ske, 
blev  der  svaret,  det  var  jo  Nat  endnu,  Kongen  sov  og  turde 
ikke  vækkes.  De  bad,  de  truede,  Vagten  kom,  ja  selv  Kongen 
traadte  ud  og  spurgte,  hvad  det  betydede;  da  kom  Solen  i 
det  samme  op,  og  der  var  ingen  Brødre  at  se,  men  hen  over 
Slottet  fløj  elleve  vilde  Svaner. 

Ud  af  Byens  Port  strømmede  det  hele  Folk,  de  vilde  se 
Heksen  blive  brændt.  En  ussel  Hest  trak  Karren,  hvori  hun 
sad;  man  havde  givet  hende  en  Kittel  paa  af  groft  Sækketøj ; 
hendes  dejlige  lange  Haar  hang  løst  om  det  smukke  Hoved, 
hendes  Kinder  vare  dødblege,  hendes  Læber  bevægede  sig 
sagte,  mens  Fingrene  snoede  den  grønne  Hør;  selv  paa  Vejen 
til  sin  Død  slap  hun  ikke  det  begyndte  Arbejde,  de  ti  Panser- 
skjorter laa  ved  hendes  Fødder,  den  ellevte  strikkede  hun 
paa;  Pøbelen  forhaanede  hende. 

»Se   til    Heksen,   hvor   hun    mumler!    ikke   en  Psalmebog 

har  hvin  i  Haanden,  nej,  sit  lede  Kogleri  sidder  hun  med, 
riv  det  fra  hende  i  tusinde  Stykker!« 

Og  de  trængte  alle  ind  paa  hende  og  vilde  sønderrive 
det;  da  kom  elleve  hvide  Svaner  flyvende,  de  satte  sig  rundt 
om  hende  paa  Karren  og  slog  med  deres  store  Vinger.  Da 
veg  Hoben  forfærdet  til  Side. 

»Det  er  et  Tegn  fra  Himlen!  hun  er  vist  uskyldig!«  hvi- 
skede mange,  men   de  vovede  ikke  højt  at  sige  det. 

Nu  greb  Bødlen  hende  ved  Haanden,  da  kastede  hun  i 
Hast   de    elleve   Skjorter   over   Svanerne,    og   der   stod   elleve 


LéuåÅ^ 


dejlige  Prinser,  men  den  yngste  havde  en  Svanevinge  i  Stedet 
for  sin  ene  Arm,  thi  der  manglede  et  Ærme  i  hans  Panser- 
skjorte, det  havde  hun  ikke  faaet  færdigt. 

»Nu  tør  jeg  tale!«   sagde  hun,   »jeg  er  uskyldig!« 
Og  Folket,    som   saa,    hvad   der  var   sket,    bøjede    sig   for 
hende  som  for  en  Helgeninde,  men  hun  sank  livløs  i  Brødrenes 
Arme,  saaledes  havde  Spænding,  Angest  og  Smerte  virket  paa 
hende. 

»Ja,  uskyldig  er  hun!«  sagde  den  ældste  Broder,  og  nu 
fortalte  han  alt,  hvad  der  var  sket,  og  medens  han  talte, 
udbredte  sig  en  Duft  som  af  Millioner  Roser,  thi  hvert  Brænde- 

stykke  i  Baalet  havde  slaaet  Rødder  og  skudt  Grene;  der 
stod  en  duftende  Hæk,  saa  høj  og  stor  med  røde  Roser;  øverst 
sad  een  Blomst,  hvid  og  skinnende,  den  lyste  som  en  Stjerne; 
den  brød  Kongen,  satte  den  paa  Elisas  Bryst,  da  vaagnede 
hun  med  Fred  og  Lyksalighed  i  sit  Hjerte. 

Og  alle  Kirkeklokker  ringede  af  sig  selv,  og  Fuglene  kom 
i  store  Flokke;  det  blev  et  Bryllupstog  tilbage  til  Slottet, 
som  endnu  ingen  Konge  havde  set  det. 


Paradisets  Have. 


Der  var  en  Kongesøn,  ingen  havde  saa  mange  og  saa 
smukke  Bøger  som  han;  alt,  hvad  der  var  sket  i  denne 
Verden,  kunde  han  læse  sig  til  og  se  afbildet  i  prægtige 
Billeder.  Hvert  Folk  og  hvert  Land  kunde  han  faa  Besked 
om,  men  hvor  Paradisets  Have  var  at  finde,  derom  stod  der 
ikke  et  Ord;  og  den,  just  den  var  det,  han  tænkte  mest  paa. 

Hans  Bedstemoder  havde  fortalt  ham,  da  han  endnu  var 
ganske  lille,  men  skulde  begynde  sin  Skolegang,  at  hver 
Blomst  i  Paradisets  Have  var  den  sødeste  Kage,  Støvtraadene 
den  fineste  Vin;  paa  een  stod  Historie,  paa  en  anden  Geo- 
grafi eller  Tabeller,  man  behøvede  kun  at  spise  Kage,  saa 
kunde  man  sin  Lektie;  jo  mere  man  spiste,  desto  mere  fik 
man  ind  af  Historie,  Geografi  og  Tabeller. 

Det  troede  han  den  Gang;  men  alt  som  han  blev  en 
større  Dreng,  lærte  mer  og  blev  langt  klogere,  begreb  han 
nok,  at  der  maatte  være  en  langt  anderledes  Dejlighed  i 
Paradisets  Have. 

»Oh,   hvorfor  brød  dog  Eva  af  Kundskabens  Træ!   hvor- 

for  spiste  Adam  af  den  forbudne  Frugt!  det  skulde  have 
været  mig,  da  var  det  ikke  sket!  aldrig  skulde  Synden  være 
kommen  ind  i  Verden!« 

Det  sagde  han  den  Gang,  og  det  sagde  han  endnu,  da 
han  var  sytten  Aar;  Paradisets  Have  fyldte  hele  hans  Tanke. 

En  Dag  gik  han  i  Skoven;  han  gik  alene,  for  det  var 
hans  største  Fornøjelse. 

Aftenen  faldt  paa,  Skyerne  trak  sammen,  det  blev  et 
Regnvejr,  som  om  hele  Himlen  var  en  eneste  Sluse,  hvorfra 
Vandet  styrtede;  det  var  saa  mørkt,  som  det  ellers  er  om 
Natten  i  den  dybeste  Brønd.  Snart  gled  han  i  det  vaade 
Græs,  snart  faldt  han  over  de  nøgne  Stene,  der  ragede  frem 
fra  Klippegrunden.  Alt  drev  af  Vand,  der  blev  ikke  en  tør 
Traad  paa  den  stakkels  Prins.  Han  maatte  kravle  op  over 
store  Stenblokke,  hvor  Vandet  sivede  ud  af  det  høje  Mos. 
Han  var  ved  at  segne  om;  da  hørte  han  en  forunderlig 
Susen,  og  foran  sig  saa  han  en  stor,  oplyst  Hule.  Midt  inde 
brændte  en  Ild,  saa  man  kunde  stege  en  Hjort  derved,  og 
det  blev  der  ogsaa;  den  prægtigste  Hjort  med  sine  høje  Takker 
var  stukken  paa  Spid  og  drejedes  langsomt  rundt  mellem  to 
omhuggede  Grantræer.  En  gammelagtig  Kone,  høj  og  stærk, 
som  var  hun  et  udklædt  Mandfolk,  sad  ved  Ilden  og  kastede 
det  ene  S  Lykke  til  efter  det  andet. 

»Kom  du  kun  nærmere!«  sagde  hun,  »sæt  dig  ved  Ilden, 
at  du  kan  faa  dine  Klæder  tørrede!« 

»Her  er  en  slem  Træk!«  sagde  Prinsen  og  satte  sig  paa 
Gulvet. 

»Det  bliver  værre  endnu,  naar  mine  Sønner  komme  hjem!« 
svarede  Konen.  »Du  er  her  i  Vindenes  Hule,  mine  Sønner 
ere  Verdens  fire  Vinde.  Kan  du  forstaa  det?« 

»Hvor  er  dine  Sønner?«   spurgte  Prinsen. 

»Ja,  det  er  ikke  godt  at  svare,  naar  man  spørger  dumt,« 
sagde  Konen.  »Mine  Sønner  ere  paa  egen  Haand,  de  spille 
Langbold  med  Skyerne  deroppe  i  Storstuen;«  og  saa  pegede 
hun  op  i  Vejret. 

»Naa    saa!«    sagde  Prinsen.    »I    taler   ellers   noget  haardt 

og  er  ikke  saa  mild  som  de  Fruentimmer,  jeg  ellers  ser  om- 
kring mig!« 

»Ja,  de  have  nok  ikke  andet  at  gøre!  Jeg  maa  være 
haard,  skal  jeg  holde  mine  Drenge  i  Ave!  men  det  kan  jeg, 
skønt  de  have  stive  Nakker !  Ser  du  de  fire  Sække,  der  hænge 
paa  Væggen;  dem  ere  de  lige  saa  bange  for,  som  du  har 
været  det  for  Riset  bag  Spejlet.  Jeg  kan  bukke  Drengene 
sammen,  skal  jeg  sige  dig,  og  saa  komme  de  i  Posen;  der 
gøre  vi  ingen  Omstændigheder!  der  sidde  de  og  komme 
ikke  ud  at  føjte,  før  jeg  finder  for  godt.  Men  der  har  vi 
den  ene!« 

Det  var  Nordenvinden,  som  traadte  ind  med  en  isnende 
Kulde,  store  Hagl  hoppede  hen  ad  Gulvet,  og  Snefnuggene 
fygede  rundt  om.  Han  var  klædt  i  Bjørneskinds  Bukser  og 
Trøje;  en  Hætte  af  Sælhundeskind  gik  ned  over  Ørene;  lange 
Istapper  hang  ham  ved  Skægget,  og  det  ene  Hagl  efter  det 
andet  gled  ham  ned  fra  Trøjekraven. 

»Gaa  ikke  straks  til  Ilden!«  sagde  Prinsen.  »De  kan  saa 
let  faa  Frost  i  Ansigtet  og  Hænderne!« 

»Frost!«  sagde  Nordenvinden  og  lo  ganske  højt.  »Frost! 
det  er  just  min  største  Fornøjelse!  Hvad  er  ellers  du  for  et 
Skrinkelben!  Hvor  kommer  du  i  Vindenes  Hule?« 

»Han  er  min  Gæst!«  sagde  den  gamle,  »og  er  du  ikke 
fornøjet  med  den  Forklaring,  saa  kan  du  komme  i  Posen! 
—  Nu  kender  du  min  Dømmekraft!« 

Se,  det  hjalp,  og  Nordenvinden  fortalte,  hvorfra  han  kom, 
og  hvor  han  nu  havde  været  næsten  en  hel  Maaned. 

»Fra  Polarhavet  kommer  jeg,«  sagde  han,  »jeg  har  været 
paa  »Beeren-Eiland«  med  de  russiske  Hvalrosfangere.  Jeg 
sad  og  sov  paa  Roret,  da  de  sejlede  ud  fra  Nordkap;  naar  jeg 
imellem  vaagnede  lidt,  fløj  Stormfuglen  mig  om  Benene;  det 
er  en  løjerlig  Fugl,  den  gør  et  rask  Slag  med  Vingerne,  og 
saa  holder  den  dem  ubevægelig  udstrakt  og  har  da  Fart  nok.« 

»Gør  det  bare  ikke  saa  vidtløftigt,«  sagde  Vindenes  Moder. 
»Og  saa  kom  du  da  til   »Beeren-Eiland«!« 


t> 


»Det    er    dejligt!    det    er    et   Gulv  til   at   danse  paa,  fladt 
som   en   Tallerken!   halvtøet  Sne   med  Mos,   skarpe  Stene   og 

Benrade  af  Hvalrosser  og  Isbjørne  laa  der,  de  saa  ud  som 
Kæmpers  Arme  og  Ben  med  muggen  Grønhed.  Man  skulde 
tro,  at  Solen  aldrig  havde  lyst  paa  dem.  Jeg  pustede  lidt 
til  Taagen,  for  at  man  kunde  se  Skuret:  det  var  et  Hus, 
rejst  af  Vrag  og  betrukket  med  Hvalroshud;  Kødsiden  vendte 
ud,  den  var  fuld  af  rødt  og  grønt;  paa  Taget  sad  en  levende 
Isbjørn  og  brummede.  Jeg  gik  til  Stranden,  saa  paa  Fugle- 
rederne, saa  paa  de  nøgne  Unger,  der  skreg  og  gabede;  da 
blæste  jeg  ned  i  de  tusinde  Struber,  og  de  lærte  at  lukke 
Munden.  Nederst  væltede  sig  Hvalrosserne  som  levende  Ind- 
volde eller  Kæmpemaddiker  med  Svinehoveder  og  alenlange 
Tænder!«   — 

»Du  fortæller  godt,  min  Dreng!«  sagde  Moderen.  »Jeg 
faar  Vandet  i  Munden  ved  at  høre  paa  dig!« 

»Saa  gik  det  paa  Fangst!  Harpunen  blev  sat  i  Hval- 
rossens Bryst,  saa  den  dampende  Blodstraale  stod  som  et 
Springvand  over  Isen.  Da  tænkte  jeg  ogsaa  paa  mit  Spil, 
jeg  blæste  op,  lod  mine  Sejlere,  de  klippehøje  Isfjelde,  klemme 
Baadene  inde;  huj,  hvor  man  peb,  og  hvor  man  skreg,  men 
jeg  peb  højere!  døde  Hvalkroppe,  Kister  og  Tovværk  maatte 
de  pakke  ud  paa  Isen!  jeg  rystede  Snefnuggene  om  dem  og 
lod  dem  i  de  indeklemte  Fartøjer  drive  Syd  paa  med  Fang- 
sten for  der  at  smage  Saltvand.  De  komme  aldrig  mer  til 
Beeren-Eiland!« 

»Saa  har  du  gjort  ondt!«  sagde  Vindenes  Moder. 

»Hvad  godt  jeg  har  gjort,  kunne  de  andre  fortælle!« 
sagde  han,  »men  der  har  vi  min  Broder  fra  Vesten,  ham 
kan  jeg  bedst  lide  af  dem  alle  sammen,  han  smager  af  Søen 
og  har  en  velsignet  Kulde  med  sig!« 

»Er  det  den  lille  Zefyr?«  spurgte  Prinsen. 

»Ja  vist  er  det  Zefyr!«  sagde  den  gamle,  »men  han  er 
ikke  saa  lille  endda.  I  gamle  Dage  var  han  en  smuk  Dreng, 
men  nu  er  det  forbi ! « 

Han  saa  ud  som  en  Vildmand,  men  han  havde  en  Fald- 
hat paa  for  ikke  at  komme  til  Skade.  I  Haanden  holdt  han 
en  Mahognikølle,  hugget  i  de  amerikanske  Mahogniskove. 
Mindre  kunde  det  ikke  være! 

»Hvor  kommer  du  fra?«   spurgte  hans  Moder. 

»Fra  Skovørkenerne!«  sagde  han,  »hvor  de  tornede  Lianer 
gøre  et  Gærde  mellem  hvert  Træ,  hvor  Vandslangen  ligger 
i  det  vaade  Græs,  og  Menneskene  synes  unødvendige!« 

»Hvad  bestilte  du  der?« 

»Jeg  saa  paa  den  dybe  Flod,  saa,  hvor  den  styrtede  fra 
Klippen,  blev  Støv  og  fløj  mod  Skyerne  for  at  bære  Regn- 
buen. Jeg  saa  den  vilde  Bøffel  svømme  i  Floden,  men  Strøm- 
men rev  ham  med  sig;  han  drev  med  Vildændernes  Flok, 
der  fløj  i  Vejret,  hvor  Vandet  styrtede;  Bøffelen  maatte 
ned,  det  syntes  jeg  om  og  blæste  en  Storm,  saa  de  urgamle 
Træer  sejlede  og  bleve  til  Spaaner.« 

»Og  andet  har  du  ikke  bestilt?«   spurgte  den  gamle. 

»Jeg  har  slaaet  Kolbøtter  i  Savannerne,  jeg  har  klappet 
de  vilde  Heste  og  rystet  Kokosnødder!  jo,  jo,  jeg  har  Historier 
at  fortælle!  men  man  skal  ikke  sige  alt,  hvad  man  veed.  Det 
kender  du  nok,  du  gamle!«  og  saa  kyssede  han  sin  Moder, 
saa  hun  nær  var  gaaet  bag  over;  han  var  rigtignok  en  vild 
Dreng. 

Nu  kom  Søndenvinden  med  Turban  og  flyvende  Beduin- 
kappe. 

»Her  er  dygtig  koldt  herinde!«  sagde  han  og  kastede 
Brænde  til  Ilden,  »man  kan  mærke,  at  Nordenvinden  er 
kommen  først!« 

»Her  er  saa  hedt,  saa  man  kan  stege  en  Isbjørn!«  sagde 
Nordenvinden. 

»Du  er  selv  en  Isbjørn!«   sagde  Søndenvinden. 

»Vil  I  puttes  i  Posen?«  spurgte  den  gamle.  —  »Sæt  dig 
ned  paa  Stenen  der  og  fortæl,  hvor  du  har  været.« 

»I  Afrika,  min  Moder!«  svarede  han.  »Jeg  var  med  Hotten- 
totterne paa  Løvejagt  i  Kaffernes  Land!  hvilket  Græs  der 
gror  paa  Sletten,  grønt  som  en  Oliven!  der  dansede  Gnuenr 
og  Strudsen  løb  Væddeløb  med  mig,  men  jeg  er  dog  raskere 
til  Bens.  Jeg  kom  til  Ørkenen,  til  det  gule  Sand,  der  ser  ud 
som  paa  Havets  Bund.  Jeg  traf  en  Karavane!  de  slagtede 
deres  sidste  Kamel  for  at  faa  Vand  at  drikke,  men  det  var 
kun   lidt,    de   fik.    Solen   brændte   foroven,    og   Sandet   stegte 

forneden.  Ingen  Grænse  havde  den  udstrakte  Ørken.  Da  bol- 
trede jeg  mig  i  det  fine,  løse  Sand  og  hvirvlede  det  op  i 
store  Støtter,  det  var  en  Dans!  Du  skulde  have  set,  hvor 
forknyt  Dromedaren  stod,  og  Købmanden  trak  Kaftanen  over 
Hovedet.  Han  kastede  sig  ned  for  mig  som  for  Allah,  hans 
Gud.  Nu  ere  de  begravede,  der  staar  en  Pyramide  af  Sand 
over  dem  alle  sammen;  naar  jeg  engang  blæser  den  bort, 
saa  skal  Solen  blege  de  hvide  Ben,  da  kan  de  rejsende  se, 
her  før  har  A^æret  Mennesker;  ellers  kan  man  ikke  tro  det  i 
Ørkenen ! « 

»Du  har  altsaa  kun  gjort  ondt!«  sagde  Moderen.  »March 
i  Posen!«  og  før  han  vidste  det,  havde  hun  Søndenvinden 
om  Livet  og  i  Posen,  den  væltede  rundt  omkring  paa  Gulvet, 
men  hun  satte  sig  paa  den,  og  da  maatte  den  ligge  stille. 

»Det  er  nogle  raske  Drenge,  Hun  har!«   sagde  Prinsen. 

»Ja  saamænd,«  svarede  hun,  »og  ave  dem  kan  jeg!  der 
har  vi  den  fjerde!« 

Det  var  Østenvinden,  han  var  klædt  som  en  Kineser. 

»Naa,  kommer  du  fra  den  Kant!«  sagde  Moderen,  »jeg 
troede,  du  havde  været  i  Paradisets  Have.« 

»Der  flyver  jeg  først  hen  i  Morgen!«  sagde  Østenvinden, 
»i  Morgen  er  det  hundrede  Aar,  siden  jeg  var  der!  Jeg  kom- 
mer nu  fra  Kina,  hvor  jeg  har  danset  om  Porcelænstaarnet, 
saa  alle  Klokkerne  klang.  Nede  paa  Gaden  fik  Embeds- 
mændene Prygl;  Bambusrør  bleve  slidt  paa  deres  Skuldre, 
og  det  var  Folk  fra  den  første  til  den  niende  Grad;  de  skreg: 
»Mange  Tak,  min  faderlige  Velgører!«  men  de  mente  ikke 
noget  med  det,  og  jeg  ringede  med  Klokkerne  og  sang  tsing, 
tsang,  tsu!« 

»Du  er  kaad  paa  det!«  sagde  den  gamle,  »det  er  godt, 
du  i  Morgen  kommer  til  Paradisets  Have,  det  hjælper  altid 
paa  din  Dannelse!  drik  saa  dygtig  af  Visdommens  Kilde  og 
tag  en  lille  Flaske  fuld  hjem  med  til  mig!« 

»Det  skal  jeg!«  sagde  Østenvinden.  »Men  hvorfor  har  du 
nu  puttet  min  Broder  fra  Sønden  ned  i  Posen,  frem  med 
ham!  han  skal  fortælle  mig  om  Fugl  Føniks;  den  Fugl  vil 
Prinsessen  i  Paradisets  Have   altid   høre   om,   naar  jeg  hvert 

hundrede  Aar  gør  Visit.  Luk  Posen  op !  saa  er  du  min  sødeste 
Moder,  og  jeg  skal  forære  dig  to  Lommer  fulde  af  Te,  saa 
grøn  og  frisk,  som  jeg  har  plukket  den  paa  Stedet!« 

»Naa,  for  Teens  Skyld,  og  fordi  du  er  min  Kæledægge, 
vil  jeg  aabne  Posen!«  Det  gjorde  hun,  og  Søndenvinden  krøb 
ud,  men  han  saa  ganske  slukøret  ud,  fordi  den  fremmede 
Prins  havde  set  det. 

»Der  har  du  et  Palmeblad  til  Prinsessen!«  sagde  Sønden- 
vinden, »det  Blad  har  den  gamle  Fugl  Føniks,  den  eneste,  der 
var  i  Verden,  givet  mig;  han  har  med  sit  Næb  ridset  deri  sin 
hele  Levnedsbeskrivelse,  de  hundrede  Aar  han  levede ;  nu  kan 
hun  selv  læse  sig  det  til.  Jeg  saa,  hvor  Fugl  Føniks  selv  stak 
Ild  i  sin  Rede  og  sad  og  brændte  op  som  en  Hindus  Kone. 
Hvor  dog  de  tørre  Grene  knagede,  der  var  en  Røg  og  en 
Duft.  Til  sidst  slog  alt  op  i  Lue,  den  gamle  Fugl  Føniks 
blev  til  Aske,  men  hans  Æg  laa  gloende  rødt  i  Ilden,  det 
revnede  med  et  stort  Knald,  og  Ungen  fløj  ud,  nu  er  den 
Regent  over  alle  Fuglene  og  den  eneste  Fugl  Føniks  i  Verden. 
Han  har  bidt  et  Hul  i  Palmebladet,  jeg  gav  dig,  det  er  hans 
Hilsen  til  Prinsessen!« 

»Lad  os  nu  faa  noget  at  leve  af!«  sagde  Vindenes  Moder, 
og  saa  satte  de  sig  alle  til  at  spise  af  den  stegte  Hjort,  og 
Prinsen  sad  ved  Siden  af  Østenvinden,  og  derfor  bleve  de 
snart  gode  Venner. 

»Hør,  sig  mig  engang,«  sagde  Prinsen,  »hvad  er  det  for 
en  Prinsesse,  her  bliver  talt  saa  meget  om,  og  hvor  ligger 
Paradisets  Have?« 

»Ho,  ho!«  sagde  Østenvinden,  »vil  du  derhen,  ja  saa  flyv 
du  med  mig  i  Morgen!  men  det  maa  jeg  ellers  sige  dig,  der 
har  ingen  Mennesker  været  siden  Adams  og  Evas  Tid.  Dem 
kender  du  jo  nok  fra  din  Bibelhistorie?« 

»Ja  vist!«   sagde  Prinsen. 

»Den  Gang  de  bleve  forjagne,  sank  Paradisets  Have  ned  i 
Jorden,  men  den  beholdt  sit  varme  Solskin,  sin  milde  Luft 
og  al  sin  Herlighed.  Feernes  Dronning  bor  derinde;  der  ligger 
Lyksalighedens  0,  hvor  Døden  aldrig  kommer,  hvor  der  er 
dejligt  at  være!     Sæt  dig  paa  min  Ryg  i  Morgen,  saa  skal  jeg 

tage  dig  med ;  jeg  tænker  nok,  det  lader  sig  gøre !  men  nu 
maa  du  ikke  snakke  mere,  for  jeg  vil  sove!« 

Og  saa  sov  de  alle  sammen. 

I  den  tidlige  Morgenstund  vaagnede  Prinsen  og  blev  ikke 
lidt  betuttet  ved,  at  han  allerede  var  højt  oppe  over  Skyerne. 
Han  sad  paa  Ryggen  af  Østenvinden,  der  nok  saa  ærligt  holdt 
paa  ham;  de  vare  saa  højt  i  Vejret,  at  Skove  og  Marker, 
Floder  og  Søer  tog  sig  ud  som  paa  et  stort  illumineret 
Landkort. 

»God  Morgen!«  sagde  Østenvinden.  »Du  kunde  ellers  gerne 
sove  lidt  endnu,  for  der  er  ikke  meget  at  se  paa  det  flade 
Land  under  os  Uden  du  har  Lyst  til  at  tælle  Kirker!  de 
staa  som  Kridtbrikker  nede  paa  det  grønne  Bræt.«  Det  var 
Marker  og  Enge,  han  kaldte  det  grønne  Bræt. 

»Det  var  uartigt,  at  jeg  ikke  fik  sagt  Farvel  til  din  Moder 
og  dine  Brødre!«  sagde  Prinsen. 

»Naar  man  sover,  er  man  undskyldt!«  sagde  Østenvinden, 
og  derpaa  fløj  de  endnu  raskere  af  Sted;  man  kunde  høre  det 
paa  Toppene  af  Skovene,  naar  de  foer  hen  over  dem,  raslede 
alle  Grene  og  Blade;  man  kunde  høre  det  paa  Havet  og 
Søerne,  thi  hvor  de  fløj,  væltede  Bølgerne  højere,  og  de  store 
Skibe  nejede  dybt  ned  i  Vandet  som  svømmende  Svaner. 

Mod  Aften,  da  de.t  blev  mørkt,  saa  det  morsomt  ud  med 
de  store  Byer;  Lysene  brændte  dernede,  snart  her,  snart  der: 
det  var  ganske,  som  naar  man  har  brændt  et  Stykke  Papir 
og  ser  de  mange  smaa  Ildgnister,  hvor  de  ere  Børn  og 
gaa  fra  Skole.  Og  Prinsen  klappede  i  Hænderne,  men 
Østenvinden  bad  ham  lade  være  med  det  og  heller  holde  sig 
fast,  ellers  kunde  han  let  falde  ned  og  blive  hængende  paa  et 
Kirkespir. 

Ørnen  i  de  sorte  Skove  fløj  nok  saa  let,  men  Østenvinden 
fløj  lettere.  Kosakken  paa  sin  lille  Hest  jog  af  Sted  over 
Sletterne,  men  Prinsen  jog  anderledes  af  Sted. 

»Nu  kan  du  se  Himalaya!«  sagde  Østenvinden,  »det  er 
det  højeste  Bjerg  i  Asien;  snart  skulle  vi  nu  komme  til  Para- 
disets Have!«  saa  drejede  de  mere  sydligt,  og  snart  duftede 
der  af  Kiydderier  og  Blomster.      Figen  og  Granatæbler  vokste 

vildt,  og  den  vilde  Vinranke  havde  blaa  og  røde  Druer.  Hel- 
steg de  begge  to  ned  og  strakte  sig  i  det  bløde  Græs,  hvor 
Blomsterne  nikkede  til  Vinden,  ligesom  de  vilde  sige:  »Vel- 
kommen tilbage!« 

»Ere  vi  nu  i  Paradisets  Have?«  spurgte  Prinsen. 

»Nej,  vist  ikke!«  svarede  Østenvinden,  »men  nu  skulle  vi 
snart  komme  der.  Ser  du  Fjeldvæggen  der  og  den  store  Hule, 
hvor  Vinrankerne  hænge,  som  store,  grønne  Gardiner.  Der 
skal  vi  ind  igennem!  Svøb  dig  i  din  Kappe,  her  brænder 
Solen,  men  eet  Skridt,  og  det  er  isnende  koldt.  Fuglen,  som 
strejfer  forbi  Hulen,  har  den  ene  Vinge  herude  i  den  varme 
Sommer  og  den  anden  derinde  i  den  kolde  Vinter!« 

»Saa  det  er  Vejen  til  Paradisets  Have?«  spurgte  Prinsen. 

Nu  gik  de  ind  1  Hulen!  hu,  hvor  der  var  isnende  koldt, 
men  det  varede  dog  ikke  længe.  Østenvinden  bredte  sine  Vinger 
ud,  og  de  lyste  som  den  klareste  Ild;  nej,  hvilken  Hule!  de 
store  Stenblokke,  som  Vandet  dryppede  fra,  hang  over  dem  i 
de  forunderligste  Skikkelser;  snart  var  der  saa  snævert,  at  de 
maatte  krybe  paa  Hænder  og  Fødder,  snart  saa  højt  og  ud- 
strakt som  i  den  fri  Luft.  Det  saa  ud  som  Gravkapeller  med 
stumme  Orgelpiber  og  forstenede  Faner. 

»Vi  gaa  nok  Dødens  Vej  til  Paradisets  Have!«  sagde 
Prinsen,  men  Østenvinden  svarede  ikke  et  Ord,  pegede  fremad, 
og  det  dejligste  blaa  Lys  straalede  dem  i  Møde.  Stenblokkene 
ovenover  bleve  mere  og  mere  en  Taage,  der  til  sidst  var  klar 
som  en  hvid  Sky  i  Maaneskin.  Nu  vare  de  i  den  dejligste 
milde  Luft,  saa  frisk  som  paa  Bjergene,  saa  duftende  som  ved 
Dalens  Roser. 

Der  strømmede  en  Flod,  saa  klar  som  Luften  selv,  og 
Fiskene  vare  som  Sølv  og  Guld;  purpurrøde  Aal,  der  skød 
blaa  Ildgnister  ved  hver  Bøjning,  spillede  dernede  i  Vandet, 
og  de  brede  Aakandeblade  havde  Regnbuens  Farver,  Blomsten 
selv  var  en  rødgul  brændende  Lue,  som  Vandet  gav  Næring, 
ligesom  Olien  faar  Lampen  bestandig  til  at  brænde;  en  fast 
Bro  af  Marmor,  men  saa  kunstig  og  fint  udhugget,  som  var 
den  af  Kniplinger  og  Glasperler,  førte  over  Vandet  til  Lyk- 
salighedens 0,  hvor  Paradisets  Have  blomstrede. 

12* 

Østenvinden  tog  Prinsen  paa  sine  Arme  og  bar  ham  der- 
over. Der  sang  Blomster  og  Blade  de  skønneste  Sange  fra 
hans  Barndom,  men  saa  svulmende  dejligt,  som  ingen  menne- 
skelig Stemme  her  kan  synge. 

Var  det  Palmetræer  eller  kæmpestore  Vandplanter,  her 
groede?  saa  saftige  og  store  Træer  havde  Prinsen  aldrig  før 
set.  I  lange  Kranse  hang  der  de  forunderligste  Slyngplanter, 
som  de  kun  findes  afbildede  med  Farver  og  Guld  paa  Randen 
af  de  gamle  Helgenbøger  eller  sno  sig  der  gennem  Begyndelses- 
bogstaverne. Det  var  de  sælsomste  Sammensætninger  af  Fugle, 
Blomster  og  Snirkler.  I  Græsset  tæt  ved  stod  en  Flok  Paa- 
fugle  med  udbredte,  straalende  Haler;  jo,  det  var  rigtignok 
saa!  nej,  da  Prinsen  rørte  ved  dem,  mærkede  han,  at  det 
ikke  var  Dyr,  men  Planter:  det  var  de  store  Skræpper,  der 
her  straalede  som  Paafuglens  dejlige  Hale.  Løven  og  Tigeren 
sprang  lig  smidige  Katte  mellem  de  grønne  Hække,  der 
duftede  som  Olietræets  Blomster,  og  Løven  og  Tigeren  vare 
tamme;  den  vilde  Skovdue,  skinnende  som  den  skønneste 
Perle,  baskede  med  sine  Vinger  Løven  paa  Manken,  og 
Antilopen,  der  ellers  er  saa  sky,  stod  og  nikkede  med  Hovedet, 
ligesom  den  ogsaa  vilde  lege  med. 

Nu  kom  Paradisets  Fe ;  hendes  Klæder  straalede  som 
Solen,  og  hendes  Ansigt  var  mildt  som  en  glad  Moders,  naar 
hun  ret  er  lykkelig  over  sit  Barn.  Hun  var  saa  ung  og  smuk, 
og  de  dejligste  Piger,  hver  med  en  lysende  Stjerne  i  Haaret, 
fulgte  hende. 

Østenvinden  gav  hende  det  skrevne  Blad  fra  Fugl  Føniks, 
og  hendes  Øjne  funklede  af  Glæde;  hun  tog  Prinsen  ved 
Haanden  og  førte  ham  ind  i  sit  Slot,  hvor  Væggene  havde 
Farver  som  det  prægtigste  Tulipanblad,  holdt  mod  Solen, 
Loftet  selv  var  een  stor,  straalende  Blomst,  og  jo  mere  man 
stirrede  op  i  den,  desto  dybere  syntes  dens  Bæger.  Prinsen 
traadte  hen  til  Vinduet  og  saa  igennem  en  af  Ruderne,  da 
saa  han  Kundskabens  Træ  med  Slangen,  og  Adam  og  Eva 
stod  tæt  derved.  »Ere  de  ikke  forjagne?«  spurgte  han,  og 
Feen  smilede  og  forklarede  ham,  at  paa  hver  Rude  havde 
Tiden  saaledes  brændt  sit  Billede,  men  ikke,  som  man  plejede 

at  se  det,  nej,  der  var  Liv  deri,  Træernes  Blade  rørte  sig, 
Menneskene  kom  og  gik  som  i  et  Spejlbillede.  Og  han  saa 
gennem  en  anden  Rude,  og  der  var  Jacobs  Drøm,  hvor  Stigen 


gik  lige  ind  i  Himlen,  og  Englene  med  store  Vinger  svævede 
op  og  ned.  Ja,  alt  hvad  der  var  sket  i  denne  Verden  levede 
og  rørte  sig  i  Glasruderne;  saa  kunstige  Malerier  kunde  kun 
Tiden  indbrænde. 

Feen  smilede  og  førte  ham  ind  i  en  Sal,  stor  og  høj;  dens 
Vægge  syntes  transparente  Malerier  med  det  ene  Ansigt  dejligere 

end  det  andet;  det  var  Millioner  lykkelige,  der  smilede  og 
sang,  saa  det  flød  sammen  i  een  Melodi;  de  allerøverste  vare 
saa  smaa,  at  de  syntes  mindre  end  den  mindste  Rosenknop, 
naar  den  tegnes  som  en  Prik  paa  Papiret.  Og  midt  i  Salen 
stod  et  stort  Træ  med  hængende,  yppige  Grene;  gyldne  Æbler, 
store  og  smaa,  hang  som  Appelsiner  mellem  de  grønne  Blade. 
Det  var  Kundskabens  Træ,  af  hvis  Frugt  Adam  og  Eva  havde 
spist.  Fra  hvert  Blad  dryppede  en  skinnende  rød  Dugdraabe: 
det  var,  som  om  Træet  græd  blodige  Taarer. 

»Lad  os  nu  stige  iBaaden!«  sagde  Feen,  »der  ville  vi  nyde 
Forfriskninger  ude  paa  det  svulmende  Vand!  Baaden  gynger, 
kommer  dog  ikke  af  Stedet,  men  alle  Verdens  Lande  glide 
forbi  vore  Øjne.«  Og  det  var  underligt  at  se,  hvorledes  hele 
Kysten  bevægede  sig,  der  kom  de  høje,  snebedækte  Alper, 
med  Skyer  og  sorte  Grantræer,  Hornet  klang  saa  dybt  vemodigt, 
og  Hyrden  jodlede  smukt  i  Dalen.  Nu  bøjede  Banantræerne 
deres  lange,  hængende  Grene  ned  over  Baaden,  kulsorte  Svaner 
svømmede  paa  Vandet,  og  de  sælsomste  Dyr  og  Blomster 
viste  sig  paa  Strandbredden;  det  var  Ny  Holland,  den  femte 
Verdensdel,  der  med  en  Udsigt  til  de  blaa  Bjerge  gled  forbi. 
Man  hørte  Præsternes  Sang  og  saa  de  vildes  Dans  til  Lyden 
af  Trommer  og  Ben  Tuber.  %  Ægyptens  Pyramider,  der  ragede 
ind  i  Skyerne,  omstyrtede  Søjler  og  Sfinkser,  halvt  begravede 
i  Sandet,  sejlede  forbi.  Nordlysene  brændte  over  Nordens 
Jøkler,  det  var  et  Fyrværkeri,  som  ingen  kunde  gøre  efter 
Prinsen  var  saa  lyksalig,  ja,  han  saa  jo  hundrede  Gange  mere. 
end  hvad  vi  her  fortælle. 

»Og  altid  kan  jeg  blive  her?«   spurgte  han. 

»Det  beror  paa  dig  selv!«  svarede  Feen.  »Dersom  du  ikke, 
som  Adam,  lader  dig  friste  til  at  gøre  det  forbudne,  da  kan 
du  altid  blive  her!« 

»Jeg  skal  ikke  røre  Æblerne  paa  Kundskabens  Træ!«  sagde 
Prinsen.     »Her  er  jo  tusinde  Frugter,  skønne  som  de!« 

»Prøv  dig  selv,  og  er  du  ikke  stærk  nok,  saa  følg  med 
Østenvinden,  som  bragte  dig;  han  flyver  nu  tilbage  og  kommer 
her  ej  i  hundrede  Aar;  den  Tid  vil  paa  dette  Sted  gaa  for 
dig,  som  var  det  kun  hundrede  Timer,  men  det  er  en  lang 
Tid  for  Fristelsen  og  Synden.      Hver  Aften,    naar  jeg  gaar  fra 

dig,  maa  jeg  tilraabe  dig:  følg  med!  jeg  maa  vinke  med 
Haanden  ad  dig,  men  bliv  tilbage.  Gaa  ikke  med,  thi  da  vil 
ved  hvert  Skridt  din  Længsel  blive  større :  du  kommer  i  Salen, 
hvor  Kundskabens  Træ  gror;  jeg  sover  under  dets  duftende, 
hængende  Grene,  du  vil  bøje  dig  over  mig,  og  jeg  maa  smile, 
men  trykker  du  et  Kys  paa  min  Mund,  da  synker  Paradiset 
dybt  i  Jorden,  og  det  er  tabt  for  dig.  Ørkenens  skarpe  Vind 
vil  omsuse  dig,  den  kolde  Regn  dryppe  fra  dit  Haar.  Sorg 
og  Trængsel  bliver  din  Arvelod.« 

»Jeg  bliver  her!«  sagde  Prinsen,  og  Østenvinden  kyssede 
ham  paa  Panden  og  sagde:  »Vær  stærk,  saa  samles  vi  her 
igen  om  hundrede  Aar!  Far  -vel!  far  vel!«  og  Østenvinden 
bredte  sine  store  Vinger  ud;  de  lyste  som  Kornmod  i  Høsten 
eller  Nordlyset  i  den  kolde  Vinter.  »Far  vel!  far  vel!«  klang 
det  fra  Blomster  og  Træer.  Storke  og  Pelikaner  fløj  i  Række 
som  flagrende  Baand  og  fulgte  med  til  Grænsen  af  Haven. 

»Nu  begynde  vore  Danse!«  sagde  Feen,  »ved  Slutningen, 
hvor  jeg  danser  med  dig,  vil  du  se,  idet  Solen  synker,  at  jeg 
vinker  ad  dig,  du  vil  høre  mig  tilraabe  dig:  følg  med,  men 
gør  det  ikke!  i  hundrede  Aar  maa  jeg  hver  Aften  gentage  det; 
for  hver  Gang  den  Tid  er  omme,  vinder  du  mere  Kraft,  til 
sidst  tænker  du  aldrig  derpaa.  I  Aften  er  det  første  Gang; 
nu  har  jeg  advaret  dig!« 

Og  Feen  førte  ham  ind  i  en  stor  Sal  af  hvide,  gennem- 
sigtige Lillier,  de  gule  Støvtraade  i  hver  var  en  lille  Guld- 
harpe, som  klang  med  Strengelyd  og  Fløjtetoner.  De  skønneste 
Piger,  svævende  og  slanke,  klædte  i  bølgende  Flor,  saa  man 
saa  de  dejlige  Lemmer,  svævede  i  Danse  og  sang  om,  hvor 
herligt  det  var  at  leve,  at  de  aldrig  vilde  dø,  og  at  Paradisets 
Have  skulde  evig  blomstre. 

Og  Solen  gik  ned,  den  hele  Himmel  blev  eet  Guld,  der 
gav  Lillierne  Skær  som  den  dejligste  Rose,  og  Prinsen  drak 
af  den  skummende  Vin,  Pigerne  rakte  ham,  og  han  følte  en 
Lyksalighed  som  aldrig  før;  han  saa,  hvor  Salens  Baggrund 
aabnede  sig,  og  Kundskabens  Træ  stod  i  en  Glans,  der 
blendede  hans  Øje;  Sangen  derfra  var  blød  og  dejlig  som  hans 
Moders  Stemme,  og  det  var,  som  hun  sang:  »Mit  Barn!  mit 
elskede  Barn!« 

Da  vinkede  Feen  og  raabte  saa  kærligt :  » Følg  mig !  følg 
mig!«  og  han  styrtede  hen  imod  hende,  glemte  sit  Løfte,  glemte 
det  alt  den  første  Aften,  og  hun  vinkede  og  smilede.  Duften, 
den  krydrede  Duft  rundt  om,  blev  mere  stærk,  Harperne  tonede 
langt  dejligere,  og  det  var,  som  de  Millioner  smilende  Hoveder 
i  Salen,  hvor  Træet  groede,  nikkede  og  sang:  »Alt  bør  man 
kende!  Mennesket  er  Jordens  Herre.«  Og  det  var  ikke  længer 
blodige  Taarer,  der  faldt  fra  Bladene  paa  Kundskabens  Træ, 
det  var  røde  funklende  Stjerner  syntes  ham.  »Følg  mig,  følg 
mig!«  lød  de  bævende  Toner,  og  ved  hvert  Skridt  brændte 
Prinsens  Kinder  hedere,  hans  Blod  bevægede  sig  stærkere ; 
»jeg  maa!«  sagde  han,  »det  er  jo  ingen  Synd,  kan  ikke  være 
det!  hvorfor  ikke  følge  Skønhed  og  Glæde!  se  hende  sove  vil 
jeg!  der  er  jo  intet  tabt,  naar  jeg  kun  lader  være  at  kysse 
hende,  og  det  gør  jeg  ikke,  jeg  er  stærk,  jeg  har  en  fast  Villie!« 

Og  Feen  kastede  sin  straalende  Dragt,  bøjede  Grenene  til- 
bage, og  et  Øjeblik  efter  var  hun  skjult  derinde. 

»Jeg  har  endnu  ikke  syndet!«  sagde  Prinsen,  »og  vil  det 
ikke  heller;«  og  saa  drog  han  Grenene  til  Side;  der  sov  hun 
allerede,  dejlig,  som  kun  Feen  i  Paradisets  Have  kan  være 
det;  hun  smilede  i  Drømme,  han  bøjede  sig  ned  over  hende 
og  saa  Taarerne  bæve  mellem  hendes  Øjenhaar. 

»Græder  du  over  mig?«  hviskede  han,  »græd  ikke,  du 
dejlige  Kvinde!  Nu  begriber  jeg  først  Paradisets  Lykke,  den 
strømmer  gennem  mit  Blod,  gennem  min  Tanke,  Kerubens 
Kraft  og  evige  Liv  føler  jeg  i  mit  jordiske  Legeme,  lad  det 
blive  evig  Nat  for  mig,  et  Minut  som  dette  er  Rigdom  nok!« 
og  han  kyssede  Taaren  af  hendes  Øje,  hans  Mund  rørte  ved 
hendes.   —  — 

—  Da  lød  der  et  Tordenskrald,  saa  dybt  og  skrækkeligt, 
som  ingen  havde  hørt  det  før,  og  alt  styrtede  sammen:  den 
dejlige  Fe,  det  blomstrende  Paradis  sank,  det  sank  saa  dybt, 
saa  dybt,  Prinsen  saa  det  synke  i  den  sorte  Nat;  som  en  lille 
skinnende  Stjerne  straalede  det  langt  borte.  Dødskulde  gik 
gennem  hans  Lemmer,  han  lukkede  sit  Øje  og  laa  længe 
som  død. 

Den  kolde  Regn  faldt  paa  hans  Ansigt,  den  skarpe  Vind 
blæste  om  hans  Hoved,  da  vendte  hans  Tanker  tilbage.    »Hvad 

har  jeg  gjort!«  sukkede  han,  »jeg  har  syndet  som  Adam!  syndet, 
saa  Paradiset  er  sunket  dybt  derned!«  og  han  aabnede  sit  Øje, 
Stjernen  langt  borte,  Stjernen,  der  funklede  som  det  sunkne 
Paradis,  saa  han  endnu  —  det  var  Morgenstjernen  paa  Himlen. 

Han  rejste  sig  op  og  var  i  den  store  Skov  nær  ved  Vin- 
denes Hule,  og  Vindenes  Moder  sad  ved  hans  Side,  hun  saa 
vred  ud  og  løftede  sin  Arm  i  Vejret. 

»Allerede  den  første  Aften!«  sagde  hun,  »det  tænkte  jeg 
nok!  ja,  var  du  min  Dreng,  saa  skulde  du  nu  i  Posen!« 

»Der  skal  han  komme!«  sagde  Døden;  det  var  en  stærk 
gammel  Mand  med  en  Le  i  Haanden  og  med  store,  sorte 
Vinger.  »I  Ligkisten  skal  han  lægges,  men  ikke  nu;  jeg 
mærker  ham  kun,  lad  ham  da  en  Stund  endnu  vandre  om  i 
Verden,  afsone  sin  Synd,  blive  god  og  bedre!  —  jeg  kommer 
engang.  Naar  han  da  mindst  venter  det,  putter  jeg  ham  i 
den  sorte  Ligkiste,  sætter  den  paa  mit  Hoved  og  flyver  op 
mod  Stjernen;  ogsaa  der  blomstrer  Paradisets  Have,  og  er 
han  god  og  from,  da  skal  han  træde  derind,  men  er  hans 
Tanke  ond,  og  Hjertet  endnu  fuldt  af  Synd,  synker  han  med 
Kisten  dybere,  end  Paradiset  sank,  og  kun  hvert  tusinde  Aai 
henter  jeg  ham  igen,  for  at  han  maa  synke  dybere  eller  blive 
paa  Stjernen,  den  funklende  Stjerne  deroppe.« 

Den  flyvende   Koffert. 


Der  var  engang  en  Købmand,  han  var  saa  rig,  at  han 
kunde  brolægge  den  hele  Gade  og  næsten  et  lille  Stræde 
til  med  Sølvpenge;  men  det  gjorde  han  ikke,  han  vidste 
anderledes  at  bruge  sine  Penge;  gav  han  en  Skilling  ud,  fik 
han  en  Daler  igen;  saadan  en  Købmand  var  han  og  saa 
døde  han. 

Sønnen  fik  nu  alle  disse  Penge,  og  han  levede  lystigt,  gik 
paa  Maskerade  hver  Nat,  gjorde  Papirsdrager  af  Rigsdaler- 
sedler og  slog  Smut  hen  over  Søen  med  Guldpenge  i  Stedet 
for  med  en  Sten,  saa  kunde  Pengene  sagtens  gaa,  og  det 
gjorde  de;  til  sidst  ejede  han  ikke  mere  end  fire  Skilling  og 
havde  ingen  andre  Klæder  end  et  Par  Tøfler  og  en  gammel 
Slaabrok.  Nu  brød  hans  Venner  sig  ikke  længer  om  ham,  da 
de  jo  ikke  kunde  gaa  paa  Gaden  sammen,  men  een  af  dem, 
som  var  god,  sendte  ham  en  gammel  Koffert  og  sagde:  »Pak 
ind!«  ja,  det  var  nu  meget  godt,  men  han  havde  ikke  noget 
at  pakke  ind,  saa  satte  han  sig  selv  i  Kofferten. 

Det  var  en  løjerlig  Koffert.  Saa  snart  man  trykkede  paa 
Laasen,  kunde  Kofferten  flyve;  det  gjorde  den,  vips  fløj  den 
med  ham  op  igennem  Skorstenen,  højt  op  over  Skyerne,  længer 

og  længer  bort;  det  knagede  i  Bunden,  og  han  var  saa  bange 
for,  at  den  skulde  gaa  i  Stykker,  for  saa  havde  han  gjort  en 
ganske  artig  Volte!  Gud  bevar'  os!  og  saa  kom  han  til  Tyr- 
kernes Land.  Kofferten  skjulte  han  i  Skoven  under  de  visne 
Blade  og  gik  saa  ind  i  Byen;  det  kunde  han  godt  gøre,  for 
hos  Tyrkerne  gik  jo  alle,  ligesom  han,  i  Slaabrok  og  Tøfler. 
Saa  mødte  han  en  Amme  med  et  lille  Barn.  »Hør,  du  Tyrke- 
amme!« sagde  han,  »hvad  er  det  for  et  stort  Slot  her  tæt  ved 
Byen,  Vinduerne  sidde  saa  højt!« 

»Der  bor  Kongens  Datter!«  sagde  hun,  »der  er  spaaet 
hende,  at  hun  skal  blive  saa  ulykkelig  over  en  Kæreste,  og 
derfor  maa  der  ingen  komme  til  hende,  uden  Kongen  og 
Dronningen  er  med.« 

»Tak!«  sagde  Købmandssønnen,  og  saa  gik  han  ud  i 
Skoven,  satte  sig  i  sin  Koffert,  fløj  op  paa  Taget  og  krøb  ind 
ad  Vinduet  til  Prinsessen. 

Hun  laa  paa  Sofaen  og  sov;  hun  var  saa  dejlig,  at  Køb- 
mandssønnen maatte  kysse  hende;  hun  vaagnede  og  blev 
ganske  forskrækket,  men  han  sagde,  han  var  Tyrkeguden,  som 
var  kommen  ned  igennem  Luften  til  hende,  og  det  syntes  hun 
godt  om. 

Saa  sad  de  ved  Siden  af  hinanden,  og  han  fortalte 
Historier  om  hendes  Øjne:  de  vare  de  dejligste,  mørke  Søer, 
og  Tankerne  svømmede  der  som  Havfruer;  og  han  fortalte 
om  hendes  Pande:  den  var  et  Snebjerg  med  de  prægtigste 
Sale  og  Billeder,  og  han  fortalte  om  Storken,  som  bringer  de 
søde,  smaa  Børn. 

Jo,  det  var  nogle  dejlige  Historier!  saa  friede  han  til  Prin- 
sessen, og  hun  sagde  straks  Ja. 

»Men  De  maa  komme  her  paa  Lørdag,«  sagde  hun,  »da 
er  Kongen  og  Dronningen  hos  mig  til  Tevand !  de  ville  være 
meget  stolte  af,  at  jeg  faar  Tyrkeguden,  men  se  til,  De  kan  et 
rigtigt  dejligt  Eventyr,  for  det  holder  mine  Forældre  særdeles 
meget  af;  min  Moder  vil  have  det  moralsk  og  fornemt  og 
min  Fader  lystigt,  saa  man  kan  le!« 

»Ja,  jeg  bringer  ingen  anden  Brudegave  end  et  Eventyr!« 
sagde   han,    og  saa   skiltes    de,    men   Prinsessen    gav   ham    en 

Sabel,  der  var  besat  med  Guldpenge,  og  dem  kunde  han 
især  bruge. 

Nu  fløj  han  bort,  købte  sig  en  ny  Slaabrok  og  sad  saa 
ude  i  Skoven  og  digtede  paa  et  Eventyr;  det  skulde  være  fær- 
digt til  om  Lørdagen,  og  det  er  ikke  saa  let  endda. 

Saa  var  han  færdig,  og  saa  var  det  Lørdag. 

Kongen,  Dronningen  og  hele  Hoffet  ventede  med  Tevand 
hos  Prinsessen.     Han  blev  saa  nydeligt  modtagen. 

»Vil  De  saa  fortælle  et  Eventyr!«  sagde  Dronningen,  »et, 
som  er  dybsindigt  og  belærende!« 

»Men  som  man  dog  kan  le  af!«   sagde  Kongen. 

»Ja  nok!«  sagde  han  og  fortalte;  det  maa  man  nu  høre 
godt  efter. 

»Der  var  engang  et  Bundt  Svovlstikker,  de  vare  saa  over- 
ordentlig stolte  paa  det,  fordi  de  vare  af  høj  Herkomst;  deres 
Stamtræ,  det  vil  sige,  det  store  Fyrretræ,  de  hver  var  en  lille 
Pind  af,  havde  været  et  stort,  gammelt  Træ  i  Skoven.  Svovl- 
stikkerne laa  nu  paa  Hylden  mellem  et  Fyrtøj  og  en  gammel 
Jerngryde,  og  for  dem  fortalte  de  om  deres  Ungdom.  »Ja, 
da  vi  vare  paa  den  grønne  Gren,«  sagde  de,  »da  vare  vi 
rigtignok  paa  en  grøn  Gren ;  hver  Morgen  og  Aften  Dia- 
mantte,  det  var  Duggen,  hele  Dagen  havde  vi  Solskin,  naar 
Solen  skinnede,  og  alle  de  smaa  Fugle  maatte  fortælle  os 
Historier.  Vi  kunde  godt  mærke,  at  vi  ogsaa  vare  rige,  for 
Løvtræerne  de  vare  kun  klædte  paa  om  Sommeren,  men  vor 
Familie  havde  Raad  til  grønne  Klæder  baade  Sommer  og 
Vinter.  Men  saa  kom  Brændehuggerne,  det  var  den  store 
Revolution,  og  vor  Familie  blev  splittet  ad;  Stamherren  fik 
Plads  som  Stormast  paa  et  prægtigt  Skib,  der  kunde  sejle 
Verden  rundt,  dersom  det  vilde;  de  andre  Grene  kom  andre 
Steder,  og  vi  have  nu  det  Hverv  at  tænde  Lyset  for  den 
nedrige  Mængde;  derfor  ere  vi  fornemme  Folk  komne  her  i 
Køkkenet. « 

»Ja,  jeg  har  det  nu  paa  en  anden  Maade!«  sagde  Jern- 
gryden, som  Svovlstikkerne  laa  ved  Siden  af.  »Lige  fra  jeg 
kom  ud  i  Verden,  er  jeg  skuret  og  kogt  mange  Gange!  Jeg 
sørger  for  det  solide  og  er  egentlig  talt  den  første  her  i  Huset. 

Min  eneste  Glæde  er,  saadan  efter  Bordet,  at  ligge  ren  og 
pæn  paa  Hylden  og  føre  en  fornuftig  Passiar  med  Kamme- 
raterne; men  naar  jeg  undtager  Vandspanden,  som  engang 
imellem  kommer  ned  i  Gaarden,  saa  leve  vi  altid  inden  Døre. 
Vort  eneste  Nyhedsbud  er  Torvekurven,  men  den  snakker  saa 
uroligt  om  Regeringen  og  Folket;  ja,  forleden  var  der  en 
gammel  Potte,  som  af  Forskrækkelse  derover  faldt  ned  og  slog 
sig  i  Stykker!    den  er  frisksindet,  skal  jeg  sige  Dem!«  — 

»Nu  snakker  du  for  meget!«  sagde  Fyrtøjet,  og  Staalet 
slog  til  Flintestenen,  saa  den  gnistrede.  »Skulle  vi  nu  ikke 
have  en  munter  Aften?« 

»Ja,  lad  os  tale  om,  hvem  der  er  mest  fornemme!«  sagde 
Svovlstikkerne. 

»Nej,  jeg  holder  ikke  af  at  tale  om  mig  selv!«  sagde  Ler- 
potten, »lad  os  faa  en  Aftenunderholdning!  jeg  vil  begynde, 
jeg  skal  fortælle  saadant  noget,  enhver  har  oplevet;  det  kan 
man  saa  rart  sætte  sig  ind  i,  og  det  er  saa  fornøjeligt:  »»Ved 
Østersøen  ved  de  danske  Bøge  — !«« 

»Det  er  en  dejlig  Begyndelse!«  sagde  alle  Tallerkenerne, 
»det  bliver  bestemt  en  Historie,  jeg  kan  lide!« 

»Ja,  der  tilbragte  jeg  min  Ungdom  hos  en  stille  Familie; 
Møblerne  bleve  bonede,  Gulvet  vadsket,  der  kom  rene  Gardiner 
hver  fjortende  Dag!« 

»Hvor  De  dog  fortæller  interessant!«  sagde  Støvekosten. 
»Man  kan  straks  høre,  at  det  er  et  Fruentimmer,  som  for- 
tæller; der  gaar  saadant  noget  renligt  derigennem!« 

»Ja,  det  føler  man!«  sagde  Vandspanden,  og  saa  gjorde 
den  af  Glæde  et  lille  Hop,  saa  det  sagde  klask  paa  Gulvet. 

Og  Potten  blev  ved  at  fortælle,  og  Enden  var  lige  saa  god 
som  Begyndelsen. 

Alle  Tallerkenerne  raslede  af  Glæde,  og  Støvekosten  tog 
grøn  Persille  af  Sandhullet  og  bekransede  Potten,  for  den 
vidste,  det  vilde  ærgre  de  andre,  og  »bekranser  jeg  hende  i 
Dag,«  tænkte  den,  »saa  bekranser  hun  mig  i  Morgen.« 

»Nu  vil  jeg  danse!«  sagde  Ildklemmen  og  dansede;  ja, 
Gud  bevar'  os,  hvor  den  kunde  sætte  det  ene  Ben  i  Vejret. 
Det  gamle  Stolebetræk  henne  i  Krogen  revnede  ved  at  se  paa 

det.  »Maa  jeg  saa  blive  bekranset!«  sagde  Ildklemmen,  og 
det  blev  hun. 

»Det  er  dog  kun  Pøbel!«  tænkte  Svovlstikkerne. 

Nu  skulde  Temaskinen  synge,  men  den  var  forkølet,  sagde 
den,  den  kunde  ikke,  uden  den  var  i  Kog,  men  det  var  af 
bar  Fornemhed;  den  vilde  ikke,  uden  naar  den  stod  paa  Bordet 
inde  hos  Herskabet. 

Henne  i  Vinduet  sad  en  gammel  Pennefjer,  som  Pigen 
plejede  at  skrive  med;  der  var  ikke  noget  mærkværdigt  ved 
den,  uden  at  den  var  dyppet  alt  for  dybt  i  Blækhuset,  men 
deraf  var  nu  den  stor  paa  det.  »Vil  Temaskinen  ikke  synge,« 
sagde  den,  »saa  kan  den  lade  være!  udenfor  hænger  i  et  Bur 
en  Nattergal,  den  kan  synge,  den  har  rigtignok  ikke  lært 
noget,  men  det  vil  vi  ikke  tale  ondt  om  i  Aften!« 

»Jeg  finder  det  højst  upassende,«  sagde  Tekedlen,  der  var 
Køkkensanger  og  Halvsøster  til  Temaskinen,  »at  saadan  en 
fremmed  Fugl  skal  høres!  Er  det  patriotisk?  Jeg  vil  lade 
Torvekurven  dømme!« 

»Jeg  ærgrer  mig  kun!«  sagde  Torvekurven,  »jeg  ærgrer 
mig  saa  inderligt,  som  nogen  kan  tænke  sig!  er  det  en  pas- 
sende Maade  at  tilbringe  Aftenen  paa?  vilde  det  ikke  være 
rigtigere  at  sætte  Huset  paa  den  rette  Ende?  Enhver  skulde 
da  komme  paa  sin  Plads,  og  jeg  vilde  styre  hele  Kodillen. 
Det  vilde  blive  noget  andet!« 

»Ja,  lad  os  gøre  Spetakel!«  sagde  de  alle  sammen.  I  det 
samme  gik  Døren  op.  Det  var  Tjenestepigen,  og  saa  stod  de 
stille,  ingen  sagde  et  Muk;  men  der  var  ikke  en  Potte,  uden  at 
den  jo  nok  vidste,  hvad  den  kunde  gøre,  og  hvor  fornem  den 
var;  »ja,  naar  jeg  havde  villet,«  tænkte  de,  »saa  skulde  det 
rigtignok  blevet  en  munter  Aften!« 

Tjenestepigen  tog  Svovlstikkerne,  gjorde  Ild  med  dem  — 
Gud  bevar'  os,  hvor  de  spruttede  og  brændte  i  Lue. 

»Nu  kan  da  enhver,«  tænkte  de,  »se,  at  vi  ere  de  første! 
hvilken  Glans  vi  have;  hvilket  Lys!«  —  og  saa  vare  de 
brændt  ud.« 

»Det  var  et  dejligt  Eventyr!«    sagde  Dronningen,    »jeg  følte 

mig  saa  ganske  i  Køkkenet  hos  Svovlstikkerne,  ja,  nu  skal 
du  have  vor  Datter.« 

»Ja  vist!«  sagde  Kongen,  »du  skal  have  vor  Datter  paa 
Mandag!«  for  nu  sagde  de  du  til  ham,  da  han  skulde  være 
af  Familien. 

Brylluppet  var  saaledes  bestemt,  og  Aftenen  forud  blev 
hele  Byen  illumineret;  Boller  og  Kringler  fløj  i  Grams;  Gade- 
drengene stod  paa  Tæerne,  raabte  Hurra  og  peb  i  Fingrene; 
det  var  særdeles  pragtfuldt. 

»Ja,  jeg  faar  vel  ogsaa  se  til  at  gøre  noget!«  tænkte  Køb- 
mandssønnen,  og  saa  købte  han  Raketter,  Knaldperler  og  alt 
det  Fyrværkeri,  der  tænkes  kunde,  lagde  det  i  sin  Koffert  og 
fløj  med  det  op  i  Luften. 

Rutsch,  hvor  det  gik!    og  hvor  det  futtede. 

Alle  Tyrkerne  hoppede  i  Vejret  ved  det,  saa  deres  Tøfler 
fløj  dem  om  Ørene;  saadant  et  Luftsyn  havde  de  aldrig  set 
før.  Nu  kunde  de  da  forstaa,  at  det  var  Tyrkeguden  selv, 
som  skulde  have  Prinsessen. 

Saa  snart  Købmandssønnen  igen  med  sin  Koffert  kom  ned 
i  Skoven,  tænkte  han:  »Jeg  vil  dog  gaa  ind  i  Byen  for  at  faa 
at  høre,  hvorledes  det  har  taget  sig  ud!«  og  det  var  jo  ganske 
rimeligt,  han  havde  Lyst  til  det. 

Nej,  hvor  dog  Folk  fortalte!  hver  evige  een,  han  spurgte 
derom,  havde  set  det  paa  sin  Maade,  men  dejligt  havde  det 
været  for  dem  alle  sammen. 

»Jeg  saa  Tyrkeguden  selv,«  sagde  den  ene,  »han  havde 
Øjne  som  skinnende  Stjerner  og  et  Skæg  som  skummende 
Vande!« 

»Han  fløj  i  en  Ildkaabe,«  sagde  en  anden.  »De  dejligste 
Englebørn  tittede  frem  fra  Folderne!« 

Jo,  det  var  dejlige  Ting,  han  hørte,  og  Dagen  efter  skulde 
han  have  Bryllup. 

Nu  gik  han  tilbage  til  Skoven  for  at  sætte  sig  i  sin  Koffert 
—  men  hvor  var  den?  Kofferten  var  brændt  op.  En  Gnist 
fra  Fyrværkeriet  var  bleven  tilbage,  den  havde  tændt  Ild,  og 
Kofferten  var  i  Aske.  Han  kunde  ikke  mere  flyve,  ikke  mere 
komme  til  sin  Brud. 

Hun  stod  hele  Dagen  paa  Taget  og  ventede;  hun  venter 
endnu,  men  han  gaar  Verden  rundt  og  fortæller  Eventyr, 
men  de  ere  ikke  mere  saa  lystige,  som  det  han  fortalte  om 
Svovlstikkerne. 


Storkene. 


Paa  det  sidste  Hus  i  en  lille  By  stod  der  en  Storkerede. 
Storkemoderen  sad  i  Reden  hos  sine  fire  smaa  Unger,  der 
stak  Hovedet  frem  med  det  lille  sorte  Næb,  for  det  var  ikke 
blevet  rødt  endnu.  Et  lille  Stykke  derfra  paa  Tagryggen  stod 
saa  strunk  og  stiv  Storkefaderen,  han  havde  trukket  det  ene 
Ben  op  under  sig  for  dog  at  have  nogen  Ulejlighed,  idet  han 
stod  Skildvagt.  Man  skulde  tro,  han  var  hugget  ud  af  Træ, 
saa  stille  stod  han.  »Det  ser  vist  nok  saa  fornemt  ud,  at 
min  Kone  har  en  Skildvagt  ved  Reden!«  tænkte  han,  »de 
kan  jo  ikke  vide,  at  jeg  er  hendes  Mand,  de  tro  vist,  jeg  er 
kommanderet  til  at  staa  her.  Det  ser  saa  rask  ud!«  og  saa 
blev  han  ved  at  staa  paa  det  ene  Ben. 

Nede  paa  Gaden  legede  en  hel  Flok  Børn,  og  da  de  saa 
Storkene,  saa  sang  en  af  de  modigste  Drenge,  og  siden  alle 
sammen,  det  gamle  Vers  om  Storkene,  men  de  sang  det  nu, 
som  han  kunde  huske  det: 


»Storke,  Storke  Steje 

flyv  hjem  til  dit  Eje! 

Din  Kone  ligger  i  Reden  sin 

med  fire  store  Unger. 

Den  ene  skal  hænges, 
den  anden  skal  stænges, 
den  tredie  skal  brændes, 
den  fjerde  skal  endevendes!« 

»Hør  dog,  hvad  Drengene  synge!«  sagde  de  smaa  Storke- 
unger,  »de  sige,  vi  skulle  hænges  og  brændes!« 

»Det  skulle  I  ikke  bryde  eder  om!«  sagde  Storkemoderen; 
»hør  bare  ikke  efter,  saa  gør  det  ikke  noget!« 

Men  Drengene  bleve  ved  at  synge,  og  de  pegede  Fingre  ad 
Storkene;  kun  een  Dreng,  han  hed  Peter,  sagde,  at  det  var 
Synd  at  gøre  Nar  af  Dyrene,  og  vilde  slet  ikke  være  med. 
Storkemoderen  trøstede  ogsaa  sine  Unger:  »Bryd  jer  ikke 
derom,«  sagde  hun,  »se  bare,  hvor  rolig  jer  Fader  staar,  og 
det  paa  eet  Ben!« 

»Vi  ere  saa  angest!«  sagde  Ungerne  og  trak  Hovederne 
dybt  ned  i  Reden. 

Næste  Dag,  da  Børnene  kom  sammen  igen  for  at  lege,  og 
de  saa  Storkene,  begyndte  de  deres  Vise: 

»Den  ene  skal  hænges, 

den  anden  skal  brændes!  — « 

»Skulle  vi  vel  hænges  og  brændes?«  spurgte  Storke- 
ungerne. 

»Nej  vist  ikke!«  sagde  Moderen,  »I  skulle  lære  at  flyve, 
jeg  skal  nok  eksercere  jer!  saa  tage  vi  ud  paa  Engen  og  gøre 
Visit  hos  Frøerne,  de  neje  i  Vandet  for  os,  de  synge  »koaks, 
koaks!«  og  saa  spise  vi  dem  op,  det  kan  rigtig  blive  en  For- 
nøjelse!« 

»Og  hvad  saa?«    spurgte  Storkeungerne. 

»Saa  samles  alle  de  Storke,  her  ere  i  hele  Landet,  og  saa 
begynder  Høstmanøvren;  da  maa  man  flyve  godt,  det  er  af 
stor  Vigtighed,  thi  den,  som  ikke  kan  flyve,  stikker  Generalen 
ihjel  med  sit  Næb;  derfor  pas  vel  paa  at  lære  noget,  naar 
Eksercitsen  begynder!« 

»Saa  blive  vi  jo  dog  stængede,  som  Drengene  sagde,  og 
hør,  nu  sige  de  det  igen!« 

»Hør  paa  mig  og  ikke  paa  dem,«  sagde  Storkemoderen. 
»Efter  den  store  Manøvre  flyve  vi  til  de  varme  Lande,  oh, 
saa  langt  herfra,  over  Bjerge  og  Skove.  Til  Ægypten  flyve  vi, 
hvor  der  er  trekantede  Stenhuse,  der  gaa  i  en  Spids  op  over 
Skyerne,  de  kaldes  Pyramider  og  ere  ældre,  end  nogen  Stork 
kan  tænke  sig.  Der  er  en  Flod,  som  løber  over,  saa  Landet 
bliver  til  Mudder.     Man  gaar  i  Mudder  og  spiser  Frøer.« 

»Oh!«  sagde  alle  Ungerne. 

»Ja!  der  er  saa  dejligt!  man  gør  ikke  andet  end  spise 
hele  Dagen,  og  imedens  vi  har  det  saa  godt,  er  i  dette  Land 
ikke  et  grønt  Blad  paa  Træerne;  her  er  saa  koldt,  saa  Skyerne 
fryse  i  Stykker  og  falde  ned  i  smaa,  hvide  Lapper!«  det  var 
Sneen,  hun  mente,  men  hun  kunde  jo  ikke  forklare  det 
tydeligere. 

»Fryse  saa  ogsaa  de  uartige  Drenge  i  Stykker?«  spurgte 
Storkeungerne. 

»Nej,  i  Stykker  fryse  de  ikke!  men  de  ere  nær  ved  det 
og  maa  sidde  inde  i  den  mørke  Stue  og  kukkelure;  I  kunne 
derimod  flyve  om  i  fremmed  Land,  hvor  der  er  Blomster  og 
varmt  Solskin!« 

Nu  var  der  allerede  gaaet  nogen  Tid,  og  Ungerne  vare  saa 
store,  at  de  kunde  staa  op  i  Reden  og  se  vidt  omkring,  og 
Storkefaderen  kom  flyvende  hver  Dag  med  pæne  Frøer,  smaa 
Snoge  og  alt  det  Storkeslikkeri,  han  kunde  finde;  oh,  det  saa 
morsomt  ud,  hvor  han  gjorde  Kunster  for  dem.  Hovedet  lagde 
han  lige  om  paa  Halen,  Næbbet  knebrede  han  med,  som  var 
det  en  lille  Skralde,  og  saa  fortalte  han  dem  Historier,  alle 
sammen  fra  Sumpen. 

»Hør,  nu  maa  I  lære  at  flyve!«  sagde  en  Dag  Storke- 
moderen, og  saa  maatte  alle  fire  Unger  ud  paa  Tagryggen; 
oh,  hvor  de  dinglede!  hvor  de  balancerede  med  Vingerne  og 
vare  dog  nær  ved  at  falde  ned! 

»Se  nu  paa  mig!«  sagde  Moderen,  »saaledes  skulle  I  holde 
Hovedet!  saaledes  skulle  I  sætte  Benene!  een,  to!  een  to!  det 
er  det,  som  skal  hjælpe  jer  frem  i  Verden!«  saa  fløj  hun  et 
lille  Stykke,  og  Ungerne,  de  gjorde  et  lille  kluntet  Hop,  bums! 
der  laa  de,  for  de  vare  tunge  i  Livet.     ■ 

»Jeg  vil  ikke  flyve!«  sagde  den  ene  Unge  og  krøb  ned  i 
Reden  igen,  »jeg  bryder  mig  ikke  om  at  komme  til  de  varme 
Lande!« 

»Vil  du  da  fryse  ihjel  her,  naar  det  bliver  Vinter?  skulle 
Drengene  komme  og  hænge  og  brænde  og  stege  dig?  nu 
kalder  jeg  paa  dem!« 

»O  nej!«  sagde  Storkeungen,  og  saa  hoppede  den  igen  paa 
Taget  ligesom  de  andre;  den  tredie  Dag  kunde  de  ordentlig 
flyve  lidt,  og  saa  troede  de,  at  de  kunde  ogsaa  sidde  og  hvile 
paa  Luften;  det  vilde  de,  men  bums!  der  dumpede  de;  saa 
maatte  de  til  at  røre  Vingerne  igen.  Nu  kom  Drengene  nede 
paa  Gaden  og  sang  deres  Vise: 

»Storke,  Storke  Steje!« 

»Skulle  vi  flyve  ned  og  hugge  deres  Øjne  ud?«  sagde 
Ungerne. 

»Nej,  lad  være  med  det!«  sagde  Moderen,  »hør  bare  efter 
mig,  det  er  meget  vigtigere!  een,  to,  tre!  nu  flyve  vi  højre 
om!  een,  to,  tre!  nu  venstre  om  Skorstenen!  —  se,  det  var 
meget  godt!  det  sidste  Slag  med  Vingerne  var  saa  nydeligt  og 
rigtigt,  at  I  skulle  faa  Lov  at  komme  i  Sumpen  med  mig  i 
Morgen!  der  komme  flere  nette  Storkefamilier  med  deres  Børn, 
lad  mig  nu  se,  at  mine  ere  de  pæneste,  og  saa  at  I  knejse, 
det  ser  godt  ud,  og  det  giver  Anseelse!« 

»Men  skulle  vi  da  ikke  have  Hævn  over  de  uartige  Drenge?« 
spurgte  Storkeungerne. 

»Lad  dem  skrige  hvad  de  ville!  I  flyve  dog  med  Skyerne, 
komme  til  Pyramidernes  Land,  naar  de  maa  fryse  og  ikke 
have  et  grønt  Blad  eller  et  sødt  Æble.« 

»Ja,  hævnes  ville  vi!«  hviskede  de  til  hverandre,  og  saa 
blev  der  igen  ekserceret. 

Af  alle  Drengene  paa  Gaden  var  ingen  værre  til  at  synge 
Spottevisen  end  just  han,  som  havde  begyndt,  og  det  var  en 
ganske  lille  en,  han  var  nok  ikke  mere  end  seks  Aar;  Storke- 
ungerne troede  rigtignok,  at  han  var  hundrede  Aar,  for  han 
var  jo  saa  meget  større  end  deres  Moder  og  Fader,  og  hvad 
vidste   de   om,    hvor   gamle   Børn   og   store   Mennesker   kunne 

være.  Hele  deres  Hævn  skulde  gaa  ud  over  den  Dreng,  han 
havde  jo  først  begyndt,  og  han  blev  altid  ved.  Storkeungerne 
vare  saa  irriterede,  og  alt  som  de  bleve  større,  vilde  de  mindre 
taale  det;  Moderen  maatte  til  sidst  love  dem,  at  de  nok  skulde 
faa  Hævn,  men  hun  vilde  ikke  tage  den  før  paa  den  sidste 
Dag,  de  vare  der  i  Landet. 

»Vi  maa  jo  først  se,  hvorledes  I  bærer  jer  ad  ved  den 
store  Manøvre!  komme  I  galt  fra  det,  saa  Generalen  jager  jer 
Næbbet  i  Brystet,  saa  have  jo  Drengene  dog  Ret,  i  det  mindste 
paa  en  Maade!    lad  os  nu  se!« 

»Ja,  det  skal  du!«  sagde  Ungerne,  og  saa  gjorde  de  sig 
just  Umage!  de  øvede  sig  hver  Dag  og  fløj  saa  nydeligt  og 
let,  saa  det  var  en  Lyst. 

Nu  kom  Høsten;  alle  Storkene  begyndte  at  samles  for  at 
flyve  bort  til  de  varme  Lande,  medens  vi  have  Vinter.  Det 
var  en  Manøvre!  over  Skove  og  Byer  maatte  de,  bare  for  at 
se,  hvor  godt  de  kunde  flyve,  det  var  jo  en  slor  Rejse,  som 
forestod.  Storkeungerne  gjorde  deres  Ting  saa  nydeligt,  at  de 
fik  udmærket  godt  med  Frø  og  Slange.  Det  var  den  aller- 
bedste Karakter,  og  Frøen  og  Slangen  kunde  de  spise,  det 
gjorde  de  ogsaa. 

»Nu  skulle  vi  hævnes!«    sagde  de. 

»Ja  vist!«  sagde  Storkemoderen.  »Hvad  jeg  har  udtænkt, 
det  er  just  det  rigtige!  jeg  veed,  hvor  den  Dam  er,  hvor  alle 
de  smaa  Menneskebørn  ligge,  til  Storken  kommer  og  henter 
dem  til  Forældrene.  De  nydelige  smaa  Børn  sove  og  drømme 
saa  dejligt,  som  de  aldrig  siden  komme  til  at  drømme.  Alle 
Forældre  ville  gerne  have  saadant  et  lille  Barn,  og  alle  Børn 
ville  have  en  Søster  eller  Broder.  Nu  ville  vi  flyve  hen  til 
Dammen,  hente  een  til  hver  af  de  Børn,  som  ikke  have  sunget 
den  onde  Vise  og  gjort  Nar  af  Storkene,  for  de  Børn  skulle 
slet  ingen  have !« 

»Men  han,  som  begyndte  med  at  synge,  den  slemme, 
hæslige  Dreng!«  skreg  de  unge  Storke,  »hvad  gøre  vi  ved 
ham?« 

»Der  ligger  i  Dammen  et  lille  dødt  Barn,  det  har  drømt 
sig  ihjel,  det  ville  vi  tage  til  ham,   saa  maa  han  græde,    fordi 

vi  have  bragt  ham  en  død  lille  Broder;  men  den  gode  Dreng, 
ham  har  I  dog  ikke  glemt,  han,  som  sagde:  »Det  er  Synd  at 
gøre  Nar  af  Dyrene!«  ham  ville  vi  bringe  baade  en  Broder 
og  en  Søster,  og  da  den  Dreng  hed  Peter,  saa  skulle  I  ogsaa 
alle  sammen  kaldes  Peter!« 

Og   det   skete   hvad   hun   sagde,    og  saa   hed   alle  Storkene 
Peter,  og  det  kaldes  de  endnu. 


Ole  Lukøje. 


I  hele  Verden  er  der  ingen,  der  kan  saa  mange  Historier, 
som  Ole  Lukøje!  —  han  kan  rigtignok  fortælle! 

Saadan  ud  paa  Aftenen,  naar  Børn  sidde  nok  saa  net  ved 
Bordet  eller  paa  deres  Skammel,  kommer  Ole  Lukøje;  han 
kommer  saa  stille  op  ad  Trappen,  for  han  gaar  paa  Hose- 
sokker, han  lukker  ganske  sagte  Døren  op,  og  fut!  saa  sprøjter 
han  Børnene  sød  Mælk  ind  i  Øjnene,  saa  fint,  saa  fint,  men 
dog  altid  nok  til,  at  de  ikke  kunne  holde  Øjnene  aabne,  og 
derfor  ikke  se  ham;  han  lister  sig  lige  bag  ved,  blæser  dem 
sagte  i  Nakken,  og  saa  blive  de  tunge  i  Hovedet,  o  ja!  men 
det  gør  ikke  ondt,  for  Ole  Lukøje  mener  det  just  godt  med 
Børnene;  han  vil  bare  have,  at  de  skulle  være  rolige,  og  det 
ere  de  bedst,  naar  man  faar  dem  i  Seng;  de  skulle  være  stille, 
for  at  han  kan  fortælle  dem  Historier.  — 

Naar  Børnene  nu  sove,  sætter  Ole  Lukøje  sig  paa 
Sengen;  han  er  godt  klædt  paa,  hans  Frakke  er  af  Silketøj, 
men  det  er  ikke  muligt  at  sige,  hvad  Kulør  den  har,  for  den 
skinner  grøn,  rød  og  blaa,  alt  ligesom  han  drejer  sig;  under 
hver  Arm  holder  han  en  Paraply,    een   med  Billeder   paa,    og 

den  sætter  han  over  de  gode  Børn,  og  saa  drømme  de  hele 
Natten  de  dejligste  Historier,  og  een  Paraply  har  han,  hvor  der 
slet  intet  er  paa,  og  den  sætter  han  over  de  uartige  Børn,  saa 
sove  de  saa  tosset  og  har  om  Morgenen,  naar  de  vaagne,  ikke 
drømt  det  allermindste. 

Nu  skulle  vi  høre,  hvorledes  Ole  Lukøje  i  en  hel  Uge 
kom  hver  Aften  til  en  lille  Dreng,  som  hed  Hjalmar,  og 
hvad  han  fortalte  ham !  Det  er  hele  syv  Historier,  for  der  er 
syv  Dage  i  en  Uge. 


tjør  nu  engang!« 


Mandag. 

sagde  Ole  Lukøje  om  Aftenen,  da  han 
havde  faaet  Hjalmar  i  Seng,  »nu  skal  jeg  pynte  op!« 
og  saa  bleve  alle  Blomsterne  i  Urtepotterne  til  store  Træer, 
der  strakte  deres  lange  Grene  hen  under  Loftet  og  langs  med 
Væggen,  saa  hele  Stuen  saa  ud  som  det  dejligste  Lysthus, 
og  alle  Grenene  vare  fulde  af  Blomster,  og  hver  Blomst  var 
smukkere  end  en  Rose,  lugtede  saa  dejlig,  og  vilde  man  spise 
den,  var  den  sødere  end  Syltetøj.  Frugterne  glinsede  ligesom 
Guld,  og  saa  var  der  Boller,  der  revnede  af  Rosiner,  det  var 
mageløst!  men  i  det  samme  begyndte  det  at  jamre  sig  saa 
forskrækkeligt  henne  i  Bordskuffen,  hvor  Hjalmars  Skole- 
bøger laa. 

»Hvad  er  nu  det!«  sagde  Ole  Lukøje  og  gik  hen  til 
Bordet  og  fik  Skuffen  op.  Det  var  Tavlen,  som  det  knugede 
og  trykkede  i,  for  der  var  kommet  et  galt  Tal  i  Regnestykket, 
saa  det  var  færdigt  at  falde  fra  hinanden;  Griffelen  hoppede 
og  sprang  i  sit  Sejlgarnsbaand,  ligesom  den  kunde  være  en 
lille  Hund,  den  vilde  hjælpe  paa  Regnestykket,  men  den 
kunde  ikke!  —  Og  saa  var  det  Hjalmars  Skrivebog,  som 
det  jamrede  sig  indeni,  oh,  det  var  ordentligt  fælt  at  høre! 
langs  ned  paa  hvert  Blad    stod   alle  de  store  Bogstaver,    hvert 

med  et  lille  ved  Siden,  en  hel  Række  ned  ad,  det  var  saadan 
en  Forskrift,  og  ved  den  igen  stod  nogle  Bogstaver,  der  troede, 
de  saa  ud  ligesom  den,  for  dem  havde  Hjalmar  skrevet,  de 
laa  næsten,  ligesom  om  de  vare  faldne  over  Blyantsstregen, 
hvilken  de  skulde  staa  paa. 

»Se,  saaledes  skulle  I  holde  eder!«  sagde  Forskriften,  »se, 
saaledes  til  Siden,  med  et  rask  Sving!« 

»Oh,  vi  ville  gerne,«  sagde  Hjalmars  Bogstaver,  »men  vi 
kunne  ikke,  vi  ere  saa  daarlige!« 

»Saa  skal  I  have  Kinderpulver!«  sagde  Ole  Lukøje. 

»O  nej!«  raahte  de,  og  saa  stod  de  saa  ranke,  at  det  var 
en  Lyst. 

»Ja,  nu  faa  vi  ikke  fortalt  Historier!«  sagde  Ole  Lukøje, 
»nu  maa  jeg  eksercere  dem!  een  to!  een  to!«  og  saa  ekser- 
cerede han  Bogstaverne,  og  de  stod  saa  ranke  og  saa  sunde, 
som  nogen  Forskrift  kunde  staa;  men  da  Ole  Lukøje  gik, 
og  Hjalmar  om  Morgenen  saa  til  dem,  saa  vare  de  lige  saa 
elendige  som  før. 


Tirsdag. 

Saa  snart  Hjalmar  var  i  Seng,  rørte  Ole  Lukøje  med 
sin  lille  Troldsprøjte  ved  alle  Møblerne  i  Stuen,  og  straks 
begyndte  de  at  snakke,  og  alle  sammen  snakkede  de  om  sig 
selv,  undtagen  Spyttebakken,  der  stod  tavs  og  ærgrede  sig 
over,  at  de  kunde  være  saa  forfængelige  kun  at  tale  om 
sig  selv,  kun  at  tænke  paa  sig  selv  og  slet  ikke  at  have 
Tanke  for  den,  der  dog  stod  saa  beskeden  i  Krogen  og  lod 
sig  spytte  paa. 

Der  hang  over  Kommoden  et  stort  Maleri  i  en  forgyldt 
Ramme;  det  var  et  Landskab,  man  saa  høje,  gamle  Træer, 
Blomster  i  Græsset  og  et  stort  Vand  med  en  Flod,  der  løb  om 
bag  Skoven,  forbi  mange  Slotte,  langt  ud  i  det  vilde  Hav. 

Ole  Lukøje  rørte  med  sin  Troldsprøjte  ved  Maleriet,  og 
saa  begyndte  Fuglene  derinde  at  synge,  Træernes  Grene  be- 
vægede sig,  og  Skyerne  tog  ordentlig  Flugt,  man  kunde  se 
deres  Skygge  hen  over  Landskabet. 

Nu  løftede  Ole  Lukøje  den  lille  Hjalmar  op  mod 
Rammen,  og  Hjalmar  stak  Benene  ind  i  Maleriet,  lige  ind 
i  det  høje  Græs,  og  der  stod  han;  Solen  skinnede  mellem 
Træernes  Grene  ned  paa  ham.  Han  løb  hen  til  Vandet,  satte 
sig  i  en  lille  Baad,  der  laa;  den  var  malet  rød  og  hvid, 
Sejlene  skinnede  som  Sølv,  og  seks  Svaner,  alle  med  Guld- 
kroner nede  om  Halsen  og  en  straalende  blaa  Stjerne  paa 
Hovedet,    trak    Baaden  forbi   de  grønne  Skove,    hvor  Træerne 

fortalte  om  Røvere  og  Hekse,  og  Blomsterne  om  de  nydelige 
smaa  Alfer,  og  hvad  Sommerfuglene  havde  fortalt  dem. 

De  dejligste  Fisk,  med  Skæl  som  Sølv  og  Guld,  svømmede 
efter  Baaden;  imellem  gjorde  de  et  Spring,  saa  det  sagde  Plask 
igen  i  Vandet,  og  Fuglene,  røde  og  blaa,  smaa  og  store,  fløj 
i  to  lange  Rækker  bag  efter,  Myggene  dansede,  og  Oldenborren 
sagde  bum,  bum;  de  vilde  alle  sammen  følge  Hjalmar,  og 
hver  havde  de  en  Historie  at  fortælle. 

Det  var  rigtignok  en  Sejltur!  snart  vare  Skovene  saa  tætte 
og  saa  mørke,  snart  vare  de  som  den  dejligste  Have  med  Sol- 
skin og  Blomster,  og  der  laa  store  Slotte  af  Glas  og  af  Marmor; 
paa  Altanerne  stod  Prinsesser,  og  alle  vare  de  smaa  Piger, 
som  Hjalmar  godt  kendte,  han  havde  leget  med  dem  før. 
De  rakte  Haanden  ud,  og  hver  holdt  den  yndigste  Sukkergris, 
som  nogen  Kagekone  kunde  sælge,  og  Hjalmar  tog  i  den 
ene  Ende  af  Sukkergrisen,  idet  han  sejlede  forbi,  og  Prinsessen 
holdt  godt  fast,  og  saa  fik  hver  sit  Stykke,  hun  det  mindste, 
Hjalmar  det  allerstørste!  Ved  hvert  Slot  stod  smaa  Prinser 
Skildvagt,  de  skuldrede  med  Guldsabel  og  lod  det  regne  med 
Rosiner  og  Tinsoldater;  det  var  rigtige  Prinser. 

Snart  sejlede  Hjalmar  igennem  Skove,  snart  ligesom 
igennem  store  Sale  eller  midt  igennem  en  By;  han  kom  ogsaa 
igennem  den,  hvor  hans  Barnepige  boede,  hun,  der  havde 
baaret  ham,  da  han  var  en  ganske  lille  Dreng,  og  havde  holdt 
saa  meget  af  ham,  og  hun  nikkede  og  vinkede  og  sang  det 
nydelige  Vers,  hun  selv  havde  digtet  og  sendt  Hjalmar: 

Jeg  tænker  paa  dig  saa  mangen  Stund, 

min  egen   Hjalmar,  du  søde! 

Jeg  har  jo  kysset  din  lille  Mund, 

din  Pande,  de  Kinder  røde. 

Jeg  hørte  dig  sige  de  første  Ord, 

jeg  maatte  dig  Afsked  sige. 

Vor  Herre  velsigne  dig  her  paa  Jord, 

en  Engel  du  er  fra  hans  Rige! 

Og  alle  Fuglene  sang  med,  Blomsterne  dansede  paa  Stilken, 
og  de  gamle  Træer  nikkede,  ligesom  om  Ole  Lukøje  ogsaa 
fortalte  dem  Historier. 


Onsdag. 

Nej,  hvor  Regnen  skyllede  ned  udenfor!  Hjalmar  kunde 
høre  det  i  Søvne,  og  da  Ole  Lukøje  lukkede  et  Vindue 
op,  stod  Vandet  lige  op  til  Vindueskarmen;  der  var  en  hel  Sø 
derude,  men  det  prægtigste  Skib  laa  op  til  Huset. 

»Vil  du  sejle  med?  lille  Hjalmar!«  sagde  Ole  Lukøje, 
»saa  kan  du  i  Nat  komme  til  de  fremmede  Lande  og  være 
her  i  Morgen  igen!« 

Og  saa  stod  med  eet  Hjalmar  i  sine  Søndagsklæder  midt 
paa  det  prægtige  Skib,  og  straks  blev  Vejret  velsignet,  og  de 
sejlede  gennem  Gaderne,  krydsede  om  Kirken,  og  nu  var  alt 
en  stor,  vild  Sø.  De  sejlede  saa  længe,  at  der  intet  Land  var 
at  øjne  mere,  og  de  saa  en  Flok  Storke,  de  kom  ogsaa  hjemme 
fra  og  vilde  til  de  varme  Lande;  den  ene  Stork  fløj  bag  ved 
den  anden,  og  de  havde  allerede  fløjet  saa  langt,  saa  langt; 
een  af  dem  var  saa  træt,  at  hans  Vinger  næsten  ikke  kunde 
bære  ham  længer,  han  var  den  allersidste  i  Rækken,  og  snart 
kom  han  et  stort  Stykke  bag  efter,  til  sidst  sank  han  med 
udbredte  Vinger  lavere  og  lavere,  lian  gjorde  endnu  et  Par 
Slag  med  Vingerne,  men  det  hjalp  ikke;  nu  berørte  han  med 
sine  Fødder  Tovværket  paa  Skibet,  nu  gled  han  ned  ad  Sejlet 
og  bums!  der  stod  han  paa  Dækket. 

Saa  tog  Matrosdrengen  ham  og  satte  ham  ind  i  Hønse- 
huset til  Høns,  Ænder  og  Kalkuner;  den  stakkels  Stork  stod 
ganske  forknyt  midt  imellem  dem. 

»S'ikken  en!«   sagde  alle  Hønsene. 

Og  den  kalkunske  Hane  pustede  sig  op,  saa  tyk  den  kunde, 
og  spurgte,  hvem  han  var;  og  Ænderne  gik  baglængs  og 
puffede  til  hverandre:    »Rap  dig!  rap  dig!« 

Og  Storken  fortalte  om  det  varme  Afrika,  om  Pyramiderne 
og  om  Strudsen,  der  løb  som  en  vild  Hest  hen  over  Ørkenen, 
men  Ænderne  forstod  ikke,  hvad  han  sagde,  og  saa  puffede 
de  til  hverandre:   »Skulle  vi  være  enige  om,  at  han  er  dum?« 

»Ja  vist  er  han  dum!«  sagde  den  kalkunske  Hane,  og  saa 
pludrede  den  op.  Da  tav  Storken  ganske  stille  og  tænkte  paa 
sit  Afrika. 

»Det  er  nogle  dejlige  tynde  Ben,  I  har!«  sagde  Kalkunen. 
»Hvad  koster  Alen?« 

»Skrat,  skrat,  skrat!«  grinte  alle  Ænderne,  men  Storken 
lod,  som  om  han  slet  ikke  hørte  det. 

»I  kan  gerne  le  med!«  sagde  Kalkunen  til  ham,  »for  det 
var  meget  vittigt  sagt!  eller  var  det  maaske  for  lavt  for  ham, 
ak,  ak!  han  er  ikke  flersidig!  lad  os  blive  ved  at  være  inter- 
essante for  os  selv!«  og  saa  klukkede  Hønsene,  og  Ænderne 
snadrede:  »Gik,  gak!  gik,  gak!«  det  var  skrækkeligt,  hvor 
morsomt  de  selv  fandt  det. 

Men  Hjalmar  gik  hen  til  Hønsehuset,  aabnede  Døren, 
kaldte  paa  Storken,  og  den  hoppede  ud  paa  Dækket  til  ham ; 
nu  havde  den  hvilet  sig,  og  det  var,  ligesom  om  den  nikkede 
til  Hjalmar  for  at  takke  ham;  derpaa  bredte  den  sine  Vinger 
ud  og  fløj  til  de  varme  Lande,  men  Hønsene  klukkede,  Ænderne 
snadrede,  og  den  kalkunske  Hane  blev  ganske  ildrød  i  Hovedet. 

»I  Morgen  skulle  vi  koge  Suppe  paa  jer!«  sagde  Hjalmar, 
og  saa  vaagnede  han  og  laa  i  sin  lille  Seng.  Det  var  dog  en 
forunderlig  Rejse,  Ole  Lukøje  havde  ladet  ham  gøre  den  Nat. 


Torsdag. 

Veed  du  hvad!«  sagde  Ole  Lukøje,  »bliv  nu  ikke  bange f 
her  skal  du  se  en  lille  Mus!«  og  saa  holdt  han  sin  Haand, 
med  det  lette,  nydelige  Dyr,  hen  imod  ham.  »Den  er  kommen 
for  at  invitere  dig  til  Bryllup.  Her  er  to  smaa  Mus,  som  i 
Nat  ville  træde  ind  i  Ægtestanden.  De  bo  nede  under  din 
Moders  Spisekammergulv,  det  skal  være  saadan  en  dejlig. 
Lejlighed!« 

»Men  hvor  kan  jeg  komme  gennem  det  lille  Musehul  i 
Gulvet?«  spurgte  Hjalmar. 

»Lad  mig  om  det!«  sagde  Ole  Lukøje,  »jeg  skal  nok  faa 
dig  lille!«  og  saa  rørte  han  med  sin  Troldsprøjte  ved  Hjalmar, 
der  straks  blev  mindre  og  mindre,  til  sidst  var  han  ikke  saa 
stor  som  en  Finger.  »Nu  kan  du  laane  Tinsoldatens  Klæder, 
jeg  tænker,  de  kunne  passe,  og  det  ser  saa  rask  ud  at  have 
Uniform  paa,  naar  man  er  i  Selskab!« 

»Ja  nok!«  sagde  Hjalmar,  og  saa  var  han  i  Øjeblikket 
klædt  paa  som  den  nysseligste  Tinsoldat. 

»Vil  De  ikke  være  saa  god  at  sætte  Dem  i  Deres  Moders 
Fingerbøl,«  sagde  den  lille  Mus,  »saa  skal  jeg  have  den  Ære 
at  trække  Dem!« 

»Gud,  skal  Frøkenen  selv  have  Ulejlighed!«  sagde  Hjal- 
mar, og  saa  kørte  de  til  Musebryllup. 

Først  kom  de  ind  under  Gulvet  i  en  lang  Gang,  der  slet 
ikke  var  højere,  end  at  de  netop  kunde  køre  der  med  et 
Fingerbøl,  og  hele  Gangen  var  illumineret  med  Trøske. 

»Lugter  her  ikke  dejligt?«  sagde  Musen,  som  trak  ham, 
»den  hele  Gang  er  bleven  smurt  med  Flæskesvær!  det  kan 
ikke  være  dejligere!« 

Nu  kom  de  ind  i  Brudesalen;  her  stod  til  højre  alle  de 
smaa  Hunmus,  og  de  hviskede  og  tiskede,  ligesom  om  de  gjorde 
Nar  af  hinanden ;  til  venstre  stod  alle  Hanmusene  og  strøg  sig 
med  Poten  om  Mundskægget,  men  midt  paa  Gulvet  saa  man 
Brudeparret;  de  stod  i  en  udhulet  Osteskorpe  og  kyssedes  saa 
skrækkeligt  meget  for  alles  Øjne,  thi  de  vare  jo  forlovede,  og 
nu  skulde  de  straks  have  Bryllup. 

Der  kom  altid  flere  og  flere  fremmede;  den  ene  Mus  var 
færdig  at  træde  den  anden  ihjel,  og  Brudeparret  havde  stillet 
sig  midt  i  Døren,  saa  man  hverken  kunde  komme  ud  eller 
ind.  Hele  Stuen  var  ligesom  Gangen  smurt  med  Flæskesvær, 
det  var  hele  Beværtningen,  men  til  Dessert  blev  der  fremvist 
en  Ært,  som  en  lille  Mus  af  Familien  havde  bidt  Brudeparrets 
Navn  ind  i,  det  vil  sige  det  første  Bogstav;  men  det  var  noget 
ganske  overordentligt. 

Alle  Musene  sagde,  at  det  var  et  dejligt  Bryllup,  og  at 
Konversationen  havde  været  saa  god. 

Og  saa  kørte  Hjalmar  igen  hjem;  han  havde  rigtignok 
været  i  fornemt  Selskab,  men  han  maatte  ogsaa  krybe  ordentlig 
sammen,  gøre  sig  lille  og  komme  i  Tinsoldatuniform. 


Fredag. 

Det  er  utroligt,  hvor  mange  der  er  af  ældre  Folk,  som 
gerne  ville  have  fat  paa  mig!«  sagde  Ole  Lukøje,  »det 
er  især  dem,  som  have  gjort  noget  ondt.  »»Gode,  lille  Ole,«« 
sige  de  til  mig,  »»vi  kunne  ikke  faa  Øjnene  i,  og  saa  ligge 
vi  hele  Natten  og  se  alle  vore  onde  Gerninger,  der,  som  fæle 
smaa  Trolde,  sidde  paa  Sengekanten  og  sprøjte  os  over  med 
hedt  Vand;  vilde  du  dog  komme  og  jage  dem  bort,  at  vi 
kunne  faa  en  god  Søvn,««  og  saa  sukke  de  saa  dybt:  »»Vi 
ville  saamænd  gerne  betale;  god  Nat,  Ole!  Pengene  ligge 
i  Vinduet!««  men  jeg  gør  det  ikke  for  Penge,«  sagde  Ole 
Lukøje. 

»Hvad  skulle   vi  nu  have   for  i  Nat?«    spurgte   Hjalmar. 

»Ja,  jeg  veed  ikke,  om  du  har  Lyst  igen  i  Nat  at  komme 
til  Bryllup,  det  er  et  andet  Slags  end  det  i  Gaar.  Din 
Søsters  store  Dukke,  den,  der  ser  ud  som  et  Mandfolk  og 
kaldes  Herman,  skal  giftes  med  Dukken  Bertha,  det  er 
desuden  Dukkens  Fødselsdag,  og  derfor  skal  der  komme  saa 
mange  Foræringer.« 

»Ja,  det  kender  jeg  nok!«  sagde  Hjalmar,  »altid  naar 
Dukkerne  trænge  til  ny  Klæder,   saa  lader  min  Søster  dem 

have  Fødselsdag  eller  holde  Bryllup!  det  er  vist  sket  hun- 
drede Gange!« 

»Ja,  men  i  Nat  er  Brylluppet  hundrede  og  eet,  og  naar 
hundrede  og  eet  er  ude,  saa  er  alt  forbi !  derfor  bliver  ogsaa 
dette  saa  mageløst.     Se  engang!« 

Og  Hjalmar  saa  hen  paa  Bordet;  der  stod  det  lille  Pap- 
hus med  Lys  i  Vinduerne,  og  alle  Tinsoldaterne  præsen- 
terede Gevær  udenfor.  Brudeparret  sad  paa  Gulvet  og  lænede 
sig  op  til  Bordbenet,  ganske  tankefuldt,  og  det  kunde  det  jo 
have  Grund  til.  Men  Ole  Lukøje,  iført  Bedstemoders  sorte 
Skørt,  viede  dem;  da  Vielsen  var  forbi,  istemte  alle  Møblerne 
i  Stuen  følgende  skønne  Sang,  der  var  skrevet  af  Blyanten; 
den  gik  paa  Melodi  som  Tappenstregen: 

Vor  Sang  skal  komme  som  en  Vind 
til  Brudeparret  i  Stuen  ind; 
de  knejse  begge  som  en  Pind, 
de  ere  gjort'  af  Handskeskind! 
:;:  Hurra,  Hurra!  for  Pind  og  Skind! 
Det  synge  vi  højt  i  Vejr  og  Vind!   :;: 

Og  nu  fik  de  Foræringer,  men  de  havde  frabedet  sig  alle 
spiselige  Ting,  for  de  havde  nok  af  deres  Kærlighed. 

»Skulle  vi  nu  ligge  paa  Landet  eller  rejse  udenlands?« 
spurgte  Brudgommen,  og  saa  blev  Svalen,  som  havde  rejst 
meget,  og  den  gamle  Gaardhøne,  der  fem  Gange  havde  ruget 
Kyllinger  ud,  taget  paa  Raad;  og  Svalen  fortalte  om  de  dej- 
lige varme  Lande,  hvor  Vindruerne  hang  saa  store  og  tunge, 
hvor  Luften  var  saa  mild,  og  Bjergene  havde  Farver,  som 
man  her  slet  ikke  kender  dem. 

»De  har  dog  ikke  vor  Grønkaal!«  sagde  Hønen.  »Jeg 
laa  en  Sommer  med  alle  mine  Kyllinger  paa  Landet;  der 
var  en  Grusgrav,  som  vi  kunde  gaa  og  skrabe  i,  og  saa 
havde  vi  Adgang  til  en  Have  med  Grønkaal!  Oh,  hvor  den 
var  grøn!  jeg  kan  ikke  tænke  mig  noget  kønnere.« 

»Men  den  ene  Kaalstok  ser  ud  ligesom  den  anden,«  sagde 
Svalen,   »og  saa  er  her  tit  saa  daarligt  Vejr!« 

»Ja,  det  er  man  vant  til!«  sagde  Hønen. 

»Men  her  er  koldt,  det  fryser!« 

»Det  har  Kaalen  godt  af!«  sagde  Hønen.  »Desuden  kunne 
vi  ogsaa  have  det  varmt!  havde  vi  ikke  for  fire  Aar  siden 
en  Sommer,  der  varede  i  fem  Uger,  her  var  saa  hedt,  man 
kunde  ikke  trække  Vejret!  og  saa  have  vi  ikke  alle  de  gif- 
tige Dyr,  de  have  ude!  og  vi  ere  fri  for  Røvere!  Det  er  et 
Skarn,  som  ikke  finder,  at  vort  Land  er  det  kønneste!  han 
fortjente  rigtig  ikke  at  være  her!«  og  saa  græd  Hønen.  »Jeg 
har  ogsaa  rejst!  jeg  har  kørt  i  en  Bøtte  over  tolv  Mil!  der 
er  slet  ingen  Fornøjelse  ved  at  rejse!« 

»Ja,  Hønen  er  en  fornuftig  Kone!«  sagde  Dukken  Bertha, 
»jeg  holder  heller  ikke  af  at  rejse  paa  Bjerge,  for  det  er  kun 
op,  og  saa  er  det  ned!  nej,  vi  ville  flytte  ud  ved  Grusgraven 
og  spadsere  i  Kaalhaven.« 

Og  derved  blev  det. 


ir 


Lørdag. 

Faar  jeg  nu  Historier?«  sagde  den  lille  Hjalmar,  saa  snart 
Ole  Lukøje  havde  faaet  ham  i  Seng. 

»I  Aften  har  vi  ikke  Tid  til  det,«  sagde  Ole  og  spændte 
sin  smukkeste  Paraply  over  ham.  »Se  nu  paa  disse  Kine- 
sere!« og  hele  Paraplyen  saa  ud  som  en  stor  kinesisk  Skaal 
med  blaa  Træer  og  spidse  Broer  med  smaa  Kinesere  paa, 
der  stod  og  nikkede  med  Hovedet.  »Vi  skulle  have  hele 
Verden  pudset  kønt  op  til  i  Morgen,«  sagde  Ole,  »det  er  jo  da 
en  hellig  Dag,  det  er  Søndag.  Jeg  skal  hen  i  Kirketaarnet 
for  at  se,  om  de  smaa  Kirkenisser  polere  Klokkerne,  at  de 
kunne  lyde  smukt;  jeg  skal  ud  paa  Marken  og  se,  om  Vin- 
dene blæse  Støvet  af  Græs  og  Blade,  og  hvad  der  er  det 
største  Arbejde,  jeg  skal  have  alle  Stjernerne  ned  for  at  po- 
lere dem;  jeg  tager  dem  i  mit  Forklæde,  men  først  maa  hver 
nummereres,  og  Hullerne,  hvor  de  sidde  deroppe,  maa  num- 
mereres, at  de  kunne  komme  paa  deres  rette  Pladser  igen, 
ellers  vilde  de  ikke  sidde  fast,  og  vi  faa  for  mange  Stjerne- 
skud, idet  den  ene  dratter  efter  den  anden!« 

»Hør,  veed  De  hvad,  Hr.  Lukøje!«  sagde  et  gammelt 
Portræt,  der  hang  paa  Væggen,  hvor  Hjalmar  sov,  »jeg  er 
Hjalmars  Oldefader;  De  skal  have  Tak,  fordi  De  fortæller 
Drengen  Historier,  men  De  maa  ikke  forvilde  hans  Begreber. 

Stjernerne  kunne  ikke  tages  ned  og  poleres!  Stjernerne  ere 
Kloder  ligesom  vor  Jord,  og  det  er  just  det  gode  ved  dem!« 

»Tak  skal  du  have,  du  gamle  Oldefader!«  sagde  Ole 
Lukøje,  »Tak  skal  du  have!  Du  er  jo  Hovedet  for  Familien, 
du  er  »Olde« -Hovedet!  men  jeg  er  ældre  end  du!  jeg  er  en 
gammel  Hedning;  Romerne  og  Grækerne  kalde  mig  Drømme- 
guden!  jeg  er  kommen  i  de  fornemste  Huse  og  kommer  der 
endnu!  jeg  forstaar  at  omgaas  baade  med  smaa  og  store! 
Nu  kan  du  fortælle!«  —  og  saa  gik  Ole  Lukøje  og  tog 
Paraplyen  med. 

»Nu  tør  man  nok  ikke  mere  sige  sin  Mening!«  sagde  det 
gamle  Portræt. 

Og  saa  vaagnede  Hjalmar. 


GOD  å 
spr 


Søndag. 

od  Aften!«  sagde  Ole  Lukøje,  og  Hjalmar  nikkede,  men 
sprang  saa  hen  og  vendte  Oldefaderens  Portræt  om 
mod  Væggen,  at  det  ikke  skulde  snakke  med  ligesom  i  Gaar. 

»Nu  skal  du  fortælle  mig  Historier;  om  »de  fem  grønne 
Ærter,  der  boede  i  een  Ærtebælg«,  og  om  »Haneben,  der 
gjorde  Kur  til  Høneben«,  og  om  »Stoppenaalen,  der  var  saa 
fin  paa  det,  at  hun  bildte  sig  ind,  hun  var  en  Synaal«!« 

»Man  kan  ogsaa  faa  for  meget  af  det  gode!«  sagde  Ole 
Lukøje;  »jeg  vil  helst  vise  dig  noget,  veed  du  nok!  jeg  vil 
vise  dig  min  Broder,  han  hedder  ogsaa  Ole  Lukøje,  men 
han  kommer  aldrig  til  nogen  mer  end  een  Gang,  og  naar  han 
kommer,  tager  han  dem  med  paa  sin  Hest  og  fortæller  dem 
Historier!  han  kan  kun  to;  een,  der  er  saa  mageløs  dejlig, 
at  ingen  i  Verden  kan  tænke  sig  den,  og  een,  der  er  saa 
fæl  og  gruelig  —  ja,  det  er  ikke  til  at  beskrive!«  og  saa 
løftede  Ole  Lukøje  den  lille  Hjalmar  op  i  Vinduet  og 
sagde:  »Der  skal  du  se  min  Broder,  den  anden  Ole  Luk- 
øje! de  kalde  ham  ogsaa  Døden;  ser  du,  han  ser  slet 
ikke  slem  ud,  som  i  Billedbøgerne,  hvor  han  er  Ben  og 
Knogler!  nej,    det   er  Sølvbroderi,   han   har   paa  Kjolen:    det 

er  den  dejligste  Husaruniform!  en  Kappe  af  sort  Fløjl  flyver 
bag  ud  over  Hesten!  se,  hvor  han  rider  i  Galop.« 

Og  Hjalmar  saa,  hvorledes  den  Ole  Lukøje  red  af 
Sted  og  tog  baade  unge  og  gamle  Folk  op  paa  Hesten;  nogle 
satte  han  for  paa,  og  andre  satte  han  bag  paa,  men  altid 
spurgte  han  først:  »Hvorledes  staar  det  med  Karakterbogen?« 
—  »Godt!«  sagde  de  alle  sammen;  »ja,  lad  mig  selv  se!«  sagde 
han,  og  saa  maatte  de  vise  ham  Bogen,  og  alle  de,  som 
havde  »Meget  godt«  og  »Udmærket  godt«,  kom  for  paa 
Hesten  og  fik  den  dejlige  Historie  at  høre,  men  de,  som 
havde  »Temmelig  godt«  og  »Maadeligt«,  de  maatte  bag 
paa  og  fik  den  fæle  Historie;  de  rystede  og  græd,  de  vilde 
springe  af  Hesten,  men  de  kunde  det  slet  ikke,  thi  de  vare 
lige  straks  voksede  fast  til  den. 

»Men  Døden  er  jo  den  dejligste  Ole  Lukøje!«  sagde 
Hjalmar,   »ham  er  jeg  ikke  bange  for!« 

»Det  skal  du  heller  ikke  være!«  sagde  Ole  Lukøje,  »se 
bare  til,  at  du  har  en  god  Karakterbog!« 

»Ja,  det  er  lærerigt!«  mumlede  Oldefaderens  Portræt, 
»det  hjælper  dog,  man  siger  sin  Mening!«  og  saa  var  han 
fornøjet. 

Se,  det  er  Historien  om  Ole  Lukøje!  nu  kan  han  selv 
i  Aften  fortælle  dig  noget  mere. 


/.* 

Svinedrengen. 


Der  var  engang  en  fattig  Prins;  han  havde  et  Kongerige, 
der  var  ganske  lille,  men  det  var  da  altid  stort  nok  til 
at  gifte  sig  paa,  og  gifte  sig  det  vilde  han. 

Nu  var  det  jo  rigtignok  noget  kækt  af  ham,  at  han  turde 
sige  til  Kejserens  Datter:  »Vil  du  ha'e  mig?«  men  det  turde 
han  nok,  for  hans  Navn  var  vidt  og  bredt  berømt;  der  var 
hundrede  Prinsesser,  som  vilde  have  sagt  Tak  til,  men  se, 
om  hun  gjorde  det. 

Nu  skulle  vi  høre: 

Paa  Prinsens  Faders  Grav  vokste  der  et  Rosentræ,  oh, 
saadant  et  dejligt  Rosentræ!  det  bar  kun  hvert  femte  Aar 
Blomst,  og  det  kun  en  eneste,  men  det  var  en  Rose,  der 
duftede  saa  sødt,  at  man  ved  at  lugte  til  den  glemte  alle 
sine  Sorger  og  Bekymringer;  og  saa  havde  han  en  Nattergal, 
der  kunde  synge,  som  om  alle  dejlige  Melodier  sad  i  dens 
lille  Strube.  Den  Rose  og  den  Nattergal  skulde  Prinsessen 
have;  og  derfor  kom  de  begge  to  i  store  Sølvfoderaler  og 
blev  saa  sendt  til  hende. 

Kejseren   lod   dem    bære   foran    sig   ind    i    den    store   Sal, 

hvor  Prinsessen  gik  og  legede  »komme  fremmede«  med  sine 
Hofdamer;  de  bestilte  ikke  andet;  og  da  hun  saa  de  store 
Foderaler  med  Foræringerne  i,  klappede  hun  i  Hænderne 
af  Glæde. 

»Bare  det  var  en  lille  Missekat!«  sagde  hun,  —  men  saa 
kom  den  dejlige  Rose. 

»Nej,  hvor  den  er  nydelig  gjort!«  sagde  alle  Hofdamerne. 

»Den  er  mere  end  nydelig!«  sagde  Kejseren,  »den  er  pæn!« 

Men  Prinsessen  følte  paa  den,  og  saa  var  hun  færdig  at 
græde. 

»Fy  Papa!«  sagde  hun,  »den  er  ikke  kunstig,  den  er 
virkelig!« 

»Fy!«   sagde  alle  Hoffolkene,   »den  er  virkelig!« 

»Lad  os  nu  først  se,  hvad  der  er  i  det  andet  Foderal,  før 
vi  blive  vrede!«  mente  Kejseren,  og  saa  kom  Nattergalen  frem; 
den  sang  da  saa  dejligt,  at  man  lige  straks  ikke  kunde  sige 
noget  ondt  om  den. 

»Superbe!  charmant!«  sagde  Hofdamerne,  for  de  snak- 
kede alle  sammen  Fransk,   den  ene  værre  end  den  anden. 

»Hvor  den  Fugl  minder  mig  om  højsalig  Kejserindens 
Spilledaase!«  sagde  en  gammel  Kavaler;  »ak  ja!  det  er  ganske 
den  samme  Tone,  det  samme  Foredrag!« 

»Ja!«  sagde  Kejseren,  og  saa  græd  han  som  et  lille  Barn. 

»Jeg  skulde  dog  ikke  tro,  den  er  virkelig!«  sagde  Prin- 
sessen. 

»Jo,  det  er  en  virkelig  Fugl!«  sagde  de,  som  havde 
bragt  den. 

»Ja,  lad  saa  den  Fugl  flyve,«  sagde  Prinsessen,  og  hun 
vilde  paa  ingen  Maade  tillade,  at  Prinsen  kom. 

Men  han  lod  sig  ikke  forknytte;  han  smurte  sig  i  Ansigtet 
med  brunt  og  sort,  trykkede  Kasketten  ned  om  Hovedet  og 
bankede  paa. 

»God  Dag,  Kejser!«  sagde  han,  »kunde  jeg  ikke  komme 
i  Tjeneste  her  paa  Slottet?« 

»Ja,  her  er  saa  mange,  som  søge!«  sagde  Kejseren;  »men 
lad  mig  se!  —  jeg  trænger  til  een,  som  kan  passe  Svinene! 
for  dem  have  vi  mange  af!« 

Og  saa  blev  Prinsen  ansat  som  kejserlig  Svinedreng.  Han 
fik  et  daarligt,  lille  Kammer  nede  ved  Svinestien,  og  her 
maatte  han  blive;  men  hele  Dagen  sad  han  og  arbejdede, 
og  da  det  var  Aften,  havde  han  gjort  en  nydelig,  lille  Gryde, 
rundt  om  paa  den  var  der  Bjælder,  og  saa  snart  Gryden 
kogte,  saa  ringede  de  saa  dejligt  og  spillede  den  gamle 
Melodi: 

„Ach,  du  lieber  Augustin, 
Alles  ist  væk,  væk,  væk!" 

men  det  allerkunstigste  var  dog,  at  naar  man  holdt  Fingeren 
ind  i  Dampen  fra  Gryden,  saa  kunde  man  straks  lugte,  hvad 
Mad  der  blev  lavet  i  hver  Skorsten,  der  var  i  Byen;  se,  det 
var  rigtignok  noget  andet  end  en  Rose. 

Nu  kom  Prinsessen  spadserende  med  alle  sine  Hofdamer, 
og  da  hun  hørte  Melodien,  blev  hun  staaende  og  saa  saa 
fornøjet  ud,  for  hun  kunde  ogsaa  spille:  »Ach,  du  lieber 
Augustin!«  det  var  den  eneste,  hun  kunde,  men  den  spillede 
hun  med  een  Finger. 

»Det  er  jo  den,  jeg  kan!«  sagde  hun,  »saa  maa  det  være 
en  dannet  Svinedreng!  hør!  gaa  ind  og  spørg  ham,  hvad  det 
Instrument  koster.« 

Og  saa  maatte  en  af  Hofdamerne  løbe  ind,  men  hun  tog 
Klodssko  paa.  — 

»Hvad  vil  du  have  for  den  Gryde?«  sagde  Hofdamen. 

»Jeg  vil  have  ti  Kys  af  Prinsessen!«  sagde  Svinedrengen. 

»Gud  bevar'  os!«   sagde  Hofdamen. 

»Ja,  det  kan  ikke  være  mindre!«   sagde  Svinedrengen. 

»Naa,  hvad  siger  han?«  spurgte  Prinsessen. 

»Det  kan  jeg  virkelig  ikke  sige!«  sagde  Hofdamen,  »det 
er  saa  grueligt!« 

»Saa  kan  du  hviske!«   og  saa  hviskede  hun. 

»Han  er  jo  uartig!«  sagde  Prinsessen  og  gik  straks  — 
men  da  hun  havde  gaaet  et  lille  Stykke,  saa  klang  Bjælderne 
saa  dejligt: 

„Ach,  du  lieber  Augustin, 
Alles  ist  væk,  væk,  væk!" 

»Hør,«  sagde  Prinsessen,  »spørg  ham,  om  han  vil  have 
ti  Kys  af  mine  Hofdamer!« 

»Nej  Tak!«  sagde  Svinedrengen,  »ti  Kys  af  Prinsessen, 
eller  jeg  beholder  Gryden.« 

»Hvor  det  er  noget  kedeligt  noget!«  sagde  Prinsessen, 
»men  saa  maa  I  staa  for  mig,  at  ingen  faar  det  at  se!« 

Og  Hofdamerne  stillede  sig  op  for  hende,  og  saa  bredte 
de  deres  Kjoler  ud,  og  saa  fik  Svinedrengen  de  ti  Kys,  og 
hun  fik  Gryden. 

Naa,  der  blev  en  Fornøjelse!  hele  Aftenen  og  hele  Dagen 
maatte  Gryden  koge;  der  var  ikke  een  Skorsten  i  hele  Byen, 
uden  de  vidste,  hvad  der  blev  kogt  der,  baade  hos  Kammer- 
herren og  hos  Skomageren.  Hofdamerne  dansede  og  klap- 
pede i  Hænderne. 

»Vi  veed,  hvem  der  skal  have  sød  Suppe  og  Pandekage! 
vi  veed,  hvem  der  skal  have  Grød  og  Karbonade!  hvor  det 
er  interessant!« 

»Højst  interessant!«  sagde  Overhovmesterinden. 

»Ja,  men  hold  ren  Mund,  for  jeg  er  Kejserens  Datter!« 

»Gud  bevar'  os!«  sagde  de  alle  sammen. 

Svinedrengen,  det  vil  sige  Prinsen,  men  de  vidste  jo  ikke 
andet,  end  at  han  var  en  virkelig  Svinedreng,  lod  ikke  Dagen 
gaa  hen,  uden  at  han  bestilte  noget,  og  saa  gjorde  han  en 
Skralde;  naar  han  svingede  den  rundt,  klang  alle  de  Valse, 
Hopsaer  og  Polkaer,  man  kendte  fra  Verdens  Skabelse. 

»Men  det  er  superbe!«  sagde  Prinsessen,  idet  hun  gik 
forbi,  »jeg  har  aldrig  hørt  en  dejligere  Komposition!  hør! 
gaa  ind  og  spørg  ham,  hvad  det  Instrument  koster;  men  jeg 
kysser  ikke!« 

»Han  vil  have  hundrede  Kys  af  Prinsessen,«  sagde  Hof- 
damen, som  havde  været  inde  at  spørge. 

»Jeg  tror,  han  er  gal!«  sagde  Prinsessen,  og  saa  gik  hun; 
men  da  hun  havde  gaaet  et  lille  Stykke,  saa  blev  hun 
staaende.  »Man  maa  opmuntre  Kunsten!«  sagde  hun,  »jeg 
er  Kejserens  Datter!  Sig  ham,  han  skal  faa  ti  Kys,  ligesom 
i  Gaar,  Resten  kan  han  tage  hos   mine  Hofdamer!« 

»Ja,  men  vi  ville  saa  nødig!«  sagde  Hofdamerne. 

»Det  er  Snak!«  sagde  Prinsessen,  »og  naar  jeg  kan  kysse 
ham,  saa  kunne  I  ogsaa!  husk  paa,  jeg  giver  eder  Kost  og 
Løn!«  og  saa  maatte  Hofdamen  ind  til  ham  igen. 


»Hundrede  Kys  af  Prinsessen,«  sagde  han,  »eller  hver 
beholder  sit.« 

»Staa  for!!!«  sagde  hun,  og  saa  stillede  alle  Hofdamerne 
sig  for,  og  han  kyssede  da. 

»Hvad  kan  det  dog  være  for  et  Opløb  dernede  ved  Svine- 

stien!«  sagde  Kejseren,  der  var  traadt  ud  paa  Altanen;  han 
gned  sine  Øjne  og  satte  Brillerne  paa.  »Det  er  jo  Hof- 
damerne, der  er  paa  Spil!  jeg  maa  nok  ned  til  dem!«  —  og 
saa  trak  han  sine  Tøfler  op  bag  i,  for  det  var  Sko,  som 
han  havde  traadt  ned. 

Hille  den!  hvor  han  skyndte  sig! 

Saa  snart  han  kom  ned  i  Gaarden,  gik  han  ganske  sagte, 
og  Hofdamerne  havde  saa  meget  at  gøre  med  at  tælle  Kys- 
sene, for  at  det  kunde  gaa  ærligt  til,  at  han  ikke  skulde  faa 


for  mange,  men  heller  ikke  for  faa;  de  mærkede  slet  ikke 
Kejseren.     Han  rejste  sig  paa  Tæerne. 

»Hvad  for  noget!«  sagde  han,  da  han  saa,  de  kyssedes, 
og  saa  slog  han  dem  i  Hovedet  med  sin  Tøffel,  lige  idet 
Svinedrengen  fik  det  seks  og  firsindstyvende  Kys.  »Heraus!« 
sagde  Kejseren,  for  han  var  vred,  og  baade  Prinsessen  og 
Svinedrengen  bleve  satte  uden  for  hans  Kejserrige. 

Der  stod  hun  nu  og  græd,  Svinedrengen  skændte,  og 
Regnen  skyllede  ned. 

»Ak,  jeg  elendige  Menneske!«  sagde  Prinsessen,  »havde 
jeg  dog  taget  den  dejlige  Prins!   ak,   hvor  jeg  er  ulykkelig!« 

Og  Svinedrengen  gik  bag  ved  et  Træ,  tørrede  det  sorte 
og  brune  af  sit  Ansigt,  kastede  de  stygge  Klæder  og  traadte 
nu  frem  i  sin  Prinsedragt,  saa  dejlig,  at  Prinsessen  maatte 
neje  ved  det. 

»Jeg  er  kommen  til  at  foragte  dig,  du!«  sagde  ban.  »Du 
vilde  ikke  have  en  ærlig  Prins!  Du  forstod  dig  ikke  paa 
Rosen  og  Nattergalen,  men  Svinedrengen  kunde  du  kysse  fol- 
et Spilleværk!  nu  kan  du  have  det  saa  godt!  — « 

Og  saa  gik  han  ind  i  sit  Kongerige,  lukkede  Døren  i 
og  slog  Slaa   for,   saa   kunde  hun  rigtignok   staa   udenfor  og 

synge : 

„Ach,  du  lieber  Augustin, 
Alles  ist  væk,  væk,  væk!" 


Boghveden. 


Tit  og  ofte,  naar  man  efter  et  Tordenvejr  gaar  forbi  en 
Ager,  hvor  Boghveden  gror,  ser  man,  at  den  er  bleven 
ganske  sort  afsvedet;  det  er,  ligesom  en  Ildslue  var  gaaet 
hen  over  den,  og  Bondemanden  siger  da:  »Det  har  den  faaet 
af  Lynilden!«  men  hvorfor  har  den  faaet  det?  —  Jeg  skal 
fortælle,  hvad  Graaspurven  har  sagt  mig,  og  Graaspurven 
har  hørt  det  af  et  gammelt  Piletræ,  der  stod  ved  en  Bog- 
hvedeager og  staar  der  endnu.  Det  er  saadant  et  ærværdigt, 
stort  Piletræ,  men  runkent  og  gammelt,  det  er  revnet  lige 
midt  i,  og  der  vokser  Græs  og  Brombærranker  ud  af  Revnen; 
Træet  hælder  forover,  og  Grenene  hænge  lige  ned  mod 
Jorden,  ligesom  om  de  kunde  være  et  grønt,   langt  Haar. 

Paa  alle  Markerne  rundt  om  vokste  Korn,  baade  Rug, 
Byg  og  Havre,  ja,  den  dejlige  Havre,  der  ser  ud,  naar  den 
er  moden,  ligesom  en  hel  Mængde  smaa,  gule  Kanarifugle 
paa  en  Gren.  Kornet  stod  saa  velsignet,  og  jo  tungere  det 
var,  des  dybere  bøjede  det  sig  i  from  Ydmyghed. 

Men  der  var  ogsaa  en  Ager  med  Boghvede,  og  den  Ager 
var  lige  ud  for  det  gamle  Piletræ;  Boghveden  bøjede  sig  slet 
ikke  som  det  andet  Korn,  den  knejste  stolt  og  stiv. 

»Jeg  er  vel  saa  rig  som  Akset,«  sagde  den,  »jeg  er  des- 
uden meget  smukkere;  mine  Blomster  ere  skønne  som  Æble- 
træets Blomster,  det  er  en  Lyst  at  se  paa  mig  og  mine; 
kender  du  nogen  prægtigere  end  os,  du  gamle  Piletræ!« 

Og  Piletræet  nikkede  med  Hovedet,  ligesom  det  vilde 
sige:  »Jo,  det  gør  jeg  rigtignok!«  men  Boghveden  struttede 
af  bare  Hovmod  og  sagde:  »Det  dumme  Træ,  det  er  saa 
gammelt,  at  der  vokser  Græs  i  Maven  paa  det!« 

Nu  trak  der  et  skrækkeligt  ondt  Vejr  op;  alle  Markens 
Blomster  foldede  deres  Blade  eller  bøjede  deres  fine  Hoveder, 
medens  Stormen  foer  hen  over  dem;  men  Boghveden  knejsede 
i  sin  Stolthed. 

»Bøj  dit  Hoved  som  vi!«  sagde  Blomsterne. 

»Det  behøver  jeg  slet  ikke!«  sagde  Boghveden. 

»Bøj  dit  Hoved  som  vi!«  raabte  Kornet;  »nu  kommer 
Stormens  Engel  flyvende!  han  har  Vinger,  der  naa  oppe  fra 
Skyerne  og  lige  ned  til  Jorden,  og  han  hugger  dig  midt  over, 
før  du  kan  bede  ham  være  dig  naadig.« 

»Ja,  men  jeg  vil  ikke  bøje  mig!«  sagde  Boghveden. 

»Luk  dine  Blomster  og  bøj  dine  Blade!«  sagde  det  gamle 
Piletræ,  »se  ikke  op  mod  Lynet,  naar  Skyen  brister,  selv 
Menneskene  tør  det  ikke,  thi  i  Lynet  kan  man  se  ind  i  Guds 
Himmel,  men  det  Syn  kan  selv  gøre  Menneskene  blinde, 
hvad  vilde  der  da  ikke  ske  med  os  Jordens  Vækster,  vovede 
vi  det,  vi,  som  ere  langt  ringere!« 

»Langt  ringere?«  sagde  Boghveden.  »Nu  vil  jeg  just  se 
ind  i  Guds  Himmel!«  og  den  gjorde  det  i  Overmod  og 
Stolthed.  Det  var,  som  hele  Verden  stod  i  Ildslue,  saaledes 
lynede  det. 

Da  det  onde  Vejr  siden  var  forbi,  stod  Blomster  og  Korn, 
i  den  stille,  rene  Luft,  saa  forfriskede  af  Regnen,  men  Bog- 
hveden var  brændt  kulsort  i  Lynet,  den  var  nu  en  død, 
unyttig  Urt  paa  Marken. 

Og  det  gamle  Piletræ  bevægede  sine  Grene  i  Vinden,  og 
der  faldt  store  Vanddraaber  fra  de  grønne  Blade,  ligesom 
om  Træet  græd,  og  Spurvene  spurgte:  »Hvorfor  græder  du? 
Her   er  jo    saa  velsignet!    se,    hvor  Solen   skinner,    se,    hvor 

Skyerne  gaa,   kan  du   mærke  den  Duft  fra  Blomster  og  Huske! 
hvorfor  græder  du?  gamle  Piletræ!« 

Og  Piletræet  fortalte  om  Boghvedens  Stolthed,  Overmod 
og  Straf;  den  følger  altid.  Jeg,  som  fortæller  Historien,  har 
hørt  den  af  Spurvene;  de  fortalte  mig  den  en  Aften,  da  jeg 
had  dem  om  et  Eventyr. 

Engelen. 

ver  Gang  et  godt  Barn  dør,  kommer  der  en  Guds  Engel 
ned  til  Jorden,  tager  det  døde  Barn  paa  sine  Arme, 
breder  de  store,  hvide  Vinger  nd,  flyver  hen  over  alle  de 
Steder,  Barnet  har  holdt  af,  og  plukker  en  hel  Haandfuld 
Blomster,  som  den  bringer  op  til  Gud  for  der  at  blomstre 
endnu  smukkere  end  paa  Jorden.  Den  gode  Gud  trykker 
alle  Blomsterne  til  sit  Hjerte,  men  den  Blomst,  som  er  ham 
kærest,  giver  han  et  Kys,  og  da  faar  den  Stemme  og  kan 
synge  med  i  den  store  Lyksalighed.« 

Se,  alt  dette  fortalte  en  Guds  Engel,  idet  den  bar  et  dødt 
Barn  bort  til  Himlen,  og  Barnet  hørte  ligesom  i  Drømme; 
og  de  foer  hen  over  de  Steder  i  Hjemmet,  hvor  den  lille 
havde  leget,  og  de  kom  gennem  Haver  med  dejlige  Blomster. 

»Hvilke  skulle  vi  nu  tage  med  og  plante  i  Himlen?« 
spurgte  Engelen. 

Og  der  stod  et  slankt,  velsignet  Rosentræ,  men  en  ond 
Haand  havde  knækket  Stammen,  saa  at  alle  Grenene,  fulde 
af  store,  halvudsprungne  Knopper,  hang  visne  ned  rundt  om. 

»Det  stakkels  Træ!«  sagde  Barnet,  »tag  det,  at  det  kan 
komme  til  at  blomstre  der  oppe  hos  Gud!« 

Og  Engelen    tog  det,   men   kyssede  Barnet   derfor,   og  den 

lille  aabnede  halvt  sine  Øjne.  De  plukkede  af  de  rige  Pragt- 
blomster, men  tog  ogsaa  den  foragtede  Morgenfrue  og  den 
vilde  Stedmoderblomst. 

»Nu  have  vi  Blomster!«  sagde  Barnet,  og  Engelen  nik- 
kede, men  de  fløj  endnu  ikke  op  mod  Gud.  Det  var  Nat, 
det  var  ganske  stille,  de  bleve  i  den  store  By,  de  svævede 
om  i  en  af  de  snævreste  Gader,  hvor  der  laa  hele  Bunker 
Halm,  Aske  og  Skrimmelskraminel;  der  havde  været  Flyttedag; 
der  laa  Stykker  af  Tallerkener,  Gipsstumper,  Klude  og  gamle 
Hattepulde,  alt,  hvad  der  ikke  saa  godt  ud. 

Og  Engelen  pegede  i  al  den  Forstyrrelse  ned  paa  nogle 
Skaar  af  en  Urtepotte  og  paa  en  Klump  Jord,  der  var  falden 
ud  af  denne  og  holdtes  sammen  ved  Rødderne  af  en  stor, 
vissen  Markblomst,  der  slet  ikke  duede  og  derfor  var  kastel 
ud  paa  Gaden. 

»Den  tage  vi  med!  sagde  Engelen,  »jeg  skal  fortælle  dig, 
medens  vi  flyve!« 

Og  saa  fløj  de,  og  Engelen  fortalte: 

»Dernede  i  den  snævre  Gade,  i  den  lave  Kælder,  boede 
en  fattig,  syg  Dreng;  fra  ganske  lille  af  havde  han  altid 
været  sengeliggende;  naar  han  var  allermest  rask,  kunde 
han  paa  Krykker  gaa  den  lille  Stue  et  Par  Gange  op  og  ned, 
det  var  det  hele.  Nogle  Dage  om  Sommeren  faldt  Sol- 
straalerne  en  halv  Times  Tid  ind  i  Kælderforstuen,  og  naar 
da  den  lille  Dreng  sad  der  og  lod  den  varme  Sol  skinne  paa 
sig  og  saa  det  røde  Blod  gennem  sine  fine  Fingre,  som  han 
holdt  op  for  Ansigtet,  saa  hed  det:  »Ja,  i  Dag  har  han  været 
ude!««  —  Han  kendte  Skoven  i  dens  dejlige  Foraarsgrønne 
kun  derved,  at  Naboens  Søn  bragte  ham  den  første  Bøgegren, 
og  den  holdt  han  over  sit  Hoved  og  drømte  sig  da  at  være 
under  Bøgene,  hvor  Solen  skinnede,  og  Fuglene  sang.  En 
Foraarsdag  bragte  Naboens  Dreng  ham  ogsaa  Markblomster, 
og  mellem  disse  var,  tilfældigvis,  en  med  Rod  ved,  og  derfor 
blev  den  plantet  i  en  Urtepotte  og  stillet  hen  i  Vinduet  tæl 
ved  Sengen.  Og  Blomsten  var  plantet  med  en  lykkelig  Haand, 
den  voksede,  skød  nye  Skud  og  bar  hvert  Aar  sine  Blomster; 
den  blev  den  syge  Drengs  dejligste  Urtegaard,  hans  lille  Skal 

paa  denne  .lord;  han  vandede  og  passede  den  og  sorgede 
for,  at  den  fik  liver  Solstraale,  lige  til  den  sidste,  der  gled 
ned  over  det  lave  Vindue;  og  Blomsten  selv  voksede  ind  i 
hans  Drømme,  thi  for  ham  hlomstrede  den,  udspredte  sin 
Duft  og  glædede  Øjet;  mod  den  vendte  han  sig  i  Døden,  da 
Vor  Herre  kaldte  ham.  —  Et  Aar  har  han  nu  været  hos 
Gud,  et  Aar  har  Blomsten  staaet  forglemt  i  Vinduet  og  er 
visnet,  og  derfor  ved  Flytningen  kastet  ud  i  Fejeskarnet  paa 
Gaden.     Og  det  er  den  Blomst,  den  fattige,  visne  Blomst,  vi 


have  taget  med  i  Buketten,  thi  den  Blomst  har  glædet  mere 
end  den  rigeste  Blomst  i  en  Dronnings  Have.« 

»Men  hvorfra  veed  du  alt  dette?  spurgte  Barnet,  som 
Engelen  har  op  mod  Himlen. 

»Jeg  veed  det!«  sagde  Engelen,  jeg  var  jo  selv  den  syge, 
lille  Dreng,  der  gik  paa  Krykker!  min  Blomst  kender 
jeg  nok!« 

Og  Barnet  aabnede  ganske  sine  Øjne  og  saa  ind  i  Enge- 
lens dejlige,  glade  Ansigt,  og  i  samme  Øjeblik  vare  de  i 
Guds  Himmel,  hvor  der  var  Glæde  og  Lyksalighed.  Og  Gud 
trykkede  det   døde  Barn   til  sit  Hjerte,    og  da  fik   det  Vinger 

som  den  anden  Engel  og  fløj  Haand  i  Haancl  med  ham;  og 
Gud  trykkede  alle  Blomsterne  til  sit  Hjerte,  men  den  fattige, 
visne  Markblomst  kyssede  han,  og  den  fik  Stemme  og  sang 
med  alle  Englene,  der  svævede  om  Gud,  nogle  ganske  nær, 
andre  uden  om  disse  i  store  Kredse,  altid  længere  borte  i 
det  uendelige,  men  alle  lige  lykkelige.  Og  alle  sang  de, 
smaa  og  store,  det  gode,  velsignede  Barn,  og  den  fattige 
Markblomst,  der  havde  ligget  vissen,  henkastet  i  Fejeskarnet, 
mellem   Flyttedagsskramleriet,  i  <\vn  snævre,  mørke  Gade. 


Nattergalen. 


I  Kina,  veed  du  jo  nok,  er  Kejseren  en  Kineser,  og  alle  de, 
han  har  om  sig,  ere  Kinesere.  Det  er  nu  mange  Aar  siden, 
men  just  derfor  er  det  værd  at  høre  Historien,  før  man 
glemmer  den.  Kejserens  Slot  var  det  prægtigste  i  Verden, 
ganske  og  aldeles  af  fint  Porcelæn,  saa  kostbart,  men  saa 
skørt,  saa  vanskeligt  at  røre  ved,  at  man  maatte  ordentlig 
tage  sig  i  Agt.  I  Haven  saa  man  de  forunderligste  Blomster, 
og  ved  de  allerprægtigste  var  der  bundet  Sølvklokker,  der 
klang,  for  at  man  ikke  skulde  gaa  forbi  uden  at  bemærke 
dem.  Ja,  alting  var  saa  udspekuleret  i  Kejserens  Have,  og 
den  strakte  sig  saa-  langt,  at  Gartneren  selv  ikke  vidste 
Enden  paa  den;  blev  man  ved  at  gaa,  kom  man  i  den  dej- 
ligste Skov  med  høje  Træer  og  dybe  Søer.  Skoven  gik  lige  ned 
til  Havet,  der  var  blaat  og  dybt;  store  Skibe  kunde  sejle  lige 
ind  under  Grenene,  og  i  disse  boede  der  en  Nattergal,  der 
sang  saa  velsignet,  at  selv  den  fattige  Fisker,  der  havde  saa 
meget  andet  at  passe,  laa  stille  og  lyttede,  naar  han  om  Nat- 
len  var   ude   at    hække   Fiskegarnet    op   og   da  hørte  Natter- 

galen.  »Herre  Gud,  hvor  det  er  kønt!«  sagde  han,  men  saa 
maatte  han  passe  sine  Ting  og  glemte  Fuglen;  dog  næste 
Nat,  naar  den  igen  sang,  og  Fiskeren  kom  derud,  sagde  han 
det  samme:   »Herre  Gud!  hvor  det  dog  er  kønt!« 

Fra  alle  Verdens  Lande  kom  der  rejsende  til  Kejserens 
Stad,  og  de  beundrede  den,  Slottet  og  Haven,  men  naar  de 
fik  Nattergalen  at  høre,  sagde  de  alle  sammen:  »Den  er  dog 
det  bedste!« 

Og  de  rejsende  fortalte  derom,  naar  de  kom  hjem,  og  de 
lærde  skrev  mange  Bøger  om  Byen,  Slottet  og  Haven,  men 
Nattergalen  glemte  de  ikke,  den  blev  sat  allerøverst;  og  de, 
som  kunde  digte,  skrev  de  dejligste  Digte,  alle  sammen  om 
Nattergalen  i  Skoven  ved  den  dybe  Sø. 

De  Bøger  kom  Verden  rundt,  og  nogle  kom  da  ogsaa  en- 
gang til  Kejseren.  Han  sad  i  sin  Guldstol,  læste  og  læste, 
hvert  Øjeblik  nikkede  han  med  Hovedet,  thi  det  fornøjede 
ham  at  høre  de  prægtige  Beskrivelser  over  Byen,  Slottet  og 
Haven.  »Men  Nattergalen  er  dog  det  allerbedste!«  stod  der 
skrevet. 

»Hvad  for  noget!«  sagde  Kejseren,  »Nattergalen!  den  ken- 
der jeg  jo  slet  ikke!  er  her  saadan  en  Fugl  i  mit  Kejser- 
dømme, oven  i  Købet  i  min  Have!  det  har  jeg  aldrig  hørt! 
saadant  noget  skal  man  læse  sig  til!« 

Og  saa  kaldte  han  paa  sin  Kavaler,  der  var  saa  fornem, 
at  naar  nogen,  der  var  ringere  end  han,  vovede  at  tale  til 
ham  eller  spørge  om  noget,  saa  svarede  han  ikke  andet  end 
»P!«  og  det  har  ikke  noget  at  betyde. 

»Her  skal  jo  være  en  højst  mærkværdig  Fugl,  som  kaldes 
Nattergal!«  sagde  Kejseren,  »man  siger,  at  den  er  det  aller- 
bedste i  mit  store  Rige!  hvorfor  har  man  aldrig  sagt  mig 
noget  om  den?« 

»Jeg  har  aldrig  før  hørt  den  nævne!«  sagde  Kavaleren, 
»den  er  aldrig  bleven  præsenteret  ved  Hoffet!«   — 

»Jeg  vil,  at  den  skal  komme  her  i  Aften  og  synge  for 
mig!«  sagde  Kejseren.  »Der  veed  hele  Verden  hvad  jeg  har, 
°g  jeg  veed  det  ikke!« 

Jeg   har   aldrig   før   hørt    den   nævne!      sagde    Kavaleren, 
jeg  skal  søge  den,  jeg  skal  iinde  den!«   — 

Men  hvor  var  den  al  finde?  Kavaleren  lob  op  og  ned 
ad  alle  Trapper,  gennem  Sale  og  Gange,  ingen  af  alle  dem, 
han  traf  paa,  havde  hørt  tale  om  Nattergalen,  og  Kavaleren 
løb  igen  til  Kejseren  og  sagde,  at  del  vist  maatte  være  en 
Fabel  af  dem,  der  skrev  Bøger.  Deres  kejserlige  Majestæt 
skal  ikke  tro,  hvad  der  skrives!  det  er  Opfindelser  og  noget, 
som  kaldes  den  sorte  Kunst!« 

»Men  den  Bog,  hvori  jeg  har  læst  det,«  sagde  Kejseren, 
er  sendt  mig  fra  den  stormægtige  Kejser  af  Japan,  og  saa 
kan  det  ikke  være  Usandhed.  Jeg  vil  høre  Nattergalen!  den 
skal  være  her  i  Aften!  den  har  min  højeste  Naade !  og  kom- 
mer den  ikke,  da  skal  hele  Hoffet  dunkes  paa  Maven,  naar 
det  har  spist  Aftensmad!« 

»Tsing-pe!«  sagde  Kavaleren  og  løb  igen  op  og  ned  ad 
alle  Trapper,  gennem  alle  Sale  og  Gange;  og  det  halve  Hof 
lob  med,  for  de  vilde  ikke  gerne  dunkes  paa  Maven.  Der  var 
en  Spørgen  efter  den  mærkelige  Nattergal,  som  hele  Verden 
kendte,  men  ingen  ved  Hoffet. 

Endelig  traf  de  en  lille,  fattig  Pige  i  Køkkenet.  Hun 
sagde:  »O  Gud,  Nattergalen!  den  kender  jeg  godt!  ja,  hvor 
den  kan  synge!  hver  Aften  har  jeg  Lov  til  at  bringe  lidt 
Levninger  fra  Bordet  hjem  til  min  stakkels  syge  Moder,  hun 
bor  nede  ved  Stranden;  og  naar  jeg  saa  gaar  tilbage,  er  træt 
og  hviler  i  Skoven,  saa  hører  jeg  Nattergalen  synge!  jeg  faar 
Vandet  i  Øjnene  derved,  det  er,  ligesom  om  min  Moder  kys- 
sede mig!« 

»Lille  Kokkepige!«  sagde  Kavaleren,  »jeg  skal  skaffe  hende 
fast  Ansættelse  i  Køkkenet  og  Lov  til  al  se  Kejseren  spise, 
dersom  Hun  kan  fore  os  lil  Nattergalen,  for  den  er  tilsagl 
lil  i  Aften. 

Og  saa  drog  de  alle  sammen  ud  i  Skoven,  hvor  Natter- 
galen plejede  at  synge;  det  halve  Hof  var  med.  Som  de  aller- 
bedst gik,  begyndte  en  Ko  at  brøle. 

Oli!     sagde  Hofjunkerne,     nu   har  vi   den!  der  er  dog  en 

mærkelig  Kraft  i  et  saadant  lille  Dyr!  jeg  har  ganske  bestemt 
hørt  den  før!« 

»Nej,  det  er  Køerne,  søm  brøle!  sagde  den  lille  Kokke- 
pige,  »vi  ere  endnu  langt  fra  Stedet!« 

Frøerne   kvækkede  nu  i  Kæret. 

■  Dejligt!«  sagde  den  kinesiske  Slotsprovst,  »nu  hører  jeg 
hende,  det  er  ligesom  smaa  Kirkeklokker.« 

»Nej,  det  er  Frøerne!«  sagde  den  lille  Kokkepige.  Men 
nu  tænker  jeg  snart,  vi  høre  den!« 

Saa  begyndte  Nattergalen  at  synge. 

»Den  er  det!«  sagde  den  lille  Pige,  »hør!  hør!  og  der 
sidder  den! «  og  saa  pegede  hun  paa  en  lille  graa  Fugl  oppe 
i  Grenene. 

»Er  det  muligt!«  sagde  Kavaleren,  »saaledes  havde  jeg  nu 
aldrig  tænkt  mig  den!  hvor  den  ser  simpel  ud!  den  har  vist 
mistet  sin  Kulør  over  at  se  saa  mange  fornemme  Mennesker 
hos  sig!« 

»Lille  Nattergal!«  raabte  den  lille  Kokkepige  ganske  højt, 
»vor  naadige  Kejser  vil  saa  gerne,  at  du  skal  synge  for  ham!« 

»Med  største  Fornøjelse!«  sagde  Nattergalen  og  sang,  saa 
det  var  en  Lyst. 

»Det  er  ligesom  Glasklokker!«  sagde  Kavaleren,  og  se 
den  lille  Strube,  hvor  den  bruger  sig!  det  er  mærkværdigt, 
vi  aldrig  har  hørt  den  før!  den  vil  gøre  en  stor  succes  ved 
Hoffet!« 

»Skal  jeg  synge  endnu  engang  for  Kejseren?«  sagde  Nat- 
lergalen,  der  troede,  at  Kejseren  var  med. 

»Min  fortræffelige,  lille  Nattergal!«  sagde  Kavaleren,  »jeg 
har  den  store  Glæde  at  skulle  tilsige  Dem  til  en  Hoffest  i 
Aften,  hvor  De  vil  fortrylle  Hans  høje,  kejserlige  Naade  med 
Deres  charmante  Sang! 

»Den  tager  sig  bedst  ud  i  det  grønne!«  sagde  Nattergalen, 
men  den  fulgte  dog  gerne  med,  da  den  hørte,  at  Kejseren 
ønskede  det. 

Paa  Slottet  var  der  ordentligt  pudset  op!  Vægge  og  Gulv, 
der  var  af  Porcelæn,  skinnede  ved  mange  Tusinde  Guld- 
lamper!   de    dejligste    Blomster,    som    ret    kunde    klinge,  vare 

stillede  op  i  Gangene;  der  var  en  Løben  og  en  Trækvind, 
men  saa  klang  just  alle  Klokkerne,  man  kunde  ikke  høre 
Ørenlyd. 

Midt  inde  i  den  store  Sal,  hvor  Kejseren  sad,  var  der 
stillet  en  Guldpind,  og  paa  den  skulde  Nattergalen  sidde! 
hele  Hoffet  var  der,  og  den  lille  Kokkepige  havde  faaet  Lov 
at  staa  bag  ved  Døren,  da  hun  nu  havde  Titel  af  virkelig 
Kokkepige.  Alle  vare  de  i  deres  største  Pynt,  og  alle  saa  de 
paa  den  lille  graa  Fugl,  som  Kejseren  nikkede  til. 

Og  Nattergalen  sang  saa  dejligt,  at  Kejseren  fik  Taarer  i 
Øjnene,  Taarerne  trillede  ham  ned  over  Kinderne,  og  da  sang 
Nattergalen  endnu  smukkere,  det  gik  ret  til  Hjertet;  og  Kej- 
seren var  saa  glad,  og  han  sagde,  at  Nattergalen  skulde  have 
hans  Guldtøffel  at  bære  om  Halsen.  Men  Nattergalen  takkede, 
den  havde  allerede  faaet  Belønning  nok. 

»Jeg  har  set  Taarer  i  Øjnene  paa  Kejseren,  det  er  mig 
den  rigeste  Skat!  en  Kejsers  Taarer  har  en  forunderlig  Magt! 
Gud  veed,  jeg  er  nok  belønnet!«  og  saa  sang  den  igen  med 
sin  søde,  velsignede  Stemme. 

»Det  er  det  elskeligste  Koketteri,  jeg  kender!«  sagde  Da- 
merne rundt  om,  og  saa  tog  de  Vand  i  Munden  for  at 
klukke,  naar  nogen  talte  til  dem;  de  troede  da  ogsaa  at  være 
Nattergale;  ja,  Lakajerne  og  Kammerpigerne  lod  melde,  at 
ogsaa  de  vare  tilfredse,  og  det  vil  sige  meget,  thi  de  ere  de 
allervanskeligste  at  gøre  til  Pas.  Jo,  Nattergalen  gjorde  rigtig- 
nok Lykke. 

Den  skulde  nu  blive  ved  Hoffet,  have  sit  eget  Bur,  samt 
Frihed  til  at  spadsere  ud  to  Gange  om  Dagen  og  een  Gang 
om  Natten.  Den  fik  tolv  Tjenere  med,  alle  havde  de  et  Silke- 
baand  om  Benet  paa  den  og  holdt  godt  fast.  Der  var  slet 
ingen  Fornøjelse  ved  den  Tur. 

Hele  Byen  talte  om  den  mærkværdige  Fugl,  og  mødte  to 
hinanden,  saa  sagde  den  ene  ikke  andet  end:  »Nat  — !«  og 
den  anden  sagde  »gal!«  og  saa  sukkede  de  og  forstod  hin- 
anden, ja,  elleve  Spekhøkerbørn  bleve  opkaldte  efter  den, 
men  ikke  een  af  dem  havde  en  Tone  i  Livet.  — 

En  Dag  kom  en  stor  Pakke  til  Kejseren,  ttdenpaa  stod 
skrevet:  Nattergal. 

»Der  har  vi  nu  en  ny  Bog  om  vor  berømte  Fugl!«  sagde 
Kejseren;  men  det  var  ingen  Bog,  det  var  et  lille  Kunst- 
stykke, der  laa  i  en  Æske,  en  kunstig  Nattergal,  der  skulde 
ligne  den  levende,  men  var  overalt  besat  med  Diamanter, 
Rubiner  og  Safirer;  saa  snart  man  trak  Kunstfuglen  op,  kunde 
den  synge  et  af  de  Stykker,  den  virkelige  sang,  og  saa  gik 
Halen  op  og  ned  og  glinsede  af  Sølv  og  Guld.  Om  Halsen 
hang  et  lille  Baand,  og  paa  det  stod  skrevet:  »Kejseren 
af  Japans  Nattergal  er  fattig  imod  Kejseren  af 
Kina  s. « 

»Det  er  dejligt!«  sagde  de  alle  sammen,  og  den,  som 
havde  bragt  den  kunstige  Fugl,  fik  straks  Titel  af  Over- 
kejserlig-nattergale-bringer. 

»Nu  maa  de  synge  sammen,  hvor  det  vil  blive  en  Duet!« 

Og  saa  maatte  de  synge  sammen,  men  det  vilde  ikke  rig- 
tig gaa,  thi  den  virkelige  Nattergal  sang  paa  sin  Maner,  og 
Kunstfuglen  gik  paa  Valser.  »Den  har  ingen  Skyld,«  sagde 
Spillemesteren,  »den  er  særdeles  taktfast  og  ganske  af  min 
Skole!«  Saa  skulde  Kunstfuglen  synge  alene.  —  Den  gjorde 
lige  saa  megen  Lykke  som  den  virkelige,  og  saa  var  den  jo 
ogsaa  saa  meget  mere  nydelig  at  se  paa:  den  glimrede  som 
Armbaand  og  Brystnaale. 

Tre  og  tredive  Gange  sang  den  eet  og  det  samme  Stykke, 
og  den  var  dog  ikke  træt;  Folk  havde  gerne  hørt  den  forfra 
igen,  men  Kejseren  mente,  at  nu  skulde  ogsaa  den  levende 
Nattergal  synge  lidt  —  —  men  hvor  var  den?  Ingen  havde 
bemærket,  at  den  var  fløjen  ud  af  det  aabne  Vindue,  bort  til 
sine  grønne  Skove. 

»Men  hvad  er  dog  det  for  noget!«  sagde  Kejseren;  og  alle 
Hoffolkene  skændte  og  mente,  at  Nattergalen  var  et  højst 
utaknemmeligt  Dyr.  »Den  bedste  Fugl  have  vi  dog!«  sagde 
de,  og  saa  maatte  igen  Kunstfuglen  synge,  og  det  var  den 
fire  og  tredivte  Gang,  de  fik  det  samme  Stykke,  men  de 
kunde  det  ikke  helt  endnu,  for  det  var  saa  svært,  og  Spille- 
mesteren   roste   saa    overordentligt    Fuglen,  ja,   forsikrede,   at 

den  var  bedre  end  den  virkelige  Nattergal,  ikke  blot  hvad 
Klæderne  angik  og  de  mange  dejlige  Diamanter,  men  ogsaa 
indvortes. 

»Thi  ser  De,  mine  Herskaber,  Kejseren  fremfor  alle!  hos 
den  virkelige  Nattergal  kan  man  aldrig  beregne,  hvad  der  vil 
komme,  men  hos  Kunstfuglen  er  alt  bestemt!  saaledes  bliver 
det  og  ikke  anderledes!  man  kan  gøre  Rede  for  det,  man  kan 
sprætte  den  op  og  vise  den  menneskelige  Tænkning,  hvor- 
ledes Valserne  ligge,  hvorledes  de  gaa,  og  hvordan  det  ene 
følger  af  det  andet  — !« 

»Det  er  ganske  mine  Tanker!«  sagde  de  alle  sammen,  og 
Spil  lemesteren  fik  Lov  til,  næste  Søndag,  at  vise  Fuglen  frem 
for  Folket;  de  skulde  ogsaa  høre  den  synge,  sagde  Kejseren; 
og  de  hørte  den,  og  de  bleve  saa  fornøjede,  som  om  de  havde 
drukket  sig  lystige  i  Tevand,  for  det  er  nu  saa  ganske  kine- 
sisk, og  alle  sagde  da:  »Oh!«  og  stak  i  Vejret  den  Finger, 
man  kalder  Slikpot«,  og  saa  nikkede  de;  men  de  fattige 
Fiskere,  som  havde  hørt  den  virkelige  Nattergal,  sagde:  »Det 
klinger  smukt  nok,  del  ligner  ogsaa,  men  der  mangler  noget, 
jeg  veed  ikke  hvad!« 

Den  virkelige  Nattergal  var  forvist  fra  Land  og  Rige. 

Kunstfuglen  havde  sin  Plads  paa  en  Silkepude  tæt  ved 
Kejserens  Seng;  alle  de  Foræringer,  den  havde  faaet,  Gnid 
og  Ædelstene,  laa  rundt  omkring  den,  og  i  Titel  var  den 
stegen  til  »Højkejserlig  Natbord-Sanger«,  i  Rang  Nummer 
eet  til  venstre  Side,  Tor  Kejseren  regnede  den  Side  for  al 
være  mest  fornem,  paa  hvilken  Hjertet  sad,  og  Hjertet  sidder 
lil  venstre  ogsaa  hos  en  Kejser.  Og  Spillemestcren  skrev  fem 
og  tyve  Bind  om  Kunstfuglen;  del  var  saa  lærd  og  saa  langt, 
og  med  de  allersværeste  kinesiske  Ord,  og  alle  Folk  sagde, 
al  de  havde  læst  og  j'orstaael  del,  for  ellers  havde  de  jo 
været  dumme  og  vare  da  blevne  dunkede  paa  Maven. 

Saaledes  gik  der  et  helt  Aar:  Kejseren,  Hoffet  og  alle  de 
andre  Kinesere  kunde  udenad  hvert  lille  Kluk  i  Kunstfuglens 
Sang,  men  jnsl  derfor  synles  de  nu  allerbedst  om  den;  de 
kunde  selv  synge  med,  og  del   gjorde  de.  Gadedrengene  sang 

ya/a/M  klukklukkluk!«  og  Kejseren  sang  det  !  jo,  det  var 
bestemt  dejligt! 

Men  en  Aften,  som  Kunstfuglen  bedst  sang,  og  Kejseren 
laa  i  Sengen  og  hørte  paa  den,  sagde  det  »svup!«  inden  i 
Fuglen;  der  sprang  noget:  »snurrrr!«  atle  Hjulene  løb  rundt, 
og  saa  stod  Musikken. 

Kejseren  sprang  straks  ud  af  Sengen  og  lod  sin  Livlæge 
kalde,  men  hvad  kunde  han  hjælpe!  saa  lod  de  Urmageren 
hente,  og  efter  megen  Tale  og  megen  Seenefter  fik  han  Fug- 
len nogenlunde  i  Stand,  men  han  sagde,  at  der  maatte  spares 
meget  paa  den,  thi  den  var  saa  forslidt  i  Tappene,  og  det 
var  ikke  muligt  at  sætte  ny,  saaledes  at  det  gik  sikkert  med 
Musikken.  Det  var  en  stor  Bedrøvelse!  kun  een  Gang  om 
Aaret  turde  man  lade  Kunstfuglen  synge,  og  det  var  strengt 
nok  endda;  men  saa  holdt  Spil  lemesteren  en  lille  Tale  med 
de  svære  Ord  og  sagde,  at  del  var  lige  saa  godt  som  før,  og 
saa  var  det  lige  saa  godt  som  for. 

Nu  vare  fem  Aar  gaaede,  og  hele  Landet  fik  en  rigtig 
stor  Sorg,  thi  de  holdt  i  Grunden  alle  sammen  af  deres  Kej- 
ser: nu  var  han  syg  og  kunde  ikke  leve,  sagde  man,  en  ny 
Kejser  var  allerede  valgt,  og  Folk  stod  ude  paa  Gaden  og 
spurgte  Kavaleren,  hvorledes  det  var  med  deres  Kejser. 

»P!«  sagde  han  og  rystede  paa  Hovedel. 

Kold  og  bleg  laa  Kejseren  i  sin  slore,  prægtige  Seng,  hele 
Hoffet  troede  ham  død,  og  enhver  af  dem  løb  hen  for  at 
hilse  paa  den  ny  Kejser;  Kammertjenerne  løb  ud  for  at  snakke 
om  det,  og  Slotspigerne  havde  stort  Kaffeselskab.  Rundt  om 
i  alle  Sale  og  Gange  var  lagt  Klæde,  for  at  man  ikke  skulde 
høre  nogen  gaa,  og  derfor  var  der  saa  stille,  saa  stille.  Men 
Kejseren  var  endnu  ikke  død;  stiv  og  bleg  laa  han  i  den 
prægtige  Seng  med  de  lange  Fløjls  Gardiner  og  de  tunge 
Guldkvaster;  højt  oppe  stod  et  Vindue  aabent,  Og  Maanen 
skinnede  ind  paa  Kejseren  og  Kunstfuglen. 

Den  stakkels  Kejser  kunde  næsten  ikke  trække  Vejret,  det 
var,  ligesom  om  der  sad  noget  paa  hans  Bryst;  han  slog 
Øjnene  op,  og  da  saa  han,  at  det  var  Døden,  der  sad  paa 
hans  Bryst   og   havde   taget   hans   Guldkrone  paa,  og  holdt  i 

den  ene  Haand  Kejserens  Guldsabel,  i  den  anden  hans  præg- 
tige Fane;  og  rundt  om  i  Folderne  af  de  store  Fløjls  Senge- 
gardiner stak  der  forunderlige  Hoveder  frem,   nogle  ganske 


fæle,  andre  saa  velsignede  milde:  det  var  alle  Kejserens  onde 
og  gode  Gerninger,  der  saa  paa  ham,  nu  da  Døden  sad  paa 
hans  Hjerte. 

»Husker    du    det?«    hviskede    den    ene    efter    den   anden. 

»Husker  du  det?«  og  saa  fortalte  de  ham  saa  meget,  saa  at 
Sveden  sprang  ham  ud  af  Panden. 

»Det  har  jeg  aldrig  vidst!«  sagde  Kejseren;  »Musik,  Musik, 
den  store  kinesiske  Tromme!«  raabte  han,  »at  jeg  dog  ikke 
skal  høre  alt  det,  de  sige!« 

Og  de  blev  ved,  og  Døden  nikkede  ligesom  en  Kineser 
ved  alt,  hvad  der  blev  sagt. 

»Musik,  Musik!«  skreg  Kejseren.  »Du  lille,  velsignede 
Guldfugl!  syng  dog,  syng!  jeg  har  givet  dig  Guld  og  Kost- 
barheder, jeg  har  selv  hængt  dig  min  Guldtøffel  om  Halsen, 
syng  dog,  syng!« 

Men  Fuglen  stod  stille,  der  var  ingen  til  at  trække  den 
op,  og  ellers  sang  den  ikke;  men  Døden  blev  ved  at  se  paa 
Kejseren  med  sine  store,  tomme  Øjehuler,  og  der  var  saa 
stille,  saa  skrækkeligt  stille. 

Da  lød  i  det  samme,  tæt  ved  Vinduet,  den  dejligste  Sang; 
det  var  den  lille,  levende  Nattergal,  der  sad  paa  Grenen  uden- 
for; den  havde  hørt  om  sin  Kejsers  Nød  og  var  derfor  kom- 
men at  synge  ham  Trøst  og  Haab;  og  alt  som  den  sang, 
bleve  Skikkelserne  mere  og  mere  blege,  Blodet  kom  raskere 
og  raskere  i  Gang  i  Kejserens  svage  Legeme,  og  Døden  selv 
lyttede  og  sagde:   »Bliv  ved,  lille  Nattergal!  bliv  ved!« 

»Ja,  vil  du  give  mig  den  prægtige  Guldsabel!  ja,  vil  du 
give  mig  den  rige  Fane!   vil  du  give  mig  Kejserens  Krone!« 

Og  Døden  gav  hvert  Klenodie  for  en  Sang,  og  Nattergalen 
blev  ved  endnu  at  synge,  og  den  sang  om  den  stille  Kirke- 
gaard, hvor  de  hvide  Roser  gro,  hvor  Hyldetræet  dufter,  og 
hvor  det  friske  Græs  vædes  af  de  efterlevendes  Taarer;  da 
fik  Døden  Længsel  efter  sin  Have  og  svævede,  som  en  kold, 
hvid  Taage,  ud  af  Vinduet. 

»Tak,  Tak!«  sagde  Kejseren,  »du  himmelske  lille  Fugl, 
jeg  kender  dig  nok!  Dig  har  jeg  jaget  fra  mit  Land  og  Rige, 
og  dog  har  du  sunget  de  onde  Syner  fra  min  Seng,  faaet 
Døden  fra  mit  Hjerte!  Hvorledes  skal  jeg  lønne  dig?« 

»Du  har  lønnet  mig!«  sagde  Nattergalen;  »jeg  har  faaet 
Taarer  af  dine  Øjne,  første  Gang  jeg  sang,  det   glemmer  jeg 

dig  aldrig!  det  er  de  Juveler,  der  gør  el  Sangerhjerle  godl  --; 
men  sov  nu  og  bliv  frisk  og  stærk!  jeg  skal  synge  for  dig!« 

Og  den  sang —  og  Kejseren  faldt  i  en  sød  Søvn,  saa  mild 
og  velgørende  var  Søvnen. 

Solen  skinnede  ind  ad  Vinduerne  til  ham,  da  han  vaag- 
nede  styrket  og  sund;  ingen  af  hans  Tjenere  vare  endnu 
komne  tilbage,  thi  de  troede,  han  var  død,  men  Nattergalen 
sad  endnu  og  sang. 

»Altid  maa  du  blive  hos  mig!«    sagde  Kejseren;     du   skal 

kun  synge,  naar   du   selv   vil,  og  Kunstfuglen    slaar  jeg  i  tu- 
sinde Stykker.« 

»Gør  ikke  det!  sagde  Nattergalen;  den  har  jo  gjort  det 
gode,  den  kunde!  behold  den  som  altid!  jeg  kan  ikke  bygge 
og  bo  paa  Slottet,  men  lad  mig  komme,  naar  jeg  selv  har 
Lyst,  da  vil  jeg  om  Aftenen  sidde  paa  Grenen  der  ved  Vin- 
duet og  synge  for  dig,  at  du  kan  blive  glad  og  tankefuld 
tillige;  jeg  skal  synge  om  de  lykkelige,  og  om  dem,  som  lide; 
jeg  skal  synge  om  ondt  og  godt,  der  rundt  om  dig  holdes 
skjult;  den  lille  Sangfugl  flyver  vidt  omkring  til  den  fattige 
Fisker,   til    Bondemandens   Tag,  til    enhver,  der   er   langt    fra 

dig  og  dit  Hof;  jeg  elsker  dit  Hjerte  mer  end  din  Krone,  og 
dog  har  Kronen  en  Duft  af  noget  helligt  om  sig!  —  jeg 
kommer,  jeg  synger  for  dig!  —  men  eet  maa  du  love  mig!«  — 

—  »Alt!«  sagde  Kejseren  og  stod  der  i  sin  kejserlige  Dragt, 
som  han  selv  havde  iført  sig,  og  holdt  Sabelen,  der  var  tung 
af  Guld,  op  mod  sit  Hjerte. 

»Eet  beder  jeg  dig  om!  fortæl  ingen,  at  du  har  en  lille 
Fugl,  der  siger  dig  alt,  saa  vil  det  gaa  endnu  bedre!« 

Og  da  fløj  Nattergalen  bort. 

Tjenerne  kom  ind  for  at  se  til  deres  døde  Kejser;  —  — 
jo,  der  stod  de,  og  Kejseren  sagde:    »God  Morgen!« 


H.C.Andersen:  Eventyr  og  Historier.  16 


Kærestefolkene, 


Toppen  og  Bolden  laa  i  Skuffe  sammen  mellem  andet 
Legetøj,  og  saa  sagde  Toppen  til  Bolden:  »Skulle  vi 
ikke  være  Kærestefolk,  siden  vi  dog  ligge  i  Skuffe  sammen?« 
—  men  Bolden,  der  var  syet  af  Safian  og  bildte  sig  lige 
saa  meget  ind  som  en  fin  Frøken,  vilde  ikke  svare  paa  saa- 
dant  noget. 

Næste  Dag  kom  den  lille  Dreng,  der  ejede  Legetøjet;  han 
malede  Toppen  over  med  rødt  og  gult  og  slog  et  Messingsøm 
midt  i  den;  det  saa  just  prægtigt  ud,  naarToppen  snurrede  rundt. 

»Se  paa  mig!«  sagde  den  til  Bolden.  »Hvad  siger  De 
nu?  skulle  vi  saa  ikke  være  Kærestefolk,  vi  passe  saa  godt 
sammen,  De  springer,  og  jeg  danser!  lykkeligere  end  vi  to 
kunne  ingen  blive!« 

»Saa,  tror  De  det!«  sagde  Bolden,  »De  veed  nok  ikke, 
at  min  Fader  og  Moder  have  været  Safians  Tøfler,  og  at  jeg 
har  en  Prop  i  Livet!« 

»Ja,  men  jeg  er  af  Mahognitræ!«  [sagde  Toppen,  »og  By- 
fogden  har  selv  drejet  mig,  han  har  sin  egen  Drejerbænk,  og 
det  var  ham  en  stor  Fornøjelse!«^ 

»Ja,  kan  jeg  stole  paa  det?«  sagde  Bolden. 
»Gid  jeg  aldrig  faa  Pisk,  om  jeg  lyver!«  svarede  Toppen. 
»De  taler  meget  godt  for  Dem!«  sagde  Bolden,  »men  jeg 
kan  dog  ikke,  jeg  er  saa  godt  som  halvt  forlovet  med  en 
Svale;  hver  Gang  jeg  gaar  til  Vejrs,  stikker  den  Hovedet  ud 
af  Reden  og  siger:  »Vil  De?  vil  De?«  og  nu  har  jeg  indvortes 
sagt  Ja,  og  det  er  saa  godt  som  en  halv  Forlovelse;  men  jeg 
lover  Dem,  jeg  skal  aldrig  glemme  Dem!« 

»Ja,  det  skal  stort  hjælpe!«  sagde  Toppen,  og  saa  talte  de 
ikke  til  hinanden. 

Næste  Dag  blev  Bolden  tagen  frem;  Toppen  saa,  hvor 
den  foer  højt  op  i  Luften,  ligesom  en  Fugl,  man  kunde  til 
sidst  slet  ikke  øjne  den;  hver  Gang  kom  den  tilbage  igen, 
men  gjorde  altid  et  højt  Spring,  naar  den  rørte  Jorden;  og 
det  kom  enten  af  Længsel,  eller  fordi  den  havde  en  Prop  i 
Livet.  Den  niende  Gang  blev  Bolden  borte  og  kom  ikke 
mere  igen;  og  Drengen  søgte  og  søgte,  men  borte  var  den. 

»Jeg  veed  nok,  hvor  den  er!«  sukkede  Toppen,  »den  er 
i  Svalereden  og  er  gift  med  Svalen!« 

Jo  mere  Toppen  tænkte  derpaa,  desto  mere  indtagen  blev 
han  i  Bolden;  just  fordi  han  ikke  kunde  faa  hende,  derfor 
tog  Kærligheden  til ;  at  hun  havde  taget  en  anden,  det  var  det 
aparte  ved  det;  og  Toppen  dansede  rundt  og  snurrede,  men  altid 
tænkte  den  paa  Bolden,  der  i  Tanken  blev  kønnere  og  kønnere. 
Saaledes  gik  mange  Aar og  saa  var  det  en  gammel  Kærlighed . 

Og  1  oppen  var  ikke  ung  mere  —  — !  men  saa  blev  den 
en  Dag  hel  og  holden  forgyldt;  aldrig  havde  den  set  saa  dejlig 
ud:  den  var  nu  en  Guldtop  og  sprang,  saa  det  snurrede  efter. 
Jo,  det  var  noget!  men  med  eet  sprang  den  for  højt,  og  — 
borte  var  den ! 

Man  søgte  og  søgte,  selv  nede  i  Kælderen,  den  var  dog 
ikke  til  at  finde. 

Hvor  var  den? 

Den  var  sprungen  i  Skarnfjerdingen,  hvor  der  laa  alle  Slags, 
Kaalstokke,  Fejeskarn  og  Grus,  der  var  faldet  ned  fra  Tagrenden. 

»Nu  ligger  jeg  rigtignok  godt;  her  kan  snart  Forgyldningen 
gaa  af  mig;  og  hvad  det  er  for  nogle  Prakkere,  jeg  er  kommen 

imellem!«  og  saa  skævede  den  til  en  lang  Kaalstok,  der  var 
pillet  alt  for  nær,  og  til  en  underlig  rund  Ting,  der  saa  ud 
som  et  gammelt  Æble;  —  men  det  var  intet  Æble,  det  var 
en  gammel  Bold,  der  i  mange  Aar  havde  ligget  oppe  i  Tag- 
renden, og  som  Vandet  havde  sivet  igennem. 

»Gud  ske  Lov,  der  dog  kommer  en  af  ens  Lige,  som  man 
kan  tale  med!«  sagde  Bolden  og  betragtede  den  forgyldte 
Top.  »Jeg  er  egentlig  af  Safian,  syet  af  Jomfruhænder  og 
har  en  Prop  i  Livet,  men  det  skulde  ingen  se  paa  mig!  jeg 
var  lige  ved  at  holde  Bryllup  med  en  Svale,  men  saa  faldt 
jeg  i  Tagrenden,  og  der  har  jeg  ligget  i  fem  Aar  og  sivet! 
Det  er  en  lang  Tid,  kan  De  tro,  for  en  Jomfru!« 

Men  Toppen  sagde  ikke  noget,  han  tænkte  paa  sin  gamle 
Kæreste,  og  jo  mere  han  hørte,  desto  klarere  blev  det  ham, 
at  det  var  hende. 

Da  kom  Tjenestepigen  og  vilde  vende  Fjerdingen:  »Hejsa, 
der  er  Guldtoppen!«  sagde  hun. 

Og  Toppen  kom  igen  i  Stuen  til  stor  Agt  og  Ære,  men 
Bolden  hørte  man  intet  om,  og  Toppen  snakkede  aldrig  mer 
om  sin  gamle  Kærlighed;  den  gaar  over,  naar  Kæresten  har 
ligget  fem  Aar  i  en  Vandrende  og  sivet,  ja,  man  kender  hende 
aldrig  igen,  naar  man  møder  hende  i  Skarnfjerdingen. 


Den  grimme  Ælling. 


Der  var  saa  dejligt  ude  paa  Landet;  det  var  Sommer! 
Kornet  stod  gult,  Havren  grøn,  Høet  var  rejst  i  Stakke 
nede  i  de  grønne  Enge,  og  der  gik  Storken  paa  sine  lange, 
røde  Ben  og  snakkede  Ægyptisk,  for  det  Sprog  havde  han 
lært  af  sin  Moder.  Rundt  om  Ager  og  Eng  var  der  store 
Skove,  og  midt  i  Skovene  dybe  Søer;  jo,  der  var  rigtignok 
dejligt  derude  paa  Landet!  Midt  i  Solskinnet  laa  der  en 
gammel  Herregaard  med  dybe  Kanaler  rundt  om,  og  fra 
Muren  og  ned  til  Vandet  vokste  store  Skræppeblade,  der  vare 
saa  høje,  at  smaa  Børn  kunde  staa  oprejste  under  de  største; 
der  var  lige  saa  vildsomt  derinde  som  i  den  tykkeste  Skov, 
og  her  laa  en  And  paa  sin  Rede;  hun  skulde  ruge  sine  smaa 
Ællinger  ud,  men  nu  var  hun  næsten  ked  af  det,  fordi  det 
varede  saa  længe,  og  hun  sjældent  fik  Visit;  de  andre  Ænder 
holdt  mere  af  at  svømme  om  i  Kanalerne  end  at  løbe  op  og 
sidde  under  et  Skræppeblad  for  at  snadre  med  hende. 

Endelig  knagede  det  ene  Æg  efter  det  andet;  »pip!  pip!« 
sagde  det,  alle  Æggeblommerne  vare  blevne  levende  og  stak 
Hovederne  ud. 

»Rap!  rap!«  sagde  hun,  og  saa  rappede  de  sig,  alt  hvad 
de  kunde,  og  saa  til  alle  Sider  under  de  grønne  Blade,  og 
Moderen  lod  dem  se,  saa  meget  de  vilde,  for  det  grønne  er 
godt  for  Øjnene. 

»Hvor  dog  Verden  er  stor!«  sagde  alle  Ungerne;  thi  de 
havde  nu  rigtignok  ganske  anderledes  Plads,  end  da  de  laa 
inde  i  Ægget. 

»Tror  I,  det  er  hele  Verden!«  sagde  Moderen;  »den  strækker 
sig  langt  paa  den  anden  Side  Haven,  lige  ind  i  Præstens  Mark ; 
men  der  har  jeg  aldrig  været!  —  I  ere  her  dog  vel  alle 
sammen!«  og  saa  rejste  hun  sig  op:  »Nej,  jeg  har  ikke  alle! 
det  største  Æg  ligger  der  endnu;  hvor  længe  skal  det  vare! 
nu  er  jeg  snart  ked  af  det!«  og  saa  lagde  hun  sig  igen. 

»Naa,  hvorledes  gaar  det?«  sagde  en  gammel  And,  som 
kom  for  at  gøre  Visit. 

»Det  varer  saa  længe  med  det  ene  Æg!«  sagde  Anden, 
som  laa;  »der  vil  ikke  gaa  Hul  paa  det!  men  nu  skal  du 
se  de  andre!  de  ere  de  dejligste  Ællinger,  jeg  har  set!  de 
ligne  alle  sammen  deres  Fader,  det  Skarn!  han  kommer  ikke 
og  besøger  mig.« 

»Lad  mig  se  det  Æg,  der  ikke  vil  revne!«  sagde  den 
gamle.  »Du  kan  tro,  at  det  er  et  Kalkunæg!  Saaledes  er 
jeg  ogsaa  bleven  narret  engang,  og  jeg  havde  min  Sorg  og 
Nød  med  de  Unger,  for  de  ere  bange  for  Vandet,  skal  jeg 
sige  dig!  jeg  kunde  ikke  faa  dem  ud!  jeg  rappede  og 
snappede,  men  det  hjalp  ikke!  —  Lad  mig  se  Ægget!  jo,  det 
er  et  Kalkunæg!  lad  du  det  ligge  og  lær  de  andre  Børn  at 
svømme!« 

»Jeg  vil  dog  ligge  lidt  paa  det  endnu!«  sagde  Anden; 
»har  jeg  nu  ligget  saa  længe,  saa  kan  jeg  ligge  Dyrehavstiden 
med!« 

»Vær  saa  god!«  sagde  den  gamle  And,  og  saa  gik  hun. 

Endelig  revnede  det  store  Æg.  »Pip!  pip!«  sagde  Ungen 
og  væltede  ud;  han  var  saa  stor  og  styg.    Anden  saa  paa  ham: 

»Det  er  da  en  forfærdelig  stor  Ælling  den!«  sagde  hun;  »ingen 
af  de  andre  se  saaledes  ud!  det  skulde  dog  vel  aldrig  være  en 
Kalkunkylling!  naa,  det  skal  vi  snart  komme  efter!  I  Vandet 
skal  han,  om  jeg  saa  selv  maa  sparke  ham  ud!« 

Næste  Dag  var  det  et  velsignet,  dejligt  Vejr;  Solen  skinnede 
paa  alle  de  grønne  Skræpper.  Ællingemoderen  med  hele  sin 
Familie  kom  frem  nede  ved  Kanalen.  Plask!  sprang  hun  i 
Vandet.  »Rap!  rap!«  sagde  hun,  og  den  ene  Ælling  plumpede 
ud  efter  den  anden;  Vandet  slog  dem  over  Hovedet,  men  de 
kom  straks  op  igen  og  flød  saa  dejligt;  Benene  gik  af  sig 
selv,  og  alle  vare  de  ude,  selv  den  stygge,  graa  Unge  svøm- 
mede med. 

»Nej,  det  er  ingen  Kalkun!«  sagde  hun;  »se,  hvor  dejligt 
den  bruger  Benene,  hvor  rank  den  holder  sig!  det  er  min 
egen  Unge!  I  Grunden  er  den  dog  ganske  køn,  naar  man  rigtig 
ser  paa  den!  rap!  rap!  —  kom  nu  med  mig,  saa  skal  jeg  føre 
jer  ind  i  Verden  og  præsentere  jer  i  Andegaarden,  men  hold 
jer  altid  nær  ved  mig,  at  ingen  træder  paa  jer,  og  tag  jer  i 
Agt  for  Katten!« 

Og  saa  kom  de  ind  i  Andegaarden.  Der  var  en  skrækkelig 
Støj  derinde,  thi  der  var  to  Familier,  som  sloges  om  et  Aale- 
hoved,  og  saa  fik  dog  Katten  det. 

»Se,  saaledes  gaar  det  til  i  Verden!«  sagde  Ællingemoderen 
og  slikkede  sig  om  Snabelen,  for  hun  vilde  ogsaa  have  Aale- 
hovedet.  »Brug  nu  Benene!«  sagde  hun,  »se,  at  I  kunne 
rappe  jer,  og  nej  med  Halsen  for  den  gamle  And  derhenne; 
hun  er  den  fornemste  af  alle  dem  her!  hun  er  af  spansk 
Blod,  derfor  er  hun  svær,  og  I  ser,  hun  har  en  rød  Klud  om 
Benet!  det  er  noget  overordentlig  dejligt  og  den  største  Ud- 
mærkelse, nogen  And  kan  faa,  det  betyder  saa  meget,  at  man 
ikke  vil  af  med  hende,  og  at  hun  skal  kendes  af  Dyr  og  af 
Mennesker!  —  Rap  jer!  —  ikke  ind  til  Bens!  en  velopdragen 
Ælling  sætter  Benene  vidt  fra  hinanden  ligesom  Fader  og 
Moder!  se  saa!  nej  nu  med  Halsen  og  sig:  Rap!« 

Og  det  gjorde  de;  men  de  andre  Ænder  rundt  om  saa 
paa  dem  og  sagde  ganske  højt:  »Se  saa!  nu  skal  vi  have  det 
Slæng  til!  ligesom  vi  ikke  vare  nok  alligevel;  og  fy,  hvor  den 

ene  Ælling  ser  ud!  ham  ville  vi  ikke  taale!«  —  og  straks  fløj 
der  en  And  hen  og  bed  den  i  Nakken. 

»Lad  ham  være!«  sagde  Moderen,  »han  gør  jo  ingen 
noget!« 

»Ja,  men  han  er  for  stor  og  aparte!«  sagde  Anden,  som 
bed,  »og  saa  skal  han  nøfles!« 

»Det  er  kønne  Børn,  Moder  har!«  sagde  den  gamle  And 
med  Kluden  om  Benet,  »alle  sammen  kønne  paa  den  ene 
nær,  den  er  ikke  lykkedes!  jeg  vilde  ønske,  hun  kunde  gøre 
den  om  igen!« 

»Det  gaar  ikke,  Deres  Naade!«  sagde  Ællingemoderen, 
»han  er  ikke  køn,  men  han  er  et  inderlig  godt  Gemyt  og 
svømmer  saa  dejligt  som  nogen  af  de  andre,  ja,  jeg  tør  sige 
lidt  til!  jeg  tænker,  han  vokser  sig  køn,  eller  han  med  Tiden 
bliver  noget  mindre!  han  har  ligget  for  længe  i  Ægget,  og 
derfor  har  han  ikke  faaet  den  rette  Skikkelse!«  og  saa  pillede 
hun  ham  i  Nakken  og  glattede  paa  Personen.  »Han  er  des- 
uden en  Andrik,«  sagde  hun,  »og  saa  gør  det  ikke  saa  meget! 
jeg  tror,   han  faar  gode  Kræfter,   han  slaar  sig  nok  igennem!« 

»De  andre  Ællinger  ere  nydelige!«  sagde  den  gamle;  »lad 
nu,  som  1  var  hjemme,  og  finder  I  et  Aalehoved,  saa  kan  I 
bringe  mig  det!«  — 

Og  saa  vare  de  som  hjemme. 

Men  den  stakkels  Ælling,  som  sidst  var  kommen  ud  al 
Ægget  og  saa  saa  fæl  ud,  blev  bidt,  puffet  og  gjort  Nar  af,  og 
det  baade  af  Ænderne  og  Hønsene.  »Han  er  for  stor!«  sagde 
de  alle  sammen,  og  den  kalkunske  Hane,  der  var  født  med 
Sporer  og  derfor  troede,  at  han  var  Kejser,  pustede  sig  op 
som  et  Fartøj  for  fulde  Sejl,  gik  lige  ind  paa  ham,  og  saa 
pludrede  den  og  blev  ganske  rød  i  Hovedet.  Den  stakkels 
Ælling  vidste  hverken,  hvor  den  turde  staa  eller  gaa,  den  var 
saa  bedrøvet,  fordi  den  saa  saa  styg  ud  og  var  til  Spot  for 
hele  Andegaarden. 

Saaledes  gik  det  den  første  Dag,  og  siden  blev  det  værre 
og  værre.  Den  stakkels  Ælling  blev  jaget  af  dem  alle  sammen, 
selv  hans  Søskende  vare  saa  onde  imod  ham,  og  de  sagde 
altid:    »Bare   Katten    vilde    tage    dig,    du   fæle   Spektakel!«    og 

Moderen  sagde:  »Gid  du  bare  var  langt  borte!«  og  Ænderne 
bed  ham,  og  Hønsene  huggede  ham,  og  Pigen,  som  skulde 
give  Dyrene  Æde,  sparkede  til  ham  med  Foden. 

Da  løb  og  fløj  han  hen  over  Hegnet;  de  smaa  Fugle  i 
Buskene  foer  forskrækkede  i  Vejret.  »Det  er,  fordi  jeg  er  saa 
styg!«  tænkte  Ællingen  og  lukkede  Øjnene,  men  løb  alligevel 
af  Sted;  saa  kom  den  ud  i  den  store  Mose,  hvor  Vild- 
ænderne boede.  Her  laa  den  hele  Natten,  den  var  saa  træt 
og  sorrigfuld. 

Om  Morgenen  fløj  Vildænderne  op,  og  de  saa  paa  den  ny 
Kammerat.  »Hvad  er  du  for  en?«  spurgte  de,  og  Ællingen 
drejede  sig  til  alle  Sider  og  hilste,  saa  godt  den  kunde. 

»Du  er  inderlig  styg!«  sagde  Vildænderne,  »men  det  kan 
da  være  os  det  samme,  naar  du  ikke  gifter  dig  ind  i  vor 
Familie!«  —  Den  Stakkel!  han  tænkte  rigtignok  ikke  paa  at 
gifte  sig,  turde  han  bare  have  Lov  at  ligge  i  Sivene  og  drikke 
lidt  Mosevand. 

Der  laa  han  i  hele  to  Dage,  saa  kom  der  to  Vildgæs 
eller  rettere  Vildgasser,  for  de  vare  to  Hanner;  det  var  ikke 
mange  Tider,  siden  de  vare  komne  ud  af  Ægget,  og  derfor 
vare  de  saa  raske  paa  det. 

»Hør,  Kammerat!«  sagde  de,  »du  er  saa  styg,  at  jeg  godt 
kan  lide  dig!  vil  du  drive  med  og  være  Trækfugl?  tæt  herved 
i  en  anden  Mose  er  der  nogle  søde,  velsignede  Vildgæs,  alle 
sammen  Frøkener,  der  kunne  sige:  Rap!  Du  er  i  Stand  til 
at  gøre  din  Lykke,  saa  styg  er  du!«   —  — 

»Pif!  paf!«  lød  i  det  samme  ovenover,  og  begge  Vild- 
gasserne faldt  døde  ned  i  Sivene,  og  Vandet  blev  blodrødt; 
»pif!  paf!«  lød  det  igen,  og  hele  Skarer  af  Vildgæs  fløj  op  al 
Sivene,  og  saa  knaldede  det  igen.  Der  var  stor  Jagt;  Jægerne 
laa  rundt  om  Mosen,  ja,  nogle  sad  oppe  i  Trægrenene,  der 
strakte  sig  langt  ud  over  Sivene;  den  blaa  Røg  gik  ligesom 
Skyer  ind  imellem  de  mørke  Træer  og  hang  langt  hen  over 
Vandet,  i  Mudderet  kom  Jagthundene,  klask,  klask!  Siv  og 
Rør  svajede  til  alle  Sider;  det  var  en  Forskrækkelse  for  den 
stakkels  Ælling,  den  drejede  Hovedet  om  for  at  faa  det  under 
Vingen,    og  lige   i   det   samme   stod   tæt  ved    den   en   frygtelig 

stor  Hund,  Tungen  hang  ham  langt  ud  af  Halsen,  og  Øjnene 
skinnede  gruelig  fælt;  han  satte  sit  Gab  lige  ned  imod 
Ællingen,  viste  de  skarpe  Tænder  —  —  og  plask!  gik  han 
igen  uden  at  tage  den. 

»O  Gud  ske  Lov!«  sukkede  Ællingen,  »jeg  er  saa  styg,  at 
selv  Hunden  ikke  gider  bide  mig!« 

Og  saa  laa  den  ganske  stille,  mens  Haglene  susede  i  Sivene, 
og  det  knaldede  Skud  paa  Skud. 

Først  langt  ud  paa  Dagen  blev  der  stille,  men  den  stakkels 
Unge  turde  endnu  ikke  rejse  sig,  den  ventede  flere  Timer 
endnu,  før  den  saa  sig  om,  og  saa  skyndte  den  sig  af  Sted 
fra  Mosen,  alt  hvad  den  kunde;  den  løb  over  Mark  og  Eng, 
det  var  en  Blæst,  saa  at  den  havde  haardt  ved  at  komme  af 
Sted. 

Mod  Aften  naaede  den  et  fattigt  lille  Bondehus;  det  var 
saa  elendigt,  at  det  ikke  selv  vidste,  til  hvad  Side  det  vilde 
falde,  og  saa  blev  det  staaende.  Blæsten  susede  saaledes  om 
Ællingen,  at  han  maatte  sætte  sig  paa  Halen  for  at  holde 
imod;  og  det  blev  værre  og  værre;  da  mærkede  han,  at  Døren 
var  gaaet  af  det  ene  Hængsel  og  hang  saa  skævt,  at  han 
igennem  Sprækken  kunde  smutte  ind  i  Stuen,  og  det  gjorde  han. 

Her  boede  en  gammel  Kone  med  sin  Kat  og  sin  Høne;  og 
Katten,  som  hun  kaldte  Sønneke,  kunde  skyde  Ryg  og 
spinde,  han  gnistrede  endogsaa,  men  saa  maatte  man  stryge 
ham  mod  Haarene;  Hønen  havde  ganske  smaa,  lave  Ben,  og 
derfor  kaldtes  den  Kykkelilavben;  den  lagde  godt  Æg,  og 
Konen  holdt  af  den  som  af  sit  eget  Barn. 

Om  Morgenen  mærkede  man  straks  den  fremmede  Ælling, 
og  Katten  begyndte  at  spinde  og  Hønen  at  klukke. 

»Hvad  for  noget!«  sagde  Konen  og  saa  rundt  omkring, 
men  hun  saa  ikke  godt,  og  saa  troede  hun,  at  Ællingen  var 
en  fed  And,  der  havde  forvildet  sig.  »Det  var  jo  en  rar 
Fangst!«  sagde  hun,  »nu  kan  jeg  faa  Andeæg,  er  den  bare 
ikke  en  Andrik!  det  maa  vi  prøve!« 

Og  saa  blev  Ællingen  antagen  paa  Prøve  i  tre  Uger,  men 
der  kom  ingen  Æg.  Og  Katten  var  Herre  i  Huset,  og  Hønen 
var   Madamme,    og    altid   sagde   de:    »Vi   og   Verden!«    for   de 

troede,  at  de  vare  Halvparten,  og  det  den  allerbedste  Del. 
Ællingen  syntes,  at  man  kunde  ogsaa  have  en  anden  Mening, 
men  det  taalte  Hønen  ikke. 


jw/^li^^^ 


»Kan  du  lægge  Æg?«   spurgte  hun. 

»Nej!« 

»Ja,  vil  du  saa  holde  din  Mund!« 

Og  Katten  sagde:   »Kan  du  skyde  Ryg,  spinde  og  gnistre?« 

»Nej !« 

»Ja,  saa  skal  du  ikke  have  Mening,  naar  fornuftige  Folk  tale!« 

Og  Ællingen  sad  i  Krogen  og  var  i  daarligt  Humør;  da 
kom  den  til  at  tænke  paa  den  friske  Luft  og  Solskinnet;  den 
fik  saadan  en  forunderlig  Lyst  til  at  flyde  paa  Vandet,  til 
sidst  kunde  den  ikke  lade  være,  den  maatte  sige  det  til  Hønen. 

»Hvad  gaar  der  af  dig?«  spurgte  hun.  »Du  har  ingen  Ting 
at  bestille,  derfor  komme  de  Nykker  over  dig!  Læg  Æg  eller 
spind,  saa  gaa  de  over!« 

»Men  det  er  saa  dejligt  at  flyde  paa  Vandet!«  sagde 
Ællingen,  »saa  dejligt  at  faa  det  over  Hovedet  og  dukke  ned 
paa  Bunden!« 

»Ja,  det  er  nok  en  stor  Fornøjelse!«  sagde  Hønen,  »du  er 
nok  bleven  gal!  Spørg  Katten  ad,  han  er  den  klogeste,  jeg 
kender,  om  han  holder  af  at  flyde  paa  Vandet  eller  dykke 
ned!  jeg  vil  ikke  tale  om  mig.  —  Spørg  selv  vort  Herskab, 
den  gamle  Kone,  klogere  end  hun  er  der  ingen  i  Verden!  tror 
du,  hun  har  Lyst  til  at  flyde  og  faa  Vand  over  Hovedet?« 

»I  forstaa  mig  ikke!«  sagde  Ællingen. 

»Ja,  forstaa  vi  dig  ikke,  hvem  skulde  saa  forstaa  dig!  Du 
vil  dog  vel  aldrig  være  klogere  end  Katten  og  Konen,  for 
ikke  at  nævne  mig!  Skab  dig  ikke,  Barn!  og  tak  du  din 
Skaber  for  alt  det  gode,  man  har  gjort  for  dig!  Er  du  ikke 
kommen  i  en  varm  Stue  og  har  en  Omgang,  du  kan  lære 
noget  af,  men  du  er  et  Vrøvl,  og  det  er  ikke  morsomt  at 
omgaas  dig!  mig  kan  du  tro!  jeg  mener  dig  det  godt,  jeg 
siger  dig  Ubehageligheder,  og  derpaa  skal  man  kende  sine 
sande  Venner!  se  nu  bare  til,  at  du  lægger  Æg  og  lærer  at 
spinde  eller  gnistre!« 

»Jeg  tror,  jeg  vil  gaa  ud  i  den  vide  Verden!«  sagde 
Ællingen. 

»Ja,  gør  du  det!«   sagde  Hønen. 

Og  saa  gik  Ællingen;  den  flød  paa  Vandet,  den  dykkede 
ned,  men  af  alle  Dyr  var  den  overset  for  sin  Grimhed. 

Nu  faldt  Efteraaret  paa,  Bladene  i  Skoven  bleve  gule  og 
brune,  Blæsten  tog  fat  i  dem,  saa  de  dansede  omkring,  og 
oppe  i  Luften  saa  der  koldt  ud;  Skyerne  hang  tunge  med 
Hagel  og  Snefnug,  og  paa  Gærdet  stod  Ravnen  og  skreg 
»av!  av!«    af  bare  Kulde,  ja,  man  kunde  ordentlig  fryse,  naar 

man  tænkte  derpaa;    den    stakkels  Ælling  havde  det  rigtignok 
ikke  godt. 

En  Aften,  Solen  gik  saa  velsignet  ned,  kom  der  en  hel 
Flok  dejlige,  store  Fugle  ud  af  Buskene,  Ællingen  havde  aldrig 
set  nogle  saa  smukke,  de  vare  ganske  skinnende  hvide  med  lange, 
smidige  Halse;  det  var  Svaner,  de  udstødte  en  ganske  for- 
underlig Lyd,  bredte  deres  prægtige,  lange  Vinger  ud  og  fløj 
bort  fra  de  kolde  Egne  til  varmere  Lande,  til  aabne  Søer;  de 
steg  saa  højt,  saa  højt,  at  den  grimme,  lille  Ælling  blev  saa 
forunderlig  til  Mode;  den  drejede  sig  rundt  i  Vandet  ligesom 
et  Hjul,  rakte  Halsen  højt  op  i  Luften  efter  dem  og  udstødte 
et  Skrig  saa  højt  og  forunderligt,  at  den  selv  blev  bange  derved. 
Oh,  den  kunde  ikke  glemme  de  dejlige  Fugle,  de  lykkelige 
Fugle,  og  saa  snart  den  ikke  længer  øjnede  dem,  dukkede 
den  lige  ned  til  Bunden,  og  da  den  kom  op  igen,  var  den 
ligesom  ude  af  sig  selv.  Den  vidste  ikke,  hvad  Fuglene  hed, 
ikke  hvor  de  fløj  hen,  men  dog  holdt  den  af  dem,  som  den 
aldrig  havde  holdt  af  nogen;  den  misundte  dem  slet  ikke,  hvor 
kunde  det  falde  den  ind  at  ønske  sig  en  saadan  Dejlighed,  den 
vilde  være  glad,  naar  bare  dog  Ænderne  vilde  have  taalt  den 
imellem  sig;  —  det  stakkels  grimme  Dyr! 

Og  Vinteren  blev  saa  kold,  saa  kold;  Ællingen  maatte 
svømme  om  i  Vandet  for  at  holde  det  fra  at  fryse  rent  til; 
men  hver  Nat  blev  Hullet,  hvori  den  svømmede,  smallere  og 
smallere;  det  frøs,  saa  det  knagede  i  Isskorpen;  Ællingen 
maatte  altid  bruge  Benene,  at  Vandet  ikke  skulde  lukkes;  til 
sidst  blev  den  mat,  laa  ganske  stille  og  frøs  saa  fast  i  Isen. 

Tidlig  om  Morgenen  kom  en  Bondemand,  han  saa  den, 
gik  ud  og  slog  med  sin  Træsko  Isen  i  Stykker  og  bar  den  saa 
hjem  til  sin  Kone.     Der  blev  den  livet  op. 

Børnene  vilde  lege  med  den,  men  Ællingen  troede,  at  de 
vilde  gøre  den  Fortræd,  og  foer  i  Forskrækkelse  lige  op  i 
Mælkefadet,  saa  at  Mælken  skvulpede  ud  i  Stuen;  Konen 
skreg  og  slog  Hænderne  i  Vejret,  og  da  fløj  den  i  Truget, 
hvor  Smørret  var,  og  saa  ned  i  Meltønden  og  op  igen;  naa, 
hvor  den  kom  til  at  se  ud !  Konen  skreg  og  slog  efter  den 
med  Ildklemmen,  og  Børnene  løb  hverandre  over  Ende  for  at 

fange  Ællingen,  og  de  lo,  og  de  skreg;  —  godt  var  det,  at 
Døren  stod  aaben,  ud  foer  den  imellem  Buskene  i  den  nys- 
faldne Sne  —  der  laa  den  ligesom  i  Dvale. 

Men  det  vilde  blive  alt  for  bedrøveligt  at  fortælle  al  den 
Nød  og  Elendighed,  den  maatte  prøve  i  den  haarde  Vinter 
—  —  den  laa  i  Mosen  mellem  Rørene,  da  Solen  igen  be- 
gyndte at  skinne  varmt ;  Lærkerne  sang  —  det  var  dejligt 
Foraar. 

Da  løftede  den  paa  een  Gang  sine  Vinger,  de  bruste 
stærkere  end  før  og  bar  den  kraftigt  af  Sted;  og  før  den  ret 
vidste  det,  var  den  i  en  stor  Have,  hvor  Æbletræerne  stod  i 
Blomster,  hvor  Syrenerne  duftede  og  hang  paa  de  lange, 
grønne  Grene  lige  ned  imod  de  bugtede  Kanaler.  Oh,  her  var 
saa  dejligt,  saa  foraarsfriskt !  og  lige  foran,  ud  af  Tykningen, 
kom  tre  dejlige,  hvide  Svaner;  de  bruste  med  Fjerene  og  flød 
saa  let  paa  Vandet.  Ællingen  kendte  de  prægtige  Dyr  og  blev 
betagen  af  en  forunderlig  Sørgmodighed. 

»Jeg  vil  flyve  hen  til  dem,  de  kongelige  Fugle!  og  de  vil 
hugge  mig  ihjel,  fordi  jeg,  der  er  saa  styg,  tør  nærme  mig 
dem;  men  det  er  det  samme!  bedre  at  dræbes  af  dem  end 
at  nappes  af  Ænderne,  hugges  af  Hønsene,  sparkes  af  Pigen, 
der  passer  Hønsegaarden,  og  lide  ondt  om  Vinteren!«  og  den 
fløj  ud  i  Vandet  og  svømmede  hen  imod  de  prægtige  Svaner, 
disse  saa  den  og  skød  med  brusende  Fjer  hen  imod  den. 
»Dræb  mig  kun!«  sagde  det  stakkels  Dyr  og  bøjede  sit  Hoved 
ned  mod  Vandfladen  og  ventede  Døden,  —  men  hvad  saa 
den  i  det  klare  Vand?  Den  saa  under  sig  sit  eget  Billed,  men 
den  var  ikke  længer  en  kluntet,  sortgaa  Fugl,  styg  og  fæl, 
den  var  selv  en  Svane. 

Det  gør  ikke  noget  at  være  født  i  Andegaarden,  naar  man 
kun  har  ligget  i  et  Svaneæg! 

Den  følte  sig  ordentlig  glad  over  al  den  Nød  og  Genvor- 
dighed, den  havde  prøvet;  nu  skønnede  den  just  paa  sin  Lj'kke, 
paa  al  den  Dejlighed,  der  hilsede  den.  —  Og  de  store  Svaner 
svømmede  rundt  omkring  den  og  strøg  den  med  Næbbet. 

I  Haven  kom  der  nogle  smaa  Børn,  de  kastede  Brød  og 
Korn  ud  i  Vandet,  og  den  mindste  raabte: 

»Der  er  en  ny!«  og  de  andre  Børn  jublede  med:  »Ja,  der 
er  kommen  en  ny!«  og  de  klappede  i  Hænderne  og  dansede 
rundt,  løb  efter  Fader  og  Moder,  og  der  blev  kastet  Brød  og 
Kager  i  Vandet,  og  alle  sagde  de:  »Den  ny  er  den  smukkeste! 
saa  ung  og  saa  dejlig!«   og  de  gamle  Svaner  nejede  for  den. 

Da  følte  den  sig  ganske  undselig  og  stak  Hovedet  om  bag 
Vingerne,  den  vidste  ikke  selv  hvad;  den  var  alt  for  lykkelig, 
men  slet  ikke  stolt,  thi  et  godt  Hjerte  bliver  aldrig  stolt,  den 
tænkte  paa,  hvor  den  havde  været  forfulgt  og  forhaanet,  og 
hørte  nu  alle  sige,  at  den  var  den  dejligste  af  alle  dejlige 
Fugle.  Og  Syrenerne  bøjede  sig  med  Grenene  lige  ned  i 
Vandet  til  den,  og  Solen  skinnede  saa  varmt  og  saa  godt,  da 
bruste  dens  Fjer,  den  slanke  Hals  hævede  sig,  og  af  Hjertet 
jublede  den:  »Saa  megen  Lykke  drømte  jeg  ikke  om,  da  jeg 
var  den  grimme  Ælling!« 


Grantræet. 


Ude  i  Skoven  stod  der  saadant  et  nydeligt  Grantræ;  det 
havde  en  god  Plads,  Sol  kunde  det  faa,  Luft  var  der  nok 
af,  og  rundt  om  vokste  mange  større  Kammerater,  baade 
Gran  og  Fyr;  men  det  lille  Grantræ  var  saa  ilter  med  at 
vokse;  det  tænkte  ikke  paa  den  varme  Sol  og  den  friske  Luft, 
det  brød  sig  ikke  om  Bønderbørnene,  der  gik  og  smaasnakkede, 
naar  de  vare  ude  at  samle  Jordbær  eller  Hindbær;  tit  kom 
de  med  en  hel  Krukke  fuld  eller  havde  Jordbær  trukne  paa 
Straa,  saa  satte  de  sig  ved  det  lille  Træ  og  sagde:  »Nej!  hvor 
det  er  nydeligt  lille!«     Det  vilde  Træet  slet  ikke  høre. 

Aaret  efter  var  det  en  lang  Stilk  større,  og  Aaret  efter  igen 
var  det  endnu  een  meget  længer;  thi  paa  et  Grantræ  kan 
man  altid  efter  de  mange  Led,  det  har,  se,  hvor  mange  Aar 
det  har  vokset. 

»Oh,  var  jeg  dog  saadant  et  stort  Træ,  som  de  andre!« 
sukkede  det  lille  Træ,  »saa  kunde  jeg  brede  mine  Grene  saa 
langt  omkring  og  med  Toppen  se  ud  i  den  vide  Verden! 
Fuglene  vilde  da  bygge  Rede  imellem  mine  Grene,  og  naar  det 
blæste,   kunde  jeg  nikke  saa  fornemt,   ligesom   de  andre  der!« 

Det  havde  slet  ingen  Fornøjelse  af  Solskinnet,  af  Fuglene 
eller  de  røde  Skyer,  som  Morgen  og  Aften  sejlede  hen  over  det. 

Var  det  nu  Vinter,  og  Sneen  rundt  omkring  laa  gnistrende 
hvid,  saa  kom  tit  en  Hare  springende  og  satte  lige  over  det 
lille  Træ,  —  oh,  det  var  saa  ærgerligt!  —  Men  to  Vintre  gik, 
og  ved  den  tredie  var  Træet  saa  stort,  at  Haren  maatte  gaa 
uden  om  det.  Oh,  vokse,  vokse,  blive  stor  og  gammel,  det 
var  dog  det  eneste  dejlige  i  denne  Verden,  tænkte  Træet. 

I  Efteraaret  kom  altid  Brændehuggerne  og  fældede  nogle 
af  de  største  Træer ;  det  skete  hvert  Aar,  og  det  unge  Grantræ, 
som  nu  var  ganske  godt  voksent,  skælvede  derved,  thi  de  store, 
prægtige  Træer  faldt  med  en  Knagen  og  Bragen  til  Jorden; 
Grenene  bleve  huggede  fra,  de  saa  ganske  nøgne,  lange  og 
smalle  ud;  de  vare  næsten  ikke  til  at  kende,  men  saa  bleve  de 
lagte  paa  Vogne,  og  Heste  trak  dem  af  Sted  ud  af  Skoven. 

Hvor  skulde  de  hen?     Hvad  forestod  dem? 

I  Foraaret,  da  Svalen  og  Storken  kom,  spurgte  Træet  dem : 
»Veed  I  ikke,  hvor  de  førtes  hen?     Har  I  ikke  mødt  dem?« 

Svalerne  vidste  ikke  noget,  men  Storken  saa  betænkelig 
ud,  nikkede  med  Hovedet  og  sagde:  »Jo,  jeg  tror  det!  jeg 
mødte  mange  ny  Skibe,  da  jeg  fløj  fra  Ægypten;  paa  Skibene 
vare  prægtige  Mastetræer;  jeg  tør  sige,  at  det  var  dem,  de 
lugtede  af  Gran;  jeg  kan  hilse  mange  Gange,  de  knejse,  de 
knejse!« 

»Oh,  var  jeg  dog  ogsaa  stor  nok  til  at  flyve  hen  over 
Havet!  Hvorledes  er  det  egentligt,  dette  Hav,  og  hvad  ligner 
det?« 

»Ja,  det  er  saa  vidtløftigt  at  forklare!«  sagde  Storken,  og 
saa  gik  den. 

»Glæd  dig  ved  din  Ungdom!«  sagde  Solstraalerne;  »glæd 
dig  ved  din  friske  Vækst,  ved  det  unge  Liv,  som  er  i  dig!« 

Og  Vinden  kyssede  Træet,  og  Duggen  græd  Taarer  over 
det,  men  det  forstod  Grantræet  ikke. 

Naar  det  var  ved  Juletid,  da  bleve  ganske  unge  Træer 
fældede,  Træer,  som  tit  ikke  engang  vare  saa  store  eller  i 
Alder  med  dette  Grantræ,  der  hverken  havde  Rast  eller  Ro, 
men  altid  vilde  af  Sted;  disse  unge  Træer,  og  de  vare  just  de 
allersmukkeste,  beholdt  altid  deres  Grene,  de  bleve  lagte  paa 
Vogne,  og  Heste  trak  dem  af  Sted  ud  af  Skoven. 

»Hvorhen  skulle  de?«  spurgte  Grantræet.  »De  ere  ikke 
større  end  jeg,  der  var  endogsaa  eet,  der  var  meget  mindre; 
hvorfor  beholdt  de  alle  deres  Grene?     Hvor  køre  de  hen?« 

»Det  vide  vi!  det  vide  vi!«  kvidrede  Graaspurvene.  »Vi 
have  nede  i  Byen  kigget  ind  ad  Ruderne!  vi  vide,  hvor  de 
køre  hen!  Oh,  de  komme  til  den  største  Glans  og  Herlighed, 
der  kan  tænkes!  Vi  have  kigget  ind  ad  Vinduerne  og  set,  at 
de  blive  plantede  midt  i  den  varme  Stue  og  pyntede  med  de 
dejligste  Ting,  baade  forgyldte  Æbler,  Honningkager,  Legetøj 
og  mange  Hundrede  Lys!« 

»Og  saa  — ?«  spurgte  Grantræet  og  bævede  i  alle  Grene. 
»Og  saa?     Hvad  sker  saa?« 

»Ja,  mere  have  vi  ikke  set!     Det  var  mageløst!« 

»Mon  jeg  er  blevet  til  for  at  gaa  denne  straalende  Vej?« 
jublede  Træet.  »Det  er  endnu  bedre  end  at  gaa  over  Havet! 
Hvor  jeg  lider  af  Længsel!  Var  det  dog  Jul!  nu  er  jeg  høj 
og  udstrakt  som  de  andre,  der  førtes  af  Sted  sidste  Aar!  — 
Oh,  var  jeg  alt  paa  Vognen!  var  jeg  dog  i  den  varme  Stue 
med  al  den  Pragt  og  Herlighed!  og  da  — ?  Ja,  da  kommer 
noget  endnu  bedre,  endnu  skønnere,  hvorfor  skulle  de  ellers 
saaledes  pynte  mig!  der  maa  komme  noget  endnu  større, 
endnu  herligere  — !  men  hvad?  Oh,  jeg  lider!  jeg  længes!  jeg 
veed  ikke  selv,  hvorledes  det  er  med  mig.« 

»Glæd  dig  ved  mig!«  sagde  Luften  og  Sollyset;  »glæd  dig 
ved  din  friske  Ungdom  ude  i  det  fri!« 

Men  det  glædede  sig  slet  ikke ;  det  vokste  og  vokste,  Vinter 
og  Sommer  stod  det  grønt;  mørkegrønt  stod  det;  Folk,  som 
saa  det,  sagde:  »Det  er  et  dejligt  Træ;«  og  ved  Juletid  blev 
det  fældet  først  af  alle.  Øksen  hug  dybt  igennem  Marven, 
Træet  faldt  med  et  Suk  hen  ad  Jorden,  det  følte  en  Smerte, 
en  Afmagt,  det  kunde  slet  ikke  tænke  paa  nogen  Lykke,  det 
var  bedrøvet  ved  at  skilles  fra  Hjemmet,  fra  den  Plet,  hvor 
det  var  skudt  frem;  det  vidste  jo,  at  det  aldrig  mere  saa  de 
kære,  gamle  Kammerater,  de  smaa  Buske  og  Blomster  rundt 
om,  ja,  maaske  ikke  engang  Fuglene.  Afrejsen  var  slet  ikke 
noget  behageligt. 

Træet  kom  først  til  sig  selv,  da  det  i  Gaarden,  afpakket 
med  de  andre  Træer,  hørte  en  Mand  sige:  »Det  er  prægtigt! 
vi  bruge  ikke  uden  det!« 

Nu  kom  to  Tjenere  i  fuld  Stads  og  bar  Grantræet  ind  i 
en  stor,  dejlig  Sal.  Rundt  om  paa  Væggene  hang  Portrætter, 
og  ved  den  store  Flisekakkelovn  stod  store  kinesiske  Vaser  med 
Løver  paaLaaget;  der  var  Gyngestole,  Silkesofaer,  store  Borde, 
fulde  af  Billedbøger  og  med  Legetøj  for  hundrede  Gange 
hundrede  Rigsdaler  —  i  det  mindste  sagde  Børnene  det.  Og 
Grantræet  blev  rejst  op  i  en  stor  Fjerding,  fyldt  med  Sand, 
men  ingen  kunde  se,  at  det  var  en  Fjerding,  thi  der  blev 
hængt  grønt  Tøj  rundt  om,  og  den  stod  paa  et  stort,  broget 
Tæppe.  Oh,  hvor  Træet  bævede!  Hvad  vil  der  dog  ske? 
Baade  Tjenere  og  Frøkener  gik  og  pyntede  det.  Paa  Grenene 
hængte  de  smaa  Net,  udklippede  af  kulørt  Papir;  hvert  Net 
var  fyldt  med  Sukkergodt;  forgyldte  Æbler  og  Valnødder  hang, 
som  om  de  vare  voksede  fast,  og  over  hundrede  røde,  blaa  og 
hvide  Smaalys  bleve  stukne  fast  i  Grenene.  Dukker,  der  saa 
livagtig  ud  som  Mennesker,  —  Træet  havde  aldrig  set  saadanne 
før  —  svævede  i  det  grønne,  og  allerøverst  oppe  i  Toppen 
blev  sat  en  stor  Stjerne  af  Flitterguld ;  det  var  prægtigt,  ganske 
mageløst  prægtigt. 

»I  Aften,«  sagde  de  alle  sammen,   »i  Aften  skal  det  straale!« 

»Oh!«  tænkte  Træet,  »var  det  dog  Aften!  var  bare  Lysene 
snart  tændte!  og  hvad  mon  da  sker?  Mon  der  kommer  Træer 
fra  Skoven  og  se  paa  mig?  Mon  Graaspurvene  flyve  ved 
Ruden?  Mon  jeg  her  vokser  fast  og  skal  staa  pyntet  Vinter 
og  Sommer?« 

Jo,  det  vidste  god  Besked;  men  det  havde  ordentlig  Barke- 
pine af  bare  Længsel,  og  Barkepine  er  lige  saa  slem  for  et 
Træ,  som  Hovedpine  for  os  andre. 

Nu  bleve  Lysene  tændte.  Hvilken  Glans,  hvilken  Pragt, 
Træet  bævede  i  alle  Grene  derved,  saa  at  et  af  Lysene  stak 
Ild  i  det  grønne;  det  sved  ordentlig. 

»Gud  bevare  os!«  skreg  Frøkenerne  og  slukkede  i  en  Hast. 

Nu  turde  Træet  ikke  engang  bæve.  Oh,  det  var  en  Gru! 
Det  var  saa  bange  for  at  tabe  noget  af  al  sin  Stads;    det  var 

ganske  fortumlet  i  al  den  Glans,  —  —  og  nu  gik  begge  Fløj- 
døre op,  og  en  Mængde  Børn  styrtede  ind,  som  om  de  vilde 
vælte  hele  Træet;  de  ældre  Folk  kom  besindige  bag  efter;  de 
smaa  stod  ganske  tavse,  —  men  kun  et  Øjeblik,  saa  jublede 
de  igen,  saa  at  det  rungede  efter;  de  dansede  rundt  om  Træet, 
og  den  ene  Foræring  efter  den  anden  blev  plukket  af. 

»Hvad  er  det,  de  gør?«  tænkte  Træet.  »Hvad  skal  der 
ske?«  Og  Lysene  brændte  lige  ned  til  Grenene,  og  eftersom 
de  brændte  ned,  slukkede  man  dem,  og  saa  fik  Børnene  Lov 
til  at  plyndre  Træet.  Oh,  de  styrtede  ind  paa  det,  saa  at  det 
knagede  i  alle  Grene;  havde  det  ikke  ved  Snippen  og  Guld- 
stjernen været  bundet  fast  til  Loftet,  saa  var  det  styrtet  om. 

Børnene  dansede  rundt  med  deres  prægtige  Legetøj,  ingen 
saa  paa  Træet  uden  den  gamle  Barnepige,  der  gik  og  tittede 
ind  imellem  Grenene,  men  det  var  bare  for  at  se,  om  der  ikke 
var  glemt  endnu  en  Figen  eller  et  Æble. 

»En  Historie!  en  Historie!«  raabte  Børnene  og  trak  en  lille 
tyk  Mand  hen  imod  Træet,  og  han  satte  sig  lige  under  det, 
»for  saa  ere  vi  i  det  grønne,«  sagde  han,  »og  Træet  kan  have 
besynderlig  godt  af  at  høre  med;  men  jeg  fortæller  kun  een 
Historie.  Vil  I  høre  den  om  Ivede-Avede  eller  den  om 
Klumpe-Dumpe,  som  faldt  ned  ad  Trapperne  og 
kom  dog  i  Højsædet  og  fik  Prinsessen?« 

»Ivede-Avede!«  skreg  nogle,  »Klumpe-Dumpe!«  skreg 
andre ;  der  var  en  Raaben  og  Skrigen,  kun  Grantræet  tav 
ganske  stille  og  tænkte:  »Skal  jeg  slet  ikke  med,  slet  ikke 
gøre  noget!«  Det  havde  jo  været  med,  havde  gjort  hvad  det 
skulde  gøre. 

Og  Manden  fortalte  om  »Klumpe-Dumpe,  der  faldt 
ned  ad  Trapperne  og  kom  dog  i  Højsædet  og  fik 
Prinsessen.«  Og  Børnene  klappede  i  Hænderne  og  raabte: 
»Fortæl!  fortæl!«  de  vilde  ogsaa  have  »Ivede-Avede«,  men 
de  fik  kun  den  om  »Klumpe-Dumpe«.  Grantræet  stod 
ganske  stille  og  tankefuld,  aldrig  havde  Fuglene  ude  i  Skoven 
fortalt  sligt.  »Klumpe-Dumpe  faldt  ned  ad  Trapperne  og 
fik  dog  Prinsessen!  Ja,  ja,  saaledes  gaar  det  til  i  Verden!« 
tænkte  Grantræet  og  troede,   at  det  var  virkeligt,  fordi  det  var 

saadan  en  net  Mand,  som  fortalte.  »Ja,  ja,  hvem  kan  vide! 
maaske  falder  jeg  ogsaa  ned  ad  Trapperne  og  faar  en  Prin- 
sesse!« Og  det  glædede  sig  til  næste  Dag  at  blive  klædt  paa 
med  Lys  og  Legetøj,  Guld  og  Frugter. 

»I  Morgen  vil  jeg  ikke  ryste!«  tænkte  det.  »Jeg  vil  ret 
fornøje  mig  i  al  min  Herlighed.  I  Morgen  skal  jeg  igen  høre 
Historien  om  »Klumpe- Dumpe«  og  maaske  den  med  om 
»Ivede-Avede«.«    Og  Træet  stod  stille  og  tankefuld  den  hele  Nat. 

Om  Morgenen  kom  Karl  og  Pige  ind. 

»Nu  begynder  Stadsen  igen!«  tænkte  Træet,  men  de  slæbte 
det  ud  af  Stuen,  op  ad  Trapperne,  ind  paa  Loftet,  og  der,  i 
en  mørk  Krog,  hvor  ingen  Dag  skinnede,  stillede  de  det  hen. 
»Hvad  skal  det  betyde!«  tænkte  Træet.  »Hvad  mon  jeg  her 
skal  bestille?  Hvad  mon  jeg  her  skal  faa  at  høre?«  Og  det 
hældede  sig  op  til  Muren  og  stod  og  tænkte  og  tænkte.  —  — 
Og  god  Tid  havde  det,  thi  der  gik  Dage  og  Nætter ;  ingen  kom 
derop,  og  da  der  endelig  kom  nogen,  saa  var  det  for  at  stille 
nogle  store  Kasser  hen  i  Krogen;  Træet  stod  ganske  skjult, 
man  skulde  tro,  at  det  var  rent  glemt. 

»Nu  er  det  Vinter  derude!«  tænkte  Træet.  »Jorden  er 
haard  og  dækket  med  Sne,  Menneskene  kunne  ikke  plante 
mig;  derfor  skal  jeg  nok  her  staa  i  Læ  til  Foraaret!  hvor  det 
er  vel  betænkt!  hvor  dog  Menneskene  ere  gode!  —  Var  her 
kun  ikke  saa  mørkt  og  saa  skrækkeligt  ensomt!  —  Ikke 
engang  en  lille  Hare!  —  Det  var  dog  saa  artigt  derude  i 
Skoven,  naar  Sneen  laa,  og  Haren  sprang  forbi;  ja,  selv  da 
den  sprang  hen  over  mig,  men  det  holdt  jeg  ikke  af  den 
Gang.     Her  oppe  er  dog  forskrækkeligt  ensomt!« 

»Pi,  pi!«  sagde  en  lille  Mus  i  det  samme  og  smuttede 
frem;  og  saa  kom  der  nok  en  lille.  De  snusede  til  Grantræet 
og  smuttede  imellem  Grenene  paa  det. 

»Det  er  en  gruelig  Kulde!«  sagde  de  smaa  Mus.  »Ellers 
er  her  velsignet  at  være!     Ikke  sandt?  du  gamle  Grantræ!« 

»Jeg  er  slet  ikke  gammel!«  sagde  Grantræet;  »der  er  mange, 
der  er  meget  ældre  end  jeg!« 

»Hvor  kommer  du  fra?«  spurgte  Musene,  »og  hvad  veed 
du?«    De  vare  nu  saa  gruelig  nysgerrige.     »Fortæl  os  dog  om 

det  dejligste  Sted  paa  Jorden!  Har  du  været  der?  Har  du 
været  i  Spisekammeret,  hvor  der  ligger  Oste  paa  Hylderne 
og  hænger  Skinker  under  Loftet,  hvor  man  danser  paa  Tællelys 
og  gaar  mager  ind  og  kommer  fed  ud!« 

»Det  kender  jeg  ikke,«  sagde  Træet,  »men  Skoven  kender 
jeg,  hvor  Solen  skinner,  og  hvor  Fuglene  synge!«  og  saa  for- 
talte det  alt  fra  sin  Ungdom,  og  de  smaa  Mus  havde  aldrig 
før  hørt  saadant  noget,  og  de  hørte  saadan  efter  og  sagde: 
»Nej,  hvor  du  har  set  meget!  hvor  du  har  været  lykkelig!« 

»Jeg!«  sagde  Grantræet  og  tænkte  over,  hvad  det  selv  for- 
talte; »ja,  det  var  i  Grunden  ganske  morsomme  Tider!«  — 
men  saa  fortalte  det  om  Juleaften,  da  det  var  pyntet  med 
Kager  og  Lys. 

»Oh!«  sagde  de  smaa  Mus,  »hvor  du  har  været  lykkelig, 
du  gamle  Grantræ!« 

»Jeg  er  slet  ikke  gammel!«  sagde  Træet,  »det  er  jo  i  denne 
Vinter,  jeg  er  kommet  fra  Skoven!  jeg  er  i  min  allerbedste 
Alder,  jeg  er  bare  sat  i  Væksten!« 

»Hvor  du  fortæller  dejligt!«  sagde  de  smaa  Mus,  og  næste 
Nat  kom  de  med  fire  andre  smaa  Mus,  der  skulde  høre 
Træet  fortælle,  og  jo  mere  det  fortalte,  desto  tydeligere  huskede 
det  selv  alt  og  syntes:  »Det  var  dog  ganske  morsomme  Tider! 
men  de  kan  komme,  de  kan  komme!  Klumpe-Dumpe  faldt 
ned  ad  Trapperne  og  fik  dog  Prinsessen,  maaske  jeg  kan 
ogsaa  faa  en  Prinsesse,«  og  saa  tænkte  Grantræet  paa  saadant 
et  lille  nydeligt  Birketræ,  der  vokste  ude  i  Skoven,  det  var  for 
Grantræet  en  virkelig  dejlig  Prinsesse. 

»Hvem  er  Klumpe-Dumpe?«  spurgte  de  smaa  Mus.  Og 
saa  fortalte  Grantræet  hele  Eventyret,  det  kunde  huske  hvert 
evige  Ord;  og  de  smaa  Mus  vare  færdige  ved  at  springe  op 
i  Toppen  paa  Træet  af  bare  Fornøjelse.  Næste  Nat  kom  der 
mange  flere  Mus,  og  om  Søndagen  endogsaa  to  Rotter;  men 
de  sagde,  at  Historien  var  ikke  morsom,  og  det  bedrøvede  de 
smaa  Mus,  thi  nu  syntes  de  ogsaa  mindre  om  den. 

»Kan  De  kun  den  ene  Historie?«  spurgte  Rotterne. 

»Kun  den  ene!«  svarede  Træet,  »den  hørte  jeg  min  lykkeligste 
Aften,  men  den  Gang  tænkte  jeg  ikke  paa,  hvor  lykkelig  jeg  var!« 

»Det  er  en  overmaade  daarlig  Historie!  kan  De  ingen  med 
Flæsk  og  Tællelys?     Ingen  Spisekammerhistorier?« 

»Nej!«  sagde  Træet. 

»Ja,  saa  skal  De  have  Tak!«  sagde  Rotterne  og  gik  ind  til 
deres. 

De  smaa  Mus  bleve  til  sidst  ogsaa  borte,  og  da  sukkede 
Træet:  »Det  var  dog  ganske  rart,  da  de  sad  omkring  mig,  de 
vævre  Smaamus,  og  hørte,  hvad  jeg  fortalte!  Nu  er  ogsaa 
det  forbi!  —  men  jeg  skal  huske  at  fornøje  mig,  naar  jeg  nu 
tages  frem  igen!« 

Men  naar  skete  det?  —  Jo!  det  var  en  Morgenstund,  da 
kom  der  Folk  og  rumsterede  paa  Loftet.  Kasserne  bleve 
flyttede,  Træet  blev  trukket  frem;  de  kastede  det  rigtignok  lidt 
haardt  mod  Gulvet,  men  straks  slæbte  en  Karl  det  hen  imod 
Trappen,  hvor  Dagen  skinnede. 

»Nu  begynder  Livet  igen!«  tænkte  Træet;  det  følte  den 
friske  Luft,  den  første  Solstraale,  —  og  nu  var  det  ude  i 
Gaarden.  Alt  gik  saa  hurtigt,  Træet  glemte  rent  at  se  paa  sig 
selv,  der  var  saa  meget  at  se  rundt  om.  Gaarden  stødte  op 
til  en  Have,  og  alt  blomstrede  derinde;  Roserne  hang  saa 
friske  og  duftende  ud  over  det  lille  Rækværk,  Lindetræerne 
blomstrede,  og  Svalerne  fløj  om  og  sagde:  »Kvirre-virre-vit, 
min  Mand  er  kommen!«  men  det  var  ikke  Grantræet,  de 
mente. 

»Nu  skal  jeg  leve!«  jublede  det  og  bredte  sine  Grene  vidt 
ud;  ak,  de  vare  alle  visne  og  gule;  det  var  i  Krogen  mellem 
Ukrudt  og  Nælder,  at  det  laa.  Guldpapirsstjernen  sad  endnu 
oppe  i  Toppen  og  glimrede  i  det  klareste  Solskin. 

I  Gaarden  legede  et  Par  af  de  lystige  Børn,  der  ved  Jule- 
tid havde  danset  om  Træet  og  været  saa  glade  ved  det.  En 
af  de  mindste  foer  hen  og  rev  Guldstjernen  af. 

»Se,  hvad  der  sidder  endnu  paa  det  ækle,  gamle  Juletræ!« 
sagde  han  og  trampede  paa  Grenene,  saa  de  knagede  under 
hans  Støvler. 

Og  Træet  saa  paa  al  den  Blomsterpragt  og  Friskhed  i 
Haven,  det  saa  paa  sig  selv,  og  det  ønskede,  at  det  var  blevet 
i  sin  mørke  Krog  paa  Loftet;  det  tænkte  paa  sin  friske  Ungdom 

i  Skoven,  paa  den  lystige  Juleaften  og  paa  de  smaa  Mus,  der 
saa  glade  havde  hørt  paa  Historien  om  Klumpe-Dumpe. 

»Forbi!  forbi!«  sagde  det  stakkels  Træ.  »Havde  jeg  dog 
glædet  mig,  da  jeg  kunde!  forbi!  forbi!« 

Og  Tjenestekarlen  kom  og  huggede  Træet  i  smaa  Stykker, 
et  helt  Bundt  laa  der;  dejligt  blussede  det  op  under  den  store 
Bryggerkedel ;  og  det  sukkede  saa  dybt,  hvert  Suk  var  som  et 
lille  Skud;  derfor  løb  Børnene,  som  legede,  ind  og  satte  sig 
foran  Ilden,  saa  ind  i  den  og  raabte:  »Pif!  paf!«  men  ved 
hvert  Knald,  der  var  et  dybt  Suk,  tænkte  Træet  paa  en 
Sommerdag  i  Skoven,  en  Vinternat  derude,  naar  Stjernerne 
skinnede;  det  tænkte  paa  Juleaften  og  Klumpe-Dumpe,  det 
eneste  Eventyr,  det  havde  hørt  og  vidste  at  fortælle  — ,  og  saa 
var  Træet  brændt  ud. 

Drengene  legede  i  Gaarden,  og  den  mindste  havde  paa 
Brystet  Guldstjernen,  som  Træet  havde  baaret  sin  lykkeligste 
Aften;  nu  var  den  forbi,  og  Træet  var  forbi,  og  Historien 
med;  forbi,  forbi,  og  det  blive  alle  Historier! 


Snedronningen. 

Et  Eventyr  i  syv  Historier. 


Første  Historie,  der  handler  om  Spejlet 
og  Stumperne. 

Se  saa!  nu  begynde  vi.  Naar  vi  ere  ved  Enden  af  Historien, 
vide  vi  mere,  end  vi  nu  vide,  for  det  var  en  ond  Trold! 
det  var  en  af  de  allerværste,  det  var  »Dævelen«.  En  Dag  var 
han  i  et  rigtigt  godt  Humør,  thi  han  havde  gjort  et  Spejl,  der 
havde  den  Egenskab,  at  alt  godt  og  smukt,  som  spejlede  sig 
deri,  svandt  der  sammen  til  næsten  ingenting,  men  hvad  der 
ikke  duede  og  tog  sig  ilde  ud,  det  traadte  ret  frem  og  blev 
endnu  værre.  De  dejligste  Landskaber  saa  ud  deri  som  kogt 
Spinat,  og  de  bedste  Mennesker  bleve  ækle  eller  stod  paa 
Hovedet  uden  Mave;  Ansigterne  bleve  saa  fordrejede,  at  de 
vare  ikke  til  at  kende,  og  havde  man  en  Fregne,  saa  kunde 
man  være  saa  vis  paa,  at  den  løb  ud  over  Næse  og  Mund. 
Det  var  udmærket  morsomt,  sagde  »Dævelen«.  Gik  der  nu 
en  god,  from  Tanke  gennem  et  Menneske,  da  kom  der  et 
Grin  i  Spejlet,  saa  Trolddjævelen  maatte  le  af  sin  kunstige 
Opfindelse,      Alle    de,    som    gik    i   Troldskole,    for    han    holdt 

Troldskole,  de  fortalte  rundt  om,  at  der  var  sket  et  Mirakel; 
nu  kunde  man  først  se,  mente  de,  hvorledes  Verden  og 
Menneskene  rigtig  saa  ud.  De  løb  omkring  med  Spejlet,  og 
til  sidst  var  der  ikke  et  Land  eller  et  Menneske,  uden  at  det 
havde  været  fordrejet  deri.  Nu  vilde  de  ogsaa  flyve  op  mod 
Himmelen  selv  for  at  gøre  Nar  af  Englene  og  »Vor  Herre«. 
Jo  højere  de  fløj  med  Spejlet,  des  stærkere  grinede  det,  de 
kunde  næppe  holde  fast  paa  det;  højere  og  højere  fløj  de, 
nærmere  Gud  og  Englene;  da  sitrede  Spejlet  saa  frygteligt  i 
sit  Grin,  at  det  foer  dem  ud  af  Hænderne  og  styrtede  ned 
mod  Jorden,  hvor  det  gik  i  hundrede  Millioner,  Billioner  og 
endnu  flere  Stykker,  og  da  netop  gjorde  det  meget  større 
Ulykke  end  før;  thi  nogle  Stykker  vare  knap  saa  store  som 
et  Sandskorn,  og  disse  fløj  rundt  om  i  den  vide  Verden,  og 
hvor  de  kom  Folk  i  Øjnene,  der  bleve  de  siddende,  og  da 
saa  de  Mennesker  alting  forkert  eller  havde  kun  Øjne  for, 
hvad  der  var  galt  ved  en  Ting,  thi  hvert  lille  Spejlgran  havde 
beholdt  samme  Kraft,  som  det  hele  Spejl  havde;  nogle  Menne- 
sker fik  endogsaa  en  lille  Spejlstump  ind  i  Hjertet,  og  saa 
var  det  ganske  grueligt,  det  Hjerte  blev  ligesom  en  Klump  Is. 
Nogle  Spejlstykker  vare  saa  store,  at  de  bleve  brugte  til  Rude- 
glas, men  gennem  den  Rude  var  det  ikke  værd  at  se  sine 
Venner;  andre  Stykker  kom  i  Briller,  og  saa  gik  det  daarligt, 
naar  Folk  tog  de  Briller  paa  for  ret  at  se  og  være  retfærdige- 
den Onde  lo,  saa  hans  Mave  revnede,  og  det  kildrede  ham 
saa  dejligt.  Men  ude  fløj  endnu  smaa  Glasstumper  om  i 
Luften.     Nu  skulle  vi  høre! 


Anden  Historie.     En  lille  Dreng  og  en  lille  Pige. 

Inde  i  den  store  By,  hvor  der  er  saa  mange  Huse  og 
Mennesker,  saa  at  der  ikke  bliver  Plads  nok  til,  at  alle  Folk 
kunne  faa  en  lille  Have,  og  hvor  derfor  de  fleste  maa  lade  sig 
nøje  med  Blomster  i  Urtepotter,    der   var   dog  to  fattige  Børn, 

som  havde  en  Have  noget  større  end  en  Urtepotte.  De  vare 
ikke  Broder  og  Søster,  men  de  holdt  lige  saa  meget  af  hin- 
anden, som  om  de  vare  det.  Forældrene  boede  lige  op  til 
hverandre;  de  boede  paa  to  Tagkamre;  der,  hvor  Taget  fra 
det  ene  Nabohus  stødte  op  til  det  andet,  og  Vandrenden  gik 
langs  med  Tagskæggene,  der  vendte  fra  hvert  Hus  et  lille 
Vindue  ud;  man  behøvede  kun  at  skræve  over  Renden,  saa 
kunde  man  komme  fra  det  ene  Vindue  til  det  andet. 

Forældrene  havde  udenfor  hver  en  stor  Trækasse,  og  i  den 
vokste  Køkkenurter,  som  de  brugte,  og  et  lille  Rosentræ;  der 
var  eet  i  hver  Kasse,  det  vokste  saa  velsignet.    Nu  fandt  For- 


ældrene paa  at  stille  Kasserne  saaledes  tværs  over  Renden,  at 
de  næsten  naaede  fra  det  ene  Vindue  til  det  andet  og  saa 
ganske  livagtig  ud  som  to  Blomstervolde.  Ærterankerne  hang 
ned  over  Kasserne,  og  Rosentræerne  skød  lange  Grene,  snoede 
sig  om  Vinduerne,  bøjede  sig  imod  hverandre:  det  var  næsten 
som  en  Æreport  af  Grønt  og  Blomster.  Da  Kasserne  vare 
meget  høje,  og  Børnene  vidste,  at  de  ikke  der  maatte  krybe 
op,  saa  fik  de  tit  Lov  hver  at  stige  ud  til  hinanden,  sidde 
paa  deres  smaa  Skamler  under  Roserne,  og  der  legede  de  nu 
saa  prægtigt. 

Om  Vinteren  var  jo  den  Fornøjelse  forbi.     Vinduerne  vare 
tit    ganske    tilfrosne,    men    saa    varmede  de    Kobberskillinger 

paa  Kakkelovnen,  lagde  den  hede  Skilling  paa  den  frosne 
Rude,  og  saa  blev  der  et  dejligt  Kighul,  saa  rundt,  saa  rundt; 
bag  ved  det  tittede  et  velsignet  mildt  Øje,  eet  fra  hvert  Vindue ; 
det  var  den  lille  Dreng  og  den  lille  Pige.  Han  hed  Kay,  og 
hun  hed  Gerda.  Om  Sommeren  kunde  de  i  eet  Spring 
komme  til  hinanden,  om  Vinteren  maatte  de  først  de  mange 
Trapper  ned  og  de  mange  Trapper  op;  ude  fygede  Sneen. 

»Det  er  de  hvide  Bier,  som  sværme,«  sagde  den  gamle 
Bedstemoder. 

»Har  de  ogsaa  en  Bidronning?«  spurgte  den  lille  Dreng, 
for  han  vidste,  at  imellem  de  virkelige  Bier  er  der  saadan  en. 

»Det  har  de!«  sagde  Bedstemoderen.  »Hun  flyver  der, 
hvor  de  sværme  tættest!  hun  er  størst  af  dem  alle,  og  aldrig 
bliver  hun  stille  paa  Jorden,  hun  flyver  op  igen  i  den  sorte 
Sky.  Mangen  Vinternat  flyver  hun  igennem  Byens  Gader  og 
kigger  ind  ad  Vinduerne,  og  da  fryse  de  saa  underligt,  lige- 
som med  Blomster.« 

»Ja,  det  har  jeg  set!«  sagde  begge  Børnene,  og  saa  vidste 
de,  at  det  var  sandt. 

»Kan  Snedronningen  komme  herind?«  spurgte  den  lille  Pige. 

»Lad  hende  kun  komme,«  sagde  Drengen,  »saa  sætter  jeg 
hende  paa  den  varme  Kakkelovn,  og  saa  smelter  hun.« 

Men  Bedstemoderen  glattede  hans  Haar  og  fortalte  andre 
Historier. 

Om  Aftenen,  da  den  lille  Kay  var  hjemme  og  halv  af- 
klædt, krøb  han  op  paa  Stolene  ved  Vinduet  og  tittede  ud  af 
det  lille  Hul;  et  Par  Snefnug  faldt  derude,  og  et  af  disse,  det 
allerstørste,  blev  liggende  paa  Kanten  af  den  ene  Blomster- 
kasse; Snefnugget  vokste  mer  og  mer,  det  blev  til  sidst  til  et 
helt  Fruentimmer,  klædt  i  det  fineste,  hvide  Flor,  der  var 
som  sammensat  af  Millioner  stjerneagtige  Fnug.  Hun  var  saa 
smuk  og  fin,  men  af  Is,  den  blendende,  blinkende  Is,  dog  var 
hun  levende;  Øjnene  stirrede  som  to  klare  Stjerner,  men  der 
var  ingen  Ro  eller  Hvile  i  dem.  Hun  nikkede  til  Vinduet  og 
vinkede  med  Haanden.  Den  lille  Dreng  blev  forskrækket  og 
sprang  ned  af  Stolen;  da  var  det,  som  der  udenfor  fløj  en 
stor  Fugl  forbi  Vinduet. 

Næste  Dag  blev  det  klar  Frost,  —  og  saa  blev  det  Tø,  — 
og  saa  kom  Foraaret,  Solen  skinnede,  det  grønne  pippede 
frem,  Svalerne  byggede  Rede,  Vinduerne  kom  op,  og  de  smaa 
Børn  sad  igen  i  deres  lille  Have  højt  oppe  i  Tagrenden  over 
alle  Etagerne. 

Roserne  blomstrede  den  Sommer  saa  mageløst;  den  lille 
Pige  havde  lært  en  Psalme,  og  i  den  stod  der  om  Roser,  og 
ved  de  Roser  tænkte  hun  paa  sine  egne;  og  hun  sang  den  for 
den  lille  Dreng,  og  han  sang  den  med: 

»Roserne  vokse  i  Dale, 

der  faa  vi  Barn  Jesus  i  Tale!« 

Og  de  smaa  holdt  hinanden  i  Hænderne,  kyssede  Roserne  og 
saa  ind  i  Guds  klare  Solskin  og  talte  til  det,  som  om  Jesus- 
barnet  var  der.  Hvor  det  var  dejlige  Sommerdage,  hvor  det 
var  velsignet  at  være  ude  ved  de  friske  Rosentræer,  der  aldrig 
syntes  at  ville  holde  op  med  at  blomstre. 

Kay  og  Gerda  sad  og  saa  i  Billedbogen  med  Dyr  og 
Fugle,  da  var  det  —  Klokken  slog  akkurat  fem  paa  det  store 
Kirketaarn,  —  at  Kay  sagde:  »Av!  det  stak  mig  i  Hjertet! 
og  nu  fik  jeg  noget  ind  i  Øjet!« 

Den  lille  Pige  tog  ham  om  Halsen;  han  plirede  med 
Øjnene:  nej,  der  var  ikke  noget  at  se. 

»Jeg  tror,  det  er  borte!«  sagde  han;  men  borte  var  det 
ikke.  Det  var  just  saadant  et  af  disse  Glaskorn,  der  sprang 
fra  Spejlet,  Troldspejlet,  vi  huske  det  nok,  det  fæle  Glas,  som 
gjorde,  at  alt  stort  og  godt,  der  afspejlede  sig  deri,  blev  smaat 
og  hæsligt,  men  det  onde  og  slette  traadte  ordentlig  frem,  og 
hver  Fejl  ved  en  Ting  blev  straks  til  at  bemærke.  Den 
stakkels  Kay,  han  havde  ogsaa  faaet  et  Gran  lige  ind  i 
Hjertet.  Det  vilde  snart  blive  ligesom  en  Isklump.  Nu  gjorde 
det  ikke  ondt  mere,  men  det  var  der. 

»Hvorfor  græder  du?«  spurgte  han.  »Saa  ser  du  styg  ud! 
jeg  fejler  jo  ikke  noget!  Fy!«  raabte  han  lige  med  eet,  »den 
Rose  der  er  gnavet  af  en  Orm !  og  se,  den  der  er  jo  ganske 
skæv!  det  er  i  Grunden  nogle  ækle  Roser!    de  ligne  Kasserne, 

de  staa  i!«  og  saa  stødte  han  med  Foden  haardt  imod  Kassen 
og  rev  de  to  Roser  af. 

»Kay,  hvad  gør  du!«  raabte  den  lille  Pige,  og  da  han 
saa  hendes  Forskrækkelse,  rev  han  endnu  en  Rose  af  og  løb 
saa  ind  ad  sit  Vindue,  bort  fra  den  velsignede  lille  Gerda. 

Naar  hun  siden  kom  med  Billedbogen,  sagde  han,  at  den 
var  for  Pattebørn;  og  fortalte  Bedstemoderen  Historier,  kom 
han  alle  Tider  med  et  men  —  ja,  kunde  han  komme  til  det, 
saa  gik  han  bag  efter  hende,  satte  Briller  paa  og  talte  ligesom 
hun;  det  var  ganske  akkurat,  og  saa  lo  Folk  ad  ham.  Han 
kunde  snart  tale  og  gaa  efter  alle  Mennesker  i  hele  Gaden. 
Alt,  hvad  der  var  aparte  hos  dem  og  ikke  kønt,  det  vidste 
Kay  at  gøre  bag  efter,  og  saa  sagde  Folk:  »Det  er  bestemt 
et  udmærket  Hoved,  han  har,  den  Dreng!«  men  det  var  det 
Glas,  han  havde  faaet  i  Øjet,  det  Glas,  der  sad  i  Hjertet, 
derfor  var  det,  han  drillede  selv  den  lille  Gerda,  som  med 
hele  sin  Sjæl  holdt  af  ham. 

Hans  Lege  bleve  nu  ganske  anderledes  end  før,  de  vare 
saa  forstandige:  —  en  Vinterdag,  som  Snefnuggene  fygede, 
kom  han  med  et  stort  Brændglas,  holdt  sin  blaa  Frakkeflig 
ud  og  lod  Snefnuggene  falde  paa  den. 

»Se  nu  i  Glasset,  Gerda!«  sagde  han,  og  hvert  Snefnug 
blev  meget  større  og  saa  ud  som  en  prægtig  Blomst  eller  en 
tikantet  Stjerne;  det  var  dejligt  at  se  paa. 

»Ser  du  hvor  kunstigt!«  sagde  Kay,  »det  er  meget  inter- 
essantere end  med  de  virkelige  Blomster!  og  der  er  ikke  en 
eneste  Fejl  ved  dem,  de  ere  ganske  akkurate,  naar  de  blot  ikke 
smelte!« 

Lidt  efter  kom  Kay,  med  store  Handsker  og  sin  Slæde 
paa  Ryggen;  han  raabte  Gerda  lige  ind  i  Ørene:  »Jeg  har 
faaet  Lov  at  køre  paa  den  store  Plads,  hvor  de  andre  lege!« 
og  af  Sted  var  han. 

Der  henne  paa  Pladsen  bandt  tit  de  kækkeste  Drenge  deres 
Slæde  fast  ved  Bondemandens  Vogn,  og  saa  kørte  de  et  godt 
Stykke  med.  Det  gik  just  lystigt.  Som  de  bedst  legede,  kom 
der  en  stor  Slæde;  den  var  ganske  hvidmalet,  og  der  sad  i 
den  en,  indsvøbt  i  en  laadden,  hvid  Pels  og  med  hvid,  laadden 

Hue;  Slæden  kørte  Pladsen  to  Gange  rundt,  og  Kay  fik  hur- 
tigt sin  lille  Slæde  bunden  fast  ved  den,  og  nu  kørte  han  med. 
Det  gik  raskere  og  raskere  lige  ind  i  den  næste  Gade;  den, 
som  kørte,  drejede  Hovedet,  nikkede  saa  venligt  til  Kay,  det 
var,  ligesom  om  de  kendte  hinanden;  hver  Gang  Kay  vilde 
løsne  sin  lille  Slæde,  nikkede  Personen  igen,  og  saa  blev  Kay 
siddende;  de  kørte  lige  ud  af  Byens  Port.  Da  begyndte  Sneen 
saaledes  at  vælte  ned,  at  den  lille  Dreng  ikke  kunde  se  en 
Haand  for  sig,  medens  han  foer  af  Sted;  da  slap  han  hurtigt 
Snoren  for  at  komme  løs  fra  den  store  Slæde,  men  det  hjalp 
ikke,  hans  lille  Køretøj  hang  fast,  og  det  gik  med  Vindens 
Fart.  Da  raabte  han  ganske  højt,  men  ingen  hørte  ham,  og 
Sneen  fygede,  og  Slæden  fløj  af  Sted;  imellem  gav  den  et 
Spring,  det  var,  som  om  han  foer  over  Grøfter  og  Gærder. 
Han  var  ganske  forskrækket,  han  vilde  læse  sit  Fadervor, 
men  han  kunde  kun  huske  den  store  Tabel. 

Snefnuggene  bleve  større  og  større,  til  sidst  saa  de  ud  som 
store,  hvide  Høns ;  med  eet  sprang  de  til  Side,  den  store  Slæde 
holdt,  og  den  Person,  som  kørte  i  den,  rejste  sig  op,  Pelsen 
og  Huen  vare  af  bare  Sne;  en  Dame  var  det,  saa  høj  og 
rank,  saa  skinnende  hvid,  det  var  Snedronningen. 

»Vi  ere  komne  godt  frem!«  sagde  hun,  »men  er  det  at 
fryse?  kryb  ind  i  min  Bjørnepels!«  og  hun  satte  ham  i  Slæden 
hos  sig,  slog  Pelsen  om  ham,  det  var,  som  om  han  sank  i  en 
Snedrive. 

»Fryser  du  endnu?«  spurgte  hun,  og  saa  kyssede  hun  ham 
paa  Panden!  Uh!  det  var  koldere  end  Is,  det  gik  ham  lige  ind 
til  hans  Hjerte,  der  jo  dog  halvt  var  en  Isklump;  det  var,  som 
om  han  skulde  dø;  —  men  kun  et  Øjeblik,  saa  gjorde  det  just 
godt;  han  mærkede  ikke  mere  til  Kulden  rundt  om. 

»Min  Slæde!  glem  ikke  min  Slæde!«  det  huskede  han  først 
paa;  og  den  blev  bunden  paa  en  af  de  hvide  Høns,  og  den 
fløj  bag  efter  med  Slæden  paa  Ryggen.  Snedronningen  kys- 
sede Kay  endnu  engang,  og  da  havde  han  glemt  lille  Gerda 
og  Bedstemoderen  og  dem  alle  derhjemme. 

»Nu  faar  du  ikke  flere  Kys!«  sagde  hun,  »for  saa  kyssede 
jeg  dig  ihjel!« 

Kay  saa  paa  hende;  hun  var  saa  smuk;  et  klogere,  dej- 
ligere Ansigt  kunde  han  ikke  tænke  sig;  nu  syntes  hun  ikke 
af  Is,  som  den  Gang  hun  sad  uden  for  Vinduet  og  vinkede 
ad  ham;  for  hans  Øjne  var  hun  fuldkommen,  han  følte  sig 
slet  ikke  bange,  han  fortalte  hende,  at  han  kunde  Hoved- 
regning, og  det  med  Brøk,  Landenes  Kvadratmile  og  »hvor 
mange  Indvaanere«,  og  hun  smilte  altid;  da  syntes  han,  det 
var  dog  ikke  nok,  hvad  han  vidste,  og  han  saa  op  i  det  store, 
store  Luftrum,  og  hun  fløj  med  ham,  fløj  højt  op  paa  den 
sorte  Sky,  og  Stormen  susede  og  brusede,  det  var,  som  sang 
den  gamle  Viser.  De  fløj  over  Skove  og  Søer,  over  Have  og 
Lande;  nedenunder  susede  den  kolde  Blæst,  Ulvene  hylede, 
Sneen  gnistrede,  hen  over  den  fløj  de  sorte,  skrigende  Krager, 
men  ovenover  skinnede  Maanen  saa  stor  og  klar,  og  paa  den 
saa  Kay  den  lange,  lange  Vinternat;  om  Dagen  sov  han  ved 
Snedronningens  Fødder. 


Tredie  Historie.     Blomsterhaven  hos  Konen, 
der  kunde  Trolddom. 

Men  hvorledes  havde  den  lille  Gerda  det,  da  Kay  ikke 
mere  kom?  Hvor  var  han  dog?  —  Ingen  vidste  det,  ingen 
kunde  give  Besked.  Drengene  fortalte  kun,  at  de  havde  set 
ham  binde  sin  lille  Slæde  til  en  anden,  prægtig  stor,  der  kørte 
ind  i  Gaden  og  ud  af  Byens  Port.  Ingen  vidste,  hvor  han  var, 
mange  Taarer  flød,  den  lille  Gerda  græd  dybt  og  længe;  — 
saa  sagde  de,  at  han  var  død,  han  var  sunken  i  Floden,  der 
løb  tæt  ved  Byen;  oh,  det  var  ret  lange,  mørke  Vinterdage. 

Nu  kom  Vaaren  med  varmere  Solskin. 

»Kay  er  død  og  borte,«  sagde  den  lille  Gerda. 

»Det  tror  jeg  ikke!«  sagde  Solskinnet. 

»Han  er  død  og  borte!«  sagde  hun  til  Svalerne. 

»Det  tror  jeg  ikke!«  svarede  de,  og  til  sidst  troede  den 
lille  Gerda  det  ikke  heller. 

»Jeg  vil  tage  mine  ny,  røde  Sko  paa,«  sagde  hun  en 
Morgenstund,  »dem,  Kay  aldrig  har  set,  og  saa  vil  jeg  gaa 
ned  til  Floden  og  spørge  den  ad!« 

Og  det  var  ganske  tidligt;  hun  kyssede  den  gamle  Bedste- 
moder, som  sov,  tog  de  røde  Sko  paa  og  gik  ganske  ene  ud 
af  Porten  til  Floden. 

»Er  det  sandt,  at  du  har  taget  min  lille  Legebroder?  Jeg 
vil  forære  dig  mine  røde  Sko,  dersom  du  vil  give  mig  ham 
igen!« 

Og  Bølgerne,  syntes  hun,  nikkede  saa  underligt;  da  tog 
hun  sine  røde  Sko,  det  kæreste,  hun  havde,  og  kastede  dem 
begge   to   ud   i  Floden,    men   de   faldt  tæt   inde   ved  Bredden, 


og  de  smaa  Bølger  bar  dem  straks  i  Land  til  hende,  det  var, 
ligesom  om  Floden  ikke  vilde  tage  det  kæreste,  hun  havde, 
da  den  jo  ikke  havde  den  lille  Kay;  men  hun  troede  nu,  at 
hun  ikke  kastede  Skoene  langt  nok  ud,  og  saa  krøb  hun  op 
i  en  Baad,  der  laa  i  Sivene,  hun  gik  helt  ud  i  den  yderste 
Ende  og  kastede  Skoene;  men  Baaden  var  ikke  bunden  fast, 
og  ved  den  Bevægelse,  hun  gjorde,  gled  den  fra  Land;  hun 
mærkede  det  og  skyndte  sig  for  at  komme  bort.  men  før  hun 
naaede  tilbage,  var  Baaden  over  en  Alen  ude,  og  nu  gled  den 
hurtigere  af  Sted. 

Da  blev  den  lille  Gerda  ganske  forskrækket  og  gav  sig 
til  at  græde,  men  ingen  hørte  hende  uden  Graaspurvene,  og  de 
kunde  rkke  bære  hende  i  Land,  men  de  fløj  langs  med  Bredden 

og  sang,  ligesom  for  at  trøste  hende:  »Her  ere  vi!  her  ere 
vi!«  Baaden  drev  med  Strømmen;  den  lille  Gerda  sad 
ganske  stille  i  de  bare  Strømper;  hendes  smaa,  røde  Sko 
flød  bag  efter,  men  de  kunde  ikke  naa  Baaden,  der  tog 
stærkere  Fart. 

Smukt  var  der  paa  begge  Bredder,  dejlige  Blomster,  gamle 
Træer  og  Skrænter  med  Faar  og  Køer,  men  ikke  et  Menneske 
at  se. 

»Maaske  bærer  Floden  mig  hen  til  lille  Kay,«  tænkte 
Gerda,  og  saa  blev  hun  i  bedre  Humør,  rejste  sig  op  og  saa 
i  mange  Timer  paa  de  smukke  grønne  Bredder;  saa  kom  hun 
til  en  stor  Kirsebærhave,  hvor  der  var  et  lille  Hus  med  under- 
lige røde  og  blaa  Vinduer,  for  Resten  Straatag  og  udenfor  to 
Træsoldater,  som  skuldrede  for  dem,  der  sejlede  forbi. 

Gerda  raabte  paa  dem;  hun  troede,  at  de  vare  levende, 
men  de  svarede  naturligvis  ikke;  hun  kom  dem  ganske  nær, 
Floden  drev  Baaden  lige  ind  imod  Land. 

Gerda  raabte  endnu  højere,  og  saa  kom  ud  af  Huset  en 
gammel,  gammel  Kone,  der  støttede  sig  paa  en  Krogkæp;  hun 
havde  en  stor  Solhat  paa,  og  den  var  bemalet  med  de  dej- 
ligste Blomster. 

»Du  lille  stakkels  Barn!«  sagde  den  gamle  Kone;  »hvor- 
ledes er  du  dog  kommet  ud  paa  den  store,  stærke  Strøm, 
drevet  langt  ud  i  den  vide  Verden?«  og  saa  gik  den  gamle 
Kone  helt  ud  i  Vandet,  slog  sin  Krogkæp  fast  i  Baaden,  trak 
den  i  Land  og  løftede  den  lille  Gerda  ud. 

Og  Gerda  var  glad  ved  at  komme  paa  det  tørre,  men 
dog  lidt  bange  for  den  fremmede,  gamle  Kone. 

»Kom  dog  og  fortæl  mig,  hvem  du  er,  og  hvorledes  du 
kommer  her!«   sagde  hun. 

Og  Gerda  fortalte  hende  alting;  og  den  gamle  rystede 
med  Hovedet  og  sagde:  »hm!  hm!«  og  da  Gerda  havde  sagt 
hende  alting  og  spurgt,  om  hun  ikke  havde  set  lille  Kay, 
sagde  Konen,  at  han  var  ikke  kommen  forbi,  men  han  kom 
nok,  hun  skulde  bare  ikke  være  bedrøvet,  men  smage  hendes 
Kirsebær,  se  hendes  Blomster,  de  vare  smukkere  end  nogen 
Billedbog,    de   kunde   hver   fortælle   en   hel  Historie.      Saa  tog 

hun  Gerda  ved  Haanden,  de  gik  ind  i  det  lille  Hus,  og  den 
gamle  Kone  lukkede  Døren  af. 

Vinduerne  sad  saa  højt  oppe,  og  Glassene  vare  røde,  blaa 
og  gule;  Dagslyset  skinnede  saa  underligt  derinde  med  alle 
Kulører,  men  paa  Bordet  stod  de  dejligste  Kirsebær,  og  Gerda 
spiste  saa  mange,  hun  vilde,  for  det  turde  hun.  Og  medens 
hun  spiste,  kæmmede  den  gamle  Kone  hendes  Haar  med  en 
Guldkam,  og  Haaret  krøllede  og  skinnede  saa  dejligt  gult  om 
det  lille,  venlige  Ansigt,  der  var  saa  rundt  og  saa  ud  som 
en  Rose. 

»Saadan  en  sød  lille  Pige  har  jeg  rigtig  længtes  efter!« 
sagde  den  gamle.  »Nu  skal  du  se,  hvor  vi  to  godt  skulle 
komme  ud  af  det!«  og  alt  som  hun  kæmmede  den  lille 
Gerdas  Haar,  glemte  Gerda  mer  og  mer  sin  Plejebroder 
Kay;  for  den  gamle  Kone  kunde  Trolddom,  men  en  ond  Trold 
var  hun  ikke,  hun  troldede  bare  lidt  for  sin  egen  Fornøjelse, 
og  nu  vilde  hun  gerne  beholde  den  lille  Gerda.  Derfor  gik 
hun  ud  i  Haven,  strakte  sin  Krogkæp  ud  mod  alle  Rosen- 
træerne, og,  i  hvor  dejligt  de  blomstrede,  sank  de  dog  alle 
ned  i  den  sorte  Jord,  og  man  kunde  ikke  se,  hvor  de  havde 
staaet.  Den  gamle  var  bange  for,  at  naar  Gerda  saa  Ro- 
serne, skulde  hun  tænke  paa  sine  egne  og  da  huske  lille 
Kay  og  saa  løbe  sin  Vej. 

Nu  førte  hun  Gerda  ud  i  Blomsterhaven.  —  Nej!  hvor 
her  var  en  Duft  og  Dejlighed!  alle  de  tænkelige  Blomster,  og 
det  for  enhver  Aarstid,  stod  her  i  det  prægtigste  Flor;  ingen 
Billedbog  kunde  være  mere  broget  og  smuk.  Gerda  sprang 
af  Glæde  og  legede,  til  Solen  gik  ned  bag  de  høje  Kirsebær- 
træer; da  fik  hun  en  dejlig  Seng  med  røde  Silkedyner,  de 
vare  stoppede  med  blaa  Violer,  og  hun  sov  og  drømte  der 
saa  dejligt  som  nogen  Dronning  paa  sin  Bryllupsdag. 

Næste  Dag  kunde  hun  lege  igen  med  Blomsterne  i  det 
varme  Solskin,  —  saaledes  gik  mange  Dage.  Gerda  kendte 
hver  Blomst,  men  i  hvor  mange  der  vare,  syntes  hun  dog,  at 
der  manglede  een,  men  hvilken  vidste  hun  ikke.  Da  sidder 
hun  en  Dag  og  ser  paa  den  gamle  Kones  Solhat  med  de 
malede  Blomster,  og  netop  den  smukkeste  der  var  en  Rose.    Den 

gamle  havde  glemt  at  faa  den  af  Hatten,  da  hun  fik  de  andre 
ned  i  Jorden.  Men  saaledes  er  det  ikke  at  have  Tankerne 
med  sig!  —  »Hvad!«  sagde  Gerda,  »er  her  ingen  Roser!« 
og  sprang  ind  imellem  Bedene,  søgte  og  søgte,  men  der  var 
ingen  at  finde;  da  satte  hun  sig  ned  og  græd;  men  hendes 
hede  Taarer  faldt  netop  der,  hvor  et  Rosentræ  var  sunket, 
og  da  de  varme  Taarer  vædede  Jorden,  skød  Træet  med  eet 
op,  saa  blomstrende,  som  da  det  sank,  og  Gerda  omfavnede 
det,  kyssede  Roserne  og  tænkte  paa  de  dejlige  Roser  hjemme 
og  med  dem  paa  den  lille  Kay. 

»Oh,  hvor  jeg  er  bleven  sinket!«  sagde  den  lille  Pige. 
»Jeg  skulde  jo  finde  Kay!  —  Veed  I  ikke,  hvor  han  er?« 
spurgte  hun  Roserne.     »Tror  I,  at  han  er  død  og  borte?« 

»Død  er  han  ikke,«  sagde  Roserne.  »Vi  have  jo  været  i 
Jorden,  der  ere  alle  de  døde,  men  Kay  var  der  ikke!« 

»Tak  skal  I  have!«  sagde  den  lille  Gerda,  og  hun  gik  hen 
til  de  andre  Blomster  og  saa  ind  i  deres  Kalk  og  spurgte: 
»Veed  I  ikke,  hvor  lille  Kay  er?« 

Men  hver  Blomst  stod  i  Solen  og  drømte  sit  eget  Eventyr 
eller  Historie;  af  dem  fik  lille  Gerda  saa  mange,  mange,  men 
ingen  vidste  noget  om  Kay. 

Og  hvad  sagde  da  Ildlillien? 

»Hører  du  Trommen:  bum!  bum!  det  er  kun  to  Toner, 
altid  bum!  bum!  hør  Kvindernes  Sørgesang!  hør  Præsternes 
Raab!  —  I  sin  lange,  røde  Kjortel  staar  Hindukonen  paa 
Baalet,  Flammerne  slaa  op  om  hende  og  hendes  døde  Mand; 
men  Hindukonen  tænker  paa  den  levende  her  i  Kredsen,  ham, 
hvis  Øjne  brænde  hedere  end  Flammerne,  ham,  hvis  Øjnes 
Ild  naa  mere  hendes  Hjerte  end  de  Flammer,  som  snart 
brænde  hendes  Legeme  til  Aske.  Kan  Hjertets  Flamme  dø  i 
Baalets  Flammer?« 

»Det  forstaar  jeg  slet  ikke!«  sagde  den  lille  Gerda. 

»Det  er  mit  Eventyr!«  sagde  Ildlillien. 

Hvad  siger  Konvolvolus? 

»Ud  over  den  snævre  Fjeldvej  hænger  en  gammel  Ridder- 
borg; det  tætte  Eviggrønt  vokser  op  om  de  gamle,  røde  Mure, 
Blad  ved  Blad,    hen  om  Altanen,    og  der  staar  en  dejlig  Pige; 

hun  bøjer  sig  ud  over  Rækværket  og  ser  ned  ad  Vejen.  Ingen 
Rose  hænger  friskere  fra  Grenene  end  hun;  ingen  Æbleblomst, 
naar  Vinden  bærer  den  fra  Træet,  er  mere  svævende  end 
hun;  hvor  rasler  den  prægtige  Silkekjortel!  »> Kommer  han 
dog  ikke!«« 

»Er  det  Kay,  du  mener?«   spurgte  lille  Gerda. 

»Jeg  taler  kun  om  mit  Eventyr,  min  Drøm,«  svarede 
Konvolvolus. 

Hvad  siger  den  lille  Sommergæk'? 

»Mellem  Træerne  hænger  i  Snore  det  lange  Bræt;  det  er 
en  Gynge;  to  nydelige  Smaapiger  —  Kjolerne  ere  hvide  som 
Sne,  lange,  grønne  Silkebaand  flagre  fra  Hattene  —  sidde  og 
gynge;  Broderen,  der  er  større  end  de,  staar  op  i  Gyngen, 
han  har  Armen  om  Snoren  for  at  holde  sig,  thi  i  den  ene 
Haand  har  han  en  lille  Skaal,  i  den  anden  en  Kridtpibe,  han 
blæser  Sæbebobler;  Gyngen  gaar,  og  Boblerne  flyve  med  dej- 
lige vekslende  Farver;  den  sidste  hænger  endnu  ved  Pibe- 
stilken og  bøjer  sig  i  Vinden;  Gyngen  gaar.  Den  lille  sorte 
Hund,  let  som  Boblerne,  rejser  sig  paa  Bagbenene  og  vil  med 
i  Gyngen;  den  flyver,  Hunden  dumper,  bjæffer  og  er  vred; 
den  gækkes,  Boblerne  briste,  —  et  gyngende  Bræt,  et  springende 
Skumbillede  er  min  Sang!« 

»Det  kan  gerne  være,  at  det  er  smukt,  hvad  du  fortæller, 
men  du  siger  det  saa  sørgeligt  og  nævner  slet  ikke  Kay. 
Hvad  sige  Hyacinterne?« 

»Der  var  tre  dejlige  Søstre,  saa  gennemsigtige  og  fine;  den 
enes  Kjortel  var  rød,  den  andens  var  blaa,  den  tredies  ganske 
hvid;  Haand  i  Haand  dansede  de  ved  den  stille  Sø  i  det  klare 
Maaneskin.  De  vare  ikke  Elverpiger,  de  vare  Menneskebørn. 
Der  duftede  saa  sødt,  og  Pigerne  svandt  i  Skoven ;  Duften 
blev  stærkere;  —  tre  Ligkister,  i  dem  laa  de  dejlige  Piger, 
gled  fra  Skovens  Tykning  hen  over  Søen;  Sankt-Hans-Orme 
fløj  skinnende  rundt  om  som  smaa,  svævende  Lys.  Sove  de 
dansende  Piger,  eller  ere  de  døde?  —  Blomsterduften  siger, 
de  ere  Lig;  Aftenklokken  ringer  over  de  døde!« 

»Du  gør  mig  ganske  bedrøvet,«  sagde  den  lille  Gerda. 
»Du  dufter  saa  stærkt;  jeg  maa  tænke  paa  de  døde  Piger!  ak, 

er    da   virkelig    lille   Kay   død?      Roserne  have   været    nede    i 
Jorden,  og  de  sige  nej!« 

»Ding,  dang!«  ringede  Hyacintens  Klokker.  »Vi  ringe  ikke 
over  lille  Kay,  ham  kende  vi  ikke!  vi  synge  kun  vor  Vise, 
den  eneste,  vi  kunne!« 

Og  Gerda  gik  hen  til  Smørblomsten,  der  skinnede 
frem  imellem  de  glinsende,  grønne  Blade. 

»Du  er  en  lille,  klar  Sol!«  sagde  Gerda.  »Sig  mig,  om 
du  veed,  hvor  jeg  skal  finde  min  Legebroder?« 

Og  Smørblomsten  skinnede  saa  smukt  og  saa  paa  Gerda 
igen.  Hvilken  Vise  kunde  vel  Smørblomsten  synge?  Den  var 
heller  ikke  om  Kay. 

»I  en  lille  Gaard  skinnede  Vor  Herres  Sol  saa  varmt 
den  første  Foraarsdag;  Straalerne  gled  ned  ad  Naboens  hvide 
Væg,  tæt  ved  groede  de  første  gule  Blomster,  skinnende  Guld 
i  de  varme  Solstraaler;  gamle  Bedstemoder  var  ude  i  sin  Stol, 
Datterdatteren,  den  fattige,  kønne  Tjenestepige,  kom  hjem  fra 
et  kort  Besøg;  hun  kyssede  Bedstemoderen.  Der  var  Guld, 
Hjertets  Guld  i  det  velsignede  Kys.  Guld  paa  Munden,  Guld 
i  Grunden,  Guld  deroppe  i  Morgenstunden!  Se,  det  er  min 
lille  Historie!«   sagde  Smørblomsten. 

»Min  gamle,  stakkels  Bedstemoder!«  sukkede  Gerda.  »Ja, 
hun  længes  vist  efter  mig,  er  bedrøvet  for  mig,  ligesom  hun 
var  for  lille  Kay.  Men  jeg  kommer  snart  hjem  igen,  og  saa 
bringer  jeg  Kay  med.  —  Det  kan  ikke  hjælpe,  at  jeg  spørger 
Blomsterne,  de  kunne  kun  deres  egen  Vise,  de  sige  mig  ikke 
Besked!«  og  saa  bandt  hun  sin  lille  Kjole  op,  for  at  hun 
kunde  løbe  raskere;  men  Pinselillien  slog  hende  over 
Benet,  idet  hun  sprang  over  den ;  da  blev  hun  staaende,  saa 
paa  den  lange  Blomst  og  spurgte:  »Veed  du  maaske  noget?« 
og  hun  bøjede  sig  lige  ned  til  den.     Og  hvad  sagde  den? 

»Jeg  kan  se  mig  selv!  jeg  kan  se  mig  selv!«  sagde  Pinse- 
lillien. »Oh,  oh,  hvor  jeg  lugter!  —  Oppe  paa  det  lille  Kvist- 
kammer, halvt  klædt  paa,  staar  en  lille  Danserinde,  hun  staar 
snart  paa  eet  Ben,  snart  paa  to,  hun  sparker  ad  den  hele 
Verden,  hun  er  bare  Øjenforbindelse.  Hun  hælder  Vand  af 
Tepotten  ud  paa  et  Stykke  Tøj,  hun  holder;  det  er  Snørlivet;  — 

Renlighed  er  en  god  Ting!  den  hvide  Kjole  hænger  paa 
Knagen,  den  er  ogsaa  vadsket  i  Tepotten  og  tørret  paa  Taget! 
den  tager  hun  paa,  det  safrangule  Tørklæde  om  Halsen,  saa 
skinner  Kjolen  mere  hvid.  Benet  i  Vejret!  se,  hvor  hun 
knejser  paa  een  Stilk!  jeg  kan  se  mig  selv!  jeg  kan  se  mig 
selv ! « 

»Det  bryder  jeg  mig  slet  ikke  om!«  sagde  Gerda,  »det 
er  ikke  noget  at  fortælle  mig!«  og  saa  løb  hun  til  Udkanten 
af  Haven. 

Døren  var  lukket,  men  hun  vrikkede  i  den  rustne  Krampe, 
saa  den  gik  løs,  og  Døren  sprang  op,  og  saa  løb  den  lille 
Gerda  paa  bare  Fødder  ud  i  den  vide  Verden.  Hun  saa  tre 
Gange  tilbage,  men  der  var  ingen,  som  kom  efter  hende;  til 
sidst  kunde  hun  ikke  løbe  mere  og  satte  sig  paa  en  stor  Sten, 
og  da  hun  saa  sig  rundt  om,  var  Sommeren  forbi,  det  var 
sent  paa  Efteraaret,  det  kunde  man  slet  ikke  mærke  derinde 
i  den  dejlige  Have,  hvor  der  var  altid  Solskin  og  alle  Aars- 
tiders  Blomster. 

»Gud!  hvor  jeg  har  sinket  mig!«  sagde  den  lille  Gerda. 
»Det  er  jo  blevet  Efteraar!  saa  tør  jeg  ikke  hvile!«  og  hun 
rejste  sig  for  at  gaa. 

Oh,  hvor  hendes  smaa  Fødder  vare  ømme  og  trætte,  og 
rundt  om  saa  det  koldt  og  raat  ud;  de  lange  Pileblade  vare 
ganske  gule,  og  Taagen  dryppede  i  Vand  fra  dem,  eet  Blad 
faldt  efter  et  andet,  kun  Slaaentornen  stod  med  Frugt,  saa 
stram  og  til  at  rimpe  Munden  sammen.  Oh,  hvor  det  var 
graat  og  tungt  i  den  vide  Verden! 


Fjerde  Historie.     Prins  og  Prinsesse. 

Gerda  maatte  igen  hvile  sig;  da  hoppede  der  paa  Sneen, 
lige  over  for  hvor  hun  sad,  en  stor  Krage;  den  havde  længe 
siddet,  set  paa  hende  og  vrikket  med  Hovedet;  nu  sagde  den: 
»Kra!  kra !  —  go'  Da'!  go'  Da' !«     Bedre  kunde  den  ikke  sige 

det,  men  den  mente  det  saa  godt  med  den  lille  Pige  og 
spurgte,  hvorhen  hun  gik  saa  alene  ude  i  den  vide  Verden. 
Det  Ord:  alene  forstod  Gerda  meget  godt  og  følte  ret,  hvor 
meget  der  laa  deri,  og  saa  fortalte  hun  Kragen  sit  hele  Liv 
og  Levned  og  spurgte,  om  den  ikke  havde  set  Kay. 

Og  Kragen  nikkede  ganske  betænksomt  og  sagde:  »Det 
kunde  være!  det  kunde  være!« 

»Hvad?  tror  du!«  raabte  den  lille  Pige  og  havde  nær 
klemt  Kragen  ihjel,  saaledes  kyssede  hun  den. 

»Fornuftig!  fornuftig!«  sagde  Kragen.  »Jeg  tror,  det  kan 
være  den  lille  Kay!  men  nu  har  han  vist  glemt  dig  for  Prin- 
sessen!« 

»Bor  han  hos  en  Prinsesse?«  spurgte  Gerda. 

»Ja  hør!«  sagde  Kragen,  »men  jeg  har  saa  svært  ved  at 
tale  dit  Sprog.  Forstaar  du  Kragemaal,  saa  skal  jeg  bedre 
fortælle!« 

»Nej,  det  har  jeg  ikke  lært!«  sagde  Gerda,  »men  Bedste- 
moder kunde  det,  og  P-Maal  kunde  hun.  Bare  jeg  havde 
lært  det!« 

»Gør  ikke  noget!«  sagde  Kragen,  »jeg  skal  fortælle,  saa 
godt  jeg  kan,  men  daarligt  bliver  det  alligevel;«  og  saa  for- 
talte den,  hvad  den  vidste. 

»I  det  Kongerige,  hvor  vi  nu  sidde,  bor  en  Prinsesse,  der 
er  saa  uhyre  klog,  men  hun  har  ogsaa  læst  alle  Aviser,  der 
ere  til  i  Verden,  og  glemt  dem  igen,  saa  klog  er  hun.  For- 
leden sidder  hun  paa  Tronen,  og  det  er  ikke  saa  morsomt 
endda,  siger  man,  da  kommer  hun  til  at  nynne  en  Vise,  det 
var  netop  den.  »»Hvorfor  skulde  jeg  ikke  gifte  mig?««  »»Hør, 
det  er  der  noget  i,««  siger  hun,  og  saa  vilde  hun  gifte  sig, 
men  hun  vilde  have  en  Mand,  der  forstod  at  svare,  naar  man 
talte  til  ham,  en,  der  ikke  stod  og  kun  saa  fornem  ud,  for  det 
er  saa  kedeligt.  Nu  lod  hun  alle  Hofdamerne  tromme  sammen, 
og  da  de  hørte,  hvad  hun  vilde,  ble  ve  de  saa  fornøjede. 
»»Det  kan  jeg  godt  lide!««  sagde  de,  »»saadant  noget  tænkte 
jeg  ogsaa  forleden!««  —  Du  kan  tro,  at  det  er  sandt,  hvert 
Ord  jeg  siger!«  sagde  Kragen.  »Jeg  har  en  tam  Kæreste,  der 
gaar  frit  om  paa  Slottet,  og  hun  har  fortalt  mig  alt!« 

Det  var  naturligvis  ogsaa  en  Krage,  hans  Kæreste,  for 
Krage  søger  Mage,  og  det  er  altid  en  Krage. 

»Aviserne  kom  straks  ud  med  en  Kant  af  Hjerter  og  Prin- 
sessens Navnetræk;  man  kunde  læse  sig  til,  at  det  stod  enhver 
ung  Mand,  der  saa  godt  ud,  frit  for  at  komme  op  paa  Slottet 
og  tale  med  Prinsessen,  og  den,  som  talte,  saa  at  man  kunde 
høre,  han  var  hjemme  der,  og  talte  bedst,  ham  vilde  Prin- 
sessen tage  til  Mand.  —  Ja,  ja!«  sagde  Kragen,  »du  kan  tro 
mig,  det  er  saa  vist,  som  jeg  sidder  her,  Folk  strømmede 
til,  der  var  en  Trængsel  og  en  Løben,  men  det  lykkedes 
ikke,  hverken  den  første  eller  anden  Dag.  De  kunde  alle 
sammen  godt  tale,  naar  de  vare  ude  paa  Gaden,  men  naar 
de  kom  ind  ad  Slotsporten  og  saa  Garden  i  Sølv  og  op  ad 
Trapperne  Lakajerne  i  Guld  og  de  store,  oplyste  Sale,  saa 
bleve  de  forbløffede;  og  stod  de  foran  Tronen,  hvor  Prin- 
sessen sad,  saa  vidste  de  intet  at  sige  uden  det  sidste  Ord,  hun 
havde  sagt,  og  det  brød  hun  sig  ikke  om  at  høre  igen.  Det 
var,  ligesom  om  Folk  derinde  havde  faaet  Snustobak  paa 
Maven  og  vare  faldne  i  Dvale,  indtil  de  kom  ud  paa  Gaden 
igen,  ja,  saa  kunde  de  snakke.  Der  stod  en  Række  lige  fra 
Byens  Port  til  Slottet.  Jeg  var  selv  inde  at  se  det!«  sagde 
Kragen.  »De  bleve  baade  sultne  og  tørstige,  men  fra  Slottet 
fik  de  ikke  engang  saa  meget  som  et  Glas  lunkent  Vand.  Vel 
havde  nogle  af  de  klogeste  taget  Smørrebrød  med,  men  de 
delte  ikke  med  deres  Nabo;  de  tænkte  som  saa:  »»Lad  ham 
kun  se  sulten  ud,  saa  tager  Prinsessen  ham  ikke!«« 

»Men  Kay,  lille  Kay!«  spurgte  Gerda.  »Naar  kom  han? 
Var  han  mellem  de  mange?« 

»Giv  Tid!  giv  Tid!  nu  ere  vi  lige  ved  ham!  Det  var  den 
tredie  Dag,  da  kom  der  en  lille  Person,  uden  Hest  eller  Vogn, 
ganske  frejdig  marcherende  lige  op  til  Slottet;  hans  Øjne 
skinnede  som  dine,  han  havde  dejlige  lange  Haar,  men  ellers 
fattige  Klæder.« 

»Det  var  Kay!«  jublede  Gerda.  »Oh,  saa  har  jeg  fundet 
ham!«  og  hun  klappede  i  Hænderne. 

»Han  havde  en  lille  Ransel  paa  Ryggen!«  sagde  Kragen. 

»Nej,  det  var  vist  hans  Slæde!«  sagde  Gerda,  »for  med 
Slæden  gik  han  bort!« 

»Det  kan  gerne  være!«  sagde  Kragen,  »jeg  saa  ikke  saa 
nøje  til!  men  det  veed  jeg  af  min  tamme  Kæreste,  at  da  han 
kom  ind  ad  Slotsporten  og  saa  Livgarden  i  Sølv  og  op  ad 
Trappen  Lakajerne  i  Guld,  blev  han  ikke  det  bitterste  for- 
knyt, han  nikkede  og  sagde  til  dem:  »»Det  maa  være  kedeligt 
at  staa  paa  Trappen,  jeg  gaar  heller  indenfor!««  Der  skinnede 
Salene  med  Lys;  Gehejmeraader  og  Excellencer  gik  paa  bare 
Fødder  og  bar  Guldfade;  man  kunde  nok  blive  højtidelig! 
hans  Støvler  knirkede  saa  frygtelig  stærkt,  men  han  blev  dog 
ikke  bange!« 

»Det  er  ganske  vist  Kay!«  sagde  Gerda,  »jeg  veed,  han 
havde  ny  Støvler,  jeg  har  hørt  dem  knirke  i  Bedstemoders 
Stue ! « 

»Ja,  knirke  gjorde  de!«  sagde  Kragen,  »og  frejdig  gik  han 
lige  ind  for  Prinsessen,  der  sad  paa  en  Perle  saa  stor  som 
et  Rokkehjul;  og  alle  Hofdamerne  med  deres  Piger  og  Pigers 
Piger,  og  alle  Kavalererne  med  deres  Tjenere  og  Tjeneres 
Tjenere,  der  holde  Dreng,  stod  opstillede  rundt  om;  og  jo 
nærmere  de  stod  ved  Døren,  jo  stoltere  saa  de  ud.  Tjenernes 
Tjeners  Dreng,  der  altid  gaar  i  Tøfler,  er  næsten  ikke  til  at 
se  paa,  saa  stolt  staar  han  i  Døren!« 

»Det  maa  være  grueligt!«  sagde  den  lille  Gerda.  »Og 
Kay  har  dog  faaet  Prinsessen?« 

»Havde  jeg  ikke  været  en  Krage,  saa  havde  jeg  taget 
hende,  og  det  uagtet  jeg  er  forlovet.  Han  skal  have  talt  lige 
saa  godt,  som  jeg  taler,  naar  jeg  taler  Kragemaal,  det  har  jeg 
fra  min  tamme  Kæreste.  Han  var  frejdig  og  nydelig;  han 
var  slet  ikke  kommen  for  at  fri,  bare  alene  kommen  for  at 
høre  Prinsessens  Klogskab,  og  den  fandt  han  god,  og  hun 
fandt  ham  god  igen.« 

»Ja  vist!  det  var  Kay!«  sagde  Gerda,  »han  var  saa  klog, 
han  kunde  Hovedregning  med  Brøk!  —  Oh,  vil  du  ikke  føre 
mig  ind  paa  Slottet!« 

»Ja,  det  er  let  sagt!«  sagde  Kragen.  »Men  hvorledes  gøre 
vi  det?     Jeg  skal  tale  derom   med   min  tamme  Kæreste;    hun 


SNEDRONNINGEN.  283 

kan  vel  raade  os;  thi  det  maa  jeg  sige  dig,  saadan  en  lille 
Pige  som  du  faar  aldrig  Lov  at  komme  ordentlig  ind!« 

»Jo,  det  gør  jeg!«  sagde  Gerda.  »Naar  Kay  hører,  jeg 
er  her,  kommer  han  straks  ud  og  henter  mig!« 

»Vent  mig  ved  Stænten  der!«  sagde  Kragen,  vrikkede  med 
Hovedet  og  fløj  bort. 

Først  da  det  var  mørk  Aften,  kom  Kragen  igen  tilbage: 
»Rar!  rar!«  sagde  den.  »Jeg  skal  hilse  dig  fra  hende  mange 
Gange!  og  her  er  et  lille  Brød  til  dig,  det  tog  hun  i  Køkkenet, 
der  er  Brød  nok,  og  du  er  vist  sulten!  —  Det  er  ikke  muligt, 
at  du  kan  komme  ind  paa  Slottet,  du  har  jo  bare  Fødder; 
Garden  i  Sølv  og  Lakajerne  i  Guld  ville  ikke  tillade  det;  men 
græd  ikke,  du  skal  nok  komme  derop.  Min  Kæreste  veed  en 
lille  Bagtrappe,  som  fører  til  Sovekamret,  og  hun  veed,  hvor 
hun  skal  tage  Nøglen!« 

Og  de  gik  ind  i  Haven,  i  den  store  Allé,  hvor  det  ene  Blad 
faldt  efter  det  andet,  og  da  paa  Slottet  Lysene  slukkedes,  det 
ene  efter  det  andet,  førte  Kragen  lille  Gerda  hen  til  en  Bag- 
dør, der  stod  paa  Klem. 

Oh,  hvor  Gerdas  Hjerte  bankede  af  Angest  og  Længsel! 
det  var,  ligesom  om  hun  skulde  gøre  noget  ondt,  og  hun  vilde 
jo  kun  have  at  vide,  om  det  var  lille  Kay;  jo,  det  maatte  være 
ham;  hun  tænkte  saa  levende  paa  hans  kloge  Øjne,  hans  lange 
Haar;  hun  kunde  ordentlig  se,  hvorledes  han  smilede,  som  da 
de  sad  hjemme  under  Roserne.  Han  vilde  vist  blive  glad  ved 
at  se  hende,  høre,  hvilken  lang  Vej  hun  havde  gaaet  for  hans 
Skyld,  og  vide,  hvor  bedrøvet  de  alle  hjemme  havde  været,  da 
han  ikke  kom  igen.     Oh,  det  var  en  Frygt  og  en  Glæde. 

Nu  vare  de  paa  Trappen;  der  brændte  en  lille  Lampe  paa 
et  Skab;  midt  paa  Gulvet  stod  den  tamme  Krage  og  drejede 
Hovedet  til  alle  Sider  og  betragtede  Gerda,  der  nejede,  som 
Bedstemoder  havde  lært  hende. 

»Min  forlovede  har  talt  saa  smukt  om  Dem,  min  lille 
Frøken,«  sagde  den  tamme  Krage.  »Deres  Vita,  som  man 
kalder  det,  er  ogsaa  meget  rørende!  —  Vil  De  tage  Lampen, 
saa  skal  jeg  gaa  foran.  Vi  gaa  her  den  lige  Vej,  for  der 
træffe  vi  ingen!« 

»Jeg  synes,  her  kommer  nogen  lige  bag  efter!«  sagde 
Gerda,  og  det  susede  forbi  hende;  det  var  ligesom  Skygger 
hen  ad  Væggen,  Heste  med  flagrende  Manker  og  tynde  Ben, 
Jægerdrenge,  Herrer  og  Damer  til  Hest. 

»Det  er  kun  Drømmene !«  sagde  Kragen,  »de  komme  og  hente 
det  høje  Herskabs  Tanker  til  Jagt,  godt  er  det,  saa  kan  De 
bedre  betragte  dem  i  Sengen.  Men  lad  mig  se,  kommer  De  til 
Ære  og  Værdighed,  at  De  da  viser  et  taknemmeligt  Hjerte!« 

»Det  er  jo  ikke  noget  at  snakke  om!«  sagde  Kragen  fra 
Skoven. 

Nu  kom  de  ind  i  den  første  Sal,  den  var  af  rosenrødt 
Atlask  med  kunstige  Blomster  op  ad  Væggen;  her  susede  dem 
allerede  Drømmene  forbi,  men  de  foer  saa  hurtigt,  at  Gerda 
ikke  fik  set  det  høje  Herskab.  Den  ene  Sal  blev  prægtigere 
end  den  anden:  jo  man  kunde  nok  blive  forbløffet,  og  nu  vare 
de  i  Sovekamret.  Loftet  herinde  lignede  en  stor  Palme  med 
Blade  af  Glas,  kostbart  Glas,  og  midt  paa  Gulvet  hang  i  en 
tyk  Stilk  af  Guld  to  Senge,  der  hver  saa  ud  som  Lillier:  den 
ene  var  hvid,  i  den  laa  Prinsessen;  den  anden  var  rød,  og  i 
den  var  det,  at  Gerda  skulde  søge  lille  Kay;  hun  bøjede  et 
af  de  røde  Blade  til  Side,  og  da  saa  hun  en  brun  Nakke.  — 
Oh,  det  var  Kay!  —  Hun  raabte  ganske  højt  hans  Navn, 
holdt  Lampen  hen  til  ham  —  Drømmene   susede  til  Hest  ind 

i  Stuen  igen  —  han  vaagnede,   drejede  Hovedet,   og det 

var  ikke  den  lille  Kay. 

Prinsen  lignede  ham  kun  paa  Nakken,  men  ung  og  smuk 
var  han.  Og  fra  den  hvide  Lillieseng  tittede  Prinsessen  ud 
og  spurgte  hvad  det  var.  Da  græd  den  lille  Gerda  og  for- 
talte hele  sin  Historie  og  alt  hvad  Kragerne  havde  gjort  for 
hende. 

»Du  lille  Stakkel!«  sagde  Prinsen  og  Prinsessen,  og  de 
roste  Kragerne  og  sagde,  at  de  vare  slet  ikke  vrede  paa  dem, 
men  de  skulde  dog  ikke  gøre  det  oftere.  Imidlertid  skulde  de 
have  en  Belønning. 

»Ville  I  flyve  frit?«  spurgte  Prinsessen,  »eller  ville  I  have 
fast  Ansættelse  som  Hofkrager  med  alt,  hvad  der  falder  af  i 
Køkkenet?« 

Og  begge  Kragerne  nejede  og  bad  om  fast  Ansættelse;  for 
de  tænkte  paa  deres  Alderdom  og  sagde:  »Det  var  saa  godt 
at  have  noget  fo'r  den  gamle  Mand,«  som  de  kaldte  det. 

Og  Prinsen  stod  op  af  sin  Seng  og  lod  Gerda  sove  i 
den,  og  mere  kunde  han  ikke  gøre.  Hun  foldede  sine  smaa 
Hænder  og  tænkte:  »Hvor  dog  Mennesker  og  Dyr  ere  gode,« 
og  saa  lukkede  hun  sine  Øjne  og  sov  saa  velsignet.  Alle 
Drømmene  kom  igen  flyvende  ind,  og  da  saa  de  ud  som  Guds 
Engle,  og  de  trak  en  lille  Slæde,  og  paa  den  sad  Kay  og 
nikkede;  men  det  hele  var  kun  Drømmeri,  og  derfor  var  det 
ogsaa  borte  igen,  saa  snart  hun  vaagnede. 


Næste  Dag  blev  hun  klædt  op  fra  Top  til  Taa  i  Silke  og 
Fløjl;  hun  fik  Tilbud  at  blive  paa  Slottet  og  have  gode  Dage, 
men  hun  bad  alene  om  at  faa  en  lille  Vogn  med  en  Hest  for 
og  et  Par  smaa  Støvler,  saa  vilde  hun  igen  køre  ud  i  den 
vide  Verden  og  finde  Kay. 

Og  hun  fik  baade  Støvler  og  Muffe;  hun  blev  saa  nydeligt 
klædt  paa,  og  da  hun  vilde  af  Sted,  holdt  ved  Døren  én  ny 
Karet  af  purt  Guld;  Prinsens  og  Prinsessens  Vaaben  lyste  fra 
den  som  en  Stjerne;  Kusk,  Tjenere  og  Forridere,  for  der  var 
ogsaa  Forridere,  sad  klædte  i  Guldkroner.  Prinsen  og  Prin- 
sessen hjalp  hende  selv  i  Vognen  og  ønskede  hende  al  Lykke. 
Skovkragen,  der  nu  var  bleven  gift,  fulgte  med  de  første  tre 
Mil;    den   sad    ved  Siden   af  hende,    for  den  kunde  ikke  taale 

at  køre  baglængs;  den  anden  Krage  stod  i  Porten  og  slog  med 
Vingerne,  den  fulgte  ikke  med,  thi  den  led  af  Hovedpine, 
siden  den  havde  faaet  fast  Ansættelse  og  for  meget  at  spise. 
Indeni  var  Kareten  foret  med  Sukkerkringler,  og  i  Sædet  vare 
Frugter  og  Pebernødder. 

»Far  vel!  far  vel!«  raabte  Prins  og  Prinsesse,  og  lille 
Gerda  græd,  og  Kragen  græd;  —  saaledes  gik  de  første  Mil; 
da  sagde  ogsaa  Kragen  Farvel,  og  det  var  den  tungeste  Afsked ! 
den  fløj  op  i  et  Træ  og  slog  med  sine  sorte  Vinger,  saa  længe 
den  kunde  se  Vognen,  der  straalede  som  det  klare  Solskin. 


wC 


y\  i 


Femte  Historie.     Den  lille  Røver  pige. 

De  kørte  gennem  den  mørke  Skov,  men  Kareten  skinnede 
som  et  Blus,  det  skar  Røverne  i  Øjnene,  det  kunde  de  ikke 
taale. 

»Det  er  Guld!  det  er  Guld!«  raabte  de,  styrtede  frem,  tog 
fat  i  Hestene,  slog  de  smaa  Jockeyer,  Kusken  og  Tjenerne 
ihjel  og  trak  nu  den  lille  Gerda  ud  af  Vognen. 

»Hun  er  fed,  hun  er  nydelig,  hun  er  fedet  med  Nødde- 
kærne!«    sagde   den   gamle  Røverkælling,    der  havde   et   langt, 

stridt  Skæg  og  Øjenbryn,  der  hang  hende  ned  over  Øjnene. 
»Det  er  saa  godt  som  et  lille  Fedelam!  naa,  hvor  hun  skal 
smage!«  og  saa  trak  hun  sin  blanke  Kniv  ud,  og  den  skinnede, 
saa  at  det  var  grueligt. 

»Av!«  sagde  Kællingen  lige  i  det  samme;  hun  blev  bidt  i 
Øret  af  sin  egen  lille  Datter,  der  hang  paa  hendes  Ryg  og 
var  saa  vild  og  uvorn,  saa  det  var  en  Lyst.  »Du  lede  Unge!« 
sagde  Moderen  og  fik  ikke  Tid  til  at  slagte  Gerda. 

»Hun  skal  lege  med  mig!«  sagde  den  lille  Røverpige. 
»Hun  skal  give  mig  sin  Muffe,  sin  smukke  Kjole,  sove  hos 
mig  i  min  Seng!«  og  saa  bed  hun  igen,  saa  Røverkællingen 
sprang  i  Vejret  og  drejede  sig  rundt,  og  alle  Røverne  lo  og 
sagde:    »Se,  hvor  hun  danser  med  sin  Unge!« 

»Jeg  vil  ind  i  Kareten!«  sagde  den  lille  Røverpige, 
og  hun  maatte  og  vilde  have  sin  Villie,  for  hun  var  saa  for- 
kælet og  saa  stiv.  Hun  og  Gerda  sad  ind  i  den,  og  saa 
kørte  de  over  Stub  og  Tjørn  dybere  ind  i  Skoven.  Den  lille 
Røverpige  var  saa  stor  som  Gerda,  men  stærkere,  mere 
bredskuldret  og  mørk  i  Huden ;  Øjnene  vare  ganske  sorte,  de 
saa  næsten  bedrøvede  ud.  Hun  tog  den  lille  Gerda  om  Livet 
og  sagde:  »De  skal  ikke  slagte  dig,  saa  længe  jeg  ikke  bliver 
vred  paa  dig!     Du  er  sagtens  en  Prinsesse?« 

»Nej,«  sagde  lille  Gerda  og  fortalte  hende  alt,  hvad  hun 
havde  oplevet,  og  hvor  meget  hun  holdt  af  lille  Kay. 

Røver  pigen  saa  ganske  alvorlig  paa  hende,  nikkede  lidt 
med  Hovedet  og  sagde:  »De  skal  ikke  slagte  dig,  selv  om  jeg 
endogsaa  bliver  vred  paa  dig,  saa  skal  jeg  nok  selv  gøre  det!« 
og  saa  tørrede  hun  Gerdas  Øjne  og  puttede  begge  sine 
Hænder  ind  i  den  smukke  Muffe,  der  var  saa  blød  og  saa 
varm. 

Nu  holdt  Kareten  stille;  de  vare  midt  inde  i  Gaarden  af 
et  Røverslot;  det  var  revnet  fra  øverst  til  nederst,  Ravne  og 
Krager  fløj  ud  af  de  aabne  Huller,  og  de  store  Bulbidere,  der 
hver  saa  ud  til  at  kunne  sluge  et  Menneske,  sprang  højt  i 
Vejret,  men  de  gøede  ikke,  for  det  var  forbudt. 

I  den  store,  gamle,  sodede  Sal  brændte  midt  paa  Sten- 
gulvet  en   stor  Ild;    Røgen  trak    hen   under  Loftet   og   maatte 

selv  se  at  finde  ud;  en  stor  Bryggerkedel  kogte  med  Suppe, 
og  baade  Harer  og  Kaniner  vendtes  paa  Spid. 

»Du  skal  sove  i  Nat  med  mig  her  hos  alle  mine  Smaa- 
dyr!«  sagde  Røverpigen.  De  fik  at  spise  og  drikke  og  gik 
saa  hen  i  et  Hjørne,  hvor  der  laa  Halm  og  Tæpper.  Oven- 
over sad  paa  Lægter  og  Pinde  næsten  hundrede  Duer,  der 
alle  syntes  at  sove,  men  drejede  sig  dog  lidt,  da  Smaa- 
pigerne  kom. 

»Det  er  alle  sammen  mine,«  sagde  den  lille  Røver  pige 
og  greb  rask  fat  i  en  af  de  nærmeste,  holdt  den  ved  Benene 
og  rystede  den,  saa  at  den  slog  med  Vingerne.  »Kys  den!« 
raabte  hun  og  baskede  Gerda  med  den  i  Ansigtet.  »Der 
sidde  Skovkanaljerne!«  blev  hun  ved  og  viste  bag  en  Mængde 
Tremmer,  der  var  slaaet  for  et  Hul  i  Muren  højt  oppe.  »Det 
er  Skovkanaljer,  de  to!  de  flyve  straks  bort,  har  man  dem 
ikke  rigtig  laaset;  og  her  staar  min  gamle  Kæreste  Bæ!«  og 
hun  trak  ved  Hornet  et  Rensdyr,  der  havde  en  blank  Kobber- 
ring om  Halsen  og  var  bundet.  »Ham  maa  vi  ogsaa  have  i 
Klemme,  ellers  springer  han  med  fra  os.  Hver  evige  Aften 
kildrer  jeg  ham  paa  Halsen  med  min  skarpe  Kniv,  det  er  han 
saa  bange  for!«  og  den  lille  Pige  trak  en  lang  Kniv  ud  af  en 
Sprække  i  Muren  og  lod  den  glide  over  Rensdyrets  Hals;  det 
stakkels  Dyr  slog  ud  med  Benene,  og  Røverpigen  lo  og  trak 
saa  Gerda  med  ned  i  Sengen. 

»Vil  du  have  Kniven  med,  naar  du  skal  sove?«  spurgte 
Gerda  og  saa  lidt  bange  til  den. 

»Jeg  sover  altid  med  Kniv!«  sagde  den  lille  Røverpige. 
»Man  veed  aldrig,  hvad  der  kan  komme.  Men  fortæl  mig  nu 
igen,  hvad  du  fortalte  før  om  lille  Kay,  og  hvorfor  du  er 
gaaet  ud  i  den  vide  Verden.«  Og  Gerda  fortalte  forfra,  og 
Skovduerne  kurrede  deroppe  i  Buret,  de  andre  Duer  sov.  Den 
lille  Røverpige  lagde  sin  Arm  om  Gerdas  Hals,  holdt 
Kniven  i  den  anden  Haand  og  sov,  saa  man  kunde  høre  det; 
men  Gerda  kunde  slet  ikke  lukke  sine  Øjne,  hun  vidste 
ikke,  om  hun  skulde  leve  eller  dø.  Røverne  sad  rundt  om 
Ilden,  sang  og  drak,  og  Røverkællingen  slog  Kolbøtter.  Oh! 
det  var  ganske  grueligt  for  den  lille  Pige  at  se  paa. 

Da  sagde  Skovduerne:  »Kurre,  kurre!  vi  have  set  den 
lille  Kay.  En  hvid  Høne  bar  hans  Slæde,  han  sad  i  Sne- 
dronningens Vogn,  der  foer  lavt  hen  over  Skoven,  da  vi  laa 
i  Rede;  hun  blæste  paa  os  Unger,  og  alle  døde  de  uden  vi 
to;  kurre!  kurre!« 

»Hvad  sige  I  deroppe?«  raabte  Gerda,  »hvor  rejste  Sne- 
dronningen hen?     Veed  I  noget  derom?« 

»Hun  rejste  sagtens  til  Lapland,  for  der  er  altid  Sne  og 
Is!  spørg  bare   Rensdyret,  som  staar  bundet  i  Strikken.« 

»Der  er  Is  og  Sne,  der  er  velsignet  og  godt!«  sagde  Rens- 
dyret; »der  springer  man  frit  om  i  de  store,  skinnende  Dale! 
der  har  Snedronningen  sit  Sommertelt,  men  hendes  faste 
Slot  er  oppe  mod  Nordpolen,  paa  den  0,  som  kaldes  Spits- 
b  e  r  g  e  n ! « 

»O  Kay,  lille  Kay!«  sukkede  Gerda. 

»Nu  skal  du  ligge  stille!«  sagde  Røverpigen,  »ellers  faar 
du  Kniven  op  i   Maven!« 

Om  Morgenen  fortalte  Gerda  hende  alt,  hvad  Skovduerne 
havde  sagt,  og  den  lille  Røver  pige  saa  ganske  alvorlig 
ud,  men  nikkede  med  Hovedet  og  sagde:  »Det  er  det  samme! 
det  er  det  samme.  —  Veed  du,  hvor  Lapland  er?«  spurgte 
hun  Rensdyret. 

»Hvo  skulde  bedre  vide  det  end  jeg,«  sagde  Dyret,  og 
Øjnene  spillede  i  Hovedet  paa  det.  »Der  er  jeg  født  og  baaret, 
der  har  jeg  sprunget  paa  Snemarken.« 

»Hør!«  sagde  Rø  ver  pi  gen  til  Gerda,,  »du  ser,  at  alle 
vore  Mandfolk  ere  borte,  men  Mutter  er  her  endnu,  og  hun 
bliver,  men  op  ad  Morgenstunden  drikker  hun  af  den  store 
Flaske  og  tager  sig  saa  en  lille  Lur  ovenpaa;  —  saa  skal  jeg 
gøre  noget  for  dig!«  Nu  sprang  hun  ud  af  Sengen,  foer  hen 
om  Halsen  paa  Moderen,  trak  hende  i  Mundskægget  og  sagde : 
»Min  egen  søde  Gedebuk,  god  Morgen!«  Og  Moderen  knip- 
sede hende  under  Næsen,  saa  den  blev  baade  rød  og  blaa, 
men  det  var  alt  sammen  af  bare  Kærlighed. 

Da   saa    Moderen   havde   drukket  af  sin  Flaske   og   lik   sig 
en   lille    Lur,    gik    Røverpigen   hen   til    Rensdyret   og   sagde 
»Jeg    kunde    have    besynderlig   Lyst    til    endnu    at    kildre    dig 

mange  Gange  med  den  skarpe  Kniv,  for  saa  er  du  saa  morsom, 
men  det  er  det  samme,  jeg  vil  løsne  din  Snor  og  hjælpe  dig 
udenfor,  at  du  kan  løbe  til  Lapland,  men  du  skal  tage 
Benene  med  dig  og  bringe  mig  denne  lille  Pige  til  Sne- 
dronningens Slot,  hvor  hendes  Legebroder  er.  Du  har  nok 
hørt,  hvad  hun  fortalte,  thi  hun  snakkede  højt  nok,  og  du 
lurer!« 

Rensdyret  sprang  højt  af  Glæde.  Røverpigen  løftede 
lille  Gerda  op  og  havde  den  Forsigtighed  at  binde  hende 
fast,  ja,  endogsaa  at  give  hende  en  lille  Pude  at  sidde  paa. 
»Det  er  det  samme,«  sagde  hun,  »der  har  du  dine  laadne 
Støvler,  for  det  bliver  koldt,  men  Muffen  beholder  jeg,  den 
er  alt  for  nydelig!  Alligevel  skal  du  ikke  fryse.  Her  har  du 
min  Moders  store  Bælvanter,  de  naa  dig  lige  op  til  Albuen; 
stik  i !  —  Nu  ser  du  ud  paa  Hænderne  ligesom  min  ækle 
Moder!« 

Og  Gerda  græd  af  Glæde. 

»Jeg  kan  ikke  lide,  at  du  tviner!«  sagde  den  lille  Røver- 
pige. »Nu  skal  du  just  se  fornøjet  ud!  og  der  har  du  to 
Brød  og  en  Skinke,  saa  kan  du  ikke  sulte.«  Begge  Dele  bleve 
bundne  bag  paa  Rensdyret;  den  lille  Røverpige  aabnede 
Døren,  lokkede  alle  de  store  Hunde  ind,  og  saa  skar  hun 
Strikken  over  med  sin  Kniv  og  sagde  til  Rensdyret:  »Løb  saa! 
men  pas  vel  paa  den  lille  Pige!« 

Og  Gerda  strakte  Hænderne  med  de  store  Bælvanter  ud 
mod  Røverpigen  og  sagde  Farvel,  og  saa  fløj  Rensdyret  af 
Sted  over  Buske  og  Stubbe,  gennem  den  store  Skov,  over 
Moser  og  Stepper,  alt  hvad  det  kunde.  Ulvene  hylede,  og 
Ravnene  skreg.  »Fut!  fut!«  sagde  det  paa  Himlen.  Det  var, 
ligesom  om  den  nyste  rødt. 

»Det  er  mine  gamle  Nordlys!«  sagde  Rensdyret,  »se, 
hvor  de  lyse!«  og  saa  løb  det  endnu  mere  af  Sted,  Nat  og 
Dag;  Brødene  bleve  spiste,  Skinken  med,  og  saa  vare  de  i 
Lapland. 

Sjette  Historie.     Lappekonen  og  Finnekonen. 

De  holdt  stille  ved  et  lille  Hus;  det  var  saa  ynkeligt; 
Taget  gik  ned  til  Jorden,  og  Døren  var  saa  lav,  at  Familien 
maatte  krybe  paa  Maven,  naar  den  vilde  ud  eller  ind.  Her 
var  ingen  hjemme  uden  en  gammel  Lappekone,  der  stod  og 
stegte  Fisk  ved  en  Tranlampe;  og  Rensdyret  fortalte  hele 
Gerdas  Historie,  men  først  sin  egen,  for  det  syntes,  at  den 
var  meget  vigtigere,  og  Gerda  var  saa  forkommen  af  Kulde, 
at  hun  ikke  kunde  tale. 

»Ak,  I  arme  Stakler!«  sagde  Lappekonen,  »da  have  1 
langt  endnu  at  løbe!  I  maa  af  Sted  over  hundrede  Mil  ind 
i  Finmarken,  for  der  ligger  Snedronningen  paa  Landet  og 
brænder  Blaalys  hver  evige  Aften.  Jeg  skal  skrive  et  Par 
Ord  paa  en  tør  Klipfisk,  Papir  har  jeg  ikke,  den  skal  jeg  give 
eder  med  til  Finnekonen  deroppe,  hun  kan  give  eder  bedre 
Besked  end  jeg!« 

Og  da  nu  Gerda  var  bleven  varmet  og  havde  faaet  at 
spise  og  drikke,  skrev  Lappekonen  et  Par  Ord  paa  en  tør 
Klipfisk,  bad  Gerda  passe  vel  paa  den,  bandt  hende  igen  fast 
paa  Rensdyret,  og  det  sprang  af  Sted.  »Fut!  fut!«  sagde  det 
oppe  i  Luften,  hele  Natten  brændte  de  dejligste  blaa  Nordlys; 
—  og  saa  kom  de  til  Finmarken  og  bankede  paa  Finne- 
konens Skorsten,  for  hun  havde  ikke  engang  Dør. 

Der  var  en  Hede  derinde,  saa  Finnekonen  selv  gik  næsten 

ganske  nøgen;  lille  var  hun  og  ganske  grumset;  hun  løsnede 
straks  Klæderne  paa  lille  Gerda,  tog  Bælvanterne  og  Støv- 
lerne af,  for  ellers  havde  hun  faaet  det  for  hedt,  lagde  Rens- 
dyret et  Stykke  Is  paa  Hovedet  og  læste  saa,  hvad  der  stod 
skrevet  paa  Klipfisken ;  hun  læste  det  tre  Gange,  og  saa  kunde 
hun  det  udenad  og  puttede  Fisken  i  Madgryden,  for  den 
kunde  jo  godt  spises,  og  hun  spildte  aldrig  noget. 

Nu  fortalte  Rensdyret  først  sin  Historie,  saa  den  lille 
Gerdas,  og  Finnekonen  plirede  med  de  kloge  Øjne,  men 
sagde  ikke  noget. 

»Du  er  saa  klog,«  sagde  Rensdyret;  »jeg  veed,  du  kan 
binde  alle  Verdens  Vinde  i  en  Sytraad;  naar  Skipperen  løser 
den  ene  Knude,  faar  han  god  Vind,  løser  han  den  anden,  da 
blæser  det  skarpt,  og  løser  han  den  tredie  og  fjerde,  da  stormer 
det,  saa  Skovene  falde  om.  Vil  du  ikke  give  den  lille  Pige 
en  Drik,  saa  hun  kan  faa  tolv  Mands  Styrke  og  overvinde 
Snedronningen. « 

»Tolv  Mands  Styrke,«  sagde  Finnekonen;  »jo,  det  vil 
godt  forslaa!«  og  saa  gik  hun  hen  til  en  Hylde,  tog  et  stort, 
sammenrullet  Skind  frem,  og  det  rullede  hun  op;  der  var 
skrevet  underlige  Bogstaver  derpaa,  og  Finnekonen  læste,  saa 
Vandet  haglede  ned  ad  hendes  Pande. 

Men  Rensdyret  bad  igen  saa  meget  for  den  lille  Gerda, 
og  Gerda  saa  med  saa  bedende  Øjne,  fulde  af  Taarer,  paa 
Finnekonen,  at  denne  begyndte  igen  at  plire  med  sine  og  trak 
Rensdyret  hen  i  en  Krog,  hvor  hun  hviskede  til  det,  medens 
det  fik  frisk  Is  paa  Hovedet : 

»Den  lille  Kay  er  rigtignok  hos  Snedronningen  og  finder 
der  alt  efter  sin  Lyst  og  Tanke  og  tror,  det  er  den  bedste  Del 
af  Verden,  men  det  kommer  af,  at  han  har  faaet  en  Glas- 
splint i  Hjertet  og  et  lille  Glaskorn  i  Øjet;  de  maa  først  ud, 
ellers  bliver  han  aldrig  til  Menneske,  og  Snedronningen  vil 
beholde  Magten  over  ham!« 

»Men  kan  du  ikke  give  den  lille  Gerda  noget  ind,  saa 
hun  kan  faa  Magt  over  det  hele?« 

»Jeg  kan  ikke  give  hende  større  Magt,  end  hun  allerede 
har!    ser  du  ikke,  hvor  stor  den  er?     Ser  du  ikke,  hvor  Men- 

nesker  og  Dyr  maa  tjene  hende,  hvorledes  hun  paa  bare  Ben 
er  kommen  saa  vel  frem  i  Verden.  Hun  maa  ikke  af  os  vide 
sin  Magt,  den  sidder  i  hendes  Hjerte,  den  sidder  i,  hun  er  et 
sødt,  uskyldigt  Barn.  Kan  hun  ikke  selv  komme  ind  til  Sne- 
dronningen og  faa  Glasset  ud  af  den  lille  Kay,  saa  kunne  vi 
ikke  hjælpe!  To  Mil  herfra  begynder  Snedronningens  Have, 
derhen  kan  du  bære  den  lille  Pige;  sæt  hende  af  ved  den 
store  Busk,  der  staar  med  røde  Bær  i  Sneen,  hold  ikke  lang 
Faddersladder  og  skynd  dig  her  tilbage!«  Og  saa  løftede 
Finnekonen  den  lille  Gerda  op  paa  Rensdyret,  der  løb  alt, 
hvad  det  kunde. 

»Oh,  jeg  fik  ikke  mine  Støvler!  jeg  fik  ikke  mine  Bæl- 
vanter!«  raabte  den  lille  Gerda;  det  mærkede  hun  i  den 
sviende  Kulde;  men  Rensdyret  turde  ikke  standse,  det  løb,  til 
det  kom  til  den  store  Busk  med  de  røde  Bær;  der  satte  det 
Gerda  af,  kyssede  hende  paa  Munden,  og  der  løb  store, 
blanke  Taarer  ned  over  Dyrets  Kinder,  og  saa  løb  det,  alt 
hvad  det  kunde,  igen  tilbage.  Der  stod  den  stakkels  Gerda, 
uden  Sko,  uden  Handsker,  midt  i  det  frygtelige  iskolde  Fin- 
marken. 

Hun  løb  fremad,  saa  stærkt  hun  kunde ;  da  kom  der  et 
helt  Regiment  Snefnug;  men  de  faldt  ikke  ned  fra  Himlen, 
den  var  ganske  klar  og  skinnede  af  Nordlys;  Snefnuggene  løb 
lige  hen  ad  Jorden,  og  jo  nærmere  de  kom,  des  større  bleve 
de;  Gerda  huskede  nok,  hvor  store  og  kunstige  de  havde  set 
ud,  den  Gang  hun  saa  Snefnuggene  gennem  Brændglasset, 
men  her  vare  de  rigtignok  anderledes  store  og  frygtelige,  de 
vare  levende,  de  vare  Snedronningens  Forposter;  de  havde  de 
underligste  Skikkelser;  nogle  saa  ud  som  fæle,  store  Pindsvin, 
andre  som  hele  Knuder  af  Slanger,  der  stak  Hovederne  frem, 
og  andre  som  smaa,  tykke  Bjørne,  paa  hvem  Haarene  struttede, 
alle  skinnende  hvide,  alle  vare  de  levende  Snefnug. 

Da  bad  den  lille  Gerda  sit  Fadervor,  og  Kulden  var 
saa  stærk,  at  hun  kunde  se  sin  egen  Aande;  som  en  hel  Røg 
stod  den  hende  ud  af  Munden;  Aanden  blev  tættere  og  tættere, 
og  den  formede  sig  til  smaa,  klare  Engle,  der  vokste  mer  og 
mere,  naar  de  rørte  ved  Jorden;  og  alle  havde  de  Hjælm  paa 

Hovedet  og  Spyd  og  Skjold  i  Hænderne;  de  bleve  flere  og 
flere,  og  da  Gerda  havde  endt  sit  Fadervor,  var  der  en 
hel  Legion  om  hende;  de  huggede  med  deres  Spyd  paa  de 
gruelige  Snefnug,  saa  de  sprang  i  hundrede  Stykker,  og  den 
lille  Gerda  gik  ganske  sikker  og  frejdig  frem.  Englene  klap- 
pede hende  paa  Fødderne  og  paa  Hænderne,  og  saa  følte 
hun  mindre,  hvor  koldt  det  var,  og  gik  rask  frem  mod  Sne- 
dronningens Slot. 

Men  nu  skulle  vi  først  se,  hvorledes  Kay  har  det.  Han 
tænkte  rigtignok  ikke  paa  lille  Gerda,  og  allermindst  at  hun 
stod  uden  for  Slottet. 


Syvende  Historie. 
Hvad  der  skete  i  Snedronningens  Slot,   og   hvad  der 

siden  skete. 

Slottets  Vægge  vare  af  den  fygende  Sne,  og  Vinduer  og 
Døre  af  de  skærende  Vinde;  der  var  over  hundrede  Sale,  alt 
ligesom  Sneen  fygede;  den  største  strakte  sig  mange  Mil,  alle 
belyste  af  de  stærke  Nordlys,  og  de  vare  saa  store,  saa  tomme, 
saa  isnende  kolde  og  saa  skinnende.  Aldrig  kom  her  Lystighed, 
ikke  engang  saa  meget   som   et   lille  Bjørnebal,    hvor  Stormen 

kunde  blæse  op,  og  Isbjørnene  gaa  paa  Bagbenene  og  have 
fine  Manerer;  aldrig  et  lille  Spilleselskab  med  Munddask  og 
slaa  paa  Labben;  aldrig  en  lille  Smule  Kaffekommers  af  de 
hvide  Rævefrøkener;  tomt,  stort  og  koldt  var  det  i  Sne- 
dronningens Sale.  Nordlysene  blussede  saa  nøjagtig,  at  man 
kunde  tælle  til,  naar  de  vare  paa  det  højeste,  og  naar  de  vare 
paa  det  laveste.  Midt  derinde  i  den  tomme,  uendelige  Snesal 
var  der  en  frossen  Sø;  den  var  revnet  i  tusinde  Stykker,  men 
hvert  Stykke  var  saa  akkurat  ligt  det  andet,  at  det  var  et  helt 
Kunststykke;  og  midt  paa  den  sad  Snedronningen,  naar  hun 
var  hjemme,  og  saa  sagde  hun,  at  hun  sad  i  Forstandens 
Spejl,  og  at  det  var  det  eneste  og  bedste  i  denne  Verden. 

Lille  Kay  var  ganske  blaa  af  Kulde,  ja  næsten  sort,  men 
han  mærkede  det  dog  ikke,  for  hun  havde  jo  kysset  Kuldegyset 
af  ham,  og  hans  Hjerte  var  saa  godt  som  en  Isklump.  Han 
gik  og  slæbte  paa  nogle  skarpe,  flade  Isstykker,  som  han  lagde 
paa  alle  mulige  Maader,  for  han  vilde  have  noget  ud  deraf, 
det  var,  ligesom  naar  vi  andre  have  smaa  Træplader  og  lægge 
disse  i  Figurer,  der  kaldes  det  kinesiske  Spil.  Kay  gik  ogsaa 
og  lagde  Figurer,  de  allerkunstigste,  det  var  Forstands-I  s- 
spillet;  for  hans  Øjne  vare  Figurerne  ganske  udmærkede  og 
af  den  allerhøjeste  Vigtighed;  det  gjorde  det  Glaskorn,  der  sad 
ham  i  Øjet!  han  lagde  hele  Figurer,  der  vare  et  skrevet  Ord, 
men  aldrig  kunde  han  finde  paa  at  lægge  det  Ord,  som  han 
just  vilde,  det  Ord:  Evigheden,  og  Snedronningen  havde 
sagt:  »Kan  du  udfinde  mig  den  Figur,  saa  skal  du  være  din 
egen  Herre,  og  jeg  forærer  dig  hele  Verden  og  et  Par  ny 
Skøjter.«     Men  han  kunde  ikke. 

»Nu  suser  jeg  bort  til  de  varme  Lande!«  sagde  Sne- 
dronningen, »jeg  vil  hen  og  kigge  ned  i  de  sorte  Gryder!« 
—  Det  var  de  ildsprudende  Bjerge,  Ætna  og  Vesuv,  som 
man  kalder  dem.  —  »Jeg  skal  hvidte  dem  lidt!  det  hører  til; 
det  gør  godt  oven  paa  Citroner  og  Vindruer!«  og  saa  fløj 
Snedronningen,  og  Kay  sad  ganske  ene  i  den  mange  Mil 
store,  tomme  Issal  og  saa  paa  Isstykkerne  og  tænkte  og 
tænkte,  saa  det  knagede  i  ham;  ganske  stiv  og  stille  sad  han, 
man  skulde  tro,  han  var  frossen  ihjel. 

Da  var  det,  at  den  lille  Gerda  traadte  ind  i  Slottet, 
gennem  den  store  Port,  der  var  skærende  Vinde;  men  hun 
læste  en  Aftenbøn,  og  da  lagde  Vindene  sig,  som  de  vilde 
sove,  og  hun  traadte  ind  i  de  store,  tomme,  kolde  Sale  —  da 
saa  hun  Kay,  hun  kendte  ham,  hun  fløj  ham  om  Halsen, 
holdt  ham  saa  fast  og  raabte:  »Kay!  søde,  lille  Kay!  saa 
har  jeg  da  fundet  dig!« 

Men  han  sad  ganske  stille,  stiv  og  kold;  —  da  græd  den 
lille  Gerda  hede  Taarer,  de  faldt  paa  hans  Bryst,  de  trængte 
ind  i  hans  Hjerte,  de  optøede  Isklumpen  og  fortærede  den  lille 
Spejlstump  derinde;  han  saa  paa  hende,  og  hun  sang  Psalmen : 

»Roserne  vokse  i  Dale, 

der  -faa  vi  Barn  Jesus  i  Tale !« 

Da  brast  Kay  i  Graad;  han  græd,  saa  Spejlkornet  trillede  ud 
af  Øjnene,  han  kendte  hende  og  jublede:  »Gerda!  søde,  lille 
Gerda!  —  hvor  har  du  dog  været  saa  længe?  Og  hvor  har 
jeg  været?«  Og  han  saa  rundt  om  sig.  »Hvor  her  er  koldt! 
hvor  her  er  tomt  og  stort!«  og  han  holdt  sig  fast  til  Gerda, 
og  hun  lo  og  græd  af  Glæde;  det  var  saa  velsignet,  at  selv 
Isstykkerne  dansede  af  Glæde  rundt  om,  og  da  de  vare  trætte 
og  lagde  sig,  laa  de  netop  i  de  Bogstaver,  som  Snedronningen 
havde  sagt,  at  han  skulde  udfinde,  saa  var  han  sin  egen 
Herre,  og  hun  vilde  give  ham  hele  Verden  og  et  Par  ny 
Skøjter. 

Og  Gerda  kyssede  hans  Kinder,  og  de  bleve  blomstrende; 
hun  kyssede  hans  Øjne,  og  de  lyste  som  hendes;  hun  kyssede 
hans  Hænder  og  Fødder,  og  han  var  sund  og  rask.  Sne- 
dronningen maatte  gerne  komme  hjem,  hans  Fribrev  stod 
skrevet  der  med  skinnende  Isstykker. 

Og  de  tog  hinanden  i  Hænderne  og  vandrede  ud  af  det 
store  Slot;  de  talte  om  Bedstemoder  og  om  Roserne  oppe  paa 
Taget;  og  hvor  de  gik,  laa  Vindene  ganske  stille,  og  Solen 
brød  frem;  og  da  de  naaede  Busken  med  de  røde  Bær,  stod 
Rensdyret  der  og  ventede;  det  havde  en  anden  ung  Ren  med, 
hvis  Yver  var  fuldt,  og  den  gav  de  smaa  sin  varme  Mælk  og 
kyssede  dem  paa  Munden.     Saa   bar  de  Kay  og  Gerda  først 

til  Finnekonen,  hvor  de  varmede  sig  op  i  den  hede  Stue 
og  fik  Besked  om  Hjemrejsen,  saa  til  Lappekonen,  der 
havde  syet  dem  ny  Klæder  og  gjort  sin  Slæde  i  Stand. 

Og  Rensdyret  og  den  unge  Ren  sprang  ved  Siden  og  fulgte 
med  lige  til  Landets  Grænse;  der  tittede  det  første  grønne 
frem,,  der  tog  de  Afsked  med  Rensdyret  og  med  Lappe- 
konen. »Far  vel!«  sagde  de  alle  sammen.  Og  de  første 
smaa  Fugle  begyndte  at  kvidre,  Skoven  havde  grønne  Knopper, 
og  ud  fra  den  kom  ridende  paa  en  prægtig  Hest,  som  Gerda 
kendte  (den  havde  været  spændt  for  Guldkareten),  en  ung  Pige 
med  en  skinnende  rød  Hue  paa  Hovedet  og  Pistoler  foran  sig; 
det  var  den  lille  Rø  ver  pige,  som  var  ked  af  at  være 
hjemme  og  vilde  nu  først  Nord  paa  og  siden  ad  en  anden 
Kant,  dersom  hun  ikke  blev  fornøjet.  Hun  kendte  straks 
Gerda,  og  Gerda  kendte  hende,  det  var  en  Glæde. 

»Du  er  en  rar  Fyr  til  at  traske  om!«  sagde  hun  til  lille 
Kay;  »jeg  gad  vide,  om  du  fortjener,  man  løber  til  Verdens 
Ende  for  din  Skyld!« 

Men  Gerda  klappede  hende  paa  Kinden  og  spurgte  om 
Prins  og  Prinsesse. 

»De  ere  rejste  til  fremmede  Lande!«    sagde    Rø  ver  pig  en. 

»Men  Kragen?«  spurgte  den  lille  Gerda. 

»Ja,  Kragen  er  død!«  svarede  hun.  »Den  tamme  Kæreste 
er  bleven  Enke  og  gaar  med  en  Stump  sort  Uldgarn  om 
Benet;  hun  klager  sig  ynkeligt,  og  Vrøvl  er  det  hele!  —  Men 
fortæl  mig  nu,  hvorledes  det  er  gaaet  dig,  og  hvorledes  du  fik 
fat  paa  ham!« 

Og  Gerda  og  Kay  fortalte  begge  to. 

»Og  Snip-snap-snurre-basselurre!«  sagde  Røver  pigen,  tog 
dem  begge  to  i  Hænderne  og  lovede,  at  hvis  hun  engang 
kom  igennem  deres  By,  saa  vilde  hun  komme  op  og  besøge 
dem,  og  saa  red  hun  ud  i  den  vide  Verden,  men  Kay  og 
Gerda  gik  Haand  i  Haand,  og  som  de  gik,  var  det  et  dejligt 
Foraar  med  Blomster  og  Grønt;  Kirkeklokkerne  ringede,  og  de 
kendte  de  høje  Taarne,  den  store  By,  det  var  i  den,  de  boede, 
og  de  gik  ind  i  den  og  hen  til  Bedstemoders  Dør,  op  ad 
Trappen,  ind  i  Stuen,  hvor  alt  stod  paa  samme  Sted  som  før, 

og  Uret  sagde:  dik!  dik!  og  Viseren  drejede;  men  idet  de  gik 
igennem  Døren,  mærkede  de,  at  de  vare  blevne  voksne  Menne- 
sker. Roserne  fra  Tagrenden  blomstrede  ind  ad  de  aabne 
Vinduer,  og  der  stod  de  smaa  Børnestole,  og  Kay  og  Gerda 
satte  sig  hver  paa  sin  og  holdt  hinanden  i  Hænderne;  de 
havde  glemt  som  en  tung  Drøm  den  kolde,  tomme  Herlighed 
hos  Snedronningen.  Bedstemoder  sad  i  Guds  klare  Solskin 
og  læste  højt  af  Bibelen:  »Uden  at  I  blive  som  Børn,  komme 
I  ikke  i  Guds  Rige!« 

Og  Kay  og  Gerda  saa  hinanden  ind  i  Øjet,  og  de  forstod 
paa  een  Gang  den  gamle  Psalme : 

»Roserne  vokse  i  Dale, 

der  faa  vi  Barn  Jesus  i  Tale!« 

Der  sad  de  begge  to,  voksne  og  dog  Børn,    Børn  i  Hjertet, 
og  det  var  Sommer,  den  varme,  velsignede  Sommer. 


(fik 

Hyldemor. 


Der  var  engang  en  lille  Dreng,  der  var  forkølet;  han  havde 
gaaet  og  faaet  vaade  Fødder,  ingen  kunde  begribe,  hvor 
han  havde  faaet  dem  fra,  thi  det  var  ganske  tørt  Vejr.  Nu 
klædte  hans  Moder  ham  af,  bragte  ham  i  Seng  og  lod  Te- 
maskinen komme  ind  for  at  lave  ham  en  god  Kop  Hyldete, 
for  det  varmer!  I  det  samme  kom  ind  ad  Døren  den  gamle 
morsomme  Mand,  som  boede  øverst  oppe  i  Huset  og  levede 
saa  alene,  for  han  havde  hverken  Kone  eller  Børn,  men  holdt 
saa  meget  af  alle  Børn  og  vidste  at  fortælle  saa  mange  Even- 
tyr og  Historier,  saa  det  var  en  Lyst. 

»Nu  drikker  du  din  Te!«  sagde  Moderen,  »maaske  faar  du 
saa  et  Eventyr.« 

»Ja,  naar  man  bare  kunde  noget  nyt!«  sagde  den  gamle 
Mand  og  nikkede  saa  mildt.  »Men  hvor  har  den  lille  faaet 
de  vaade  Fødder?«  spurgte  han. 

»Ja,  hvor  har  han  det!«  sagde  Moderen,  »det  kan  der 
ingen  begribe.« 

»Faar  jeg  et  Eventyr?«  spurgte  Drengen. 

»Ja,  kan  du  sige  mig  temmelig  nøjagtigt,  for  det  maa  jeg 
først  vide,  hvor  dyb  er  Rendestenen  omme  i  den  lille  Gade, 
hvor  du  gaar  i  Skole?« 

»Akkurat  til  midt  paa  Skafterne,«  sagde  Drengen,  »men 
saa  maa  jeg  gaa  i  det  dybe  Hul!« 

»Se,  derfra  har  vi  de  vaade  Fødder,«  sagde  den  gamle. 
»Nu  skulde  jeg  rigtignok  fortælle  et  Eventyr,  men  jeg  kan 
ingen  flere!« 

»De  kan  lave  eet  lige  straks,«  sagde  den  lille  Dreng. 
»Moder  siger,  at  alt  hvad  De  ser  paa,  kan  blive  et  Eventyr, 
og  alt  hvad  De  rører  ved,  kan  De  faa  en  Historie  af!« 

»Ja,  men  de  Eventyr  og  Historier  due  ikke;  nej,  de  rigtige, 
de  komme  af  sig  selv,  de  banke  mig  paa  Panden  og  sige: 
her  er  jeg!« 

»Banker  det  ikke  snart?«  spurgte  den  lille  Dreng,  og  Moderen 
lo,  kom  Hyldete  paa  Potten  og  skænkede  kogende  Vand  over. 

»Fortæl!  fortæl!« 

»Ja,  naar  der  vilde  komme  et  Eventyr  af  sig  selv,  men 
saadant  et  er  fornemt,  det  kommer  kun,  naar  det  selv  har 
Lyst  — !  stop!«  sagde  han  lige  med  eet.  »Der  har  vi  det! 
pas  paa,  nu  er  der  et  paa  Tepotten!« 

Og  den  lille  Dreng  saa  hen  til  Tepotten,  Laaget  hævede 
sig  mer  og  mer,  og  Hyldeblomsterne  kom  frem  saa  friske  og 
hvide,  de  skød  store,  lange  Grene,  selv  ud  af  Tuden  bredte  de 
sig  til  alle  Sider  og  bleve  større  og  større,  det  var  den  dej- 
ligste Hyldebusk,  et  helt  Træ,  det  ragede  ind  i  Sengen  og  skød 
Gardinerne  til  Side;  nej,  hvor  det  blomstrede  og  duftede!  og 
midt  i  Træet  sad  en  gammel,  venlig  Kone  med  en  underlig 
Kjole  paa,  den  var  ganske  grøn,  ligesom  Hyldetræets  Blade, 
og  besat  med  store,  hvide  Hyldeblomster,  man  kunde  ikke 
straks  se,  om  det  var  Tøj  eller  levende  Grønt  og  Blomster. 

»Hvad  hedder  den  Kone?«  spurgte  den  lille  Dreng. 

»Ja,  disse  Romere  og  Grækere,«  sagde  den  gamle  Mand, 
»de  kaldte  hende  en  Dryade,  men  det  forstaa  vi  ikke;  ude  i 
Nyboder  have  de  et  bedre  Navn  til  hende,  der  kaldes  hun 
»Hyld  em  or«,  og  det  er  nu  hende,  du  skal  passe  paa;  hør 
bare  efter,  og  se  paa  det  dejlige  Hyldetræ! 

Netop  saadant  et  stort,  blomstrende  Træ  staar  der  ude  i 
Nyboder!  det  voksede  henne  i  Krogen  i  en  lille,  fattig  Gaard; 
under  dette  Træ  sad  en  Eftermiddag,  i  det  dejligste  Solskin, 
to  gamle  Folk;  det  var  en  gammel,  gammel  Sømand  og  hans 
gamle,  gamle  Kone;  de  vare  Oldeforældre  og  skulde  snart  holde 
deres  Guldbryllup,  men  de  kunde  ikke  rigtig  huske  Datoen,  og 
Hyldemor  sad  i  Træet  og  saa  saa  fornøjet  ud,  ligesom  her. 
»Jeg  veed  nok,  naar  det  er  Guldbryllup!«  sagde  hun,  men  de 
hørte  det  ikke,  de  talte  om  de  gamle  Dage. 

»Ja,  kan  du  huske,«  sagde  den  gamle  Sømand,  »den  Gang 
vi  vare  ganske  smaa  Unger  og  løb  og  legede;  det  var  netop  i 
den  samme  Gaard,  hvor  vi  nu  sidde,  og  vi  stak  Pinde  i 
Jorden  og  gjorde  en  Have.« 

»Ja,«  sagde  den  gamle  Kone,  »det  husker  jeg  godt!  og  vi 
vandede  Pindene,  og  en  af  dem  var  en  Hyldepind,  den  satte 
Rod,  skød  grønne  Skud  og  er  nu  bleven  til  det  store  Træ,  vi 
gamle  Mennesker  sidde  under.« 

»Ja  vist!«  sagde  han,  »og  derhenne  i  Krogen  stod  en 
Vandballe;  der  flød  mit  Fartøj,  jeg  havde  selv  skaaret  det; 
hvor  det  kunde  sejle!  men  jeg  kom  rigtignok  snart  anderledes 
ud  at  sejle!« 

»Ja,  men  først  gik  vi  i  Skole  og  lærte  noget!«  sagde  hun, 
»og  saa  ble  ve  vi  konfirmerede;  vi  græd  begge  to;  men  om 
Eftermiddagen  gik  vi  Haand  i  Haand  op  paa  »Rundetaarn« 
og  saa  ud  i  Verden  over  Kjøbenhavn  og  Vandet;  saa  gik  vi 
paa  Frederiksberg,  hvor  Kongen  og  Dronningen  i  deres  præg- 
tige Baade  sejlede  om  i  Kanalerne.« 

»Men  jeg  kom  rigtignok  anderledes  til  at  sejle,  og  det  i 
mange  Aar,  langt  bort  paa  de  store  Rejser!« 

»Ja,  jeg  græd  tit  for  dig!«  sagde  hun,  »jeg  troede,  du  var 
død  og  borte  og  skulde  ligge  og  pjanke  dernede  i  det  dybe 
Vand!  Mangen  Nat  stod  jeg  op  og  saa,  om  Fløjen  drejede 
sig;  ja,  den  drejede  sig  nok,  men  du  kom  ikke!  jeg  husker  saa 
tydelig,  hvorledes  det  skyllede  ned  en  Dag,  Skraldemanden  kom 
udenfor,  hvor  jeg  tjente,  jeg  kom  ned  med  Fjerdingen  og  blev 
staaende  ved  Døren;  hvor  det  var  et  fælt  Vejr;  og  ligesom  jeg 
stod  der,  var  Postbudet  ved  Siden  af  mig  og  gav  mig  et  Brev; 

det  var  fra  dig;  ja,  hvor  det  havde  rejst  om!  jeg  foer  lige  i 
det  og  læste;  jeg  lo,  og  jeg  græd;  jeg  var  saa  glad!  der  stod, 
at  du  var  i  de  varme  Lande,  hvor  Kaffebønnerne  gro!  hvor 
det  maa  være  et  velsignet  Land !  Du  fortalte  saa  meget,  og 
jeg  saa  det  alt  sammen,  medens  Regnen  skyllede  ned,  og  jeg 
stod  med  Fjerdingen.  I  det  samme  var  der  en,  som  tog  mig 
om  Livet  —  — « 

» —  Ja,  men  du  gav  ham  et  godt  Slag  paa  Øret,  saa  det 
klaskede  efter.« 

»Jeg  vidste  jo  ikke,  at  det  var  dig!  Du  var  kommen  lige 
saa  tidligt  som  dit  Brev;  og  du  var  saa  køn,  —  det  er  du 
da  endnu,  —  du  havde  et  langt,  gult  Silkelommetørklæde  i 
Lommen  og  en  blank  Hat  paa;  du  var  saa  fin.  Gud,  hvor 
det  dog  var  et  Vejr,  og  hvor  Gaden  saa  ud!« 

»Saa  bleve  vi  gifte!«  sagde  han,  »husker  du?  og  saa  da 
vi  fik  den  første  lille  Dreng  og  saa  Marie  og  Niels  og 
Peter  og  Hans  Christian!« 

»Ja,  og  hvor  de  alle  sammen  ere  voksede  op  og  blevne 
skikkelige  Mennesker,  hvem  alle  holde  af!« 

»Og  deres  Børn  igen,  de  have  faaet  smaa!«  sagde  den 
gamle  Matros;  »ja,  det  er  Børnebørnsbørn,  der  er  Krummer 
i !  —  det  var  jo  dog,  synes  mig,  paa  denne  Tid  af  Aaret,  vi 
holdt  Bryllup  — !« 

»Ja,  just  i  Dag  er  det  Guldbryllupsdagen!«  sagde  Hylde- 
mor og  stak  Hovedet  lige  ind  imellem  de  to  gamle,  og  de 
troede,  at  det  var  Nabokonen,  der  nikkede;  de  saa  paa  hin- 
anden og  holdt  hinanden  i  Hænderne;  lidt  efter  kom  Børn  og 
Børnebørn;  de  vidste  godt,  at  det  var  Guldbryllupsdagen,  de 
havde  allerede  i  Morges  gratuleret,  men  det  var  glemt  af  de 
gamle,  medens  de  huskede  saa  godt  alt,  hvad  der  var  sket  for 
mange  Aar  tilbage;  og  Hyldetræet  duftede  saa  stærkt,  og 
Solen,  som  var  ved  at  gaa  ned,  skinnede  de  to  gamle  lige  ind 
i  Ansigtet;  de  saa  begge  to  saa  rødmussede  ud,  og  det  mindste 
af  Børnebørnene  dansede  rundt  om  dem  og  raabte  nok  saa 
lyksalig,  at  i  Aften  skulde  der  være  rigtig  Stads,  de  skulde 
have  varme  Kartofler;  og  Hyldemor  nikkede  i  Træet  og 
raabte  Hurra  med  alle  de  andre.«  — 

—  »Men  det  var  jo  intet  Eventyr!«  sagde  den  lille  Dreng, 
som  hørte  det  fortælle. 

»Ja,  det  maa  du  forstaa!«  sagde  han,  som  fortalte,  »men 
lad  os  spørge  Hyld  em  or!« 

»Det  var  intet  Eventyr!«  sagde  Hyldemor,  »men  nu 
kommer  det!  Ud  af  det  virkelige  vokser  just  det  forunderligste 
Eventyr;  ellers  kunde  jo  min  dejlige  Hyldebusk  ikke  være 
sprungen  ud  af  Tepotten;«  og  saa  tog  hun  den  lille  Dreng  ud 
af  Sengen,  lagde  ham  ved  sit  Bryst,  og  Hyldegrenene,  fulde  af 
Blomster,  slog  sammen  omkring  dem,  de  sad  som  i  det  tætteste 
Lysthus,  og  det  fløj  med  dem  gennem  Luften,  det  var  saa 
mageløst  dejligt.  Hyldemor  var  med  eet  bleven  en  lille, 
nydelig  Pige,  men  Kjolen  var  endnu  af  samme  grønne,  hvid- 
blomstrede  Tøj,  som  Hyldemor  havde  baaret;  paa  Brystet 
havde  hun  en  virkelig  Hyldeblomst,  om  sit  gule,  krøllede  Haar 
en  hel  Krans  af  Hyldeblomster;  hendes  Øjne  vare  saa  store, 
saa  blaa,  oh,  hun  var  saa  velsignet  at  se  paa !  Hun  og  Drengen 
kyssedes,  og  saa  vare  de  i  lige  Alder  og  af  lige  Lyst. 

De  gik  Haand  i  Haand  ud  af  Løvhytten  og  stod  nu  i 
Hjemmets  smukke  Blomsterhave;  ved  den  friske  Græsplet  var 
Faderens  Stok  tøjret  til  en  Pind;  for  de  smaa  var  der  Liv  i 
Stokken ;  saa  snart  de  satte  sig  skrævs  over  den,  forvandlede  sig 
den  blanke  Knap  til  et  prægtigt,  vrinskende  Hoved,  den  lange, 
sorte  Manke  flagrede,  fire  slanke,  stærke  Ben  skød  ud;  Dyret 
var  stærkt  og  væligt;  i  Galop  foer  de  rundt  om  Græspletten: 
hussa!  —  »Nu  ride  vi  mange  Mile  bort!«  sagde  Drengen; 
»vi  ride  til  Herregaarden,  hvor  vi  vare  i  Fjor!«  og  de  red  og 
red  Græspletten  rundt;  og  altid  raabte  den  lille  Pige,  der,  som 
vi  vide,  var  ingen  anden  end  Hyldemor:  »Nu  ere  vi  paa 
Landet!  ser  du  Bondens  Hus  med  den  store  Bagerovn,  der 
synes  et  kæmpestort  Æg  i  Muren  ud  mod  Vejen;  Hyldetræet 
hælder  sine  Grene  hen  over  den,  og  Hanen  gaar  og  skraber 
for  Hønsene,  se,  hvor  den  bryster  sig!  —  nu  ere  vi  ved 
Kirken !  den  ligger  højt  paa  Bakken  mellem  de  store  Egetræer, 
hvoraf  det  ene  er  halvt  gaaet  ud!  —  nu  ere  vi  ved  Smedien, 
hvor  Ilden  brænder,  og  de  halvnøgne  Mænd  slaa  med  Ham- 
meren,   saa   Gnisterne   flyve  vidt    omkring.     Af  Sted,    af  Sted 

til  den  prægtige  Herregaard!«  og  alt,  hvad  den  lille  Pige,  der 
sad  bag  paa  Stokken,  sagde,  det  fløj  ogsaa  forbi;  Drengen 
saa  det,  og  dog  kom  de  kun  Græspletten  rundt.  Saa  legede 
de  i  Sidegangen  og  ridsede  i  Jorden  en  lille  Have,  og  hun  tog 
Hyldeblomsten  af  sit  Haar,  plantede  den,  og  den  vokste,  akkurat 
ligesom  det  var  sket  for  de  gamle  Folk  i  Nyboder,  den  Gang 
de  vare  smaa,  og  som  der  tidligere  er  fortalt  om.  De  gik 
Haand  i  Haand,  ligesom  de  gamle  Folk  havde  gjort  det  som 
Børn,  men  ikke  op  paa  det  runde  Taarn,  eller  til  Frede- 
riksberghave, nej,  den  lille  Pige  tog  Drengen  om  Livet, 
og  saa  fløj  de  vidt  omkring  i  hele  Danmark,  og  det  var  Vaar, 
og  det  blev  Sommer,  og  det  var  Høst,  og  det  blev  Vinter,  og 
tusinde  Billeder  afspejlede  sig  i  Drengens  Øjne  og  Hjerte, 
og  altid  sang  den  lille  Pige  for  ham:  »Det  vil  du  aldrig 
glemme!«  og  paa  den  hele  Flugt  duftede  Hyldetræet  saa  sødt 
og  saa  dejligt;  han  mærkede  vel  Roserne  og  de  friske  Bøge, 
men  Hyldetræet  duftede  endnu  mere  forunderligt,  thi  dets 
Blomster  hang  ved  den  lille  Piges  Hjerte,  og  til  det  hældede 
han  i  Flugten  tit  sit  Hoved. 

»Her  er  dejligt  i  Vaar  en!«  sagde  den  lille  Pige,  og  de 
stod  i  den  nys  udsprungne  Bøgeskov,  hvor  den  grønne  Bukkar 
duftede  for  deres  Fødder,  og  de  blegrøde  Anemoner  saa  saa 
dejlige  ud  i  det  grønne.  »Oh,  var  det  altid  Vaar  i  den  duf- 
tende danske  Bøgeskov!« 

»Her  er  dejligt  i  Sommeren!«  sagde  hun,  og  de  toer 
forbi  gamle  Herregaarde  fra  Riddertiden,  hvor  de  røde  Mure 
og  takkede  Gavle  spejlede  sig  i  Kanalerne,  hvor  Svanerne 
svømmede  og  kiggede  op  i  de  gamle,  kølige  Alleer.  Paa  Marken 
bølgede  Kornet,  ligesom  det  var  en  Sø,  Grøfterne  stod  med 
røde  og  gule  Blomster,  Gærderne  med  vild  Humle  og  blom- 
strende Konvolvuli;  og  om  Aftenen  steg  Maanen  op,  rund 
og  stor,  Høstakkene  paa  Engene  duftede  saa  sødt.  »Det 
glemmes  aldrig!« 

»Her  er  dejligt  i  Efteraaret!«  sagde  den  lille  Pige,  og 
Luften  blev  dobbelt  saa  høj  og  blaa,  Skoven  fik  de  dejligste 
Farver  af  rødt,  gult  og  grønt,  Jagthundene  foer  af  Sted,  hele 
Skarer  Fuglevildt  fløj  skrigende   hen   over  Kæmpehøjen,    hvor 

Brombærranken  hang  om  de  gamle  Stene;  Havet  var  sort- 
blaat  med  hvide  Sejlere,  og  i  Loen  sad  gamle  Koner,  Piger 
og  Børn  og  pillede  Humle  i  et  stort  Kar;  de  unge  sang  Viser, 
men  de  gamle  fortalte  Eventyr  om  Nisser  og  Trolde.  »Bedre 
kunde  der  ikke  være!« 

»Her  er  dejligt  i  Vinteren!«  sagde  den  lille  Pige,  og  alle 
Træer  stod  med  Rimfrost,  de  saa  ud  som  hvide  Koraller, 
Sneen  knirkede  under  Fødderne,  som  om  man  altid  havde 
ny  Støvler  paa,  og  fra  Himlen  faldt  det  ene  Stjerneskud  efter 
det  andet.  I  Stuen  tændtes  Juletræet,  der  var  Foræringer  og 
godt  Humør;  paa  Landet  klang  Fiolen  i  Bondens  Stue,  Æble- 
skiver fløj  i  Grams;  selv  det  fattigste  Barn  sagde:  »Det  er 
dog  dejligt  om  Vinteren!« 

Ja,  det  var  dejligt!  og  den  lille  Pige  viste  alting  til  Dren- 
gen, og  altid  duftede  Hyldetræet,  og  altid  vajede  det  røde 
Flag  med  det  hvide  Kors,  Flaget,  hvorunder  den  gamle  Sø- 
mand i  Nyboder  havde  sejlet!  —  og  Drengen  blev  Knøs,  og 
han  skulde  ud  i  den  vide  Verden,  langvejs  bort  til  de  varme 
Lande,  hvor  Kaffen  gror;  men  i  Afskeden  tog  den  lille  Pige 
en  Hyldeblomst  af  sit  Bryst,  gav  ham  den  at  gemme,  og  den 
blev  lagt  i  Psalmebogen,  og  altid  i  fremmed  Land,  naar  han 
aabnede  Bogen,  var  det  just  paa  det  Sted,  hvor  Erindrings- 
blomsten  laa,  og  jo  mere  han  saa  paa  den,  des  friskere 
blev  den;  han  ligesom  følte  en  Duft  fra  de  danske  Skove,  og 
tydeligt  saa  han  mellem  Blomsterbladene  den  lille  Pige  titte 
frem  med  sine  klare  blaa  Øjne,  og  hun  hviskede  da:  »Her 
er  dejligt  i  Vaar,  i  Sommer,  i  Høst  og  Vinter!«  og  hundrede 
Billeder  gled  gennem  hans  Tanker. 

Saaledes  gik  mange  Aar,  og  han  var  nu  en  gammel  Mand 
og  sad  med  sin  gamle  Kone  under  et  blomstrende  Træ;  de 
holdt  hinanden  i  Hænderne,  ligesom  Oldefader  og  Oldemoder 
gjorde  det  ude  i  Nyboder,  og  de  talte,  ligesom  de,  om  de 
gamle  Dage  og  om  Guldbrylluppet;  den  lille  Pige  med  de 
blaa  Øjne  og  med  Hyldeblomsterne  i  Haaret  sad  oppe  i 
Træet,  nikkede  til  dem  begge  to  og  sagde:  »I  Dag  er  det 
Guldbryllupsdag!«  og  saa  tog  hun  to  Blomster  af  sin  Krans, 
kyssede  paa  dem,   og   de   skinnede  først  som  Sølv,   saa   som 

Guld,  og  da  hun  lagde  dem  paa  de  gamle  Folks  Hoveder, 
blev  hver  Blomst  lil  en  Guldkrone;  der  sad  de  begge  to  som 
en  Konge  og  en  Dronning,  under  del  duftende  Træ,  der 
ganske  og  aldeles  saa  ud  som  et  Hyldetræ,  og  han  fortalte 
sin  gamle  Kone  Historien  om  Hyldemor,  saaledes  som  den 
var  fortalt  ham,  da  han  var  en  lille  Dreng,  og  de  syntes 
begge  to,  at  der  var  saa  meget  i  den,  som  lignede  deres  egen, 
og  det,  der  lignede,  det  syntes  de  bedst  om. 

»Ja,  saaledes  er  det!«  sagde  den  lille  Pige  i  Træet,  »nogle 
kalde  mig  Hyldemor,  andre  kalde  mig  Dryade,  men  egentlig 
hedder  jeg  Erindring;  det  er  mig,  der  sidder  i  Træet,  som 


vokser  og  vokser,  jeg  kan  huske,  jeg  kan  fortælle!  Lad  mig 
se,  om  du  har  din  Blomst  endnu!« 

Og  den  gamle  Mand  aabnede  sin  Psalmebog,  der  laa 
Hyldeblomsten,  saa  frisk,  som  den  nylig  var  lagt  deri,  og 
Erindringen  nikkede,  og  de  to  gamle  med  Guldkrone  paa 
sad  i  den  røde  Aftensol;  de  lukkede  Øjnene,  og  —  og  — ,  ja 
saa  var  Eventyret  ude!« 

Den  lille  Dreng  laa  i  sin  Seng,  han  vidste  ikke,  om  han 
havde  drømt,  eller  om  han  havde  hørt  det  fortælle;  Tepotten 
stod  paa  Bordet,  men  der  vokste  intet  Hyldetræ  ud  af  den, 
og  den  gamle  Mand,  som  havde  fortalt,  var  lige  ved  at  gaa 
ud  af  Døren,  og  det  gjorde  han. 

»Hvor  det  var  dejligt!«  sagde  den  lille  Dreng.  »Moder,  jeg 
har  været  i  de  varme  Lande!« 

»Ja,  det  tror  jeg  nok!«  sagde  Moderen,  »naar  man  faar 
lo  svingende  Kopper  Hyldele  til  Livs,  saa  kommer  man  nok 
til  de  varme  Lande!«  —  og  hun  dækkede  godt  til  om  ham, 
at  han  ikke  skulde  forkøle  sig.  »Du  har  nok  sovet,  medens 
jeg  sad  og  skændtes  med  ham,  om  det  var  en  Historie  eller 
et  Eventyr!« 

»Og  hvor  er  Hyldemor?«   spurgte  Drengen. 

»Hun  er  paa  Tepotten!«  sagde  Moderen,  »og  der  kan  hun 
blive!« 


20* 


Stoppenaalen. 


Der  var  engang  en  Stoppenaal,  der  var  saa  fin  paa  det,  at 
hun  bildte  sig  ind,  at  hun  var  en  Synaal. 

»Ser  nu  bare  til,  hvad  I  holde  paa!«  sagde  Stoppenaalen 
til  Fingrene,  der  tog  den  frem.  »Tab  mig  ikke!  falder  jeg 
paa  Gulvet,  er  jeg  i  Stand  til  aldrig  at  findes  igen,  saa  fin 
er  jeg!« 

»Der  er  Maade  med!«  sagde  Fingrene,  og  saa  klemte  de 
hende  om  Livet. 

»Ser  I,  jeg  kommer  med  Suite!«  sagde  Stoppenaalen,  og 
saa  trak  den  en  lang  Traad  efter  sig,  men  som  dog  ikke 
havde  Knude. 

Fingrene  styrede  Naalen  lige  mod  Kokkepigens  Tøffel, 
hvor  Overlæderet  var  revnet,  og  nu  skulde  det  sys  sammen. 

»Det  er  nedrigt  Arbejde!«  sagde  Stoppenaalen.  »Jeg  gaar 
aldrig  igennem,  jeg  knækker!  jeg  knækker!«  —  og  saa  knak 
hun.  »Sagde  jeg  det  ikke  nok!«  sagde  Stoppenaalen,  »jeg  er 
for  fin!« 

»Nu  duer  hun  ikke   til   noget,«    mente  Fingrene,   men   de 

maalte  dog  holde  fast,  Kokkepigen  dryppede  Lak  paa  hende 
og  stak  hende  saa  foran  i  sit  Tørklæde. 

»Se,  nu  er  jeg  en  Brystnaal!«  sagde  Sloppenaalen;  »jeg 
vidste  nok,  at  jeg  kom*  til  Ære;  naar  man  er  noget,  bliver 
man  altid  til  noget!«  og  saa  lo  hun  indvendig,  for  man  kan 
aldrig  se  udvendig  paa  en  Stoppenaal,  at  den  ler;  der  sad 
hun  nu  saa  stolt,  som  om  hun  kørte  i  Karet,  og  saa  til  alle 
Sider. 

»Maa  jeg  have  den  Ære  at  spørge,  om  De  er  af  Guld?« 
spurgte  hun  Knappenaalen,  som  var  Nabo.  »De  har  et 
dejligt  Udseende  og  Deres  eget  Hoved,  men  lille  er  det!  De 
maa  se  til,  at  det  vokser  ud,  thi  man  kan  ikke  alle  lakkes 
paa  Enden!«  og  saa  rejste  Stoppenaalen  sig  saa  stolt  i  Vejret, 
at  hun  gik  af  Tørklædet  og  i  Vadsken,  just  som  Kokkepigen 
skyllede  ud. 

»Nu  gaa  vi  paa  Rejse!«  sagde  Stoppenaalen;  »bare  jeg 
ikke  bliver  borte!«   men  det  blev  hun. 

»Jeg  er  for  fin  for  denne  Verden,«  sagde  hun,  da  hun 
sad  i  Rendestenen.  »Jeg  har  min  gode  Bevidsthed,  og  det  er 
altid  en  lille  Fornøjelse!«  og  saa  holdt  Stoppenaalen  sig  rank 
og  tabte  ikke  sit  gode  Humør. 

Og  der  sejlede  alle  Slags  hen  over  den,  Pinde,  Straa, 
Stumper  af  Aviser.  »Se,  hvor  de  sejle!«  sagde  Stoppenaalen. 
»De  veed  ikke  hvad  der  stikker  under  dem!  jeg  stikker!  jeg 
sidder  her.  Se,  der  gaar  nu  en  Pind,  den  tænker  paa  ingen- 
ting i  Verden  uden  paa  »Pind«,  og  det  er  den  selv;  der 
flyder  et  Straa,  se,  hvor  det  svajer,  se,  hvor  det  drejer;  tænk 
ikke  saa  meget  paa  dig  selv,  du  kunde  støde  dig  paa  Bro- 
stenene! —  der  flyder  en  Avis!  —  glemt  er  det,  som  slaar  i 
den,  og  dog  breder  den  sig!  —  Jeg  sidder  taalmodig  og  stille! 
jeg  veed  hvad  jeg  er,  og  det  bliver  jeg!« 

En  Dag  var  der  noget,  der  skinnede  saa  dejligt  tæt  ved, 
og  saa  troede  Stoppenaalen,  at  det  var  en  Diamant,  men  det 
var  et  Flaskeskaar,  og  da  det  skinnede,  saa  talte  Stoppe- 
naalen til  det  og  gav  sig  til  Kende  som  Brystnaal.  »De  er 
nok   en   Diamant!«    —    »Ja,    jeg   er   saadant   noget!«    og   saa 

troede  den  ene  om  den  anden,  at  de  vare  rigtig  kostbare,  og 
saa  talte  de  om,  hvor  hovmodig  Verden  var. 

»Ja,  jeg  har  boet  i  en  Æske  hos  en  Jomfru,«  sagde 
Stoppenaalen,  »og  den  Jomfru  var  Kokkepige;  hun  havde 
paa  hver  Haand  fem  Fingre,  men  noget  saa  indbildsk,  som 
de  fem  Fingre,  har  jeg  ikke  kendt,  og  saa  vare  de  kun  til 
for  at  holde  mig,   tage  mig  af  Æske  og  lægge  mig  i  Æske.« 

»Var  der  Glans  ved  dem?«   spurgte  Flaskeskaaret. 

»Glans!«  sagde  Stoppenaalen,  »nej,  der  var  Hovmod!  De 
vare  fem  Brødre,  alle  fødte  »Fingre«,  de  holdt  sig  ranke  op 
til  hverandre,  skønt  af  forskellig  Længde;  den  yderste  af 
dem,  Tommeltot,  var  kort  og  tyk,  han  gik  uden  for  Ge- 
ledet,  og  saa  havde  han  kun  eet  Knæk  i  Ryggen,  han  kunde 
kun  bukke  een  Gang,  men  han  sagde,  at  blev  han  hugget  af 
et  Menneske,  saa  var  hele  det  Menneske  spoleret  for  Krigs- 
tjeneste. Slikpot  kom  i  sødt  og  surt,  pegede  paa  Sol  og 
Maane,  og  det  var  ham,  der  klemte,  naar  de  skrev;  Lange- 
mand saa  de  andre  over  Hovedet;  Guldbrand  gik  med 
Guldring  om  Maven,  og  lille  Per  Spillemand  bestilte  ikke 
noget,  og  deraf  var  han  stolt.  Pral  var  det,  og  Pral  blev  det, 
og  saa  gik  jeg  i  Vadsken!« 

»Og  nu  sidde  vi  og  glinse!«  sagde  Glasskaarel.  I  det 
samme  kom  der  mere  Vand  i  Rendestenen,  den  strømmede 
over  alle  Bredder  og  rev  Glasskaaret  med  sig. 

»Se,  nu  blev  det  forfremmet!«  sagde  Stoppenaalen,  »jeg 
bliver  siddende,  jeg  er  for  fin,  men  det  er  min  Stolthed,  og 
den  er  agtværdig!«  og  saa  sad  den  rank  og  havde  mange 
Tanker. 

»Jeg  skulde  næslen  tro,  at  jeg  er  født  af  en  Solslraale, 
saa  fin  er  jeg;  synes  jeg  ikke  ogsaa,  at  Solen  altid  søger 
mig  under  Vandet.  Ak,  jeg  er  saa  lin,  at  min  Moder  ikke 
kan  finde  mig;  havde  jeg  mit  gamle  Øje,  som  knak,  saa  tror 
jeg,  at  jeg  kunde  græde!  —  skjønt  jeg  gjorde  det  ikke  — 
eræde  det  er  ikke  fint.« 

o 

En  Dag  laa  der  nogle  Gadedrenge  og  ragede  i  Rende- 
stenen, hvor  de  fandt  gamle  Søm,  Skillinger  og  saadant  noget. 
Det  var  Griseri,  men  del  var  nu  deres  Fornøjelse. 

»Av!«  sagde  den  ene,  han  stak  sig  paa  Stoppenaalen.  »Det 
er  ogsaa  en  Fyr!« 

»Jeg  er  ingen  Fyr,  jeg  er  en  Frøken!«  sagde  Stoppenaalen, 
men  ingen  hørte  det;  Lakket  var  gaaet  af  den,  og  sort  var 
den  bleven,  men  sort  gør  tyndere,  og  saa  troede  den,  at  den 
var  endnu   finere  end  før. 

»Der  kommer  en  Æggeskal  sejlende!«  sagde  Drengene,  og 
saa  stak  de  Stoppenaalen  fast  i  Skallen. 

»Hvide  Vægge  og  selv  sort!«  sagde  Stoppenaalen,  »det 
klæder!  saa  kan  man  dog  se  mig!  —  bare  jeg  ikke  bliver 
søsyg,  for  saa  knækker  jeg  mig!«  men  den  blev  ikke  søsyg, 
og  den  knak  sig  ikke. 

»Det  er  godt  mod  Søsyge  at  have  Staalmave  og  saa 
altid  huske  paa,  at  man  er  lidt  mere  end  et  Menneske!  nn 
er  mit  gaaet  over!  jo  finere  man  er,  desto  mere  kan  man 
holde  nd.« 

»Krask!«  sagde  Æggeskallen,  der  gik  et  Vognmandslæs 
over  den.  »Hn,  hvor  det  klemmer! «  sagde  Stoppenaalen,  »nn 
bliver  jeg  dog  søsyg!  jeg  knækker!  jeg  knækker!«  men  den 
knak  ikke,  skønt  der  gik  et  Vognmandslæs  over,  den  laa  paa 
langs  —  og  der  kan  den  blive  liggende! 


A 


Klokken. 


Om  Aftenen,  i  de  snævre  Gader  i  den  store  By,  naar  Solen 
gik  ned,  og  Skyerne  skinnede  som  Guld  oppe  mellem 
Skorstenene,  hørte  tit  snart  den  ene,  snart  den  anden,  en 
underlig  Lyd  ligesom  Klangen  af  en  Kirkeklokke,  men  det 
var  kun  et  Øjeblik,  den  hørtes,  for  der  var  saadan  en  Rum- 
len med  Vogne  og  saadan  en  Raaben,  og  det  forstyrrer.  »Nu 
ringer  Aftenklokken!«   sagde  man,   »nu  gaar  Solen  ned!« 

De,  som  gik  uden  for  Byen,  hvor  Husene  laa  længere  fra 
hverandre  med  Haver  og  smaa  Marker,  saa  Aftenhimlen 
endnu  prægtigere  og  hørte  langt  stærkere  Klangen  af  Klokken; 
det  var,  som  kom  Lyden  fra  en  Kirke  dybt  inde  i  den  stille, 
duftende  Skov;  og  Folk  saa  derhen  og  bleve  ganske  høj- 
tidelige. — 

Nu  gik  mange  Tider,  den  ene  sagde  til  den  anden:  »Mon 
der  er  en  Kirke  derude  i  Skoven?  Den  Klokke  har  dog  en 
underlig,  dejlig  Klang;  skulle  vi  ikke  tage  derud  og  se  lidt 
nærmere  paa  den.«  Og  de  rige  Folk  de  kørte,  og  de  fattige 
de  gik,  men  Vejen  blev  dem  saa  underlig  lang,  og  da  de 
kom   til   en   hel   Del   Piletræer,   der  vokste  ved   Udkanten   af 

Skoven,  saa  satte  de  sig  der  og  saa  op  i  de  lange  Grene  og 
troede,  at  de  vare  rigtigt  i  det  grønne;  Konditoren  inde  fra 
Byen  kom  derud  og  slog  sit  Telt  op,  og  saa  kom  der  nok  en 
Konditor,  og  han  hængte  en  Klokke  op  lige  over  sit  Telt,  og 
det  en  Klokke,  som  var  tjæret  for  at  kunne  taale  Regnen,  og 
Knebelen  manglede.  Naar  saa  Folk  tog  hjem  igen,  sagde  de, 
at  det  havde  været  saa  romantisk,  og  det  betyder  noget  ganske 
uden  for  Tevand.  Tre  Personer  forsikrede,  at  de  vare  trængte 
ind  i  Skoven,  lige  til  hvor  den  endte,  og  de  havde  altid  hørt 
den  underlige  Klokkeklang,  men  det  var  for  dem,  ligesom 
den  kom  inde  fra  Byen;  den  ene  skrev  en  hel  Vise  derom 
og  sagde,  at  Klokken  klang  som  en  Moders  Stemme  til  et 
kært,  klogt  Barn,  ingen  Melodi  var  dejligere  end  Klokkens 
Klang. 

Landets  Kejser  blev  ogsaa  opmærksom  derpaa  og  lovede, 
at  den,  som  rigtig  kunde  opdage,  hvorfra  Lyden  kom,  skulde 
faa  Titel  af  »Verdens  Klokker«  og  det  selv  om  det  ikke  var 
en  Klokke. 

Nu  gik  da  mange  til  Skoven  for  det  gode  Levebrøds 
Skyld,  men  der  var  klin  een,  som  kom  hjem  med  et  Slags 
Forklaring;  ingen  havde  været  dybt  nok  inde,  og  han  da  ikke 
heller,  men  han  sagde  dog,  at  Klokkelyden  kom  fra  en  meget 
stor  Ugle  i  et  hult  Træ;  det  var  saadan  en  Visdomsugle,  som 
idelig  slog  sit  Hoved  mod  Træet,  men  om  Lyden  kom  fra 
dens  Hoved  eller  fra  den  hule  Stamme,  det  kunde  han  ikke 
endnu  med  Bestemthed  sige,  og  saa  blev  han  ansat  som 
Verdens  Klokker  og  skrev  hvert  Aar  en  lille  Afhandling  om 
Uglen;  men  lige  meget  vidste  man. 

Nu  var  det  just  en  Konfirmationsdag,  Præsten  havde  talt 
saa  smukt  og  inderligt;  Konfirmanderne  havde  været  saa  be- 
vægede, det  var  en  vigtig  Dag  for  dem,  de  bleve  fra  Børn 
med  eet  til  voksne  Mennesker,  Barnesjælen  skulde  nu  lige- 
som flyve  over  i  en  forstandigere  Person.  Det  var  det  dejligste 
Solskin,  Konfirmanderne  gik  ud  af  Byen,  og  fra  Skoven  klang 
forunderlig  stærkt  den  store,  ubekendte  Klokke.  De  fik  lige 
straks  saadan  en  Lyst  til  at  komme  der,  og  det  alle  paa  tre 
nær,  den  ene  af  dem  skulde  hjem  og  prøve  sin  Balkjole,  for 

det  var  just  den  Kjole  og  det  Bal,  der  var  Skyld  i,  at  hun 
var  bleven  konfirmeret  denne  Gang,  for  ellers  var  hun  ikke 
kommen  med;  den  anden  var  en  fattig  Dreng,  som  havde 
laant  sin  Konfirmationskjole  og  Støvlerne  hos  Værtens  Søn, 
og  dem  maatte  han  levere  af  paa  bestemt  Klokkeslet;  den 
tredie  sagde,  at  han  aldrig  gik  noget  fremmed  Sted,  uden 
hans  Forældre  vare  med,  og  at  han  altid  havde  været  et 
artigt  Barn,  og  det  vilde  han  blive  selv  som  Konfirmand,  og 
det  skal  man  ikke  gøre  Nar  af;  —  men  det  gjorde  de. 

Tre  af  dem  gik  altsaa  ikke  med;  de  andre  travede  af 
Sted;  Solen  skinnede,  og  Fuglene  sang,  og  Konfirmanderne 
sang  med  og  holdt  hverandre  i  Hænderne,  for  de  havde  jo 
ikke  faaet  Embeder  endnu  og  vare  alle  Konfirmander  for 
Vor  Herre. 

Men  snart  bleve  to  af  de  mindste  trætte,  og  saa  vendte 
de  to  om  til  Byen  igen;  to  Smaapiger  satte  sig  og  bandt 
Kranse,  de  kom  heller  ikke  med,  og  da  de  andre  naaede 
Piletræerne,  hvor  Konditoren  boede,  saa  sagde  de:  »Se  saa, 
nu  ere  vi  herude;  Klokken  er  jo  egentlig  ikke  til,  den  er  bare 
saadant  noget,  man  bilder  sig  ind!« 

Da  lød  i  det  samme  dybt  i  Skoven  Klokken  saa  sødt  og 
højtideligt,  at  fire,  fem  bestemte  sig  til  dog  at  gaa  noget 
længere  ind  i  Skoven.  Den  var  saa  tæt,  saa  løvfuld,  det  var 
ordentligt  besværligt  at  komme  frem,  Skovmærker  og  Ane- 
moner vokste  næsten  alt  for  højt,  blomstrende  Konvolvuli 
og  Brombærranker  hang  i  lange  Guirlander  fra  Træ  til  Træ, 
hvor  Nattergalen  sang,  og  Solstraalerne  legede;  oh,  det  var 
saa  velsignet,  men  det  var  ingen  Vej  at  gaa  for  Pigerne,  de 
vilde  faaet  Klæderne  revne  itu.  Der  laa  store  Klippeblokke, 
begroede  med  Mos  af  alle  Farver,  det  friske  Kildevand  piblede 
frem,  og  underligt  sagde  del  ligesom   »kluk,  kluk!« 

»Det  skulde  dog  ikke  være  Klokken!«  sagde  en  af  Kon- 
firmanderne og  lagde  sig  ned  og  hørte  efter.  »Det  maa  man 
rigtig  studere!«   og  saa  blev  han  og  lod  de  andre  gaa. 

De  kom  til  et  Hus  af  Bark  og  Grene,  et  stort  Træ  med 
vilde  Æbler  hældede  sig  hen  over  det,  som  vilde  det  ryste 
hele  sin  Velsignelse  ud  over  Taget,  der  blomstrede  med  Roser; 

de  lange  Grene  laa  lige  hen  om  Gavlen,  og  paa  den  hang 
en  lille  Klokke.  Skulde  det  være  den,  man  havde  hørt?  Ja, 
derom  vare  de  alle  enige,  paa  een  nær;  han  sagde,  at  den 
Klokke  var  for  lille  og  fin  til  at  kunne  høres  saa  langt  borte, 
som  de  havde  hørt  den,  og  at  det  var  ganske  andre  Toner, 
som  saaledes  rørte  et  Menneskehjerte;  han,  som  talte,  var  en 
Kongesøn,  og  saa  sagde  de  andre:  »Saadan  en  vil  nu  altid 
virre  klogere.« 

Saa  lod  de  ham  gaa  alene,  og  alt  som  han  gik,  blev  hans 
Bryst  mere  og  mere  opfyldt  af  Skovensomheden;  men  endnu 
hørte  han  den  lille  Klokke,  som  de  andre  vare  saa  fornøjede 
med,  og  imellem,  naar  Vinden  bar  fra  Konditoren,  kunde 
han  ogsaa  høre,  hvorledes  der  blev  sunget  til  Tevand;  men 
de  dybe  Klokkeslag  lød  dog  stærkere,  det  var,  ligesom  et 
Orgel  spillede  dertil,  Lyden  kom  fra  venstre,  fra  den  Side, 
paa  hvilken  Hjertet  sidder. 

Nu  raslede  det  i  Busken,  og  der  stod  en  lille  Dreng  foran 
Kongesønnen,  en  Dreng  i  Træsko  og  med  en  Trøje  saa  kort, 
at  man  ret  kunde  se,  hvor  lange  Haandled  han  havde.  De 
kendte  begge  hinanden,  Drengen  var  just  den  af  Konfirman- 
derne, som  ikke  kunde  komme  med,  fordi  han  skulde  hjem 
og  levere  Trøje  og  Støvler  af  til  Værtens  Søn;  det  havde  han 
gjort  og  var  nu,  i  Træsko  og  de  fattige  Klæder,  gaaet  af 
Sted  alene,  thi  Klokken  klang  saa  stærkt,  saa  dybt,  han 
maatte  derud. 

»Saa  kunne  vi  jo  gaa  sammen!«  sagde  Kongesønnen.  Men 
den  fattige  Konfirmand  med  Træskoene  var  ganske  undselig, 
han  trak  paa  de  korte  Trøjeærmer  og  sagde,  han  var  bange 
for,  at  han  ikke  kunde  gaa  saa  rask  med,  desuden  mente 
han,  at  Klokken  maatte  søges  til  højre,  thi  den  Plads  havde 
jo  alt  stort  og  herligt. 

»Ja,  saa  mødes  vi  slet  ikke!«  sagde  Kongesønnen  og  nik- 
kede til  den  fattige  Dreng,  der  gik  ind  i  den  mørkeste,  mest 
tætte  Del  af  Skoven,  hvor  Tornene  rev  hans  fattige  Klæder 
itu  og  Ansigt,  Hænder  og  Fødder  til  Blods.  Kongesønnen 
fik   ogsaa   nogle   gode   Rifter,    men    Solen   skinnede   dog    paa 

hans  Vej,  og  det  er  ham,  vi  nu  følge  med,  for  en  rask  Knøs 
var  han. 

»Klokken  vil  og  maa  jeg  finde!«  sagde  han,  »om  jeg  saa 
skal  gaa  til  Verdens  Ende!« 

De  ækle  Abekatte  sad  oppe  i  Træerne  og  grinte  med  alle 
deres  Tænder.  »Skal  vi  dænge  ham!«  sagde  de,  »skal  vi 
dænge  ham;  han  er  en  Kongesøn!« 

Men  han  gik  ufortrøden  dybere  og  dybere  ind  i  Skoven, 
hvor  der  vokste  de  forunderligste  Blomster;  der  stod  hvide 
Stjernelillier  med  blodrøde  Støvtraade,  himmelblaa  Tulipaner, 
som  gnistrede  i  Vinden,  og  Æbletræer,  hvor  Æblerne  ganske 
og  aldeles  saa  ud  som  store,  skinnende  Sæbebobler;  tænk 
blot,  hvor  de  Træer  maatte  straale  i  Solskinnet.  Rundt  om 
de  dejligste  grønne  Enge,  hvor  Hjort  og  Hind  legede  i  Græsset, 
vokste  prægtige  Ege  og  Bøge,  og  var  et  af  Træerne  revnet  i 
Barken,  saa  vokste  her  Græs  og  lange  Ranker  i  Revnen;  der 
var  ogsaa  store  Skovstrækninger  med  stille  Indsøer,  hvori 
hvide  Svaner  svømmede  og  slog  med  Vingerne.  Kongesønnen 
stod  tit  stille  og  lyttede,  ofte  troede  han,  at  det  var  fra  en 
af  disse  dybe  Søer,  Klokken  klang  op  til  ham,  men  saa 
mærkede  han  dog  nok,  at  det  ikke  var  derfra,  men  endnu 
dybere  inde  i  Skoven,  at  Klokken  klang. 

Nu  gik  Solen  ned,  Luften  skinnede  rød  som  Ild,  det  blev 
saa  stille,  saa  stille  i  Skoven,  og  han  sank  paa  sine  Knæ, 
sang  sin  Aftenpsalme  og  sagde:  »Aldrig  finder  jeg,  hvad  jeg 
søger!  nu  gaar  Solen  ned,  nu  kommer  Natten,  den  mørke 
Nat;  dog  een  Gang  kan  jeg  maaske  endnu  se  den  runde, 
røde  Sol,  før  den  ganske  synker  bag  Jorden;  jeg  vil  stige 
op  paa  Klipperne  der,  de  rejse  sig  i  Højde  med  de  største 
Træer.« 

Og  han  greb  i  Ranker  og  Rødder,  »klatrede  op  ad  de 
vaade  Stene,  hvor  Vandslangerne  snoede  sig,  hvor  Skruptudsen 
ligesom  gøede  ad  ham;  —  men  op  kom  han,  før  Solen  endnu 
ganske  var  nede,  set  fra  denne  Højde;  oh,  hvilken  Pragt! 
Havet,  det  store,  herlige  Hav,  der  væltede  sine  lange  Bølger 
mod  Kysten,  strakte  sig  ud  foran  ham,  og  Solen  stod  som 
et  stort,  skinnende  Alter  derude,  hvor  Hav  og  Himmel  mødtes, 

alt  smeltede  sammen  i  glødende  Farver,  Skoven  sang,  og 
Havet  sang,  og  hans  Hjerte  sang  med,  den  hele  Natur  var 
en  stor,  hellig  Kirke,  hvori  Træer  og  svævende  Skyer  vare 
Pillerne,  Blomster  og  Græs  det  vævede  Fløjls  Klæde,  Himlen 
selv  den  store  Kuppel;  deroppe  slukkedes  de  røde  Farver, 
idet  Solen  forsvandt;  men  Millioner  Stjerner  tændtes,  Millioner 
Diamantlamper  skinnede  da,  og  Kongesønnen  bredte  sine 
Arme  ud  mod  Himlen,  mod  Havet  og  Skoven,  —  og  i  det 
samme  kom,  fra  den  højre  Sidegang,  den  fattige  Konfirmand 
med  de  korte  Ærmer  og  med  Træskoene;  han  var  kommen 
der  lige  saa  tidlig,  kommen  der  ad  sin  Vej,  og  de  løb  hin- 
anden i  Møde  og  holdt  hinanden  i  Hænderne  i  Naturens  og 
Poesiens  store  Kirke,  og  over  dem  klang  den  usynlige,  hel- 
lige Klokke,  salige  Aander  svævede  i  Dans  om  den  til  et 
jublende  Halleluja. 


Elverhøj. 


Der  løb  saa  vimse  nogle  Firben  i  Sprækkerne  paa  et  gam- 
melt Træ;  de  kunde  godt  forstaa  hverandre,  i  or  de  talte 
Firbenesproget. 

»Nej,  hvor  det  rumler  og  brumler  i  den  gamle  Elverhøj!« 
sagde  den  ene  Firben;  »jeg  har  for  del  Spektakel  nu  ikke  i 
to  Nætter  lukket  mine  Øjne,  og  jeg  knude  lige  saa  godt  ligge 
og  have  Tandpine,  for  saa  sover  jeg  heller  ikke!« 

»Der  er  noget  paa  Færde  derinde! «  sagde  den  anden  Fir- 
ben, »Højen  lade  de  staa  paa  fire  røde  Pæle  lige  til  Hanegal, 
der  bliver  ordentlig  luftet  ud,  og  Elverpigerne  have  lært  ny 
Danse,  som  der  trampes  i.    Der  er  noget  paa  Færde!« 

»Ja,  jeg  har  talt  med  en  Regnorm  af  mit  Bekendtskab,« 
sagde  den  tredie  Firben;  »Regnormen  kom  lige  op  af  Højen, 
hvor  den,  Nætter  og  Dage,  havde  rodet  i  Jorden;  den  havde 
hørt  en  hel  Del,  se  kan  den  jo  ikke,  det  elendige  Dyr,  men 
føle  sig  for  og  høre  efter,  det  forstaar  den.  De  vente  frem- 
mede i  Elverhøj,  fornemme  fremmede,  men  hvem,  vilde  Regn- 
ormen ikke  sige,  eller  han  vidste  det  nok  ikke.  Alle  Lygte- 
mændene ere  tilsagte  for  at  gøre  Fakkeltog,  som  man  kalder 

det,  og  Sølv  og  Guld,  hvoraf  der  er  nok  i  Højen,  1)1  i  vel- 
poleret og  stillet  ud  i  Maaneskin.« 

»Hvem  kan  dog  de  fremmede  være!«  sagde  alle  Firbenene. 
»Hvad  mon  der  er  paa  Færde?  Hør,  hvor  det  summer!  hør, 
hvor  det  brummer!« 

Lige  i  det  samme  skiltes  Elverhøj  ad,  og  en  gammel 
Elverpige,  rygløs  var  hun,  men  ellers  meget  anstændigt  klædt 
paa,  kom  trippende  ud,  det  var  den  gamle  Elverkonges  Hus- 
holderske, hun  var  langt  ude  af  Familien  og  havde  Ravhjerte 
paa  Panden.  Benene  gik  saa  flinke  paa  hende:  trip,  trip! 
hille  den,  hvor  hun  kunde  trippe  og  det  lige  ned  i  Mosen 
til  Natravnen. 

»De  bliver  inviteret  til  Elverhøj,  og  det  i  Nat!«  sagde 
hun,  »men  vil  De  ikke  først  gøre  os  en  stor  Tjeneste,  at  tage 
Dem  af  Indbydelserne!  Gavn  maa  De  gøre,  da  De  ikke  selv 
holder  Hus!  Vi  faa  nogle  højfornemme  fremmede,  Troldfolk, 
der  have  noget  al  sige,  og  derfor  vil  den  gamle  Elverkonge 
vise  sig!« 

»Hvem  skal   inviteres?«   spurgte  Natravnen. 

»Ja,  til  det  store  Bal  kan  al  Verden  komme,  selv  Men- 
nesker, naar  de  bare  kunne  tale  i  Søvne  eller  gøre  saadan 
en  lille  Smule  af  hvad  der  falder  i  vor  Art.  Men  til  det  første 
Gilde  skal  der  være  strengt  Udvalg,  vi  ville  kun  have  de 
allerfornemste.  Jeg  har  stridt  med  Elverkongen,  thi  jeg  holder 
for,  vi  kunne  ikke  engang  have  Spøgelser  med.  Havmanden 
og  hans  Døtre  maa  først  inviteres,  de  holde  vel  ikke  meget 
af  at  komme  paa  det  tørre,  men  de  skal  nok  hver  faa  en 
vaad  Sten  at  sidde  paa  eller  noget  bedre,  og  saa  tænker  jeg 
nok,  de  ikke  sige  af  denne  Gang.  Alle  gamle  Trolde  af 
første  Klasse  med  Hale,  Aa  man  den  og  Nisserne  maa  vi 
have,  og  saa  tænker  jeg,  at  vi  kunne  ikke  forbigaa  Gravsoen, 
Helhesten  og  Kirkegrimen;  de  høre  jo  rigtignok  med  til 
Gejstligheden,  som  ikke  ere  af  vore  Folk,  men  det  er  nu 
deres  Embede,  de  ere  os  nær  i  Familie,  og  de  gøre  stadigen 
Visitter.  <« 

»Bra!«   sagde  Natravnen   og   fløj    af  Sted  for  at  invitere. 

Elverpigerne  dansede  allerede  paa  Elverhøj,  og  de  dansede 

med  Langsjal,  vævet  af  Taage  og  Maaneskin,  og  det  ser  nyde- 
ligt ud  for  dem,  der  synes  om  det  Slags.  Midt  inde  i  Elver- 
høj var  den  store  Sal  ordentlig  pudset  op;  Gulvet  var  vadsket 
med  Maaneskin,  og  Væggene  vare  gnedne  med  Heksefedt,  saa 
at  de  skinnede  som  Tulipanblade  foran  Lyset.  I  Køkkenet 
var  der  fuldt  op  med  Frøer  paa  Spid,  Snogeskind  med  smaa 
Børnefingre  i  og  Salater  af  Paddehattefrø,  vaade  Musesnuder 
og  Skarntyde,  01  af  Mosekonens  Bryg,  skinnende  Salpetervin 
fra  Gravkælderen,  alt  meget  solidt;  rustne  Søm  og  Kirkerude- 
glas  hørte  til  Knaset. 

Den  gamle  Elverkonge  lod  sin  Guldkrone  polere  i  stødt 
Griffel,  det  var  Duksegriffel,  og  det  er  meget  vanskeligt  for 
Elverkongen  at  faa  Duksegriffel.  I  Sovekamret  hængte  de 
Gardiner  op  og  hæftede  dem  fast  med  Snogespyt.  Jo,  der  var 
rigtignok  en  Summen  og  Brummen. 

»Nu  skal  her  ryges  med  Krølhaar  og  Svinebørster,  saa 
tror  jeg,  at  jeg  har  gjort  mit!«  sagde  den  gamle  Elverpige. 

»Søde  Fader!«  sagde  den  mindste  af  Døtrene,  »faar  jeg 
saa  at  vide,  hvem  de  tornemme  fremmede  ere?« 

»Naa  da!«  sagde  han,  »saa  maa  jeg  vel  sige  det!  To  af 
mine  Døtre  maa  holde  sig  parate  til  Giftermaal!  To  blive 
vist  bortgiftede.  Troldgubben  oppe  fra  Norge,  han,  der  bor  i 
det  gamle  Dovrefjeld  og  har  mange  Klippeslotte  af  Kampe- 
sten og  et  Guldværk,  som  er  bedre,  end  man  tror,  kommer 
herned  med  sine  to  Drenge,  de  skulle  søge  sig  en  Kone  ud; 
Troldgubben  er  saadan  en  rigtig  gammel,  ærlig  norsk  Gubbe, 
lystig  og  ligefrem;  jeg  kender  ham  fra  gamle  Dage,  da  vi 
drak  dus;  han  var  hernede  at  hente  sin  Kone,  nu  er  hun 
død,  hun  var  en  Datter  af  Klintekongen  paa  Møen.  Han  tog 
sin  Kone  paa  Kridt,  som  man  siger!  Oh,  hvor  jeg  længes 
efter  den  norske  Troldgubbe!  Drengene  siger  man,  skulle 
være  nogle  uvorne,  kæphøje  Unger,  men  man  kan  jo  ogsaa 
gøre  dem  Uret,  og  de  blive  nok  gode,  naar  de  blive  gemte. 
Lad  mig  se,  at  I  sætte  Skik  paa  dem!« 

»Og  naar  komme  de?«   spurgte  den  ene  Datter. 

»Det  kommer  an  paa  Vind  og  Vejr!«  sagde  Elverkongen. 
»De  rejse  økonomisk!  De  komme  herned  med  Skibslejlighed. 

Jeg  vilde,  at  de  skulde  gaa  over  Sverrig,  men  den  gamle 
hælder  endnu  ikke  til  den  Side!  Han  følger  ikke  med  Tiderne, 
og  det  kan  jeg  ikke  lide!« 

I  det  samme  kom  der  to  Lygtemænd  hoppende,  den  ene 
hurtigere  end  den  anden,  og  derfor  kom  den  ene  først. 

»De  komme!  de  komme!«   raabte  de. 

»Giv  mig  min  Krone,  og  lad  mig  staa  i  Maaneskinnet!« 
sagde  Elverkongen. 

Døtrene  løftede  paa  Langsjalerne  og  nejede  lige  til  Jorden. 

Der  stod  Troldgubben  fra  Dovre,  med  Krone  af  hær- 
dede Istappe  og  polerede  Grankogler,  iøvrigt  havde  han 
Bjørnepels  og  Kanestøvler;  Sønnerne  derimod  gik  barhalsede 
og  uden  Seler,  for  de  vare  Kraftmænd. 

»Er  det  en  Høj?«  spurgte  den  mindste  af  Drengene  og 
pegede  paa  Elverhøj.    »Det  kalde  vi  oppe  i  Norge  for  et  Hul!« 

»Gutter!«  sagde  den  gamle.  »Hul  gaar  indad,  Høj  gaar 
opad!  har  I  ikke  Øjne  i  Hovedet!« 

Det  eneste,  der  undrede  dem  hernede,  sagde  de,  var,  at 
de  saaledes  uden  videre  kunde  forstaa  Sproget. 

»Skab  jer  nu  ikke!«  sagde  den  gamle,  »man  kunde  tro, 
at  I  var  ikke  rigtig  gennembagte!« 

Og  saa  gik  de  ind  i  Elverhøj,  hvor  der  rigtignok  var  fint 
Selskab,  og  det  i  en  Hast,  saa  man  skulde  tro,  at  de  vare 
blæste  sammen,  og  nydeligt  og  net  var  der  indrettet  for  en- 
hver. Havfolkene  sad  til  Bords  i  store  Vandkar;  de  sagde, 
det  var,  ligesom  de  vare  hjemme.  Alle  holdt  de  Bordskik, 
undtagen  de  to  smaa  norske  Trolde,  de  lagde  Benene  op  paa 
Bordet,  men  de  troede  nu,  at  alting  klædte  dem. 

»Fødderne  af  Fadet!«  sagde  den  gamle  Trold,  og  saa 
lystrede  de,  men  de  gjorde  det  da  ikke  lige  straks.  Deres 
Borddame  kildrede  de  med  Grankogler,  som  de  havde  med 
i  Lommen,  og  saa  trak  de  deres  Støvler  af  for  at  sidde 
mageligt  og  gav  hende  Støvlerne  at  holde,  men  Faderen,  den 
gamle  Dovretrold,  han  var  rigtignok  ganske  anderledes;  han 
fortalte  saa  dejligt  om  de  stolte  norske  Fjelde  og  om  Fosser, 
der  styrtede  skumhvide  ned  med  et  Bulder  som  Tordenskrald 
og  Orgelklang;   han  fortalte  om  Laksen,  der  sprang  op  mod 

de  styrtende  Vande,  naar  Nøkken  spillede  paa  Guldharpe. 
Han  fortalte  om  de  skinnende  Vinternætter,  naar  Kanebjæl- 
derne klang,  og  Knøsene  løb  med  brændende  Blus  hen  over 
den  blanke  Is,  der  var  saa  gennemsigtig,  at  de  saa  Fiskene 
blive  bange  under  deres  Fødder.  Jo,  han  kunde  fortælle,  saa 
at  man  saa  og  hørte,  hvad  han  sagde;  det  var,  ligesom  Sav- 
møllerne gik,  som  om  Karle  og  Piger  sang  Viser  og  dansede 
Hallingedans;  hussa!  lige  med  eet  gav  Troldgubben  den 
gamle  Elverpige  et  Morbrodersmask,  det  var  et  ordentligt 
Kys,  og  de  vare  dog  slet  ikke  i  Familie. 

Nu  maatte  Elverpigerne  danse,  og  det  baade  simpelt  og 
det  med  at  trampe,  og  det  klædte  dem  godt;  saa  kom  Kunst- 
dansen, eller  som  det  kaldtes  »at  træde  uden  for  Dansen«, 
hille  den,  hvor  de  kunde  strække  Ben;  man  vidste  ikke,  hvad 
der  var  Ende,  og  hvad  der  var  Begyndelse,  man  vidste  ikke, 
hvad  der  var  Arme,  og  hvad  der  var  Ben,  det  gik  imellem 
hinanden  ligesom  Savspaaner,  og  saa  snurrede  de  rundt,  saa 
Helhesten  fik  ondt  og  maatte  gaa  fra  Bordet. 

»Prrrrr!«  sagde  Troldgubben,  »det  er  Kommers  med  Ben- 
tøjet! Men  hvad  kan  de  mere  end  danse,  strække  Ben  og  gøre 
Hvirvelvind?« 

»Det  skal  du  faa  at  vide!«  sagde  Elverkongen,  og  saa 
kaldte  han  den  yngste  af  sine  Døtre  frem ;  hun  var  saa  spin- 
kel og  klar  som  Maaneskin,  hun  var  den  fineste  af  alle 
Søstrene;  hun  tog  en  hvid  Pind  i  Munden,  og  saa  var  hun 
rent  borte,  det  var  hendes  Kunst. 

Men  Troldgubben  sagde,  at  den  Kunst  kunde  han  ikke 
lide  hos  sin  Kone,  og  han  troede  heller  ikke,  at  hans  Drenge 
holdt  af  den. 

Den  anden  kunde  gaa  ved  Siden  af  sig  selv,  ligesom  om 
hun  havde  Skygge,  og  det  har  nu  Troldfolk  ikke. 

Den  tredie  var  af  et  ganske  andet  Slags,  hun  havde  lært 
i  Mosekonens  Bryggerhus,  og  det  var  hende,  som  forstod  at 
spække  Elietrunter  med  Sankt-Hans-Orme. 

»Hun  bliver  en  god  Husmoder!«  sagde  Troldgubben, 
og  saa  klinkede  han  med  Øjnene,  for  han  vilde  ikke  drikke 
saa  meget. 

Nu  kom  den  fjerde  Elverpige,  hun  havde  en  stor  Guld- 
harpe at  spille  paa,  og  da  hun  slog  paa  den  første  Streng, 
løftede  alle  det  venstre  Ben,  for  Troldfolkene  ere  kejtbenede, 
og  da  hun  slog  den  anden  Streng,  maatte  de  alle  gøre,  hvad 
hun  vilde. 

»Det  er  et  farligt  Fruentimmer!«  sagde  Troldgubben, 
men  begge  Sønner  gik  ud  af  Højen,  for  nu  vare  de  kede  af  det. 

»Og  hvad  kan  den  næste  Datter?«   spurgte  Troldgubben. 

»Jeg  har  lært  at  holde  af  de  Norske!«  sagde  hun,  »og 
aldrig  gifter  jeg  mig,  uden  at  jeg  kan  komme  til  Norge!« 

Men  den  mindste  af  Søstrene  hviskede  til  Troldgubben: 
»Det  er  kun,  fordi  hun  har  hørt  af  en  norsk  Vise,  at  naar 
Verden  forgaar,  saa  vil  dog  de  norske  Klipper  staa  som 
Bauta,  og  derfor  vil  hun  derop,  for  hun  er  saa  bange  for  at 
forgaa.« 

»Ho,  ho!«  sagde  Troldgubben,  »slap  det  der  ud.  Men 
hvad  kan  den  syvende  og  sidste?« 

»Den  sjette  kommer  før  den  syvende!«  sagde  Elverkon- 
gen, for  han  kunde  regne,  men  den  sjette  vilde  ikke  rigtig 
komme  frem. 

»Jeg  kan  kun  sige  Folk  Sandhed!«  sagde  hun,  »mig 
bryder  ingen  sig  om,  og  jeg  har  nok  at  gøre  med  at  sy  paa 
mit  Ligtøj!« 

Nu  kom  den  syvende  og  sidste,  og  hvad  kunde  hun?  Ja, 
hun  kunde  fortælle  Eventyr  og  det  saa  mange,  hun  vilde. 

»Her  er  alle  mine  fem  Fingre!«  sagde  Troldgubben,  »for- 
tæl mig  et  om  hver!« 

Og  Elverpigen  tog  ham  om  Haandleddet,  og  han  lo,  saa 
det  klukkede  i  ham,  og  da  hun  kom  til  Guldbrand,  der 
havde  Guldring  om  Livet,  ligesom  den  vidste,  at  der  skulde 
være  Forlovelse,  sagde  Troldgubben:  »Hold  fast  hvad  du  har, 
Haanden  er  din!  Dig  vil  jeg  selv  have  til  Kone!« 

Og  Elverpigen  sagde,  at  der  var  endnu  tilbage  om  Guld- 
brand og  om  lille  Per  Spillemand. 

»Dem  skulle  vi  høre  til  Vinter!«  sagde  Troldgubben,  »og 
om  Granen  skulle  vi  høre  og  om  Birken  og  om  Huldre- 
gaverne og  den  klingrende  Frost!  Du  skal  nok  komme  til  at 

fortælle,  for  det  gør  endnu  ingen  rigtig  deroppe,  og  saa  skulle 
vi  sidde  i  Stenstuen,  hvor  Fyrrespaanen  brænder,  og  drikke 
Mjød  af  de  gamle  norske  Kongers  Guldhorn;  Nøkken  har 
skænket  mig  et  Par  Stykker!  og  naar  vi  saa  sidde,  saa  kom- 
mer Garbo  en  og  gør  Visit;  han  synger  dig  alle  Sæterpigens 
Sange.  Det  skal  blive  lystigt!  Laksen  vil  springe  i  Fossen  og 
slaa  mod  Stenvæggen,  men  den  kommer  dog  ikke  ind!  — 
Ja,  du  kan  tro,  der  er  godt  i  det  kære,  gamle  Norge!  Men 
hvor  ere  Gutterne?« 

Ja,   hvor  vare   Gutterne.    De   løb  omkring  paa   Marken  og 


blæste  Lygtemændene  ud,  der  kom  saa  skikkeligt  og  vilde 
gøre  Fakkeltog. 

»Er  det  at  føjte  om?«  sagde  Troldgubben,  »nu  har  jeg 
taget  en  Moder  til  eder,  nu  kunne  I  tage  en  Moster!« 

Men  Gutterne  sagde,  at  de  vilde  helst  holde  en  Tale  og 
drikke  dus,  gifte  sig,  det  havde  de  ingen  Lyst  til.  —  Og 
saa  holdt  de  Tale,  drak  dus  og  satte  Glasset  paa  Neglen  for 
at  vise,  at  de  havde  drukket  ud,  trak  saa  Kjolerne  af  og 
lagde  sig  paa  Bordet  at  sove,  for  de  generede  sig  ikke.  Men 
Troldgubben  dansede  Stuen  rundt  med  sin  unge  Brud  og 
byttede  Støvler  med  hende,  for  det  er  finere  end  at  bytte 
Ringe. 

»Nu  galer  Hanen!«  sagde  den  gamle  Elverpige,  som  holdt 

Hus.  »Nu  maa  vi  lukke  Vinduesskodderne,  at  ikke  Solen 
brænder  os  inde!« 

Og  saa  lukkede  Højen  sig. 

Men  udenfor  løb  Firbenene  op  og  ned  ad  det  revnede 
Træ,  og  den  ene  sagde  til  den  anden: 

»Oh,   hvor  jeg  godt  kunde  lide  den  norske  Troldgubbe!« 

»Jeg  holder  mere  af  Drengene!«  sagde  Regnormen,  men 
den  kunde  jo  ikke  se,  det  elendige  Dyr. 


De  røde  Sko. 


Der  var  en  lille  Pige,  saa  fin  og  saa  nydelig,  men  om 
Sommeren  maatte  hun  altid  gaa  med  bare  Fødder,  for 
hun  var  fattig,  og  om  Vinteren  med  store  Træsko,  saa  at 
den  lille  Vrist  blev  ganske  rød,  og  det  saa  grueligt. 

Midt  i  Bondebyen  boede  den  gamle  Mor  Skomagers;  hun 
sad  og  syede,  saa  godt  hun  kunde  det,  af  røde,  gamle  Klædes- 
strimler  et  Par  smaa  Sko,  ganske  kluntede,  men  godt  mente 
vare  de,  og  dem  skulde  den  lille  Pige  have.  Den  lille  Pige 
hed  Karen. 

Just  den  Dag  hendes  Moder  blev  begravet,  fik  hun  de 
røde  Sko  og  havde  dem  første  Gang  paa;  det  var  jo  rigtignok 
ikke  noget  at  sørge  med,  men  hun  havde  nu  ingen  andre, 
og  saa  gik  hun  med  bare  Ben  i  dem  bag  efter  den  fattige 
Straakiste. 

Da  kom  der  i  det  samme  en  stor,  gammel  Vogn,  og  i  den 
sad  der  en  stor,  gammel  Frue;  hun  saa  paa  den  lille  Pige 
og  havde  ondt  af  hende,  og  saa  sagde  hun  til  Præsten:  »Hør, 
giv  mig  den  lille  Pige,   saa  skal  jeg  være  god  imod  hende!« 

Og  Karen  troede,  det  var  alt  sammen  for  de  røde  Sko, 
men  den  gamle  Frue  sagde,  at  de  vare  gruelige,  og  de  bleve 

brændte,  men  Karen  selv  blev  klædt  paa  rent  og  net;  hun 
maatte  lære  at  læse  og  sy,  og  Folk  sagde,  at  hun  var  nydelig, 
men  Spejlet  sagde:  »Du  er  meget  mere  end  nydelig,  du  er 
dejlig!« 

Da  rejste  Dronningen  engang  gennem  Landet,  og  hun 
havde  med  sig  sin  lille  Datter,  der  var  en  Prinsesse,  og  Folk 
strømmede  til  uden  for  Slottet,  og  der  var  da  Karen  ogsaa, 
og  den  lille  Prinsesse  stod  i  sine  hvide  Klæder  i  et  Vindue 
og  lod  sig  se  paa;  hun  havde  hverken  Slæb  eller  Guldkrone, 
men  dejlige  røde  Saffians  Sko;  de  vare  rigtignok  anderledes 
nette,  end  de  Mor  Skomagers  havde  syet  til  lille  Karen. 
Intet  i  Verden  kunde  dog  lignes  ved  røde  Sko! 

Nu  var  Karen  saa  gammel,  at  hun  skulde  konfirmeres; 
ny  Klæder  fik  hun,  og  ny  Sko  skulde  hun  ogsaa  have.  Den 
rige  Skomager  inde  i  Byen  tog  Maal  af  hendes  lille  Fod; 
det  var  hjemme  i  hans  egen  Stue,  og  der  stod  store  Glas- 
skabe  med  yndige  Sko  og  blanke  Støvler.  Det  saa  nydeligt 
ud;  men  den  gamle  Frue  saa  ikke  godt,  og  saa  havde  hun 
ingen  Fornøjelse  deraf;  midt  imellem  Skoene  stod  et  Par 
røde,  ganske  som  de  Prinsessen  havde  baaret;  hvor  de  vare 
smukke!  Skomageren  sagde  ogsaa,  at  de  vare  syede  til  et 
Grevebarn,  men  de  havde  ikke  passet. 

»Det  er  nok  Blanklæder!«  sagde  den  gamle  Frue,  »de 
skinne!« 

»Ja,  de  skinne!«  sagde  Karen;  og  de  passede,  og  de  bleve 
købte;  men  den  gamle  Frue  vidste  ikke  af,  at  de  vare  røde, 
thi  hun  havde  aldrig  tilladt  Karen  at  gaa  til  Konfirmation 
med  røde  Sko,  men  det  gjorde  hun  nu. 

Alle  Mennesker  saa  paa  hendes  Fødder,  og  da  hun  gik 
op  ad  Kirkegulvet  til  Kordøren,  syntes  hun,  at  selv  de  gamle 
Billeder  paa  Begravelserne,  disse  Portrætter  af  Præster  og 
Præstekoner,  med  stive  Kraver  og  lange,  sorte  Klæder,  hæftede 
Øjnene  paa  hendes  røde  Sko,  og  kun  paa  disse  tænkte  hun, 
da  Præsten  lagde  sin  Haand  paa  hendes  Hoved  og  talte  om 
den  hellige  Daab,  om  Pagten  med  Gud,  og  at  hun  nu  skulde 
være  et  stort,  kristent  Menneske;  og  Orgelet  spillede  saa  høj- 

tideligt,  de  smukke  Børnestemmer  sang,  og  den  gamle  Kantor 
sang,  men  Karen  tænkte  kun  paa  de  røde  Sko. 

Om  Eftermiddagen  vidste  da  den  gamle  Frue  af  alle 
Mennesker,  at  Skoene  havde  været  røde,  og  hun  sagde,  at  det 
var  stygt,  at  det  passede  sig  ikke,  og  at  Karen  herefter,  naar 
hun  gik  i  Kirke,  skulde  altid  gaa  med  sorte  Sko,  selv  om 
de  vare  gamle. 

Næste  Søndag  var  der  Altergang,  og  Karen  saa  paa  de 
sorte  Sko,  hun  saa  paa  de  røde  —  og  saa  saa  hun  paa  de 
røde  igen  og  tog  de  røde  paa. 

Det  var  dejligt  Solskinsvejr;  Karen  og  den  gamle  Frue 
gik  ad  Stien  gennem  Kornet;  der  støvede  det  lidt. 

Ved  Kirkedøren  stod  en  gammel  Soldat  med  en  Krykke- 
stok og  med  et  underligt  langt  Skæg,  det  var  mere  rødt  end 
hvidt,  for  det  var  rødt;  og  han  bøjede  sig  lige  ned  til  Jorden 
og  spurgte  den  gamle  Frue,  om  han  maatte  tørre  hendes  Sko 
af.  Og  Karen  strakte  ogsaa  sin  lille  Fod  ud.  »Se  hvilke 
dejlige  Dansesko!«  sagde  Soldaten,  »sid  fast,  naar  I  danse!« 
og  saa  slog  han  med  Haanden  paa  Saalerne. 

Og  den  gamle  Frue  gav  Soldaten  en  lille  Skilling,  og  saa 
gik  hun  med  Karen  ind  i  Kirken. 

Og  alle  Mennesker  derinde  saa  paa  Karens  røde  Sko, 
og  alle  Billederne  saa  paa  dem,  og  da  Karen  knælede  for 
Alteret  og  satte  Guldkalken  for  sin  Mund,  tænkte  hun  kun 
paa  de  røde  Sko,  og  det  var,  som  de  svømmede  om  i  Kalken 
for  hende;  og  hun  glemte  at  synge  sin  Psalme,  hun  glemte 
at  læse  sit  »Fadervor«. 

Nu  gik  alle  Folk  fra  Kirke,  og  den  gamle  Frue  steg  ind 
i  sin  Vogn.  Karen  løftede  Foden  for  at  stige  bag  efter,  da 
sagde  den  gamle  Soldat,  som  stod  tæt  ved:  »Se  hvilke  dejlige 
Dansesko!«  og  Karen  kunde  ikke  lade  være,  hun  maatte 
gøre  nogle  Dansetrin,  og  da  hun  begyndte,  bleve  Benene  ved 
at  danse,  det  var,  ligesom  Skoene  havde  faaet  Magt  over 
plem;  hun  dansede  omkring  Kirkehjørnet,  hun  kunde  ikke 
lade  være,  Kusken  maatte  løbe  bag  efter  og  tage  fat  paa 
hende,  og  han  løftede  hende  ind  i  Vognen,  men  Fødderne 
bleve  ved  at  danse,  saa  hun  sparkede  saa  grueligt  den  gode, 

gamle  Frue.  Endelig  fik  de  Skoene  af,  og  Benene  kom 
i  Ro. 

Hjemme  bleve  Skoene  satte  op  i  et  Skab,  men  Karen 
kunde  ikke  lade  være  at  se  paa  dem. 

Nu  laa  den  gamle  Frue  syg,  de  sagde,  at  hun  kunde  ikke 
leve;  plejes  og  passes  skulde  hun,  og  ingen  var  nærmere  til 
det  end  Karen;  men  henne  i  Byen  var  der  et  stort  Bal, 
Karen  var  inviteret;  —  hun  saa  paa  den  gamle  Frue,  der 
jo  dog  ikke  kunde  leve,  hun  saa  paa  de  røde  Sko,  og  det 
syntes  hun,  der  ingen  Synd  var  i;  —  hun  tog  de  røde  Sko 
paa,  det  kunde  hun  jo  ogsaa  nok;  —  men  saa  gik  hun  paa 
Bal,  og  saa  begyndte  hun  at  danse. 

Men  da  hun  vilde  til  højre,  saa  dansede  Skoene  til  venstre, 
og  da  hun  vilde  op  ad  Gulvet,  saa  dansede  Skoene  ned  ad 
Gulvet,  ned  ad  Trappen,  gennem  Gaden  og  ud  af  Byens 
Port.  Danse  gjorde  hun,  og  danse  maatte  hun,  lige  ud  i  den 
mørke  Skov. 

Da  skinnede  det  oppe  mellem  Træerne,  og  hun  troede,  at 
det  var  Maanen,  for  det  var  et  Ansigt,  men  det  var  den 
gamle  Soldat  med  det  røde  Skæg;  han  sad  og  nikkede  og 
sagde:  »Se  hvilke  dejlige  Dansesko!« 

Da  blev  hun  forfærdet  og  vilde  kaste  de  røde  Sko,  men 
de  hang  fast,  og  hun  flængede  sine  Strømper  af,  men  Skoene 
vare  voksede  fast  til  hendes  Fødder,  og  danse  gjorde  hun,  og 
danse  maatte  hun,  over  Mark  og  Eng,  i  Regn  og  Solskin, 
ved  Nat  og  ved  Dag,  men  om  Natten  var  det  grueligst. 

Hun  dansede  ind  paa  den  aabne  Kirkegaard,  men  de 
døde  der  dansede  ikke,  de  havde  noget  meget  bedre  at  bestille 
end  at  danse;  hun  vilde  sætte  sig  paa  den  fattiges  Grav, 
hvor  den  bitre  Regnfang  groede,  men  for  hende  var  ikke  Ro 
eller  Hvile,  og  da  hun  dansede  hen  imod  den  aabne  Kirkedør, 
saa  hun  der  en  Engel  i  lange,  hvide  Klæder,  med  Vinger, 
som  naaede  ham  fra  Skuldrene  ned  til  Jorden,  hans  Ansigt 
var  strengt  og  alvorligt,  og  i  Haanden  holdt  han  et  Sværd, 
saa  bredt  og  skinnende. 

»Danse  skal  du!«  sagde  han,  »danse  paa  dine  røde  Sko, 
til   du  bliver  bleg  og  kold,   til   din   Hud  skrumper  sammen 

som  en  Benrad!  danse  skal  du  fra  Dør  til  Dør,  og  hvor  der 
bo  stolte,  forfængelige  Børn,  skal  du  banke  paa,  saa  at  de 
høre  dig  og  frygte  dig!  Danse  skal  du,  danse « 

»Naade!«  raabte  Karen.  Men  hun  hørte  ikke,  hvad  Engelen 
svarede,  thi  Skoene  bar  hende  gennem  Laagen,  ud  paa  Marken, 
over  Vej  og  over  Sti,  og  altid  maatte  hun  danse. 

En  Morgenstund  dansede  hun  forbi  en  Dør,  hun  kendte 
godt;  indenfor  lød  Psalmesang,  de  bar  en  Kiste  ud,  som  var 
pyntet  med  Blomster;  da  vidste  hun,  at  den  gamle  Frue  var 
død,  og  hun  syntes,  at  nu  var  hun  forladt  af  alle  og  for- 
bandet af  Guds  Engel. 

Danse  gjorde  hun,  og  danse  maatte  hun,  danse  i  den 
mørke  Nat.  Skoene  bar  hende  af  Sted  over  Tjørne  og  Stubbe, 
og  hun  rev  sig  til  Blods,  og  hun  dansede  hen  over  Heden 
til  et  lille,  ensomt  Hus.  Her  vidste  hun,  at  Skarpretteren 
boede,   og  hun  bankede   med  Fingeren  paa  Ruden  og  sagde: 

»Kom  ud!  —  kom  ud!  —  Jeg  kan  ikke  komme  ind,  for 
jeg  danser!« 

Og  Skarpretteren  sagde:  »Du  veed  nok  ikke,  hvem  jeg  er? 
Jeg  hugger  Hovedet  af  de  onde  Mennesker,  og  jeg  kan  mærke, 
at  min  Økse  dirrer!« 

»Hug  ikke  Hovedet  af  mig!«  sagde  Karen,  »for  saa  kan 
jeg  ikke  angre  min  Synd!  men  hug  mine  Fødder  af  med  de 
røde  Sko.« 

Og  saa  skriftede  hun  hele  sin  Synd,  og  Skarpretteren 
huggede  Fødderne  med  de  røde  Sko  af  hende;  men  Skoene 
dansede  med  de  smaa  Fødder  hen  over  Marken  ind  i  den 
dybe  Skov. 

Og  han  snittede  hende  Træben  og  Krykker,  lærte  hende 
en  Psalme,  den  Synderne  altid  synge,  og  hun  kyssede  den 
Haand,  som  havde  ført  Øksen,  og  gik  hen  over  Heden. 

»Nu  har  jeg  lidt  nok  for  de  røde  Sko!«  sagde  hun,  »nu 
vil  jeg  gaa  i  Kirke,  at  de  kunne  se  mig!«  og  hun  gik  nok 
saa  rask  mod  Kirkedøren,  men  da  hun  kom  der,  dansede  de 
røde  Sko  foran  hende,  og  hun  blev  forfærdet  og  vendte  om. 

Hele  Ugen  igennem  var  hun  bedrøvet  og  græd  mange, 
tunge  Taarer,  men  da  det  blev  Søndag,  sagde  hun:   »Se  saa! 

nu  har  jeg  lidt  og  stridt  nok!  jeg  skulde  tro,  at  jeg  er  lige 
saa  god  som  mange  af  dem,  der  sidde  og  knejse  derinde  i 
Kirken!«  og  saa  gik  hun  nok  saa  modig;  men  hun  kom  ikke 
længer  end  til  Laagen,  da  saa  hun  de  røde  Sko  danse  foran 
sig,  og  hun  forfærdedes  og  vendte  om  og  angrede  ret  i 
Hjertet  sin  Synd. 

Og  hun  gik  hen  til  Præstegaarden  og  bad,  om  hun  maatte 
komme  i  Tjeneste  der,  flittig  vilde  hun  være  og  gøre  alt 
hvad  hun  kunde,  paa  Lønnen  saa  hun  ikke,  kun  at  hun 
maatte  faa  Tag  over  Hovedet  og  være  hos  gode  Mennesker. 
Og  Præstekonen  havde  ondt  af  hende  og  gav  hende  Tjeneste. 
Og  hun  var  flittig  og  tankefuld.  Stille  sad  hun  og  hørte  til, 
naar  om  Aftenen  Præsten  læste  højt  af  Bibelen.  Alle  de  smaa 
holdt  meget  af  hende,  men  naar  de  talte  om  Pynt  og  Stads 
og  at  være  dejlig  som  en  Dronning,  rystede  hun  med  Hovedet. 

Næste  Søndag  gik  de  alle  til  Kirke,  og  de  spurgte  hende, 
om  hun  vilde  med,  men  hun  saa  bedrøvet,  med  Taarer  i 
Øjnene,  paa  sine  Krykker,  og  saa  gik  de  andre  hen  at  høre 
Guds  Ord,  men  hun  gik  alene  ind  i  sit  lille  Kammer;  det 
var  ikke  større,  end  at  der  kunde  staa  en  Seng  og  en  Stol, 
og  her  satte  hun  sig  med  sin  Psalmebog;  og  alt  som  hun 
med  fromt  Sind  læste  i  den,  bar  Vinden  Orgeltonerne  fra 
Kirken  over  til  hende,  og  hun  løftede  med  Taarer  sit  Ansigt 
og  sagde:  »Oh,  Gud  hjælpe  mig!« 

Da  skinnede  Solen  saa  klart,  og  lige  foran  hende  stod  den 
Guds  Engel  i  de  hvide  Klæder,  ham,  hun  hin  Nat  havde  set 
i  Kirkedøren,  men  han  holdt  ikke  længer  det  skarpe  Sværd, 
men  en  dejlig  grøn  Gren,  der  var  fuld  af  Roser,  og  han  rørte 
med  den  ved  Loftet,  og  det  hævede  sig  saa  højt,  og  hvor 
han  havde  rørt,  skinnede  der  en  Guldstjerne,  og  han  rørte 
ved  Væggene,  og  de  udvidede  sig,  og  hun  saa  Orgelet,  som 
spillede,  hun  saa  de  gamle  Billeder  med  Præster  og  Præste- 
koner; Menigheden  sad  i  de  pyntede  Stole  og  sang  af  Psalme- 
bogen,  for  Kirken  var  selv  kommen  hjem  til  den  stakkels 
Pige  i  det  lille,  snævre  Kammer,  eller  ogsaa  var  hun  kom- 
men der  hen;  hun  sad  i  Stolen  hos  de  andre  Præstens  Folk, 


332 


DE    RØDE    SKO. 


og  da  de  havde  endt  Psalmen  og  saa  op,  nikkede  de  og 
sagde:   »Det  var  ret,  du  kom,  Karen!« 

»Det  var  Naade!«  sagde  hun. 

Og  Orgelet  klang,  og  Børnestemmerne  i  Koret  lød  saa 
blødt  og  dejligt.  Det  klare  Solskin  strømmede  saa  varmt 
gennem  Vinduet  ind  i  Kirkestolen,  hvor  Karen  sad;  hendes 
Hjerte  blev  saa  fuldt  af  Solskin,  af  Fred  og  Glæde,  at  det 
brast;  hendes  Sjæl  fløj  paa  Solskin  til  Gud,  og  der  var  der 
ingen,  som  spurgte  om  de  røde  Sko. 


?VL~ 


Springfyrene. 


Loppen,  Græshoppen  og  Springgaasen  vilde  engang  se, 
hvem  af  dem  der  kunde  springe  højest,  og  saa  inviterede 
de  hele  Verden  og  hvem  der  ellers  vilde  komme  at  se  den 
Stads,  og  det  var  tre  ordentlige  Springfyre,  da  de  kom  sam- 
men i  Stuen. 

»Ja,  jeg  giver  min  Datter  til  den,  som  springer  højest!« 
sagde  Kongen,  »for  det  er  saa  fattigt,  at  de  Personer  skulle 
springe  om  ingenting!« 

Loppen  kom  først  frem,  den  havde  saadanne  nette  Ma- 
nerer og  hilsede  til  alle  Sider,  for  den  havde  Frøkenblod  i 
sig  og  var  vant  til  kun  at  omgaas  med  Mennesker,  og  det 
gør  nu  meget. 

Nu  kom  Græshoppen,  den  var  rigtignok  betydelig  svæ- 
rere, men  den  havde  dog  ganske  god  Skik  paa  sig  og  var  i 
grøn  Uniform,  og  den  var  medfødt;  desuden  sagde  Personen, 
at  den  havde  en  meget  gammel  Familie  i  det  Land  Ægypten; 
og  at  den  her  hjemme  var  højt  vurderet,  den  var  tagen  lige 
fra  Marken  og  sat  i  et  Korthus,  der  havde  tre  Etager,  alle 
sammen  af  Herreblade,  der  vendte  den  kulørte  Side  indad; 
der  var  baade  Døre   og  Vinduer   og   det  skaarne   ud  i  Livet 

paa  Hjerter  Dame.  »Jeg  synger  saaledes,«  sagde  den,  »at 
seksten  indfødte  Faarekyllinger,  der  have  pebet  fra  smaa  af 
og  dog  ikke  faaet  Korthus,  have  ved  at  høre  mig  ærgret  sig 
endnu  tyndere,  end  de  vare!« 

Begge  to,  baade  Loppen  og  Græshoppen,  gjorde  saa- 
ledes godt  rede  for  hvem  de  vare,  og  at  de  troede,  de  nok 
kunde  ægte  en  Prinsesse. 

Springgaasen  sagde  ikke  noget,  men  man  sagde  om 
den,  at  den  tænkte  desto  mere,  og  da  Hofhunden  kun  snøftede 
til  den,  indestod  han  for,  at  Springgaasen  var  af  god  Familie; 
den  gamle  Raadmand,  der  havde  faaet  tre  Ordener  for  at 
tie  stille,  forsikrede,  at  han  vidste,  at  Springgaasen  var 
begavet  med  Trolddomskraft;  man  kunde  se  paa  Ryggen 
af  den,  om  man  fik  en  mild  eller  en  streng  Vinter,  og  det 
kan  man  ikke  engang  se  paa  Ryggen  af  ham,  der  skriver 
Almanakken. 

»Ja,  jeg  siger  nu  ikke  noget!«  sagde  den  gamle  Konge, 
»men  jeg  gaar  nu  altid  saadan  og  tænker  mit!« 

Nu  var  det  Springet  om  at  gøre.  Loppen  sprang  saa 
højt,  at  ingen  kunde  se  det,  og  saa  paastod  de,  at  den  slet 
ikke  havde  sprunget,  og  det  var  nu  lumpent. 

Græshoppen  sprang  kun  halvt  saa  højt,  men  den  sprang 
Kongen  lige  i  Ansigtet,  og  saa  sagde  han,  det  var  ækelt. 

Springgaasen  stod  længe  stille  og  betænkte  sig,  man 
troede  til  sidst,  at  den  slet  ikke  kunde  springe. 

»Bare  den  ikke  har  faaet  ondt!«  sagde  Hofhunden,  og  saa 
snøftede  han  igen  til  den:  Rutsch!  sprang  den  et  lille,  skævt 
Spring  hen  i  Skødet  paa  Prinsessen,  der  sad  lavt  paa  en 
Guldskammel. 

Da  sagde  Kongen:  »Det  højeste  Spring  er  at  springe  op 
til  min  Datter,  for  det  er  det  fine  af  det,  men  sligt  hører 
der  Hoved  til  at  falde  paa,  og  Springgaasen  har  vist,  at  den 
har  Hoved.  Den  har  Ben  i  Panden!« 

Og  saa  fik  den  Prinsessen. 

»Jeg  sprang  dog  højest!«  sagde  Loppen.  »Men  det  kan 
være   det   samme!    lad  hende  kun  have  den   Gaaserad   med 

Pind  og  med  Beg!  jeg  sprang  dog  højest,  men  der  skal  i 
denne  Verden  Krop  til,  for  at  de  kunne  se  en!« 

Og  saa  gik  Loppen  i  fremmed  Krigstjeneste,  hvor  man 
siger,  at  den  blev  slaaet  ihjel. 

Græshoppen  satte  sig  ude  i  Grøften  og  tænkte  over, 
hvorledes  det  egentlig  gik  til  i  Verden,  og  den  sagde  ogsaa: 
»Krop  skal  der  til!  Krop  skal  der  til!«  og  saa  sang  den  sin 
egen  bedrøvelige  Vise,  og  det  er  af  den,  vi  har  taget  Historien, 
som  dog  gerne  kunde  være  Løgn,  om  den  endogsaa  var  trykt. 


Hyrdinden  og  Skorstensfejeren. 


Har  du  nogensinde  set  et  rigtigt  gammelt  Træskab,  ganske 
sort  af  Alderdom  og  skaaret  ud  med  Snirkler  og  Løv- 
værk? Just  saadant  et  stod  der  i  en  Dagligstue,  det  var  arvet 
efter  Oldemoder  og  udskaaret  med  Roser  og  Tulipaner  fra 
øverst  til  nederst;  der  var  de  underligste  Snirkler,  og  mellem 
dem  stak  smaa  Hjorte  Hovedet  frem  med  mange  Takker; 
men  midt  paa  Skabet  stod  snittet  en  hel  Mand,  han  var  rigtig- 
nok grinagtig  at  se  paa,  og  grine  gjorde  han,  man  kunde  ikke 
kalde  det  at  le,  han  havde  Gedebukkeben,  smaa  Horn  i 
Panden  og  et  langt  Skæg.  Børnene  i  Stuen  kaldte  ham  altid 
Gedebuk  kebens-Overogun  der  generalkr  igskomman- 
dersergeanten,  for  det  var  et  svært  Navn  at  sige,  og  der 
er  ikke  mange,  der  faa  den  Titel;  men  at  lade  ham  skære 
ud,  det  var  ogsaa  noget.  Dog  nu  var  han  der  jo!  altid  saa 
han  hen  til  Bordet  under  Spejlet,  for  der  stod  en  yndig,  lille 
Hyrdinde  af  Porcelæn;  Skoene  vare  forgyldte,  Kjolen  nyde- 
ligt hæftet  op  med  en  rød  Rose,  og  saa  havde  hun  Guldhat 
og  Hyrdestav;  hun  var  dejlig!  Tæt  ved  hende  stod  en  lille 
Skorstensfejer,    saa    sort   som   et  Kul,    men   iøvrigt   ogsaa   af 

Porcelæn;  han  var  lige  saa  ren  og  pæn  som  nogen  anden; 
at  han  var  Skorstensfejer,  det  var  jo  bare  noget,  han  fore- 
stillede; Porcelænsmageren  kunde  lige  saa  godt  have  gjort 
en  Prins  af  ham,  for  det  var  eet. 

Der  stod  han  med  sin  Stige  saa  nydeligt,  og  med  et  An- 
sigt, saa  hvidt  og  rødt  som  en  Pige,  og  det  var  egentlig  en 
Fejl,  for  lidt  sort  kunde  han  gerne  have  været.  Han  stod 
ganske  nær  ved  Hyrdinden;  de  vare  begge  to  stillede,  hvor 
de  stod,  og  da  de  nu  vare  stillede,  saa  havde  de  forlovet  sig, 
de  passede  jo  for  hinanden,  de  vare  unge  Folk,  de  vare  af 
samme  Porcelæn  og  begge  lige  skrøbelige. 

Tæt  ved  dem  stod  der  nok  en  Dukke,  der  var  tre  Gange 
større,  det  var  en  gammel  Kineser,  som  kunde  nikke;  han 
var  ogsaa  af  Porcelæn  og  sagde,  at  han  var  Bedstefader  til 
den  lille  Hyrdinde,  men  det  kunde  han  nok  ikke  bevise; 
han  paastod,  at  han  havde  Magt  over  hende,  og  derfor  havde 
han  nikket  til  Gedebukkebens-Overogundergeneralkrigskom- 
mandersergeanten,  der  friede  til  den  lille  Hyrdinde. 

»Der  faar  du  en  Mand,«  sagde  den  gamle  Kineser,  »en 
Mand,  som  jeg  næsten  tror  er  af  Mahognitræ,  han  kan  gøre 
dig  til  Gedebukkebens-Overogundergeneralkrigskommander- 
sergeantinde,  han  har  hele  Skabet  fuldt  af  Sølvtøj,  foruden 
hvad  han  har  i  hemmelige  Gemmer.« 

»Jeg  vil  ikke  ind  i  det  mørke  Skab!«  sagde  den  lille 
Hyrdinde,  »jeg  har  hørt  sige,  at  han  har  derinde  elleve  Por- 
celæns Koner!« 

»Saa  kan  du  være  den  tolvte!«  sagde  Kineseren,  »i  Nat, 
saa  snart  det  knager  i  det  gamle  Skab,  skal  I  have  Bryllup, 
saa  sandt  som  jeg  er  en  Kineser!«  og  saa  nikkede  han  med 
Hovedet  og  faldt  i  Søvn. 

Men  den  lille  Hyrdinde  græd  og  saa  paa  sin  Hjertens- 
allerkæreste, Porcelæns  Skorstensfejeren. 

»Jeg  tror,  jeg  vil  bede  dig,«  sagde  hun,  »at  du  vil  gaa 
med  mig  ud  i  den  vide  Verden,  for  her  kunne  vi  ikke  blive!« 

»Jeg  vil  alt  hvad  du  vil!«  sagde  den  lille  Skorstensfejer, 
»lad  os  straks  gaa,  jeg  tænker  nok,  jeg  kan  ernære  dig  ved 
Professionen!« 

H.  C.  Andersen:  Eventyr  og  Historier.  22 

»Gid  vi  vare  vel  nede  af  Bordet!«  sagde  hun,  »jeg  bliver 
ikke  glad,  før  vi  ere  ude  i  den  vide  Verden!« 

Og  han  trøstede  hende  og  viste,  hvor  hun  skulde  sætte 
sin  lille  Fod  paa  de  udskaarne  Kanter  og  det  forgyldte  Løv- 
værk ned  om  Bordbenet;  sin  Stige  tog  han  ogsaa  til  Hjælp, 
og  saa  vare  de  nede  paa  Gulvet,  men  da  de  saa  hen  til  det 
gamle  Skab,  var  der  saadant  et  Røre;  alle  de  udskaarne 
Hjorte  stak  Hovederne  længere  frem,  rejste  Takkerne  og 
drejede  med  Halsen!  Gedebukkebens-Overogundergene- 
ralkrigskommandersergeanten  sprang  højt  i  Vejret  og 
raabte  over  til  den  gamle  Kineser:   »Nu  løbe  de!  nu  løbe  de!« 

Da  bleve  de  lidt  forskrækkede  og  sprang  hurtigt  op  i 
Skuffen  til  Forhøjningen. 

Her  laa  tre,  fire  Spil  Kort,  som  ikke  vare  komplette,  og 
et  lille  Dukketeater,  der  var  rejst  op,  saa  godt  det  lod  sig 
gøre;  der  blev  spillet  Komedie,  og  alle  Damerne,  baade  Ruder 
og  Hjerter,  Kløver  og  Spader,  sad  i  første  Række  og  viftede 
sig  med  deres  Tulipaner,  og  bag  ved  dem  stod  alle  Knægtene 
og  viste,  at  de  havde  Hoved  baade  foroven  og  forneden,  saa- 
ledes  som  Spillekort  have  det.  Komedien  handlede  om  to, 
som  ikke  maatte  faa  hinanden,  og  Hyrdinden  græd  derover, 
for  det  var  ligesom  hendes  egen  Historie. 

»Det  kan  jeg  ikke  holde  ud!«  sagde  hun.  »Jeg  maa  op 
af  Skuffen!«  men  da  de  kom  paa  Gulvet  og  saa  op  til  Bor- 
det, saa  var  den  gamle  Kineser  vaagnet  og  rokkede  med  hele 
Kroppen,  han  var  jo  en  Klump  forneden. 

»Nu  kommer  den  gamle  Kineser!«  skreg  den  lille  Hyrd- 
inde, og  saa  faldt  hun  lige  ned  paa  sine  Porcelæns  Knæ,  saa 
bedrøvet  var  hun. 

»Jeg  faar  en  Tanke,«  sagde  Skorstensfejeren,  »skulle  vi 
krybe  ned  i  den  store  Potpourrikrukke,  der  staar  i  Krogen; 
der  kunne  vi  ligge  paa  Roser  og  Lavendler  og  kaste  ham 
Salt  i  Øjnene,  naar  han  kommer.« 

»Det  kan  ikke  forslaa!«  sagde  hun,  »desuden  veed  jeg,  at 
den  gamle  Kineser  og  Potpourrikrukken  have  været  forlovede, 
og    der   bliver   altid   lidt  Godhed   tilbage,   naar   man   saadan 

har  staaet  i  Forhold;   nej,   der  er  ikke  andet  for  end  at  gaa 
ud  i  den  vide  Verden!« 

»Har  du  virkelig  Mod  til  at  gaa  med  mig  ud  i  den 
vide  Verden?«  spurgte  Skorstensfejeren.  »Har  du  betænkt, 
hvor  stor  den  er,  og  at  vi  aldrig  mere  kunne  komme  her 
tilbage?« 

»Det  har  jeg!«  sagde  hun. 

Og  Skorstensfejeren  saa  ganske  stift  paa  hende,  og  saa 
sagde  han:  »Min  Vej  gaar  gennem  Skorstenen!  har  du  virke- 
lig Mod  til  at  krybe  med  mig  gennem  Kakkelovnen,  baade 
gennem  Tromlen  og  Røret?  saa  komme  vi  ud  i  Skorstenen, 
og  der  forstaar  jeg  at  bruge  mig!  vi  stige  saa  højt,  at  de 
ikke  kunne  naa  os,  og  øverst  oppe  er  der  et  Hul  ud  til  den 
vide  Verden!« 

Og  han  førte  hende  hen  til  Kakkelovnsdøren. 

»Der  ser  sort  ud!«  sagde  hun,  men  hun  gik  dog  med 
ham,  baade  gennem  Tromlen  og  gennem  Røret,  hvor  der  var 
den  bælgmørke  Nat. 

»Nu  ere  vi  i  Skorstenen!«  sagde  han,  »og  se!  se!  oven- 
over skinner  den  dejligste  Stjerne!« 

Og  det  var  en  virkelig  Stjerne  paa  Himlen,  der  skinnede 
lige  ned  til  dem,  ligesom  den  vilde  vise  dem  Vejen.  Og  de 
kravlede,  og  de  krøb,  en  gruelig  Vej  var  det,  saa  højt,  saa 
højt;  men  han  løftede  og  lettede,  han  holdt  hende  og  viste 
de  bedste  Steder,  hvor  hun  skulde  sætte  sine  smaa  Porcelæns 
Fødder,  og  saa  naaede  de  lige  op  til  Skorstensranden,  og  paa 
den  satte  de  sig,  for  de  vare  rigtignok  trætte,  og  det  kunde 
de  o^saa  være. 

Himlen  med  alle  dens  Stjerner  var  ovenover,  og  alle 
Byens  Tage  nedenunder;  de  saa  saa  vidt  omkring,  saa  langt 
ud  i  Verden;  den  stakkels  Hyrdinde  havde  aldrig  tænkt  sig 
det  saaledes,  hun  lagde  sit  lille  Hoved  op  til  sin  »Skorstens- 
fejer, og  saa  græd  hun,  saa  at  Guldet  sprang  af  hendes  Liv- 
baand. 

»Det  er  alt  for  meget!«  sagde  hun.  »Det  kan  jeg  ikke 
holde  ud!  Verden  er  alt  for  stor!  gid  jeg  var  igen  paa  det 
lille  Bord    under  Spejlet!    jeg   bliver   aldrig   glad,   før  jeg   er 

der  igen!  nu  har  jeg  fulgt  dig  ud  til  den  vide  Verden,  nu 
kan  du  gerne  følge  mig  hjem  igen,  dersom  du  holder  noget 
af  mig!« 

Og  Skorstensfejeren  talte  fornuftigt  for  hende,  talte  om 
den  gamle  Kineser  og  om  Gedebukkebens-Overogundergene- 
ralkrigskommandersergeanten,  men  hun  hulkede  saa  grueligt 
og  kyssede  sin  lille  Skorstensfejer,  saa  han  kunde  ikke  andet 
end  føje  hende,  skønt  det  var  galt. 

Og  saa  kravlede  de  igen  med  stor  Besværlighed  ned  igen- 
nem Skorstenen,  og  de  krøb  gennem  Tromlen  og  Røret,  det 
var  slet  ikke  rart,  og  saa  stod  de  i  den  mørke  Kakkelovn; 
der  lurede  de  bag  Døren  for  at  faa  at  vide,  hvorledes  det 
stod  til  i  Stuen.  Der  var  ganske  stille;  de  kiggede  ud  —  ak, 
der  laa  midt  paa  Gulvet  den  gamle  Kineser,  han  var  falden 
ned  af  Bordet,  da  han  vilde  efter  dem,  og  laa  slaaet  i  tre 
Stykker;  hele  Ryggen  var  gaaet  af  i  een  Stump,  og  Hovedet 
laa  trillet  hen  i  en  Krog;  Gedebukkebens-Overogundergene- 
ralkrigskommandersergeanten  stod,  hvor  han  altid  havde 
staaet,  og  tænkte  over. 

»Det  er  grueligt!«  sagde  den  lille  Hyrdinde,  »gamle  Bedste- 
fader er  slaaet  i  Stykker,  og  vi  ere  Skyld  deri!  det  kan  jeg 
aldrig  overleve!«    og   saa  vred  hun  sine  smaa  bitte  Hænder. 

»Han  kan  klinkes  endnu!«  sagde  Skorstensfejeren.  »Han 
kan  meget  godt  klinkes!  —  Vær  bare  ikke  saa  heftig,  naar 
de  lime  ham  i  Ryggen  og  give  ham  en  god  Klinke  i  Nak- 
ken, saa  vil  han  være  saa  god  som  ny  igen  og  kan  sige  os 
mange  Ubehageligheder!« 

»Tror  du?«  sagde  hun,  og  saa  krøb  de  op  igen  paa 
Bordet,  hvor  de  før  havde  staaet. 

»Se  saa  langt  kom  vi!«  sagde  Skorstensfejeren,  »der  kunde 
vi  have  sparet  os  al  den  Ulejlighed!« 

»Havde  vi  kun  den  gamle  Bedstefader  klinket!«  sagde 
Hyrdinden.    »Kan  det  være  saa  dyrt!« 

Og  klinket  blev  han;  Familien  lod  ham  lime  i  Ryggen, 
han  fik  en  god  Klinke  i  Halsen,  han  var  saa  god  som  ny, 
men  nikke  kunde  han  ikke. 

»De  er  nok  bleven   hovmodig,   siden  De  har  været  slaaet 

i  Stykker!«  sagde  Gedebukkebens-Overogundergeneralkrigs- 
kommandersergeanten,  »jeg  synes  dog  ikke,  at  det  er  noget 
at  være  saa  stolt  af!  skal  jeg  have  hende,  eller  skal  jeg  ikke 
have  hende?« 

Og  Skorstensfejeren  og  den  lille  Hyrdinde  saa  saa  rørende 
paa  den  gamle  Kineser ;  de  vare  saa  bange,  han  skulde  nikke, 
men  han  kunde  ikke,  og  det  var  ham  ubehageligt  at  for- 
tælle til  en  fremmed,  at  han  havde  bestandig  en  Klinke  i 
Nakken,  og  saa  bleve  Porcelænsfolkene  sammen,  og  de  vel- 
signede Bedstefaders  Klinke  og  holdt  af  hinanden,  til  de  gik 
i  Stykker. 


Holger  Danske. 


Der  er  i  Danmark  et  gammelt  Slot,  som  hedder  Kron- 
borg, det  ligger  lige  ud  i  Øresund,  hvor  de  store  Skibe 
hver  Dag  sejle  forbi  i  Hundredvis,  baade  engelske,  russiske 
og  preussiske;  og  de  hilse  med  Kanoner  for  det  gamle  Slot: 
»Bum!«  og  Slottet  svarer  igen  med  Kanoner:  »Bum!«  for 
saaledes  sige  Kanonerne  »God  Dag!«  »Mange  Tak!«  —  Om 
Vinteren  sejler  der  ingen  Skibe,  saa  ligger  alt  med  Is  lige 
over  til  det  svenske  Land,  men  det  er  ordentlig  ligesom  en 
hel  Landevej,  der  vajer  det  danske  Flag  og  det  svenske  Flag, 
og  danske  og  svenske  Folk  sige  hverandre:  »God  Dag,« 
»Mange  Tak!«  men  ikke  med  Kanoner,  nej,  med  venligt 
Haandtag,  og  den  ene  henter  Hvedebrød  og  Kringler  hos  den 
anden,  for  fremmed  Mad  smager  bedst.  Men  Pragten  i  det 
hele  er  dog  det  gamle  Kronborg,  og  under  det  er  det,  at 
Holger  Danske  sidder  i  den  dybe,  mørke  Kælder,  hvor 
ingen  kommer;  han  er  klædt  i  Jern  og  Staal  og  støtter  sit 
Hoved  paa  de  stærke  Arme;  hans  lange  Skæg  hænger  ud 
over  Marmorbordet,  hvor  det  er  vokset  fast;  han  sover  og 
drømmer,   men  i  Drømme   ser   han    alt,    hvad   der  sker  her- 

oppe  i  Danmark.  Hver  Juleaften  kommer  en  Guds  Engel  og 
siger  ham,  at  det  er  rigtigt,  som  han  har  drømt,  og  at  han 
godt  kan  sove  igen,  for  Danmark  er  endnu  ikke  i  nogen 
ordentlig  Fare;  men  kommer  det  i  en,  ja,  saa  vil  den  gamle 
Holger  Danske  rejse  sig,  saa  Bordet  revner,  naar  han  træk- 
ker Skægget  til  sig;  saa  kommer  han  frem  og  slaar,  saa  det 
høres  i  alle  Verdens  Lande. 

Alt  dette  om  Holger  Danske  sad  en  gammel  Bedste- 
fader og  fortalte  sin  lille  Sønnesøn,  og  den  lille  Dreng  vidste, 
at  hvad  Bedstefader  sagde,  det  var  sandt.  Og  medens  den 
gamle  sad  og  fortalte,  saa  snittede  han  paa  et  stort  Træ- 
billede; det  skulde  forestille  Holger  Danske  og  stilles  forud 
paa  et  Skib;  for  den  gamle  Bedstefader  var  Billedsnitter,  og 
det  er  saadan  en  Mand,  som  skærer  ud  til  Skibenes  Gal- 
lioner,  eftersom  hvert  Skib  skal  kaldes;  og  her  havde  han 
udskaaret  Holger  Danske,  der  stod  saa  rank  og  stolt  med 
sit  lange  Skæg  og  holdt  i  den  ene  Haand  det  brede  Slag- 
sværd, men  støttede  den  anden  Haand  paa  det  danske  Vaaben. 

Og  den  gamle  Bedstefader  fortalte  saa  meget  om  mærke- 
lige danske  Mænd  og  Kvinder,  at  den  lille  Sønnesøn  til  sidst 
syntes,  at  nu  vidste  han  lige  saa  meget,  som  Holger  Danske 
kunde  vide,  der  jo  dog  kun  drømte  derom;  og  da  den  lille 
kom  i  sin  Seng,  tænkte  han  saa  meget  derpaa,  at  han 
ordentlig  knugede  sin  Hage  til  Sengedynen  og  syntes,  at  han 
havde  et  langt  Skæg,  der  var  groet  fast  i  den. 

Men  den  gamle  Bedstefader  blev  siddende  ved  sit  Arbejde 
og  snittede  paa  den  sidste  Del  deri,  det  var  det  danske 
Vaaben;  og  nu  var  han  færdig,  og  han  saa  paa  det  hele,  og 
han  tænkte  paa  alt,  hvad  han  havde  læst  og  hørt,  og  hvad 
han  i  Aften  havde  fortalt  den  lille  Dreng;  og  han  nikkede 
og  tørrede  sine  Briller,  satte  dem  paa  igen  og  sagde:  »Ja,  i 
min  Tid  kommer  nok  ikke  Holger  Danske;  men  Drengen 
der  i  Sengen  kan  maaske  faa  ham  at  se  og  være  med,  naar 
det  rigtigt  gælder,«  og  den  gamle  Bedstefader  nikkede,  og  jo 
mere  han  saa  paa  sin  Holger  Danske,  des  tydeligere  blev 
det  ham,  at  det  var  et  godt  Billede,  han  der  havde  gjort; 
han  syntes  ordentlig,  at  det  fik  Kulør,  og  at  Harnisket  skin- 

nede  som  Jern  og  Staal;  Hjerterne  i  del  danske  Vaaben  bleve 
mere  og  mere  røde,  og  Løverne  sprang  med  Guldkroner  paa. 

»Det  er  dog  det  dejligste  Vaaben,  nogen  i  Verden  har!« 
sagde  den  gamle.  »Løverne  ere  Styrke,  og  Hjerterne  ere 
Mildhed  og  Kærlighed!«  og  han  saa  paa  den  øverste  Løve 
og  tænkte  paa  Kong  Knud,  der  bandt  det  store  England  til 
Danmarks  Kongestol,  og  han  saa  paa  den  anden  Løve  og 
tænkte  paa  Valdemar,  som  samlede  Danmark  og  betvang 
de  vendiske  Lande;  han  saa  paa  den  tredie  Løve  og  tænkte 
paa  Margrethe,  som  forenede  Danmark,  Sverrig  og  Norge; 
men  idet  han  saa  paa  de  røde  Hjerter,  saa  skinnede  de  endnu 
stærkere  end  før,  de  bleve  til  Flammer,  som  bevægede  sig, 
og  hans  Tanke  fulgte  hver  af  dem. 

Den  første  Flamme  førte  ham  ind  i  et  snævert,  mørkt 
Fængsel;  der  sad  en  Fange,  en  dejlig  Kvinde,  Christian  den 
Fjerdes  Datter:  Eleonora  Ulfeldt;  og  Flammen  satte  sig 
som  en  Rose  paa  hendes  Bryst  og  blomstrede  sammen  med 
hendes  Hjerte,  hun,  den  ædleste  og  bedste  af  alle  danske 
Kvinder. 

»Ja,  det  er  et  Hjerte  i  Danmarks  Vaaben!«  sagde  den 
gamle  Bedstefader. 

Og  hans  Tanker  fulgte  Flammen,  som  førte  ham  ud  paa 
Havet,  hvor  Kanonerne  buldrede,  hvor  Skibene  laa  indhyllede 
i  Røg;  og  Flammen  hæftede  sig  som  et  Ordensbaand  paa 
Hvitfeldts  Bryst,  idet  han  til  Flaadens  Frelse  sprængte  sig 
og  sit  Skib  i  Luften. 

Og  den  tredie  Flamme  førte  ham  til  Grønlands  usle  Hyt- 
ter, hvor  Præsten  Hans  Egede  stod  med  Kærlighed  i  Ord 
og  Gerning;  Flammen  var  en  Stjerne  paa  hans  Bryst,  et 
Hjerte  til  det  danske  Vaaben. 

Og  den  gamle  Bedstefaders  Tanker  gik  foran  den  svævende 
Flamme,  thi  hans  Tanke  vidste,  hvor  Flammen  vilde  hen.  I 
Bondekonens  fattige  Stue  stod  Frederik  den  Sjette  og 
skrev  sit  Navn  med  Kridt  paa  Bjælken;  Flammen  bævede 
paa  hans  Bryst,  bævede  i  hans  Hjerte;  i  Bondens  Stue  blev 
hans  Hjerte  et  Hjerte  i  Danmarks  Vaaben.  Og  den  gamle 
Bedstefader  tørrede  sine  Øjne,  for  han  havde  kendt  og  levet 

for  Kong  Frederik  med  de  sølvhvide  Haar  og  de  ærlige,  blaa 
Øjne,  og  lian  foldede  sine  Hænder  og  saa  stille  frem  for  sig. 
Da  kom  den  gamle  Bedstefaders  Sønnekone  og  sagde,  at  det 
var  sildigt,  nu  skulde  han  hvile,  og  at  Aftensbordet  var 
dækket. 

»Men  dejligt  er  det  dog,  hvad  du  der  har  gjort,  Bedste- 
fader!« sagde  hun.  »Holger  Danske  og  hele  vort  gamle 
Vaaben!  —  Det  er,  ligesom  om  jeg  havde  set  det  Ansigt  før!« 

»Nej,  det  har  du  nok  ikke!«  sagde  den  gamle  Bedstefader, 
»men  jeg  har  set  det,  og  jeg  har  stræbt  at  snitte  det  i  Træ, 
saaledes  som  jeg  husker  det.  Den  Gang  var  det,  da  Englæn- 
derne laa  paa  Reden,  den  danske  anden  April,  da  vi  viste, 
vi  vare  gamle  Danske.  Paa  »Danmark«,  hvor  jeg  stod  i 
Steen  Billes  Eskadre,  havde  jeg  en  Mand  ved  min  Side; 
det  var,  som  Kuglerne  vare  bange  for  ham!  Lystig  sang  han 
gamle  Viser  og  skød  og  stred,  som  var  han  mer  end  et  Men- 
neske. Jeg  husker  hans  Ansigt  endnu;  men  hvorfra  han  kom, 
hvorhen  han  gik,  veed  jeg  ikke,  veed  ingen.  Jeg  har  tit  tænkt, 
det  var  nok  gamle  Holger  Danske  selv,  der  var  svømmet 
ned  fra  Kronborg  og  hjalp  os  i  Farens  Stund;  det  var  nu 
min  Tanke,  og  der  staar  hans  Billede!« 

Og  det  kastede  sin  store  Skygge  helt  op  ad  Væggen,  selv 
noget  hen  ad  Loftet;  det  saa  ud,  som  var  det  den  virkelige 
Holger  Danske  selv,  som  stod  der  bag  ved,  for  Skyggen 
rørte  sig,  men  det  kunde  da  ogsaa  være,  fordi  Flammen  i 
Lyset  ikke  brændte  stadig.  Og  Sønnekonen  kyssede  den  gamle 
Bedstefader  og  førte  ham  hen  i  den  store  Lænestol  foran 
Bordet,  og  hun  og  hendes  Mand,  som  jo  var  den  gamle 
Bedstefaders  Søn  og  Fader  til  den  lille  Dreng,  der  laa  i 
Sengen,  sad  og  spiste  deres  Aftensmad,  og  den  gamle  Bedste- 
fader talte  om  de  danske  Løver  og  de  danske  Hjerter,  om 
Styrken  og  Mildheden,  og  ganske  tydeligt  forklarede  han,  at 
der  var  endnu  een  Styrke  foruden  den,  der  laa  i  Sværdet,  og 
han  pegede  paa  Hylden,  hvor  der  laa  gamle  Bøger,  hvor  alle 
Holbergs  Komedier  laa,  de,  som  saa  tit  vare  læste,  for  de 
vare  saa  morsomme,  man  syntes  ordentlig  at  kende  alle  de 
Personer  deri  fra  gamle  Dage. 

»Se,  han  har  ogsaa  vidst  at  hugge!«  sagde  den  gamle 
Bedstefader;  »han  har  hugget  det  gale  og  kantede  af  Folk, 
saa  langt  han  kunde!«  og  gamle  Bedstefader  nikkede  hen  til 
Spejlet,  hvor  Almanakken  stod  med  »Rundetaarn«,  og  saa 
sagde  han:  »Tyge  Brahe,  han  var  ogsaa  en,  som  brugte 
Sværdet;  ikke  til  at  hugge  i  Kød  og  Ben,  men  hugge  en 
tydeligere  Vej  op  imellem  alle  Himlens  Stjerner!  —  Og  saa 
han,  hvis  Fader  var  af  min  Stand,  den  gamle  Billedsnitters 
Søn,  han,  vi  selv  have  set  med  det  hvide  Haar  og  de  stærke 
Skuldre,    han,    som    nævnes   af  alle  Verdens  Lande!   ja,   han 


kunde  hugge,  jeg  kan  kun  snitte!  Jo,  Holger  Danske  kan 
komme  paa  mange  Maader,  saa  at  der  i  alle  Verdens  Lande 
høres  om  Danmarks  Styrke!  Skal  vi  saa  drikke  Bertels 
Skaal!« 

Men  den  lille  Dreng  i  Sengen  saa  tydeligt  det  gamle 
Kronborg  med  Øresund,  den  virkelige  Holger  Danske,  som 
sad  dybt  dernede  med  Skægget  vokset  fast  i  Marmorbordet 
og  drømte  om  alt,  hvad  der  sker  heroppe;  Holger  Danske 
drømte  ogsaa  om  den  lille  fattige  Stue,  hvor  Billedsnitteren 
sad,  han  hørte  alt,  hvad  der  blev  talt,  og  nikkede  i  Drømme 
og  sagde: 

»Ja,  husk  kun  paa  mig,  I  danske  Folk!  behold  mig  i 
Tanke!  jeg  kommer  i  Nødens  Time.« 

Og  uden  for  Kronborg  skinnede  den  klare  Dag,  og 
Vinden  bar  Jægerhornets  Toner  over  fra  Nabolandet,  Skibene 
sejlede  forbi  og  hilsede:  »Bum!  bum!«  og  fra  Kronborg 
svarede  det:  »Bum!  bum!«  men  Holger  Danske  vaagnede 
ikke,  hvor  stærkt  de  skød,  for  det  var  jo  bare:  »God  Dag!« 
—  »Mange  Tak!«  Der  skal  skydes  anderledes,  før  han  vil 
vaagne;  men  han  vaagner  nok,  for  der  er  Krummer  i  Holger 
Danske. 


Den  lille  Pige  med  Svovlstikkerne. 


Det  var  saa  grueligt  koldt;  det  sneede,  og  det  begyndte  at 
blive  mørk  Aften;  det  var  ogsaa  den  sidste  Aften  i  Aaret, 
Nytaarsaften.  I  denne  Kulde  og  i  dette  Mørke  gik  paa  Gaden 
en  lille,  fattig  Pige  med  bart  Hoved  og  nøgne  Fødder;  ja, 
hun  havde  jo  rigtignok  haft  Tøfler  paa,  da  hun  kom  hjemme 
fra,  men  hvad  kunde  det  hjælpe!  det  var  meget  store  Tøfler, 
hendes  Moder  havde  sidst  brugt  dem,  saa  store  vare  de,  og 
dem  tabte  den  lille,  da  hun  skyndte  sig  over  Gaden,  idet  to 
Vogne  foer  saa  grueligt  stærkt  forbi;  den  ene  Tøffel  var  ikke 
at  finde,  og  den  anden  løb  en  Dreng  med;  han  sagde,  at  den 
kunde  han  bruge  til  Vugge,  naar  han  selv  fik  Børn. 

Der  gik  nu  den  lille  Pige  paa  de  nøgne,  smaa  Fødder, 
der  vare  røde  og  blaa  af  Kulde;  i  et  gammelt  Forklæde  holdt 
hun  en  Mængde  Svovlstikker,  og  eet  Bundt  gik  hun  med  i 
Haanden;  ingen  havde  den  hele  Dag  købt  af  hende;  ingen 
havde  givet  hende  en  lille  Skilling;  sulten  og  forfrossen  gik 
hun  og  saa  saa  forkuet  ud,  den  lille  Stakkel!  Snefnuggene 
faldt  i  hendes  lange,  gule  Haar,  der  krøllede  saa  smukt  om 
Nakken,  men  den  Stads  tænkte  hun  rigtignok  ikke  paa.  Ud 
fra  alle  Vinduer  skinnede  Lysene,  og  saa  lugtede  der  i  Gaden 

saa  dejligt  af  Gaasesteg;  det  var  jo  Nytaarsaften,  ja,  det  tænkte 
hun  paa. 

Henne  i  en  Krog  mellem  to  Huse,  det  ene  gik  lidt  mere 
frem  i  Gaden  end  det  andet,  der  satte  hun  sig  og  krøb  sam- 
men; de  smaa  Ben  havde  hun  trukket  op  under  sig,  men 
hun  frøs  endnu  mere,  og  hjem  turde  hun  ikke  gaa,  hun 
havde  jo  ingen  Svovlstikker  solgt,  ikke  faaet  en  eneste  Skil- 
ling, hendes  Fader  vilde  slaa  hende,  og  koldt  var  der  ogsaa 
hjemme,  de  havde  kun  Taget  lige  over  dem,  og  der  peb 
Vinden  ind,  skønt  der  var  stoppet  Straa  og  Klude  i  de  største 
Sprækker.  Hendes  smaa  Hænder  vare  næsten  ganske  døde  af 
Kulde.  Ak!  en  lille  Svovlstik  kunde  gøre  godt.  Turde  hun 
bare  trække  een  ud  af  Bundtet,  stryge  den  mod  Væggen  og 
varme  Fingrene.  Hun  trak  een  ud,  »ritch!«  hvor  sprudede 
den,  hvor  brændte  den!  det  var  en  varm,  klar  Lue,  ligesom 
et  lille  Lys,  da  hun  holdt  Haanden  om  den;  det  var  et  under- 
ligt Lys;  den  lille  Pige  syntes,  hun  sad  foran  en  stor  Jern- 
kakkelovn med  blanke  Messingkugler  og  Messingtromle ;  Ilden 
brændte  saa  velsignet,  varmede  saa  godt;  nej,  hvad  var  det! 
—  Den  lille  strakte  allerede  Fødderne  ud  for  ogsaa  at  varme 
disse,  —  —  da  slukkedes  Flammen.  Kakkelovnen  forsvandt, 
hun  sad  med  en  lille  Stump  af  den  udbrændte  Svovlstik  i 
Haanden. 

En  ny  blev  strøget,  den  brændte,  den  lyste,  og  hvor 
Skinnet  faldt  paa  Muren,  blev  denne  gennemsigtig  som  et 
Flor;  hun  saa  lige  ind  i  Stuen,  hvor  Bordet  stod  dækket 
med  en  skinnende  hvid  Dug,  med  fint  Porcelæn,  og  dejligt 
dampede  den  stegte  Gaas,  fyldt  med  Svesker  og  Æbler;  og 
hvad  der  endnu  var  prægtigere,  Gaasen  sprang  fra  Fadet, 
vraltede  hen  ad  Gulvet  med  Gaffel  og  Kniv  i  Ryggen;  lige 
hen  til  den  fattige  Pige  kom  den;  da  slukkedes  Svovlstikken, 
og  der  var  kun  den  tykke,  kolde  Mur  at  se. 

Hun  tændte  en  ny.  Da  sad  hun  under  det  dejligste  Jule- 
træ; det  var  endnu  større  og  mer  pyntet,  end  det  hun  gen- 
nem Glasdøren  havde  set  hos  den  rige  Købmand  nu  sidste 
Jul;  tusinde  Lys  brændte  paa  de  grønne  Grene,  og  brogede 
Billeder,   som    de,    der   pyntede  Butiksvinduerne,   saa  ned  til 

hende.  Den  lille  strakte  begge  Hænder  i  Vejret  —  da  sluk- 
kedes Svovlstikken;  de  mange  Julelys  gik  højere  og  højere, 
hun  saa,  de  vare  nu  de  klare  Stjerner,  een  af  dem  faldt  og 
gjorde  en  lang  Ildstribe  paa  Himlen. 

»Nu  dør  der  een!«  sagde  den  lille,  for  gamle  Mormor, 
som  var  den  eneste,  der  havde  været  god  mod  hende,  men 
nu  var  død,  havde  sagt:  Naar  en  Stjerne  falder,  gaar  der  en 
Sjæl  op  til  Gud. 

Hun  strøg  igen  mod  Muren  en  Svovlstik,  den  lyste  rundt 
om,  og  i  Glansen  stod  den  gamle  Mormor,  saa  klar,  saa 
skinnende,  saa  mild  og  velsignet. 


»Mormor!«  raabte^den  lille,  »oh,  tag  mig  med!  jeg  veed, 
du  er  borte,  naar  Svovlstikken  gaar  ud,  borte  ligesom  den 
varme  Kakkelovn,  den  dejlige  Gaasesteg  og  det  store,  vel- 
signede Juletræ!«  —  og  hun  strøg  i  Hast  den  hele  Rest 
Svovlstikker,  der  var  i  Bundtet,  hun  vilde  ret  holde  paa 
Mormor;  og  Svovlstikkerne  lyste  med  saadan  en  Glans,  at 
det  var  klarere  end  den  lyse  Dag.  Mormor  havde  aldrig  før 
været  saa  smuk,  saa  stor;  hun  løftede  den  lille  Pige  op  paa 
sin  Arm,  og  de  fløj  i  Glans  og  Glæde  saa  højt,  saa  højt;  og 
der  var  ingen  Kulde,  ingen  Hunger,  ingen  Angest,  —  de  vare 
hos  Gud. 

Men  i  Krogen  ved  Huset  sad  i  den  kolde  Morgenstund 
den    lille   Pige    med    røde    Kinder,    med    Smil    om    Munden 

—  død,  frosset  ihjel  den  sidste  Aften  i  det  gamle  Aar.  Nyt- 
aarsmorgen  gik  op  over  det  lille  Lig,  der  sad  med  Svovl- 
stikkerne, hvoraf  et  Knippe  var  næsten  brændt.  Hun  har 
villet  varme  sig,  sagde  man;  ingen  vidste,  hvad  smukt  hun 
havde  set,  i  hvilken  Glans  hun  med  gamle  Mormor  var  gaaet 
ind  til  Nytaarsglæde. 


'Nlt^ 


Nabofamilierne. 


Man  skulde  rigtignok  tro,  at  der  var  noget  paa  Færde  i 
Gadekæret,  men  der  var  ikke  noget  paa  Færde!  Alle 
Ænderne,  ligesom  de  allerbedst  laa  paa  Vandet,  nogle  stod 
paa  Hovedet,  for  det  kunde  de,  satte  med  eet  lige  i  Land; 
man  kunde  se  i  det  vaade  Ler  Sporene  af  deres  Fødder,  og 
man  kunde  høre  et  langt  Stykke  borte,  at  de  skreg.  Vandet 
kom  ordentlig  i  Bevægelse,  og  nylig  var  det  blankt  som  et 
Spejlglas,  man  saa  deri  hvert  Træ,  hver  Busk  tæt  ved,  og 
det  gamle  Bondehus  med  Hullerne  i  Gavlen  og  Svalereden, 
men  især  det  store  Rosentræ,  fuldt  af  Blomster,  der  hang 
fra  Muren  næsten  lige  ud  over  Vandet,  og  deri  stod  det  hele 
ligesom  et  Skilderi,  men  alt  sammen  paa  Hovedet;  og  da 
Vandet  kom  i  Uro,  saa  løb  det  ene  i  det  andet,  hele  Billedet 
var  borte.  To  Andefjer,  der  faldt  af  Ænderne,  som  fløj, 
vippede  ordentlig  op  og  ned,  med-  eet  tog  de  Fart,  ligesom 
om  der  var  Vind,  men  der  var  ingen  Vind,  og  saa  laa  de 
stille,  og  Vandet  blev  spejlglat  igen,  man  saa  tydeligt  Gavlen 
med  Svalereden,  og  Rosentræet  saa  man;  hver  Rose  spejlede 
sig,    de  vare   saa   dejlige,    men   de  vidste   det  ikke    selv,    for 

ingen  havde  sagt  dem  det.  Solen  skinnede  ind  imellem  de 
fine  Blade,  der  vare  saa  fyldte  med  Duft;  og  det  var  for 
hver  Rose  ligesom  for  os,  riaar  vi  ere  ret  lyksalige  henne  i 
Tanker. 

»Hvor  det  er  dejligt  at  være  til!«  sagde  hver  Rose,  »det 
eneste,  jeg  veed  at  ønske,  er,  at  jeg  kunde  kysse  Solen,  fordi 
den  er  saa  varm  og  klar.  —  Ja,  Roserne  dernede  i  Vandet 
vilde  jeg  ogsaa  kysse;  de  ligne  os  ganske  akkurat;  jeg  vilde 
kysse  de  søde  Fugleunger  dernede  i  Reden;  ja,  der  er  ogsaa 
nogle  oven  over  os!  de  stikke  Hovederne  ud  og  pippe  saa 
smaat!  de  have  slet  ingen  Fjer  som  deres  Fader  og  Moder. 
Det  er  gode  Naboer,  vi  have,  baade  dem  ovenover  og  neden- 
under.   Oh,  hvor  det  er  dejligt  at  være  til!« 

De  smaa  Unger  oppe  og  nede,  —  ja,  de  nede  vare  kun 
Skin  i  Vandet,  —  vare  Spurve,  Fader  og  Moder  vare  Spurve; 
de  havde  taget  den  tomme  Svalerede  fra  i  Fjor,  i  den  laa 
de  og  vare  hjemme. 

»Er  det  Ællingebørn,  som  svømme  der?«  spurgte  Spurve- 
ungerne, da  de  saa  Andefjerene  drive  paa  Vandet. 

»Gør  fornuftige  Spørgsmaal,  naar  I  spørge!«  sagde  Mo- 
deren; »ser  I  ikke,  at  det  er  Fjer,  levende  Kjoletøj,  som  jeg 
har  det,  og  I  faa  det,  men  vort  er  finere!  Gid  vi  ellers  havde 
dem  heroppe  i  Reden,  for  de  varme.  Jeg  gad  vide,  hvad  det 
var,  som  forskrækkede  Ænderne;  det  maa  have  været  noget 
i  Vandet,  for  mig  var  det  vist  ikke,  skønt  jeg  sagde  rigtignok 
noget  stærkt  »Pip«  til  jer.  De  tykhovede  Roser  burde  vide 
det,  men  de  veed  ingenting,  de  se  kun  paa  sig  selv  og  lugte. 
Jeg  er  inderlig  ked  af  de  Naboer!« 

»Hør  de  søde,  smaa  Fugle  deroppe!«  sagde  Roserne,  »de 
begynde  nu  ogsaa  paa  at  ville  synge!  —  De  kunne  ikke,  men 
det  kommer  nok!  —  Hvor  det  maa  være  en  stor  Fornøjelse! 
Det  er  ganske  morsomt  at  have  saadanne  lystige  Naboer!«  — 

I  Galop  kom  i  det  samme  to  Heste,  de  skulde  vandes; 
en  Bondedreng  sad  paa  den  ene,  og  han  havde  taget  alle 
sine  Klæder  af  undtagen  sin  sorte  Hat;  den  var  saa  stor  og 
bred.  Drengen  fløjtede,  ligesom  om  han  var  en  lille  Fugl, 
og  red  saa  ud  i  det  dybeste  af  Gadekæret;   og    da   han  kom 

over  mod  Rosentræet,  rev  han  en  af  Roserne  af  og  stak  den 
op  i  Hatten;  saa  troede  han  at  være  rigtig  pyntet,  og  red 
saa  bort  med  den.  De  andre  Roser  saa  efter  deres  Søster 
og  spurgte  hverandre:  »Hvor  rejste  hun  hen?«  men  det 
vidste  ingen. 

»Jeg  gad  nok  komme  ud  i  Verden!«  sagde  den  ene  til 
den  anden,  »men  her  hjemme  i  vort  eget  grønne  er  ogsaa 
dejligt!  om  Dagen  er  Solen  saa  varm,  og  om  Natten  skinner 
Himlen  endnu  smukkere!  det  kan  vi  se  gennem  de  mange 
smaa  Huller,  der  er  paa  den!« 

Det  var  Stjernerne,  som  de  troede  vare  Huller,  for  Roserne 
vidste  det  ikke  bedre. 

»Vi  live  op  om  Huset!«  sagde  Spurvemoderen,  »og  Svale- 
reder bringe  Lykke,  siger  Folk;  derfor  ere  de  glade  ved  at 
have  os!  men  de  Naboer  der,  saadan  en  hel  Rosenbusk  op 
ad  Muren,  sætter  Fugtighed;  jeg  tænker,  den  kommer  nok 
bort,  saa  kan  der  dog  gro  et  Korn.  Roser  ere  kun  at  se  paa 
og  at  lugte  til,  eller  i  det  højeste  at  stikke  i  Hatten.  Hvert 
Aar,  det  veed  jeg  fra  min  Moder,  saa  falde  de  af,  Bonde- 
konen sylter  dem  med  Salt,  de  faa  et  fransk  Navn,  som  jeg 
ikke  kan  sige  og  heller  ikke  bryder  mig  om;  og  saa  lægges 
de  paa  Ilden,  naar  der  skal  lugte  godt.  Se,  det  er  deres 
Levnedsløb,   de  ere  bare  for  Øjne  og  Næse.    Nu  veed  I  det!« 

Da  det  blev  Aften,  og  Myggene  dansede  i  den  varme 
Luft,  hvor  Skyerne  vare  saa  røde,  kom  Nattergalen  og  sang 
for  Roserne,  at  det  skønne  var  som  Solskinnet  i  denne 
Verden,  og  at  det  skønne  levede  altid.  Men  Roserne  troede, 
at  Nattergalen  sang  om  sig  selv,  og  det  kunde  man  jo  ogsaa 
tænke.  Det  faldt  dem  slet  ikke  ind,  at  det  var  dem,  der 
skulde  have  Sangen,  men  glade  vare  de  ved  den  og  tænkte 
paa,  om  ikke  alle  de  smaa  Spurveunger  ogsaa  kunde  blive 
til  Nattergale. 

»Jeg  forstod  meget  godt  hvad  den  Fugl  sang!«  sagde 
Spurveungerne,  »der  var  bare  et  Ord,  jeg  ikke  forstod:  Hvad 
er  det  skønne?« 

»Det  er  ingenting!«  sagde  Spurvemoderen,  »det  er  bare 
saadanne  et  Udseende.    Oppe  paa  Herregaarden,  hvor  Duerne 

har  deres  eget  Hus  og  hver  Dag  faa  Ærter  og  Korn  strøet 
i  Gaarden,  —  jeg  har  spist  med  dem,  og  det  skal  I  ogsaa 
komme  til!  sig  mig  hvem  du  omgaas,  saa  skal  jeg  sige  dig, 
hvem  du  er!  —  deroppe  paa  Herregaarden  har  de  to  Fugle 
med  grønne  Halse  og  en  Top  paa  Hovedet;  Halen  kan  brede 
sig  ud,  som  var  den  et  stort  Hjul,  og  den  har  alle  Kulører, 
saa  at  det  gør  ondt  i  Øjnene;  Paafugle  kaldes  de,  og  de  er 
det  skønne;  de  skulde  pilles  lidt,  da  saa  de  ikke  anderledes 
ud  end  vi  andre.  Jeg  havde  hugget  dem,  dersom  de  ikke 
havde  været  saa  store!« 

»Jeg  vil  hugge  dem!«  sagde  den  mindste  Spurveunge,  og 
han  havde  endnu  ikke  Fjer. 

Inde  i  Bondehuset  boede  to  unge  Folk;  de  holdt  saa 
meget  af  hinanden,  de  vare  saa  flittige  og  raske,  der  var  saa 
nydeligt  hos  dem.  Søndag  Morgen  gik  den  unge  Kone  ud, 
tog  en  hel  Haandfuld  af  de  smukkeste  Roser,  satte  dem  i 
Vandglasset  og  stillede  det  midt  paa  Dragkisten. 

»Nu  kan  jeg  se,  det  er  Søndag!«  sagde  Manden,  kyssede 
sin  søde,  lille  Kone,  og  de  satte  sig  ned,  læste  en  Psalme, 
holdt  hinanden  i  Hænderne,  og  Solen  skinnede  ind  ad  Vin- 
duerne paa  de  friske  Roser  og  paa  de  unge  Folk. 

»Det  er  jeg  ked  af  at  se  paa!«  sagde  Graaspurvemoderen, 
som  fra  Reden  kiggede  lige  ind  i  Stuen;  og  saa  fløj  hun. 

Det  samme  gjorde  hun  næste  Søndag,  thi  hver  Søndag 
kom  der  friske  Roser  i  Glasset,  og  altid  blomstrede  Rosen- 
hækken lige  smukt;  Spurveungerne,  der  nu  havde  faaet  Fjer, 
vilde  gerne  flyve  med,  men  Moderen  sagde:  »I  blive!«  og 
saa  bleve  de.  —  Hun  fløj,  men  hvordan  hun  nu  fløj  eller 
ikke,  med  eet  hang  hun  fast  i  en  Fuglesnare  af  Hestehaar, 
som  nogle  Drenge  havde  bundet  paa  en  Gren.  Hestehaarene 
trak  sig  fast  om  Benet,  oh,  saa  fast,  som  om  det  skulde 
skæres  over;  det  var  en  Pine,  det  var  en  Skræk;  Drengene 
sprang  lige  til  og  greb  Fuglen,  og  de  greb  saa  grueligt  haardt. 
»Det  er  ikke  andet  end  en  Spurv!«  sagde  de,  men  de  lod 
den  dog  ikke  flyve  igen,  de  gik  hjem  med  den,  og  hver 
Gang  den  skreg,  slog  de  den  paa  Næbbet. 

Inde  i  Bondegaarden  stod  der   en   gammel  Karl,   der  for- 

stod  at  lave  Sæbe  til  Skægget  og  til  Hænderne,  Sæbe  i  Kugler 
og  Sæbe  i  Stykker.  Det  var  saadan  en  omvandrende,  lystig 
gammel  en,  og  da  han  saa  Graaspurven,  som  Drengene  kom 
med,  og  som  de  sagde,  at  de  slet  ikke  brød  sig  om,  sagde 
han:  »Skal  vi  gøre  den  skøn?«  og  det  gøs  i  Spurvemoderen, 
da  han  sagde  det.  Og  op  af  sin  Kasse,  hvori  der  laa  de  dej- 
ligste Farver,  tog  han  en  hel  Mængde  skinnende  Bogguld,  og 
Drengene  maatte  løbe  ind  og  skaffe  et  Æg,  og  af  det  tog 
han  Hviden,  og  den  smurte  han  hele  Fuglen  over  med  og 
klinede  saa  Bogguldet  paa,  saa  var  Spurvemoderen  forgyldt; 
men  hun  tænkte  ikke  paa  den  Stads,  hun  rystede  over  alle 
Lemmer.  Og  Sæbemanden  tog  en  rød  Lap,  han  rev  den  af 
Foret  i  sin  gamle  Trøje,  klippede  Lappen  til  en  takket  Hane- 
kam og  klistrede  den  paa  Hovedet  af  Fuglen. 

»Nu  skal  I  se  Guldfuglen  flyve!«  sagde  han  og  slap  Graa- 
spurven, der  i  den  grueligste  Forfærdelse  fløj  af  Sted  i  det 
klare  Solskin.  Nej,  hvor  den  skinnede!  alle  Graaspurve,  selv 
en  stor  Krage,  og  det  ingen  Aars  Unge,  bleve  ganske  for- 
skrækkede for  det  Syn,  men  de  fløj  dog  bag  efter,  for  de 
vilde  vide,  hvad  det  var  for  en  fornem  Fugl. 

»Hvorfra!  hvorfra!«   skreg  Kragen. 

»Tøv  lidt!  tøv  lidt!«  sagde  Spurvene.  Men  den  vilde  ikke 
tøve  lidt;  i  Angest  og  Forfærdelse  fløj  hun  hjemad;  hun  var 
nær  ved  at  synke  til  Jorden,  og  altid  kom  der  flere  Fugle 
til,  smaa  og  store;  nogle  fløj  lige  tæt  ind  paa  den  for  at 
hugge  løs.     »Se'ken  en!  se'ken  en!«   skreg  de  alle  sammen! 

»Se'ken  en!  se'ken  en!«  skreg  Ungerne,  da  hun  kom  hen 
imod  Reden.  »Det  er  bestemt  en  Paafugleunge,  der  er  alle 
Kulører,  som  skære  i  Øjnene,  som  Moder  sagde;  pip!  det  er 
det  skønne!«  Og  saa  huggede  de  med  deres  smaa  Næb,  saa 
at  det  ikke  blev  muligt  for  hende  at  slippe  ind,  og  hun  var 
saaledes  af  Forfærdelse,  at  hun  ikke  længer  kunde  sige  »Pip«, 
endsige:  »Jeg  er  eders  Moder.«  De  andre  Fugle  huggede  den 
nu  alle,  saa  hver  Fjer  gik  af,  og  blodig  sank  Spurvemoderen 
ned  i  Rosenhækken. 

w»Det  stakkels  Dyr!«  sagde  Roserne.    »Kom,  vi  skulle  skjule 
dig!  Hæld  dit  lille  Hoved  op  til  os!« 

Spurvemoderen  bredte  endnu  engang  Vingerne  ud,  knugede 
dem  saa  fast  til  sig  igen  og  var  død  hos  Nabofamilien,  de 
friske,  smukke  Roser. 

»Pip!«  sagde  Spurveungerne  i  Reden.  »Hvor  Mutter  bliver 
af,  det  kan  jeg  ikke  begribe!  Det  skulde  dog  ikke  være  et 
Fif  af  hende,  at  vi  nu  maa  skøtte  os  selv.  Huset  har  hun 
ladet  os  beholde  til  Arvepart;  men  hvem  af  os  skal  have  det 
alene,  naar  vi  faa  Familie?« 

»Ja,  jeg  kan  ikke  have  jer  andre  her,  naar  jeg  udvider 
mig  med  Kone  og  Børn!«   sagde  den  mindste. 

»Jeg  faar  nok  flere  Koner  og  Børn  end  du!«  sagde  den 
anden. 

»Men  jeg  er  ældst!«  sagde  en  tredie.  Alle  sammen  kom 
de  op  at  skændes,  de  slog  med  Vingerne,  huggede  med  Næbbet, 
og  bums,  saa  blev  den  ene  efter  den  anden  puffet  ud  af 
Reden.  Der  laa  de,  og  vrede  vare  de;  Hovedet  hældede  de 
helt  om  paa  den  ene  Side,  og  saa  plirede  det  Øje,  som  vendte 
op;  det  var  nu  deres  Maade  at  mule  paa. 

Lidt  kunde  de  flyve,  og  saa  øvede  de  sig  noget  mere,  og 
til  sidst  bleve  de  enige  om,  at  for  at  kunne  kende  hverandre 
igen,  naar  de  mødtes  i  Verden,  vilde  de  sige:  Pip!  og  skrabe 
tre  Gange  med  det  venstre  Ben. 

Den  Unge,  som  blev  tilbage  i  Reden,  gjorde  sig  saa  bred, 
den  kunde,  den  var  jo  nu  Husejer,  men  længe  varede  det 
ikke.  —  Om  Natten  skinnede  den  røde  Ild  gennem  Ruderne, 
Flammerne  slog  frem  under  Taget,  det  tørre  Straa  gik  op  i 
Lue,  hele  Huset  brændte,  og  Spurveungen  med,  derimod  kom 
de  unge  Folk  lykkelig  bort. 

Da  Solen  næste  Morgen  var  oppe,  og  alt  syntes  saa  for- 
frisket som  efter  en  mild  Nattesøvn,  stod  der  af  Bondehuset 
ikke  andet  tilbage  end  nogle  sorte,  forkullede  Bjælker,  der 
hældede  sig  op  til  Skorstenen,  som  var  sin  egen  Herre;  det 
røg  stærkt  fra  Grunden,  men  foran  den  stod  frisk  og  blom- 
strende det  hele  Rosentræ,  der  spejlede  hver  Gren  og  hver 
Blomst  i  det  stille  Vand. 

»Nej,  hvor  dejligt  de  Roser  staa  der  foran  det  nedbrændte 
Hus!«   sagde  en  Mand,   som  kom  forbi,    »det  er  det  yndigste 

lille  Billede!  det  maa  jeg  have!«  og  Manden  tog  op  af  Lom- 
men  en  lille  Bog  med    hvide  Blade,    og   han   tog  sin  Blyant, 


for  han  var  en  Maler,  og  tegnede  saa  det  rygende  Grus,  de 
forkullede  Bjælker  op  til  den  hældende  Skorsten,  for  den 
hældede  mer  og  mer,  men  allerforrest  stod  den  store,  blom- 

strende  Rosenhæk,  den  var  rigtignok  dejlig  og  var  jo  ogsaa 
ene  Skyld  i,  at  det  hele  blev  tegnet. 

Op  ad  Dagen  kom  forbi  to  af  Graaspurvene,  som  vare 
fødte  her.  »Hvor  er  Huset?«  sagde  de,  »hvor  er  Reden?  — 
Pip,  alting  er  brændt  op,  og  vor  stærke  Broder  er  brændt 
med;  det  fik  han,  fordi  han  beholdt  Reden.  —  Roserne  ere 
slupne  godt  fra  det!  de  staa  endnu  med  røde  Kinder.  De 
sørge  da  ikke  for  Naboens  Ulykke.  Ja,  jeg  taler  ikke  til  dem, 
og  grimt  er  her,  det  er  min  Mening!«    Saa  fløj  de. 

Ud  paa  Efteraaret  var  det  en  dejlig  Solskinsdag,  man 
kunde  ordentlig  tro,  man  var  midt  i  Sommeren.  Der  var 
saa  tørt  og  rent  i  Gaarden  foran  den  store  Trappe  hos  Herre- 
mandens, og  der  gik  Duerne,  baade  sorte  og  hvide  og  violette, 
de  glinsede  i  Solskinnet,  og  de  gamle  Duemødre  brusede  sig 
op  og  sagde  til  Ungerne:  »Staa  i  Gruppe,  staa  i  Gruppe!«  — 
for  saa  tog  de  sig  bedre  ud. 

»Hvad  er  det  smaa  graa,  der  løber  mellem  os?«  spurgte 
en  gammel  Due,  som  havde  rødt  og  grønt  igennem  Øjnene. 
»Smaa  graa!  smaa  graa!«  sagde  hun. 

»Det  er  Spurve!  skikkelige  Dyr!  vi  have  altid  haft  Ord 
for  at  være  fromme,  og  saa  faa  vi  lade  dem  pille  op!  —  De 
tale  ikke  med  og  skrabe  saa  net  med  Benet.« 

Ja,  de  skrabede,  tre  Gange  skrabede  de  med  det  venstre 
Ben,  men  de  sagde  ogsaa  Pip,  og  saa  kendte  de  hverandre, 
det  var  tre  Spurve  fra  det  afbrændte  Hus. 

»Her  er  overmaade  godt  at  æde!«   sagde  Spurvene. 

Og  Duerne  gik  rundt  om  hverandre,  brystede  sig  og  havde 
indvendig  Mening. 

»Ser  du  Brysteduen?«  sagde  den  ene  om  den  anden,  »og 
ser  du  hende,  hvor  hun  sluger  Ærter?  Hun  faar  for  mange! 
hun  faar  de  bedste!  kurr!  kun!  ser  du,  hvor  hun  bliver 
skaldet  i  Kammen!  ser  du  det  søde,  det  arrige  Dyr!  knurre, 
knurre!«  og  saa  skinnede  paa  dem  alle  sammen  Øjnene  røde 
af  Arrighed.  »Staa  i  Gruppe,  staa  i  Gruppe!  Smaa  graa! 
smaa  graa!  Knurre,  knurre,  kurre!«  gik  det  uophørligt,  og 
saaledes  gaar  det  endnu  om  tusinde  Aar. 

Graaspurvene  spiste  godt,  og  de  hørte  godt,  ja,  de  stillede 

sig  endogsaa  op,  men  det  klædte  ikke;  mætte  vare  de;  saa 
gik  de  fra  Duerne  og  sagde  indbyrdes  deres  Mening  om  dem, 
hoppede  saa  ind  under  Havestakittet,  og  da  Døren  der  til 
Havestuen  stod  aaben,  hoppede  den  ene  op  paa  Dørtrinet, 
han  var  overmæt  og  derfor  modig:  »Pip!«  sagde  han,  »det 
tør  jeg!«  —  »Pip!«  sagde  den  anden,  »det  tør  jeg  ogsaa  og 
lidt  til!«  og  saa  hoppede  han  ind  i  Stuen.  Der  var  ingen 
Folk  derinde,  det  saa  den  tredie  nok,  og  saa  fløj  han  endnu 
længer  op  i  Stuen  og  sagde:  »Helt  ind  eller  slet  ikke!  det  er 
ellers  en  løjerlig  Menneskerede  den!  og  hvad  her  er  stillet 
op!  nej,  hvad  er  det!« 

Lige  foran  Spurvene  blomstrede  jo  Roserne,  de  spejlede 
sig  der  i  Vandet,  og  de  kullede  Bjælker  laa  op  til  den  falde- 
færdige Skorsten.  —  Nej,  hvad  var  dog  dette!  hvor  kom  det 
ind  i  Herregaardsstuen? 

Og  alle  tre  Spurve  vilde  flyve  hen  over  Roserne  og  Skor- 
stenen, men  det  var  en  flad  Væg,  de  fløj  imod;  det  hele  var 
et  Maleri,  et  stort,  prægtigt  Stykke,  som  Maleren  havde  ud- 
ført efter  sin  lille  Tegning. 

»Pip!«  sagde  Spurvene,  »det  er  ingenting!  det  ser  bare 
ud!  Pip!  det  er  det  skønne!  Kan  du  begribe  det,  for  jeg  kan 
ikke!«   og  saa  fløj  de,  for  der  kom  Mennesker  i  Stuen. 

Nu  gik  der  baade  Aar  og  Dag,  Duerne  havde  mange 
Gange  kurret,  for  ikke  at  sige  knurret,  de  arrige  Dyr!  Graa- 
spurvene  havde  frosset  om  Vinteren  og  levet  højt  om  Som- 
meren; de  vare  alle  sammen  forlovede  eller  gifte,  eller  hvad 
man  nu  vil  kalde  det.  Unger  havde  de,  og  enhvers  Unge  var 
naturligvis  den  kønneste  og  den  klogeste;  en  fløj  her,  og  en 
fløj  der,  og  mødtes  de,  saa  kendtes  de  paa  »Pip!«  og  tre 
Skrab  med  det  venstre  Ben.  Den  ældste  af  dem,  det  var  nu 
saadan  en  gammel  en,  hun  havde  ingen  Rede,  og  hun 
havde  ingen  Unger;  hun  vilde  saa  gerne  engang  til  en  stor 
By,  og  saa  fløj  hun  til  Kjøbenhavn.  — 

Der  laa  et  stort  Hus  med  mange  Kulører;  det  laa  lige 
ved  Slottet  og  Kanalen,  hvor  der  var  Skibe  med  Æbler  og 
Potter.  Vinduerne  vare  bredere  forneden  end  foroven,  og 
kiggede   Spurvene    derind,   saa    var    hver   Stue,    syntes    dem, 

ligesom  om  de  saa  ned  i  en  Tulipan,  alle  mulige  Kulører  og 
Snirkler,  og  midt  i  Tulipanen  stod  hvide  Mennesker;  de  vare 
af  Marmor,  nogle  vare  ogsaa  af  Gibs,  men  det  kommer  ud 
paa  et  for  Spurveøjne.  Oven  paa  Huset  stod  en  Metalvogn 
med  Metalheste  for,  og  Sejrens  Gudinde,  ogsaa  af  Metal, 
kørte  dem.    Det  var  Thorvaldsens  Museum. 

»Hvor  det  skinner!  hvor  det  skinner!«  sagde  Spurve- 
frøkenen, »det  er  nok  det  skønne!  Pip!  her  er  det  dog  større 
end  en  Paafugl!«  hun  huskede  endnu  fra  lille  af,  hvad  der 
var  det  største  skønne,  Moderen  kendte.  Og  hun  fløj  lige  ned 
i  Gaarden;  der  var  ogsaa  prægtigt,  der  var  malet  Palmer  og 
Grene  op  ad  Væggene,  og  midt  i  Gaarden  stod  en  blomstrende 
stor  Rosenbusk;  den  hældede  sine  friske  Grene  med  de  mange 
Roser  hen  over  en  Grav,  og  hun  fløj  derhen,  for  der  gik 
flere  Spurve;  »Pip!«  og  tre  Skrab  med  det  venstre  Ben;  den 
Hilsen  havde  hun  mange  Gange  gjort  i  Aar  og  Dag,  og  ingen 
havde  forstaaet  den,  for  de,  som  ere  skilte  ad,  de  træffes  ikke 
hver  Dag;  den  Hilsen  var  bleven  til  Vane,  men  i  Dag  var 
der  to  gamle  Spurve  og  en  Unge,  der  sagde  »Pip!«  og  skrabede 
med  det  venstre  Ben. 

»Ih,  se  god  Dag,  god  Dag!«  det  var  tre  gamle  fra  Spurve- 
reden og  saa  en  lille  en  af  Familien.  »Skal  vi  træffes  her!« 
sagde  de.  »Det  er  et  fornemt  Sted,  men  her  er  ikke  meget 
at  æde.    Det  er  det  skønne!  Pip!« 

Og  der  kom  mange  Folk  fra  Sideværelserne,  hvor  de 
prægtige  Marmorskikkelser  stod,  og  de  gik  hen  til  Graven, 
der  gemte  den  store  Mester,  som  havde  formet  Marmorstøt- 
terne, og  alle,  som  kom,  stod  med  lysende  Ansigter  om 
Thorvaldsens  Grav,  og  enkelte  opsamlede  de  affaldne  Rosen- 
blade og  gemte  disse.  Der  var  Folk  langvejs  fra;  de  kom 
fra  det  store  England,  fra  Tyskland  og  Frankrig;  den  skøn- 
neste Dame  tog  en  af  Roserne  og  lagde  den  ved  sit  Bryst. 
Da  troede  Spurvene,  at  Roserne  regerede  her,  at  det  hele 
Hus  var  bygget  for  deres  Skyld,  og  det  syntes  de  var  rigtig- 
nok lidt  for  meget,  men  da  Menneskene  alle  sammen  gjorde 
af  Roserne,  saa  vilde  de  ikke  staa  tilbage.  »Pip!«  sagde  de, 
fejede  Gulvet  med  deres  Hale   og   saa   med   det   ene  Øje  paa 

Roserne;  længe  saa  de  ikke,  før  de  vare  visse  paa,  at  det 
var  de  gamle  Naboer;  og  det  var  det  ogsaa.  Maleren,  som 
havde  tegnet  Rosenbusken  ved  det  nedbrændte  Hus,  havde 
siden  ud  paa  Aaret  faaet  Lov  til  at  grave  den  op  og  da 
givet  Bygmesteren  den,  thi  ingen  Roser  var  dejligere;  og  han 
havde  sat  den  paa  Thorvaldsens  Grav,  hvor  den,  som  Billedet 
paa  det  skønne,  blomstrede  og  gav  sine  røde,  duftende  Blade 
at  bæres  som  Erindring  til  fjerne  Lande. 

»Har  I  faaet  Ansættelse  herinde  i  Byen?«  spurgte  Spur- 
vene. Og  Roserne  nikkede;  de  kendte  de  graa  Naboer  og 
bleve  saa  glade  ved  at  se  dem. 

»Hvor  det  er  velsignet  at  leve  og  blomstre  og  se  gamle 
Venner  og  hver  Dag  milde  Ansigter!  Her  er,  ligesom  om  det 
hver  Dag  var  en  stor  Helligdag!« 

»Pip!«  sagde  Spurvene,  »jo,  det  er  de  gamle  Naboer! 
deres  Herkomst  fra  Gadekæret  huske  vi!  Pip!  hvor  de  ere 
komne  til  Ære!  Somme  komme  da  ogsaa  sovende  til  det. 
Og  hvad  rart  der  er  ved  saadan  en  rød  Klat,  veed  jeg  ikke! 
—  Og  der  sidder  da  et  vissent  Blad,  for  det  kan  jeg  se!« 

Og  saa  nippede  de  til  det,  saa  at  Bladet  faldt  af,  og 
friskere  og  grønnere  stod  Træet,  og  Roserne  duftede  i  Sol- 
skinnet paa  Thorvaldsens  Grav,  til  hvis  udødelige  Navn  deres 
Skønhed  sluttede  sig. 


Lille  Tuk. 


Ja,  det  var  den  lille  Tuk,  han  hed  egentlig  ikke  Tuk, 
men  den  Gang  han  ikke  kunde  tale  rigtig  endnu,  kaldte 
han  sig  selv  Tuk;  det  skulde  hetyde  Carl,  og  det  er  godt, 
man  veed  det;  han  skulde  passe  sin  Søster  Gustave,  som 
var  meget  mindre  end  han,  og  saa  skulde  han  ogsaa  lære 
sin  Lektie,  men  de  to  Ting  vilde  ikke  gaa  paa  een  Gang. 
Den  stakkels  Dreng  sad  med  sin  lille  Søster  paa  Skødet  og 
sang  alle  de  Viser,  han  kunde,  og  imidlertid  skottede  Øjnene 
til  Geografibogen,  der  laa  aaben  for  ham;  han  skulde  til  i 
Morgen  kunne  udenad  alle  Byerne  i  Sjællands  Stift  og  vide 
om  dem  alt,  hvad  der  kunde  vides. 

Nu  kom  hans  Moder  hjem,  for  hun  havde  været  ude,  og 
hun  tog  den  lille  Gustave;  Tuk  løb  til  Vinduet  og  læste, 
saa  at  han  næsten  læste  sig  Øjnene  ud,  for  det  var  nær  ved 
at  blive  mørkt,  og  mere  blev  det,  men  Moder  havde  ikke 
Raad  til  at  købe  Lys. 

»Der  gaar  den  gamle  Vadskerkone  omme  fra  Strædet!« 
sagde  Moderen,  idet  hun  saa  ud  af  Vinduet.  »Hun  kan  knap 
bære   sig    selv,   og    saa   maa   hun    bære  Spanden   fra  Posten; 

spring  du  ud,  lille  Tuk,  og  vær  en  velsignet  Dreng!   hjælp 
den  gamle  Kone!« 

Og  Tuk  sprang  lige  straks  og  hjalp,  men  da  han  saa 
kom  hjem,  var  det  mørk  Aften,  Lys  var  der  ikke  at  snakke 
om,  han  skulde  i  sin  Seng;  det  var  en  gammel  Slagbænk;  i 
den  laa  han,  og  der  tænkte  han  paa  sin  Geografilektie;  Sjæl- 
lands Stift  og  alt  hvad  Læreren  havde  fortalt.  Det  skulde 
rigtignok  have  været  læst,  men  det  kunde  han  jo  ikke  nu. 
Geografibogen  stak  han  ind  under  sin  Hovedpude,  for  han 
havde  hørt,  at  det  skulde  hjælpe  betydeligt  til  at  huske  sin 
Lektie,  men  det  er  ikke  til  at  stole  paa. 

Der  laa  han  nu  og  tænkte  og  tænkte,  og  saa  var  det  lige 
med  eet,  som  om  nogen  kyssede  ham  paa  Øjne  og  Mund, 
han  sov  og  sov  dog  ikke;  det  var,  ligesom  om  han  saa  den 
gamle  Vadskerkones  milde  Øjne  se  paa  ham,  og  hun  sagde: 
»Det  vilde  være  en  stor  Synd,  om  du  ikke  skulde  kunne  din 
Lektie!  Du  hjalp  mig,  nu  skal  jeg  hjælpe  dig,  og  Vor  Herre 
vil  altid  gøre  det!« 

Og  lige  med  eet  saa  kriblede  og  krablede  Bogen  under 
Hovedet  paa  lille  Tuk. 

»Kykeleky!  put!  put!«  det  var  en  Høne,  der  kom,  og  det 
fra  Kjøge  By.  »Jeg  er  en  af  Kjøgehøns!«  og  saa  sagde  den 
hvor  mange  Indvaanere,  og  om  Slaget,  der  havde  staaet,  og 
det  var  nu  ikke  noget  at  tale  om. 

»Krible  krable,  bums!«  der  dumpede  en;  det  var  en  Fugl 
af  Træ,  som  nu  kom;  det  var  Papegøjen  fra  Fugleskydningen 
i  Præstø.  Den  sagde,  at  der  var  lige  saa  mange  Indvaanere, 
som  den  havde  Søm  i  Livet;  og  den  var  noget  stolt:  »Thor- 
valdsen har  boet  paa  Hjørnet  af  mig.  Bums!  jeg  ligger 
dejligt!« 

Men  lille  Tuk  laa  ikke,  han  var  med  eet  til  Hest.  I 
Galop,  i  Galop  gik  det.  En  prægtigklædt  Ridder,  med  skin- 
nende Hjælm  og  vajende  Fjerbusk,  havde  ham  foran  sig  paa 
Hesten,  og  de  red  gennem  Skoven  til  den  gamle  By  Vor- 
dingborg, og  den  var  en  stor,  en  levende  By;  høje  Taarne 
knejsede  paa  Kongeborgen,  og  Lysene  skinnede  langt  ud  gen- 

nem  Vinduerne;  derinde  var  Sang  og  Dans;  Kong  Valdemar 
og  stadselige  unge  Hoffrøkener  gik  i  Dansen.  —  Det  blev 
Morgen,    og  ligesom  Solen  kom,    sank  Byen   hen  og  Kongens 


Slot,  det  ene  Taarn  efter  det  andet,  til  sidst  stod  kun  et 
eneste  paa  Banken,  hvor  Slottet  havde  staaet,  og  Byen  var 
saa  lille  bitte  og  saa  fattig,  og  Skoledrengene  kom  med  deres 

Bøger   under  Armen  og  sagde  »to  Tusinde  Indvaanere«,   men 
det  var  ikke  sandt,  saa  mange  var  der  ikke. 

Og  lille  Tuk  laa  i  sin  Seng,  han  syntes,  at  han  drømte, 
og  at  han  ikke  drømte;  men  nogen  var  der  tæt  ved  ham: 

»Lille  Tuk!  lille  Tuk!«  blev  der  sagt;  det  var  en  Sø- 
mand, en  ganske  lille  Person,  som  om  det  kunde  være  en 
Kadet,  men  det  var  ikke  en  Kadet.  »Jeg  skal  hilse  saa  meget 
flittig  fra  Korsør,  den  er  en  By,  som  er  i  Opkomst;  den  er 
en  levende  By,  den  har  Dampskib  og  Postvogn;  engang  skulde 
den  altid  kaldes  ækel,  men  det  var  gammel  Mening.  »»Jeg 
ligger  ved  Havet,««  siger  Korsør,  »»jeg  har  Landevej,  og  jeg 
har  Lystskov,  og  jeg  har  født  en  Digter,  som  var  morsom, 
og  det  ere  de  ikke  alle.  Jeg  har  villet  sende  et  Skib  rundt 
om  Jorden,  jeg  gjorde  det  ikke,  men  kunde  have  gjort  det, 
og  saa  lugter  jeg  saa  dejlig,  lige  ved  Porten  der  blomstre  de 
yndigste  Roser!«« 

Lille  Tuk  saa  dem,  det  blev  rødt  og  grønt  for  hans  Øjne, 
men  da  der  kom  Ro  i  Kulørerne,  var  det  en  hel  skovgroet 
Skrænt  tæt  ved  den  klare  Fjord;  og  ovenover  laa  en  prægtig, 
gammel  Kirke  med  to  høje,  spidse  Kirketaarne;  fra  Skrænten 
sprang  Kilderne  i  tykke  Vandstraaler,  saa  at  det  plaskede 
efter,  og  tæt  ved  sad  en  gammel  Konge  med  Guldkrone  om 
sit  lange  Haar;  det  var  Kong  Hroar  ved  Kilderne;  det  var  ved 
Roskilde  By,  som  man  kalder  den  nu.  Og  hen  over  Skræn- 
ten, ind  i  den  gamle  Kirke,  gik  alle  Danmarks  Konger  og 
Dronninger  Haand  i  Haand,  alle  med  Guldkrone  paa,  og 
Orgelet  spillede,  og  Kilderne  rislede.  Den  lille  Tuk  saa  alt, 
hørte  alt.    »Glem  ikke  Stænderne!«   sagde  Kong  Hroar. 

Lige  med  eet  var  alting  borte  igen;  ja,  hvor  blev  det  af! 
det  var,  ligesom  man  vender  et  Blad  i  en  Bog.  Og  nu  stod 
der  en  gammel  Kone,  det  var  en  Lugekone,  hun  kom  fra 
Sorø,  hvor  der  vokser  Græs  paa  Torvet.  Hun  havde  sit  graa 
Lærreds  Forklæde  over  Hovedet  og  ned  ad  Ryggen;  det  var 
saa  vaadt,  det  maatte  have  regnet.  »Ja,  det  har  det!«  sagde 
hun,  og  saa  kunde  hun  noget  morsomt  af  Holbergs  Kome- 
dier,  og   hun   vidste  om  Valdemar  og  Absalon;    men   lige 

med  eet  saa  krøb  hun  sammen,  rokkede  med  Hovedet,  det 
var,  ligesom  om  hun  vilde  springe.  »Koaks!«  sagde  hun,  »det 
er  vaadt,  det  er  vaadt,  det  er  gravstille  godt  —  i  Sorø!« 
hun  var  lige  med  eet  en  Frø,  »Koaks!«  og  saa  var  hun  den 
gamle  Kone  igen.  »Man  maa  klæde  sig  efter  Vejret!«  sagde 
hun.  »Det  er  vaadt,  det  er  vaadt!  min  By  er  ligesom  en 
Flaske,  man  kommer  ind  ved  Proppen,  og  der  maa  man  ud 
igen!  jeg  har  haft  Maller,  og  nu  har  jeg  friske  rødmussede 
Drenge  paa  Bunden  af  Flasken;  der  lære  de  Visdom:  Græsk! 
Græsk!  Hebraisk!  Koaks!«  det  klang,  ligesom  naar  Frøerne 
synge,  eller  man  gaar  i  Mosevand  med  store  Støvler.  Det  var 
altid  den  samme  Lyd,  saa  ens,  saa  kedelig,  saa  kedelig,  at 
lille  Tuk  faldt  i  en  ordentlig  Søvn,  og  den  kunde  han  have 
godt  af. 

Men  ogsaa  i  denne  Søvn  kom  en  Drøm,  eller  hvad  det 
nu  var:  hans  lille  Søster  Gustave  med  de  blaa  Øjne  og  det 
gule  krøllede  Haar  var  med  eet  en  voksen,  dejlig  Pige,  og 
uden  at  have  Vinger  paa  kunde  hun  flyve,  og  de  fløj  hen 
over  Sjælland,  over  de  grønne  Skove  og  de  blaa  Vande. 

»Hører  du  Hanegal,  lille  Tuk!  Kykeleky!  Hønsene  flyve 
op  fra  Kjøge  By!  Du  faar  en  Hønsegaard,  saa  stor,  saa  stor, 
du  vil  ikke  lide  Sult  og  Nød!  Papegøjen  skal  du  skyde,  som 
man  siger,  du  bliver  en  rig  og  lykkelig  Mand!  din  Gaard 
skal  knejse  som  Kong  Valdemars  Taarn,  og  rigt  skal  den 
bygges  med  Billedstøtter  af  Marmor,  som  dem  fra  Præstø- 
Hjørne.  Du  forstaar  mig  nok.  Dit  Navn  skal  med  Bos  flyve 
vidt  ud  om  Verden   som  Skibet,    der   skulde   have   gaaet   fra 

Korsør,  og  i  Boskilde  By »»husk  paa  Stænderne!«« 

sagde  Kong  Hroar;  der  skal  du  tale  godt  og  klogt,  lille 
Tuk,  og  naar  du  saa  kommer  engang  i  din  Grav,  skal  du 
sove  saa  stille  —  — .« 

» —  Som  om  jeg  laa  i  Sorø!«  sagde  Tuk,  og  saa  vaag- 
nede  han;  det  var  klar  Morgen,  han  kunde  ikke  huske  det 
mindste  af  sin  Drøm,  men  det  skulde  han  heller  ikke,  for 
man  maa  ikke  vide  hvad  der  kommer. 

Og  han  sprang  ud  af  Sengen  og  læste  i  sin  Bog  og  kunde 

saa  sin  Lektie  lige  straks.  Og  den  gamle  Vadskerkone  stak 
Hovedet  ind  ad  Døren,  nikkede  til  ham  og  sagde: 

»Tak  for  i  Gaar,  du  velsignede  Barn!  Vor  Herre  lade 
din  bedste  Drøm  blive  opfyldt!« 

Den  lille  Tuk  vidste  slet  ikke,  hvad  han  havde  drømt, 
men  se,  det  vidste  Vor  Herre! 


Skyggen. 


Ide  hede  Lande  der  kan  rigtignok  Solen  brænde!  Folk 
blive  ganske  mahognibrune;  ja,  i  de  allerhedeste  Lande 
brændes  de  til  Negere,  men  det  var  nu  kun  til  de  hede  Lande, 
en  lærd  Mand  var  kommen  fra  de  kolde;  der  troede  han  nu, 
at  han  kunde  løbe  om  ligesom  derhjemme,  jo,  det  blev  han 
snart  vænnet  af  med.  Han  og  alle  fornuftige  Folk  maatte 
blive  inde.  Vinduesskodder  og  Døre  bleve  lukkede  den  hele 
Dag;  det  saa  ud,  som  hele  Huset  sov,  eller  der  ingen  var 
hjemme.  Den  smalle  Gade  med  de  høje  Huse,  hvor  han 
boede,  var  nu  ogsaa  bygget  saaledes,  at  Solskinnet  fra  Morgen 
til  Aften  maatte  ligge  der,  det  var  virkelig  ikke  til  at  holde 
ud!  —  Den  lærde  Mand  fra  de  kolde  Lande,  det  var  en  ung 
Mand,  en  klog  Mand,  han  syntes,  han  sad  i  en  gloende  Ovn; 
det  tog  paa  ham,  han  blev  ganske  mager,  selv  hans  Skygge 
krøb  ind,  den  blev  meget  mindre  end  hjemme,  Solen  tog 
ogsaa  paa  den.  —  De  levede  først  op  om  Aftenen,  naar  Solen 
var  nede. 

Det  var  ordentlig  en  Fornøjelse  at  se  paa;  saa  snart  Lyset 
blev  bragt  ind  i  Stuen,  strakte  Skyggen  sig  helt  op  ad  Væggen, 
ja,    endog  helt  hen   ad  Loftet,    saa    lang  gjorde  den   sig,    den 

H.C.Andersen:   Eventyr  og  Historier.  24 


370  SKYGGEN. 

maatte  strække  sig  for  at  komme  til  Kræfter.  Den  lærde  gik 
ud  paa  Altanen  for  at  strække  sig  der,  og  alt  som  Stjernerne 
kom  frem  i  den  dejlige  klare  Luft,  var  det  for  ham,  som  kom 
han  til  Live  igen.  Paa  alle  Altaner  i  Gaden  —  og  i  de  varme 
Lande  har  hvert  Vindue  en  Altan  —  kom  Folk  frem,  for 
Luft  maa  man  have,  selv  om  man  er  vant  til  at  være 
Mahogni!  Der  blev  saa  levende  oppe  og  nede.  Skomagere  og 
Skræddere,  alle  Folk  flyttede  ud  paa  Gaden,  der  kom  Bord 
og  Stol,  og  Lyset  brændte,  ja,  over  tusind  Lys  brændte,  og 
den  ene  talte,  og  den  anden  sang,  og  Folk  spadserede,  Vognene 
kørte,  Æslerne  gik:  klingelingeling!  de  havde  Klokker  paa; 
der  blev  Lig  begravede  med  Psalmesang,  Gadedrengene  skød 
med  Troldkællinger,  og  Kirkeklokkerne  ringede,  jo,  der  var 
rigtignok  levende  nede  paa  Gaden.  Kun  i  det  ene  Hus,  som 
laa  lige  over  for,  hvor  den  fremmede,  lærde  Mand  boede,  var 
der  ganske  stille;  og  dog  boede  der  nogen,  for  der  stod  paa 
Altanen  Blomster;  de  groede  saa  dejligt  i  den  Solhede,  og  det 
kunde  de  ikke,  uden  at  de  bleve  vandede,  og  nogen  maatte  jo 
vande  dem;  Folk  maatte  der  være.  Døren  der  ovre  kom  ogsaa 
op  ud  paa  Aftenen,  men  der  var  mørkt  derinde,  i  det  mindste 
i  det  forreste  Værelse,  dybere  inde  fra  lød  Musik.  Den  frem- 
mede, lærde  Mand  syntes,  den  var  ganske  mageløs,  men  det 
kunde  nu  ogsaa  gerne  være,  at  han  kun  bildte  sig  det  ind, 
for  han  fandt  alting  mageløst  derude  i  de  varme  Lande,  naar 
der  kun  ingen  Sol  havde  været.  Den  fremmedes  Vært  sagde, 
at  han  ikke  vidste,  hvem  der  havde  lejet  Genboens  Hus,  man 
♦saa  jo  ingen  Folk,  og  hvad  Musikken  angik,  syntes  han,  at 
den  var  gruelig  kedelig.  »Det  er,  ligesom  om  en  sad  og  øvede 
sig  paa  et  Stykke,  han  ikke  kan  komme  ud  af,  altid  det 
samme  Stykke.  »»Jeg  faar  det  dog  ud!««  siger  han  nok,  men 
han  faar  det  dog  ikke  ud,   hvor  længe  han  spiller.« 

En  Nat  vaagnede  den  fremmede,  han  sov  for  aaben  Altan- 
dør, Gardinet  foran  den  løftede  sig  i  Vinden,  og  han  syntes, 
at  der  kom  en  forunderlig  Glans  fra  Genboens  Altan,  alle 
Blomsterne  skinnede  som  Flammer  i  de  dejligste  Farver,  og 
midt  imellem  Blomsterne  stod  en  slank,  yndig  Jomfru,  det 
var,  som  om  ogsaa  hun  lyste;  det  skar  ham  virkelig  i  Øjnene, 

han  lukkede  dem  nu  ogsaa  saa  forfærdelig  meget  op  og  kom 
lige  af  Søvnen ;  i  eet  Spring  var  han  paa  Gulvet,  ganske  sagte 
kom  han  bag  Gardinet,  men  Jomfruen  var  borte,  Glansen  var 
borte;  Blomsterne  skinnede  slet  ikke,  men  stod  meget  godt 
som  altid;  Døren  var  paa  Klem,  og  dybt  inde  klang  Musikken 
saa  blød  og  dejlig,  man  kunde  ordentlig  falde  hen  i  søde 
Tanker  derved.  Det  var  dog  ligesom  en  Trolddom,  og  hvem 
boede  der?  Hvor  var  den  egentlige  Indgang?  Hele  Stueetagen 
var  Butik  ved  Butik,  og  der  kunde  Folk  jo  dog  ikke  altid 
løbe  igennem. 

En  Aften  sad  den  fremmede  ude  paa  sin  Altan,  inde  i 
Stuen  bag  ved  ham  brændte  Lyset,  og  saa  var  det  jo  ganske 
naturligt,  at  Skyggen  af  ham  gik  over  paa  Genboens  Væg;  jo, 
der  sad  den  lige  over  for  mellem  Blomsterne  paa  Altanen,  og 
naar  den  fremmede  rørte  sig,  saa  rørte  Skyggen  sig  ogsaa, 
for  det  gør  den.  — 

»Jeg  tror,  min  Skygge  er  det  eneste  levende,  man  ser 
derovre!«  sagde  den  lærde  Mand.  »Se,  hvor  net  den  sidder 
mellem  Blomsterne,  Døren  staar  halvt  paa  Klem,  nu  skulde 
Skyggen  være  saa  snild  at  gaa  indenfor,  se  sig  om,  og  saa 
komme  og  fortælle  mig,  hvad  den  havde  set!  ja,  du  skulde 
gøre  Gavn!«  sagde  han  i  Spøg,  »vær  saa  god  at  træde  inden- 
for! naa!  gaar  du?«  og  saa  nikkede  han  til  Skyggen,  og 
Skyggen  nikkede  igen.  »Ja  saa  gaa,  men  bliv  ikke  borte!« 
og  den  fremmede  rejste  sig,  og  hans  Skygge  ovre  paa  Gen- 
boens Altan  rejste  sig  ogsaa;  og  den  fremmede  drejede  sig,  og 
Skyggen  drejede  sig  ogsaa;  ja,  dersom  nogen  ordentlig  havde 
lagt  Mærke  dertil,  da  havde  de  tydeligt  kunnet  se,  at  Skyggen 
gik  ind  ad  den  halvaabne  Altandør  hos  Genboen,  lige  idet 
den  fremmede  gik  ind  i  sin  Stue  og  lod  det  lange  Gardin 
falde  ned  efter  sig. 

Næste  Morgen  gik  den  lærde  Mand  ud  for  at  drikke  Kaffe  og 
læse  Aviser.  »Hvad  er  det?«  sagde  han,  da  han  kom  ud  i  Sol- 
skinnet, »jeg  har  jo  ingen  Skygge!  saa  er  den  virkelig  gaaet  i 
Aftes  og  ikke  kommen  igen;  det  er  noget  kedeligt  noget!« 

Og  det  ærgrede  ham,  men  ikke  saa  meget  fordi  at  Skyggen 
var  borte,  men  fordi  han  vidste,  at  der  var  en  Historie  til  om 

en  Mand  uden  Skygge,  den  kendte  jo  alle  Folk  hjemme  i  de 
kolde  Lande,  og  kom  nu  den  lærde  Mand  der  og  fortalte  sin, 
saa  vilde  de  sige,  at  han  gik  og  lignede  efter,  og  det  behøvede 
han  ikke.  Han  vilde  derfor  slet  ikke  tale  derom,  og  det  var 
fornuftigt  tænkt. 

Om  Aftenen  gik  han  ud  paa  sin  Altan  igen,  Lyset  havde 
han  meget  rigtig  sat  bag  ved  sig,  for  han  vidste,  at  Skyggen 
vil  altid  have  sin  Herre  til  Skærm,  men  han  kunde  ikke  lokke 
den;  han  gjorde  sig  lille,  han  gjorde  sig  stor,  men  der  var 
ingen  Skygge,  der  kom  ingen  ;  han  sagde :  hm !  hm !  men  det 
hjalp  ikke. 

Ærgerligt  var  det,  men  i  de  varme  Lande,  der  vokser  nu 
alting  saa  hurtigt,  og  efter  otte  Dages  Forløb  mærkede  han 
til  sin  store  Fornøjelse,  at  der  voksede  ham  en  ny  Skygge  ud 
fra  Benene,  naar  han  kom  i  Solskin,  Roden  maatte  være 
bleven  siddende.  Efter  tre  Uger  havde  han  en  ganske  taalelig 
Skygge,  der,  da  han  begav  sig  hjem  til  de  nordlige  Lande, 
vokste  paa  Rejsen  mer  og  mer,  saa  at  den  til  sidst  var  saa 
lang  og  saa  stor,  at  det  halve  var  nok. 

Saa  kom  den  lærde  Mand  hjem,  og  han  skrev  Bøger  om 
hvad  der  var  sandt  i  Verden,  og  om  hvad  der  var  godt  og 
hvad  der  var  smukt,  og  der  gik  Dage,  og  der  gik  Aar;  der 
gik  mange  Aar. 

Da  sidder  han  en  Aften  i  sin  Stue,  og  saa  banker  det 
ganske  sagte  paa  Døren. 

»Kom  ind!«  sagde  han,  men  der  kom  ingen;  saa  lukker 
han  op,  og  der  stod  for  ham  saadant  et  overordentlig  magert 
Menneske,  saa  han  blev  ganske  underlig.  For  Resten  var 
Mennesket  særdeles  fint  klædt  paa,  det  maatte  være  en  fornem 
Mand. 

»Hvem  har  jeg  den  Ære  at  tale  med?«    spurgte  den  lærde. 

»Ja,  det  tænkte  jeg  nok,«  sagde  den  fine  Mand,  »at  De 
ikke  kendte  mig!  jeg  er  bleven  saa  meget  Legeme,  jeg  har 
ordentlig  faaet  Kød  og  Klæder.  De  har  nok  aldrig  tænkt  at 
se  mig  i  saadan  en  Velmagt.  Kender  De  ikke  Deres  gamle 
Skygge?  Ja,  De  har  vist  ikke  troet,  at  jeg  mere  kom  igen. 
Mig  er  det   gaaet   særdeles   vel,    siden   jeg  sidst  var  hos  Dem, 

jeg  er  i  alle  Henseender  bleven  meget  formuende!  skal  jeg 
købe  mig  fri  fra  Tjenesten,  saa  kan  jeg!«  og  saa  raslede  han 
med  et  helt  Bundt  kostbare  Signeter,  som  hang  ved  Uret,  og 
han  stak  sin  Haand  ind  i  den  tykke  Guldkæde,  han  bar  om 
Halsen;  nej,  hvor  alle  Fingrene  glimrede  med  Diamantringe! 
og  det  var  alt  sammen  virkeligt. 

»Nej,  jeg  kan  ikke  komme  til  mig  selv!«  sagde  den  lærde 
Mand,  »hvad  er  dog  alt  det!« 

»Ja,  noget  almindeligt  er  det  ikke!«  sagde  Skyggen,  »men 
De  selv  hører  jo  heller  ikke  til  det  almindelige,  og  jeg,  det 
veed  De  nok,  har  fra  Barnsben  traadt  i  Deres  Fodspor.  Saa 
snart  De  fandt,  jeg  var  moden  til  at  gaa  alene  ud  i  Verden, 
gik  jeg  min  egen  Vej;  jeg  er  i  de  allerbrillanteste  Omstændig- 
heder, men  der  kom  et  Slags  Længsel  over  mig  efter  engang 
at  se  Dem,  før  De  dør,  De  skal  jo  dø!  jeg  vilde  ogsaa  gerne 
gense  disse  Lande,  for  man  holder  dog  altid  af  Fædrelandet! 
—  Jeg  veed,  De  har  faaet  en  anden  Skygge  igen,  har  jeg 
noget  at  betale  til  den  eller  Dem?  De  vil  bare  være  saa  god 
at  sige  det.« 

»Nej,  er  det  virkelig  dig!«  sagde  den  lærde  Mand,  »det  er 
dog  højst  mærkværdigt!  aldrig  havde  jeg  troet,  at  ens  gamle 
Skygge  kunde  komme  igen  som  Menneske!« 

»Sig  mig  hvad  jeg  har  at  betale!«  sagde  Skyggen,  »for  jeg 
vil  nødig  staa  i  noget  Slags  Gæld!« 

»Hvor  kan  du  tale  saaledes!«  sagde  den  lærde  Mand,  »hvad 
Gæld  er  her  at  snakke  om!  vær  saa  fri  som  nogen!  jeg  glæder 
mig  overordentlig  ved  din  Lykke!  sid  ned,  gamle  Ven  og  for- 
tæl mig  bare  lidt  om,  hvorledes  det  er  gaaet  til,  og  hvad  du 
saa  ovre  hos  Genboens  der  i  de  varme  Lande!«   — 

»Ja,  det  skal  jeg  fortælle  Dem,«  sagde  Skyggen  og  satte 
sig  ned,  »men  saa  maa  De  ogsaa  love  mig,  at  De  aldrig  til 
nogen  her  i  Byen,  hvor  De  endogsaa  træffer  mig,  siger,  at  jeg 
har  været  Deres  Skygge!  jeg  har  i  Sinde  at  forlove  mig;  jeg 
kan  føde  mere  end  een  Familie!«   — 

»Vær  ganske  rolig!«  sagde  den  lærde  Mand,  »jeg  skal  ikke 
sige  nogen,  hvem  du  egentlig  er;  her  er  min  Haand!  jeg 
lover  det,  og  en  Mand  et  Ord!« 

»Et  Ord  en  Skygge!«  sagde  Skyggen,  thi  saaledes  maatte 
den  jo  tale. 

Det  var  ellers  virkelig  ganske  mærkværdigt,  hvor  meget 
Menneske  den  var;  ganske  sortklædt  var  den  og  i  det  aller- 
fineste sorte  Klæde,  lakerede  Støvler  og  Hat,  der  kunde  smække 
sammen,  saa  at  den  blev  bar  Puld  og  Skygge,  ikke  at  tale 
om,  hvad  vi  allerede  veed,  her  var  Signeter,  Guldhalskæde 
og  Diamantringe;  jo,  Skyggen  var  overordentlig  godt  klædt 
paa,  og  det  var  just  det,  som  gjorde,  at  den  var  ganske  et 
Menneske. 

»Nu  skal  jeg  fortælle!«  sagde  Skyggen,  og  saa  satte  den 
siue  Ben  med  de  lakerede  Støvler  saa  haardt,  den  kunde,  ned 
paa  Ærmet  af  den  lærde  Mands  ny  Skygge,  der  laa  som  en 
Puddelhund  ved  hans  Fødder,  og  det  var  nu  enten  af  Hovmod 
eller  maaske  for  at  faa  den  til  at  hænge  ved;  og  den  liggende 
Skygge  holdt  sig  saa  stille  og  rolig,  for  ret  at  høre  efter;  den 
vilde  nok  vide,  hvorledes  man  saaledes  kunde  komme  løs  og 
tjene  sig  op  til  sin  egen  Herre. 

»Veed  De,  hvem  der  boede  i  Genboens  Hus?«  sagde 
Skyggen,  »det  var  den  dejligste  af  alle,  det  var  Poesien! 
Jeg  var  der  i  tre  Uger,  og  det  var  lige  saa  virkende,  som  om 
man  levede  i  tre  Tusind  Aar  og  læste  alt  hvad  der  var  digtet 
og  skrevet,  for  det  siger  jeg,  og  det  er  rigtigt.  Jeg  har  set  alt, 
°g  Jeg  veed  alt!« 

»Poesien!«  raabte  den  lærde  Mand,  »ja,  ja  —  hun  er  tit 
Eremit  i  de  store  Byer!  Poesien!  ja,  jeg  har  set  hende  et 
eneste  kort  Øjeblik,  men  Søvnen  sad  mig  i  Øjnene!  hun 
stod  paa  Altanen  og  skinnede,  som  Nordlyset  skinner;  fortæl, 
fortæl!    Du  var  paa  Altanen,  du  gik  ind  ad  Døren  og  saa !« 

»Saa  var  jeg  i  Forgemakket!«  sagde  Skyggen.  »De  har 
altid  siddet  og  set  over  til  Forgemakket.  Der  var  slet  intet 
Lys,  der  var  et  Slags  Tusmørke,  men  den  ene  Dør  stod  aaben 
lige  for  den  anden  i  en  lang  Række  Stuer  og  Sale;  og  der 
var  oplyst,  jeg  var  rent  bleven  slaaet  ihjel  af  Lys,  var  jeg 
kommen  helt  ind  til  Jomfruen ;  men  jeg  var  besindig,  jeg  gav 
mig  Tid,  og  det  skal  man  gøre!« 

»Og  hvad  saa  du  saa?«  spurgte  den  lærde  Mand. 

»Jeg  saa  alting,  og  jeg  skal  fortælle  Dem  det,  men,  —  det 
er  slet  ingen  Stolthed  af  mig,  men  —  som  fri  og  med  de 
Kundskaber  jeg  har,  ikke  at  tale  om  min  gode  Stilling,  mine 
fortræffelige  Omstændigheder,  —  saa  ønskede  jeg  gerne,  at  De 
vilde  sige  De  til  mig!« 

»Om  Forladelse!«  sagde  den  lærde  Mand,  »det  er  gammel 
Vane,  som  sidder  fast!  —  De  har  fuldkommen  Ret!  og 
jeg  skal  huske  det!  men  nu  fortæller  De  mig  alt  hvad  De 
saa!«  — 

»Alting!«  sagde  Skyggen,  »for  jeg  saa  alt,  og  jeg 
veed  alt.« 

»Hvorledes  saa  der  ud  i  de  inderste  Sale?«  spurgte  den 
lærde  Mand.  »Var  der  som  i  den  friske  Skov?  Var  der  som 
i  en  hellig  Kirke?  Vare  Salene  som  den  stjerneklare  Himmel, 
naar  man  staar  paa  de  høje  Bjerge?« 

»Alting  var  der!«  sagde  Skyggen.  »Jeg  gik  jo  ikke  ganske 
helt  ind,  jeg  blev  i  det  forreste  Værelse,  i  Tusmørket,  men 
der  stod  jeg  særdeles  godt,  jeg  saa  alting,  og  jeg  veed  alting! 
Jeg  har  været  ved  Poesiens  Hof,  i  Forgemakket.« 

»Men  hvad  saa  De?  Gik  gennem  de  store  Sale  alle  Old- 
tidens Guder.  Kæmpede  der  de  gamle  Helte?  Legede  søde 
Børn  og  fortalte  deres  Drømme?« 

»Jeg  siger  Dem,  jeg  var  der,  og  De  begriber,  jeg  saa  alting, 
hvad  der  var  at  se!  var  De  kommen  der  over,  var  De  ikke 
bleven  til  Menneske,  men  det  blev  jeg!  og  tillige  lærte  jeg  at 
kende  min  inderste  Natur,  mit  medfødte,  det  Familieskab,  jeg 
havde  med  Poesien.  Ja,  den  Gang  jeg  var  hos  Dem,  tænkte 
jeg  ikke  over  det,  men  altid,  De  veed  det,  naar  Sol  gik  op, 
og  Sol  gik  ned,  blev  jeg  saa  underlig  stor;  i  Maaneskin  var 
jeg  næsten  ved  at  være  tydeligere  end  De  selv;  jeg  forstod 
ikke  den  Gang  min  Natur,  i  Forgemakket  gik  det  op  for  mig! 
jeg  blev  Menneske!  —  Moden  kom  jeg  ud,  men  De  var  ikke 
længer  i  de  varme  Lande;  jeg  skammede  mig  som  Menneske 
ved  at  gaa,  som  jeg  gik,  jeg  trængte  til  Støvler,  til  Klæder,  til 
hele  denne  Menneske-Fernis,  som  gør  et  Menneske  kendeligt. 
—  Jeg  tog  Vej,  ja,  Dem  siger  jeg  det,  De  sætter  det  jo  ikke  i 
nogen  Bog,  jeg  tog  Vej  til  Kagekonens  Skørt,  under  det  skjulte 

jeg  mig;  Konen  tænkte  ikke  paa,  hvor  meget  hun  gemte, 
først  om  Aftenen  gik  jeg  ud;  jeg  løb  om  i  Maaneskinnet  paa 
Gaden;  jeg  gjorde  mig  lang  op  ad  Muren,  det  kildrer  saa 
dejligt  i  Ryggen!  jeg  løb  op,  og  jeg  løb  ned,  kiggede  ind  ad 
de  højeste  Vinduer,  ind  i  Salen  og  paa  Taget,  jeg  kiggede, 
hvor  ingen  kunde  kigge,  og  jeg  saa  hvad  ingen  andre  saa, 
hvad  ingen  skulde  se !  Det  er  i  Grunden  en  nedrig  Verden ! 
jeg  vilde  ikke  være  Menneske,  dersom  det  nu  ikke  engang 
var  antaget,  at  det  var  noget  at  være  det!  Jeg  saa  det  aller- 
utænkeligste hos  Konerne,  hos  Mændene,  hos  Forældrene  og 
hos  de  søde,  mageløse  Børn;  —  jeg  saa,«  sagde  Skyggen, 
>hvad  ingen  Mennesker  maatte  vide,  men  hvad  de  alle 
sammen  saa  gerne  vilde  vide,  ondt  hos  Naboen.  —  Havde  jeg 
skrevet  en  Avis,  den  var  bleven  læst!  men  jeg  skrev  lige  til 
Personen  selv,  og  der  blev  en  Forfærdelse  i  alle  Byer,  hvor 
jeg  kom.  De  bleve  saa  bange  for  mig,  og  de  holdt  saa  over- 
ordentlig af  mig.  Professorerne  gjorde  mig  til  Professor, 
Skrædderne  gav  mig  ny  Klæder,  jeg  er  godt  forsynet;  Mønt- 
mesteren slog  Mønt  for  mig,  og  Konerne  sagde,  at  jeg  var  saa 
køn!  og  saa  blev  jeg  den  Mand,  jeg  er;  og  nu  siger  jeg 
Farvel;  her  er  mit  Kort,  jeg  bor  paa  Solsiden  og  er  altid 
hjemme  i  Regnvejr!«  og  saa  gik  Skyggen. 

»Det  var  dog  mærkeligt!«  sagde  den  lærde  Mand. 

Aar  og  Dag  gik,  saa  kom  Skyggen  igen. 

»Hvorledes  gaar  det?«  spurgte  den. 

»Ak,«  sagde  den  lærde  Mand,  »jeg  skriver  om  det  sande 
og  det  gode  og  det  skønne,  men  ingen  bryder  sig  om  at 
høre  sligt,  jeg  er  ganske  fortvivlet,  for  jeg  tager  mig  det 
saa  nær!« 

»Men  det  gør  jeg  ikke!«  sagde  Skyggen,  »jeg  bliver  fed, 
og  det  er  det,  man  skal  se  at  blive!  ja,  De  forstaar  Dem 
ikke  paa  Verden.  De  bliver  daarlig  ved  det.  De  maa  rejse! 
jeg  gør  en  Rejse  til  Sommer;  vil  De  med?  Jeg  gad  nok 
have  en  Rejsekammerat!  vil  De  rejse  med  som  Skygge?  Det 
skal  være  mig  en  stor  Fornøjelse  at  have  Dem  med,  jeg 
betaler  Rejsen!« 

»Det  gaar  vel  vidt!«  sagde  den  lærde  Mand. 

»Det  er,  ligesom  man  tager  det!«  sagde  Skyggen.  »De  vil 
have  grumme  godt  af  at  rejse!  vil  De  være  min  Skygge,  saa 
skal  De  faa  alting  frit  paa  Rejsen!« 

»Det  er  for  galt!«  sagde  den  lærde  Mand. 

»Men  saadan  er  nu  Verden!«  sagde  Skyggen,  »og  saaledes 
bliver  den!«  og  saa  gik  Skyggen. 

Den  lærde  Mand  havde  det  slet  ikke  godt,  Sorg  og 
Plage  fulgte  ham,  og  hvad  han  talte  om  det  sande  og  det 
gode  og  det  skønne,  det  var  for  de  fleste  ligesom  Roser  for  en 
Ko!  —  han  var  ganske  syg  til  sidst. 

»De  ser  virkelig  ud  ligesom  en  Skygge!«  sagde  Folk  til 
ham,    og  det  gøs  i  den  lærde  Mand,    for   han  tænkte  ved  det. 

»De  skal  tage  til  et  Bad!«  sagde  Skyggen,  som  kom  og 
besøgte  ham,  »der  er  ikke  andet  for!  jeg  vil  tage  Dem  med 
for  gammelt  Bekendtskabs  Skyld;  jeg  betaler  Rejsen,  og  De 
gør  Beskrivelsen  og  er  saadan  lidt  morsom  for  mig  paa  Vejen; 
jeg  vil  til  et  Bad,  mit  Skæg  gror  ikke  ud,  som  det  skulde,  det 
er  ogsaa  en  Sygdom,  og  Skæg  maa  man  have!  Vær  De  nu 
fornuftig  og  tag  imod  Tilbudet,   vi  rejse  jo  som  Kammerater.« 

Og  saa  rejste  de;  Skyggen  var  da  Herre,  og  Herren  var 
da  Skygge ;  de  kørte  med  hinanden,  og  de  red  og  gik  sammen, 
Side  ved  Side,  for  ud  og  bag  efter,  saaledes  som  Solen  stod; 
Skyggen  vidste  altid  at  holde  sig  paa  Herrepladsen ;  og  det 
tænkte  den  lærde  Mand  nu  ikke  saadan  over;  han  var  et 
meget  godt  Hjerte  og  særdeles  mild  og  venlig,  og  da  sagde 
han  en  Dag  til  Skyggen:  »Da  vi  nu  saaledes  ere  blevne  Rejse- 
kammerater, som  vi  er  det,  og  vi  tillige  ere  voksede  op  fra 
Barndommen  sammen,  skulle  vi  saa  ikke  drikke  dus,  det  er 
dog  mere  fortroligt!« 

»De  siger  noget!«  sagde  Skyggen,  som  jo  nu  var  den 
egentlige  Herre.  »Det  er  meget  ligefremt  og  velment  sagt,  jeg 
vil  være  lige  saa  velmenende  og  ligefrem.  De,  som  en  lærd 
Mand,  veed  vist  nok,  hvor  underlig  Naturen  er.  Somme 
Mennesker  kunne  ikke  taale  at  røre  ved  graat  Papir,  saa  faa 
de  ondt;  andre  gaar  det  gennem  alle  Lemmer,  naar  man  lader 
et  Søm  gnide  mod  en  Glasrude;  jeg  har  lige  saadan  en 
Følelse  ved  at  høre  Dem  sige  du  til  mig,  jeg  føler  mig  ligesom 

trykket  til  Jorden  i  min  første  Stilling  hos  Dem.  De  ser,  at 
det  er  en  Følelse,  det  er  ikke  Stolthed;  jeg  kan  ikke  lade 
Dem  sige  du  til  mig,  men  jeg  skal  gerne  sige  du  til  Dem, 
saa  er  det  halve  gjort!« 

Og  saa  sagde  Skyggen  du  til  sin  forrige  Herre. 

»Det  er  dog  vel  galt,«  tænkte  han,  »at  jeg  maa  sige  De, 
og  han  siger  du!«  men  nu  maatte  han  holde  ud. 

Saa  kom  de  til  et  Bad,  hvor  der  var  mange  fremmede  og 
imellem  disse  en  dejlig  Kongedatter,  som  havde  den  Sygdom, 
at  hun  saa  alt  for  godt,  og  det  var  nu  saa  ængsteligt. 

Lige  straks  mærkede  hun,  at  han,  der  var  kommen,  var 
en  ganske  anden  Person  end  alle  de  andre ;  »han  er  her  for 
at  faa  sit  Skæg  til  at  vokse,  siger  man,  men  jeg  ser  den  rette 
Aarsag,  han  kan  ikke  kaste  Skygge.« 

Nysgerrig  var  hun  bleven;  og  saa  gav  hun  sig  straks  paa 
Spadsereturen  i  Tale  med  den  fremmede  Herre.  Som  en 
Kongedatter  behøvede  hun  ikke  at  gøre  mange  Omstændig- 
heder, og  saa  sagde  hun:  »Deres  Sygdom  er,  at  De  ikke  kan 
kaste  Skygge.« 

»Dere-s  kongelige  Højhed  maa  være  betydelig  i  Bedring!« 
sagde  Skyggen,  »jeg  veed,  Deres  Onde  er,  at  De  ser  alt  for 
godt,  men  det  har  tabt  sig,  De  er  helbredet,  jeg  har  just  en 
ganske  usædvanlig  Skygge;  ser  De  ikke  den  Person,  som 
altid  gaar  med  mig?  Andre  Mennesker  have  en  almindelig 
Skygge,  men  jeg  holder  ikke  af  det  almindelige.  Man  giver 
sin  Tjener  finere  Klæde  i  Liberiet,  end  man  selv  bruger,  og 
saaledes  har  jeg  ladet  min  Skygge  pudse  op  til  Menneske;  ja. 
De  ser,  at  jeg  endogsaa  har  givet  ham  en  Skygge.  Det  er 
meget  kostbart,  men  jeg  holder  af  at  have  noget  for  mig 
selv!«  — 

»Hvad!«  tænkte  Prinsessen,  »skulde  jeg  virkelig  være 
kommen  mig?  Dette  Bad  er  det  første,  der  er  til!  Vandet  har 
i  vor  Tid  ganske  forunderlige  Kræfter.  Men  jeg  tager  ikke  bort, 
for  nu  bliver  her  morsomt;  den  fremmede  synes  jeg  overordent- 
ligt om.     Bare  hans  Skæg  ikke  vokser,  for  saa  rejser  han!« 

Om  Aftenen  i  den  store, Balsal  dansede  Kongedatteren  og 
Skyggen.     Hun   var   let,    men   han   var  endnu   lettere,    saadan 

en  Danser  havde  hun  aldrig  haft.  Hun  sagde  ham,  fra  hvad 
Land  hun  var,  og  han  kendte  Landet,  han  havde  været  der, 
men  da  var  hun  ikke  hjemme;  han  havde  kigget  ind  ad 
Vinduerne  foroven  og  forneden,  han  havde  set  baade  det  ene 
og  det  andet,  og  saa  kunde  han  svare  Kongedatteren  og  gøre 
Antydninger,  saa  hun  blev  ganske  forundret;  han  maatte  være 
den  viseste  Mand  paa  hele  Jorden ;  hun  fik  saadan  en  Agtelse 
for  hvad  han  vidste,  og  da  de  saa  dansede  igen,  saa  blev  hun 
forlibt,  og  det  kunde  Skyggen  godt  mærke,  for  hun  var  færdig 
at  se  lige  igennem  ham.  Saa  dansede  de  nok  engang,  og  saa 
var  hun  lige  ved  at  sige  det,  men  hun  var  besindig,  hun 
tænkte  paa  sit  Land  og  Rige  og  paa  de  mange  Mennesker, 
hun  skulde  regere  over.  »En  vis  Mand  er  han,«  sagde  hun 
til  sig  selv,  »det  er  godt;  og  dejligt  danser  han,  det  er  ogsaa 
godt;  men  mon  han  har  grundige  Kundskaber,  det  er  lige  saa 
vigtigt!  han  maa  eksamineres.«  Og  saa  begyndte  hun  saa 
smaat  at  spørge  ham  om  noget  af  det  allervanskeligste,  hun 
kunde  ikke  selv  have  svaret  paa  det;  og  Skyggen  gjorde  et 
ganske  underligt  Ansigt. 

»Det  kan  De  ikke  svare  paa!«  sagde  Kongedatteren. 

»Det  hører  til  min  Børnelærdom,«  sagde  Skyggen,  »jeg 
tror  endog,  min  Skygge  derhenne  ved  Døren  kan  svare 
derpaa.« 

»Deres  Skygge!«  sagde  Kongedatteren,  »det  vilde  være 
højst  mærkeligt!« 

»Ja,  jeg  siger  ikke  bestemt,  at  han  kan,«  sagde  Skyggen, 
»men  jeg  skulde  tro  det,  han  har  nu  i  saa  mange  Aar  fulgt 
mig  og  hørt  efter,  —  jeg  skulde  tro  det!  men  Deres  kongelige 
Højhed  tillader,  at  jeg  gør  Dem  opmærksom  paa,  at  han 
har  saa  megen  Stolthed  af  at  gaa  for  et  Menneske,  at 
naar  han  skal  være  i  rigtigt  Humør,  og  det  maa  han  være 
for  at  svare  godt,  saa  maa  han  behandles  ganske  som  et 
Menneske.« 

»Det  kan  jeg  godt  lide!«  sagde  Kongedatteren. 

Og  saa  gik  hun  hen  til  den  lærde  Mand  ved  Døren,  og 
hun  talte  med  ham  om  Sol  og  Maane,  og  om  Menneskene 
baade  udenpaa  og  indeni,    og   han   svarede  saa  klogt  og  godt. 

»Hvad  det  maa  være  for  en  Mand,  der  har  saa  vis  en 
Skygge!«  tænkte  hun,  »det  vilde  være  en  ren  Velsignelse  for 
mit  Folk  og  Rige,  om  jeg  valgte  ham  til  min  Gemal;  —  jeg 
gør  det ! « 

Og  de  vare  snart  enige,  baade  Kongedatteren  og  Skyggen, 
men  ingen  skulde  vide  derom,  før  hun  kom  hjem  i  sit  eget  Rige. 

»Ingen,  ikke  engang  min  Skygge!«  sagde  Skyggen,  og  det 
havde  han  nu  saadan  sine  egne  Tanker  ved.  — 

Saa  vare  de  i  Landet,  hvor  Kongedatteren  regerede,  naar 
hun  var  hjemme. 

»Hør  min  gode  Ven!«  sagde  Skyggen  til  den  lærde  Mand, 
»nu  er  jeg  bleven  saa  lykkelig  og  mægtig,  som  nogen  kan 
blive,  nu  vil  jeg  ogsaa  gøre  noget  særdeles  for  dig!  Du  skal 
altid  bo  hos  mig  paa  Slottet,  køre  med  mig  i  min  kongelige 
Vogn  og  have  hundrede  Tusinde  Rigsdaler  om  Aaret;  men 
saa  maa  du  lade  dig  kalde  Skygge  af  alle  og  enhver;  du  maa 
ikke  sige,  at  du  har  nogensinde  været  Menneske,  og  een  Gang 
om  Aaret,  naar  jeg  sidder  paa  Altanen  i  Solskin  og  lader  mig 
se,  maa  du  ligge  ved  mine  Fødder,  som  en  Skygge  skal;  jeg 
kan  sige  dig,  jeg  gifter  Kongedatteren;  i  Aften  skal  Brylluppet 
holdes.« 

»Nej,  det  er  dog  alt  for  galt!«  sagde  den  lærde  Mand,  »det 
vil  jeg  ikke,  det  gør  jeg  ikke !  det  er  at  bedrage  hele  Landet 
og  Kongedatteren  med!  Jeg  siger  alting!  at  jeg  er  Mennesket, 
og  at  du  er  Skyggen,  du  er  bare  klædt  paa!« 

»Det  er  der  ingen,  som  tror!«  sagde  Skyggen,  »vær  nu 
fornuftig,  ellers  kalder  jeg  paa  Vagten!«   — 

»Jeg  gaar  lige  til  Kongedatteren!«  sagde  den  lærde  Mand. 
»Men  jeg  gaar  først!«  sagde  Skyggen,  »og  du  gaar  i  Arrest!« 
—  og  det  maatte  han,  for  Skildvagterne  lystrede  ham,  som 
de  vidste  Kongedatteren  vilde  have. 

»Du  ryster!«  sagde  Kongedatteren,  da  Skyggen  kom  ind  til 
hende,  »er  der  sket  noget?  Du  maa  ikke  blive  syg  til  i  Aften, 
nu  vi  skulle  have  Bryllup.« 

»Jeg  har  oplevet  det  grueligste,  der  kan  opleves!«  sagde 
Skyggen,  »tænk  dig  —  ja,  saadan  en  stakkels  Skyggehjerne 
kan  ikke  holde  meget  ud;  —  tænk  dig,  min  Skygge  er  bleven 

gal,  han  tror,  at  han  er  Mennesket,  og  at  jeg  —  tænk  dig 
bare,  —  at  jeg  er  hans  Skygge!« 

»Det  er  frygteligt!«  sagde  Prinsessen,  »han  er  dog  spærret 
inde?« 

»Det  er  han!     Jeg  er  bange,  han  kommer  sig  aldrig.« 

»Stakkels  Skygge!«  sagde  Prinsessen,  »han  er  meget 
ulykkelig;  det  er  en  sand  Velgerning  at  befri  ham  fra  den 
Smule  Liv,  han  har,  og  naar  jeg  rigtig  tænker  over  det,  saa 
tror  jeg,  det  bliver  nødvendigt,  at  det  bliver  gjort  af  med  ham 
i  al  Stilhed!« 

»Det  er  rigtignok  haardt!«  sagde  Skyggen,  »for  det  var  en 
tro  Tjener!«   og  saa  gav  han  ligesom  et  Suk. 

»De  er  en  ædel  Karakter!«  sagde  Kongedatteren. 

Om  Aftenen  var  hele  Byen  illumineret,  og  Kanonerne  gik 
af:  Bum!  og  Soldaterne  præsenterede  Gevær.  Det  var  et 
Bryllup!  Kongedatteren  og  Skyggen  gik  ud  paa  Altanen  for 
at  lade  sig  se  og  faa  nok  engang  Hurra. 

Den  lærde  Mand  hørte  ikke  noget  til  alt  det,  for  ham 
havde  de  taget  Livet  af.  — 


Det  gamle  Hus. 


Der  var  omme  i  Gaden  et  gammelt,  gammelt  Hus,  det  var 
næsten  tre  Hundrede  Aar,  det  kunde  man  læse  sig  til  paa 
Bjælken,  hvor  Aarstallet  var  skaaret  ud  tillige  med  Tulipaner 
og  Humleranker;  der  stod  hele  Vers  bogstaverede  som  i  gamle 
Dage,  og  over  hvert  Vindue  var  der  i  Bjælken  snittet  et 
Ansigt,  som  vrængede;  den  ene  Etage  gik  et  langt  Stykke  ud 
over  den  anden,  og  lige  under  Taget  var  en  Blyrende  med 
Dragehoved;  Regnvandet  skulde  løbe  ud  af  Gabet,  men  det 
løb  ud  af  Maven,  for  der  var  Hul  paa  Renden. 

Alle  de  andre  Huse  i  Gaden  vare  saa  ny  og  saa  nette, 
med  store  Ruder  og  glatte  Vægge,  man  kunde  nok  se,  at  de 
vilde  ikke  have  noget  at  gøre  med  det  gamle  Hus;  de  tænkte 
nok:  »Hvor  længe  skal  det  Skrummel  staa  til  Spektakel  her 
i  Gaden;  saa  løber  Karnappen  saaledes  ud,  at  ingen  fra  vore 
Vinduer  kan    se,    hvad   der  sker  i  den  Kant;    Trappen  er  saa 

bred  som  til  et  Slot  og  saa  høj  som  til  et  Kirketaarn.  Jern- 
gelænderet ser  jo  ud  som  Døren  til  en  gammel  Begravelse,  og 
saa  har  det  Messingknapper.     Det  er  flovt!« 

Lige  over  for  i  Gaden  var  ogsaa  ny  og  nette  Huse,  og  de 
tænkte  som  de  andre,  men  ved  Vinduet  her  sad  en  lille 
Dreng  med  friske,  røde  Kinder,  med  klare,  straalende  Øjne, 
han  syntes  rigtignok  bedst  om  det  gamle  Hus,  og  det  baade  i 
Solskin  og  i  Maaneskin.  Og  saa  han  over  paa  Muren,  hvor 
Kalken  var  gaaet  af,  saa  kunde  han  sidde  og  udfinde  der  alle 
de  underligste  Billeder,  akkurat  hvorledes  Gaden  havde  set  ud 
før  med  Trapper,  Karnapper  og  spidse  Gavle;  han  kunde  se 
Soldater  med  Hellebarder,  og  Tagrender,  der  løb  om  som 
Drager  og  Lindorme.  —  Det  var  rigtignok  et  Hus  at  se  paa! 
og  derovre  boede  en  gammel  Mand,  som  gik  i  Skægs  Bukser, 
havde  en  Kjole  med  store  Messingknapper  og  en  Paryk,  som 
man  kunde  se  var  en  virkelig  Paryk.  Hver  Morgen  kom  der 
til  ham  en  gammel  Karl,  som  ryddede  op  og  gik  Ærinder, 
ellers  var  den  gamle  Mand  i  de  Skægs  Bukser  ganske  alene 
i  det  gamle  Hus;  imellem  kom  han  hen  til  Vinduesruden  og 
saa  ud,  og  den  lille  Dreng  nikkede  til  ham,  og  den  gamle 
Mand  nikkede  igen,  og  saa  vare  de  bekendte,  og  saa  vare  de 
Venner,  skønt  de  aldrig  havde  talt  med  hinanden,  men  det 
kunde  da  ogsaa  være  det  samme. 

Den  lille  Dreng  hørte  sine  Forældre  sige:  »Den  gamle 
Mand  derovre  har  det  meget  godt,  men  han  er  saa  skrække- 
lig ene!« 

Næste  Søndag  tog  den  lille  Itreng  og  svøbte  noget  ind  i  et 
Stykke  Papir,  gik  ned  i  Porten,  og  da  han,  som  gik  Ærinder, 
kom  forbi,  sagde  han  til  ham:  »Hør!  vil  du  bringe  den  gamle 
Mand  derovre  dette  fra  mig!  jeg  har  to  Tinsoldater,  dette  er 
den  ene;  han  skal  have  den,  for  jeg  veed,  han  er  saa  skrække- 
lig ene.« 

Og  den  gamle  Karl  saa  ganske  fornøjet  ud,  nikkede  og  bar 
Tinsoldaten  over  i  det  gamle  Hus.  Siden  kom  der  Bud,  om 
den  lille  Dreng  ikke  havde  Lyst  til  selv  at  komme  over  at 
gøre  Besøg,  og  det  fik  han  Lov  til  af  sine  Forældre,  og  saa 
kom  han  over  i  det  gamle  Hus. 

Og  Messingknapperne  paa  Trappegelænderet  skinnede  meget 
stærkere  end  ellers,  man  skulde  tro,  at  de  vare  polerede  i 
Anledning  af  Besøget,  og  det  var,  som  om  de  udskaarne 
Trompetere  —  for  der  var  udskaaret  i  Døren  Trompetere, 
som  stod  i  Tulipanerne  —  blæste  af  alle  Kræfter,  Kinderne 
saa  meget  tykkere  ud  end  før.  Jo  de  blæste:  »Tratteratra! 
den  lille  Dreng  kommer!  tratteratra!«  —  og  saa  gik  Døren  op. 
Hele  Gangen  var  behængt  med  gamle  Portrætter,  Riddere  i 
Harnisk  og  Fruer  i  Silkekjoler;  og  Harniskerne  raslede,  og 
Silkekjolerne  raslede.  —  Og  saa  kom  der  en  Trappe,  den  gik 
et  stort  Stykke  opad  og  et  lille  Stykke  ned  —  og  saa  var 
man  paa  en  Altan,  der  rigtignok  var  meget  skrøbelig,  med 
store  Huller  og  lange  Sprækker,  men  der  skød  Græs  og  Blade 
op  af  dem  alle  sammen,  for  hele  Altanen  uden  for  Gaarden 
og  Muren  var  bevokset  med  saa  meget  Grønt,  det  saa  ud  som 
en  Have,  men  det  var  kun  en  Altan.  Her  stod  gamle  Urte- 
potter, som  havde  Ansigt  og  Æselører;  Blomsterne,  de  vokste 
nu,  ligesom  de  vilde.  I  den  ene  Potte  løb  det  over  alle 
Bredder  med  Nelliker,  det  vil  sige  med  det  grønne,  Skud  ved 
Skud,  og  ganske  tydeligt  sagde  det:  »Luften  har  klappet  mig, 
Solen  har  kysset  mig  og  lovet  mig  en  lille  Blomst  paa  Søn- 
dag, en  lille  Blomst  paa  Søndag!« 

Og  saa  kom  de  ind  i  et  Kammer,  hvor  Væggene  vare  med 
Svinelæders  Betræk,  og  der  var  trykt  Guldblomster  paa. 

» Forgyldning  forgaar, 
men   Svinelæder  bestaar!« 

sagde  Væggene. 

Og  der  stod  Lænestole  saa  højryggede,  saa  udskaarne,  og 
med  Arme  paa  begge  Sider.  »Sid  ned!  sid  ned!«  sagde  de; 
»uh,  hvor  det  knager  i  mig!  nu  faar  jeg  nok  Gigt  ligesom  det 
gamle  Skab!    Gigt  i  Ryggen,  uh!« 

Og  saa  kom  den  lille  Dreng  ind  i  Stuen,  hvor  Karnappen 
var,  og  hvor  den  gamle  Mand  sad. 

»Tak  for  Tinsoldaten,  min  lille  Ven!«  sagde  den  gamle 
Mand.     »Og  Tak  fordi  du  kommer  over  til  mig!« 

»Tak!  Tak!«  eller  »Knak!  Knak!«  sagde  det  i  alle  Møblerne; 

de  vare  saa  mange,  at  de  næsten  stod  hverandre  i  Vejen  for 
at  se  den  lille  Dreng. 

Og  midt  paa  Væggen  hang  et  Skilderi  med  en  dejlig  Dame, 
saa  ung,  saa  glad,  men  ganske  klædt  paa  som  i  gamle  Dage, 
med  Pudder  i  Haaret  og  Klæder,  som  stod  stive;  hun  sagde 
hverken  »Tak«  eller  »Knak«,  men  saa  med  sine  milde  Øjne 
paa  den  lille  Dreng,  som  straks  spurgte  den  gamle  Mand: 
»Hvor  har  du  faaet  hende?« 

»Omme  hos  Marskandiseren!«  sagde  den  gamle  Mand,  »der 
hænge  saa  mange  Billeder;  ingen  kender  eller  bryder  sig  om 
dem,  for  Personerne  ere  begravede  alle  sammen,  men  i  gamle 
Dage  har  jeg  kendt  hende,  og  nu  har  hun  været  død  og  borte 
i  et  halvt  Hundrede  Aar.« 

Og  under  Skilderiet  hang  bag  Glas  en  Buket  visne  Blomster; 
de  vare  vist  ogsaa  et  halvt  Hundrede  Aar,  saa  gamle  saa  de 
ud.  Og  Perpendiklen  paa  det  store  Ur  gik  frem  og  tilbage, 
og  Viseren  drejede,  og  alting  i  Stuen  blev  endnu  ældre,  men 
det  mærkede  de  ikke. 

»De  sige  hjemme,«  sagde  den  lille  Dreng,  »at  du  er  saa 
skrækkelig  ene!« 

»Oh,«  sagde  han,  »de  gamle  Tanker,  med  hvad  de  kunne 
føre  med  sig,  komme  og  besøge  mig,  og  nu  kommer  du  ogsaa! 
—  Jeg  har  det  meget  godt!« 

Og  saa  tog  han  ned  af  Hylden  en  Bog  med  Billeder,  der 
var  hele  lange  Optog,  de  forunderligste  Kareter,  som  man  ikke 
ser  dem  nu  til  Dags,  Soldater  som  Kløver  Knægt  og  Borgere 
med  vajende  Faner;  Skrædderne  havde  deres  med  en  Saks, 
som  blev  holdt  af  to  Løver,  og  Skomagerne  deres  uden  Støvle, 
men  med  en  Ørn,  som  havde  to  Hoveder,  for  Skomagerne 
maa  have  alting  saaledes,  at  de  kunne  sige:  Det  er  et  Par.  — 
Jo,  det  var  en  Billedbog! 

Og  den  gamle  Mand  gik  ind  i  den  anden  Stue  for  at 
hente  Syltetøj,  Æbler  og  Nødder;  —  der  var  rigtignok  vel- 
signet ovre  i  det  gamle  Hus. 

»Jeg  kan  ikke  holde  det  ud!«  sagde  Tinsoldaten  som  stod 
paa  Dragkisten;  »her  er  saa  ensomt  og  saa  sørgeligt;  nej, 
naar  man  har  været  i  Familieliv,  kan  man  ikke  vænne  sig  til 

dette  her!  —  Jeg  kan  ikke  holde  det  ud!  den  hele  Dag  er  saa 
lang,  og  Aftenen  er  endnu  længer!  her  er  slet  ikke  som  ovre 
hos  dig,  hvor  din  Fader  og  Moder  talte  saa  fornøjede,  og 
hvor  du  og  alle  I  søde  Børn  gjorde  saadant  et  dejligt  Spek- 
takel. Nej,  hvor  den  gamle  Mand  har  det  ensomt!  tror  du, 
han  faar  Kys?  tror  du,  han  faar  milde  Øjne  eller  Juletræ? 
Han  faar  ikke  noget,  uden  Begravelse!  —  jeg  kan  ikke  holde 
det  ud!« 

»Du  maa  ikke  tage  det  saa  sørgeligt!«  sagde  den  lille 
Dreng,  »jeg  synes,  her  er  saa  dejligt,  og  alle  de  gamle  Tanker, 
med  hvad  de  kunne  føre  med  sig,  komme  jo  og  gøre  Besøg!« 

»Ja,  dem  ser  jeg  ikke,  og  dem  kender  jeg  ikke!«  sagde 
Tinsoldaten,  »jeg  kan  ikke  holde  det  ud!« 

»Det  maa  du!«  sagde  den  lille  Dreng. 

Og  den  gamle  Mand  kom  med  det  mest  fornøjede  Ansigt, 
det  dejligste  Syltetøj,  Æbler  og  Nødder,  og  saa  tænkte  den 
lille  Dreng  ikke  paa  Tinsoldaten. 

Lykkelig  og  fornøjet  kom  den  lille  Dreng  hjem,  og  der 
gik  Dage,  og  der  gik  Uger,  og  der  blev  nikket  til  det  gamle 
Hus  og  fra  det  gamle  Hus,  og  saa  kom  den  lille  Dreng  der- 
over igen. 

Og  de  udskaarne  Trompetere  blæste:  »Tratteratra!  der  er 
den  lille  Dreng!  tratteratra ! «  og  Sværd  og  Rustning  paa 
Ridderbillederne  raslede,  og  Silkekjolerne  raslede,  Svinelæderet 
talte,  og  de  gamle  Stole  havde  Gigt  i  Ryggen:  »Av!«  det  var 
akkurat  ligesom  første  Gang,  for  derovre  var  den  ene  Dag  og 
Time  ligesom  den  anden. 

»Jeg  kan  ikke  holde  det  ud!«  sagde  Tinsoldaten,  »jeg  har 
grædt  Tin!  her  er  alt  for  sørgeligt!  lad  mig  heller  gaa  i  Krig 
og  miste  Arme  og  Ben !  det  er  dog  en  Forandring.  Jeg  kan 
ikke  holde  det  ud!  —  nu  veed  jeg,  hvad  det  er  at  have  Besøg 
af  sine  gamle  Tanker,  med  hvad  de  kunne  føre  med!  jeg  har 
haft  Besøg  af  mine,  og  du  kan  tro,  det  er  ingen  Fornøjelse  i 
Længden,  jeg  var  til  sidst  nær  ved  at  springe  ned  af  Drag- 
kisten. Alle  I  derovre  i  Huset  saa  jeg  saa  tydeligt,  som  om 
I  virkelig  var  her;  det  var  igen  den  Søndag  Morgen,  som  da 
veed    nok!      Alle    I    Børn    stod    foran    Bordet    og    sang    eders 

Psaline,  som  I  synge  den  hver  Morgen;  I  stod  andægtige  med 
foldede  Hænder,  og  Fader  og  Moder  vare  lige  saa  højtidelige, 
og  saa  gik  Døren  op,  og  den  lille  Søster  Maria,  som  ikke 
er  to  Aar  endnu,  og  som  altid  danser,  naar  hun  hører  Musik 

eller  Sang,  hvad  Slags  det  endogsaa  er,  blev  sat  ind,  —  hun 
skulde  det  nu  ikke,  —  og  saa  begyndte  hun  at  danse,  men 
kunde  ikke  komme  i  Takt,  for  Tonerne  vare  saa  lange,  og 
saa  stod  hun  først  paa  det  ene  Ben  og  hældede  Hovedet  helt 
forover,  og  saa  paa  det  andet  Ben  og  hældede  Hovedet  helt 
forover,  men  det  vilde  ikke  slaa  til.  I  stod  meget  alvorlige, 
alle  sammen,  skønt  det  var  nok  svært,  men  jeg  lo  indvendig, 
og  derfor  faldt  jeg  ned  af  Bordet  og  fik  en  Bule,  som  jeg 
endnu  gaar  med,  for  det  var  ikke  ret  af  mig  at  le.  Men  det 
hele  gaar  nu  igen  inden  i  mig,  og  alt  hvad  jeg  saadan  har 
oplevet;  og  det  er  nok  de  gamle  Tanker,  med  hvad  de  kunne 
føre  med.  —  Sig  mig,  om  I  synge  endnu  om  Søndagen?  Sig 
mig  lidt  om  den  lille  Maria!  og  hvordan  har  min  Kammerat 
det,  den  anden  Tinsoldat!  ja,  han  er  rigtignok  lykkelig!  — 
jeg  kan  ikke  holde  det  ud!« 

»Du  er  foræret  bort!«  sagde  den  lille  Dreng;  »du  maa 
blive;  kan  du  ikke  indse  det?« 

Og  den  gamle  Mand  kom  med  en  Skuffe,  hvori  der  var 
meget  at  se,  baade  »Kridthus«,  og  »Balsambøsse«,  og  gamle 
Kort,  saa  store  og  saa  forgyldte,  som  man  aldrig  ser  dem  nu. 
Og  der  blev  aabnet  store  Skuffer,  og  Klaveret  blev  aabnet, 
det  var  med  Landskab  indvendigt  paa  Laaget,  og  det  var  saa 
hæst,  da  den  gamle  Mand  spillede  paa  det;  og  saa  nynnede 
han  en  Vise. 

»Ja,  den  kunde  hun  synge!«  sagde  han,  og  saa  nikkede 
han  til  Portrættet,  som  han  havde  købt  hos  Marskandiseren, 
og  den  gamle  Mands  Øjne  de  skinnede  saa  klare. 

»Jeg  vil  i  Krig!  jeg  vil  i  Krig!«  raabte  Tinsoldaten,  saa 
højt  han  kunde,  og  styrtede  sig  lige  ned  paa  Gulvet.  — 

Ja,  hvor  blev  han  af?  Den  gamle  Mand  søgte,  den 
lille  Dreng  søgte,  borte  var  han,  og  borte  blev  han.  »Jeg 
finder  ham  nok!«  sagde  den  gamle,  men  han  fandt  ham 
aldrig;  Gulvet  var  alt  for  aabent  og  hullet;  —  Tinsoldaten 
var  falden  gennem  en  Sprække,  og  der  laa  han  i  aaben  Be- 
gravelse. 

Og  den  Dag  gik,  og  den  lille  Dreng  kom  hjem,  og  Ugen 
gik,  og  der  gik  flere  Uger.   Vinduerne  vare  ganske  frosne;  den 

lille  Dreng  maatte  sidde  og  aande  paa  dem  for  at  faa  et  Kig- 
hul over  til  det  gamle  Hus,  og  der  var  Sneen  fyget  ind  i  alle 
Snirkler  og  Indskrifter,  den  laa  helt  op  over  Trappen,  ligesom 
om  der  ingen  var  hjemme,  og  der  var  heller  ingen  hjemme, 
den  gamle  Mand  var  død. 

Om  Aftenen  holdt  en  Vogn  udenfor,  og  ned  i  den  bar 
man  ham  i  hans  Kiste,  han  skulde  ud  at  ligge  paa  Landet 
i  sin  Begravelse.  Der  kørte  han  nu,  men  ingen  fulgte,  alle 
hans  Venner  vare  jo  døde.  Og  den  lille  Dreng  kyssede  paa 
Fingeren  efter  Kisten,  da  den  kørte. 

Nogle  Dage  efter  blev  der  Auktion  paa  det  gamle  Hus, 
og  den  lille  Dreng  saa  fra  sit  Vindue,  hvor  man  bar  bort: 
de  gamle  Riddere  og  de  gamle  Damer,  Urtepotterne  med 
lange  Ører,  de  gamle  Stole  og  de  gamle  Skabe,  noget  kom 
her,  og  noget  kom  der;  Portrættet  af  hende,  som  var  funden 
hos  Marskandiseren,  kom  til  Marskandiseren  igen,  og  der  hang 
det  altid,  for  ingen  kendte  hende  mere,  og  ingen  brød  sig  om 
det  gamle  Billede. 

I  Foraaret  rev  man  Huset  selv  ned,  for  det  var  et 
Skrummel,  sagde  Folk.  Man  kunde  se  fra  Gaden  lige  ind  i 
Stuen  til  det  Svinelæders  Betræk,  som  blev  flænget  og  revet; 
og  det  grønne  om  Altanen  hang  ganske  vildsomt  om  de 
faldende  Bjælker.  —  Og  saa  blev  der  ryddet  op. 

»Det  hjalp!«   sagde  Nabohusene. 


Og  der  blev  bygget  et  dejligt  Hus  med  store  Vinduer  og 
hvide,  glatte  Mure,  men  foran,  hvor  egentlig  det  gamle  Hus 
havde  staaet,  plantedes  en  lille  Have,  og  op  ad  Naboens 
Mure  vokste  vilde  Vinranker;  foran  Haven  kom  et  stort  Jern- 
gitter med  Jernport,  det  saa  stadseligt  ud,  Folk  stod  stille  og 
kiggede  derind.  Og  Spurvene  hængte  sig  i  Snesevis  paa  Vin- 
rankerne, snakkede  i  Munden  paa  hverandre,  saa  godt  de 
kunde,  men  det  var  ikke  om  det  gamle  Hus,  for  det  kunde  de 

ikke  huske,  der  var  gaaet  saa  mange  Aar,  at  den  lille  Dreng 
var  vokset  op  til  en  hel  Mand,  ja,  en  dygtig  Mand,  som 
hans  Forældre  havde  Fornøjelse  af,  og  han  var  lige  bleven 
gift  og  med  sin  lille  Kone  flyttet  ind  i  Huset  her,  hvor  Haven 
var;  og  han  stod  hos  hende  der,  idet  hun  plantede  en  Mark- 
blomst, som  hun  fandt  saa  yndig.  Hun  plantede  den  med  sin 
lille  Haand  og  klappede  Jorden  til  med  Fingrene.  —  Av! 
Hvad  var  det?  Hun  stak  sig.  Der  sad  noget  spidst  lige  op 
af  den  bløde  Jord. 

Det  var  —  ja  tænk!  det  var  Tinsoldaten,  ham,  som  var 
bleven  borte  oppe  hos  den  gamle  Mand  og  var  rumlet  og 
tumlet  mellem  Tømmer  og  Grus  og  til  sidst  havde  ligget 
mange  Aar  i  Jorden. 

Og  den  unge  Kone  tørrede  Soldaten,  først  med  et  grønt 
Blad  og  saa  med  sit  fine  Lommetørklæde,  det  havde  saadan 
en  dejlig  Lugt!  og  det  var  for  Tinsoldaten,  ligesom  om  den 
vaagnede  op  af  en  Dvale. 

»Lad  mig  se  ham!«  sagde  den  unge  Mand,  lo  og  rystede 
saa  med  Hovedet.  »Ja,  ham  kan  det  nu  ikke  være,  men  han 
husker  mig  paa  en  Historie  med  en  Tinsoldat,  jeg  havde,  da 
jeg  var  en  lille  Dreng!«  og  saa  fortalte  han  sin  Kone  om  det 
gamle  Hus,  og  den  gamle  Mand,  og  om  Tinsoldaten,  han 
sendte  over  til  ham,  fordi  han  var  saa  skrækkelig  ene,  og 
han  fortalte  det  saa  akkurat,  som  det  virkelig  havde  været, 
saa  at  den  unge  Kone  fik  Taarer  i  Øjnene  over  det  gamle 
Hus  og  den  gamle  Mand. 

»Det  kan  dog  være,  at  det  er  den  samme  Tinsoldat!« 
sagde  hun,  »jeg  vil  gemme  den  og  huske  paa  alt  hvad  du 
har  fortalt  mig;  men  den  gamle  Mands  Grav  maa  du 
vise  mig!« 

»Ja,  den  kender  jeg  ikke,«  sagde  han,  »og  ingen  kender 
den!  alle  hans  Venner  vare  døde,  ingen  passede  den,  og  jeg 
var  jo  en  lille  Dreng!« 

»Hvor  han  maa  have  været  skrækkelig  ene!«  sagde  hun. 

»Skrækkelig  ene!«  sagde  Tinsoldaten,  »men  dejligt  er  det 
ikke  at  blive  glemt!« 

»Dejligt!«  raabte  noget  tæt  ved,  men  ingen  uden  Tin- 
soldaten saa,  at  det  var  en  Lap  af  det  Svinelæders  Betræk ; 
den  var  uden  al  Forgyldning,  den  saa  ud  som  vaad  Jord, 
men  en  Mening  havde  den,  og  den  sagde  det: 

»Forgyldning  forgaar, 
men  Svinelæder  bestaar!« 

Dog,  det  troede  Tinsoldaten  ikke. 


Vanddraaben. 


Du  kender  da  sagtens  et  Forstørrelsesglas,  saadant  et  rundt 
Brilleglas,  der  gør  alting  hundrede  Gange  større  end  det 
er?  Naar  man  tager  og  holder  det  for  Øjet  og  ser  paa  en 
Vanddraabe  ude  fra  Dammen,  saa  ser  man  over  tusinde 
underlige  Dyr,  som  man  ellers  aldrig  ser  i  Vandet,  men  de 
ere  der,  og  det  er  virkeligt.  Det  ser  næsten  ud  som  en  hel 
Tallerken  fuld  af  Rejer,  der  springe  mellem  hverandre,  og  de 
ere  saa  glubende,  de  rive  Arme  og  Ben,  Ender  og  Kanter  af 
hverandre,  og  dog  ere  de  glade  og  fornøjede  paa  deres  Maade. 

Nu  var  der  engang  en  gammel  Mand,  som  alle  Folk  kaldte 
Krible- Krable,  for  det  hed  han.  Han  vilde  altid  have  det 
bedste  ud  af  enhver  Ting.  og  naar  det  slet  ikke  vilde  gaa,  saa 
tog  han  det  med  Trolddom. 

Nu  sidder  han  en  Dag  og  holder  sit  Forstørrelsesglas  for 
Øjet  og  ser  paa  en  Vanddraabe,  der  var  tagen  ude  fra  en  Pyt 
Vand  i  Grøften.  Nej,  hvor  det  kriblede  og  krablede  der!  alle 
de  tusinde  Smaadyr  hoppede  og  sprang,  trak  i  hverandre  og 
aad  af  hverandre. 

»Ja,  men  det  er  jo  afskyeligt!«  sagde  gamle  Kri ble- 
Krable,    »kan  man  ikke  faa  dem   til  at  leve  i  Fred  og  Ro, 

og  hver  passe  sit!«  og  han  tænkte  og  tænkte,  men  det  vilde 
ikke  gaa,  og  saa  maatte  han  trolde.  »Jeg  maa  give  dem 
Kulør,  at  de  kunne  blive  tydelige!«  sagde  han,  og  saa  hældte 
han  ligesom  en  lille  Draabe  rød  Vin  i  Vanddraaben,  men  det 
var  Hekseblod,  det  allerfineste  Slags  til  to  Skilling;  og  saa 
bleve  alle  de  underlige  Dyr  rosenrøde  over  hele  Kroppen,  det 
saa  ud  som  en  hel  By  af  nøgne  Vildmænd. 

»Hvad  har  du  der?«  spurgte  en  anden  gammel  Trold,  som 
ikke  havde  Navn,  og  det  var  just  det  fine  ved  ham. 


»Ja,  kan  du  gætte,  hvad  det  er,«  sagde  Krible-Krable, 
»saa  skal  jeg  forære  dig  det;  men  det  er  ikke  let  at  finde  ud, 
naar  man  ikke  veed  det!« 

Og  Trolden,  som  intet  Navn  havde,  saa  igennem  For- 
størrelsesglasset. Det  saa  virkelig  ud  som  en  hel  By,  hvor 
alle  Mennesker  løb  om  uden  Klæder !  det  var  gyseligt,  men 
endnu  mere  gyseligt  at  se,  hvor  den  ene  puffede  og  stødte  den 
anden,  hvor  de  nippedes  og  nappedes,  bed  hinanden  og  trak 
hinanden  frem.  Hvad  der  var  nederst,  skulde  øverst,  og  hvad 
der  var  øverst,  skulde  nederst!  »Se!  se!  hans  Ben  er  længer 
end  mit!  baf!  væk  med  det!  Der  er  en,  som  har  en  lille 
Knop  bag  Øret,  en  lille  uskyldig  Knop,  men  den  piner  ham, 
og  saa  skal  den  pine  mer!«  og  de  hakkede  i  den,  og  de  trak 
i  ham,    og  de   aad   ham   for  den  lille  Knops  Skyld.     Der  sad 

en  saa  stille  som  en  lille  Jomfru  og  ønskede  alene  Fred  og 
Rolighed,  men  saa  skulde  Jomfruen  frem,  og  de  trak  i  hende, 
og  de  sled  i  hende,  og  de  aad  hende! 

»Det  er  overordentlig  morsomt!«  sagde  Trolden. 

»Ja,  meu  hvad  tror  du,  det  er?«  spurgte  Krible- Krable. 
»Kan  du  finde  det?« 

»Det  er  da  godt  at  se!«  sagde  den  anden,  »det  er  jo 
Kjøbenhavn  eller  en  anden  stor  By,  de  ligne  jo  alle  sammen 
hverandre.     En  stor  By  er  det!« 

»Det  er  Grøftevand!«  sagde  Krible-Krable. 


^Illilll  llllilllllJl::!!! 

Den  lykkelige  Familie. 


Det  største  grønne  Blad  her  til  Lands,  det  er  da  rigtignok 
et  Skræppeblad;  holder  man  det  foran  paa  sin  lille  Mave, 
saa  er  det  ligesom  et  helt  Forklæde,  og  lægger  man  det  paa 
sit  Hoved,  saa  er  det  i  Regnvejr  næsten  lige  saa  godt  som  en 
Paraply,  for  det  er  saa  forfærdelig  stort.  Aldrig  vokser  en 
Skræppe  alene,  nej,  hvor  der  gror  een,  der  gro  flere,  det  er 
en  stor  Dejlighed,  og  al  den  Dejlighed  er  Sneglemad.  De 
store,  hvide  Snegle,  som  fornemme  Folk  i  gamle  Dage  lod 
lave  til  Frikassé,  spiste  og  sagde:  »Hum!  hvor  det  smager!« 
for  de  troede  nu,  det  smagte  saa  dejligt,  de  levede  af  Skræppe- 
blade, og  derfor  bleve  Skræpperne  saaede. 

Nu  var  der  en  gammel  Herregaard,  hvor  man  ikke  længer 
spiste  Snegle,  de  vare  ganske  uddøde,  men  Skræpperne  vare 
ikke  uddøde,  de  vokste  og  vokste  over  alle  Gange  og  alle 
Bede,  man  kunde  ikke  mere  faa  Bugt  med  dem,  det  var  en 
hel  Skræppeskov,  hist  og  her  stod  et  Æble-  og  et  Blommetræ, 
ellers  kunde  man  nu  aldrig  have  tænkt,  at  det  var  en  Have; 
alt  var  Skræpper,  —  og  derinde  boede  de  to  sidste,  inderlig 
gamle  Snegle. 

De  vidste  ikke  selv,  hvor  gamle  de  vare,  men  de  kunde 
godt  huske,  at  de  havde  været  mange  flere,  at  de  vare  af  en 
Familie  fra  fremmede  Lande,  og  at  for  dem  og  deres  var  hele 
Skoven  plantet.  De  havde  aldrig  været  udenfor,  men  de  vidste, 
at  der  var  endnu  noget  til  i  Verden,  som  hed  Herregaarden, 
og  deroppe  blev  man  kogt,  og  saa  blev  man  sort,  og  saa  blev 
man  lagt  paa  Sølvfad,  men  hvad  videre  der  skete,  vidste  man 
ikke.  Hvorledes  det  iøvrigt  var  at  blive  kogt  og  at  ligge  paa 
Sølvfad,  kunde  de  ikke  tænke  sig,  men  dejligt  skulde  det  være 
og  særdeles  fornemt.  Hverken  Oldenborren,  Skruptudsen  eller 
Regnormen,  som  de  spurgte  ad,  kunde  give  Besked,  ingen  af 
dem  havde  været  kogt  eller  ligget  paa  Sølvfad. 

De  gamle,  hvide  Snegle  vare  de  fornemste  i  Verden,  vidste 
de,  Skoven  var  til  for  deres  Skyld,  og  Herregaarden  var  til, 
for  at  de  kunde  blive  kogte  og  lagte  paa  Sølvfad. 

De  levede  nu  meget  ensomt  og  lykkeligt,  og  da  de  selv 
ikke  havde  Børn,  saa  havde  de  taget  en  lille,  almindelig  Snegl 
til  sig,  som  de  opdrog  som  deres  egen,  men  den  lille  vilde 
ikke  vokse,  for  han  var  almindelig;  men  de  gamle,  især 
Mutter,  Sneglemutter,  syntes,  hun  kunde  dog  bemærke,  hvor 
han  tog  til,  og  hun  bad  Fatter,  dersom  han  ikke  kunde  se  det, 
han  da  vilde  føle  paa  det  lille  Sneglehus,  og  saa  følte  han  og 
fandt,  at  Mutter  havde  Ret. 

En  Dag  var  det  stærk  Regn. 

»Hør,  hvor  det  tromme-romme-rommer  paa  Skræpperne!« 
sagde  Sneglefar. 

»Der  kommer  ogsaa  Draaber!«  sagde  Sneglemor.  »Det 
løber  jo  lige  nedad  Stilken!  Du  skal  se,  her  bliver  vaadt! 
Jeg  er  glad  ved,  vi  have  vort  gode  Hus,  og  den  lille  ogsaa 
har  sit!  Der  er  rigtignok  gjort  mere  for  os  end  for  alle 
andre  Skabninger;  man  kan  da  se.  at  vi  er  Herskabet  i  Verden! 
Vi  have  Hus  fra  Fødselen,  og  Skræppeskoven  er  saaet  for  vor 
Skyld  — !  jeg  gad  vidst,  hvor  langt  den  strækker  sig,  og  hvad 
der  er  udenfor!« 

»Der  er  ikke  noget  udenfor!«  sagde  Sneglefar.  »Bedre 
end  hos  os  kan  der  ingen  Steder  være,  og  jeg  har  ikke  noget 
at  ønske! « 

»Jo,«  sagde  Mor,  »jeg  gad  nok  komme  paa  Herregaarden, 
blive  kogt  og  lagt  paa  Sølvfad,  det  er  alle  vore  Forfædre 
blevne,  og  du  kan  tro,  der  er  noget  aparte  ved  det!« 

»Herregaarden  er  muligvis  falden  sammen!«  sagde  Snegle- 
far, »eller  Skræppeskoven  er  vokset  hen  over  den,  saa  at 
Menneskene  ikke  kunne  komme  ud.  Det  har  da  heller  ingen 
Hast,  men  du  iler  altid  saa  forfærdelig,  og  det  begynder  den 
lille  ogsaa  med;  har  han  nu  ikke  i  tre  Dage  krøbet  op  ad  den 
Stilk,  jeg  faar  ondt  i  Hovedet,  naar  jeg  ser  op  paa  ham!« 

»Du  maa  ikke  skænde!«  sagde  Sneglemor,  »han  kryber 
saa  sindig,  vi  faa  nok  Fornøjelse  af  ham,  og  andet  have  vi 
gamle  jo  ikke  at  leve  for!  Men  har  du  tænkt  paa  det:  hvor 
faa  vi  en  Kone  til  ham.  Tror  du  ikke,  der  langvejs  inde  i 
Skræppeskoven  skulde  være  nogen  af  vor  Art?« 

»Sorte  Snegle  tror  jeg  nu  nok,  der  er,«  sagde  den  gamle, 
»sorte  Snegle  uden  Hus,  men  det  er  saa  simpelt,  og  de  have 
Indbildninger,  men  vi  kunne  give  det  i  Kommission  til  Myrerne, 
de  løbe  frem  og  tilbage,  som  om  de  have  noget  at  bestille,  de 
veed  vist  en  Kone  til  vor  lille  Snegl!« 

»Jeg  veed  rigtignok  den  allerdejligste!«  sagde  Myrerne, 
»men  jeg  er  bange,  det  gaar  ikke,  for  hun  er  Dronning!« 

»Det  gør  ikke  noget!«  sagde  den  gamle.     »Har  hun  Hus?« 

»Hun  har  Slot!«  sagde  Myrerne,  »det  dejligste  Myreslot 
med  syv  Hundrede  Gange.« 

»Tak!«  sagde  Sneglemor,  »vor  Søn  skal  ikke  i  en  Myretue! 
veed  I  ikke  bedre,  saa  give  vi  det  i  Kommission  til  de  hvide 
Myg,  de  flyve  vidt  omkring  i  Regn  og  i  Solskin,  de  kende 
Skræppeskoven  forinden  og  foruden.« 

»Vi  have  en  Kone  for  ham!«  sagde  Myggene,  »hundrede 
Menneskeskridt  herfra  sidder  paa  en  Stikkelsbærbusk  en  lille 
Snegl  med  Hus,  den  er  ganske  ensom  og  gammel  nok  til  at 
gifte  sig.     Det  er  bare  hundrede  Menneskeskridt!« 

»Ja,  lad  hende  komme  til  ham!«  sagde  de  gamle,  »han 
har  en  Skræppeskov,  hun  har  kun  en  Busk!« 

Og  saa  hentede  de  den  lille  Sneglefrøken.  Det  varede  otte 
Dage,  før  hun  kom,  men  det  var  just  det  rare  ved  det,  saa 
kunde  man  se,  hun  var  af  Arten. 

Og  saa  holdt  de  Bryllup.  Seks  Sankt-Hans-Orme  lyste,  saa 
godt  de  kunde;  ellers  gik  det  hele  stille  af,  for  de  gamle 
Sneglefolk  kunde  ikke  taale  Svir  og  Lystighed;  men  en  dejlig 
Tale  blev  der  holdt  af  Sneglemor,  Fatter  kunde  ikke,  han  var 
saa  bevæget,  og  saa  gav  de  dem  i  Arv  den  hele  Skræppeskov 
og  sagde,  hvad  de  altid  havde  sagt.  at  det  var  det  bedste  i 
Verden,  og  naar  de  levede  redelig  og  skikkelig  og  formerede 
sig,  vilde  engang  de  og  deres  Børn  komme  paa  Herregaarden, 
blive  kogte  sorte  og  lagte  paa  Sølvfad. 

Og  efter  at  den  Tale  var  holdt,  krøb  de  gamle  ind  i  deres 
Hus  og  kom  aldrig  mere  ud;  de  sov.  Det  unge  Sneglepar 
regerede  i  Skoven  og  fik  et  stort  Afkom,  men  de  bleve  aldrig 
kogte,  og  de  kom  aldrig  paa  Sølvfad;  saa  sluttede  de  deraf, 
at  Herregaarden  var  falden  sammen,  og  at  alle  Mennesker  i 
Verden  vare  uddøde,  og  da  ingen  sagde  dem  imod,  saa  var 
det  jo  sandt;  og  Regnen  slog  paa  Skræppebladene  for  at  gøre 
Trommemusik  for  deres  Skyld,  og  Solen  skinnede  for  at  give 
Skræppeskoven  Kulør  for  deres  Skyld,  og  de  vare  meget  lykke- 
lige, og  hele  Familien  var  lykkelig,  thi  den  var  det. 


Historien  om  en  Moder. 


Der  sad  en  Moder  hos  sit  lille  Barn,  hun  var  saa  bedrøvet, 
saa  bange  for,  at  det  skulde  dø.  Det  var  saa  blegt,  de 
smaa  Øjne  havde  lukket  sig,  det  trak  saa  sagte  Vejret,  og 
imellem  med  et  dybt  Drag,  ligesom  om  det  sukkede;  og 
Moderen  saa  endnu  mere  sorrigfuld  paa  den  lille  Sjæl. 

Da  bankede  det  paa  Døren,  og  der  kom  en  fattig,  gammel 
Mand,  svøbt  ligesom  i  et  stort  Hestedækken,  for  det  varmer, 
og  det  trængte  han  til,  det  var  jo  kold  Vinter;  alting  udenfor 
laa  med  Is  og  Sne,  og  Vinden  blæste,  saa  at  det  skar  i 
Ansigtet. 

Og  da  den  gamle  Mand  rystede  af  Kulde,  og  det  lille  Barn 
sov  et  Øjeblik,  gik  Moderen  hen  og  satte  01  i  en  lille  Potte 
ind  i  Kakkelovnen,  at  det  kunde  varmes  til  ham;  og  den  gamle 
Mand  sad  og  vuggede,  og  Moderen  satte  sig  paa  Stolen  tæt 
ved  ham,  saa  paa  sit  syge  Barn,  der  trak  Vejret  saa  dybt,  og 
løftede  den  lille  Haand. 

»Tror  du  ikke  nok,  at  jeg  beholder  ham?«  sagde  hun, 
»Vor  Herre  vil  ikke  tage  ham  fra  mig!« 

Og  den  gamle  Mand,  det  var  Døden  selv,  han  nikkede  saa 
underligt,  det  kunde  lige  saa  godt  betyde  Ja,  som  Nej.  Og 
Moderen  saa  ned  i  sit  Skød,  og  Taarerne  løb  hende  over 
Kinderne;  —  hendes  Hoved  blev  saa  tungt,  i  tre  Nætter  og 
Dage  havde  hun  ikke  lukket  sine  Øjne,  og  nu  sov  hun,  men 
kun  et  Øjeblik,  saa  foer  hun  op  og  rystede  af  Kulde:  »Hvad 
er  det!«  sagde  hun  og  saa  til  alle  Sider;  men  den  gamle 
Mand  var  borte,  og  hendes  lille  Barn  var  borte,  han  havde 
taget  det  med  sig;  og  henne  i  Krogen  snurrede  og  snurrede 
det  gamle  Ur,  det  store  Blylod  løb  lige  ned  til  Gulvet,  bum! 
og  saa  stod  ogsaa  Uret  stille. 

Men  den  stakkels  Moder  løb  ud  af  Huset  og  raabte  paa 
sit  Barn. 

Derude,  midt  i  Sneen,  sad  en  Kone  i  lange,  sorte  Klæder, 
og  hun  sagde:  »Døden  har  været  inde  i  din  Stue,  jeg  saa,  han 
skyndte  sig  bort  med  dit  lille  Barn;  han  gaar  stærkere  til  end 
Vinden,  han  bringer  aldrig  tilbage,  hvad  han  tog!« 

»Sig  mig  blot,  hvad  Vej  han  gik!«  sagde  Moderen,  »sig 
mig  Vejen,  og  jeg  skal  finde  ham!« 

»Jeg  veed  den!«  sagde  Konen  i  de  sorte  Klæder,  »men 
før  jeg  siger  den,  maa  du  først  synge  for  mig  alle  de  Viser,  du 
har  sunget  for  dit  Barn;  jeg  holder  af  dem,  jeg  har  hørt 
dem  før,  jeg  er  Natten,  jeg  saa  dine  Taarer,  medens  du  sang 
dem.« 

»Jeg  vil  synge  dem  alle,  alle!«  sagde  Moderen,  »men 
stands  mig  ikke,  at  jeg  kan  naa  ham,  at  jeg  kan  finde  mit 
Barn!« 

Men  Natten  sad  stum  og  stille,  da  vred  Moderen  sine 
Hænder,  sang  og  græd,  og  der  var  mange  Viser,  men  endnu 
flere  Taarer;  og  saa  sagde  Natten:  »Gaa  til  højre,  ind  i  den 
mørke  Granskov,  der  saa  jeg  Døden  tage  Vej  med  dit  lille 
Barn.« 

Dybt  inde  i  Skoven  krydsede  Vejene  sig,  og  hun  vidste 
ikke  længer,  hvor  hun  skulde  gaa;  da  stod  der  en  Tornebusk, 
der  var  hverken  Blad  eller  Blomst  paa  den,  det  var  jo  ogsaa 
i  den  kolde  Vintertid,  og  der  hang  Isslag  paa  Grenene. 

»Har  du  ikke  set  Døden  gaa  forbi  med  mit  lille  Barn?« 

»Jo!«  sagde  Tornebusken,  »men  jeg  siger  dig  ikke,  hvilken 
Vej  han  tog,  uden  at  du  først  vil  varme  mig  op  ved  dit 
Hjerte;  jeg  fryser  ihjel,  jeg  bliver  til  bare  Is.« 

Og  hun  trykkede  Tornebusken  til  sit  Bryst,  saa  fast,  for 
at  den  ret  kunde  opvarmes,  og  Tornene  gik  lige  ind  i  hendes 
Kød,  og  hendes  Blod  flød  i  store  Draaber,  men  Torne- 
busken skød  friske  grønne  Blade,  og  der  kom  Blomster  paa  i 
den  kolde  Vinternat,  saa  varmt  var  der  ved  en  bedrøvet 
Moders  Hjerte;  og  Tornebusken  sagde  hende  Vejen,  som  hun 
skulde  gaa. 

Da  kom  hun  til  en  stor  Sø,  hvor  der  hverken  var  Skib 
eller  Baad.  Søen  var  ikke  frossen  nok  til,  at  den  kunde  bære 
hende,  og  heller  ikke  aaben  og  lav  nok  til,  at  hun  kunde  vade 
igennem,  og  over  den  maatte  hun,  vilde  hun  finde  sit  Barn; 
saa  lagde  hun  sig  ned  for  at  drikke  Søen  ud,  og  det  var  jo 
umuligt  for  et  Menneske;  men  den  bedrøvede  Moder  tænkte, 
at  der  dog  kunde  ske  et  Mirakel.  — 

»Nej,  det  gaar  aldrig!«  sagde  Søen,  »lad  os  to  hellere  se 
at  blive  enige!  jeg  holder  af  at  samle  paa  Perler,  og  dine 
Øjne  ere  de  to  klareste,  jeg  har  set;  vil  du  græde  dem  ud  til 
mig,  saa  skal  jeg  bære  dig  over  til  det  store  Drivhus,  hvor 
Døden  bor  og  passer  Blomster  og  Træer;  hver  af  dem  er  et 
Menneskeliv!« 

»Oh,  hvad  giver  jeg  ikke  for  at  komme  til  mit  Barn!« 
sagde  den  forgrædte  Moder,  og  hun  græd  endnu  mere,  og 
hendes  Øjne  sank  ned  paa  Havsens  Bund  og  bleve  to  kost- 
bare Perler,  men  Søen  løftede  hende,  som  om  hun  sad  i  en 
Gynge,  og  hun  fløj  i  en  Svingning  til  Kysten  paa  den  anden 
Side,  hvor  der  stod  et  milebredt,  underligt  Hus;  man  vidste 
ikke,  om  det  var  et  Bjerg  med  Skov  og  Huler,  eller  om  det 
var  tømret  op,  men  den  stakkels  Moder  kunde  ikke  se  det, 
hun  havde  jo  grædt  sine  Øjne  ud. 

»Hvor  skal  jeg  finde  Døden,  som  gik  med  mit  lille  Barn?« 
sagde  hun. 

»Her  er  han  ikke  kommen  endnu!«  sagde  den  gamle  Grav- 
kone, som  gik  og  skulde  passe  paa  Dødens  store  Drivhus. 
»Hvor  har  du  kunnet  finde  herhen,  og  hvem  har  hjulpet  dig?« 

»Vor  Herre  har  hjulpet  mig!«  sagde  hun,  »han  er  barm- 
hjertig, og  det  vil  du  ogsaa  være!  hvor  skal  jeg  finde  mit 
lille  Barn?« 

»Ja,  jeg  kender  det  ikke,«  sagde  Konen,  »og  du  kan  ikke 
se!  —  Mange  Blomster  og  Træer  ere  visnede  i  Nat,  Døden  vil 
snart  komme  og  plante  dem  om !  Du  veed  vel,  at  hvert 
Menneske  har  sit  Livstræ  eller  sin  Blomst,  saaledes  som  nu 
enhver  er  indrettet;  de  se  ud  som  andre  Vækster,  men  de  har 
Hjerteslag;  Barnehjerte  kan  ogsaa  banke!  gaa  efter  det,  maaske 
kan  du  kende  dit  Barns;  men  hvad  giver  du  mig  for  at  sige 
dig,  hvad  du  mere  skal  gøre?« 

»Jeg  har  ikke  noget  at  give,«  sagde  den  bedrøvede  Moder, 
»men  jeg  vil  gaa  for  dig  til  Verdens  Ende.« 

»Ja,  der  har  jeg  ikke  noget  at  gøre,«  sagde  Konen,  »men 
du  kan  give  mig  dit  lange,  sorte  Haar,  du  veed  nok  selv,  det 
er  kønt,  og  det  kan  jeg  lide !  Du  skal  faa  mit  hvide  igen,  det 
er  altid  noget!« 

»Forlanger  du  ikke  andet,«  sagde  hun,  »det  giver  jeg  dig 
med  Glæde!«  Og  hun  gav  hende  sit  smukke  sorte  Haar  og 
fik  den  gamles  snehvide  igen. 

Og  saa  gik  de  ind  i  Dødens  store  Drivhus,  hvor  Blomster 
og  Træer  vokste  underligt  imellem  hverandre.  Der  stod  fine 
Hyacinter  under  Glasklokker,  og  der  stod  store,  bomstærke 
Pæoner;  der  vokste  Vandplanter,  nogle  faa  friske,  andre  halv 
syge,  Vandsnogene  lagde  sig  paa  dem,  og  sorte  Krebs  klemte 
dem  om  Stilken.  Der  stod  dejlige  Palmetræer,  Ege  og  Pla- 
taner, der  stod  Persille  og  blomstrende  Timian;  hvert  Træ  og 
hver  Blomst  havde  sit  Navn,  de  vare  hver  et  Menneskeliv, 
Mennesket  levede  endnu,  en  i  Kina,  en  i  Grønland,  rundt 
omkring  i  Verden.  Der  var  store  Træer  i  smaa  Potter,  saa 
at  de  stod  saa  forkuede  og  vare  færdige  ved  at  sprænge  Potten, 
der  var  ogsaa  mange  Steder  en  lille,  kedelig  Blomst  i  fed 
Jord  med  Mos  rundt  om  og  dægget  og  plejet.  Men  den 
bedrøvede  Moder  bøjede  sig  over  alle  de  mindste  Planter  og 
hørte  inden  i  dem,  hvor  Menneskehjertet  bankede,  og  imellem 
Millioner  kendte  hun  sit  Barns. 


HISTORIEN    OM    EN    MODER.  403 

»Det  er  det!«  raabte  hun  og  strakte  Haanden  ud  over  en 
lille  blaa  Krokus,  som  hang  ganske  syg  til  den  ene  Side. 

»Rør  ikke  ved  Blomsten!«  sagde  den  gamle  Kone,  »men 
stil  dig  her,  og  naar  saa  Døden  kommer,  jeg  venter  ham,  før 
jeg  veed  det,  lad  ham  da  ikke  rykke  Planten  op,  og  tru  du 
med,  at  du  vil  gøre  det  med  de  andre  Blomster,  saa  bliver 
han  bange;  han  skal  svare  Vor  Herre  til  dem,  ingen  tør 
rykkes  op,  før  han  giver  Lov.« 

Med  eet  susede  det  iskoldt  igennem  Rummet,  og  den  blinde 
Moder  kunde  mærke,  at  det  var  Døden,  der  kom. 

»Hvor  har  du  kunnet  finde  Vej  herhen?«  spurgte  han, 
»hvor  kunde  du  komme  hurtigere  end  jeg?« 

»Jeg  er  en  Moder!«  sagde  hun. 

Og  Døden  strakte  sin  lange  Haand  hen  imod  den  lille,  fine 
Blomst,  men  hun  holdt  sine  Hænder  fast  om  den,  saa  tæt  og 
dog  bange  for,  at  hun  skulde  røre  ved  et  af  Bladene.  Da 
blæste  Døden  paa  hendes  Hænder,  og  hun  følte,  at  det  var 
koldere  end  den  kolde  Vind,  og  hendes  Hænder  faldt  matte  ned. 

»Du  kan  dog  ikke  gøre  noget  imod  mig!«  sagde  Døden. 

»Men  det  kan  Vor  Herre!«   sagde  hun. 

»Jeg  gør  kun,  hvad  han  vil!«  sagde  Døden.  »Jeg  er  hans 
Urtegaardsmand!  jeg  tager  alle  hans  Blomster  og  Træer  og 
planter  dem  ud  i  den  store  Paradisets  Have  i  det  ubekendte 
Land,  men  hvorledes  de  der  gro,  og  hvorledes  der  er,  tør  jeg 
ikke  sige  dig!« 

»Giv  mig  mit  Barn  tilbage!«  sagde  Moderen  og  græd  og 
bad ;  med  eet  greb  hun  med  hver  Haand  om  to  smukke 
Blomster  tæt  ved  og  raabte  til  Døden :  »Jeg  river  alle  dine 
Blomster  af,  for  jeg  er  i  Fortvivlelse!« 

»Rør  dem  ikke!«  sagde  Døden.  »Du  siger,  at  du  er 
ulykkelig,  og  nu  vil  du  gøre  en  anden  Moder  lige  saa 
ulykkelig  — ! « 

»En  anden  Moder!«  sagde  den  stakkels  Kone  og  slap  straks 
begge  Blomsterne. 

»Der  har  du  dine  Øjne!«  sagde  Døden,  »jeg  har  fisket 
dem  op  af  Søen,  de  skinnede  saa  stærkt;  jeg  vidste  ikke,  at 
det  var  dine;    tag  dem  igen,    de  ere  endnu  klarere  end  før,  se 

saa  ned  i  den  dybe  Brønd  tæt  ved,  jeg  skal  nævne  Navnene 
paa  de  to  Blomster,  du  vilde  rive  op,  og  du  ser  deres  hele 
Fremtid,  deres  hele  Menneskeliv,  ser,  hvad  du  vilde  forstyrre 
og  ødelægge.« 

Og  hun  saa  ned  i  Brønden;  og  det  var  en  Lyksalighed 
at  se,  hvor  den  ene  blev  en  Velsignelse  for  Verden,  se,  hvor 
megen  Lykke  og  Glæde  der  udfoldede  sig  rundt  om.    Og  hun 


-.'y^y'/is^v. — j_  __ 


saa  den  andens  Liv,  og  det  var  Sorg  og  Nød,  Rædsel  og 
Elendighed. 

»Begge  Dele  er  Guds  Villie!«   sagde  Døden. 

»Hvilken  af  dem  er  Ulykkens  Blomst,  og  hvilken  er  Vel- 
signelsens?« spurgte  hun. 

»Det  siger  jeg  dig  ikke,«  sagde  Døden,  »men  det  skal  du 
vide  af  mig,  at  den  ene  Blomst  var  dit  eget  Barns,  det  var 
dit  Barns  Skæbne,  du  saa,  dit  eget  Barns  Fremtid.« 

Da  skreg  Moderen  af  Skræk:  »Hvilket  af  dem  var  mit 
Barn!  sig  mig  det!  frels  den  uskyldige!  frels  mit  Barn  fra 
al  den  Elendighed!    bær  det  heller  bort!    bær   det   ind  i  Guds 

Rige!  glem  mine  Taarer,  glem  mine  Bønner  og  alt  hvad  jeg 
har  sagt  og  gjort!« 

»Jeg  forstaar  dig  ikke!«  sagde  Døden.  »Vil  du  have  dit 
Barn  tilbage,  eller  skal  jeg  gaa  med  det  derind,  hvor  du 
ikke  veed?«  — 

Da  vred  Moderen  sine  Hænder,  faldt  paa  sine  Knæ  og 
bad  til  Vor  Herre:  »Hør  mig  ikke,  hvor  jeg  beder  imod  din 
Villie,  som  er  den  bedste!  hør  mig  ikke!  hør  mig  ikke!« 

Og  hun  bøjede  sit  Hoved  ned  i  sit  Skød. 

Og  Døden  gik  med  hendes  Barn  ind  i  det  ubekendte  Land. 


Flipperne. 


Der  var  engang  en  fin  Kavaler,  hvis  hele  Bohave  var  en 
^Støvleknægt  og  en  Redekam,  men  han  havde  de  dejligste 
Flipper  i  Verden,  og  det  er  om  Flipperne,  vi  skulle  høre  en 
Historie.  —  De  vare  nu  saa  gamle,  at  de  tænkte  paa  at  gifte 
sig,  og  saa  traf  det,  at  de  kom  i  Vadsk  med  et  Strømpebaand. 

»Nej!«  sagde  Flipperne,  »nu  har  jeg  aldrig  set  nogen  saa 
slank  og  saa  fin,  saa  blød  og  saa  nysselig.  Maa  jeg  ikke 
spørge  om  Deres  Navn?« 

»Det  siger  jeg  ikke!«  sagde  Strømpebaandet. 

»Hvor  hører  De  hjemme?«  spurgte  Flipperne. 

Men  Strømpebaandet  var  saa  undselig  af  sig  og  syntes,  at 
det  var  noget  underligt  at  svare  paa. 

»De  er  nok  Livbaand!«  sagde  Flipperne,  »saadan  indvortes 
Livbaand!  jeg  ser  nok,  De  er  baade  til  Nytte  og  Stads,  lille 
Jomfru!« 

»De  maa  ikke  tale  til  mig!«  sagde  Strømpebaandet,  »jeg 
synes,  jeg  har  slet  ikke  givet  Anledning!« 

»Jo,  naar  man  er  saa  dejlig  som  De!«  sagde  Flipperne, 
»det  er  Anledning  nok!« 

»Lad  være  at  komme  mig  saa  nær!«  sagde  Strømpebaandet. 
»De  ser  saa  mandfolkeagtig  ud!« 

»Jeg  er  ogsaa  fin  Kavaler!«  sagde  Flipperne,  »jeg  har 
Støvleknægt  og  Redekam!«  og  det  var  nu  ikke  sandt,  det  var 
jo  hans  Herre,  der  havde  dem,  men  han  pralede. 

»Kom  mig  ikke  nær!«  sagde  Strømpebaandet,  »det  er  jeg 
ikke  vant  til!« 

»Snerpe!«  sagde  Flipperne,  og  saa  bleve  de  tagne  af 
Vadsken;  de  fik  Stivelse,  hang  paa  Stolen  i  Solskin  og  bleve 
saa  lagte  paa  Strygebræt;  der  kom  det  varme  Jern. 

»Frue!«  sagde  Flipperne,  »lille  Enkefrue!  jeg  bliver  ganske 
varm !  jeg  bliver  en  anden  en,  jeg  kommer  rent  ud  af  Folderne, 
De  brænder  Hul  i  mig!  uh!  —  Jeg  frier  til  Dem!« 

»Las!«  sagde  Strygejernet  og  gik  stolt  hen  over  Flipperne; 
for  det  bildte  sig  ind,  det  var  en  Dampkedel,  der  skulde  ud 
paa  Jernbanen  og  trække  Vogne. 

»Las!«  sagde  det. 

Flipperne  flossede  lidt  i  Kanterne,  og  saa  kom  Papirsaksen 
og  skulde  klippe  Flosset  af. 

»Oh!«  sagde  Flipperne,  »De  er  nok  første  Danserinde! 
hvor  De  kan  strække  Ben!  det  er  det  yndigste,  jeg  har  set! 
det  kan  intet  Menneske  gøre  Dem  efter!« 

»Det  veed  jeg!«  sagde  Saksen. 

»De  fortjente  at  være  Grevinde!«  sagde  Flipperne,  »alt 
hvad  jeg  har,  er  en  fin  Kavaler,  en  Støvleknægt  og  en  Rede- 
kam — !  bare  jeg  havde  Grevskab!« 

»Frier  Han!«  sagde  Saksen,  for  den  blev  vred,  og  saa  gav 
den  ham  et  ordentligt  Klip,  og  saa  var  han  kasseret. 

»Jeg  maa  nok  fri  til  Redekammen!«  sagde  Flipperne.  »Det 
er  mærkeligt,  hvor  De  beholder  alle  Deres  Tænder,  lille 
Frøken!     Har  De  aldrig  tænkt  paa  Forlovelse?« 

»Jo,  det  kan  De  nok  vide!«  sagde  Redekammen,  »jeg  er 
jo  forlovet  med  Støvleknægten!« 

»Forlovet!«  sagde  Flipperne;  nu  var  der  ingen  flere  at  fri 
til,  og  saa  foragtede  han  det. 

En  lang  Tid  gik,  saa  kom  Flipperne  i  Kasse  hos  Papir- 
mølleren ;  der  var  stort  Kludeselskab,  de  fine  for  sig,  de  grove 
for  sig,  saaledes  som  det  skal  være.  De  havde  alle  meget  at 
fortælle,    men   Flipperne   mest,    det  var  en  ordentlig  Pralhans. 

»Jeg  har  haft  saa  frygtelig  mange  Kærester!«  sagde 
Flipperne,  »jeg  kunde  ikke  gaa  i  Ro!  jeg  var  nu  ogsaa  fin 
Kavaler,   med  Stivelse !  jeg  havde  baade  Støvleknægt  og  Rede- 

kam,  som  jeg  aldrig  brugte!  —  De  skulde  have  set  mig  den 
Gang,  set  mig,  naar  jeg  laa  paa  Siden!  Aldrig  glemmer  jeg 
min  første  Kæreste,  hun  var  Livbaand,  saa  fin,  saa  blød  og 
saa  nydelig,  hun  styrtede  sig  i  en  Vandballe  for  min  Skyld! 
—  Der  var  ogsaa  en  Enkefrue,  som  blev  gloende,  men  jeg 
lod  hende  staa  og  blive  sort !  Der  var  den  første  Danserinde, 
hun  gav  mig  den  Flænge,  jeg  nu  gaar  med,  hun  var  saa 
glubsk!  min  egen  Redekam  var  forlibt  i  mig,  hun  tabte  alle 
sine  Tænder  af  Kærestesorg.  Ja,  jeg  har  oplevet  meget  af  det 
Slags!  men  det  gør  mig  mest  ondt  for  Strømpebaandet  —  jeg 
mener  Livbaandet,  der  gik  i  Vandballen.  Jeg  har  meget  paa 
min  Samvittighed,  jeg  kan  trænge  til  at  blive  til  hvidt  Papir!« 
Og  det  bleve  de,  alle  Kludene  bleve  hvidt  Papir,  men 
Flipperne  bleve  netop  til  det  Stykke  hvide  Papir,  vi  her  se, 
hvorpaa  Historien  er  trykt,  og  det  var,  fordi  at  de  pralede  saa 
frygteligt  bag  efter,  af  hvad  de  aldrig  havde  været;  og  det 
skal  vi  tænke  paa,  at  vi  ikke  bære  os  lige  saadan  ad,  for  vi 
kunne  saamænd  aldrig  vide,  om  vi  ikke  ogsaa  engang  komme 
i  Kludekassen  og  blive  gjorte  til  hvidt  Papir  og  faar  vor  hele 
Historie  trykt  for  paa,  selv  den  allerhemmeligste,  og  maa  saa 
selv:  løbe  om  og  fortælle  den,  ligesom   Flipperne. 


Der  er  Forskel. 


Det  var  i  Maj  Maaned,  Vinden  blæste  endnu  koldt;  men 
Foraaret  var  der,  sagde  Buske  og  Træer,  Mark  og  Enge; 
det  mylrede  med  Blomster  og  det  lige  op  i  det  levende  Gærde, 
og  der  just  talte  Foraaret  selv  sin  Sag,  det  talte  fra  et  lille 
Æbletræ,  der  var  en  eneste  Gren,  saa  frisk,  saa  blomstrende, 
overdænget  med  de  fine,  rosenrøde  Knopper,  som  vare  lige  ved 
at  aabne  sig;  den  vidste  nok  selv,  hvor  køn  den  var,  for  det 
ligger  i  Bladet,  som  i  Blodet,  og  derfor  blev  den  heller  ikke 
overrasket  ved,  at  Herskabsvognen  holdt  paa  Vejen  foran  den, 
og  den  unge  Grevinde  sagde,  at  den  Æblegren  var  det  yndigste, 
man  kunde  se,  den  var  Foraaret  selv  i  sin  dejligste  Aaben- 
barelse.  Og  Grenen  blev  brækket  af,  og  hun  holdt  den  i  sin 
fine  Haand  og  skyggede  over  den  med  sin  Silkeparasol,  —  og 
saa  kørte  de  til  Slottet,  hvor  der  var  høje  Sale  og  pyntelige 
Stuer;  klare,  hvide  Gardiner  flagrede  ved  de  aabne  Vinduer, 
og  dejlige  Blomster  stod  i  skinnende,  gennemsigtige  Vaser,  og 
i  en  af  disse,  den  var  som  skaaren  ud  af  nysfalden  Sne,  blev 

Æblegrenen  sat  mellem  friske,  lyse  Bøgegrene;  det  var  en 
Lyst  at  se  den. 

Og  saa  blev  Grenen  stolt,  og  det  var  jo  ganske  menneskeligt. 

Der  kom  mange  Slags  Folk  gennem  Stuerne,  og  eftersom 
de  gjaldt  for,  turde  de  sige  deres  Beundring,  og  somme  sagde 
slet  ingenting,  og  somme  sagde  alt  for  meget,  og  Æblegrenen 
forstod,  at  der  var  Forskel  mellem  Menneskene,  ligesom  mellem 
Væksterne.  »Somme  ere  til  Stads,  og  somme  ere  til  Næring, 
der  er  ogsaa  de,  som  kunne  ganske  undværes,«  mente  Æble- 
grenen, og  da  den  just  var  sat  ved  det  aabne  Vindue,  hvorfra 
den  kunde  se  baade  ned  i  Haven  og  ud  paa  Marken,  saa 
havde  den  Blomster  og  Vækster  nok  til  at  betragte  og  tænke 
over;  der  stod  rige  og  fattige,  nogle  alt  for  fattige. 

»Stakkels  forkastede  Urter!«  sagde  Æblegrenen,  »der  er 
rigtignok  gjort  Forskel,  og  hvor  de  maa  føle  sig  ulykkelige, 
dersom  det  Slags  kan  føle  som  jeg  og  mine  lige  kunne  det; 
der  er  rigtignok  gjort  Forskel,  men  det  maa  der  gøres,  ellers 
stod  jo  alle  ens!« 

Og  Æblegrenen  saa  med  et  Slags  Medlidenhed  især  paa 
eet  Slags  Blomster,  som  der  var  i  Mængde  af  paa  Marker  og 
Grøfter;  ingen  bandt  dem  i  Buket,  de  vare  alt  for  almindelige, 
ja  man  kunde  finde  dem  selv  imellem  Brostenene,  de  skød 
op  som  det  argeste  Ukrudt,  og  saa  havde  de  det  fæle  Navn 
Fandens  Mælkebøtter.*) 

»Stakkels  foragtede  Vækst!«  sagde  Æblegrenen,  »du  kan 
ikke  gøre  ved,  at  du  blev  hvad  du  blev,  at  du  er  saa  alminde- 
lig, og  at  du  fik  det  hæslige  Navn,  du  har!  men  det  er  med 
Væksterne  som  med  Menneskene,  der  maa  være  Forskel!« 

»Forskel!«  sagde  Solstraalen  og  kyssede  den  blomstrende 
Æblegren,  men  kyssede  ogsaa  de  gule  Fandens  Mælkebøtter 
ude  paa  Marken,  alle  Solstraalens  Brødre  kyssede  dem,  de 
fattige  Blomster,  som  de  rige. 

Æblegrenen  havde  aldrig  tænkt  over  Vor  Herres  uende- 
lige Kærlighed  mod  alt,  hvad  der  lever  og  røres  i  ham,  den 
havde  aldrig  tænkt  over,    hvor   meget   smukt  og  godt  der  kan 


*)   Leontodon. 

ligge  gemt,  men  ikke  glemt,  —  men  det  var  jo  ogsaa  ganske 
menneskeligt. 

Solstraalen,  Lysets  Straale  vidste  det  bedre:  »Du  ser  ikke 
langt,  du  ser  ikke  klart!  —  Hvor  er  den  forkastede  Urt,  den, 
du  især  beklager?« 

»Fandens  Mælkebøtter!«  sagde  Æblegrenen.  »Aldrig  bindes 
de  i  Buket,  de  trædes  med  Foden,  der  er  for  mange  af  dem, 
og  naar  de  løbe  i  Frø,  flyver  det  i  smaatskaaren  Uld  hen 
over  Vejen  og  hænger  Folk  i  Klæderne.  Ukrudt  er  det!  men 
det  skal  der  jo  ogsaa  være!  —  jeg  er  virkelig  meget  tak- 
nemmelig, at  jeg  ikke  er  bleven  en  af  dem.« 

Og  hen  over  Marken  kom  en  hel  Skare  Børn;  det  mindste 
af  disse  var  nu  saa  lillebitte,  at  det  blev  baaret  af  de  andre, 
og  da  det  blev  sat  i  Græsset  mellem  de  gule  Blomster,  lo  det 
højt  af  Glæde,  sparkede  med  de  smaa  Ben,  væltede  sig  om- 
kring, plukkede  kun  de  gule  Blomster  og  kyssede  dem  i  sød 
Uskyldighed.  De  noget  større  Børn  brød  Blomsten  fra  den 
hule  Stilk,  bøjede  denne  rundt  ind  i  sig  selv,  Led  ved  Led, 
en  hel  Kæde  blev  det;  først  en  til  Halsen,  saa  en  at  hænge 
om  Skulderen  og  om  Livet,  paa  Brystet  og  paa  Hovedet;  det 
var  en  hel  Pragt  af  grønne  Lænker  og  Kæder;  men  de  største 
Børn  tog  forsigtig  den  afblomstrede  Urt,  Stilken,  der  bar  dens 
fnugartede,  sammensatte  Frøkrone,  denne  løse,  luftige  Uld- 
blomst, der  er  et  helt  lille  Kunststykke  som  af  de  fineste  Fjer, 
Fnug  eller  Dun;  de  holdt  den  ved  Munden  for  i  eet  Pust  at 
afblæse  den  helt;  den,  der  kunde  det,  fik  ny  Klæder,  før 
Aaret  var  omme,  havde  Bedstemoder  sagt. 

Den  foragtede  Blomst  var  en  hel  Profet  ved  denne  Lej- 
lighed. 

»Ser  du?«  sagde  Solstraalen,  »ser  du  dens  Skønhed,  ser 
du  dens  Magt?« 

»Ja,  for  Børn!«   sagde  Æblegrenen. 

Og  der  kom  ude  paa  Marken  en  gammel  Kone  og  gravede 
med  sin  stumpe,  skaftløse  Kniv  ned  om  Blomstens  Rod  og 
trak  den  op ;  nogle  af  Rødderne  vilde  hun  koge  sig  Katie  paa, 
andre  vilde  hun  faa  Penge  for,  idet  hun  bragte  Apotekeren 
dem  til  Lægedom. 

»Skønhed  er  dog  noget  højere!«  sagde  Æblegrenen.  »Kun 
de  udvalgte  komme  i  det  skønnes  Rige!  der  er  Forskel  mellem 
Væksterne,  ligesom  der  er  Forskel  mellem  Menneskene.« 

Og  Solstraalen  talte  om  den  uendelige  Kærlighed  hos  Gud 
gennem  alt  det  skabte  og  for  alt,  hvad  der  har  Liv,  og  om 
den  lige  Fordeling  af  alt  i  Tid  og  Evighed. 

»Ja,  det  er  nu  Deres  Mening!«  sagde  Æblegrenen. 

Og  der  kom  Folk  i  Stuen,  og  den  unge  Grevinde  kom, 
hun,    som  havde  stillet  Æblegrenen  saa  smukt  i  den  gennem- 


sigtige Vase,  hvor  Sollyset  straalede;  og  hun  bragte  en  Blomst 
eller  hvad  det  nu  var,  det  skjultes  af  tre,  fire  store  Blade, 
der  ligesom  et  Kræmmerhus  blev  holdt  rundt  om  det,  for  at 
ingen  Træk  eller  Vindpust  skulde  komme  til  at  gøre  det  Skade, 
og  saa  forsigtigt  blev  det  baaret,  som  aldrig  den  fine  Æble- 
gren var  bleven  det.  Ganske  lempeligt  kom  nu  de  store  Blade 
bort,  og  man  saa  den  fine,  fnuggede  Frøkrone  af  den  gule, 
foragtede  Fandens  Mælkebøtte.  Den  var  det,  hun  saa 
forsigtig  havde  plukket,  saa  omhyggeligt  bar,  for  at  ikke  een 
af  de  fine  Fjerpile,  der  danne  dens  Taageskikkelse  og  sidde 
saa  løse,    skulde  blæse  af.     Hel  og  herlig  havde  hun  den;    og 

hun  beundrede  dens  skønne  Form,  dens  luftige  Klarhed,  dens 
hele  særegne  Sammensætning,  dens  Skønhed,  idet  den  skulde 
vejres  hen  for  Vinden. 

»Se  dog,  hvor  forunderlig  dejlig  Vor  Herre  har  skabt 
den!«  sagde  hun.  »Jeg  vil  male  den  med  Æblegrenen;  den 
er  nu  saa  uendelig  dejlig  for  alle,  men  ogsaa  denne  fattige 
Blomst  har  af  Vor  Herre  lige  saa  meget  paa  en  anden 
Maade;  saa  forskellige  ere  de  og  dog  begge  Børn  i  Skøn- 
hedens Rige.« 

Og  Solstraalen  kyssede  den  fattige  Blomst,  og  den  kyssede 
den  blomstrende  Æblegren,  dens  Blade  syntes  at  rødme  derved. 


Verdens  dejligste  Rose. 


Der  var  en  mægtig  Dronning,  i  hvis  Have  fandtes  de  dejligste 
Blomster  for  enhver  af  Aarets  Tider  og  fra  alle  Verdens 
Lande,  men  især  var  det  Roserne,  som  hun  elskede,  og  derfor 
havde  hun  af  disse  de  mest  forskellige  Arter,  lige  fra  den  vilde 
Hæk  med  de  æbleduftende,  grønne  Blade  til  Provences  skønneste 
Rose,  og  de  vokste  op  ad  Slottets  Mure,  slyngede  sig  om 
Søjlerne  og  Vindueskarmene,  ind  i  Gangene  og  hen  ad  Loftet 
i  alle  Sale;  og  Roserne  vekslede  i  Duft,  Form  og  Farve. 

Men  Sorg  og  Bedrøvelse  boede  herinde;  Dronningen  laa 
paa  sin  Sotteseng,    og  Lægerne   forkyndte,   at   hun   maatte  dø. 

»Der  er  dog  en  Frelse  for  hende!«  sagde  den  viseste 
iblandt  dem.  »Bring  hende  Verdens  dejligste  Rose,  den,  der 
er  Udtrykket  af  den  højeste  og  reneste  Kærlighed;  kommer 
den  for  hendes  Øjne,  før  de  briste,  da  dør  hun  ikke.« 

Og  unge  og  gamle  kom  rundt  om  fra  med  Roser,  de  dejligste, 
der  blomstrede  i  hver  Have,  men  de  Roser  var  det  ikke;  fra 
Kærlighedens  Urtegaard  maatte  Blomsten  hentes;  men  hvilken 
Rose  der  var  Udtrykket  af  den  højeste,  den  reneste  Kærlighed? 

Og  Skjaldene  sang  om  Verdens  dejligste  Rose;  hver  nævnede 
sin.  Og  der  gik  Bud  vidt  om  Land  til  hvert  Hjerte,  der  slog 
i  Kærlighed,  der  gik  Bud  til  hver  Stand  og  hver  Alder. 

»Ingen  har  endnu  nævnet  Blomsten!«  sagde  den  vise. 
»Ingen  har  peget  hen  paa  det  Sted,  hvor  den  fremsprang  i 
sin  Herlighed.  Ikke  er  det  Roserne  fra  Romeo  og  Julies  Kiste 
eller  fra  Valborgs  Grav,  skønt  de  Roser  ville  altid  dufte  gennem 
Sagn  og  Sange,  det  er  ej  Roserne,  som  skyde  frem  fra  Winkel- 
rieds  blodige  Lanser,  fra  Blodet,  der  helligt  vælder  ud  fra 
Heltens  Bryst  i  Døden  for  Fædrelandet,  skønt  ingen  Død  er 
mere  sød,  ingen  Rose  rødere  end  dette  Blod,  der  da  flyder. 
Ej  heller  er  det  hin  Underblomst,  for  hvis  Pleje  Manden  i 
Aar  og  Dag,  i  lange  søvnløse  Nætter  i  den  ensomme  Stue, 
hengiver  sit  friske  Liv,  Videnskabens  magiske  Rose.« 

»Jeg  veed,  hvor  den  blomstrer,«  sagde  en  lyksalig  Moder, 
der  med  sit  spæde  Barn  kom  til  Dronningens  Leje.  »Jeg 
veed,  hvor  Verdens  dejligste  Rose  findes!  Den  Rose,  der  er 
Udtrykket  af  den  højeste  og  reneste  Kærlighed.  Den  blomstrer 
paa  de  blussende  Kinder  af  mit  søde  Barn,  naar  det  styrket 
af  Søvnen  slaar  Øjnene  op  og  ler  imod  mig  med  hele  sin 
Kærlighed.« 

»Dejlig  er  den  Rose,  men  en  dejligere  findes  der!«  sagde 
den  vise. 

»Ja,  langt  skønnere!«  sagde  en  af  Kvinderne.  »Jeg  har 
set  den;  en  mere  ophøjet  hellig  Rose  blomstrer  der  ikke,  men 
den  var  bleg,  som  Terosens  Blade;  paa  Dronningens  Kinder 
saa  jeg  den;  hun  havde  lagt  sin  kongelige  Krone  og  gik  selv 
i  den  lange,  sorgfyldte  Nat  med  sit  syge  Barn,  græd  over  det, 
kyssede  det  og  bad  til  Gud  en  Bøn  for  det,  som  en  Moder 
beder  i  Angestens  Time. 

»Hellig  og  vidunderlig  i  sin  Magt  er  Sorgens  hvide  Rose, 
men  dog  er  det  ikke  den.« 

»Nej,  Verdens  dejligste  Rose  saa  jeg  foran  Herrens  Alter!« 
sagde  den  fromme,  gamle  Biskop.  »Jeg  saa  den  lyse,  som  en 
Engels  Aasyn  viste  sig.  De  unge  Piger  gik  til  Nadverens  Bord, 
fornyede  deres  Daabs  Pagt,  og  der  blussede  Roser,  og  der 
blegnede  Roser  paa  de  friske  Kinder;  en  ung  Pige  stod  der;  hun 

saa  med  hele  Sjælens  fulde  Renhed  og  Kærlighed  op  mod  sin 
Gud;  det  var  Udtrykket  af  den  reneste  og  den  højeste  Kærlighed.« 

»Velsignet  være  den!«  sagde  den  vise,  »dog  ingen  af  eder 
har  endnu  nævnet  Verdens  dejligste  Rose.« 

Da  traadte  ind  i  Stuen  et  Barn,  Dronningens  lille  Søn; 
Taarerne  stod.  i  hans  Øjne  og  paa  hans  Kinder;  han  bar  en 
stor,  opslagen  Bog,  dens  Bind  var  af  Fløjl  og  med  store 
Sølvhægter. 

»Moder!«  sagde  den  lille,  »oh,  hør  dog,  hvad  jeg  har  læst!« 
og  Barnet  satte  sig  ved  Sengen  og  læste  af  Bogen  om  ham, 
der  hengav  sig  selv  til  Korsets  Død  for  at  frelse  Menneskene, 
selv  de  ufødte  Slægter.     »»Større  Kærlighed    gives  der  ikke!«« 

Og  der  gik  et  Rosenskær  over  Dronningens  Kinder,  hendes 
Øjne  bleve  saa  store,  saa  klare,  thi  hun  saa  fra  Bogens  Blade 
løfte  sig  Verdens  dejligste  Rose,  Billedet  af  den,  som  frem- 
sprang fra  Kristi  Blod  paa  Korsets  Træ. 

»Jeg  ser  den!«  sagde  hun.  »Aldrig  dør  den,  som  ser  den 
Rose,  den  dejligste  paa  Jorden!« 


Aarets  Historie. 


Det  var  sidst  i  Januar;  en  frygtelig  Snestorm  var  det; 
Sneen  fløj  i  fygende  Hvirvel  gennem  Gader  og  Stræder; 
Ruderne  udenpaa  vare  som  overklistrede  med  Sne,  fra  Tagene 
styrtede  den  i  Dynger,  og  saa  var  der  en  Flugt  i  Folk,  de 
løb,  de  fløj  og  foer  hinanden  i  Armene,  holdt  hinanden  fast 
et  Øjeblik  og  havde  saa  længe  Fodfæste.  Kareter  og  Heste 
vare  ligesom  overpudrede,  Tjenerne  stod  med  Ryggen  mod 
Kareten  og  kørte  baglængs  imod  Vinden,  Fodgængeren  holdt 
sig  stadig  i  Læ  af  Vognen,  der  kun  langsomt  gled  af  Sted  i 
den  dybe  Sne;  og  da  endelig  Stormen  lagde  sig,  og  der  blev 
kastet  en  smal  Sti  langs  Husene,  saa  stod  dog  Folk  stille  der, 
naar  de  mødtes;  ingen  af  dem  havde  Lyst  til  at  gøre  det 
første  Skridt  med  at  træde  op  i  den  dybe  Sne,  for  at  den 
anden  kunde  slippe  forbi.  Tavse  stod  de,  til  endelig,  efter 
ligesom  en  stille  Overenskomst,  hver  af  dem  gav  eet  Ben  til 
Pris  og  lod  dette  gaa  ind  i  Snedyngen. 

Mod  Aften  var   det  blikstille,    Himlen   saa   ud,    som    om 

den  var  fejet  og  gjort  mere  høj  og  gennemsigtig,  Stjernerne 
syntes  splinterny,  og  nogle  vare  saa  blaa  og  klare,  —  og  det 
frøs,  saa  det  knagede  efter,  —  sagtens  kunde  da  det  øverste 
Snelag  blive  saa  stærkt,  at  det  i  Morgenstunden  bar  Graa- 
spurvene;  de  hoppede  om  snart  oppe,  snart  nede,  hvor  der 
var  skovlet,  men  megen  Æde  var  der  ikke  at  finde,  og  de 
frøs  ordentlig. 

»Pip!«  sagde  den  ene  til  den  anden,  »det  kalder  man  det 
ny  Aar!  —  det  er  jo  værre  end  det  gamle!  saa  kunde  vi  lige 
saa  godt  have  beholdt  det.  Jeg  er  misfornøjet,  og  det  har 
jeg  Grund  til.« 

»Ja,  der  løb  nu  Menneskene  om  og  skød  Nytaar  ind,« 
sagde  en  lille,  forfrossen  Spurv,  »de  slog  Potter  paa  Døre  og 
vare  rent  ellevilde  af  Glæde  over,  at  nu  gik  det  gamle  Aar 
væk;  og  det  var  jeg  ogsaa  glad  over,  for  jeg  ventede,  at  vi 
da  vilde  faa  varme  Dage,  men  det  er  der  ikke  blevet  noget 
af;  det  fryser  meget  strengere  end  før!  Menneskene  have  taget 
fejl  af  Tidsregningen.« 

»Det  har  de!«  sagde  en  tredie,  der  var  gammel  og  hvid 
i  Toppen;  »de  have  nu  noget,  som  de  kalde  Almanakken, 
den  er  saadan  deres  egen  Opfindelse,  og  saa  skal  alt  gaa 
efter  den !  men  det  gør  det  ikke.  Naar  Foraaret  kommer,  saa 
begynder  Aaret,  det  er  Naturens  Gang,  og  den  regner  jeg 
efter. « 

»Men  naar  kommer  Foraaret?«   spurgte  de  andre. 

»Det  kommer,  naar  Storken  kommer,  men  det  er  meget 
ubestemt  med  ham,  og  herinde  i  Byen  er  der  ingen,  der  veed 
noget  derom,  det  veed  de  bedre  ude  paa  Landet;  skal  vi  flyve 
derud  og  vente?  Der  er  man  da  Foraaret  nærmere.« 

»Ja,  det  kan  være  meget  godt!«  sagde  en  af  dem,  der 
længe  havde  gaaet  og  pippet  uden  egentlig  at  sige  noget. 
»Jeg  har  herinde  i  Byen  nogle  Bekvemmeligheder,  som  jeg 
er  bange,  at  jeg  vil  komme  til  at  savne  derude.  Her  omme 
i  en  Gaard  er  der  en  Menneskefamilie,  der  meget  fornuftigt 
har  fundet  paa  at  slaa  fast  i  Væggen  tre,  fire  Urtepotter 
med  den  store  Aabning  ind  og  Bunden  udad,  i  den  er  der 
skaaret   et   Hul    saa   stort,    at  jeg  kan   flyve   ud   og   ind;   der 

har  jeg  og  min  Mand  Rede,  og  derfra  ere  alle  vore  Unger 
fløjne  ud.  Menneskefamilien  har  naturligvis  indrettet  det  hele 
for  at  have  den  Fornøjelse  at  se  paa  os,  ellers  havde  de  nok 
ikke  gjort  det.  De  strø  Brødkrummer  ud,  ogsaa  for  deres 
Fornøjelse,  og  vi  have  da  Føden;  der  er  ligesom  sørget  for 
en;  —  og  saa  tror  jeg,  at  jeg  bliver,  og  min  Mand  bliver, 
skønt  vi  ere  meget  misfornøjede,  —  men  vi  blive.« 

»Og  vi  flyve  ud  paa  Landet  for  at  se,  om  ikke  Foraaret 
kommer!«  og  saa  fløj  de. 

Og  der  var  ordentlig  Vinter  ude  paa  Landet;  det  frøs  der 
et  Par  Grader  stærkere  end  inde  i  Byen.  Den  skarpe  Vind 
blæste  hen  over  de  snelagte  Marker.  Bonden,  med  store  Bælg- 
vanter paa,  sad  i  sin  Slæde  og  slog  sig  med  sine  Arme  for 
at  faa  Kulden  af  dem;  Pisken  laa  paa  Skødet,  de  magre 
Heste  løb,  saa  de  dampede,  Sneen  knagede,  og  Spurvene  hop- 
pede i  Hjulsporene  og  frøs.  »Pip!  naar  kommer  Vaaren?  Det 
varer  saa  længe!« 

»Saa  længe!«  klang  det  hen  over  Markerne  fra  den  højeste 
Banke,  belagt  med  Sne;  og  det  kunde  være  Ekko,  man  hørte, 
men  det  kunde  ogsaa  være  Tale  af  den  underlige,  gamle 
Mand,  som  sad  der  øverst  paa  Snedriven  i  Vind  og  Vejr; 
han  var  ganske  hvid,  ligesom  en  Bonde  i  hvid  Vadmelskofte, 
med  langt,  hvidt  Haar,  hvidt  Skæg,  ganske  bleg  og  med 
store,  klare  Øjne. 

»Hvem  er  den  gamle  der  henne?«   spurgte  Spurvene. 

»Det  veed  jeg!«  sagde  en  gammel  Ravn,  der  sad  paa  Led- 
pælen og  var  nedladende  nok  til  at  erkende,  at  vi  alle  ere 
Smaafugle  for  Vor  Herre,  og  derfor  ogsaa  indlod  sig  med 
Spurvene  og  gav  Forklaring.  »Jeg  veed,  hvem  den  gamle  er. 
Det  er  Vinteren,  den  gamle  Mand  fra  det  forrige  Aar,  han 
er  ikke  død,  som  Almanakken  siger,  nej,  han  er  saamænd 
Formynder  for  den  lille  Prins  Foraar,  der  kommer.  Jo,  Vin- 
teren fører  Regimentet.  Hu!  det  knager  nok  i  jer,  I  smaa!« 

»Ja,  er  det  ikke  det,  jeg  siger!«  sagde  den  mindste,  »den 
Almanak  er  bare  Menneskepaafund,  den  er  ikke  lempet  efter 
Naturen!  det  skulde  de  lade  os  om,  vi,  som  ere  finere 
skabte.« 

27* 

Og  der  gik  een  Uge,  der  gik  næsten  to;  Skoven  var  sort, 
den  frosne  Indsø  laa  saa  tung  og  saa  ud  som  størknet  Bly; 
Skyerne,  ja,  det  var  ikke  Skyer,  det  var  vaade,  iskolde  Taa- 
ger,  hang  hen  over  Landet;  de  store,  sorte  Krager  fløj  i 
Flokke,  uden  Skrig,  det  var,  som  om  alt  sov.  —  Der  gled  en 
Solstraale  hen  over  Søen,  og  den  skinnede  som  smeltet  Tin. 
Snelaget  hen  over  Marken  og  oppe  paa  Banken  glimrede  ikke 
som  før,  men  den  hvide  Skikkelse,  Vinteren  selv,  sad  der 
endnu  med  Blikket  stadigt  mod  Syden;  han  mærkede  slet 
ikke,  at  Snetæppet  ligesom  sank  ind  i  Jorden,  at  hist  og  her 
en  lille  græsgrøn  Plet  kom  frem,  og  der  mylrede  det  da 
med  Spurve. 

»Kvivit!  Kvivit!  kommer  nu  Vaaren?« 

»Vaaren!«  klang  det  hen  over  Mark  og  Eng  og  igennem 
de  sortbrune  Skove,  hvor  Mosset  skinnede  friskt  grønt  paa 
Træstammerne;  og  gennem  Luften  kom  flyvende,  Syd  fra,  de 
to  første  Storke:  paa  Ryggen  af  hver  sad  der  et  lille  dejligt 
Barn,  en  Dreng  og  en  Pige;  og  de  kyssede  Jorden  til  Hilsen; 
og  hvor  de  satte  deres  Fødder,  vokste  hvide  Blomster  frem 
under  Sneen;  Haand  i  Haand  gik  de  op  til  den  gamle  Is- 
mand, Vinteren,  lagde  sig  ved  hans  Bryst  til  ny  Hilsen,  og 
i  samme  Stund  vare  de  alle  tre  skjulte,  og  hele  Landskabet 
skjult;  en  tyk,  vaad  Taage,  saa  tæt  og  tung,  indhyllede  alt. 
—  Lidt  efter  luftede  det,  —  Vinden  foer  af  Sted,  den  kom 
med  stærke  Kast  og  jog  Taagen  bort,  Solen  skinnede  saa 
varmt;  —  Vinteren  selv  var  forsvunden,  Foraarets  dejlige 
Børn  sad  paa  Aarets  Trone. 

»Det  kalder  jeg  Nytaar!«  sagde  Spurvene.  »Nu  faa  vi  vel 
igen  vore  Rettigheder  og  Erstatning  for  den  strenge  Vinter.« 

Hvorhen  de  to  Børn  vendte  sig,  der  skød  grønne  Knopper 
frem  paa  Buske  og  Træer,  der  blev  Græsset  højere,  Sæde- 
marken mere  og  mere  liflig  grøn.  Og  rundt  om  kastede  den 
lille  Pige  Blomster;  hun  havde  af  dem  i  Overflødighed  i  sit 
Skørt,  de  syntes  der  at  mylre  frem,  altid  var  det  fuldt,  hvor 
ivrig  hun  end  var  med  at  kaste,  —  i  sin  Ilfærdighed  rystede 
hun    en    hel   Blomstersne  hen  over  Æble-  og  Ferskentræer, 

saa  at  de  stod  i  fuld  Pragt,  før  de  endnu  rigtig  havde  grønne 
Blade. 

Og  hun   klappede   i   Hænderne,  og  Drengen  klappede,  og 


da  kom   der   Fugle  frem,   man  vidste  ikke  hvorfra,   og  alle 
kvidrede  og  sang:   »Vaaren  er  kommen!« 

Det  var   dejligt  at  se.    Og  mangen  gammel  Morlille  kom 
uden  for  sin  Dør  i  Solskinnet,   skuttede  sig,  saa  hen  paa  de 

gule  Blomster,  der  prangede  over  hele  Engen,  akkurat  lige- 
som i  hendes  unge  Dage;  Verden  blev  ung  igen.  »Det  er  vel- 
signet i  Dag  herude!«   sagde  hun. 

Og  Skoven  var  endnu  brungrøn,  Knop  ved  Knop,  men 
Skovmærken  var  fremme,  saa  frisk  og  saa  duftende,  Violerne 
stod  i  en  Fylde,  og  der  var  Anemoner,  Kodriver  og  Okse- 
driver, ja,  i  hvert  Græsstraa  var  Saft  og  Kraft,  det  var  rig- 
tignok et  Pragttæppe  at  sidde  paa,  og  der  sad  Foraarets  unge 
Par  og  holdt  hinanden  i  Hænderne  og  sang  og  smilede  og 
vokste  mer  og  mer. 

En  mild  Regn  faldt  fra  Himlen  over  dem,  de  mærkede 
det  ikke,  Regndraaben  og  Glædestaaren  blev  en  og  samme 
Draabe.  Brud  og  Brudgom  kyssede  hinanden,  og  i  det  Nu 
sprang  Skoven  ud.  —  Da  Solen  stod  op,  vare  alle  Skove 
grønne. 

Og  Haand  i  Haand  gik  Brudeparret  under  det  friske, 
hængende  Løvtag,  hvor  kun  Sollysets  Straaler  og  Slagskyg- 
gerne gav  Farveveksel  i  det  grønne.  En  jomfruelig  Renhed 
og  en  forfriskende  Duft  var  i  de  fine  Blade;  klar  og  levende 
rislede  Aa  og  Bæk  mellem  de  fløjlsgrønne  Siv  og  over  de 
brogede  Stene.  »Fuldt  op  evigt  og  altid  er  det,  og  bliver 
det!«  sagde  hele  Naturen.  Og  Kukkeren  sang,  og  Lærken  slog, 
det  var  det  dejlige  Foraar;  dog  Piletræerne  havde  Uldvanter 
om  sine  Blomster,  de  vare  nu  saa  gruelig  forsigtige,  og  det 
er  kedeligt. 

Og  saa  gik  Dage,  og  saa  gik  Uger,  Varmen  ligesom  væl- 
tede ned;  hede  Luftbølger  gik  gennem  Kornet,  der  mere  og 
mere  gulnede.  Nordens  hvide  Lotus  paa  Skovsøerne  spredte 
sine  store  grønne  Blade  ud  over  Vandspejlet,  og  Fiskene  søgte 
Skygge  under  dem;  og  paa  Skovens  Læside,  hvor  Solen 
brændte  paa  Bondehusets  Væg  og  ordentlig  gennemvarmede 
de  udsprungne  Roser,  og  Kirsebærtræerne  hang  fulde  med 
saftige,  sorte,  næsten  solhede  Bær,  sang  Sommerens  dejlige 
Kvinde,  hende  vi  saa  som  Barn  og  som  Brud;  og  hun  saa 
mod  de  stigende  mørke  Skyer,  der  i  Bølgeformer,  som  Bjerge, 
sortblaa  og  tunge,  løftede  sig  højere  og  højere;  fra  tre  Sider 
kom  de;    mer  og   mer,  som  et  forstenet,  omvendt  Hav,  sæn- 

kede  de  sig  mod  Skoven,  hvor  alt,  som  ved  en  Trolddom, 
var  tavst;  hver  Luftning  havde  lagt  sig,  hver  Fugl  tav,  der 
var  en  Alvor,  en  Forventning  i  hele  Naturen;  men  paa  Veje 
og  Stier  skyndte  sig  af  Sted  kørende,  ridende  og  gaaende, 
for  at  komme  under  Tag.  —  Da  lyste  det  med  eet,  som  om 
Solen  brød  frem,  blinkende,  blendende,  alt  opbrændende,  og 
der  blev  Mulm  igen  i  et  rullende  Brag;  Vandet  styrtede  i 
Strømme  ned;  det  blev  Nat,  og  det  blev  Lys,  det  blev  Stil- 
hed, og  det  blev  Bulder.  De  unge,  brunfjerede  Rør  i  Mosen 
bevægede  sig  i  lange  Bølger,  Skovens  Grene  skjultes  i  Vand- 
taager,  Mørket  kom,  og  Lyset  kom,  Stilhed  og  Bulder.  — 
Græs  og  Korn  laa  som  slaaet  ned,  som  skyllet  hen,  som 
skulde  det  aldrig  rejse  sig.  —  Pludselig  blev  Regnen  til  en- 
kelte Draaber,  Solen  skinnede,  og  fra  Straa  og  fra  Blad 
blinkede  Vanddraaberne  som  Perler,  Fuglene  sang,  Fiskene 
slog  op  fra  Aavandet,  Myggene  dansede,  og  ude  paa  Stenen 
i  det  salte,  piskede  Havvand  sad  Sommeren  selv,  den  kraf- 
tige Mand  med  de  fyldige  Lemmer,  med  drivvaadt  Haar,  — 
forynget  af  det  friske  Bad  sad  han  i  det  varme  Solskin.  Al 
Naturen  var  forynget  rundt  om,  alt  stod  frodigt,  kraftigt  og 
skønt;  det  var  Sommer,  den  varme,  dejlige  Sommer. 

Og  liflig  og  sød  var  den  Duft,  der  kom  fra  den  frodige 
Kløvermark,  Bierne  summede  der  om  det  gamle  Tingsted; 
Brombærranken  snoede  sig  op  om  Alterstenen,  der,  vasket 
af  Regnen,  skinnede  i  Sollyset;  og  derhen  fløj  Bidronningen 
med  sin  Sværm  og  satte  Voks  og  Honning.  Ingen  saa  det 
uden  Sommeren  og  hans  kraftige  Viv;  for  dem  stod  Alter- 
bordet dækket  med  Naturens  Offergave. 

Og  Aftenhimlen  straalede  som  et  Guld,  ingen  Kirkekuppel 
har  det  saa  rigt,  og  Maanen  skinnede  mellem  Aftenrøde  og 
Morgenrøde.  Det  var  Sommertid. 

Og  der  gik  Dage,  og  der  gik  Uger.  —  Høstfolkenes  blanke 
Leer  blinkede  i  Kornmarkerne,  Æbletræets  Grene  bøjede  sig 
med  røde  og  gule  Frugter;  Humlen  duftede  dejligt  og  hang 
i  store  Knopper,  og  under  Hasselbuskene,  hvor  Nødderne  sad 
i  svære  Kløvser,  hvilte  Mand  og  Viv,  Sommeren  med  sin 
alvorsfulde  Kvinde. 

»Hvilken  Rigdom!«  sagde  hun,  »rundt  om  Velsignelse, 
hjemligt  og  godt,  og  dog,  jeg  veed  ikke  selv,  jeg  længes  efter 
—  Hvile,  —  Ro!  jeg  veed  ikke  Ordet  derfor!  —  Nu  pløje  de 
alt  igen  paa  Marken!  Mere  og  altid  mere  ville  Menneskene 
vinde!  —  Se,  Storkene  komme  i  Flokke  og  gaa  i  Afstand 
efter  Ploven;  Ægyptens  Fugl,  som  bar  os  gennem  Luften! 
Husker  du,  da  vi  begge  som  Børn  kom  herind  i  Nordens 
Lande?  —  Blomster  bragte  vi,  dejligt  Solskin  og  grønne 
Skove,  dem  har  nu  Vinden  faret  ilde  med,  de  brunes  og 
mørknes  som  Sydens  Træer,  men  bære  ikke,  som  de,  gyldne 
Frugter!« 

»Dem  vil  du  se!«  sagde  Sommeren,  »saa  glæd  dig  da!« 
og  han  løftede  sin  Arm,  og  Skovens  Blade  farvedes  med  rødt 
og  med  Guld,  der  kom  en  Farvepragt  over  alle  Skove;  Rosen- 
hækken skinnede  med  ildrøde  Hyben,  Hyldegrenene  hang 
med  store,  tunge,  sortbrune  Bær,  de  vilde  Kastanier  faldt 
modne  ud  af  de  sortgrønne  Skaller,  og  inde  i  Skoven  blom- 
strede Violerne  anden  Gang. 

Men  Aarets  Dronning  blev  mere  og  mere  stille,  mere  bleg. 
»Det  lufter  koldt!«  sagde  hun,  »Natten  har  vaade  Taager!  — 
jeg  længes  efter  —  Barndomslandet.«   — 

Og  hun  saa  Storkene  flyve  bort,  hver  en!  og  hun  strakte 
Hænderne  efter  dem.  —  Hun  saa  op  til  Rederne,  der  stod 
tomme,  og  der  vokste  op  i  en  den  langstilkede  Kornblomst 
og  i  en  anden  den  gule  Kiddike,  som  om  Reden  kun  var  til 
som  Værn  og  Gærde  om  den;  og  Spurvene  kom  derop. 

»Pip!  hvor  er  Herskabet  blevet  af?  de  kan  nok  ikke  taale, 
at  det  blæser  paa  dem,  og  saa  ere  de  tagne  ud  af  Landet; 
Lykke  paa  Rejsen!« 

Og  mere  og  mere  gul  bleve  Skovens  Blade,  og  Løv  faldt 
paa  Løv,  Efteraarets  Storme  suste,  det  var  sent  paa  Høstens 
Tid.  Og  paa  det  gule  Løvfald  laa  Aarets  Dronning  og  saa 
med  milde  Øjne  mod  den  blinkende  Stjerne,  og  hendes  Hus- 
bond stod  hos  hende.  Et  Vindstød  hvirvlede  i  Løvet  —  det 
faldt  igen,  da  var  hun  borte,  men  en  Sommerfugl,  Aarets 
sidste,  fløj  gennem  den  kolde  Luft. 

Og    de    vaade    Taager    kom,    den    isnende    Blæst    og    de 

mørke,  længste  Nætter.  Aarets  Drot  stod  med  snehvidt  Haar, 
men  han  vidste  det  ikke  selv,  han  troede,  at  det  var  Sne- 
fnuggene, som  faldt  fra  Skyen;  et  tyndt  Snelag  laa  hen  over 
den  grønne  Mark. 

Og  Kirkeklokkerne  ringede  til  Juletid. 


»Fødselsklokkerne  ringe!«  sagde  Aarets  Drot,  »snart  fødes 
det  ny  Herskerpar,  og  jeg  faar  Hvile  som  hun,  Hvile  i  den 
blinkende  Stjerne.« 

Og  i  den  friske,  grønne  Granskov,  hvor  Sneen  laa,  stod 
Juleengelen  og  indviede  de  unge  Træer,  der  skulde  til  dens 
Fest. 

»Glæde  i  Stuen  og  under  de  grønne  Grene!«  sagde  Aarets 
gamle  Drot,  Uger  havde  ældet  ham  til  snehvid  Gubbe;  »det 
stunder  for  mig  til  Hvile,  Aarets  unge  Par  faar  nu  Krone  og 
Scepter ! « 

»Og  Magten  er  dog  din!«  sagde  Juleengelen,  »Magten  og 
ikke  Hvilen!  Lad  Sneen  ligge  varmende  hen  over  den  unge 
Sæd!  lær  at  bære  det,  at  en  anden  hyldes,  og  du  dog  er 
Hersker,  lær  at  være  glemt  og  dog  at  leve!  din  Friheds  Time 
kommer,  naar  Vaaren  kommer!« 

»Naar  kommer  Vaaren?«  spurgte  Vinteren. 

»Den  kommer,  naar  Storken  kommer!« 

Og  med  hvide  Lokker  og  snehvidt  Skæg  sad  Vinteren  is- 
kold, gammel  og  bøjet,  men  stærk  som  Vinterstormen  og 
Isens  Magt,  højt  paa  Bankens  Snedrive,  og  saa  mod  Syd, 
som  Vinteren  forud  havde  siddet  og  set.  —  Isen  knagede, 
Sneen  knirkede,  Skøjteløberne  svang  sig  paa  de  blanke  Søer, 
og  Ravne  og  Krager  tog  sig  godt  ud  paa  den  hvide  Grund, 
ingen  Vind  rørte  sig.  Og  i  den  stille  Luft  knyttede  Vinteren 
Hænderne,  og  Isen  blev  Favne  tyk  mellem  Landene. 

Saa  kom  igen  Spurvene  fra  Byen  og  spurgte:  »Hvem  er 
den  gamle  Mand  derhenne?«  Og  Ravnen  sad  der  igen,  eller 
en  Søn  af  ham,  som  er  lige  det  samme,  og  den  sagde  dem: 
»Det  er  Vinteren!  den  gamle  Mand  fra  det  forrige  Aar.  Han 
er  ikke  død,  som  Almanakken  siger,  men  Formynder  for 
Vaaren,  som  kommer!« 

»Naar  kommer  Vaaren?«  sagde  Spurvene,  »saa  faa  vi  god 
Tid,  og  bedre  Regimente!  det  gamle  duede  ikke.« 

Og  i  stille  Tanker  nikkede  Vinteren  til  den  bladløse, 
sorte  Skov,  hvor  hvert  Træ  viste  Grenenes  dejlige  Form  og 
Bøjning;  og  under  Vinterblundet  sænkede  sig  Skyernes  iskolde 
Taager,  —  Herskeren  drømte  om  sin  Ungdoms  og  sin  Mand- 
doms Tid,  og  ved  Dagningen  stod  hele  Skoven  dejlig  med 
Rimfrost,  det  var  Vinterens  Sommerdrøm ;  Solskinnet  dryssede 
Rimfrost  fra  Grenene. 

»Naar  kommer  Vaaren?«   spurgte  Spurvene. 

»Vaaren!«    lød   det   som  Ekko  fra  de  Banker,  hvor  Sneen 

laa.  Og  Solen  skinnede  mere  og  mere  varm,  Sneen  smeltede, 
Fuglene  kvidrede:   »Vaaren  kommer!« 

Og  højt  gennem  Luften  kom  den  første  Stork,  den  anden 
fulgte;  et  dejligt  Barn  sad  paa  Ryggen  af  hver,  og  de  dalede 
ned  paa  den  aabne  Mark,  og  de  kyssede  Jorden,  og  de  kys- 
sede den  gamle,  stille  Mand,  og  som  Moses  paa  Bjerget 
svandt  han,  baaren  af  Skytaagen. 

Aarets  Historie  var  endt. 

»Det  er  meget  rigtigt!«  sagde  Spurvene,  »og  det  er  ogsaa 
meget  kønt,  men  det  er  ikke  efter  Almanakken,  og  saa  er 
det  galt.« 

Det  er  en  frygtelig  Historie!«  sagde  en  Høne,  og  det 
omme  i  den  Kant  af  Byen,  hvor  Historien  ikke  var 
passeret.  »Det  er  en  frygtelig  Historie  i  Hønsehuset!  jeg  tør 
ikke  sove  alene  i  Nat!  det  er  godt,  at  vi  ere  mange  sammen 
paa  Hjalet!«  —  Og  saa  fortalte  hun,  saa  at  Fjerene  rejste 
sig  paa  de  andre  Høns,  og  Hanen  lod  Kammen  falde.  Det  er 
ganske  vist! 

Men  vi  ville  begynde  med  Begyndelsen,  og  den  var  i  den 
anden  Kant  af  Byen  i  et  Hønsehus.  Solen  gik  ned,  og  Høn- 
sene fløj  op;  en  af  dem,  hun  var  hvidfjeret  og  lavbenet, 
lagde  sine  reglementerede  Æg  og  var,  som  Høne,  respektabel 
i  alle  Maader;  idet  hun  kom  til  Hjals,  pillede  hun  sig  med 
Næbbet,  og  saa  faldt  der  en  lille  Fjer  af  hende. 

»Der  gik  den!«  sagde  hun,  »jo  mere  jeg  piller  mig,  des 
dejligere  bliver  jeg  nok!«  Og  det  var  nu  sagt  i  Munterhed, 
for  hun  var  det  muntre  Sind  mellem  de  Høns,  i  øvrigt,  som 
sagt,  meget  respektabel;  og  saa  sov  hun. 

Mørkt  var  der  rundt  om,  Høne  sad  ved  Høne,  og  den, 
som  sad  hende  nærmest,  sov  ikke;  hun  hørte,  og  hun  hørte 
ikke,  som  man  jo  skal  i  denne  Verden  for  at  leve  i  sin  gode 
Rolighed;  men  sin  anden  Naboerske  maatte  hun  dog  sige  det: 
»Hørte  du,  hvad  her  blev  sagt?  Jeg  nævner  ingen,  men  der 
er  en  Høne,  som  vil  plukke  sig  for  at  se  godt  ud ;  var  jeg 
Hane,  jeg  vilde  foragte  hende.« 

Og  lige  oven  over  Hønsene  sad  Uglen  med  Uglemand  og 
Uglebørn ;  de  havde  skarpe  Øren  i  den  Familie,  de  hørte 
hvert  Ord,  som  Nabohønen  sagde,  og  de  rullede  med  Øjnene, 
og  Uglemor  viftede  sig  med  Vingerne:  »Hør  bare  ikke  efter, 
men  I  hørte  sagtens  hvad  der  blev  sagt?  Jeg  hørte  det  med 
mine  egne  Øren,  og  man  skal  høre  meget,  før  de  falde  af! 
Der  er  en  af  Hønsene,  som  i  den  Grad  har  glemt,  hvad  der 
skikker  sig  en  Høne,  at  hun  sidder  og  piller  alle  Fjerene  af 
sig  og  lader  Hanen  se  paa  det.« 

»Prenez  garde  aux  enfants!«  sagde  Uglefar,  »det  er  ikke 
noget  for  Børnene!« 

»Jeg  vil  dog  fortælle  Genbo-Ugle  det!  det  er  saadan  en 
agtværdig  Ugle  i  Omgang!«  og  saa  fløj  Mutter. 

»Hu-hu!  uhuh!«  tudede  de  begge  to  og  det  lige  ned  i 
Genboens  Dueslag  til  Duerne.  »Har  I  hørt  det,  har  I  hørt 
det!  uhuh!  der  er  en  Høne,  som  har  plukket  alle  Fjerene  af 
sig  for  Hanens  Skyld!  hun  fryser  ihjel,  om  hun  ikke  er  det, 
uhuh ! « 

»Hvor?  Hvor?«   kurrede  Duerne. 

»I  Genboens  Gaard!  jeg  har  saa  godt  som  selv  set  det! 
det  er  næsten  en  upassende  Historie  at  fortælle!  men  det  er 
ganske  vist!« 

»Tror,  tror  hvert  evige  Ord!«  sagde  Duerne  og  kurrede 
ned  til  deres  Hønsegaard:  »Der  er  en  Høne,  ja,  der  er  somme, 
der  sige,  at  der  er  to,  som  have  plukket  alle  Fjerene  af  sig 
for  ikke  at  se  ud  som  de  andre  og  saaledes  vække  Hanens 
Opmærksomhed.  Det  er  et  voveligt  Spil,  man  kan  forkøle 
sig  og  dø  af  Feber,  og  de  ere  døde  begge  to!« 

»Vaagn  op!  vaagn  op!«  galede  Hanen  og  fløj  op  paa 
Plankeværket,    Søvnen   sad   ham   endnu   i   Øjnene,    men   han 

galede  alligevel:  »Der  er  tre  Høns  døde  af  ulykkelig  Kærlig- 
hed til  en  Hane;  de  have  plukket  alle  Fjerene  af  sig;  det  er 
en  fæl  Historie,  jeg  vil  ikke  beholde  den,  lad  gaa  videre!« 

»Lad  gaa  videre!«  peb  Flaggermusene,  og  Hønsene  kluk- 
kede, og  Hanerne  galede:  »Lad  gaa  videre!  lad  gaa  videre!« 
og  saa  foer  Historien  fra  Hønsehus  til  Hønsehus  og  til  sidst 
tilbage  til  Stedet,  hvorfra  den  egentlig  var  gaaet  ud. 

»Der  er  fem  Høns,«  hed  det,  »som  alle  have  plukket 
Fjerene  af  sig  for  at  vise,  hvem  af  dem  der  var  bleven 
magrest  af  Kærestesorg  til  Hanen,  og  saa  hakkede  de  hver- 
andre til  Blods  og  faldt  døde  ned  til  Skam  og  Skændsel  for 
deres  Familie  og  til  stort  Tab  for  Ejeren.« 

Og  Hønen,  som  havde  mistet  den  løse,  lille  Fjer,  kendte 
naturligvis  ikke  sin  egen  Historie  igen,  og  da  hun  var  en 
respektabel  Høne,  saa  sagde  hun:  »Jeg  foragter  de  Høns!  men 
der  er  flere  af  det  Slags!  Sligt  skal  man  ikke  fortie,  og  jeg 
vil  gøre  mit  til,  at  den  Historie  kan  komme  i  Avisen,  saa 
gaar  den  Landet  over;  det  har  de  Høns  fortjent  og  Familien 
med!« 

Og  det  kom  i  Avisen,  og  det  blev  trykt,  og  det  er  ganske 
vist:   En  lille  Fjer  kan  nok  blive  til  fem  Høns. 

